
Să ne întreținem acum asupra unor lucruri cu care se începe viaţa duhovnicească, 
care uneori par neînsemnate dar, în realitate sunt foarte însemnate, şi în orice caz nu pot 
fi neglijate, pentru că numai de la puţin poţi ajunge la mult. Este interesant de observat că 
Domnul nostru lisus Hristos, după câte aflăm noi din Evanghelia lăsată nouă de Sfinţii 
Evanghelişti, nu a urmărit niciodată performanţe, ci a avut în vedere pe omul obişnuit, pe 
omul cu puteri de multe ori împuţinate, şi a dat omului posibilitatea să se străduiască ca 
să intre în împărăţia lui Dumnezeu. Bineînţeles că Sfânta Evanghelie nu a fost scrisă ca 
noi să ne orientăm în privința unor oameni plăcuţi lui Dumnezeu dar, din felul cum e 
scrisă, ne putem întâlni în gând şi în simţire cu oameni pe care i-a apreciat Mântuitorul 
nostru lisus Hristos ca buni, am putea zice oameni plăcuţi lui Dumnezeu, deci ne va fi 
cuvântul despre oameni plăcuţi lui Dumnezeu, din Evanghelie. 

În această dimineaţă ne vom opri cu gândul asupra a doi oameni plăcuţi lui 
Dumnezeu, pe care îi întâlnim în cuprinsul Evangheliei, şi anume asupra sutaşului din 
Capernaum şi asupra femeii canaanence; mâine ne va fi cuvântul despre tânărul bogat; 
miercuri vom vorbi despre samarineanul milostiv şi despre samarineanul recunoscător; 
Joi va fi vorba despre Sfântul Iosif din Arimateea şi despre femeile mironosiţe, şi apoi 
vom vedea, vom găsi ceva de spus şi pentru ziua de vineri. 

Începem cu sutașul din Capernaum. Să ştiţi că nu este un început întâmplător... De 
ce îl punem noi pe sutaşul din Capernaum înaintea altora? Ştiţi de ce? Pentru că sutaşul 
din Capernaum a fost omul de care s-a minunat Domnul Hristos. Îmi place tare mult 
gândul acesta că sutaşul din Capernaum a fost omul de care s-a minunat Domnul Hristos. 
Domnul Hristos, în vremea propovăduirii sale, a avut prilejul să se minuneze de un om ca 
sutaşul din Capernaum, a avut prilejul să mărturisească despre femeia cananeancă faptul 
că avea o credinţă mare, a avut prilejul să se uite cu drag la tânărul bogat, a avut prilejul 
să recomande pe samarineanul milostiv ca să fie urmat, a avut prilejul să preţuiască pe 
samarineanul recunoscător. Pe losif din Arimateea îl preţuim noi, şi pe femeile 
mironosiţe tot noi le preţuim şi le lăudăm, pentru că nu avem un cuvânt anume al 
Domnului nostru Lisus Hristos din care să înţelegem că El Însuşi ni-i recomandă pe 
aceştia. 

Începutul îl facem deci cu sutaşul din Capernaum. Despre sutaşul din Capernaum, 
adică despre un căpitan care locuia în Capernaum şi care nu era evreu, citim în Sfânta 
Evanghelie în două locuri, în relatări puţin diferite. Nu o să facem paralelă între cele două 
relatări - între cea din Sfânta Evanghelie de la Matei, capitolul opt, şi cea din Sfânta 
Evanghelie de la Luca, capitolul şapte -, care într-un fel se completează una pe alta şi 
puţin se şi diferenţiază. Pe noi ne interesează ce putem noi învăţa din relatările respective 
şi ce putem face noi ca să fim asemenea sutaşului din Capernaum. Fac aici o paranteză, 
un ocoliş cum zic eu. Să ştiţi că Domnul Hristos a avut în vedere totdeauna faptul că 
vorbeşte mulțimilor, că vorbeşte lumii întregi, că vorbeşte oamenilor comuni, că vorbeşte 
oamenilor care nu pot fi angajaţi la performanţe, la lucruri extraordinare. A avut Domnul 
Hristos în vedere lucrul acesta şi a fost cu înţelegere - am zice noi astăzi - faţă de 


neputinţa omenească. În timp ce Sfântul loan Botezătorul era un pustnic, pe care Domnul 
Hristos l-a prezentat ca pe cel mai mare dintre cei născuţi din femeie, Domnul Hristos nu 
a făcut ceea ce a făcut Sfântul loan Botezătorul, adică nu a rămas în pustie, nu I-a fost 
viaţa în pustie, ci I-a fost viaţa între oameni. Domnul Hristos, chiar dacă ştia că Sfântul 
loan Botezătorul nu a băut nici un fel de băutură ameţitoare, El a mâncat şi a băut 
împreună cu oamenii, încât oamenii se întrebau cum se poate ca EI să mănânce şi să bea 
cu vameşii şi cu păcătoşii (Cf. Matei 9,11) şi ziceau că este om mâncăcios şi băutor de 
vin (Cf. Matei 11,19), ceea ce nu s-ar fi putut spune despre Sfântul loan Botezătorul, însă 
Domnul Hristos a ştiut că vorbeşte lumii întregi, nu vorbeşte unei categorii de oameni. Şi 
fiind vorba acum despre sutaşul din Capernaum, acest om poate fi recomandat tuturor 
oamenilor. Toţi oamenii pot face, dacă se silesc, ceea ce a făcut sutaşul din Capernaum şi 
fiecare om poate avea virtuțile sutaşului din Capernaum. 

Sutaş înseamnă ofițer mai mare peste o sută de ostaşi. Din Sfânta Evanghelie de la 
Matei ştim că sutaşul din Capernaum s-a prezentat la Domnul Hristos informându-L de o 
situaţie din casa lui, şi anume a zis: “Sluga mea - servitorul meu, sclavul meu - zace în 
casă, bolnav, şi se chinuieşte cumplit” (Matei 8,6). Domnul Hristos, dintr-o dată, S-a 
oferit să-l ajute şi a zis: “Venind, îl voi tămădui”(Matei 8,7). Sutaşul însă, pentru că ştia 
că unui evreu nu îi este îngăduit să intre într-o casă de neevrei (şi el nu era un evreu) -, a 
zis: “Doamne, nu sunt vrednic să intri sub acoperişul meu” (Matei 8,8). Nu a zis 
“Doamne, nu s-ar cădea să vii sub acoperişul meu, că doar ştii că eşti evreu şi că nu Ţi-e 
îngăduit să vii”, ci a zis: “Doamne, nu sunt vrednic - adică: eu nu sunt vrednic să intri, 
dacă ai veni ar fi bine, dar nu sunt vrednic, nu îndrăznesc să te chem să vii în casa mea - 
„CI zi numai cu cuvântul şi se va face sănătos servitorul meu”. Şi a venit cu o motivare la 
ceea ce a spus mai înainte şi a zis aşa: “Că şi eu sunt om sub stăpânire şi am sub minte 
ostaşi, şi-i spune unuia: Du-te, şi el se duce; şi-i spun altuia Vino, şi el vine; şi-i spun 
slugii mele: Fă aceasta, şi el face” (Matei 8,9). Cu aceste cuvinte îşi arată credinţa în 
puterea Mântuitorului de a face minuni de la depărtare. Ai zis, Doamne, că vii la mine, nu 
trebuie să vii la mine, zi doar cu cuvântul şi se va face sănătos servitorul meu. Că aşa 
cum €u, în ordinea materială, pot determina anumite lucruri, şi Tu, în ordinea spirituală, 
poţi determina anumite lucruri, prin cuvânt. Cuvântul meu e lucrător, şi Cuvântul Tău e 
lucrător. Cuvântul meu este lucrător în nişte limite restrânse, însă Tu ai Cuvânt care are 
putere mare. Şi fiind la începutul propovăduirii Domnului Hristos nu putea să ştie prea 
multe sutaşul din Capernaum despre Domnul Hristos dar, totuşi, a avut încredințarea 
aceasta că Domnul Hristos, prin cuvânt, poate să facă minunea de a-l vindeca pe 
servitorul lui. După ce a spus cuvintele acestea, Domnul Hristos, spune Sfântul 
Evanghelist Matei, “S-a minunat” (Matei 9,10). În Sfânta Evanghelie de la Luca este 
scris: “S-a mirat”. E acelaşi lucru “S-a minunat” şi “S-a mirat”. Poate că este mai potrivit 
să zicem “S-a minunat” pentru că parcă spune mai mult. Şi când zici că sutaşul din 
Capernaum este omul de care S-a mirat Domnul Hristos, parcă nu spui atât cât ai spune - 
ce spune Sfântul Evanghelist Matei: că S-a minunat de el. Şi a zis celor care erau 
împreună cu El atunci: “Nici în Israel n-am găsit atâta credință” (Luca 7,9) ; adică, în 
Israel, la poporul ales, era de aşteptat să se găsească cineva şi să zică: “Doamne, zi numai 
cu cuvântul şi se va tămădui servitorul meu”, ori credinţa aceasta nu a găsit-o în Israel, 
dar a găsit-o la unul de neam străin. Este scris mai departe, şi asta ne dă de fapt 
încredințare despre faptul că sutaşul din Capernaum a ajuns în împărăţia lui Dumnezeu, 
spune Sfântul Evanghelist că a zis Domnul Hristos: “Mulţi de la răsărit şi de la apus vor 
veni şi vor sta la masă în împărăţia lui Dumnezeu, cu Avraam, cu Isaac şi cu Iacov, pe 
când fii împărăției vor merge în întunericul cel mai din afară; acolo unde este plângerea şi 
scrâşnirea dinţilor” Matei (9,1 1-12). Apoi se adaugă că servitorul sutaşului s-a vindecat. 


Iubiţi credincioşi, dacă analizăm cele scrise în Sfânta Evanghelie, aflăm că sutaşul 
din Capernaum a fost un om care avea credinţă, o credință întemeiată, o credință 
neclintită, o credinţă lucrătoare, şi pentru că credinţa întotdeauna este unită cu nădejdea, 
este sigur că sutaşul a avut şi nădejde. Pentru că cine se roagă, are nădejde că i se 
împlineşte rugăciunea. Sfântul loan, care a scris “Scara”, spune că rugăciunea este secure 
împotriva deznădăjduirii (nimiceşte deznădejdea) şi este arătarea nădejdii. Deci, sutaşul 
din Capernaum avea credinţă, pentru că a prezentat Domnului Hristos situaţia pe care o 
avea în vedere în stil de rugăciune, L-a rugat pe Domnul Hristos; nu ni se spune cum L-a 
rugat, dar prezentându-şi situaţia, îşi dorea vindecarea servitorului. Asta înseamnă că 
avea credinţă lucrătoare în rugăciune, şi avea, în acelaşi timp, şi nădejde. Şi mai avea o 
virtute, iubirea. În Sfânta Evanghelie de la Luca se spune că sutaşul din Capernaum îl 
iubea pe servitorul lui. E scris expres: “îl iubea pe servitorul lui” Luca (7,777). Deci mai 
avea o virtute, pe lângă credinţă şi nădejde, şi anume iubirea, iubirea faţă de om. Noi nu 
ştim nuanțele iubirii sutaşului, dar ştim că îşi iubea servitorul, îşi iubea sclavul şi asta este 
mare lucru când ne gândim la împrejurările în care el îşi manifesta iubirea faţă de 
servitorul său, pentru că sclavii erau dispreţuiţi de stăpânii lor. Stăpânii lor puteau să-i 
omoare şi nu dădeau socoteală la nimeni. Or, sutaşul din Capernaum iubea pe servitorul 
său care era bolnav  - şi bolnav îl iubea - şi nu se gândea că nu mai poate face treabă, şi 
deci să-l neglijeze, să-l lase la o parte: “îl iubea”, spune Sfântul Evanghelist Luca. Şi mai 
avea sutaşul din Capernaum încă o virtute şi anume smerenia: “Doamne, nu sunt vrednic 
să intri în casa mea”. Aceste patru virtuţi trebuie să le aibă toţi doritorii de împărăția lui 
Dumnezeu: credinţă - credinţă lucrătoare, o credinţă rugătoare (noi mai ştim că credinţa 
trebuie să fie şi mărturisitoare; în cazul sutaşului nu ni se spune şi despre credinţa lui 
mărturisitoare, dar ni se spune de o credinţă întemeiată, şi să ştiţi iubiţi credincioşi că nu 
era o credință de performanţă. Ştiţi cine a avut o credinţă de performanţă? aceia care au 
intrat în foc, în cuptorul Babilonului, cu încredințarea că Dumnezeu îi păzeşte şi de foc şi 
ştiau că focul arde şi credeau că pe ei n-o să-i ardă, şi de fapt nu i-a ars. O credinţă de 
felul acesta nu au mulţi. Şi nu credinţa aceasta o cere Domnul Hristos de la omul care 
vrea să intre în împărăţia lui Dumnezeu, ci credinţa sutaşului din Capernaum), smerenie, 
nădejde şi iubire. Mulţi sunt ca sutaşul, care au credinţă cât a avut sutaşul, mulţi sunt ca 
sutaşul, care au nădejde cât a avut sutaşul, mulţi sunt ca sutaşul, care au iubire cât a avut 
sutaşul, nu iubire de performanţă, cum spune Sfântul Isaac Sirul că: “Cel care are 
dragoste de oameni, chiar dacă ar fi de zeci de ori pe zi ars pentru dragostea de oameni, 
tot nu încetează în ceea ce priveşte dragostea de oameni”???. Sutaşul din Capernaum 
n-avea iubirea aceasta pe care o are în vedere Sfântul Isaac Sirul. Deci avea o iubire 
obişnuită, iubire lucrătoare în orice caz, faţă de servitorul său. Şi avea smerenie, smerenie 
în sensul că i-a adus mărire Mântuitorului, cât ştia el despre Domnul Hristos. EI nu ştia 
cât ştim noi, ştia mai puţin, dar ştia totuşi. 

Aceste patru virtuţi trebuie să le aibă toţi creştinii. Însă să ştiţi că dacă ne orientăm 
după cele scrise în Sfânta Evanghelie de la Luca mai aflăm ceva frumos despre sutaşul 
din Capernaum. Ceva foarte frumos! Şi anume, se spune că bătrânii iudeilor au zis către 
Domnul Hristos: “Vrednic este să-i faci aceasta - adică să-i vindeci servitorul - pentru că 
iubeşte neamul nostru şi sinagoga chiar el ne-a zidit-o” (Luca 7,4-5). E ceva uimitor de 
frumos! Adică, sutaşul iubeşte “neamul nostru”, iubeşte pe evrei, iubeşte pe cei care au 
credință în Dumnezeu, iubeşte pe cei din sânul cărora S-a arătat Domnul Hristos: “E 
vrednic să-i faci aceasta pentru că iubeşte neamul nostru”. Şi n-are o iubire nelucrătoare, 
“că sinagoga chiar el a zidit-o”! Adică, nu s-a gândit «nu le-o zidesc, că nu sunt de 
credința mea», ci cu puterea lui, cu averea lui, a zidit sinagogă pentru evrei. Ar trebui să 
ne gândim mai mult la acest cuvânt din Sfânta Evanghelie care îl prezintă pe sutaş, când 


suntem dispreţuitori de oameni, când îi respingem, când îi împingem pentru că nu sunt de 
credința noastră. Uite, sutaşul din Capernaum nu a făcut aşa cum facem noi, ci a făcut 
cum a vrut Domnul Hristos, care a primit osteneala sutaşului, şi EI l-a primit pe sutaş, că 
dacă S-a minunat de el, nu se poate să nu-l fi primit. Sigur l-a primit, ca să fie în 
împărăţia lui Dumnezeu. De aceea, se spune că mulți de la răsărit şi de la apus vor veni şi 
vor sta la masă cu Avraam, cu Isaac şi cu Iacov, în împărăţia Cerurilor. Aceasta o spune 
ca să se atragă atenţia că oameni ca sutaşul din Capernaum intră în împărăţia lui 
Dumnezeu, deci oameni care au credinţă, oameni care au nădejde, oameni care au iubire, 
oameni care au smerenie şi oameni care au îngăduinţă şi înţelegere faţă de alții care nu 
sunt de un gând cu ei. 

Se tot vorbeşte despre democraţie, iubiţi credincioşi! Şi e firesc să se vorbească. Să 
ştiţi că sutaşul din Capernaum a fost un democrat adevărat. Nu a avut pe nimeni de 
împins, nu a avut pe nimeni de respins, nu a avut pe nimeni de asuprit, nu a avut pe 
nimeni de împins în jos, ci a fost un om cu înţelegere, un om cu dorinţa de a-i odihni pe 
oameni, de a-i ajuta pe oameni. Aşa trebuie să fie omul de care se minunează Domnul 
Hristos, că, dacă suntem şi noi ca sutaşul din Capernaum, şi de noi se minunează Domnul 
Hristos. Noi, însă, trebuie să recunoaştem, deşi credinţa sutaşului nu este cea mai mare 
credinţă cu putinţă, totuşi n-avem nici credinţa sutaşului. Cu noi se aseamănă mai mult, 
trebuie să recunoaştem, sau noi ne asemănăm mai mult, cu tatăl fiului care era lunatic, 
care zicea către Domnul Hristos, după ce a avut o înfrângere (citiţi în Sfânta Evanghelie 
de la Marcu, capitolul nouă), după ce l-a dus pe fiul său la apostoli, care nu l-au putut 
ajuta, s-a dus şi la Domnul Hristos, sperând că Domnul Hristos îl ajută mai mult decât 
ucenicii săi, şi a zis: “De poţi ceva, ajută-ne nouă, fie-Ţi milă de noi” (Marcu 9,22), 
adică: nu sunt sigur că poţi, s-ar putea să poţi, s-ar putea să nu poţi, dar dacă poţi totuşi, 
ajută-ne, fie-Ți milă de noi. Şi Domnul Hristos i-a zis: “Dacă poţi crede, toate sunt cu 
putinţă pentru cel credincios”. Şi omul a zis cu lacrimi: “Cred, Doamne - şi a adăugat -, 
ajută necredinţei mele”. Deci şi cred şi nu cred. Cred, pentru că am venit cu credinţă, nu 
cred pentru că credința mea este ameninţată de îndoială, este amestecată cu îndoială. 
Cred, pentru că Te rog. Ştiu sigur că, dacă ar fi vorba să mă ajuţi pentru credinţa câtă o 
am, nu m-ai ajuta, dar, Te rog, ajută necredinţei mele. Împlineşte dorinţele credinţei mele, 
fă-mă credincios, dă-mi atâta credinţă câtă ar trebui să o am. Şi nu ni se spune în Sfânta 
Evanghelie că Domnul Hristos a zis: “dacă n-ai credință cât trebuie pentru asta, nu te 
ajut”, ci l-a vindecat pe fiul lui cu câtă credinţă a avut tatăl, cu credinţă aşa împuţinată, cu 
credinţa ştirbită, cu credința umbrită, totuşi l-a ajutat pe tatăl, vindecându-i fiul, l-a ajutat 
pe fiul, bucurându-l pe tatăl. Şi să ştiţi că pentru noi este o mare bucurie, că există aşa 
ceva în Sfânta Evanghelie, pentru că avem nădejde şi noi, noi aceştia oscilanţi în ale 
credinţei, noi aceştia cu împuţinarea credinţei, avem nădejde. Sau, când auzim de air, că, 
dacă a aflat că fiica lui a murit, - şi-l sfătuiau unii să nu-l mai ostenească pe Învățătorul -, 
a început să se clatine în credință, şi Domnul Hristos i-a zis: “Crede numai şi se va 
mântui!” (Luca 8,50). Deci, i-a trebuit un sprijin pentru credinţa lui. lată că i-a ajutat 
Domnul Hristos şi pe oameni cu care ne asemănăm noi. Însă, vrem măcar atâta credință 
să avem, câtă a avut sutaşul din Capernaum. Şi noi avem credinţă, iubiţi credincioşi! lată, 
suntem la biserică, am stat atâta la rugăciune, ne-am rugat, chiar dacă ne-a fost şi mintea 
împrăştiată, totuşi am stăruit în biserică, totuşi am avut nădejde la mila lui Dumnezeu, şi 
avem nădejde la mila lui Dumnezeu, avem atâta credință câtă ne trebuie să fim în 
biserică, să fim aici în rosturile acestea, dar gândiţi-vă că sunt atâţia care nu ar putea 
rezista la o astfel de slujbă, nu ar putea sta atâta timp în biserică, sunt atâţia care nu au 
credinţa pe care o avem noi. Deci, avem credinţă. Interesant ar fi de ştiut pentru fiecare 
dintre noi, nu unii despre alţii, dacă avem credinţa sutaşului din Capernaum, dacă avem 


nădejdea sutaşului din Capernaum, dacă avem iubirea sutaşului din Capernaum, dacă 
avem înţelegerea faţă de alţii, cum a avut sutaşul din Capernaum, dacă avem nume bun, 
ca să poată spune cineva că suntem vrednici de a ne ajuta Dumnezeu, cum a avut sutaşul 
din Capernaum. 

Frate bun, şi am putea spune geamăn, soră, de fapt, cu sutaşul din Capernaum este 
femeia cananeancă. O femeie din Siros-Fenicia cu care s-a întâlnit Domnul Hristos, când 
a mers prin părțile Tirului şi ale Sidonului. Se spune în Sfânta Evanghelie de la Matei 
despre aceasta, în capitolul cincisprezece şi în Sfânta Evanghelie de la Marcu, în capitolul 
şapte. Sunt două relatări despre femeia cananeancă. În amândouă relatările se spune că 
femeia avea o fiică demonizată - şi nu o slujnică, ci o fiică demonizată - şi s-a dus la 
Domnul Hristos cu rugămintea să-i vindece fiica. Nu se ştie dacă femeia cananeancă s-a 
gândit dacă trebuie sau nu trebuie să meargă Domnul Hristos în casa ei, ci a spus doar: 
“Miluieşte-mă, Doamne, Fiul lui David! Fiica mea este rău chinuită de un diavol!” (Matei 
15,22) — de un demon, de un drac, pentru că sunt cuvinte asemănătoare, sunt cuvinte care 
exprimă acelaşi lucru, în termeni diferiți, care exprimă pe vrăjmaşul mântuirii, pe 
împotrivitorul, pe satana, pe cel rău, pe ispititorul, pe balaurul cel mare: “este rău chinuită 
de un diavol”, este rău chinuită de un demon. Şi Domnul Hristos nu i-a răspuns nici un 
cuvânt. Femeia nu s-a lăsat. A început să strige. Domnul Hristos a trecut. Ea în urma lor, 
în urma Mântuitorului şi a ucenicilor, a stăruit şi a strigat în continuare. Aici îmi aduc 
aminte de altcineva care a strigat şi-l opreau oamenii, zicându-i să tacă. În Sfânta 
Evanghelie de la Marcu, în legătură cu vindecarea unui orb la Ierihon, se spune că, 
trecând oamenii în mulţime, el a auzit pe oameni trecând, şi a întrebat: “Ce este?”, şi dacă 
a aflat că trece lisus din Nazaret, a început să strige: “lisuse, Fiul lui David, 
miluieşte-mă!”. Oamenii îl opreau să strige, el însă striga tot mai tare, tot mai tare, şi 
atunci Domnul Hristos a poruncit să-l aducă la El. Oamenii care au mers la el ca să-l 
aducă la Domnul Hristos au zis aşa către omul lipsit de vedere: “Îndrăznește, scoală-te! 
Te cheamă”(Marcu 10,49). “Ai încredere, scoală-te, te cheamă” este un cuvânt care ar 
putea fi pus ca motto pentru întreaga Evanghelie: Ai încredere; scoală-te; te cheamă. 

La femeia cananeancă au intervenit ucenicii Mântuitorului şi au zis către Domnul 
Hristos: “Dă-i drumul, că strigă în urma noastră”, uite, ne deranjează, n-are rost să ne 
expunem la o treabă din asta, să strige cineva după noi. Şi-atunci Domnul Hristos le-a 
spus: “Nu sunt trimis decât către oile cele pierdute ale casei lui Israel”. Femeia s-a 
apropiat de Domnul Hristos - nu se ştie dacă a auzit sau nu a auzit răspunsul Domnului 
Hristos -, s-a închinat Domnului Hristos şi a zis: “Doamne ajută-mă.”. lată, aceasta poate 
fi cea mai scurtă rugăciune: «Doamne ajută-mă!». E mai scurtă decât “Miluieşte-mă, 
Doamne, Fiul lui David! Fiica mea este rău chinuită de un diavol!” - “Doamne, 
ajută-mă!”. Și Domnul Hristos i-a zis ca răspuns la acest «Doamne, ajută-mă!» că nu este 
bine să iei pâinea copiilor şi să o arunci câinilor. Şi atunci femeia s-a gândit deodată şi 
dat un răspuns pe care Domnul Hristos l-a primit foarte bine. Sigur îl ştia, şi sigur că de 
aceea a făcut Domnul Hristos câte a făcut, ca să poată fi scoasă în evidenţă credinţa 
femeii. Ea a zis: “Doamne, dar şi câinii mănâncă din fărâmiturile care cad de la masa 
stăpânilor”. Cu alte cuvinte, nu cer pâinea copiilor, cer fărâmiturile care cad - oricum cad 
-, numai fărâmituri îmi trebuie, nu-mi trebuie pâinea copiilor. Atunci, Domnul Hristos i-a 
spus: “O, femeie, mare este credinţa ta, fie ţie precum voieşti!”. Şi se spune în Sfânta 
Evanghelie că în clipa aceea s-a făcut sănătoasă fiica ei, iar Sfântul Evanghelist Marcu 
spune că a găsit-o acasă dormind şi demonul ieşise din ea (Cf. Marcu 7,30). 

lată, iubiți credincioşi, nişte lucruri care nu sunt lucruri de performanţă, ci sunt 
lucruri de început, sunt lucrurile începătorului, care pot fi depăşite, pot duce la mai mult, 
dar, deocamdată, cu acestea se începe: cu stăruința în credinţă, cu stăruința în rugăciune, 


cu stăruința pe lângă Mântuitorul nostru isus Hristos. În legătură cu acestea, am mai 
putea aduce un cuvânt din Sfânta Evanghelie de la Luca, din capitolul şaptesprezece, 
unde se spune că a zis Domnul Hristos către ucenicii săi: “De-ţi va greşi fratele tău, 
ceartă-l, şi dacă se va întoarce, iartă-l. Şi chiar de-ţi va greşi de şapte ori într-o zi şi de 
şapte ori se va întoarce zicând: «Rău îmi pare!», tu să-l ierți” (Luca 17,3-4). Şi atunci 
ucenicii au zis către Domnul Hristos: “Dă-ne mai multă credinţă!” (Luca 17,5). Aveau 
credință ucenicii câtă le-a trebuit să meargă împreună cu Domnul Hristos şi să-l asculte 
cuvântul. Aveau credință câtă le-a trebuit să primească darul de a face minuni. Aveau 
atâta credinţă câtă le-a trebuit să facă minuni ei înşişi, şi, totuşi, când le-a cerut Domnul 
Hristos aceasta, să ierte de şapte ori într-o zi pe cel ce greşeşte (de şapte ori de fapt nu se 
înţelege de şapte ori ca număr şapte, ci de câte ori e nevoie), ei au zis: “Dă-ne mai multă 
credință!” adică: “cu credinţa câtă o avem nu putem face ceea ce ceri Tu acum de la noi, 
să iertăm de atâtea ori pe cel care ne greşeşte şi se întoarce, bineînţeles, după ce l-am 
certat no1”. 

Deci, iubiţi credincioşi, este important să avem în vedere credinţa sutaşului, 
nădejdea sutaşului, iubirea sutaşului, smerenia sutaşului, consideraţia sutaşului faţă de 
oamenii care nu sunt de o credinţă cu el şi care au totuşi trebuinţă de ajutorul lui. Toate 
acestea să le avem în vedere, ca să putem fi şi noi cu Avraam, cu Isaac şi cu lacov în 
împărăția lui Dumnezeu, să fim şi noi oameni de care s-ar putea minuna Domnul nostru 
lisus Hristos. Să stăruim ca femeia cananeancă, să nu ne lăsăm clintiţi în credința noastră, 
chiar şi atunci când vedem că sunt nişte împotriviri, să stăruim, să cerem de la Domnul 
Hristos, dacă n-avem credinţa sutaşului şi credinţa cananeencei, să cerem de la Domnul 
Hristos să ne înmulțească El credinţa, şi să zicem: “Dă-ne mai multă credinţă!”. Şi 
Domnul Hristos care vrea să avem mai multă credinţă, sigur ne dă. Gândiţi-vă la 
împrejurarea aceea pe care o găsim tot în Sfânta Evanghelie de la Luca, în capitolul 
douăzeci şi doi, în legătură cu Cina cea de Taină. Se spune că a zis Domnul Hristos către 
Sfântul Apostol Petru: “Simone, Simone, iată satana v-a cerut pe voi să vă cearnă ca pe 
grâu; iar Eu M-am rugat pentru tine ca să nu piară credinţa ta şi tu, întorcându-te, 
oarecând, întăreşte pe fraţii tăi” (Luca 22,31-32). Deci, Domnul Hristos vrea să ne dea 
credință, cum a vrut să-i dea Sfântului Apostol Petru: “M-am rugat pentru tine ca să nu 
piară credinţa ta şi tu întorcându-te, oarecând, întăreşte pe frații tăi”. Bineînţeles că 
Domnul Hristos a avut în vedere lepădările lui Petru, care de fapt au fost numai de-o 
clipă, n-au fost lepădări cu stăruinţă, nu l-au caracterizat lepădările, ci l-a caracterizat 
întoarcerea şi dorinţa să fie cu Domnul Hristos. Deci “Tu întorcându-te, oarecând, 
întăreşte pe fraţii tăi”. 

Iată, iubiţi credincioşi, în explicarea pildei cu semănătorul, Domnul Hristos spune că 
sămânţa aruncată pe pământ bătătorit reprezintă pe aceia care nu au aderență la cuvântul 
lui Dumnezeu şi zice că “vine satana şi ia cuvântul din inima lor ca nu cumva, crezând, să 
se mântuiască”(Luca 8,12). Adică, lupta diavolului cea mai mare este să împrăştie 
credinţa, să nimicească credinţa, să împuţineze credinţa, că el ştie că omul credincios e şi 
angajat pentru Dumnezeu. Sfântul Apostol Pavel vorbeşte despre credinţa lucrătoare prin 
iubire (Galateni 5,6). 

Deci, iubiţi credincioşi, să rămânem cu gândurile acestea, pentru cealaltă vreme a 
vieţii noastre, şi să le folosim pentru binele nostru şi ca să putem fi şi noi între cei care au 
primire la Dumnezeu. Poate va rândui Dumnezeu să avem şi o credință mare ca să zică şi 
către noi Domnul Hristos: “Mare este credinţa ta”. Poate o să avem şi noi o credinţă 
neclintită, ca să se minuneze Domnul Hristos de credinţa care lucrează celelalte virtuţi. 
Poate va rândui bunul Dumnezeu să avem o credinţă întemeiată, neclintită, cum e scris în 
Filocalie la Sfântul Marcu Ascetul, unde se spune: “Credinţa neclintită este un turn 


întărit, şi Hristos se face toate celui ce crede”. Sfântul Apostol Pavel vorbeşte despre 
credinţa care Îl aduce pe Domnul Hristos în inimă şi zice: “Hristos să se sălăşluiască, prin 
credinţă, în inimile voastre” (Ef. 3, 17) - cuvânt pe care îl citim în Epistola către Efeseni. 
Hristos să se sălăşluiască, prin credință, în inimile voastre! Şi, dacă Îl avem pe Hristos, 
avem tot ce ne trebuie şi altceva nu ne mai trebuie, pentru că Hristos celui ce crede se 
face toate. Nu ne mai trebuie distracţii, nu ne mai trebuie lucruri minore, nu ne mai 
trebuie lucruri care să ne ocupe sufletul, pentru că îl ocupă Hristos, şi, prin Hristos, avem 
tot ceea ce ne trebuie pentru a ne simţi bine, pentru a fi liniştiţi, pentru a fi bucuroşi, iar 
noi, din partea noastră, să facem ceea ce ştim, sau ceea ce putem ştiind că Domnul 
Hristos vrea cu fiecare dintre noi să aibă credinţa care duce la mântuire. Nu trebuie să fie 
cineva sutaş, adică ofițer, ca să aibă credinţa sutaşului. Nu trebuie cineva să fie din 
Siro-Fenicia ca să aibă credinţa cananeencei. Important este să fim oameni doritori de 
bine, slujitori ai lui Dumnezeu, pentru că credinţa este ca şi cultura, creşte dacă faci 
faptele credinţei. Şi dacă nu faci faptele credinţei, şi puţina credinţă care o ai, o pierzi. 
Aşa cum, dacă nu te ţii de cultură, nu poţi avea cultură. Dacă faci fapte care nu te duc la 
cultură, ci te îndepărtează de cultură, îți scade cultura. Aşa este şi cu credinţa. Dacă, 
atunci când trebuie să mergi la biserică, de pildă, nu mergi la biserică, faci o faptă 
împotriva credinţei, dacă, atunci când trebuie să posteşti, nu posteşti, faci o faptă 
împotriva credinţei; dacă, atunci când trebuie să te rogi, nu te rogi, faci o faptă împotriva 
credinţei. Şi degeaba zici: “Dă-ne mai multă credinţă”! Trebuie să faci şi fapte care să te 
apropie de Dumnezeu. Cum a fost Sfântul Apostol Toma, de pildă. Sfântul Apostol Toma 
ştiţi că, atunci când nu a fost cu apostolii, nu l-a văzut pe Domnul Hristos, ci l-a văzut 
când a fost cu apostolii. El nu s-a depărtat de apostoli, chiar dacă n-avea credinţa 
apostolilor. În Pateric se spune: “Apropie-te de omul care se teme de Dumnezeu şi te vei 
teme şi tu de Dumnezeu”. Deci, trăind în apropiere de oameni credincioşi, te poţi întări şi 
tu în credinţă, iar depărtându-te de cele ale credinţei, îţi scade credinţa. 

Dumnezeu să ne ajute să avem credinţa sutaşului şi a femeii cananeence, Dumnezeu 
să ne ajute ca credinţa noastră să fie lucrătoare în iubire şi să alcătuiască făptura cea nouă, 
pentru că în Epistola către Galateni şi în Epistola a doua către Corinteni, Sfântul Apostol 
Pavel spune că: “în Hristos nu preţuieşte nici tăierea împrejur, nici netăierea, ci făptura 
cea nouă”(Gal. 5, 6; II Cor. 5,17), adică o alcătuire a omului întemeiată pe credinţă. 

Dumnezeu să ne ajute! 


Despre lisus Hristos Mântuitorul 


Suntem la sfârşit de mileniu, al doilea mileniu de creştinism şi nădăjduim să 
trecem Şi în al treilea mileniu, dacă nu cumva, de fapt, am şi trecut. După calculele care s- 
au făcut în legătură cu începutul erei noastre s-a constatat că era noastră este greşită cu 4 
ani, cam cu 4 ani. Abia în secolul al VI-lea au ajuns oamenii la gândul să socotească anii 
de la naşterea Mântuitorului nostru lisus Hristos. Era noastră a început, se zice, cu 
naşterea lui Hristos, de aceea când se vorbeşte despre epoca de dinainte de Hristos se 
spune “înainte de Hristos” şi când se vorbeşte despre anii de după naşterea Domnului se 
spune “după Hristos”. 

Cel care a calculat începutul erei creştine a luat ca punct de plecare pentru era 
creştină naşterea Domnului, dar nu a fost destul de bine informat. E vorba de un călugăr, 
se zice, din părțile noastre, Dionisie Exigus şi a zis că Domnul Hristos s-a născut în anul 
753 de la întemeierea Romei. Adevărul este că după cercetările care s-au făcut e sigur că 
la anul 753 de la întemeierea Romei Irod nu mai era. Murise. Ori în legătură cu naşterea 
Domnului sunt nişte evenimente care îl implică şi pe Irod şi atunci s-a ajuns la concluzia 
că începutul erei noastre nu este anul 753 de la întemeierea Romei, ci este anul 749 de la 
întemeierea Romei. Cei care socotesc anii de la întemeierea lumii, de la începutul lumii, 
de la creaţie, spun că până la naşterea Domnului au trecut 5508 ani — bineînţeles, 
calculele acestea sunt aproximative. Important este de ştiut că dacă într-adevăr începutul 
erei noastre, anul 1, este anul 749 de la întemeierea Romei, nu 753 de la întemeierea 
Romei, cum numărăm noi anii, înseamnă că am trecut, că suntem deja în mileniul 3 şi 
degeaba mai aşteaptă oamenii anul 2000, că a trecut anul 2000. 

Ceea ce e bine să avem în vedere în legătură cu trecerea într-un nou mileniu, cu 
sfârşitul mileniului 2 de creştinism şi începutul mileniului 3, este că nu e foarte 
importantă data ca atare, clipa când se împlinesc 2000 de ani de la naşterea Domnului, 
pentru că calculul timpului l-au făcut oamenii. Sigur că lucrurile merg aşa, cum vedem în 
natură, în jurul nostru. Fiecare an are o primăvară, o vară, o toamnă, o iarnă. Cei care au 
socotit anii, care au împărţit anii, care au făcut calendarul, au fost oameni şi au putut să 
greşească şi au şi greşit, de fapt. Aşa se explică faptul că acum sunt în vigoare două 
calendare, un calendar vechi, neîndreptat şi un calendar nou, îndreptat. Sunt nişte lucruri 
pe care le fac oamenii şi atunci, făcându-le oamenii, sunt lucruri uneori bine făcute, 
alteori aproximativ bine făcute. De fapt şi istoria şi trecerea de la un an la altul este ca şi 
viaţa omului, nu există o graniță anume în viața omului, nu există o graniţă anume în 
istorie, dar există nişte puncte de reper. Spun asta pentru că ceea ce urmează să expun 
este o chestiune care interesează în general ceea ce ducem dintr-un mileniu în altul, să 
punem anumite probleme în legătură cu Domnul Hristos după 2000 de ani, apar anumite 
afirmaţii prin ziare, anumite întrebări în legătură cu persoana Mântuitorului şi atunci e 
bine să fim edificaţi. Şi atunci am zis că în seara aceasta voi vorbi despre lisus Hristos, 
Fiul lui Dumnezeu, Mântuitorul. Vom face nişte precizări pentru cei care nu ştiu, vom 
face precizări pentru cei care le ştiu, ne vom opri cu gândul asupra Mânuitorului nostru. 

Noi aici suntem la o tabără de rugăciune, deci Îl avem în vedere pe Domnul 
Hristos, chiar dacă ştim mai mult, sau mai puţin, despre EI. Fiecare dintre noi am început 


cu puţin şi am ajuns la mai mult. Cei care suntem mai în vârstă şi cred că eu sunt cel mai 
în vârstă, nu ştiu dacă este cineva aici mai în vârstă decât mine — cu am 68 de ani — ne-am 
trezit într-o lume care avea o altă configurație decât cea de astăzi, adică într-o societate 
care era altfel decât societatea în care v-aţi pomenit cei tineri, ne-am pomenit cu nişte 
lucruri pe care le-am învăţat din familie, ne-am pomenit rugându-ne, ne-am pomenit 
mergând la biserică în duminici şi sărbători, ne-am pomenit cu rânduielile postului, ne- 
am pomenit într-o societate care ştia de Dumnezeu, care ştia de Domnul nostru lisus 
Hristos. Ne-am început viaţa conştientă şi mai ales educaţia şcolară cu lecţii de religie şi 
aşa am străbătut prin viaţă până când am ajuns să adăugăm mai mult în timpul liceului — 
unii dintre noi şi după aceea, la Teologie, cei ce am făcut Teologia — şi am ajuns la nişte 
învățături, la nişte acumulări de cunoştinţe care, de fapt, nu întotdeauna înseamnă 
convingeri. Părintele Arsenie Boca avea un cuvânt care zicea că: “Cea mai lungă cale 
este calea care duce de la urechi la inimă”, adică de la informaţie la convingere. Tot el 
spunea că: “Cunoştinţe teologice pot să aibă şi păgânii şi necreştinii şi nu înseamnă că 
dacă au cunoştinţe teologice sunt teologi, sau sunt convinşi de cunoştinţele teologice”. 
Totuşi, nu se poate întemeia, nu se poate trăi viaţa religioasă fără cunoştinţe — întâi e 
cunoştinţa şi apoi e trăirea, aşa că contează. 

Am zis că e bine să ne oprim cu gândul la Mântuitorul nostru, pentru noi e 
Mântuitorul nostru lisus Hristos, ca să avem nişte puncte de sprijin pentru credinţa 
noastră şi pentru ca să avem nişte puncte de reper în raport cu cei care nu au credinţa 
noastră. Pentru contemporanii Domnului Hristos, Domnul Hristos era un om obişnuit, sau 
un om deosebit. Ei se mirau de faptele pe care le făcea, se gândeau mai mult la calitatea 
Lui de învăţător, era socotit un om înţelept, sau de către alții un hulitor, s-a ajuns la 
răstignirea Domnului nostru lisus Hristos pentru că erau mulţi din aceia care L-au socotit 
împotrivitor față de credinţa pe care o aveau ei. La un moment dat au ajuns să spună în 
faţa lui Pilat: “Noi avem o lege şi după legea noastră EI trebuie să moară” (loan 19,7). 
Sfântul Apostol Pavel zice că: “Dacă ar fi cunoscut oamenii înţelepciunea lui Dumnezeu 
nu ar fi răstignit pe Domnul slavei” (| Cor 2,7-8). L-au răstignit pe Domnul Hristos între 
doi tâlhari ca al treilea tâlhar, au fost destui împotrivitori, au fost destui care L-au socotit 
chiar posedat de puteri demoniceşti. Dacă citim Evanghelia putem să urmărim aceste 
lucruri în raport cu contemporanii Domnului Hristos. 

Cu vremea, însă, lucrurile s-au limpezit, au fost oameni credincioşi şi în timpul 
când erau şi necredincioşi faţă de Domnul Hristos. Alţii şi Biserica au preluat Tradiţia 
creştină — pentru că gândiţi-vă că Evanghelia se propovăduia, dar nu exista o Evanghelie 
scrisă, sau dacă exista o Evanghelie scrisă, pentru că au început şi să existe astfel de 
lucruri, până la urmă patru forme ale Evangheliei, patru evangheliști care au scris patru 
cărți numite Evanghelie, sau una în patru înfăţişări. La început nu au avut circulaţie 
Evanghelia scrisă, mai mult a avut circulaţie Evanghelia predicată, cuvântul vorbit despre 
Domnul Hristos. Lucrurile nu erau foarte bine precizate, oamenii ştiau cât puteau să ştie 
şi atunci Biserica a preluat mai întâi tradiţia creştină, tradiţia nescrisă şi apoi 
Evangheliile, care sunt tot o tradiţie, dar o Tradiţie scrisă. Apoi, creştinii le-au adăugat la 
Scriptura Vechiului Testament ca Noul Testament, împreună cu alte scrieri ale Noului 
Testament şi a ajuns să aibă creştinătatea o altă Scriptură decât cea Scriptura cea Veche şi 
anume Noul Testament, pe care noi îl numim Scriptură, dar Sfinţii Apostoli, de exemplu, 
când au vorbit despre Scriptură, despre Biblie, nu s-au referit la Noul Testament, ci s-au 
referit la Vechiul Testament pentru că Noul Testament atunci nu exista, sau nu era 
răspândit ca să se poată referi la Noul Testament. De exemplu, Sfântul Apostol Pavel 
când zice “Toată Scriptura este insuflată de Dumnezeu” el se gândeşte la Vechiul 
Testament nu se gândeşte la Noul Testament, ori Noul Testament este mai insuflat de 

Dumnezeu decât Scriptura Veche, în sensul că Domnul Hristos le-a spus apostolilor, 
după mărturia Sfinţilor Evanghelişti: “Mulţi prooroci au vrut să vadă ceea ce voi vedeţi şi 
n-au văzut” — adică minunile Mântuitorului — “şi au vrut să audă ceea ce auziţi voi şi n-au 
auzit” — adică cuvântul Evangheliei (Mat. 13,17). După aceea a spus Domnul Hristos: 
“Aţi auzit că s-a zis celor de demult” spune, anumite lucruri ce s-au zis din Vechiul 
Testament şi El adaugă “iar Eu zic vouă”. Aşa că Noul Testament este mult mai 
important decât Vechiul Testament, cel puţin pentru noi, în sensul că Vechiul Testament 
i-a pregătit pe oameni pentru Noul Testament, iar Noul Testament este cartea creştinilor. 

Biserica a preluat Tradiţia creştină nescrisă şi Tradiţia creştină scrisă şi a formulat 
anumite dogme în legătură cu persoana Mântuitorului. A formulat Simbolul Credinței pe 
care îl avem de la Sinodul I Ecumenic şi de la Sinodul II, iar chestiunile privitoare la 
Domnul Hristos sunt cuprinse în partea Simbolului alcătuită la Sinodul 1 Ecumenic, dar 
Simbolul Credinței a cuprins credinţa creştinilor de la început, nu a inventat o credință 
despre lisus Hristos ci a formulat credinţa, a formulat adevărurile de credinţă aşa cum le 
avem. Mulţi dintre noi am învăţat Crezul din copilărie şi l-am zis şi nu l-am înţeles şi 
mulţi dintre credincioşii noştri îl zic şi nu-l înţeleg. E bine ca să se precizeze anumite 
lucruri şi să se pună în valoare. Eu abia la Teologie am aflat despre valorile de gând din 
cuprinsul slujbelor noastre deşi mergeam la biserică, aş putea să zic că m-am trezit în 
Biserică, viața mea conştientă e în legătură cu Biserica, mergeam la biserică când nu 
înţelegeam nimic din ce se spunea acolo. M-am dus la Cluj, la şcoală şi o dată m-au 
întrebat nişte colegi de acolo că “la voi se cântă <<Ca pe Împăratul>>?” şi am zis “nu se 
cântă”. Am zis că nu se cântă pentru că nu ştiam că se cântă şi când m-am dus în vacanţă 
acasă am auzit “Ca pe Împăratul tuturor să-L primim”. “O —zic — să mă întorc acum la 
şcoală să le spun la colegi că şi la noi se cântă <<Ca pe Împăratul>>*“. Ei, lucrurile au 
mers cam aşa şi în privinţa celorlalte pentru că am învăţat multe texte pe de rost, cu 
vremea. Ştiam Liturghia în partea care se spune de către preot şi de către credincios din 
copilărie, ştiam ce urmează, ştiam ce trebuie să zică, cum se răspunde. Dar nu ştiam, de 
exemplu, ce valoare are Antifonul al II-lea: “Unule născut, Fiule şi Cuvântul lui 
Dumnezeu”. Abia la Teologie am început să-mi dau seama şi bineînţeles că după aceea 
am urmărit chestiunea aceasta şi am pus în valoare conţinutul Sfintelor Slujbe pentru 
credincioşi. Bineînţeles că Creştinismul a început cu slujbele noastre, pentru că dacă, de 
exemplu, în Triod avem o slujbă a Sfântului Grigorie Palama înseamnă că în secolul al 
XIV-lea încă nu era încheiat Triodul. Toate lucrurile acestea s-au adăugat şi nu au fost 
întotdeauna nici destul de bine înţelese pentru că aici, la noi, de pildă în România, nu s-a 
început cu slujbele noastre traduse în limba română, ci s-a început cu slujbe făcute în 
limbi străine de limba română — în limba slavonă, s-a ajuns după aceea la slujbe în limba 
greacă — pe care credincioşii nu le ştiau. Se vede că a circulat multă vreme chiar 
rugăciunea “Tatăl nostru” spusă în limba slavonă (ocinaşă), că la noi se zicea când era 
vorba să ne zicem rugăciunile: “Hai să zicem ocinaşele”. Acum nu mai vorbeşte nimeni 
aşa, dar cu m-am trezit într-o societate care menținea cumva Tradiţia în formele câte s-au 
putut păstra. De exemplu, acum se zice şi mai zic unii când primesc ceva: “Mulţumesc, 
bogdaproste”; la noi se zicea “bogdeaproştea”. Era, cumva, o expresie adusă la 
înţelegerea oamenilor şi nu înțelegeau ce zic, dar o formulat în felul acesta, deci, în loc de 
“bogdaproste” — Dumnezeu să primească — ziceau “bogdeaproştea”. De ce spun lucrurile 
acestea? Pentru că noi, totuşi, trebuie să ştim că a existat un progres în gândirea creştină, 
că a existat un progres în exprimările creştine, că lucrurile s-au formulat bine spre folosul 
tuturor, dar de la început nu a fost aşa. 

Unii dintre creştinii care nu mai au slujbele noastre spun că lucrurile acestea s-au 
adăugat şi că nu au valoare, că trebuie să trăim creştinismul de la început şi au dreptate în 

ceea ce priveşte trăirea creştină. De ce? Pentru că de multe ori oamenii când fac slujbele 
intră într-un sistem pe care nu-l înţeleg şi pe care nu-l trăiesc, ci au doar nişte formule de 
ritual. Ori, asta nu este destul pentru că cei care au făcut slujbele şi slujbele sunt, de fapt, 
“vuietul Duhului”, până la urmă Duhul Sfânt este Autorul slujbelor. aceia au avut în 
vedere viaţa creştină, trăirea creştină, n-au avut în vedere nişte formule ca să se 
împlinească un ritual — să se împlinească, să facem o Vecernie, să facem o Utrenie, să 
facem o slujbă de dimineaţă, să facem o slujbă de seară, să facem o slujbă de noapte — ci 
o angajare, adică trăirea creştină trebuie să pornească de la slujbe, de aceea e foarte 
important felul cum se fac slujbele şi din punct de vedere al exprimării şi din punct de 
vedere al intensității. Adică, e o propovăduire, credinţa noastră e propovăduită, e cuprinsă 
în Sfintele Slujbe şi propovăduită prin împlinirea Sfintelor Slujbe. Deci, credința noastră 
creştin-ortodoxă este în cărțile de slujbă şi se exprimă. De aceea, e foarte important ca 
toţi care iau parte la Sfintele Slujbe să înţeleagă ce se spune şi toţi care rostesc ceva să 
ştie că nu spun numai pentru Dumnezeu şi pentru ei, ci pentru toţi care sunt de faţă. 
Acesta e un lucru foarte important, dacă cei care te ascultă nu te aud, dacă cei care te 
ascultă nu înţeleg slujbele, sunt nişte forme de ritual şi n-au nici o valoare reală, n-au nici 
o angajare a credincioşilor. De aceea e foarte important felul cum se slujeşte şi 
intensitatea cu care se spun lucrurile ca să le înţeleagă toţi, sau să nu înţeleagă nimeni. 

La începutul creştinismului nu erau slujbe, ci erau doar întâlniri ale credincioşilor 
care făceau şi un fel de slujbe, dar un fel de slujbe, toate improvizate, toate făcute de ei. 
Erau foarte mulţi oameni care nu ştiau carte, erau foarte mulți oameni care nu se puteau 
angaja la nişte lucruri deosebite, dar exista, totuşi, o angajare de slujbă. Dar, la începutul 
Creştinismului s-a pus, totuşi, problema raportării la Mântuitorul nostru lisus Hristos. 
Sfântul Apostol Pavel, ceilalți Sfinţi Apostoli, ştim cam ce au gândit despre Domnul 
nostru lisus Hristos din scrierile care au rămas de la ei. Gândiţi-vă că Sfântul Apostol 
Pavel a lăsat în urma lui mai multe scrieri, unele s-au pierdut, dar până la noi au ajuns 14 
scrieri ale Sfântului Apostol Pavel. De unde ştim ce a gândit Sfântul Apostol Pavel 
despre lisus Hristos, ce a gândit el despre faptul că el e apostol, ce a gândit despre faptul 
că credincioşii trebuie să ştie despre Mântuitorul, ce le-a comunicat el din convingerile 
lui, din gândirea lui teologică? Ştim, apoi, Sfinţi Evanghelişti că au avut în vedere 
legătura cu Domnul Hristos. Ştim ce a scris Sfântul Evanghelist Luca despre faptele 
Sfinților Apostoli. Dar toate acestea le-a preluat Biserica şi a format nişte dogme, nişte 
învățături precise în privinţa celor care trebuie să fie ştiute de creştini. 

Când creştinii erau persecutați au trăit, cum am zice noi acum, în ilegalitate şi nu 
numai în ilegalitate ci au trăit în retragere, nu o retragere în sensul că nu activau, ci într-o 
retragere pentru că nu voiau să iasă la iveală pentru cei care nu erau creştini şi pentru cei 
care nu se uneau cu ei, pentru că erau în primejdie să fie prigoniţi. Şi au fost prigoniți. 
Ştiţi că Domnul Hristos a zis: “Cel ce vrea să vină după Mine să se lepede de sine, să-şi 
ia crucea şi să-Mi urmeze Mie” şi în înţelesul acesta că era un risc să fie următor al 
Domnului Hristos. Adică, să-ţi iei partea de risc, în legătură cu situaţia de creştin. Şi 
atunci credincioşii au avut nişte parole prin care să se cunoască unii pe alţii şi nişte 
simboluri, nişte semne. La noi la mănăstire Părintele Arsenie a introdus acest semn care 
reprezintă două litere greceşti — “X” (hi) şi “P” (ro) — care e un monogram pentru Hristos, 
ori aşa ceva dacă exista undeva nu ştia nimeni dintre cei neiniţiaţi, nu ştiau ce înseamnă. 
Sau peştele: credincioşii creştini aveau un semn de recunoaştere între ei prin semnul 
peştelui. Făceau un semn de peşte aşa, discret, fie cu toiagul pe pământ, fie cu mâna în 
aer şi celălalt, dacă era cunoscător, zicea: “A, uite şi acesta e creştin, no hai să stăm de 
vorbă”. De ce s-a ales peştele ca simbol al creştinilor, ca simbol de recunoaştere al 
creştinilor? Explicaţia o găsim în istoria Bisericii, însă eu am primit-o de la un preot 

romano-catolic, un călugăr piarist. Când eram în Timişoara, în clasa ultimă de liceu, am 
întâlnit un preot care îşi pierduse vederea. A intrat în mănăstire cu un defect de vedere, în 
sensul că nu vedea cu un ochi, avea o dezlipire de retină şi după ce a făcut şcoală, era 
profesor, făcuse limbi clasice (greacă şi latină) şi şi-o pierdut vederea de tot, şi celălalt 
ochi şi l-a pierdut, şi în împrejurarea aceasta am ajuns în legătură cu el, Părintele Ludovic 
Toth, l-am învăţat să citească cu sistemul de scris Braille şi el mi-a spus atunci că 
cuvântul “peşte” se spune în limba greacă “ihtis” şi că literele cu care se scrie cuvântul 
“ihtis”, luate în parte, sunt inițialele pentru cuvintele: “lisus Hristos, Fiul lui Dumnezeu, 
Mântuitorul”. Credinţa aceasta că lisus Hristos este Fiul lui Dumnezeu, Mântuitorul, a 
fost credința de bază a tuturor creştinilor. De la asta s-a pornit. Când vorbea cineva 
despre lisus Hristos ştia că este Mântuitor, că este Fiul lui Dumnezeu. Poate nu toţi ştiau 
în ce sens este Fiul lui Dumnezeu, ce înseamnă mântuire şi cum este Mântuitor, dar 
formula ca atare toţi creştinii de la bun început au avut-o: că lisus Hristos este Fiul lui 
Dumnezeu, Mântuitorul. 

În ceea ce priveşte numele Mântuitorului, numele Mântuitorului este lisus. Numele 
acesta 1 l-a dat Mântuitorului îngerul, i l-a adus în lumea aceasta îngerul binevestitor, iar 
după ce dreptul Iosif a aflat a simţit, şi-a dat seama, că Preasfânta Fecioară Maria este 
însărcinată a presupus o legătură greşită şi pentru că nu era om de scandal, ci era un om 
drept, şi-a pus în gând, spune evanghelistul Matei: “s-o lase pe ascuns”. Adică nu a vrut 
să o aibă mai departe, să fie logodnica lui pe mai departe şi atunci să o gândit să-şi 
piardă urma. Nu şi-a pierdut urma ca să nu mai fie cu Preasfânta Fecioară, pentru că 
îngerul binevestitor i-a spus în vis că “Fiul pe care îl va naşte Fecioara Maria este 
conceput de la Duhul Sfânt. E o mărturie din Evanghelia de la Matei. Şi i-a spus îngerul 
să o ia pe Fecioara Maria, zice: “S-o iei pe Maria ca soţia ta”, ca femeia ta, pentru că ceea 
ce s-a zămislit este de la Duhul Sfânt şi Lui îi vei pune numele Iisus, pentru că El va 
mântui pe poporul Său de păcate (Mat. 1,20-21). Dreptul Iosif a luat aminte la aceasta, 
aluat-o pe Sfânta Fecioară în consideraţie în continuare şi I-a pus Mântuitorului numele 
lisus. De fapt, numele lisus era un nume destul de curent pe vremea aceea. Noi avem 
două cărți în Vechiul Testament — una intitulată “Cartea lui Iosua” (losua în limba 
ebraică înseamnă lisus) şi avem o carte defterocanonică, adică o carte după ce s-a 
încheiat canonul Vechiului Testament, o carte numită “Înţelepciunea lui Isus, fiul lui 
Sirah”. Aşadar, isus a primit numele de la îngeri şi împreună cu lisus circulă în legătură 
cu Mântuitorul şi numele Hristos. De fapt, Hristos nu este un nume, e o calitate. Hristos 
înseamnă “Unsul”. În Evanghelia de la Luca, în capitolul 2, putem citi că îngerul 
binevestitor le-a spus păstorilor din preajma Betleemului: “Iată, vă vestesc vouă bucurie 
mare, care va fi pentru tot poporul, că vi S-a născut vouă un Mântuitor, care este Hristos 
Domnul” (Luca 2,11). Deci şi numele de Hristos, respectiv cuvântul “Hristos”, care nu 
este un nume ci arată o calitate însă pentru noi a devenit ca un nume, zicem lisus Hristos 
şi ne gândim la Mântuitorul. Nu ne mai gândim la amănuntele acestea că lisus e 
Mântuitorul, că lisus înseamnă “Mântuitorul”, că Hristos înseamnă “Unsul”, că în 
Vechiul Testament erau unşi proorocii, împărații şi preoţii, primeau rostuirea lor de 
prooroci, de împărați, de preoţi, printr-un ceremonial care se făcea şi cu ungere şi în felul 
acesta ungerea îi arăta pe oamenii care au o situaţie deosebită, o situaţie de conducători 
spirituali, ori Domnul nostru lisus Hristos a cuprins în fiinţa Sa cele trei calități: cea de 
prooroc, cea de împărat şi cea de preot, în persoana Sa şi este Unsul prin excelenţă. Noi 
nu ne mai gândim la aceasta, ci zicem simplu “Doamne, lisuse Hristoase” şi ne gândim la 
Mântuitorul nostru fără să mai analizăm, dar e bine totuşi să ştim. Cuvântul “Hristos” 
este cuvânt grecesc, de la “hrion” care înseamnă “ungere”. Şi aşa l-au cunoscut ucenicii 
şi mai departe urmaşii lor, pe Lisus Hristos. În Evanghelia de la Matei e scris: “Cartea 

neamului lui Iisus Hristos”. Împreună au fost cuvintele acestea rostite de Sfinţii Apostoli, 
sau unul dintre ele. De exemplu Sfântul Apostol Pavel zice că: “Hristos, ieri şi astăzi şi în 
veci, este acelaşi” (Evrei 13,8), ceea ce înseamnă că ori zici lisus, ori zici Hristos, e 
acelaşi lucru, sau poţi zice lisus Hristos şi spui atunci numele şi calitatea Mântuitorului, 
calitate devenită nume chiar de la început. Noi întrebuințăm, de obicei, când vorbim, nu 
atât numele de lisus cât numele de Hristos. Zicem Domnul Hristos, de pildă, nu zicem 
lisus, Domnul lisus. Sunt şi credincioşi, mai ales de alte nuanţe creştine, care zic lisus, 
Domnul lisus. Nouă parcă ni-i mai la îndemână şi în Tradiţia ortodoxă s-a fixat mai mult 
numele lui Hristos şi când vorbim noi zicem de obicei Domnul Hristos şi zicem aşa, cu 
reverență. Acum să ştiţi că greşesc aceia care adaugă când nu trebuie adăugat şi de fapt 
nu trebuie adăugat când citeşti din Evanghelie, de pildă. Am fost la un schit unde mai 
marele de acolo a citit din Evanghelia de la Matei istorisirea cu femeia canaaneancă şi în 
loc să zică “În vremea aceea s-a dus lisus prin părţile Tirului şi ale Sidonului” , a zis “În 
vremea aceea s-a dus Domnul lisus prin părțile Tirului şi ale Sidonului” şi, mai departe, 
că “Şi a zis lisus: O, femeie mare este credinţa ta!”, “Şi a zis Domnul lisus: O, femeie 
mare este credinţa ta!”, corectând pe Sfântul Evanghelist. Nu se poate. Din Evanghelie 
citeşti ce-i scris, nu adaugi tu nimic. Când vorbeşti despre Domnul Hristos, când vorbeşti 
despre EI, când ţii o predică, când te referi la un cuvânt, atunci poţi şi e corect să zici nu 
numai simplu “Hristos a zis”, ci “Domnul Hristos a zis”. Deşi se poate zice şi “Hristos a 
zis”, pentru că cuvântul “Hristos” cuprinde şi noţiunea de Domn şi anume zicem: 
“Hristos a înviat din morţi cu moartea pe moarte călcând şi celor din morminte viaţă 
dăruindu-le” şi nu zicem “Domnul Hristos a înviat din morți cu moartea pe moarte 
călcând” şi nu este nici o vină pentru că Biserica ne învaţă să zicem: “Hristos a înviat din 
morţi cu moartea pe moarte călcând”, sau “Hristos a înviat!” şi nu “Domnul Hristos a 
înviat!”. Dar e frumos şi e bine să se zică, când e cazul şi unde e cazul să se zică 
“Domnul Hristos”, “Domnul Hristos spune”, “Domnul Hristos ne-a mântuit”, Domnul 
Hristos trebuie să fie în prim-planul gândirii noastre. Deci, nişte lucruri care sunt bune, 
sunt adevărate şi este bine să le avem în vedere mai ales. Sfântul Apostol Pavel spune: 
“Nimeni nu poate să zică lui Hristos Domn, decât în Duhul Sfânt” (1 Cor. 12,3). Când ÎI 
recunoşti ca Domn înseamnă că ÎI ştii mai presus de tine — numele “Domn” era un nume 
care se dădea lui Dumnezeu, ori lisus Hristos este Fiul lui Dumnezeu. Fiul lui Dumnezeu 
în înţelesul Fiu de o fiinţă cu Tatăl. 

Lucrurile acestea le-au înţeles oamenii şi din cele scrise în Evanghelie, pentru că e 
scris acolo despre “Fiul, Unul născut pe care L-a trimis Tatăl să mântuiască lumea”. Fiul, 
Unul născut, pentru că în Scriptură se vorbeşte şi despre “fii ai lui Dumnezeu”, iar celor 
care au crezut în EI “le-a dat putere să se facă fii ai lui Dumnezeu” (loan 1,12). Este un 
cuvânt pe care îl citim în prologul Evangheliei de la Ioan. Deci, e scris despre Fiul, unul 
născut al lui Dumnezeu şi e scris despre fii lui Dumnezeu. E o deosebire între Fiul şi fii 
lui Dumnezeu. Fii lui Dumnezeu sunt oamenii, oamenii pe care Dumnezeu îi primeşte ca 
fu ai Săi, îi adoptă, dar nu îi adoptă ci îi face, îi schimbă, îi face din făpturi, fii. Cum 
anume? În Sfânta Evanghelie de la Ioan se spune că celor care au crezut le-a dat putere să 
fie fii ai lui Dumnezeu, nu numai i-a acceptat ca fii ai lui Dumnezeu, ci le-a dat putere să 
fie fii ai lui Dumnezeu. 

Sfântul Simeon Noul Teolog are un imn între imnele care ne-au rămas de la el, un 
imn în care zice — vorbind cu Domnul Hristos — “Cum Te împreuni cu robii, fii ai Tatălui 
de-i faci?” Deci, nu numai îi primeşti, îi cumulezi cumva la ceilalți pe care îi numeşti fii 
ai Tăi Doamne, ci zice “Cum te împreuni cu robii?”. Adică, Tu, care eşti Dumnezeu Te 
uneşti cu robii tăi şi-i faci din robi fii, nu numai că îi accepţi ca fii, îi transformi, îi faci fii 
— “Cum Te împreuni cu robii, fii ai Tatălui de-i faci?”. Este un cuvânt în care Sfântul 

Simeon Noul teolog îşi arată admiraţia față de Domnul Hristos şi zice: “Cum de foc eşti 
ce ţâşneşte şi eşti val răcoritor?” — cum eşti foc şi eşti şi răcoare? “Cum de foc eşti ce 
țâşneşte şi eşti val răcoritor? / Cum de arzi — ca foc — şi-alini îndată?” — deci şi arzi şi 
alini, deci Tu care eşti foc arzi, Tu care eşti val răcoritor alini. “Cum de arzi şi-alini 
îndată? Cum mă faci nemuritor?” —pe mine muritorul mă faci nemuritor. Cum? “Cum de 
foc eşti ce ţâşneşte şi eşti val răcoritor? / Cum de arzi şi-alini îndată? Cum mă faci 
nemuritor? / Cum de faci din vameşi, îngeri şi întunericul, lumină?” — din vameşi, din 
păcătoşi, faci apostoli, faci îngeri pe care îi trimiţi, pentru că cuvântul “înger” înseamnă şi 
“trimis”. “Cum de faci din vameşi, îngeri şi întunericul, lumină?” — cum de faci din 
întuneric, lumină, cum inunzi întunericul cu lumină şi nu mai e întuneric? “Cum de scoţi 
din iad şi cum de curăţeşti pe cei din tină?” — deci, Dumnezeu are putere să scoată din 
iad, a scos din iad şi scoate din iad până la a doua venire a Lui, scoate Domnul Hristos 
din iad pe cei pentru care se roagă Biserica să fie scoşi din iad. “Cum de scoţi din iad şi 
cum de curăţeşti pe cei din tină? / Cum tragi bezna în lumină?” — cum faci de nu mai 
există beznă? “Cum tragi bezna în lumină? Cum de noaptea o cuprinzi? / Cum de mă 
prefaci cu totul?” — pe mine mă schimbi — “Cum de mă prefaci cu totul? Inima cum o 
aprinzi?”. Şi acum urmează “Cum Te împreuni cu robii, fu ai Tatălui de-i faci?” — cum 
Te împreuni cu robii, deci ai o acţiune venind către acela pe care îl faci fiu, nu numai îl 
primeşti ca fiu al Tău. “Cum Te împreuni cu robii, fii ai Tatălui de-i faci? / Cum de-i arzi 
de dor rănindu-i? Cum de iarăşi îi împaci? / Cum de rabzi şi suferi Doamne? Cum nu 
răsplăteşti îndată? / Cum de vezi cele ce-n taină numai Ţie Ți se-arată? / Cum, fiind aşa 
departe — bineînţeles, nu spaţial, ci să zicem aşa, moral — vezi ce facem fiecare? / 
Doamne, robilor tăi dă-le îndelunga Ta răbdare.”. 

Ce deosebire este între Fiul de o fiinţă a lui Dumnezeu şi fii lui Dumnezeu făcuţi fii 
din robi? Este deosebirea că Fiul, Unul născut, este de o ființă, este Dumnezeu, pe când 
oamenii sunt oameni pe care Dumnezeu îi uneşte cu Sine, îi face ai Săi, oameni 
rămânând. Adică, niciodată omul nu devine Dumnezeu, ci omul rămâne om, dar se poate 
uni cu Dumnezeu aşa cum Dumnezeu a devenit om fără să-şi piardă calitatea de 
Dumnezeu şi este om şi Dumnezeu. Niciodată firea omenească şi cea dumnezeiască nu se 
despart, Fiul lui Dumnezeu Cel de o fiinţă întrupându-se nu mai poate fi numai Fiu al lui 
Dumnezeu, ci trebuie să fie şi om. Nu se mai desparte firea omenească de firea 
dumnezeiască niciodată în persoana Domnului Hristos, iar unirea s-a făcut în pântecele 
Preasfintei Fecioare şi de aceea maica Domnului este numită Născătoare de Dumnezeu. 

Fiul lui Dumnezeu, care S-a făcut om, S-a arătat între oameni mai mult ca om şi nu 
şi-a arătat niciodată dumnezeirea în plinătatea ei, pentru că: “Nu poate om să vadă pe 
Dumnezeu şi să trăiască” e scris în Scriptură. A găsit modalitatea de a veni între oameni 
şi de a se manifesta ca om purtător de Dumnezeu şi ca Dumnezeu purtător de om. Asta 
înseamnă Fiul lui Dumnezeu. Cât au gândit cei de demult la aceasta, cum au înţeles cei 
de demult aceasta nu ştim, dar ştim ce precizează Biserica în legătură cu aceasta. Ce 
precizează? Că Fiul lui Dumnezeu e Dumnezeu adevărat şi se spune în Simbolul 
Credinței: “Dumnezeu adevărat din Dumnezeu adevărat, născut, iar nu făcut” — adică nu 
creat, ci născut. Cum se întâmplă aceasta? Cum poate să nască Dumnezeu? Cum se poate 
naşte cineva din Dumnezeu? Nu ştim e o formulă care vrea să pună în evidenţă “de-o- 
ființimea” Fiului lui Dumnezeu cu Dumnezeu Tatăl, care vrea să pună în evidenţă faptul 
că Fiul lui Dumnezeu e altceva decât omul care se uneşte cu Dumnezeu. 

Nu naşterea, în sine, vrea să ne-o pună în atenție Biserica, pentru că aşa ceva nu 
poate înţelege nimeni, cred că nici îngerii nu pot să înţeleagă cele mai presus de ei şi 
acestea sunt lucruri mai presus de ei, dar Biserica a găsit modalitatea aceasta de a 
exprima adevărul că Fiul lui Dumnezeu, care S-a făcut om, este de o ființă, nu este o 

creatură a lui Dumnezeu, o creatură distinsă de celelalte creaturi, ci este chiar Dumnezeu 
adevărat din Dumnezeu adevărat. Să ştiţi că ereticii, în general, au vrut să elucideze 
tainele lui Dumnezeu, au vrut să le aducă la măsura înţelegerii omeneşti şi atunci au zis: 
“Nu se poate ca Dumnezeu să aibă un Fiu şi dacă Dumnezeu, totuşi, are un Fiu, apoi Fiul 
acela este o creatură distinsă — aşa ziceau arienii — şi este numită Fiu al lui Dumnezeu”. 
Ori, Biserica a învăţat altceva, iar ceea ce învaţă Biserica nu poate fi înţeles. Ceea ce 
învaţă ereticii este o aducere la nivelul gândirii umane a unor lucruri care sunt mai presus 
de logică, sunt în supralogic, ori supralogicul nu poate fi adus în logic. Mintea omenească 
nu poate pătrunde lucrurile lui Dumnezeu. Doar ştiţi că în Evanghelie este scris că a zis 
Domnul Hristos către Sfântul Apostol Petru, care L-a mărturisit ca Fiul lui Dumnezeu 
Celui viu: “Tu eşti Hristos, Fiul lui Dumnezeu Celui viu” (Matei 16,16), a zis: “Fericit 
eşti Simone, fiul lui Iona, că nu trup şi sânge ţi-a descoperit ţie aceasta — deci nu cu 
puterea firii, nu cu raţiunea ai ajuns la înţelegerea aceasta — ci Tatăl Meu Cel din ceruri” 
(Matei 16,17) ţi-a descoperit lucruri mai presus de fire, ţi-a descoperit lucruri suprafireşti. 
Ori, dacă vrei să înţelegi în logic, să deduci în logic supralogicul, cobori supralogicul şi 
atunci nu mai este o taină. Noi zicem că “deoființimea” Fiului cu Tatăl este o taină şi ei 
zic că lucrurile acestea se explică aşa şi aşa. Când explici o taină, taina nu mai e taină şi 
în cazul acesta ai coborât taina , ai coborât misterul la înţelegerea omenească. Asta au 
vrut să facă ereticii şi mai ales prin asta s-au distins ei de cei care cred adevărul 
propovăduit de Biserică, prin faptul că au căutat să înţeleagă, să explice, să lămurească 
nişte lucruri mai presus de lămurire. Poate vă mai aduceţi aminte, cei care aţi fost anul 
trecut, v-am spus în legătură cu înălțarea Domnului lisus Hristos. Se încearcă nişte 
explicaţii, cum să o înălţat cu trupul, cum a ajuns în sânul Sfintei Treimi ş.a.m.d. Orice 
explicație de felul acesta înseamnă renunțare la credinţă, înseamnă a aduce taina la 
netaină, a face din taină netaină, ori Biserica noastră este o Biserică a tainelor pe care le 
înțelegem sau le primim prin credinţă, credinţa fiind uşa tainelor şi atunci, fiind uşa 
tainelor, le primim prin credinţă, le simţim şi avem certitudinea tainei fără să o înţelegem. 
Cum a ieşit Domnul Hristos prin piatra pecetluită, nestricând peceţile? Cum a ieşit? Păi 
numai EI ştie cum a ieşit şi Biserica ne spune lucrul acesta fără să ni-l explice, pentru că 
aşa ceva nu se poate întâmpla în gândirea noastră materială, dar se spune undeva în 
Scriptură că a zis Domnul Hristos: “Ceea ce-i cu neputinţă la oameni este cu putinţă la 
Dumnezeu” (Cf. Marcu 10,27). Dacă crezi în Dumnezeu, crezi şi în minunile lui 
Dumnezeu şi dacă cobori măsurile lui Dumnezeu la măsurile omului, minunile nu mai 
sunt minuni, tainele nu mai sunt taine. “Taina nu suferă ispitire” se spune într-o alcătuire 
de la slujba sărbătoririi naşterii Mântuitorului nostru lisus Hristos, că vorbind cu Maica 
Domnului zicem “De Dumnezeu Născătoare Fecioară, ceea ce ai născut pe Mântuitorul, 
pierdut-ai blestemul cel dintâi al Evei, Maică fiind a bunăvoinţei Tatălui şi ai purtat în 
braţe pe Dumnezeu Cuvântul întrupat” şi apoi vine cu lămurirea aceasta: “Taina nu suferă 
ispitire”. Deci, e vorba de o taină. Că ai purtat pe Mântuitorul, că ai depărtat blestemul, că 
al purtat în braţe pe Dumnezeu Cuvântul întrupat, e o taină. Să ştiţi că “taina nu suferă 
ispitire, numai cu credinţă toţi o slăvim strigând cu tine şi zicând: Negrăite, Doamne, 
mărire Ţie!”. Asta se face în faţa tainei. Aduci mărire lui Dumnezeu pentru neînţelegerea 
tainei, pentru că taina e taină. Vă pun în vedere lucrul acesta pentru că s-ar putea 
întâmpla să vă întâlniți cu oameni care vor să vă explice tainele, cu oameni care nu se 
gândesc la taine. Eu, de exemplu, când eram la Timişoara în anii '47 — "48, am ajuns în 
legătură cu un cerc de antropozofi. Nici nu vă pot spune, nu vreau să scot prin gura mea 
ce spuneau ei despre naşterea Mântuitorului nostru lisus Hristos, de pildă. Ca să nu mai 
fie taină zămislirea de la Duhul Sfânt. Voiau să aducă la rațiune şi atunci mintea nu mă 
slujea să mă gândesc ce prăpăstii spun ei, ce gunoaie îmi bagă în suflet pe care să le port 

apoi cealaltă vreme a vieţii mele. Norocul meu de la Dumnezeu că am făcut Teologia şi 
că am citit învățături ale Sfinţilor Părinţi, m-am putut orienta altfel şi că am nesocotit ce 
spuneau ei. Zice Sfântul Apostol Pavel: “Ceea ce fac ei, lucrurile întunericului, ruşine 
este a le şi grăi”. Nu îndrăznesc să spun ce-au spus ei, ce mi-au băgat prin urechi în 
minte, ei care aşa credeau. Nu se poate şi o să ajungeţi şi voi, poate mulţi dintre voi, să vi 
se dea explicaţii, să se încerce nişte lămuriri, nu vă luaţi după ei. Să ştiţi că numai 
nelămurind tainele suntem în cuprinsul credinţei noastre, în cuprinsul Bisericii noastre, 
pentru că taina nu suferă ispitire, taina nu poate fi cercetată. Zic unii că nu este corect ce 
se spune: “crede şi nu cerceta!”, că să cercetezi. Sunt şi eu de acord să cercetezi, dar să 
crezi şi fără să cercetezi pentru că lucrurile mai presus de fire nu le poţi cerceta. Cum să 
cercetezi, de exemplu, astăzi, după atâta vreme, lucruri care s-au întâmplat pe vremea 
Mântuitorului? Cum poţi să cercetezi, de pildă, facerea lumii? Nu mai poţi cerceta. Poţi 
să crezi în facerea lumii, dar nu mai poţi să cercetezi cum a fost la facerea lumii, că n-a 
fost nimeni, cum zicea Eminescu: “N-a fost ochi care să vadă, nici minte să priceapă”. 
Aşa că noi credem, primim prin credinţă, faptul că Fiul lui Dumnezeu este Fiul lui 
Dumnezeu de o ființă cu Tatăl. Cum s-a ajuns la aceasta? Nu ştim. Ştim că lucrurile se 
prezintă aşa cum ni le prezintă Biserica, nu cum le-au prezentat ereticii, nu cum le 
prezintă antropozofii, nu cum le prezintă teozofii, nu cum le prezintă yoghinii ş.a.m.d. 
Biserica noastră ne conduce să ştim ce trebuie să ştim despre Mântuitorul. 

Şi, în sfârşit, lisus Hristos, deci Mântuitorul, Unsul, Fiul lui Dumnezeu de o ființă, 
este Mântuitorul nostru. Prin ce ne mântuieşte Domnul Hristos? E foarte important să 
ştim că Domnul Hristos este Mântuitorul nostru pentru că mântuirea nu ne-o realizăm 
noi, ci ne-o dă Domnul Hristos în măsura în care ne angajăm şi noi, din partea noastră, 
pentru mântuire. Mântuirea, în general, se consideră a fi un dar, un dar de la Dumnezeu, 
de la Mântuitorul. Nu ne mântuim noi, din puterea noastră. Sfântul Apostol Pavel în 
epistolele lui, mai ales în Epistola către Galateni şi în Epistola către Romani, vorbeşte 
despre faptul că mântuirea o primim şi că “omul nu se mântuieşte prin faptele legii”. Ce 
înseamnă asta? Cei vechi credeau că oamenii se mântuiesc în măsura în care împlineau 
legea lui Dumnezeu. Îşi propuneau să împlinească legea lui Dumnezeu şi era foarte bine 
şi credeau că dacă împlinesc legea lui Dumnezeu, toate poruncile şi îndemnurile din 
legea lui Dumnezeu, sunt mântuiţi. Sfântul Apostol Pavel zice că: “Mântuirea vine prin 
credință, nu prin faptele legii”. Adică, dacă nu crezi în Hristos nu te mântuieşti, nu te 
mântuieşti tu prin faptele legii, prin ceea ce poţi face tu, ci mântuirea vine prin Hristos, 
Hristos ne mântuieşte, nu ne mântuim noi în faţa lui Hristos, ci ne mântuieşte Hristos pe 
noi, Hristos este Mântuitorul nostru. Asta vrea să spună Sfântul Apostol Pavel, nu că 
faptele nu au nici o importanţă. Şi faptele au importanţă, dar faptele singure, fără Hristos, 
n-au cum să te mântuiască. Nu te mântuieşti prin faptele pe care le faci pe baza 
poruncilor şi îndemnurilor din lege, ci te mântuieşti prin intervenția Domnului Hristos, 
Domnul Hristos te mântuieşte. Cei care cred în reîncarnare, de pildă, spun că există o 
evoluţie a sufletului, că în fiecare viaţă în care vii în lumea aceasta câştigi ceva pozitiv, ai 
un plus pe care îl duci în viaţa următoare şi, după aceea, din viaţa următoare în cealaltă şi 
în felul acesta te mântuieşti. Ei nimicesc acţiunea mântuitoare a Fiului lui Dumnezeu. 
Atunci de ce s-a întrupat Fiul lui Dumnezeu dacă omul se poate mântui fără ajutorul Lui? 
De ce să o răstignit Domnul Hristos dacă nu este nevoie de jertfa Lui şi e nevoie doar de 
ciclu evolutiv? De ce a înviat Domnul Hristos dacă învierea Lui nu înseamnă nimic 
pentru noi, că noi oricum ne mântuim dacă trăim mai multe vieţi şi ne statornicim în 
bine? Mai departe, de ce să o înălţat Domnul Hristos şi pentru a noastră mântuire? Să ştiţi 
că mântuirea de obicei noi zicem că s-a realizat prin jertfa Domnului Hristos şi este drept, 
dar nu este destul. Mântuirea s-a realizat prin întruparea Fiului lui Dumnezeu şi de aceea 

la slujbele de la Crăciun se vorbeşte despre înnoirea omului, omul devenind Dumnezeu 
nu schimbându-se din om în Dumnezeu, ci unindu-se cu Dumnezeu şi fiind şi el cumva şi 
om şi Dumnezeu, firea omenească înaintând până acolo unde este firea omenească a 
Domnului Hristos. Atâta i s-a rânduit omului să ajungă. Apoi, mântuirea se realizează 
prin întrupare, prin jertfă, prin învierea Domnului Hristos, se realizează prin înălțarea 
Domnului Hristos. Sunt patru momente care privesc în special mântuirea şi anume: 
întruparea Fiului lui Dumnezeu, jertfa Fiului lui Dumnezeu, învierea Fiului lui Dumnezeu 
după firea omenească şi înălțarea la cer a Fiului lui Dumnezeu, care este şi înălțarea 
noastră. Noi suntem candidaţi la înălţare. 

Cu gânduri din acestea am intrat, dacă am intrat, sau intrăm, dacă vom intra în 
mileniul al III-lea. Cu gândul că lisus este Mântuitor, că Hristos este Alesul, Unsul, că 
Fiul lui Dumnezeu este de o fiinţă cu Tatăl şi de o fiinţă cu oamenii, şi cu Dumnezeu 
Tatăl şi cu oamenii, că Fiul lui Dumnezeu este Mântuitorul nostru, intervenind la 
mântuirea noastră până în aşa măsură că “intră în alcătuirea mădularelor noastre”. Anul 
trecut am vorbit despre “Taina Tainelor”, despre Sfânta Euharistie, despre Sfânta 
Cuminecătură, prin care Fiul lui Dumnezeu îşi face loc în existenţa noastră, a găsit 
modalitatea să se apropie de noi în modul cel mai real şi cel mai adânc, cel mai intim şi 
să ne transforme lăuntric să devenim fii ai lui Dumnezeu care nu mai păcătuiesc, ci au 
trecut de starea de păcat. 

Prin urmare, stimaţi ascultători, ştim acum ce trebuie să înţelegem prin lisus Hristos, 
Fiul lui Dumnezeu, Mântuitorul. Rămâne doar să ne facem receptivi pentru lucrurile 
acestea printr-o viaţă care să ne sensibilizeze pentru înţelegerea acestor lucruri, pentru 
primirea lor în suflet ca Taine prin care ne mântuim, ca Taine ale credinţei noastre. 

Vă mulțumesc! 

La sfintele slujbe trebuie să participăm cu toții 


Luni, 21 iulie 1997 


“Domnului să ne rugăm” ne angajează la slujbă, nu suntem numai spectatori. De 
fapt, chiar nu suntem spectatori, ci suntem împreună rugători şi atunci, dacă nu ştim 
pentru ce să ne rugăm, nu avem pentru ce să ne rugăm, zicem “Doamne miluieşte-ne” în 
gol. 

La noi la mănăstire a fost acum, de curând, un grup de elevi de la Şcoala de 
Cântăreţi din Bucureşti şi ne-au făcut nişte demonstraţii de ce ştiu ei. Au cântat frumos, 
numai că şi-au arătat şi cunoştinţele pe care nu era cazul să şi le arate. Şi anume, au 
cântat în limba greacă “Cuvine-se cu adevărat”, “Sfinte Dumnezeule” şi apoi, la urmă, le- 
am spus: “Măi fraţilor, ce-aţi făcut voi nu este o rugăciune ci o demonstraţie”. Altceva e 
rugăciunea şi altceva demonstraţia. Noi n-avem nevoie de demonstraţii, noi avem nevoie 
de rugăciuni. Şi dacă zici în limbă străină, noi ştim ce zici, dar de ce să zici în limbă 
străină când poţi să zici în limba pe care o vorbim noi şi între noi şi cu Dumnezeu. 

Aş dori apoi, dacă se poate, să ştiu câţi dintre voi câţi sunteţi aici, studenţi şi 
nestudenţi, ştiţi să cântaţi, ştiţi să daţi răspunsurile la Sfânta Liturghie? Va trebui să 
găsească cei de aici, de la mănăstire, posibilitatea să se cânte o Liturghie pe care o ştiu cei 
mai mulți, de exemplu cea pe glasul VIII şi să ne angajăm cu toţii la slujbă, pentru că 
altfel dă impresia de ritualism. Sau, cântă unul şi acela destul de încet şi mârâie alţii pe 
lângă el şi-l astupă şi cu ce putea să se audă. N-am nimic, e frumos să ţii un ison, dar să 
se audă foarte bine textul cântat. De aceea se rosteşte, ca să se angajeze toți. Şi dacă se 
poate, câţi ştiţi să cântaţi, conduşi de cei care sunt la strană, să cântaţi toţi. Pentru că, 
altfel, deranjează faptul că unul cântă şi restul nu ştiu dacă şi ascultă, sau dacă au ce 
asculta. Şi la intensitate mai mare, adică nu încet, că nu vorbeşti numai cu Dumnezeu, 
pentru că dacă ai vorbi numai cu Dumnezeu atunci ai putea să vorbeşti numai în gând, 
căci Dumnezeu îţi aude şi gândurile, ci noi vorbim cu toţii şi atunci cântarea trebuie să fie 
la o anumită intensitate, pentru că biserica nu este prea mare, dar, totuşi, nu se aude. Aş 
vrea ca în zilele acestea pe care le trăim aici să fie un şuvoi de putere de cântare. Cei de la 
Timişoara, care aţi mai cântat la strană, angajaţi-vă, nu numai în sensul acesta că citiţi sau 
cântați numai când vi se dă ceva, ci şi în sensul de a răspunde la cele zise de preot cu 
“Doamne miluieşte”, cu toţii cu “Dă Doamne”, cu toţii cu “Ţie Doamne”, cu toţii cu 
“Amin”, cu toţii. Şi-apoi la Sfânta Liturghie toate câte se ştiu cânta să se cânte. Câţi mai 
mulți să se angajeze la slujire, pentru că la biserică nu slujeşte numai preotul, nu slujeşte 
numai cântăreţul, ci toţi credincioşii. Orice credincios trebuie să se socotească slujitor. 
Mergem să slujim la măsurile noastre, fiecare slujim la măsurile noastre. Nu mergem să 
ascultăm o slujbă, ci mergem să facem o slujbă. Nu mergem să ascultăm pe unii ce ştiu şi 
ce pot, ci mergem să participăm cu toţii. Deci, se poate şi eu vă pun în vedere treaba 
aceasta, să participaţi cu toate puterile voastre nu numai cu gândurile, ci şi cu cuvintele, 
pentru că am zis că slujbele sunt vuietul Duhului. Aşa cum avem aici aproape o apă care 
vuieşte, aşa trebuie să vuim şi noi. Duhul Sfânt vorbeşte prin glasurile noastre. El nu are 
un glas al Lui, sau nu ştim noi ce glas are Duhul Sfânt. Ştim că are o putere de influenţă, 
de intrare în conştiinţa oamenilor, ştim că a creat textele liturgice, pe care le folosim. Noi 

îi împrumutăm Duhului Sfânt glasurile noastre şi cântăm şi slujim. Slujbele pe care le 
facem nu le facem numai pentru noi, ci le facem pentru întreaga Biserică şi pentru 
întreaga umanitate, pentru lumea aceasta. Sfântul loan, cel ce a scris “Scara”, spune că: 
“rugăciunea este întărirea lumii, rugăciunea ţine lumea”. Atunci să participăm cu toţii, să 
ținem lumea şi noi, cu ajutorul lui Dumnezeu să participăm şi noi ca lumea aceasta să nu 
fie osândită, ci să fie iertată. 

Domnul Hristos a spus că nu a venit să osândească lumea ci să mântuiască lumea. 
Mântuirea lumii este şi contribuţia noastră la rugăciune, la partea de slujire. Deci, dacă vă 
puteţi angaja, vă rog foarte frumos să vă angajaţi şi îi rog şi pe cei de la mănăstire, cât 
suntem noi aici să se cânte o liturghie care se presupune că o ştiu toţi. Şi apoi, după ce 
plecăm noi de aici, faceţi ce vreţi. 

Despre tânărul cel bogat 


Ne oprim cu gândul asupra unui om drag Mântuitorului nostru lisus Hristos. Dacă 
auzim că a existat un om de care i-a fost drag Domnului Hristos, este firesc ca fiecare 
dintre noi să ne întrebăm cine e acesta şi ce a făcut el, că să facem şi noi la fel şi că să-i 
fie drag Domnului Hristos şi de noi. Şi poate că ne surprinde când aflăm că omul drag 
Mântuitorului nostru lisus Hristos a fost un om contestat de mulţi, un om pe care-l 
judecă mulţi, un om pe care nu-l înţeleg mulți, şi totuşi, Domnului Hristos i-a fost drag de 
el. Cine citeşte Sfânta Evanghelie de la Matei, şi ajunge la capitolul 19, află despre un 
tânăr bogat care dorea să ştie ce trebuie să facă să moştenească viaţa de veci. Şi i-a pus 
aceasta întrebare Domnului Hristos. Dacă citim evanghelia de la Marcu şi ajungem la 
capitolul 10, ne întâlnim tot cu o relatare despre tânărul cel bogat. Şi dacă citim Sfânta 
Evanghelie de la Luca şi ajungem la capitolul 18, şi acolo ne întâlnim cu tânărul cel 
bogat. Dintre cei trei evanghelişti care au scris despre tânărul cel bogat, unul singur, cel 
care de regulă da amănunte când e vorba despre relatările care le face, unul singur ne 
spune că de tânărul cel bogat i-a fost drag Domnului Hristos. Având noi această 
informaţie, este firesc să ne întrebăm de ce i-a fost drag Domnului Hristos de tânărul cel 
bogat - că noi ştim despre tânărul cel bogat şi ceva ce nu-l favorizează. 

Iubiţi credincioşi, Sfinții Evanghelişti, când au scris despre tânărul cel bogat, au 
ținut să se ştie de către cititorii lor, şi nu de către noi - pentru că Evanghelia nu a fost 
scrisă pentru noi, ci a fost scrisă pentru contemporanii Evangheliştilor, însa a vrut 
Dumnezeu că să ajungă şi la noi, si-i bine că a ajuns. Aşadar, au vrut scriitorii 
Evangheliilor să se ştie că un om, unul nu foarte tânăr dar, nici trecut mult de tinereţe, 
s-a dus la Domnul Hristos, a îngenuncheat înaintea Lui şi a zis: “Învăţătorule bune, ce să 
fac ca să moştenesc viaţa de veci?” (Matei 19, 16). Deci era preocupat de un lucru de care 
nu prea sunt preocupaţi tinerii. “Ce să fac că să moştenesc viaţa de veci?”. Şi domnul 
Hristos i-a răspuns scurt - după relatarea Sfântului Evenghelist Matei: “Dacă vrei să intri 
în viaţă păzeşte poruncile” (Matei 19,17). E un răspuns scurt şi un răspuns deplin. Ceilalți 
Sfinţi Evanghelişti ne spun ce porunci 1-a pus înainte Domnul Hristos, deci nu ne spun ca 
Sfântul Evanghelist Matei: “Dacă vrei să intri în viaţă păzeşte poruncile”, ci că tânărul a 
întrebat: “Care porunci?”. Şi apoi, Domnul Hristos i-a spus poruncile care trebuie să le 
păzească. Însa nu acesta este lucrul de căpetenie. Lucrul de căpetenie este faptul că în 
viaţă, aşa cum dorea tânărul ca să ajungă, nu poate intra nimeni, nu poate ajunge nimeni 
decât împlinind poruncile. “Dacă vrei să intri în viaţă păzeşte poruncile”. Şi atunci 
tânărul a întrebat: “Care porunci?”. lar Domnul Hristos i-a spus: “Să nu desfrânezi, să nu 
ucizi, să nu furi, să nu fii mărturie mincinoasă, cinsteşte pe tatăl tău şi pe mama ta”. (Mt. 
19, 18-19) Acestea sunt porunci din decalog, din cele zece porunci şi le găsim în fiecare 
referat despre tânărul cel bogat. Sfântul Evanghelist Luca pe acestea le pomeneşte. 
Sfântul Evanghelist Matei mai adaugă încă ceva: “Să iubeşti pe aproapele tău ca pe tine 
însuţi”, iar Sfântul Evanghelist Marcu mai adaugă pe lângă cele cinci porunci: “Să nu 
înşeli pe nimeni”. Dacă luăm toate referatele evanghelice şi căutăm să aflăm ce cere 
Dumnezeu de la omul care vrea să intre în viaţă, aflăm doar de şapte porunci. Cinci dintre 
cele zece porunci şi încă două care nu sunt cuprinse în cele zece. 

Tânărul, când a auzit ce porunci trebuie să împlinească a dat un răspuns pe care 
sigur Domnul Hristos l-a înţeles că fiind adevărat, şi anume a zis: “Toate acestea le-am 
păzit din tinereţea mea” (Mt. 19, 20). Am putea zice noi :” De când mă ştiu le-am păzit”. 
Şi-atunci - ne spune Sfântul Evanghelist Marcu - Domnul Hristos a privit la dansul şi i-a 
fost drag de el. (cf. Marcu 10, 21). Acum ştim de ce i-a fost drag Domnului Hristos de 
tânărul cel bogat. I-a fost drag pentru că era preocupat de viaţa de veci, pentru că s-a dus 
la Domnul Hristos că să primească cuvânt în legătură cu ceea ce trebuie să împlinească 
pentru a ajunge la viaţa de veci şi pentru că a putut spune ceea ce nu pot spune mulţi, că a 
împlinit poruncile acestea, pe toate le-a împlinit: “Toate acestea le-am împlinit”. Și 
atunci Domnul Hristos a privit la dânsul şi I-a fost drag de el. 

Iubiţi credincioşi, eu citesc Noul Testament cam de pe la 13 ani şi jumătate. N-am 
citit sistematic, în fiecare zi câte doua capitole, aşa cum zic eu ca să citească cei care se 
lasă îndrumați de mine. Dar totuşi am citit şi multe lucruri din Noul Testament le 
cunoşteam fără să fi făcut seminarul, pentru că eu am făcut liceul. Când m-am dus la 
teologie, ştiam multe lucruri pe care puteam şi să nu le ştiu, să le învăţ la Teologie, şi se 
mirau colegii mei de cunoştinţele pe care le aveam de Noul Testament. Dar, ceva curios! 
Nu m-am oprit niciodată cu gândul asupra afirmației Sfântului Evanghelist Marcu, că 
Domnul Hristos a privit la tânărul acesta şi i-a fost drag de el. Eram student la teologie, 
cred că eram în anul II, şi a venit la noi la curs mitropolitul de atunci, mitropolitul 
Nicolae Bălan, şi a venit vorba de tânărul cel bogat. Cred că el a abătut cumva vorba ca 
să ajungem la tânărul cel bogat, şi-a zis: “Daţi-mi un Noul Testament”. Şi ne-a citit din 
Noul Testament cuvântul acesta că i-a fost drag Domnului Hristos de tânărul cel bogat. 
De atunci mi s-a implantat şi în inimă şi în minte şi nu mi-a mai ieşit de acolo niciodată 
faptul că a existat un om de care i-a fost drag Domnului Hristos, un om pe care l-a iubit 
Domnul Hristos, un om vrednic de pomenire şi acela a fost tânărul cel bogat. 

Până aici, toate-s bune. Dar Domnul Hristos i-a spus tânărului bogat şi ceva ce el 
nu a mai putut împlini, în condiția de atunci. La starea lui de atunci nu a mai putut 
împlini. A zis: “Dacă vrei să fii desăvârşit, vindeţi averile, împarte săracilor, ia-ţi crucea, 
vino şi urmează mie” (Matei 19, 21). Şi tânărul a plecat întristat din faţa Domnului 
Hristos - se spune în Evanghelie - pentru că avea multe avuţii. Nu s-a putut lepăda de 
ele. Poate s-a lepădat mai târziu, nu ştim, pentru că Sfânta Evanghelie nu vrea să ne 
prezinte pe tânărul cel bogat, ci vrea să ne prezinte un caz. Şi atunci ucenicii L-au auzit 
pe Domnul Hristos spunând: “Cât de greu va intra omul bogat în împărăția Cerurilor”. 
Mai degrabă va intra cămila prin urechile acului sau funia prin urechile acului, decât 
bogatul în împărăţia Cerurilor” (Mt. 19, 23). Bineînţeles că noi ştim că au existat bogaţi 
care au intrat în împărăția Cerurilor. lov, de pildă. Câtă avuţie a avut lov şi câtă a pierdut, 
şi după aceea i-a dat Dumnezeu altă bogăţie şi nu a zis nimeni că lov nu a intrat în 
împărăţia Cerurilor. Şi Avraam şi Isaac şi lacov au fost oameni bogaţi, cu multă avuţie şi 
Dumnezeu se numeşte “Dumnezeul lui Avraam, lui Isaac şi lui lacov” (Mt. 22, 32), ceea 
ce înseamnă că, totuşi, au fost bogaţi care au intrat în împărăţia lui Dumnezeu. Totuşi, 
Domnul Hristos ne avertizează că e bine atunci când nu cauţi multă bogăţie, când te 
mulțumeşti cu mai puţin şi atunci mai uşor intri în împărăţia Cerurilor. Dar, oare bogatul 
a intrat în împărăţia lui Dumnezeu dacă nu a împlinit şi celelalte câte i-a spus Domnul 
Hristos că ar mai fi cazul să le împlinească? Sigur a intrat în împărăţia lui Dumnezeu, 
pentru că dacă Domnul Hristos i-a spus: “De vrei să intri în viaţă, păzeşte poruncile.”, şi 
el le-a păzit, nu a mai avut nici o piedică să intre în împărăţia lui Dumnezeu. lar dacă 
Domnului Hristos i-a fost drag de el, atunci i-a fost drag totdeauna, că Domnul Hristos 
nu-şi schimbă iubirea, nu-şi mută iubirea de la un om dacă acela rămâne statornic în ceea 
ce-l recomanda pentru viaţa de veci, pentru împărăţia lui Dumnezeu. 


22, 


Interesant este că ucenicii au rămas uimiţi când Domnul Hristos a zis: “Cu greu 
vor intra bogaţii în împărăţia lui Dumnezeu”. Şi au pus o întrebare care ne interesează şi 
pe noi, zicând: “Atunci, cine poate să se mântuiască?” (Matei 19, 25). Şi Domnul Hristos 
a dat un răspuns care ne dă multă bucurie, spunând că: “Ceea ce e cu neputinţa la oameni, 
cu putinţă este la Dumnezeu” (Mt. 19, 26). Deci Dumnezeu te poate mântui şi dacă nu 
împlineşti tot ceea ce trebuie să împlineşti. Te poate mântui pentru bunătatea Lui, pentru 
mila Lui, pentru iubirea Lui. Părintele Arsenie Boca - Dumnezeu să-l odihnească - avea 
un cuvânt pe care eu l-am găsit pentru prima dată în felul următor, într-o însemnare a 
părintelui: “Iubirea lui Dumnezeu pentru cel mai mare păcătos este mai mare decât 
iubirea celui mai mare sfânt față de Dumnezeu”. Într-o altă variantă este: “Dorul lui 
Dumnezeu de cel mai mare păcătos este mai mare decât dorul celui mai mare sfânt faţă 
de Dumnezeu”. Dumnezeu este Iubire, şi pentru că este Iubire Îşi revarsă iubirea şi vrea 
să ne primească, şi numai acela care nu vrea el să fie cuprins în iubirea lui Dumnezeu, 
numai acela nu ajunge în împărăția lui Dumnezeu. Altfel, ajungem în împărăţia lui 
Dumnezeu, pentru că: “Ceea ce e cu neputinţa la oameni, cu putinţă este la Dumnezeu”. 
Adică dacă ar fi din puterile noastre să ne mântuim, nu ne putem mântui, dar dacă vrem 
să ne mântuim prin puterea lui Dumnezeu, putem să ne mântuim şi de fapt ne şi mântuim. 
Ne ajută Dumnezeu. Ce nu poate omul, poate Dumnezeu şi-i ajută. Bineînţeles, asta nu 
trebuie să ne ducă cu gândul că am putea să nu mai facem anumite lucruri că doar 
Dumnezeu pe toţi ne ajută. Dacă suntem sinceri şi ne angajam măcar ca tânărul cel bogat, 
să împlinim poruncile, câte le-a zis Domnul Hristos că trebuie împlinite, acelea neapărat 
trebuie împlinite: să nu desfrânezi, să nu ucizi, să nu furi, să nu fii mărturie mincinoasă, 
să cinsteşti pe tatăl tău şi pe mama ta, să nu înşeli pe nimeni, să iubeşti pe aproapele tău 
ca pe tine însuţi. Sunt nişte lucruri de neapărată trebuință. Acestea le-a spus Domnul 
Hristos că sunt necesare, deci acestea neapărat trebuie împlinite. 

“Că la Dumnezeu toate sunt cu putință” a spus Domnul Hristos, după aceea, cu 
prilejul convorbirii cu tânărul cel bogat şi cu ucenicii Săi, dar cuvântul acesta îl găsim şi 
la Bunavestire, când îngerul binevestitor i-a spus Preasfintei Fecioare Maria cum anume 
va ajunge să-L nască pe Mântuitorul, când a zis: “Duhul Sfânt se va pogora peste tine şi 
puterea Celui Preaînalt te va umbri, de aceea şi sfântul care se va naşte din tine, Fiul lui 
Dumnezeu se va chema” (Lc. 1, 35). I-a dat vestea că Elisabeta, rudenia sa, urmează să 
nască copil la bătrâneţe, că e deja însărcinată şi spune mai departe că: “la Dumnezeu nici 
un lucru nu este cu neputinţă” (Lc. 1, 37). 

Iată două cuvinte care ne dau mult curaj, care ne dau multă încredere, care ne fac 
să fim încrezători în bunătatea lui Dumnezeu. Şi Dumnezeu nu poate fi altfel decât bun, 
şi Dumnezeu “pe cei drepţi îi iubeşte şi pe cei păcătoşi îi miluieşte”, spunem de atâtea ori 
la rugăciunile noastre. Trebuie să avem această nădejde. Nu pentru înmulţirea păcatelor, 
ci că să credem în iertare, dacă am făcut păcate. 

Deci, iubiţi credincioşi, iată un om de care i-a fost drag Domnului Hristos. Nici în 
cazul acesta nu este vorba de o performanţă. Va spuneam ieri că sutaşul din Capernaum 
nu a avut nişte virtuţi de performanţă, nici credinţa şi nici iubire de performanţă, a fost 
începător în credinţă şi în iubire, dar le-a avut ca realități lucrătoare, şi aşa este şi cu 
tânărul cel bogat. Nu este un om de performanţă. Nu este un om ca şi care să nu mai 
poată ajunge altul sau un om ca şi care puţini pot ajunge, ci este un om ca şi care ar putea 
ajunge mulți, şi cât mai mulți ar trebui să ne silim să ajungem, împlinind poruncile 
acestea şi altele; câte sunt de trebuinţă şi câte ştim noi că le putem împlini. Să le avem în 
vedere, să le împlinim după puterea noastră, dar în orice caz, acestea să le împlinim şi să 
fim preocupaţi de o viata sfântă, de o viata curata, şi atunci şi pe noi Domnul Hristos ne 
primeşte în iubirea Sa, îşi revarsă iubirea Sa şi peste noi, ne învăluie cu iubirea Sa şi pe 

noi, aşa cum facem şi noi, la măsurile noastre. Ştiţi că a zis Domnul Hristos: “Care dintre 
voi, tată fiind, dacă îi va cere fiul pâine, el să îi dea piatră sau dacă îi va cere peşte, el să-i 
dea şarpe sau dacă îi va cere un ou, el să îi dea scorpie? Dacă voi, răi fiind, ştiţi să daţi 
fiilor voştri cele bune, cu atât mai mult Tatăl vostru Cel din ceruri” (Lc. 11, 11) - care nu 
este rău, e bun. Şi e aşa de bun încât “răsare soarele şi peste cei buni şi peste cei răi, şi 
trimite ploaia şi peste cei drepţi şi peste cei nedrepţi” (Mt. 5, 45). Îşi revarsă bunătatea! 
Sfântul Maxim Mărturisitorul, spune că aşa cum soarelui îi este propriu să lumineze şi să 
ne încălzească, aşa îi este propriu lui Dumnezeu să facă bine. Noi credem aceasta şi avem 
încredințarea că, dacă facem cât de cât spre bine şi dacă ne silim spre mai mult bine, 
Domnul Hristos ne primeşte în iubirea Lui pentru că El este iubire şi nu poate fi altceva 
decât iubire şi atunci i-ar fi drag Domnului Hristos şi de noi, cum I-a fost drag de tânărul 
cel bogat. Amin. 

Despre Împărăţia lui Dumnezeu sau Împărăţia cerurilor 


Marţi, 22 iulie 1997 


Am spus, încă de aseară, că astăzi va fi vorba despre împărăţia lui Dumnezeu, sau 
despre împărăția Cerurilor. E acelaşi lucru cu termeni diferiți. Cu termeni diferiţi se 
prezintă aceeaşi realitate. împărăția Mântuitorului nostru lisus Hristos, care poate fi 
numită foarte bine şi împărăţia lui Dumnezeu şi împărăţia Cerurilor. De ce sunt termeni 
diferiți pentru aceeaşi realitate? Pentru că evreii ezitau să pomenească numele lui 
Dumnezeu. Când găseau în Scriptură termenul (numele lui Dumnezeu) “Iahve” sau 
“Tehova”, ei ziceau “Adonai”. Adică, ocoleau să pomenească numele lui Dumnezeu, 
socotindu-se nevrednici de a pomeni numele lui Dumnezeu, socotind numele lui 
Dumnezeu prea mare pentru a fi purtat prin gurile oamenilor. Şi de aceea, în acest context 
de gândire, Sf. Ev. Matei, care era evreu şi a scris pentru evrei Evanghelia şi a scris-o , de 
fapt, în limba cunoscută de evrei, deci nu în limba greacă, cum au fost scrise celelalte 
scrieri ale Noului Testament, el a folosit cuvântul împărăţia Cerurilor. După aceea, 
Evanghelia s-a tradus în limba greacă la scurtă vreme (celelalte Evanghelii au fost scrise 
de la început în limba greacă). În limba greacă “Împărăţia Cerurilor” se exprimă prin 
cuvintele “Ti Basileia Ton Uranon” (în greacă). Ceilalţi evanghelişti, care nu aveau o 
ezitare de a pomeni numele lui Dumnezeu şi care n-au scris pentru oameni care aveau o 
ezitare să pomenească numele lui Dumnezeu, în loc de “Împărăţia Cerurilor” au 
întrebuințat, de cele mai multe ori, cuvântul “Împărăţia lui Dumnezeu”, în limba greacă 
“Ti Basileia Ton Theon”. Spun cuvintele acestea în limba greacă pentru că Noul 
Testament, de fapt, s-a scris şi s-a răspândit în limba greacă. După aceea s-a tradus în alte 
limbi, însă iniţial cărțile au fost scrise în limba greacă, limba greacă fiind atunci limbă 
internaţională, limbă diplomatică, limba pe care o cunoşteau cei mai mulţi care se 
preocupau de studiu, aşa cum ar fi acum limba engleză şi cum a fost odinioară limba 
franceză. Limba greacă, in care s-a scris Noul Testament, este o limbă numită “Kaim 
dialectos” (gr.), adică dialectul comun, o limbă pe care o cunoşteau cei mulți. 

Sfinţii Evanghelişti au întrebuințat pentru realitatea Împărăției lui Dumnezeu, 
pentru realitatea Împărăției Cerurilor, cuvântul care li s-a părut lor mai potrivit; de fapt, 
mai găsim cuvântul “Împărăţia Cerurilor” şi în Evangheliile celelalte, nu numai în 
Evanghelia de la Matei, dar în Evanghelia de la Matei se întrebuinţează curent cuvântul 
“Împărăţia Cerurilor”. Există nişte cărţi, numite “Concordanţe”, cărţi care prezintă idei 
din Noul Testament, sau cuvinte din Noul Testament sau din întreaga Biblie şi prezintă 
cuvintele respective unde se găsesc peste tot. Deci, dacă ai o concordanţă şi vrei să şti 
unde este scris “Împărăţia Cerurilor”, te uiţi în Concordanţă, dacă e în limba greacă, după 
termenul “Ti Basileia Ton Uranon” (gr.) şi atunci găseşti toate locurile din Noul 
Testament în care se pomeneşte împărăția Cerurilor. Dacă te interesează de câte ori apare 
în Noul Testament cuvântul “Împărăţia lui Dumnezeu”, te uiţi la “Ti Basileia Ton Theon” 
şi găseşti toate textele (capitolul, versetul) şi poţi să numeri de câte ori e pomenită 
împărăţia lui Dumnezeu. E un avantaj al omului modern, lucrul acesta că poţi să şti unde 
sunt textele respective. Bineînţeles, acest lucru a fost făcut de către oameni competenţi 

pentru treaba aceasta, au fost colective de oameni care au făcut aceste concordanţe. Eu 
am cunoscut, când eram la teologie, în limba greacă, o concordanţă făcută la un anumit 
Nou Testament — pentru că sunt mai multe ediţii de Nou Testament — şi lucrurile nu se 
potriveau sută la sută, depinzând de cei care au scris ediţiile care au fost făcute şi era 
făcută concordanța respectivă în limba greacă, adică pentru cuvintele greceşti din Noul 
Testament. Era făcută de un german, unul Schmolert. Spun asta ca să ne dăm seama de 
preocupările pe care le-au avut oamenii. Concordanţele sunt şi pentru idei. Eu, de 
exemplu, am în limba germană o concordanţă în sistemul Braille, care pot să-l citesc eu 
cu mâinile, se numeşte Taschen Konkordanzen — adică, concordanţă de buzunar, o 
concordanță mică — şi e o concordanţă după idei. De exemplu, dacă mă interesează pe 
mine problema pocăinţei, caut la “busse” (în limba germană pocăință se numeşte 
“busse”) şi acolo îmi spune unde se găseşte cuvântul “pocăință”, dar pe ideea pocăinţei. 
De exemplu, ce este pocăinţa, pocăinţa ca mijloc de îndreptare, pocăinţa propovăduită de 
Domnul Hristos, pocăinţa propovăduită de Sfinţii Apostoli. Foarte practică această carte. 
Şi dacă mă interesează unde se scrie despre apostoli, despre smerenie, despre bucurie, 
caut acolo şi după ideile care sunt prezentate acolo şi după texte, pot să alcătuiesc imediat 
o predică, sau pot să alcătuiesc imediat o prezentare despre chestiunea respectivă. Nu 
prea folosesc eu mult asta, căci cunosc foarte bine Noul Testament şi mă descurc eu şi 
fără concordanţe. Dar pentru cineva care nu este destul de bine introdus în Noul 
Testament e foarte binevenită. Şi să ştiţi că, de fapt, concordanţe de felul acesta sunt şi 
pentru întreaga Biblie şi sunt şi concordanţe după cuvintele evreieşti, dacă-i vorba de 
Vechiul Testament. Foarte interesant şi foarte bine. Şi acum, mai nou, există posibilitatea 
de a face concordanţă cu calculatoarele. Cu computerele se pot urmări cuvintele. Aşa că, 
noi oamenii moderni, dacă-i vorba de studiu, suntem avantajaţi faţă de oamenii cei de 
demult, care nu ştiau de concordanţe, care nu ştiau de cărţi de sinteză. De exemplu, eu 
mai am în limba germană, la fel, tot o carte din asta pe care o pot citi eu singur, fără 
mijlocitor, o carte intitulată “Biblische Gestalten” — adică “Figuri Biblice”. Dacă mă 
interesează Patriarhul Iacob, mă uit la Iacob, dacă mă interesează apostolul Iacob, mă uit 
la apostolul Iacob, dacă mă interesează, să zicem, Iosif din Arimateea, caut la Iosif din 
Arimateea. Şi cartea e făcută pe grupuri de persoane, adică ştiu unde să caut Iosif din 
Arimateea la grupul care prezintă martori ai pătimirii, să zicem, martori ai pătimirilor 
Domnului Hristos. 

Aşa deci, este vorba de împărăția lui Dumnezeu şi împărăţia Cerurilor, care 
prezintă aceeaşi realitate, realitate pe care oamenii din vremea în care s-a propovăduit 
Evanghelia, la început când s-a scris Evanghelia, când s-a propovăduit Cuvântul lui 
Dumnezeu, scris şi nescris în Evanghelie, înțelegeau ceva prin împărăţia lui Dumnezeu, 
înțelegeau ceva prin împărăţia Cerurilor. Noi, cei de astăzi, ne-am îndepărtat foarte mult 
de începuturile creştinismului şi nu mai avem noţiunile destul de bine conturate, destul de 
bine precizate. Se pune problema, de pildă, ce au înţeles cei de demult, sau ce trebuie să 
înţelegem noi prin împărăţia lui Dumnezeu, sau prin împărăția Cerurilor. Cum cărțile 
Noului Testament au fost cărți ocazionale, deci n-au fost cărţi scrise la masa de lucru, ca 
un studiu, există, totuşi, în Noul Testament şi o carte studiu. Cei care aţi făcut teologia 
trebuie să ştiţi că Epistola către Romani e o carte studiu, nu este o carte ocazională cum 
sunt, de pildă, Epistola întâia sau a doua către Corinteni, sau epistola către Galateni, sau 
Evanghelia de la Matei, sau Evanghelia de la Luca. Toate cărțile Noului Testament sunt 
cărţi ocazionale, cu deosebire de Epistola către Romani, care este o carte scrisă la masa 
de lucru, anume pentru ca Sf. Ap. Pavel să-şi exprime concepţiile lui despre Hristos, 
despre mântuire, să cuprindă în ea îndemnuri, să rezolve nişte chestiuni care nu se puneau 
direct aşa cum se puneau, de exemplu, chestiunile pe care le-a tratat în Epistola 1 către 

Corinteni, să zicem. Şi-i interesant că, chiar în Epistola către Romani, este şi o definiţie a 
Împărăției lui Dumnezeu, a Împărăției Cerurilor. Întâmplător e lucrul acesta, Sf. Ap. 
Pavel nu s-a gândit să scrie, dar fiind în rostul acesta de a scrie, de a-şi exprima ideile cu 
o ocazie oarecare, adică gândindu-se la un lucru oarecare, a scris şi cuvintele pe care le 
găsim în Epistola către Romani (14,17): “Nu este împărăţia lui Dumnezeu mâncare sau 
băutură, ci dreptate, pace şi bucurie întru Duhul Sfânt”. E o definiţie a Împărăției lui 
Dumnezeu, doar o definiţie, nu cu pretenţia de a cuprinde împărăţia lui Dumnezeu. Să 
zicem aşa, e o referire, o apreciere în legătură cu împărăţia lui Dumnezeu. Şi de ce pune 
Sf. Ap. Pavel problema aceasta? Pentru că era vorba despre carnea jertfită idolilor. Pot 
sau nu pot să mănânce creştinii carne jertfită idolilor? Acum, carnea-i carne şi jertfită şi 
nejertfită, numai că cei care mai credeau în idoli, cei care aveau influenţă din credinţa lor 
de odinioară, puteau să mănânce carne jertfită idolilor ca o carne jertfită idolilor, nu 
numai carne ca atare. Şi atunci, Sf. Ap. Pavel le spune că pot să mănânce carne jertfită 
idolilor, deşi în Faptele Apostolilor găsim o scrisoare pe care au trimis-o apostolii din 
Ierusalim comunităţilor creştine de pe vremea aceea în care le spunea să nu mănânce 
carne jertfită idolilor. Sf. Ap. Pavel are opinia că creştini pot să mănânce carne jertfită 
idolilor, dar să n-o mănânce ca o carne jertfită idolilor, ci să o mănânce pur şi simplu ca 
şi carne. Dacă mănânci carne jertfită idolilor ca jertfită idolilor, îţi îngreuiezi cumva 
propria ta conştiinţă, creştin fiind — cam aşa vede Sf. Ap. Pavel — sau poţi să fi de 
sminteală celorlalţi care nu aşteaptă ca tu, creştin fiind, să mai mănânci carne jertfită 
idolilor. Şi atunci, Sf. Ap. Pavel soluţionează chestiunea aşa, că poţi să mănânci carne 
jertfită idolilor, fără nici o problemă, dacă nu sminteşti pe cineva prin acest lucru, sau 
dacă tu însuţi eşti limpede în conştiinţa ta mâncând carne jertfită idolilor. Şi cu ocazia 
aceasta, în contextul acesta, Sf. Ap. Pavel face afirmaţia că: “Împărăţia lui Dumnezeu nu 
este mâncare şi băutură”, deci nu trebuie neapărat să te referi la mâncare şi la băutură, ci 
să şti că împărăţia lui Dumnezeu e altceva decât mâncare şi băutură. Bineînţeles că atunci 
nu era o rânduială a postului, că miercurea e zi de post, că vinerea e zi de post, că lunea 
este sau poate să fie zi de post. Nu se punea problema, încă nu erau lucrurile acestea 
conturate, nu erau precizate. Lucrurile acestea s-au rânduit în timp. Şi Sf. Ap. Pavel, care 
spune în altă parte că “Mâncarea nu ne va pune pe noi înaintea lui Dumnezeu, că nici 
dacă mâncăm n-avem câştig, nici dacă nu mâncăm n-avem pagubă” (| Cor. 9, )— din 
punct de vedere spiritual adică, nu din punct de vedere fizic, organic, că dacă nu mănânci 
apoi vezi tu că n-ai mâncat. Dar Sf. Ap. Pavel pune chestiunea în raport cu înaintarea 
spirituală. Atunci zice: “Nu este împărăţia lui Dumnezeu mâncare sau băutură”, deci să 
lăsăm chestiunea aceasta a mâncării şi băuturii şi să ştim că împărăţia lui Dumnezeu este 
“dreptate, pace şi bucurie în Duhul Sfânt”. E o definiţie nedefinită, la drept vorbind, 
pentru că dacă i s-ar fi cerut Sf. Ap. Pavel într-o altă împrejurare să spună ce este 
împărăţia lui Dumnezeu, poate că nu ar fi zis “Împărăţia lui Dumnezeu este dreptate, 
pace şi bucurie în Duhul Sfânt”, dar spunând lucrul acesta el are în vedere nişte lucruri 
care se potrivesc, în orice caz, cu împărăţia lui Dumnezeu. Ca să fi în împărăţia lui 
Dumnezeu, în cuprinsul Împărăției lui Dumnezeu, ca să fi sub stăpânirea lui Dumnezeu, 
ca să-l ai pe Dumnezeu Împărat, trebuie să fi om drept, să ai dreptate, să cauţi dreptatea 
în sensul de a deveni drept, de a fi drept. Să ai pacea sufletească, care, de fapt, înseamnă 
în mare parte nepătimire — Sf. Marcu Ascetul, în Filocalie, are cuvântul că “pacea este 
nepătimirea” — să treci de păcate, de patimi, de deprinderile în păcat, de deprinderile 
păcătoase. Pentru că patima ce-i? Patima este o statornicie în rău, o statornicie în păcat, 
este un resort de păcătuire. Păcat este fapta izolată, ca călcare a legii lui Dumnezeu cu 
deplină voinţă şi ştiinţă, iar patima este o deprindere păcătoasă care te angajează mereu 
întru a păcătui. De exemplu, cineva care are patima beţiei, să zicem, el, de fapt, doreşte să 

se îmbete, caută băutura, îi pornit pe treaba asta, deci nu mai face păcate izolate că să o 
îmbătat o dată, ci se îmbată mereu. Şi dacă se îmbată mereu înseamnă că are patima 
beţiei şi patima e pricină de fapte păcătoase, e pricină de păcat. Şi Sf. Ap. Pavel spune în 
Epistola I către Corinteni, că beţivii nu intră în împărăţia lui Dumnezeu.(I Cor. 6,10) Sf. 
loan Gură de Aur are aşa o întrebare retorică, că ar zice cineva: “Cum, beţivii nu intră în 
împărăţia lui Dumnezeu?” şi Sf. loan Gură de Aur răspunde “Ceartă-te cu Pavel, nu-mi 
spune mie, că el a zis că beţivii nu intră în împărăţia lui Dumnezeu”. Bineînţeles că nu 
numai beţivii nu intră în împărăţia lui Dumnezeu, nici desfrânaţii nu intră în împărăţia lui 
Dumnezeu, în orice fel ar fi desfrânarea. Nu se pune problema numai a desfrânării prin 
acte sexuale normale , cu femei, ci se pune problema şi a altor desfrânări pe care le face 
omul şi care depărtează pe cel care le face de împărăţia lui Dumnezeu. Domnul Hristos a 
spus că pentru a intra în viaţă trebuie să îndeplineşti poruncile, între care şi să nu te 
desfrânezi, să nu curveşti. împărăţia lui Dumnezeu, împărăţia Cerurilor, a făcut obiectul 
propovăduirii Domnului Hristos şi a Sf. loan Botezătorul. Sf. loan Botezătorul, ca 
pregătitor al oamenilor pentru a intra în împărăţia lui Dumnezeu, pentru a înţelege, pentru 
a primi împărăția lui Dumnezeu, pentru a dori împărăția lui Dumnezeu, le spunea 
oamenilor: “Pocăiţi-vă, căci s-a apropiat împărăția Cerurilor”, deci Sf. loan Botezătorul a 
fost propovăduitor al Împărăției Cerurilor. Domnul Hristos la fel, a vorbit mult despre 
împărăția Cerurilor, mai mult decât Apostolii. Din scrierile Sf. Apostoli n-avem multe 
informaţii despre propovăduirea lor având ca obiect împărăţia lui Dumnezeu. 
Întâmplător, găsim afirmaţii, dar nu găsim o propovăduire statornică. Propovăduirea 
Împărăției lui Dumnezeu a făcut-o Domnul Hristos şi i-a îndemnat, de fapt, şi pe ucenici. 
De exemplu, în capitolul 10 din Evanghelia de la Matei, citim că a zis Domnul Hristos 
către ucenicii lui, după ce le-a dat putere asupra duhurilor necurate ca să le scoată afară, 1- 
a trimis la propovăduire şi a zis: “În calea păgânilor să nu mergeţi şi în cetăţi de 
samarineni să nu intraţi, ci mergeţi mai mult către oile cele pierdute ale Casei lui Israel” 
şi zice “Pe unde veţi merge propovăduiţi zicând că s-a apropiat împărăția Cerurilor”. 
Deci, le-a dat în grijă ucenicilor să propovăduiască împărăţia Cerurilor. Acum, adevărat 
că noi nu ştim propovăduirea ucenicilor, pentru că nu avem mărturii directe de la ei. 
Ştim, de exemplu, ce ne informează Sf. Ev. Luca, pentru că Evanghelia de la Luca nu a 
fost destinată să ajungă în secolul al XX-lea şi nici o Evanghelie nu a fost destinată să 
ajungă în secolul al XX-lea. Biserica a preluat scrierile acestea şi le-a categorisit ca 
inspirate , le-a catalogat şi le-a pus la îndemâna credincioşilor. S-a citit la cult din 
Evanghelii şi ele au ajuns până la noi. Să zicem aşa, norocul nostru de la Dumnezeu că or 
ajuns până la noi, că puteau să se oprească la primul cititor. Sf. Ev. Luca a scris pentru un 
singur om, pentru un om de vază din Roma, pentru un om care vroia să cunoască despre 
Domnul Hristos, să ştie ceva despre Domnul Hristos, vroia să cunoască învăţătura 
Domnului Hristos şi Sf. Ev. Luca a scris Evanghelia ca să informeze pe un om anume. Şi 
uite ce ne informează şi pe noi toţi, pe fiecare dintre noi. Şi e foarte interesantă 
Evanghelia de la Luca, are un iz social special, faţă de celelalte Evanghelii. Sf. Ev. Luca 
a fost un om cult, un om care a ştiut ce să aleagă, un om care a ştiut ce să pună în faţa 
celui căruia 1-a scris. Nu a vorbit în general, ci a vorbit în special, referindu-se anume la 
acela către care i-a fost cuvântul, un om pe nume Teofil. Unii zic că, de fapt, el nu a scris 
pentru o persoană, ci a scris pentru mai mulţi, dar a găsit noţiunea aceasta “Teofil” care 
înseamnă “Iubitor de Dumnezeu” şi să pună în evidenţă iubirea de Dumnezeu. În sfârşit, 
acestea sunt teorii. Pe noi nu ne interesează asta, pe noi ne interesează faptul că Sf. Ev. 
Luca a ştiut ce să aleagă şi s-a referit special la un om care avea o situaţie specială. 
Propovăduirea Mântuitorului nostru isus Hristos se grupează cumva în jurul Împărăției 
Cerurilor, în jurul Împărăției lui Dumnezeu. Domnul Hristos a spus şi pilde care se referă 

la împărăţia Cerurilor. De pildă, ca început al propovăduirii Domnului Hristos, a fost 
aceeaşi afirmaţie pe care a făcut-o Sf. loan Botezătorul: “Pocăiţi-vă căci s-a apropiat 
împărăţia Cerurilor”. Dacă cineva urmăreşte citind Sfânta Evanghelie, mai la început 
bineînţeles, hai să vedem care sunt cele dintâi cuvinte de propovăduire ale Domnului 
Hristos, îşi dă seama că cele dintâi cuvinte de propovăduire, după Sf. Evanghelie de la 
Matei, de pildă, sunt: cuvintele: “Pocăiţi-vă căci s-a apropiat împărăția Cerurilor”. 
Aceleaşi cuvinte le-a spus şi Sf. loan Botezătorul. Dar dacă ar veni vorba acum de cele 
dintâi vorbe de propovăduire, am putea să ne gândim care sunt cele dintâi cuvinte rostite 
de Domnul Hristos, câte din cele care ni s-au păstrat în Evanghelie. Cele dintâi cuvinte 
rostite de Domnul Hristos, rămase în cuprinsul Evangheliei, ajunse până la noi, sunt 
cuvintele: “Ce este de Mă căutaţi, nu ştiaţi că în casa Tatălui Meu (sau în cele ale Tatălui 
Meu) se cade să fiu?” (Luca 2,49), cuvinte pe care le-a spus Maicii Domnului şi dreptului 
Iosif când l-au găsit în Ierusalim, în templul din Ierusalim, Domnul Hristos având vârsta 
(ca vârstă omenească) de 12 ani atunci. Maica Domnului a zis: “Fiule, de ce ne-ai făcut 
nouă acestea? Tatăl Tău şi eu, îngrijoraţi, te căutăm.”, şi Domnul Hristos a zis “Ce este 
de Mă căutaţi, că doar trebuia să ştiţi că în cele ale Tatălui Meu trebuie să fiu (sau în casa 
Tatălui Meu trebuie să fiu).” Aici trebuia să Mă căutaţi şi dacă M-aţi fi căutat aici, aici 
M-aţi fi găsit, dar voi M-aţi căutat în altă parte. Acestea sunt cele dintâi cuvinte ale 
Domnului Hristos păstrate în Evanghelie. Dar, în Sf. Evanghelie de la Matei (că cercetăm 
aceasta după Sf. Evanghelie de la Matei), cele dintâi cuvinte ale Domnul Hristos sunt 
spuse cu ocazia Botezului Domnului Hristos, când Sf. loan Botezătorul nu voia să-L 
boteze, socotindu-se nevrednic, şi atunci a zis Domnul Hristos “Lasă acum că ni se 
cuvine nouă să împlinim toată dreptatea”. Deci, dacă de dreptate ţine şi aceasta să mă 
botez, hai să împlinim şi aceasta, ca să împlinim toată dreptatea. Să ştiţi că asta poate fi 
considerat şi ca un fel de program pentru împărăţia lui Dumnezeu, în sensul că dacă a zis 
Domnul Hristos ca cele dintâi cuvinte pe care le găsim în Sf. Evanghelie de la Luca: “În 
cele ale Tatălui Meu Mi se cădea să fiu (sau “Mi se cade să fiu”)”, asta este un fel de 
punct de plecare. Noi trebuie să fim mereu în legătură cu Dumnezeu şi fiind în legătură 
cu Dumnezeu putem să ne facem un program religios, putem să fim într-o acţiune în care 
Dumnezeu este în primul plan al gândirii noastre, în planul existenţei noastre. Şi în 
continuare, tot ca program de viaţă poate fi luat şi cuvântul de la Sf. Evanghelie de la 
Matei, ca cel dintâi cuvânt spus de Domnul Hristos şi anume: “Lasă acum, că ni se cade 
nouă să împlinim toată dreptatea” (Matei 3,15). E tot un cuvânt care ne îndeamnă la a tot 
ce ni se cere, toată dreptatea, nu mai o parte din dreptate, să căutăm desăvârşirea. 
Desăvârşirea nu numai în înaintare, ci desăvârşirea şi în deplinătatea împlinirii 
poruncilor, îndemnurilor. De pildă, tot în legătură cu împărăţia Cerurilor, în Evanghelia 
de la Matei, în capitolul 5, versetul 20, citim că a zis Domnul Hristos: “Dacă nu va 
prisosi dreptatea voastră mai mult decât dreptatea cărturarilor şi fariseilor nu veţi intra în 
împărăţia Cerurilor”. Deci, încă o dată dreptatea. Dar aici dreptatea e luată în considerație 
mai mult în ceea ce priveşte progresul în dreptate. Fariseii aveau o dreptate din afară, noi 
trebuie să avem o dreptate dinlăuntru. Adică, fariseii curățau partea din afară a paharului 
şi a blidului, noi trebuie să curățăm şi partea dinlăuntru. Fariseii se îngrijeau de o ţinută 
demnă în faţa oamenilor, cât puteau şti oamenii şi nu se îngrijeau de o ţinută interioară în 
faţa ochilor lui Dumnezeu, iar Domnul Hristos vrea ca noi să avem o ţinută interioară din 
care să decurgă ţinuta exterioară. Deci, Domnul Hristos a avut în vedere împărăţia lui 
Dumnezeu, împărăţia Cerurilor, şi nu numai că a avut-o în vedere, dar a fost preocupat — 
noi cunoaştem nişte pilde, nişte parabole, de fapt. Pilda este un exemplu de urmat, cum ar 
fi de exemplu pilda samarineanului milostiv, iar parabola este o asemănare. Sunt nişte 
parabole în legătură cu împărăţia lui Dumnezeu — de exemplu, parabola cu sămânţa cea 

bună şi cu neghina. Chiar azi dimineaţă s-a citit la Sf. Liturghie despre sămânţa cea bună 
şi despre neghină. Zice Domnul Hristos: “Asemenea este împărăţia Cerurilor cu un om 
care a semănat în țarina sa sămânță bună, dar a venit duşmanul şi a semănat neghină” (Cf. 
Mat. 13,24-25). Aceasta este o pildă, de fapt o parabolă, în legătură cu împărăția 
Cerurilor. Parabola aceasta cu sămânţa şi neghina este precedată de parabola cu 
semănătorul pe care a şi explicat-o Domnul Hristos. De fapt, nu este singura, sunt două, 
numai că parabola aceasta cu semănătorul nu începe cu “Asemenea este împărăția 
Cerurilor cu un semănător care a semănat”, ci începe altfel şi anume: “leşit-a semănătorul 
să semene sămânţa sa”, dar oricum, este vorba despre împărăţia lui Dumnezeu, e o 
parabolă. Şi apoi mai are explicată Domnul Hristos şi parabola cu sămânţa cea bună şi cu 
neghina, care o găsim numai în Sf. Evanghelie de la Matei. Deci, Domnul Hristos are 
două parabole pe care le-a şi explicat. Celelalte parabole nu le-a explicat. În Sf. 
Evanghelie de la Matei, în capitolul 13, sunt cuprinse mai multe parabole privind 
împărăţia lui Dumnezeu şi anume: parabola cu semănătorul — de fapt să ştiţi că nu se ţine 
seama de noţiunile acestea foarte clar şi foarte precis. Unii zic pilda semănătorului, alții 
pot să zică parabola semănătorului, unii zic pilda cu sămânţa şi neghina, alţii zic parabola 
cu sămânţa şi neghina. Nu sunt foarte precizate lucrurile, dar dacă vrem să fim la obiect, 
atunci trebuie să spunem că cea cu sămânţa şi neghina este o parabolă, nu o pildă. Sunt 
mai multe de felul acesta, este una cu aluatul care dospeşte toată frământătura, alta cu 
grăuntele de muştar din care creşte o plantă mare, un fel de tufă, un fel de pomişor în care 
îşi pot face cuibul păsările cerului; este o parabolă cu năvodul , în care se adună peşti şi 
buni şi răi, mai este una cu comoara ascunsă în țarină, în care e vorba despre un om care 
a găsit o comoară într-o țarină şi a cumpărat țarina ca să aibă şi comoara din țarină — e 
foarte interesant şi frumos; sau parabola cu mărgăritarul cel bun, cu un negustor care 
caută mărgăritare bune şi când găseşte unul bun le vinde pe toate celelalte şi cumpără 
mărgăritarul cel bun; acea parabolă cu vistieria — că omul cu cunoştinţă despre împărăția 
lui Dumnezeu este asemenea celui ce scoate din vistieria sa nouă şi vechi. Toate acestea 
ne lămuresc cumva împărăția Cerurilor, împărăţia lui Dumnezeu, ne spun ceva despre 
împărăţia aceasta, adică despre realitatea aceasta în care Dumnezeu este în prim plan, în 
prim-planul gândirii, este Cel la care ne raportăm pentru prima dată. Pentru că în 
progresul religios este necesar ca omul să-L aibă în vedere pe Dumnezeu, să n-aibă în 
vedere altceva. De pildă, în legătură cu rugăciunea, sau cu postul, sau cu milostenia, în 
Evanghelia de la Matei s-au păstrat nişte cuvinte ale Domnului Hristos, care lămureşte că 
cineva care face milostenie de dragul oamenilor, sau cu ochii la oameni, că doar-doar va 
fi văzut de cineva şi va fi lăudat, acela nu-L are în vedere pe Dumnezeu, ci se are în 
vedere pe sine şi pe oameni şi n-are folos spiritual din milostenia pe care o face. Mai 
departe vorbeşte despre oameni care se roagă lui Dumnezeu ca să fie văzuţi de oameni şi 
că îşi iau plata cuvenită, în sensul că dacă nu se gândesc la Dumnezeu nu pot avea folos 
din ceea ce fac în faţa oamenilor fără gândul la Dumnezeu, sau mai mult cu gândul la 
oameni, sau când e vorba de post, la fel, spune că să nu fim ca făţarnicii care îşi întunecă 
feţele lor ca să aibă ceilalți un semn că ei postesc şi zice Domnul Hristos că n-au plată 
pentru fapta lor, adică nu pot avea un progres real în înaintarea spirituală pentru că nu se 
gândesc la Dumnezeu. Şi Domnul Hristos corectează acestea, aceste tendinţe ale unor 
oameni de a se pune în evidenţă prin fapte bune care nu sunt bune în realitate pentru că 
nu sunt acoperite cu smerenie, cum se zice în Pateric, şi în cazul acesta nu au răsplată de 
la Dumnezeu. Şi zice Domnul Hristos că: “Tu când faci milostenie să nu ştie stânga ta ce 
face dreapta ta”, adică milostenia, zice, să fie în ascuns şi Tatăl care vede în ascuns îţi va 
răsplăti ţie. (Matei 6,6) Postul la fel, să fie post în faţa lui Dumnezeu şi Dumnezeu care 
vede în ascuns îţi va răsplăti ție. Rugăciunea să fie la fel: “Intră în cămara ta şi închizând 


30 


uşa ta, roagă-te Tatălui tău în ascuns şi Tatăl, care vede în ascuns, îţi va răsplăti ţie”. 

Acestea sunt gânduri în legătură cu împărăţia lui Dumnezeu, în acest sens că, în 
prim-planul gândirii noastre, în prim-planul existenţei noastre, în raport cu atitudinile 
noastre, Dumnezeu este întâi şi apoi omul. Spun de mai multe ori la oameni: “Întâi 
Dumnezeu şi apoi omul”. Dacă întâi e Dumnezeu şi apoi omul, omul e la locul lui şi te 
raportezi bine şi la oameni. Domnul Hristos a spus că: “Cel ce iubeşte pe tatăl său sau pe 
mama sa mai mult decât pe Mine, nu este vrednic de Mine”. Asta nu exclude iubirea faţă 
de părinţi, dimpotrivă, o afirmă. Numai că Domnul Hristos vrea să spună că cine ar 
asculta de părinţii care l-ar îndemna la lucruri rele şi nu ascultă de Domnul Hristos, 
înseamnă că pe Domnul Hristos îl are pe plan secundar şi pe părinţi îi are pe plan 
principal. Şi aşa ceva nu duce unde trebuie să ducă, nu duce la împărăţia lui Dumnezeu, 
ci duce la depărtarea de Dumnezeu. Şi toate acestea trebuie avute în vedere. 

Bineînţeles că propovăduirea Domnul Hristos nu a fost făcută ca cineva să facă un 
studiu despre împărăţia lui Dumnezeu, dar sunt nişte afirmaţii, nişte referiri care ne dau o 
perspectivă. Adică, noi dacă vrem să ştim ce-a învățat Domnul Hristos despre împărăţia 
lui Dumnezeu şi luăm Evanghelia şi citim cu gândul “Hai să vedem ce se spune despre 
împărăţia lui Dumnezeu!”, găsim foarte multe afirmaţii care, după aceea, noi le putem 
pune într-un sistem şi facem un studiu pentru alții şi pentru noi, că dacă te ocupi de o 
chestiune anume o şti mai bine decât dacă nu te ocupi de ea. Când citeşti Noul Testament 
aşa numai să-l citeşti, de pravilă, cum am zice, e una şi când, citind de pravilă, şi 
urmăreşti ceva anume din Scriptura Noului Testament, atunci ţi se lămuresc nişte 
chestiuni. De exemplu, dacă ai citi Noul Testament cu gândul: “Hai să vedem ce se spune 
în Noul Testament despre păcat!”. Foarte interesant, să ai în vedere o chestiune anume şi 
când găseşti acolo noţiunea “păcat”, sau când găseşti înfierate anumite păcate, să zici: 
“Doamne, uite vezi!”. Că noi vorbim de atâtea şi atâtea păcate şi fel de fel de păcate şi nu 
se mai satură oamenii de amănunte când îi vorba de păcate, dar ce păcate anume a înfierat 
Domnul Hristos? Toate păcatele, bineînţeles, dar de ce fel de păcate s-a ocupat şi pe ce a 
pus accent în mod special? Sunt trei păcate şi anume: necredinţa în Dumnezeu, fățărnicia 
şi sminteala. Adică sminteala în sensul de a deruta de la credinţă. Deci întâi necredinţa. 
De ce? Pentru că legătura cu Dumnezeu, legătura cu împărăția Cerurilor se realizează 
prin credință. Dacă nu crezi în Evanghelie nu poţi ajunge în împărăţia lui Dumnezeu. În 
Sf. Evanghelie de la Marcu, cele dintâi cuvinte scrise în legătură cu propovăduirea 
Domnului Hristos, cele dintâi cuvinte ale Domnul Hristos păstrate în Sf. Evanghelie de la 
Marcu, sunt cuvintele: “S-a împlinit vremea şi s-a apropiat împărăția lui Dumnezeu. 
Pocăiţi-vă şi credeți în Evanghelie!” (Marcu 1,15). Şi e foarte interesant că ceva 
asemănător găsim şi la sfârşitul Evangheliei de la Marcu. Vedeţi că este important să faci 
nişte legături. Când poţi face legăturile? Când le ai şi în cap gândurile acestea şi le poţi 
avea dacă te ocupi de ele. Eu la Teologie m-am ocupat în mod special de Noul Testament 
şi pentru că cunoşteam destul de bine Noul Testament dinainte de a mă duce la Teologie, 
dar m-am ocupat şi pentru că l-am socotit principal şi mi-am agonisit de atunci foarte 
multe gânduri care mi-or folosit în viaţă. Şi după aceea, citind şi alte studii în legătură cu 
Noul Testament şi cărţi din acestea, de exemplu “Care sunt cele dintâi cuvinte rostite de 
Domnul Hristos”, m-am gândit în legătură cu care sunt cele din urmă cuvinte rostite de 
Domnul Hristos. Am citit o predică, tot în limba germană, intitulată “Predică la Înălţarea 
Domnului” şi acolo era Testamentul Domnului Hristos. Care sunt cele din urmă cuvinte 
pe care le-a rostit Domnul Hristos? Şi în legătură cu asta m-am gândit: “Dar bine, dacă 
ştim care sunt cele din urmă, dar cele dintâi care-s?”. Şi aşa se fac nişte legături şi e 
interesant că în Sf. Evanghelie de la Marcu cele dintâi cuvinte de propovăduire reţinute în 
Sf. Evanghelie de la Marcu sunt îndemnătoare la credinţă: “Credeţi în Evanghelie!”. Ce 

înseamnă asta “Credeţi în Evanghelie!”? Nu înseamnă “Credeţi în Evanghelia de la 
Marcu”, sau “Credeţi în Evanghelia de la Matei!”, ci credeţi în propovăduirea creştină. 
Sf. Ap. Pavel nu a scris nici o evanghelie, sau ştiţi voi o evanghelie scrisă de Sf. Ap. 
Pavel? Nu. Ştim epistole ale Sf. Ap. Pavel nu în înţelesul de evanghelie, cum e 
Evanghelia de la Marcu. Şi când a zis Domnul Hristos “Credeţi în Evanghelie!”, n-a zis 
“Credeţi într-o carte a Evangheliei”, că nu exista aşa ceva. Cărţile Evangheliei s-au scris 
după Înălţarea la cer a Domnul Hristos. Unii zic ă cele dintâi informaţii în legătură cu 
învierea Domnul Hristos, au fost cele dintâi informaţii scrise , cele din Epistola I către 
Corinteni a Sf. Ap. Pavel, capitolul 15. N-au dreptate, dar în orice caz a fost între cele 
dintâi informaţii, cele scrise în Epistola I către Corinteni, în capitolul 15. Evangheliile s- 
au scris după aceea, aşa că Domnul Hristos nu putea să aibă în vedere Evangheliile, o 
avut în vedere propovăduirea creştină. Şi în sensul acesta Sf. Ap. Pavel are o Evanghelie. 
Şi mai departe zice la sfârşitul Evangheliei de la Marcu, citim că a zis Domnul Hristos: 
“Propovăduiţi Evanghelia la toată făptura”. Care Evanghelie? Propovăduirea creştină. La 
toată făptura. Şi zice mai departe: “Cel ce va crede şi se a boteza se va mântui şi cel ce nu 
va crede se va osândi”. 

Deci, la începutul propovăduirii şi la sfârşitul propovăduirii, aşa cum o găsim în Sf. 
Evanghelie de la Marcu, propovăduirea Domnului Hristos este credinţa, în principal. 
“Propovăduiţi Evanghelia!”. “Cel ce va crede şi se va boteza se va mântui şi cel ce nu va 
crede se va osândi”. Nu poţi intra în legătură cu împărăția lui Dumnezeu, nu poţi face 
parte din împărăția lui Dumnezeu decât având credinţă în Domnul Hristos prin care o 
venit împărăţia lui Dumnezeu, având o angajare prin credinţă. De aceea unul din cele mai 
mari păcate este socotit a fi necredința în Dumnezeu. “Cel ce nu crede se va osândi”. 
Deci nu numai că nu va avea profit de pe urma credinţei — profitul pe care îl au cei care 
cred, nu-l va avea — ci va fi şi osândit pentru că nu crede: “Cel ce nu crede se va osândi”. 
Deci, necredinţa e socotită a fi cel dintâi păcat pe care l-a înfierat Domnul Hristos. După 
aceea sminteala, derutarea de la credinţă. De ce? Pentru că dacă cineva crede în Domnul 
Hristos şi altul îl derutează de la credinţă, îl rătăceşte, îl face să nu mai creadă, zice 
Domnul Hristos că păcatul acesta este mai mare chiar decât uciderea sau sinuciderea, în 
sensul că zice: “Dacă cineva sminteşte pe unul din aceşti mai mici, ar fi mai bine de el să- 
şi lege o piatră de moară de gât, sau să-i lege cineva o piatră de moară de gât şi să fie 
aruncat în mare” (cf. Mat. 18,6 ). Să se înece, să nu mai existe decât să producă 
sminteală. De ce? Pentru că dacă nu mai există el, odată cu el moare şi necredinţa lui. Dar 
dacă rămâne în viaţă şi propovăduieşte necredinţa lui, în cazul acesta se răspândeşte 
păcatul lui, trece şi la altul şi merge mai departe, poate din generaţie în generaţie. Să ne 
gândim aşa la nişte autori din aceştia care au scris împotriva credinţei, de exemplu 
Voltaire, sau Karl Marx, Engels, aceştia care au fost atei convinşi şi care au răspândit 
cumva ateismul. Păi răspândirea ateismului nu s-a terminat odată cu ei, ci a continuat, s-a 
căutat să fie cât mai mulți de concepţie materialistă, de concepție ateistă. Ne gândim, de 
exemplu, la Uniunea Sovietică, sau la Albania care a fost declarat stat ateu — cel dintâi 
stat ateu din lume, declarat — şi care a prigonit pe preoţi, pe creştini. Toate lucrurile 
acestea s-au întâmplat pentru că au fost nişte răspânditori de neghină. Ne gândim la 
neghină, la țarina de grâu şi cu neghină, e foarte simplu să te gândeşti aşa, dar asta 
reprezintă ceva. De altfel, în tălmăcirea pe care o dă Domnul Hristos pildei sau parabolei 
cu neghina, cu sămânţa cea bună şi cu neghina, spune: “Țarina-i lumea”. Dacă lumea e 
țarina, atunci smintelile, răutăţile devierile, întortocherile câte sunt în lumea aceasta, 
provenind de undeva, sunt neghina veacului acestuia şi sunt lucrurile care derutează, sunt 
smintelile pe care le fac oamenii — de fapt sminteală asta înseamnă, derutare. ÎL faci pe 
om să nu mai ştie ce să creadă, chiar dacă nu crede ce-i spui tu, dar începe să se clatine în 

propria sa credinţă. Bine, asta se întâmplă până când omul are o credință neclintită, 
pentru că sunt şi oameni care au credinţă neclintită. Ei, cei care au o credinţă neclintită nu 
mai pot fi scoşi din convingerile lor, de aceea au existat martiri ai creştinătăţii. Dar, aş 
vrea să ştiţi şi să nu uităm — după ce ştim să nu uităm — că nu numai ortodocşii au avut 
martiri. Au avut martiri şi ereticii, au fost martiri ai ereticilor, bineînţeles, consideraţi de 
eretici ca martirii lor. Au fost eretici care au suferit pentru credinţa lor, n-au fost numai 
cei cu dreaptă credinţă care au suferit. Cine a vrut să sufere pentru o idee, a avut o idee şi 
a ţinut-o şi-o avut-o întrupată în el ca o convingere, acela a murit pentru ideea respectivă. 
Au fost şi comunişti care au murit pentru ideile lor materialiste, comuniste. Noi cam 
uităm de lucrurile acestea şi cam neglijăm lucrurile acestea, ca şi când creştinii au fost 
singurii care au avut de suferit şi care au suferit pentru Hristos. Da, pentru Hristos au 
suferit creştinii, dar pentru ideile lor au suferit şi alţii care n-au fost creştini şi păgânii au 
suferit pentru ideile lor dacă li s-a cerut lucrul acesta. De exemplu, în Spania a fost 
cândva un război între comuniști şi naţionalişti. Au murit destui şi dintre comunişti. 
aceştia au murit pentru ideile lor. Creştinii şi naţionaliştii au murit pentru ideea creştină. 
Fiecare a murit pentru ceva, pentru idealul lui. Dumnezeu este acela care hotărăşte a cui 
jertfă se primeşte şi a cui moarte îi moarte cu valoare şi a căruia îi moarte fără valoare. 
Dar, adevărul este că dacă omul e angajat pentru o idee, poate să moară pentru idee, poate 
să şi trăiască pentru idee. Pentru noi e important nu să murim pentru o idee, ci pentru noi 
e important să trăim pentru o idee, pentru idealul nostru, pentru ideile noastre. Deci, noi 
avem ideile acestea cu împărăţia lui Dumnezeu, dar dacă le avem atunci trebuie să fim 
angajaţi să cerem împărăţia lui Dumnezeu. Noi cerem împărăţia lui Dumnezeu în 
rugăciune: “Vie împărăţia Ta”. Ne-o învăţat Domnul Hristos. Cei mai mulţi nu cer nimic, 
ci rostesc o rugăciune. Zic: “Vie împărăţia Ta” ca şi când nu ar cere nimic. Dar, de fapt, 
cererea aceasta obligă, angajează. Ce pot eu să fac ca să vie împărăţia lui Dumnezeu? Cel 
puţin în jurul meu, în casa mea, în familia mea, în obştea din care fac parte. Cu ce 
contribui eu personal să vină împărăția lui Dumnezeu, să fie Dumnezeu în prim-plan, să 
fie Dumnezeu considerat ca ceea ce este El, sau ca ceea ce poate gândi omul că este 
Dumnezeu. Pentru că noi niciodată, în mărginitul nostru, nu putem să cuprindem 
dumnezeirea, să cuprindem ființa lui Dumnezeu. nimeni nu ştie care-i fiinţa lui 
Dumnezeu, în ce constă, ce este esenţa lui Dumnezeu. Nu ştie nimeni. Nici îngerii nu 
ştiu. 

Noi spunem că îngerii Îl văd pe Dumnezeu. sigur că văd mai mult decât vedem noi, 
ştiu mai mult decât ştim noi. Se vorbeşte de heruvimii cei cu mulţi ochi. De ce se 
vorbeşte de heruvimi cu mulți ochi? Pentru că vrea să se pună în evidenţă cunoştinţa cea 
mare despre Dumnezeu pe care o au heruvimii. E vorba de organe în sensul că ... dacă-i 
vorba, noi nu putem, noi numai ne închipuim nişte lucruri şi ni le închipuim pe baza unor 
revelații, dar noi nu ştim de fapt cum se prezintă un suflet care nu e îmbrăcat în trup, cum 
se prezintă un înger despre care zicem noi că are aripi. Mai mult, simbolic vorbim despre 
aripile îngerilor, sau despre aripile serafimilor, despre ochii heruvimilor. acestea sunt 
nişte lucruri pe care le aduce cineva, le-a adus cineva în sfera gândirii noastre ca să 
înţelegem ceva din ceea ce este taină. Până la urmă, toate lucrurile acestea tot taine sunt. 
Şi atunci, e important ca cerând noi împărăţia lui Dumnezeu — dacă o cerem într-adevăr — 
să fim şi preocupaţi de realizarea ei. Să fim preocupaţi de a face ceva pozitiv, pentru că 
creştinismul e pozitiv. Noi ar trebui să vorbim cândva (şi poate ne-o ajuta Dumnezeu de- 
om mai avea viaţă să vorbim) ceva despre pozitivismul gândirii creştine, pozitivismul 
vieţii creştine. Creştinul nu este un om care nu face rău, şi-i destul să nu facă rău, că asta 
ar fi la nivelul mortului, că mortul nu face nici un rău, dar nu face nici bine. Ori 
creştinismul este o angajare pozitivă, o angajare în bine, nu este destul să nu faci rău, 

trebuie să faci binele. Domnul Hristos spune în consideraţiile care sunt în Evanghelie în 
legătură cu judecata de apoi. Se spune că a zis: “Veniţi binecuvântaţii Tatălui Meu, că am 
fost gol şi M-aţi îmbrăcat, am fost flămând şi M-aţi hrănit, ...” ş.a.m.d. Deci, aţi făcut 
ceva pozitiv. Şi altora le spune: “Duceţi-vă de la Mine blestemaţilor în focul veşnic, că 
am fost flămând şi nu Mi-aţi dat să mănânc”, adică aţi fost nepăsători, n-aţi intervenit cu 
ceva, n-aţi făcut ceva pozitiv. Creştinismul este ceva pozitiv, împărăţia lui Dumnezeu 
este ceva pozitiv. Părintele Arsenie are undeva afirmaţia aceasta că: “Noi nu suntem 
visători ai Împărăției lui Dumnezeu”, ci trebuie să fim oameni angajaţi pentru împărăţia 
lui Dumnezeu. dar, poate că lucrurile acestea le vom lămuri cumva şi mâine în legătură 
cu omul Împărăției lui Dumnezeu. Aş vrea să se reţină însă, să se ştie şi să se reţină şi 
faptul că împărăția lui Dumnezeu nu este ceva care începe odată cu moartea, ceva de 
dincolo de lumea aceasta, ci împărăţia lui Dumnezeu este ceva ce începe odată cu 
convertirea, odată cu angajarea față de Dumnezeu. Noi suntem în împărăţia lui 
Dumnezeu în măsura în care avem o legătură cu Dumnezeu, o legătură cu Domnul 
Hristos, avem pe Domnul Hristos în prim-planul gândirii şi în prim-planul simţirii 
noastre, adică Domnul Hristos a intrat în componenţa fiinţei noastre. Dacă suntem 
angajaţi pozitiv pentru împlinirea Evangheliei, atunci înseamnă că suntem în împărăția 
lui Dumnezeu. 

Slujbele noastre, mai ales Sf. Liturghie este împărăţia lui Dumnezeu în mijlocul 
nostru. Domnul Hristos a fost întrebat de oamenii din vremea sa: “Când vine împărăția 
lui Dumnezeu?”. Şi Domnul Hristos a spus: “Împărăţia lui Dumnezeu nu vine pe văzute, 
ci împărăţia lui Dumnezeu este în mijlocul vostru, sau este înlăuntrul vostru” (Luca 17, 
20,21). Este adevărat că vorbeşte şi despre ceva viitor, împărăţia lui Dumnezeu ca ceva 
ce se întâmplă în viitor, de exemplu atunci când a zis: “Sunt unii dintre cei ce stau aici 
care nu vor gusta moartea până ce nu vor vedea împărăţia lui Dumnezeu — sau până nu 
vor vedea pe Fiul Omului venind întru putere”. Deci, împărăţia lui Dumnezeu este şi ceva 
ce se aşteaptă, în sensul că în plinătatea ei împărăţia lui Dumnezeu este ceva care nu se 
poate atinge în lumea aceasta. Și prin moarte trecem în împărăţia lui Dumnezeu, dar 
trecem din împărăție în Împărăţie. Din împărăţia cea de pe pământ în împărăţia cea din 
cer. Dar angajarea, ca atare — şi asta este important — angajarea pentru împărăţia lui 
Dumnezeu realizează nişte stări sufleteşti în care Domnul Hristos se revelează, intră în 
câmpul conştiinţei noastre, adică din subconștient, din inconştient, Domnul Hristos vine 
în planul conştiinţei, sau în planul conştienţei şi în cazul acesta împărăţia lui Dumnezeu 
este o realitate simțită. Ce înseamnă asta că “Sunt unii de aici care nu vor gusta moartea 
până ce vor vedea împărăţia lui Dumnezeu venind întru putere”? Înseamnă că împărăţia 
lui Dumnezeu, în care credem, devine o realitate simțită în existenţa noastră, ne simţim în 
împărăţia lui Dumnezeu, simţim împărăția lui Dumnezeu în noi, simţim pe Dumnezeu ca 
Împărat: “ Ca pe Împăratul tuturor să-L primim, pe Cel în chip nevăzut, înconjurat de 
cetele îngereşti”. De-aia “să lepădăm de la noi toată grija cea lumească”, ca să-L primim 
pe Împăratul tuturor şi de aceea Îl putem primi, pentru că închipuim pe heruvimi, 
aducând înainte de a simţi prezenţa Împăratului, poate de multe ori înainte de aceasta, 
aducem, închipuind noi pe heruvimi, aducem lui Dumnezeu întreit sfântă cântare. 

La toate acestea ne ajută Biserica, Sfintele Taine ale Bisericii, împărtăşirea cu 
Trupul şi Sângele Mântuitorului nostru lisus Hristos, de fapt cu Domnul Hristos, cât 
putem noi cuprinde din EI, că s-a pus de atâtea ori problema, şi-o pus-o şi Sf. Grigorie 
Palama şi dă explicaţii, că harul este cel care vine, că noi nu ne putem atinge de 
Dumnezeu. eu cred că Domnul Hristos o ştiut toate lucrurile acestea şi când o spus totuşi 
că: “Cine mănâncă Trupul Meu şi bea Sângele Meu are viaţă veşnică” şi că “cine nu 
mănâncă Trupul şi Sângele Meu n-are viaţă veşnică” (loan 6, 54), că “Trupul Meu e 

adevărată mâncare şi sângele Meu adevărată băutură” şi toate lucrurile acestea când le-a 
spus, Domnul Hristos a ştiut cum se realizează. Şi dacă-i vorba să răspundem la 
întrebarea aceasta: “Cum vine Domnul Hristos în existenţa noastră? Cum a venit la 
botez? Cum vine la Sf. Împărtăşanie?”, răspunsul este foarte simplu: aşa cum ştie El. Nu 
cum ştim noi, pentru că noi nu ştim cum. E mai bine să ne mărturisim neştiinţa decât să 
căutăm nişte explicaţii, nişte lămuriri în chestiunea aceasta. Cei care L-au ascultat pe 
Domnul Hristos au început ca să-şi arate nedumeririle şi au zis: “Cum poate Acesta să ne 
dea trupul Lui să-L mâncăm?” (loan 6, 52). Şi Domnul Hristos i-a auzit şi nu a răspuns la 
întrebarea asta: “Uite-aşa şi uite-aşa.”, ci a spus mai departe: “Cine nu mănâncă trupul 
Meu, n-are viaţă, cine mănâncă trupul Meu are viaţă”. Deci, rămânem în sfera tainei. Eu 
asta aş vrea să reţineţi de la mine. Şi-n ceea ce priveşte tainele credinţei, şi în ceea ce 
priveşte tainele harului, şi în ceea ce priveşte tainele Scripturii, în toate privinţele să ştim 
că noi suntem într-o Biserică a tainelor şi că taina nu poate fi lămurită şi dacă-ncercăm să 
o lămurim tot n-o lămurim. Şi de aceea Domnul Hristos nu ne-a dat o explicaţie, pentru 
că explicaţia o poţi avea în măsura în care te angajezi în lucrarea care îți descoperă 
tainele. Niciodată n-o să ajungem în situaţia de a cunoaşte tainele, de a se desfiinţa 
tainele. Deci, împărăţia lui Dumnezeu este şi o realitate şi o taină, este şi ceva prezent şi 
ceva viitor, şi ceva de acum şi ceva din veşnicie. 

Cine n-are pace şi n-are bucurie în suflet să ştie că n-are nici împărăţia lui 
Dumnezeu în suflet. împărăţia lui Dumnezeu e un ospăț. Un ospăț e un prilej de bucurie. 
Cine n-are bucurie în suflet, din credinţă nu din succese, pentru că există şi bucurii în 
afară de sfera credinţei, există bucurii din lumea aceasta. lei un examen, să zicem, eşti 
bucuros că l-ai luat. Şi când n-ai fost destul de bine pregătit şi că totuşi l-ai luat, eşti şi 
mai bucuros. Bucuria aceasta e o bucurie de succes şi să ştiţi că Dumnezeu 
binecuvântează şi bucuria aceasta, din lumea aceasta. Dar, există o bucurie a credinţei, o 
bucurie pe care nu ţi-o poate da altcineva decât Dumnezeu şi nu ţi-o poate aduce altceva 
decât credinţa în Dumnezeu. 

Eu am vrut doar să punctez nişte lucruri în legătură cu împărăţia Cerurilor, cu 
împărăţia lui Dumnezeu, lucruri pe care le vom completa cu cuvântarea de mâine seară — 
nădăjduim să ne ajute Dumnezeu să o putem ţine — în legătură cu omul Împărăției lui 
Dumnezeu, adică cum trebuie să fie omul ca să aibă în el împărăţia lui Dumnezeu, sau ca 
să intre în sfera Împărăției lui Dumnezeu. Cum trebuie să fie alcătuit? Ce anume trebuie 
să aibă? Ce trebuie să aibă în vedere? Cum trebuie să se angajeze omul ca să fie om al 
Împărăției lui Dumnezeu, ca să fie membru al Împărăției lui Dumnezeu? Dar aceasta, 
mâine seară şi deocamdată, pentru seara aceasta, vă mulțumesc că m-aţi lăsat să mă mai 
desfăşor o dată. 


- Părinte, am avea nişte întrebări. 

- Da, se poate. 

- Ne-aţi pomenit şi dimineaţă despre cartea cu sfintele femei care au fost, în viaţa de 
dinainte, desfrânate. Ce părere aveţi sfinţia voastră despre cartea aceasta? 

- Dar de ce mă întrebaţi ce părere am? 

- Dacă ne-o recomandaţi ... 

- Nu, eu nu v-o recomand. Am vrut să ştiu dac-o citit-o cineva, pentru că mie nu mi- 
a plăcut, nu cartea, în general, dar nu mi-or plăcut nişte afirmaţii făcute în legătură cu 
Sfânta Maria Magdalena şi aş fi vrut să ştiu dacă pe cei care au citit cartea aceasta, sau 
dacă au citit despre Sfânta Maria Magdalena, i-au şocat afirmaţiile pe care le face cineva, 
adică autoarea, dar aducând în discuţie, aducând în atenţie de fapt, lucrurile pe care eu aş 
fi vrut să nu le spună nimănui, niciodată. 

- Dar credeţi că este folositoare, duhovniceşte? 

- Bine, ea poate să fie şi folositoare, în sensul că pune problema aceasta a oamenilor, 
a femeilor care din păcătoase au devenit sfinte, cum e Sf. Taisia, Sf. Pelagia, Sf. Maria 
Egipteanca, deşi ca Sf. Maria Egipteanca nu poate face altcineva, dar, în orice caz, e pusă 
problema în sensul acesta, că din păcătoşi, din desfrânaţi, pot ajunge şi oameni sfinţi. Şi e 
pomenită şi Sf. Maria Magdalena. Pe mine m-au şocat nişte lucruri. Eu chiar am rugat pe 
cineva să mi-a imprime pe casete. Am ascultat-o toată. A doua oară cred că n-o mai 
ascult. Mi-ajunge, că mă interesează numai ideea, nu amănuntele şi lucrurile acestea le 
mai putem citi şi în sinaxare. Însă, în legătură cu Sf. Maria Magdalena, eu vă spun drept 
că am rămas ... au fost două afirmaţii acolo pe care nu aş fi vrut să le facă nimeni 
niciodată. Şi nici eu, dacă ar fi fost vorba să traduc cartea aceasta, nu aş fi tradus-o, 
anume ca să nu fie afirmaţiile respective; să nu fie ele şi atunci nu aş fi tradus nici cartea. 
Şi fiind astăzi ziua Sf. Maria Magdalena m-am gândit să întreb dacă cineva dintre voi o 
citit cartea şi dacă l-o şocat cum m-o şocat pe mine şi pe alţii, de altfel. 


I:- Care este părerea sfinţiei voastre despre asociaţia “Oastea Domnului”? 


R: - Măi, mai întâi de toate aş vrea să ştiu dacă e vre-un ostaş pe-aici. 
I:- Nu este. 
R: - Ca să-mi pot spune părerea aşa, că eu totdeauna am avut probleme cu 


“Oastea Domnului”. Am fost la Timişoara şi când am fost prima dată m-o întrebat cineva 
despre “Oastea Domnului” şi când am ieşit de pe-acolo a venit un ostaş şi a zis că: 
“Părinte, toate or fost bune”, dar asta despre Oaste n-a fost bună. Şi după aceea m-o pârât 
şi la Preasfinţitul Serafim şi Preasfinţitul Serafim a zis că dacă mă mai duc o dată la 
Timişoara, să le spun că totuşi, uite, sunt altfel lucrurile decât le-am spus rândul trecut, să 
îndulcesc o ţâră treburile şi-apăi m-am mai dus şi n-am mai îndulcit nimic, că mi-a fost 
frică că tot nu se-ndulcesc. Care-i situația? Dragă, eu cu “Oastea Domnului”, aş putea 
zice că în “Oastea Domnului” mi-am început eu activitatea predicatorială. Tare aş vrea să 
ştiu ce le-am spus eu pe vremea aceea la oameni. Probabil că ceva am ştiut, că fără să şti 
nu zici. Când am vorbit prima dată, când m-am dus la Teologie şi am aflat că totuşi, 
trebuie să ai nişte cunoştinţe, să intri în Tradiţia Bisericii, şi-am mai predicat o dată la 
“Oastea Domnului”, o singură dată cât am fost student la Teologie, în anul |. Mi se 
zbăteau genunchii de mi-era frică să nu cad jos. Atât am fost de nesigur. Mă gândeam că 
oare e ceva să mă sprijin, dac-o fi să cad, să nu cad. Care-i situaţia cu “Oastea 
Domnului”? “Oastea Domnului” a fost inițiată de părintele Iosif Trifa — aţi putea citi în 
privinţa aceasta o carte: “lisus, mărturia mea”, de Traian Dorz, doar că are trei volume 
cartea. Eu am citit numai volumul unu şi volumul doi şi am pe casete şi volumul trei. Că 
un admirator al lui Traian Dorz — de fapt, să ştiţi că şi mie-mi place Traian Dorz — mi-a 
imprimat pe casete. Am dat eu casetele şi el s-a oferit să le imprime. Şi Traian Dorz o 
lucrat foarte mult cu părintele Trifa. EI a înfiinţat “Oastea Domnului” cu dorinţa de a-i 
angaja pe oameni mai mult în raportul cu Domnul Hristos. Adică, Domnul Hristos să nu 
fie un nume pe care îl folosim la rugăciune şi cu care, după aceea, să nu mai avem nici o 
treabă, îl punem undeva deoparte şi îl găsim noi când ne rugăm, ci să fie oamenii 
conştienţi de legătura cu Domnul Hristos. Şi el a pus două probleme de angajare a 
oamenilor, la început şi anume: să nu mai fumeze şi să nu mai bea, să nu se îmbete. Şi cu 
asta o început. După aceea s-a ajuns la altele şi la altele. Au avut publicaţii, s-au făcut 
grupări, adunări care erau după slujbă, duminica dupămasa şi peste săptămână. Când m- 
am dus eu la Teologie, în *48-'49, anul acela încă se ţineau adunările “Oastei Domnului” 
— de sub patronajul Bisericii — se ţineau în aula Institutului Teologic, în aula Facultăţii de 
Teologie. Şi-am participat şi eu la multe adunări de felul acesta — că se adunau miercurea 

seara, vinerea seara şi duminica dupămasa. Mai veneau şi preoţi care predicau, dar 
predicau laici şi unii dintre ei predicau foarte frumos. Aveau talent la predică. Era unul 
Deac, care aşa frumos vorbea şi duios. Numai, ce se întâmplă? Cineva îmi spunea atunci 
că îi place la “Oastea Domnului”, dar totuşi ceva nu este bine, în sensul că Maica 
Domnului nu este pomenită. Maica Domnului e neglijată în predicile care se ţin şi asta, 
după aceea, am băgat şi eu de seamă. Când am vorbit acum vreo câţiva ani în catedrală la 
Sibiu, la o seară duhovnicească, organizată de Liga Tineretului din Sibiu, am vorbit şi 
despre Maica Domnului, a fost pur şi simplu o revelaţie. Chiar mi-a spus cineva: 
“Părinte, să ştiţi că până acum nu a vorbit nimeni despre Maica Domnului aici, în 
catedrală, în afară de sărbătorile Maicii Domnului. Dar aşa, la o ocazie din asta, nu a 
vorbit nimeni despre Maica Domnului”. În Ortodoxie, Maica Domnului e foarte în atenţia 
credincioşilor. Vedeţi că la fiecare ectenie se zice şi: “Pe Preasfânta, Curata, 
Preabinecuvântata, mărita Stăpâna noastră”. După aceea, ce mai este la “Oastea 
Domnului”? La “Oastea Domnului” vorbesc laicii şi laicii n-au voie să vorbească în 
Biserică. Cei care nu au hirotonie nu sunt aplicaţi să vorbească. Apoi, ostaşii Domnului 
țin mai mult la adunările lor decât la slujbele Bisericii şi la rânduiala Bisericii. Sunt cam 
centrifugi, sunt cam ieşiţi din sfera de gândire a Bisericii noastre. De aceea, mulţi dintre 
ei au ajuns în sfera neoprotestanților. La Cluj, acum, există o ramură de “Oastea 
Domnului” care nu mai e în Biserica Ortodoxă. În Biserica Ortodoxă există două ramuri 
de “Oastea Domnului” — una care ţine cu Biserica şi care-i condusă de părintele Mihoc, la 
Sibiu, părintele Mihoc fiind dintr-o familie de ostaşi; şi alta pe la Simeria, care îi puţin 
aşa mai depărtată de Biserică, dar totuşi nu este ieşită din Biserică. Eu am fost la o 
întrunire a reprezentanţilor “Oastei Domnului” ţinută la Arad. Întâmplător am ajuns acolo 
prin Preasfinţitul Serafim, care o venit din Germania. Eu eram la o conferinţă în Arad şi 
în timp ce vorbeam a sosit Preasfinţitul şi am stat de vorbă şi a zis: “Uite, poimâine — deci 
nu mâine, poimâine — e o adunare aici cu reprezentanţii “Oastei Domnului” “* şi dacă 
vreau să rămân şi eu şi apoi poate mergem împreună la Sibiu, de la Arad. Am acceptat 
invitaţia şi am fost. Şi îmi pare bine că am fost. Şi acolo am văzut prea puţină reverență 
față de autoritatea bisericească, față de preoţi, față de preoţie, faţă de episcopi. Parcă-s 
prea despărțiți. Toate acestea mă fac să n-am încredere în “Oastea Domnului” şi unde 
este mă rog să meargă înainte, dar unde nu este nu cred că este cazul să se înfiinţeze, dacă 
nu e cineva care să fie foarte cu multă grijă şi să aibă multă autoritate ca preot şi să 
dirijeze. Pentru că altfel, dacă te gândeşti la o adunare de “Oastea Domnului” şi o 
adunare de baptişti, de pildă, sau adventiști, aproape că este acelaşi lucru. Or, cei de la 
“Oastea Domnului” predică cam cum îi taie capul, cam cum se pricep ei. Eu l-am auzit pe 
unul din Alămor, de lângă satul meu, vorbind foarte frumos şi făcând nişte aprecieri în 
legătură cu nişte lucruri pe care noi nici nu le pomenim. De exemplu, capitolul 8 din 
Epistola către Romani cu: “să ucidem cu duhul faptele trupului” şi nişte lucruri foarte 
frumoase. Dar, până la urmă şi el o ajuns la baptişti şi, atunci, e o punte cumva spre 
baptism, spre penticostali, spre neoprotestanţi în general. Aşa că nu zic că nu or fi între ei 
oameni buni şi oameni hotărâți pentru Dumnezeu. Şi “Oastea Domnului” de fapt s-a 
dezbinat până la urmă la Sibiu: unii au rămas cu mitropolitul Nicolae Bălan, părintele 
Trifa s-a retras cu grupul lui în altă parte şi până la urmă părintele Trifa a fost caterisit. E 
adevărat că acum se spune că a fost caterisit pe nedrept, că mitropolitul a fost orgolios şi 
că l-a nedreptăţit numai pentru simplul motiv că nu a fost foarte docil şi ... dar, mă rog, 
acestea sunt alte chestiuni. Realitatea asta este că s-a făcut o dezbinare, că lucrurile n-au 
mers foarte lin, că a fost partea omenească mai tare decât partea creştină, partea 
concepţiei creştine. Nu ştiu de ascultare, pe ei numai să-i lauzi. 

Î:- Părinte, care aspecte îi apropie de stilul protestant? 

R: - Păi, faptul că vorbesc laicii, în primul rând, faptul că nu îi interesează atât 
de mult Sfintele Taine, Sfintele Slujbe, îi interesează mai mult cuvântul Scripturii. Cineva 
din Mediaş îmi spune o dată că se duce la adunări din acestea de la baptiști. Și am 
întrebat de ce. O femeie. Zice: “Părinte, să ştiţi că-mi place, îmi place cum vorbesc, îmi 
place cum angajează pe oameni, îmi place cum pun chestiunile. La noi nu se pun aşa.”. 
Sau cineva — un părinte din Ucea de Jos, care a fost şi profesor de Teologie, părintele 
Glăjar — spune că s-a dus unul de la ei, se ducea mereu într-un sat vecin la adventişti şi îi 
spunea părintelui Glăjar: “Dar dumneata de ce nu vorbeşti ca ăia?”. Adică, ei au, totuşi, o 
angajare, o angajare în stilul lor şi în felul acesta îi atrage. Şi aceştia, care deja sunt 
porniţi, cu “Oastea Domnului” sunt mai proprii pentru a fi în legătură cu ei şi a trece de la 
ortodocşi la secte. Renunţă, pentru că nu pun preţ pe ceea ce avem noi. De pildă, o 
mătuşă de-a mea era într-un fel racolată, adică voiau să o racoleze baptiştii. Şi ea a zis 
aşa: “Eu de Maica Domnului nu mă las. Eu de Cruce nu mă las. Eu de Biserică nu mă las. 
Mie-mi place când aud clopotele şi toaca.”. Deci, sunt unii oameni care nu renunţă, dar 
sunt unii oameni care - şi mama, Dumnezeu să o odihnească, zicea: “Apăi, că tot ale lui 
Dumnezeu zic şi €i, şi pocăiţii tot de-a lui Dumnezeu spun”. Oamenii n-au ajuns în 
situaţia aceasta de a-şi da seama de adevăr şi de neadevăr. Sau, bunica mea — mama tână, 
cum îi ziceam noi — era femeie neştiutoare de carte, mama lui tata. Mama lui mama a mai 
umblat şi pe la Sibiu, a fost servitoare pe la case de nemți, ştia şi nemţeşte şi era mai 
iscusită. Îi ziceam mama bună. Când să o făcut “Oastea Domnului”, la noi o apărut 
“Oastea Domnului” — preotul, după ce făcea vecernia în biserică, se ducea cu credincioşii 
(mai ales femei) la şcoală într-o sală de clasă, se aşezau în bănci şi acolo cântau cântări 
care or apărut atunci de la “Oastea Domnului”: “A venit demult de sus Păstorul cel Bun, 
lisus”, “Mai lângă Domnul meu”, “lisus al meu, tovarăş bun”, “Înaintea Ta, lisus iubit” 
şi altele. Mie-mi plăcea tare mult, că mă duceam şi eu cu mama bună. Eu nu aveam încă 
şase ani jumate când s-a întâmplat ce urmează să vă spun, că nu plecasem încă la şcoală — 
n-aveam încă şase ani jumate, că eu la şase ani jumate am plecat la şcoală. Nu ştiu câţi 
ani oi fi avut, cred că în jur de şase ani. Şi zice o dată mama lui mama către mine: “Zi-i 
către mama tână — deci către cuscre ei, către cuscra lui mama bună — zi-i către mama tână 
să vie şi dumneaei la adunare la şcoală”. Şi eu, ca copilul: “Hai mamă tână şi dumneata la 
şcoală la adunare!” — aşa ziceau ei că se duc, la adunare. Și mama tână, neştiutoare de 
carte cum era, a zis aşa, o vorbă pe care eu atunci n-am înţeles-o, dar am reţinut-o: 
“Dragă, eu nu-mi las legea”. Deci ea o considerat că dacă se duce acolo la şcoală e cumva 
ca şi când s-ar lepăda de credinţa ei de odinioară, pentru că aşa ceva nu a mai existat până 
acum. Acum există o credinţă, o lege nouă, o credinţă nouă, există ceva ce nu a fost, nu 
este în tradiția Bisericii, deci eu, dacă mă duc acolo, înseamnă că-mi las legea. Aşa a 
gândit ea. Aşa ar trebui să se gândească toţi ortodocşii, chiar dacă merg la “Oastea 
Domnului”, să nu-şi lase legea. Dacă îţi laşi legea, ai pierdut totul, chiar dacă te duci la 
baptişti, chiar dacă te duci la ce ştiu eu cine şi te lauzi că “ Hau, hau, că noi suntem aceia 
care vorbim frumos şi care ...”. Într-adevăr, unii dintre ei vorbesc tare frumos şi cântările 
sunt atractive şi la “Oastea Domnului” şi la pocăiţi, dar acela de la “Oastea Domnului” 
dacă se duce la pocăiţi e acelaşi lucru. Că ori el la “Oastea Domnului”, ori pocăiţii la 
pocăiţi, la fel. Că nu vorbeşte ... eu niciodată n-am auzit, doar pe părintele Pasencu l-am 
auzit vorbind din Filocalie, sau din cărţi din acestea, de tradiţie bisericească. Tot timpul 
numai Scriptura, că Domnul zice, că să ne lăsăm în braţele Domnului, că să ... da” uite 
acestea, acestea, aşa dulceag vorbesc ... să ne lăsăm în braţele Domnului, să ne 
deschidem inima, să intre Domnul în viaţa noastră, să ... tot pe asta buchiseau. lau părți 
aşa din Scriptură, un capitol şi îl analizează, îl discută aşa cum ştiu ei, fără să aibă cultură 

teologică. 

Apoi era un părinte care ţinea adunările la Sibiu cu “Oastea Domnului”, în aulă, 
părintele Secaş. Apăi avea aşa o energie şi era hotărât şi zicea: “Să cântăm fraților <<Mai 
lângă Domnul meu>>. Şi apoi începeau oamenii şi cântau “Mai lângă Domnul meu / 
Mai lângă Domnul Meu”, şi apoi zicea “Mai cu inimă, fraților!”. Şi apoi oamenii nu mai 
cântau cu inimă. Şi apoi venea la noi, la mănăstire, la “Izvorul Tămăduirii” şi zicea — am 
auzit eu pe oameni zicând — “Apoi dacă nu vine părintele Secaş la Izvor, la hram, apăi 
nici nu este Izvor”. Ştiţi, adică aşa s-au învăţat cu el, cu stilul acesta de “Mai cu inimă, 
fraților!”, “Haideţi fraţilor!”, “Ziceţi fraţilor!”. Asta-i “Oastea Domnului”. 


Î:- Părinte, spuneaţi că nu se pomeneşte despre Maica Domnului, dar au cântări 
multe despre Maica Domnului. 

R: - Dragă, acelea care le au multe nu sunt de la ei şi acum le cântă aşa, nu 
pentru că cred atâta în Maica Domnului, ci pentru că-s faine cântările, ştii? 


Î:- Bine, şi şi-au pus şi ecusoane în piept cu Maica Domnului. 

R: - Mă rog. Dar să ştiţi, că acum eu am fost acolo, nu este să zici că m-a 
învăţat cineva. Eu am fost la “Oastea Domnului” şi ca elev de liceu în Timişoara şi am 
fost la “Oastea Domnului” şi ca student la Teologie, câtă vreme s-au mai ţinut adunările 
în cadrul Şcolii Teologice de acolo. Că apoi, după aia, nu m-am mai dus prin alte părți. 
Dar, mă rog, eu nu zic că detestă pe Maica Domnului, dar nu sunt apropiaţi de Maica 
Domnului. Sau unii ezită să-şi facă cruce, au influenţe din acestea sectare, că crucea e 
unealtă de chinuire, stau aşa la îndoială că să-şi facă, să nu-şi facă. Păi mi-or spus unii 
care or fost la mormântul părintelui Trifa, că i s-a ridicat caterisirea şi au fost la mormânt. 
Prima zi de Rusalii se face şi Liturghie acolo în cimitir, la mormântul părintelui şi zicea 
că s-a uitat aşa, pe la lume şi erau unii care nici nu-şi făceau cruce, sau care aveau aşa, o 
ezitare. Asta-i. “Oastea Domnului” pe unii îi ajută şi pe unii îi derutează. 


Î:- Dar, părinte, ce părere aveţi despre melodiile care le promovează? Este oare o 
încercare de actualizare, în raport faţă de tradiţia muzicală a Bisericii? 

R: - N-au nici o tradiție. Cântările lor sunt cântări aşa, cam pe melodie 
populară. Când eram eu tânăr era o cântare — nu ştiu, nu îmi mai aduc aminte — care era 
pe o melodie că noi o cântam “Străjere, iubeşte-ţi cu sete — nu ştiu ce — tradiţiile 
neamului”, sau aşa ceva şi cântă şi ei; sau cu “O, Ardeal!” — este o cântare “O, Ardeal!”, 
o ştiţi, nu? — şi cântă şi ei “Simone! Simone!”, cum îi? “Paşte turma”, poate ştiţi careva, 
nu? 


Î:- Părinte, ce părere aveţi despre faptul de a arunca în foc cărţi sectare? 

R: - Bine, acum oamenii îşi arată credinţa, convingerile, aşa cum crede fiecare. 
Ca să nu le mai citească alții, eu aş arunca cărți pornografice în foc, nu cărţile sectarilor, 
pentru că să ştiţi că şi sectarii au cărți bune. De exemplu Whilly Grant, care a fost şi la 
catedrală în Sibiu, invitat de mitropolitul nostru şi o ţinut cuvântare în catedrală, avea idei 
destul de bune, numai că argumentarea era numai scripturistică şi cam în sensul lor. Nu 
se poate spune că ei nu au nişte puncte. Ştii ce putem învăţa noi de la sectari? Putem 
învăţa să punem în valoare cuvântul lui Dumnezeu, adică Biblia ca atare, chemarea 
Domnului Hristos, prezenţa Domnului Hristos în prim plan, acestea le putem învăţa de la 
ei. De la catolici putem învăţa cultul euharistic, adică nu cultul, ci faptul de a se împărtăşi 
credincioşii mai des şi noi ne ducem cu toate ale noastre. 

Î:- Dar, părinte, despre cântările acestea şi despre tablourile bisericeşti pe care le 
promovează ei, care nu mai sunt în Tradiţie, pot fi cinstite, de exemplu, poţi să cinsteşti 
un tablou din acela ...? E de prost gust. 


R: - Dragă, tablourile nu se cinstesc. De exemplu ... 
I:- Da, dar ei le zic icoane. 
R: - “Tisus mergând pe mare”, “lisus prin grâu”, şi aşa mai departe; acestea nu 


sunt icoane. Icoanele sunt icoane în legătură cu sărbătorile: cu Naşterea Domnului, cu 
Înălţarea Domnului. Tablourile nu se cinstesc. Tablourile sunt aşa cum sunt şi alte 
tablouri: tablouri cu Mihai Viteazul, sau cu ce ştiu eu cine. Icoanele sunt în Tradiţia 
Bisericii Sunt icoane, de exemplu, care-ţi repugnă. Spunea părintele Dinu — Dumnezeu 
să-l odihnească — de mitropolitul Nicolae Bălan că nici nu a vrut să se închine la o icoană 
cu Maica Domnului făcută aşa într-un stil realist şi cumva scoasă în evidenţă partea 
umană. Biserica are o rânduială a ei când îi vorba de icoane. 


[:- Se poate asemăna cu muzica. Deci, cum au ei cântecele faţă de ... 


R: - Aşa este şi pictura. 

Î:- Aşa este şi pictura. Şi atunci, într-adevăr, există o reţinere la a te închina la ele. 

R: - Păi da, bineînţeles. Cum să te închini la ceva aşa, care îi prea uman, să 
zicem. 

Î:- Da, dar ei le mai zic şi icoane sfinţite şi sunt aşa, cam dulcegi şi cam de prost 
gust. 

R: - Ar trebui preoţii să nu sfinţească orice fel de icoane, ci ar trebui să 


sfințească numai icoane care sunt corespunzătoare cu Tradiţia Bisericii. Când vine unul 
ca să-i sfinţească o icoană care nu corespunde, să spună că aşa ceva nu se sfinţeşte. Dacă 
vrei să o păstrezi, treaba ta, dar nu ca icoană. Eu v-am spus, că la noi, acolo la mănăstire, 
este o icoană, sunt nişte icoane pe lemn, pe iconostas. Şi vine unul o dată şi a intrat în 
vorbă cu mine şi zice: “Părinte, ce rost are să pupi scândurile acestea?”. Sunt icoane pe 
lemn. Şi am zis: “Mă! Dacă tu pupi scânduri, să nu le pupi! Eu, să ştii, că pup icoane!”. 
că este deosebire. 

Î:- Dar nu poate să fie o formă de iconoclasm să refuzi a le cinsti ... 

R: - Păi, nu cred că este o formă de iconoclasm. E o reţinere. Tu cinsteşti pe 
Domnul Hristos sau pe Maica Domnului şi fără icoana aceea, dacă-i vorba. Îl cinsteşti cu 
alte icoane, deci tu nu te lepezi de icoană, ci te lepezi de un stil de icoană, care, până la 
urmă, nu este icoană. Pentru tine nu este icoană. 

Î:- Dar nu credeţi că alterează Ortodoxia această mişcare, pentru că ideea e bună, 
dar aplicarea ei e prea proastă? 

R: - Ce? 

Î:- Mişcarea “Oastea Domnului”. Mişcarea, în idee, e bună, dar felul în care se 
aplică nu alterează Ortodoxia? 

R: - Toate ale omului sunt cum este omul, la nivelul omului, nu? Aşa că ... Mă 
rog, fiecare îşi găseşte locul şi îşi găseşte modalitatea de a-şi manifesta concepția. Ai 
văzut că buna — Dumnezeu să o odihnească —, mama tână a zis că nu-şi lasă legea. Nu şi- 
o lăsat legea, nu să o dus acolo unde ... deşi era preotul; preotul se ducea acolo şi buna 
nu să o dus, c-a zis că nu este bine unde se duce preotul, că aşa ceva n-o mai existat până 
acum. Putea să se ducă, să zică: “No, dacă-i părintele acolo, hai să mă duc şi eu”. Şi a zis: 
“Eu nu-mi las legea!” 

Î:- Bun părinte. Vă mulţumim. 

R: - Eram sigur. 

Î:- Aţi vorbit minunat astăzi. 

- Da, numa” astăzi? Apăi atuncea ... 


4l 


Despre samarineanul milostiv şi samarineanul vindecat de lepră 
Miercuri, 23 iulie 1997 


Pilda cu samarineanul milostiv a fost spusă de Domnul Hristos în următoarea 
împrejurare: un învăţător de lege s-a apropiat de Domnul Hristos cu gând de ispitire, nu 
cu gând de a fi folosit, şi L-a întrebat: “Ce să fac să moştenesc viaţa de veci?”. Domnul 
Hristos însă nu a luat aminte la faptul că l-a întrebat nu spre folos duhovnicesc, ci ca să-L 
ispitească, să vadă ce zice. Învățătorul cel de jos, învățătorul de lege, I-a întrebat pe 
Învățătorul Cel de sus, fără să ştie că Învățătorul pe care-L întreabă este Învățătorul Cel 
de sus. Şi Domnul Hristos i-a pus învățătorului de lege o întrebare, l-a condus pe el să 
spună ce trebuie să facă cineva ca să moştenească viaţa de veci. Şi a zis: “În lege ce este 
scris? Cum citeşti?”, cu alte cuvinte: “Tu eşti învăţător de lege. Şi dacă eşti învăţător de 
lege, nu ştii cum se ajunge în viaţa de veci? Ar trebui să ştii”. Şi învățătorul de lege, 
ispititor al Mântuitorului, a ştiut şi-a dat un răspuns pe care l-a aprobat Domnul Hristos şi 
a zis aşa: “În Lege este scris: să iubeşti pe Domnul Dumnezeul tău din toată inima ta, din 
tot sufletul tău, din tot cugetul tău, din toată puterea ta şi pe aproapele tău ca pe tine 
însuţi”. De fapt, acestea nu sunt scrise aşa în Lege, dar el a făcut un rezumat al Legii, se 
vede că era inteligent. Şi Domnul Hristos a zis: “Fă aceasta şi vei fi viu”. S-ar fi sfârşit 
aici convorbirea între ei dacă învățătorul de lege nu ar mai fi pus o întrebare, de data 
aceasta o întrebare în privinţa căreia era nedumerire între contemporanii lui Israil?: “Cine 
este aproapele meu? - a zis el - Dacă e vorba să iubesc pe aproapele meu, cine-i aproapele 
meu?”. Pentru că evreii socoteau că numai evreii sunt aproape unul de altul sau aproapele 
unul altuia. 

Să ştiţi că mai demult, în limba română s-a tradus cuvântul “aproapele” cu cuvântul 
“vecinul”: “Să iubeşti pe vecinul tău ca pe tine însuţi”. E semnificativ lucrul acesta că s-a 
tradus şi cu vecinul tău. De ce? E o vorbă românească: “Mai mult te ajuţi cu un vecin de 
aproape decât cu un frate de departe”. Deci noi suntem datori cu iubire faţă de toţi 
oamenii, dar suntem datori faţă de cei din jurul nostru, de cei apropiaţi ai noştri. Să n-ai 
nemulțumiri, să n-ai îndepărtări faţă de cei de lângă tine, din imediata ta apropiere. Se 
zice că: “Omul cel mai însemnat este omul de lângă tine”. Nu unul de departe, ce ştiu eu, 
din Australia sau din Africa - deşi te poţi gândi şi la aceia şi îi poţi ajuta şi pe aceia în 
mod organizat, dar important este să te comporţi corect cu cei din imediata ta apropiere, 
cu aceia cu care te întâlneşti, cu aceia cu care vorbeşti. Eu m-am trezit într-un sat în care 
oamenii comunicau foarte mult unii cu alţii, şi nu spuneau ceva deosebit, dar simțeau 
nevoia să spună ceva. Îl vedea că vine să treacă de la câmp şi-l întreba: “Vii către casă?” 
şi omul zicea: “Mai oţâră”; trecea pe lângă unul şi vedea că lucră şi zicea: “Mai puteţi, 
mai puteţi?” şi omul zicea: “Mai oţâră”. Vedea că oamenii luau apă şi ziceau: “Luaţi 
apă”, îşi făcea vorbă cu omul. 

Şi e foarte important lucrul acesta, de ce îşi făcea vorbă cu omul. Simţea nevoia să 
comunice, adică să nu trăiască lângă omul de lângă el fără nici o legătură cu el. Se ducea 
la moară şi erau acolo oameni la moară şi zicea: “Aţi venit dumneavoastră la moară? - 
Am venit” — doar îi vedea că-s acolo. Era un fel de comunicare cu aproapele, un fel de 

iubire de aproapele, un fel de încercare de a intra în comunicare cu aproapele. Acum 
aproape că nu mai e aşa, pentru că, de exemplu, dacă treci pe lângă unul care-i pe tractor, 
degeaba îi zici: “Mai veniţi? Mai veniţi?”, că nu te aude. S-au schimbat lucrurile în lumea 
asta, s-a schimbat şi altfel că nu mai sunt oamenii cu destul respect unii faţă de alţii. Dar 
important este aceasta, că omul de lângă noi, oricine-ar fi, este un om pe care l-a pus 
Dumnezeu lângă noi; asta-i concepţia creştină şi aşa trebuie să fie concepţia creştină, că 
omul care vine în legătură cu tine ţi-l trimite Dumnezeu, că nu este un lucru întâmplător, 
că te întâlneşti cu cineva, undeva, oriunde te-ai întâlni. Că omul acela care vine lângă tine 
este un om față de care trebuie să te raportezi, să nu fii indiferent. Bineînţeles asta se 
poate face în comunităţile mici. La sat se poate face pentru că se cunosc toţi oamenii, ştiu 
unii despre alţii, se salută, se întreabă unii pe alţii, ori la oraş nu se poate, treci pe lângă 
mulți oameni şi dacă te-ai opri cu fiecare care-ţi vine în faţă n-ai mai ajunge unde ai 
plecat. 

Noi trebuie să înțelegem lucrurile acestea şi de aceea acum au început oamenii să se 
organizeze cumva, nu se mai lasă la intervenţia celui de lângă ei: când e vorba de un om 
care trebuie dus la spital, să zicem, sau un om care trebuie ajutat într-un fel oarecare, 
există o salvare, există ceva — organizaţie în sensul acesta. Dar mai demult nu era aşa; şi 
mai ales când propovăduia Domnul Hristos nici nu erau spitale. Dar datoria aceasta de a 
fi unii cu alţii a fost întotdeauna, şi mai ales în creştinism este. 

Şi atunci omul a întrebat pe Domnul Hristos: “Cine-i aproapele meu, dacă e vorba 
să iubesc şi pe aproapele meu”. Şi Domnul Hristos, ca răspuns la întrebarea: “Cine-i 
aproapele meu?” i-a prezentat pilda cu samarineanul milostiv. Și a spus că un om 
oarecare a plecat din Ierusalim la Ierihon, pe drum l-au împresurat tâlharii, l-au bătut, l-au 
jefuit, l-au lăsat pe marginea drumului, abia viu, aproape mort,-i acelaşi lucru în fond. Şi 
pe lângă el a trecut un preot întâi, deci unul care ar fi avut datoria să intervină, cunoştea 
legea, poate cunoştea şi el ceea ce a spus învățătorul de lege că trebuie să iubeşti pe 
Dumnezeu şi să iubeşti pe aproapele tău, a trecut nepăsător; a privit aşa, a dat o privire 
acolo şi a trecut mai departe. a venit şi un levit, unul care urma să se facă preot şi la fel a 
trecut nepăsător. Şi a venit un om de la care nu se aştepta cineva să facă bine. 
Samarinenii să ştiţi că erau dispreţuiţi de evrei. Femeia samarineancă nu degeaba a zis 
către Domnul Hristos: “Cum de Tu, care eşti evreu, ceri de la mine apă, de la mine care 
sunt samarineancă? Cum de-ţi faci vorbă cu mine? Cum de comunici cu mine care sunt 
dispreţuită de evrei?” Sau cineva care voia să-l dispreţuiască pe cineva, spune Sfânta 
Evanghelie, că chiar şi pe Mântuitorul l-au numit samarinean: “Nu zicem noi bine că eşti 
samarinean şi că ai demon?” Vă puteţi închipui până unde a ajuns strâmbarea de minte a 
oamenilor? Şi samarineanul era călător, avea un drum, nu s-a dus să culeagă pe oamenii 
necăjiţi de pe drum şi a intervenit când a văzut despre ce-i vorba. S-a oprit, s-a uitat şi 
acum urmează ceea ce este important, zice că “i s-a făcut milă de el”. Deci nu a trecut 
nepăsător, nu s-a uitat numai ca să se informeze, ci “i s-a făcut milă de el”, şi mila a fost 
lucrătoare. Asta ne-ar putea aduce aminte de cuvântul Domnului Hristos: “Milă voiesc, 
iar nu jertfă” (Matei 9,13). Deci Domnul Hristos vrea de la toți oamenii să fie cu 
milostivire, să fie cu milă, să fie cu compătimire, să fie angajaţi, interesaţi. Şi ne putem 
aduce aminte de cuvântul ce l-a zis Domnul Hristos: “Milă Îmi este de popor”. Şi i s-a 
făcut milă la samarinean, pe când la preot şi la levit nu li s-a făcut nici o milă. Au trecut 
mai departe. I s-a făcut milă, s-a apropiat acolo, a văzut despre ce-i vorba şi el s-a gândit: 
“Ce pot face eu pentru acest om care are trebuinţă de ajutor, adică nu este un om care se 
ajută singur, un om care se descurcă singur; ce pot face eu pentru el?” Şi şi-a dat seama 
că ar putea face ceva. Mai întâi de toate, avea la el untdelemn şi vin. A turnat untdelemn 
şi vin pe răni şi i-a legat rănile, cât s-a priceput el, aşa a fost primul ajutor pe vremea 

aceea, şi după aceea l-a luat şi l-a aşezat pe animalul pe care călătorea el când n-avea s- 
ajute pe cineva şi l-a dus la o casă de oaspeţi, la un han. Hanuri erau şi atunci, erau un fel 
hoteluri din vremea aceea. Şi spune mai departe evanghelistul - adică prezentând 
cuvântul Domnului Hristos - că a purtat grijă de el şi dimineaţa omul a mers în calea lui 
şi i-a dat doi dinari gazdei şi i-a spus: “Poartă grijă de el şi ce vei mai cheltui, dacă vei 
cheltui mai mult, eu când mă voi întoarce - că mă întorc tot pe aici — îţi voi plăti cât 
cheltuieşti”. 

Sunt aici câteva elemente care-i bine să le avem în vedere. Deci întâi mila: i s-a 
făcut milă. Apoi intervenţia turnând untdelemn şi vin şi legându-i rănile şi faptul că l-a 
dus la o casă de oaspeţi, aşezându-l pe animalul pe care îl avea el pentru călătorie, faptul 
că l-a îngrijit şi faptul că l-a încredinţat gazdei ca să-l îngrijească în continuare. Sunt nişte 
elemente care înseamnă că samarineanul milostiv a dat ceva din inima lui, a dat ceva din 
averea lui - untdelemn, vin şi doi dinari -, a dat ceva din comoditatea lui — în loc să 
meargă călare a mers pe jos -, a dat ceva din odihna lui — în loc să se odihnească, a purtat 
grijă de el. Deci sunt nişte elemente foarte importante care arată cumva pozitivismul 
creştin. 

Toate acestea i le-a spus Domnul Hristos învățătorului de lege, şi după ce i-a 
prezentat cele în legătură cu samarineanul milostiv, cum îl numim noi, l-a întrebat: “Au 
fost trei care au trecut pe lângă el: un preot, un levit şi un samarinean. Care a fost 
aproapele celui căzut între tâlhari?” Spaţial, am putea zice, toţi au fost aproape: şi preotul 
a fost aproape, şi levitul a fost aproape şi samarineanul a fost aproape, dar numai unul a 
fost aproape în înţelesul de a interveni pentru binele aceluia. Şi învățătorul de lege a 
răspuns clar şi precis: “Cel care a avut milă de el”. Deci i s-a făcut milă samarineanului. 
Învățătorul de lege şi-a dat seama că din milă a făcut ce a făcut şi a zis: “Cel care a avut 
milă de el”. Şi atunci Domnul Hristos l-a recomandat pe samarinean şi a zis: “Du-te şi fă 
şi tu la fel”. 

Deci avem un om pe care ni-l recomandă Domnul Hristos şi nouă. Nu nouă ne-a 
spus pilda, pilda i-a spus-o unui învăţător de lege, dar ne-o spune şi nouă şi de vreme ce a 
ajuns pilda până la noi, înseamnă că o auzim şi noi. Ne-o spune Sfântul Evanghelist 
Luca, prin Sfântul Evanghelist Luca îl auzim pe Mântuitorul vorbindu-ne nouă şi 
spunându-ne şi nouă că dacă îţi dai seama că aproapele celui căzut între tâlhari a fost cel 
care a făcut milă cu el, iată îţi spun: “Fă şi tu la fel”. Adică să ai şi tu milă, să ai şi tu 
înţelegere, să ai şi tu ceva de oferit. Mă gândesc de multe ori că dacă oamenii ar ajunge 
să dea numai din prisosul lor, pentru că samarineanul milostiv nu a dat ca văduva aceea 
doi bani, toată averea ei, nu a dat, ci a dat ceva din ceea ce avea, a dat ceva din averea lui, 
din comoditatea lui, din plusul lui, i-a dat ceva. Dacă oamenii ar fi angajaţi unii față de 
alții să dea ceea ce au în plus, să ştiţi că s-ar înmulțţi foarte mult binele în lumea aceasta şi 
s-ar împuţina foarte mult necazurile oamenilor. 

Deci: “Du-te şi fă şi tu la fel”. Ce să faci? Să-ţi fie milă de cel care e în situaţia de a- 
ți fi milă de el, să intervii, să-l ajuţi, să cauţi, să găseşti o modalitate de a face ceva pentru 
el. În Pateric e scris, între altele, că un părinte era mai mare peste zece ucenici. ŞI se tot 
ruga lui Dumnezeu: “Doamne, fă aşa ca şi în lumea cealaltă să fim împreună, să fiu 
împreună cu ucenicii mei”. Şi s-a descoperit părintelui că la hramul la care urma să se 
ducă împreună cu ucenicii, să se ducă întâi ucenicii singuri şi după aceea, după o vreme, 
să se ducă şi părintele, dar să nu se ducă odată cu ucenicii. Ucenicii au plecat după 
porunca părintelui şi pe drum au găsit un Om bolnav care stătea la marginea drumului — e 
tot aşa ca în pilda cu samarineanul milostiv -, L-au văzut - erau zece, vă puteţi închipui - 
şi după ce au văzut despre ce-i vorba au zis: “Noi suntem pe jos, n-avem ce-ţi face”. Şi el, 
cumva, aşa, ironic, a zis: “Duceţi-vă şi vă rugaţi pentru mine”. E cam ceea ce am fi noi 

dispuşi să facem. E cel mai uşor lucru de făcut şi celelalte n-au importanţă, important e că 
noi ne putem ruga pentru ei. Şi după o vreme a venit şi părintele şi L-a văzut acolo şi-a 
zis: “Ce-i cu tine?” L-a-ntrebat; şi el a zis: “Uite, sunt aici, în situaţia asta cum mă vezi”. 
Şi-atunci părintele zice: “Hai, cum fac eu să te duc, să nu te las aici”. Zece ucenici n-au 
putut să se gândească să-l ia de acolo, să-l ajute cumva, dar el singur, părintele a zis: 
“Uite, te duc încet, încet, până la piatra aceea, te aşez pe piatră, mă aşez eu sub tine, te iau 
în spate, şi facem cumva”. Şi-aşa a făcut, şi mergând aşa, a văzut că este tot mai uşor cel 
din spate, şi de la o vreme a simţit că nu mai are nimic în spate. Numai a auzit un glas: 
“Dacă vrei să fie ucenicii tăi cu tine, atunci du-te şi formează-i aşa ca să fie ca tine”. Şi 
asta-i interesant şi foarte frumos, e semnificativ lucrul acesta. Aşa putem zice acum că 
dacă ne ducem noi şi găsim un bolnav se întâmplă cu noi cum s-a întâmplat cu părintele 
acela. Dar asta arată că omul trebuie să fie interesat, să se gândească: “Ce pot eu face 
pentru omul acesta de lângă mine?” Gândiţi-vă, iubiţi credincioşi, la un cuvânt pe care 
noi îl cam astupăm, parcă n-am vrea să-l auzim. Şi anume, când a fost vorba de 
înmulțirea pâinilor, ucenicii s-au dus la Domnul Hristos şi n-au ştiut că Domnul Hristos o 
să facă din puţină pâine multă şi o să sature mulţime mare de oameni şi-a zis: “Dă drumul 
la oamenii aceştia să se ducă să-şi cumpere de mâncare”, deci s-or descurca ei cumva. Şi 
Domnul Hristos a zis: “N-au trebuinţă să se ducă, daţi-le voi să mănânce” (Mat 14, 16). 
Ce vrea să spună cu asta Domnul Hristos? Vrea să spună că omul trebuie să fie angajat 
faţă de aproapele său în înţelesul acesta, nu să se gândească: “Ce poate face el fără 
mine?”, ci să se gândească: “Ce pot face eu pentru el?”; este foarte important. Să ştiţi că 
Evanghelia nu s-a trăit niciodată în lumea aceasta social în felul acesta. Niciodată. Au 
fost oameni singuratici care au trăit Evanghelia şi aşa, dar social, de mulțime, niciodată 
nu s-a trăit aşa Evanghelia în toată istoria creştinismului; adică cu gândul acesta: “Ce pot 
face eu pentru omul acesta care are nevoie de mine? Ce pot face eu?” De obicei s-a trăit 
Evanghelia în sensul acesta: “Dă drumul mulțimilor să se ducă să-şi cumpere de 
mâncare”, nu în sensul: “Oare ce am putea face, Învățătorule, pentru oamenii aceştia? 
Oare ce-am putea face să-i ajutăm?” Nu zice: “Dă drumul mulțimilor să se ducă să-şi 
cumpere de mâncare”, ci Domnul Hristos îi corectează, este o corectură a gândirii, şi 
zice: “Daţi-le voi lor să mănânce”. Bineînţeles că ucenicii, pentru că n-au avut ( pâini ), şi 
de fapt zice Evanghelia de la loan că nici cele cinci pâini care au zis că le au, nu erau ale 
lor, ci erau ale unui tânăr, care le-avea şi le-a pus la dispoziţia Domnului Hristos. E foarte 
important lucrul acesta, să te gândeşti, ca tânăr, să ai ceva de dat Domnului Hristos , şi- 
atunci Domnul a înmulțit peştele, i-a săturat pe atâţia oameni din puţinul care i-a fost 
oferit. 

Ceea ce vreau eu să reținem din această împrejurare este faptul acesta că noi trebuie 
să ne gândim: “Ce putem face pentru omul de lângă noi, care are trebuinţă de noi?”, 
pentru că sunt mulţi care n-au trebuinţă de intervenţiile noastre, n-au trebuinţă de noi, dar 
dacă totuşi sunt şi cazuri de acestea, în care putem interveni, atunci să ne gândim clar: 
“Ce putem noi face pentru el?”, aşa cum s-a gândit părintele acela îmbunătăţit, despre 
care se spune în Pateric: “Ce putem face pentru omul acesta? Uite, să-l iau, să-l pun 
acolo, să-l ridic, să-l iau în spate? Cum să-l las aici?” Şi-atunci a auzit glasul: “Dacă vrei 
să fie ucenicii tăi unde eşti tu, atunci să-i pleci, să-i aduci la situaţia de a fi şi ei ca tine. Ei 
zece n-au avut nici o putere şi tu unul te-ai interesat de chestiunea aceasta”. 

Deci “Mergi şi fă şi tu la fel” înseamnă asta: să dăm prisosul nostru, să dăm din 
comoditatea noastră, să dăm din averea noastră, să dăm din odihna noastră, să dăm ce 
este necesar, din ceea ce putem noi să oferim, adică să nu fim indiferenți. Asta despre 
samarineanul milostiv sau gânduri în legătură cu samarineanul milostiv. 

Şi acum despre celălalt samarinean. 

Sfânta Evanghelia de la Luca şi tot în Evanghelia de la Luca este şi pilda cu 
samarineanul milostiv. Nu ştiu dacă vă mai aduceţi aminte careva de anii trecuţi când 
ziceam că tare mult m-aş bucura să mă întâlnesc cu Sfântul Evanghelist Luca, cu Sfântul 
Iosif din Arimatea şi cu Sfântul loan Gură de Aur; cu Sfântul Luca, pentru că îmi place 
foarte mult perspectiva în care prezintă cele în legătură cu Domnul Hristos. 

Sfântul Evanghelist Luca istoriseşte o minune pe care a făcut-o Domnul Hristos 
când a vindecat zece bărbaţi leproşi care L-au rugat să-i ajute şi Domnul Hristos a zis: 
“Duceţi-vă şi vă arătaţi preoților”. Şi ei eu plecat să se arate preoţilor. Şi pe drum s-au 
vindecat şi dintre cei zece unul s-a întors, văzând că s-a vindecat nu s-a mai dus să se 
arate preoţilor, s-a întors la Domnul Hristos, a căzut la picioarele Lui şi a dat mărire lui 
Dumnezeu, a dat mulţumire lui Dumnezeu. În faţa aceste situaţii, Domnul Hristos a zis 
aşa: “Oare nu zece s-au vindecat? Dar ceilalți nouă unde sunt? Nu s-a găsit să vină să dea 
mărire lui Dumnezeu decât acest străin de neam — străin de evrei?”. Şi notează Sfântul 
Evanghelist Luca, că acela era samarinean. larăşi un om pe care ar trebui să-l urmăm. 

Domnul Hristos nu ni-l recomandă direct cum îl recomandă pe samarineanul 
milostiv, ci îl recomandă indirect, în sensul că ar fi vrut ca şi ceilalți nouă vindecaţi să 
facă ceea ce a făcut samarineanul milostiv, să se întoarcă să dea mărire lui Dumnezeu, să 
fie recunoscători. E un lucru omenesc să fi recunoscător, să mulțumeşti, să ai mulţumire 
faţă de cel care te ajută. Domnul nostru Iisus Hristos a fost recunoscător faţă de femeia 
care I-a arătat cinstire prin ungere cu mir. Ea a făcut ceea ce a avut de făcut, şi a adăugat: 
“Oriunde se va propovădui Evanghelia, să se spună şi ceea ce a făcut ea spre pomenirea 
ei”. Deci Domnul Hristos a arătat recunoştinţă pentru cinstirea care 1 s-a dat. Şi apoi 
Sfântul Vasile cel Mare, şi îmi place să aduc întotdeauna în legătură cu aceasta şi un 
cuvânt al Sfântului Vasile cel Mare răspunde la întrebarea: “Ce simţăminte trebuie să am 
față de acela care îmi face un bine?”. Şi zice Sfântul Vasile cel Mare: “Să ai acele 
simţăminte pe care le-a avut Sfântul Apostol Petru când Domnul Hristos a vrut să-i spele 
picioarele”. Adică să te socoteşti nevrednic de binefacerea pe care o primeşti. 

Iubiţi credincioşi, asta aş vrea să reținem din împrejurarea aceasta că între oamenii 
plăcuţi lui Dumnezeu, alături de sutaşul cel credincios, de sutaşul cel cu nădejde, de 
sutaşul din Capernaum cel cu iubire, de sutaşul cel cu smerenie, şi cu bunăvoință, alături 
de femeia stăruitoare, pentru că avea credinţă, de femeia care s-a supus şi a dat dreptate 
Mântuitorului, alături de tânărul acela de care i-a fost drag Mântuitorului, mai sunt încă 
doi vrednici de urmat: samarineanul milostiv şi samarineanul recunoscător. Să ne-ajute 
Dumnezeu să-i urmăm şi pe aceştia. Amin. 

Despre omul împărăției cerurilor 


Miercuri, 23 iulie 1997 


Prea cuvioase Părinte Stareţ, stimaţi ascultători, ieri seară ne-am oprit cu gândul 
asupra Împărăției lui Dumnezeu, asupra Împărăției Cerurilor şi am prezentat anumite 
aspecte ale realităţii pe care o înfăţişăm sub numele de “Împărăţia lui Dumnezeu”, sau 
“Împărăţia Cerurilor” şi am spus că o definiţie a Împărăției lui Dumnezeu a dat Sf. Ap. 
Pavel în “Epistola către Romani” când a spus că împărăţia lui Dumnezeu nu este mâncare 
sau băutură, ci este “dreptate, pace şi bucurie întru Duhul Sfânt”. M-am oprit asupra 
acestei definiții a Sf. Ap. Pavel, am precizat că dreptatea de care vorbeşte Sf. Ap. Pavel 
este de a fi oamenii din împărăția lui Dumnezeu drepți, am spus ceva despre nişte 
îndrumări în legătură cu programul din împărăția lui Dumnezeu, nişte cuvinte care pot fi 
luate drept program. În legătură cu dreptatea am amintit cuvintele Mântuitorului din 
Sfânta Evanghelie de la Matei, cele dintâi cuvinte: “Lasă acum că ni se cuvine nouă să 
împlinim toată dreptatea” (Matei 3,15) şi am unit cu cuvintele cele dintâi pe care le găsim 
în Evanghelie, ca rostite de Domnul Iisus Hristos “În cele ale Tatălui Meu mi se cade să 
fiu” (Luca 2,49). 

Vom vorbi acum despre omul Împărăției lui Dumnezeu, adică vom stărui asupra 
felului în care trebuie să se prezinte cineva care face parte din împărăţia lui Dumnezeu, 
sau cineva care poartă în sine împărăţia lui Dumnezeu. Deci, vom stărui cu gândul în 
seara aceasta asupra omului Împărăției lui Dumnezeu, deci a omului care face parte din 
împărăţia lui Dumnezeu, care a intrat în împărăţia lui Dumnezeu, asupra omului care 
poartă în sine împărăţia lui Dumnezeu, pentru că Domnul Hristos a spus “Împărăţia lui 
Dumnezeu este înlăuntrul vostru”. 

Cele dintâi cuvinte de propovăduire ale Domnului nostru lisus Hristos am spus că 
sunt cuvintele: “Pocăiţi-vă, că s-a apropiat împărăţia Cerurilor!” — aşa se prezintă cele 
dintâi cuvinte ale Domnului nostru lisus Hristos în Sfânta Evanghelie de la Matei şi tot în 
Sfânta Evanghelie de la Matei avem şi cuvintele Sf. loan Botezătorul, care îi îndruma pe 
oameni la pocăință pentru împărăția lui Dumnezeu care se apropia şi care la fel a zis: 
“Pocăiţi-vă, că s-a apropiat împărăţia Cerurilor!”. În Sfânta Evanghelie de la Marcu cele 
dintâi cuvinte de propovăduire ale Domnului Hristos sunt cuvintele: “S-a împlinit vremea 
şi s-a apropiat împărăţia lui Dumnezeu”, “pocăiți-vă şi credeţi în Evanghelie!”. 

Am spus ieri de ce este nevoie de credinţă, pentru că numai prin credinţă putem 
intra în legătură cu adevărurile descoperite de Dumnezeu, care sunt mai presus de 
înţelegerea noastră şi la care nu putem ajunge din puterea firii omeneşti, ci trebuie să le 
primim din descoperire dumnezeiască. 

Cuvintele cele dintâi de propovăduire ale Domnului nostru lisus Hristos sunt 
îndemnătoare la pocăință, de aceea şi noi trebuie să lămurim noţiunea de pocăință pentru 
că aceasta se cere omului care vrea să facă parte din împărăţia lui Dumnezeu. 

Ce este pocăința? Cuvântul “pocăință” în limba greacă se exprimă prin cuvântul 
“metanoia” (citit “metania”). Există două modalităţi de citire a limbii greceşti: metania şi 
metanoia. Prima modalitate de citire a limbii greceşti, după Reuchlin, pe care o utilizăm 
noi cei din partea acesta, din România, care de exemplu pe “b” îl prezintă ca “v” (alfa, 

vita, gamma, delta — aşa începe alfabetul grecesc şi b în limba greacă se exprimă prin “v”. 
“ Alfabet” este de la alfa, vita, ... — noi nu zicem “alfavit”, ci “alfabet”. De ce? Pentru că 
este o influență apuseană, după citirea lui Erasmus de Rotterdam, care citeşte pe “v” 
grecesc ca “b”. De exemplu “Vasile” cum îi zicem noi, el îl prezintă ca “Basile”, 
“Varnava” ca “Barnaba”. De aceea, deosebirea aceasta între “metania” şi “metanoia”. 
“Oi” unii îl citesc “i” şi alții îl citesc “oi”. Asta o spun pentru că atunci când veţi găsi 
diferenţele acestea să ştiţi cum se explică diferenţele. 

“Metania” sau “metanoia” înseamnă trăire după minte, trăire raţională. Când zice 
cineva pocăință, numai la asta nu se gândeşte. De ce? Pentru că cuvântul nu s-a tradus din 
limba greacă prin “metania” şi chiar dacă ar fi fost tradus astfel, nimeni nu ar fi ştiut ce 
înseamnă dacă nu era explicat în limba noastră. Noi zicem “metanie”, de pildă şi prin 
metanie înţelegem un gest religios — închinare cu plecare până la pământ şi care, de fapt, 
este un gest de supunere faţă de Dumnezeu. Totuşi, nu este pocăință. Nu s-ar putea zice 
că numai cei care fac metanii se pocăiesc, nici că cei care nu fac metanii nu se pocăiesc. 
Noţiunea “metanie” nu înseamnă propriu-zis “pocăință”, în limba noastră cel puţin. Prin 
cuvântul “metanie” se mai înţelege şi plecare, în general, sau se înţelege obiectul acesta 
care uneori poate fi însoţit de metanii şi este suport material pentru lucrarea spirituală de 
menţinere în rugăciune, de repetare a rugăciunii “Doamne lisuse Hristoase, Fiul lui 
Dumnezeu, miluieşte-mă pe mine păcătosul”. Se mai numeşte “metanie”, în limba 
noastră şi locul unde cineva şi-a început călugăria. Se zice că “are metania în cutare 
mănăstire”. Adică în mănăstirea respectivă şi-a început pocăinţa, am zice noi. Însă 
lucrurile nu sunt, totuşi, destul de bine precizate, aşa încât trebuie o anumită lămurire a 
lor. 

Pe noi ne interesează pocăinţa, nu atât ca expresie, ci ne interesează ca acţiune, ca 
lucrare. Ce trebuie să înţelegem noi prin pocăință? În cuprinsul Sfintei Scripturi se 
întrebuinţează de multe ori “pocăință”, dar nicăieri nu este explicat. De ce? Pentru că se 
vede că cei care au întrebuințat noţiunea aceasta de “pocăință” ştiau că ascultătorii sau 
cititorii lor înțeleg termenul de “pocăință”. Sfinţii Părinţi s-au ocupat de explicarea 
termenului de “pocăință”, şi anume în Pateric găsim cuvântul cuviosului Pimen că 
“pocăinţa este părăsirea păcatului”. Aş vrea să reţineţi lucrul acesta: pocăinţa este 
părăsirea păcatului. Fără părăsirea păcatului nu există pocăință. 

Pocăinţa a mai fost explicată de Sfântul Vasile cel Mare ca o stare sufletească de 
împotrivire faţă de păcat şi anume Sfântul Vasile cel Mare zice că: “ Acela se pocăieşte 
care poate zice cu psalmistul: nedreptatea o urăsc şi o dispreţuiesc, iar Legea Ta o 
iubesc.” Deci cuvintele acestea se spun în faţa lui Dumnezeu, vorbind cu Dumnezeu, cine 
poate zice aceasta: “nedreptatea o urăsc şi o dispreţuiesc, iar Legea Ta o iubesc”, se 
pocăieşte. Când se spune “Pocăiţi-vă!” asta înseamnă “Părăsiţi păcatul, urâţi nedreptatea 
şi împliniţi Legea lui Dumnezeu!”. Asta ţine de pocăință. Sfântul loan Gură de Aur, 
vorbind despre pocăință, spune că este “topirea păcatului”, adică nimicitoare a păcatului. 
Pocăinţa, înţeleasă în sensul acesta de părăsire a păcatului, de ură faţă de păcat, de topire 
a păcatului, de nimicire a păcatului, poate fi însoţită şi de părerea de rău pentru păcatele 
făcute. Cei mai mulţi care întrebuinţează termenul de “pocăință” se gândesc mai ales la 
aspectul acesta de părere de rău pentru păcatele făcute. De ce? Pentru că în părerea de rău 
pentru păcatele făcute se cuprinde şi ura față de păcat şi se cuprinde şi nimicirea 
păcatului. De fapt, pocăinţa, până la urmă, este o convertire, o schimbare de direcție. Noi 
vorbim de multe ori în legătură cu pocăinţa de întoarcere, să te întorci de la rău la bine. 
“Cel ce se întoarce, se mântuieşte” — este o vorbă. Adică, cel ce se întoarce nu din drum, 
ci cel ce se întoarce dintr-un anumit sistem de răutate, din sistemul de păcătuire, cel ce 
iese din păcat, acela se mântuieşte, îşi schimbă direcția. 

Pocăinţa este un fel de convertire, de schimbare nu numai de direcţie ci de atitudine: 
ceea ce ai făcut altădată rău, acum să faci bine. Zaheu Vameşul când a stat în faţa 
Domnului Hristos a zis: “Doamne, iată jumătate din averea mea o dau săracilor şi dacă 
am nedreptăţit pe cineva cu ceva întorc împătrit”. De ce a spus Zaheu că întoarce 
împătrit? Pentru că el se gândea la un fel de reparare a nedreptăţii făcute şi, de fapt, în 
Scriptură este scris că cineva care a furat un lucru trebuie să dea de patru ori mai mult 
faţă de ceea ce a furat. Deci, ai furat o oaie, dai patru oi. De ce s-a rânduit lucrul acesta? 
Nu ca să-i asuprească pe oamenii care fac rău, ci ca să-i depărteze de la rău, să-i pună în 
situaţia să nu facă rău pentru că urmarea este să dea de patru ori, de pildă, dacă ai furat 
ceva. Sfântul loan Botezătorul, în legătură cu îndemnul la pocăință, în cuvântul său de 
pregătire a lumii ca să-L primească pe Domnul lisus Hristos a zis: “Faceţi roade vrednice 
de pocăință” şi a vorbit despre pomul care nu face roadă bună şi despre pomul care face 
roadă bună. Toate acestea arată faptul că pocăinţa nu se face în gol, adică nu numai atâta 
că îți pare rău că ai făcut un rău, ci pocăinţa se face în plin, se face făcând bine în loc de 
rău. Nu este destul numai să nu faci rău. Psalmistul are un program de viaţă 
duhovnicească şi în Psalmul 33 zice: “Fereşte-te de rău şi fă binele”. Adică nu numai să 
te fereşti de rău, ci să faci binele, iar Sfântul Apostol Pavel, în Epistola către Efeseni, are 
un cuvânt care zice aşa: “ Cel ce a furat, să nu mai fure, ci mai vârtos să lucreze cu 
mâinile sale ca să aibă de unde să dea milostenie”. Ai furat cu mâinile să faci ceva ca să 
dai, să înmulţeşti binele cu mâinile pe care le-ai întrebuințat atunci când ai făcut răul. 

Deci, pocăinţa trebuie să fie cu roade. Roadele pocăinţei însemnând tocmai partea 
aceasta a pocăinţei care contribuie cu ceva spre bine după ce omul a făcut ceva rău şi în 
toate privinţele, la toate păcatele trebuie să ai în vedere ceea ce ai făcut cu lipsă, să faci 
acum, după ce ai intrat în pocăință, cu prisosinţă. Cel care nu a postit se angajează la post, 
cel care a minţit se angajează la mărturisirea adevărului, cel care a spus vorbe 
necuviincioase, cel care a înjurat trebuie să înmulțească vorbele cele bune. In felul acesta 
se face pocăinţa adevărată, fără asta nu există pocăință adevărată. 

Şi pentru că este vorba de pocăință aş vrea să mai spun ceva, o idee care mie îmi 
place şi într-un fel pe care am luat-o în seamă în legătură cu pocăinţa, şi anume că 
pocăinţa nu se face cu faţa spre trecut. Este adevărat că noi avem în vedere nişte păcate 
pe care le-am făcut în trecut, când ne pocăim de ele, dar noi nu suntem încremeniţi cu 
faţa întoarsă spre trecut, ci suntem lucrători pentru un viitor mai bun. Timpul nostru, 
timpul real al fiecăruia dintre noi este prezentul. În prezent ne lucrăm şi binele şi răul, în 
prezent ne alcătuim — să ştiţi că pocăinţa înseamnă şi un fel de refacere, un fel de 
restaurare a omului, este un fel de creare din nou a omului spre bine şi asta se realizează 
în prezent cu darul lui Dumnezeu. De ce în prezent? Pentru că timpul nostru adevărat este 
prezentul. Noi nu putem trăi în trecut, decât prin amintire dar asta nu înseamnă că ne 
mutăm în trecut. De exemplu, eu după ce plec de aici dacă mă gândesc că am fost aici nu 
înseamnă că vin aici când mă gândesc că am fost aici, ci îmi amintesc de asta. Deci, noi 
nu ne putem muta în trecut, ci ne putem gândi la trecut. Nu ne putem muta nici în viitor. 
Viitorul nu-l vom trăi niciodată altfel decât ca prezent. Aceasta înseamnă că pocăinţa se 
face în prezent, dar cu faţa spre viitor, nu cu faţa spre trecut. De altfel şi alcătuirea omului 
este în aşa fel încât trecutul îl are în spate şi viitorul îl are în faţă: priveşte în viitor fără să 
se mute în viitor, se gândeşte la trecut fără să se mute în trecut, ci rămânând omul care se 
pocăieşte în prezent şi în prezent îşi lucrează şi trecutul şi viitorul. Cum? Trecutul fiind 
prezentul de altădată, viitorul fiind prezentul de mâine. Poetul Eminescu are o poezie în 
care spune aşa: “Cu mâine zilele-ţi adaugi / Cu ieri viaţa ta ţi-o scazi / Având cu toate 
acestea în față / De-a pururi ziua cea de azi”. Ştiţi că Domnul Hristos a zis să nu ne 
îngrijim de ziua de mâine pentru că ziua de mâine se va îngriji de sine, în înţelesul acesta 

că dacă ne facem datoria azi, suntem asiguraţi pentru mâine. Noi cerem de la Dumnezeu 
“pâinea noastră cea de toate zilele dă-ne-o nouă astăzi”, adică pâinea care ne trebuie în 
fiecare zi dă-ne-o nouă astăzi, adică nu să ne dea Dumnezeu pâinea care ne trebuie în 
toate zilele să o avem astăzi, ci pâinea noastră care este de trebuinţă în fiecare zi, care 
este spre ființă, spre existenţă, “dă-ne-o nouă astăzi”. Dă-ne astăzi pâinea pentru astăzi, 
mâine va fi un alt astăzi pentru noi şi atunci vom zice şi mâine “pâinea noastră cea de 
toate zilele, dă-ne-o nouă astăzi”. Totul se rezumă la astăzi. În Pateric se spune că unui 
părinte îi ziceau gândurile “lasă astăzi şi te vei pocăi mâine” şi el zicea “Ba nu şi mă voi 
pocăi astăzi, iar mâine fie voia lui Dumnezeu”. Nu amânăm pentru altă zi lucrurile pe 
care le putem împlini astăzi pentru că “fiecare zi are greutatea ei” zice Domnul Hristos. 
Aşa că pocăinţa se face în prezent, cu gândul la trecut şi cu faţa spre viitor. O chestiune 
foarte importantă când e vorba de pocăință. Dumnezeu nu vrea nişte tânguitori cu faţa 
spre trecut. De altfel, ca să fi cu faţa spre trecut trebuie să te întorci, trebuie să priveşti 
trecutul în faţă, ori trecutul nu poate fi privit decât în amintirea noastră, în înţelesul că noi 
purtăm trecutul în noi. Tot trecutul nostru, toată viaţa noastră o purtăm în noi. Fericitul 
Augustin — cred că am mai spus lucrul acesta — spune că “copilul este tatăl omului mare”. 
Când auzi cuvântul acesta zici “nici poveste”. Doar toată lumea ştie că omul mare este 
tatăl copilului. Dar să ştiţi că Fericitul Augustin avea dreptate: copilul este tatăl omului 
mare. În ce înţeles? Că nu veţi face niciodată abstracţie de copilărie, copilăria o porţi în 
tine, tinereţea o porţi în tine, cealaltă parte a vieţii o porţi în tine, bătrâneţea o porţi în 
tine. La bătrâneţe este rezumatul vieţii, nu există niciodată posibilitatea să te detaşezi din 
ceea ce ai fost. Toate le purtăm în noi, le asumăm în noi şi atunci pocăinţa înseamnă o 
convertire, o schimbare de direcţie, părăsirea păcatului, pentru că dacă vrei să nu mai 
păcătuieşti nu mai înmulţeşti păcatele. Se pune întrebarea dacă există posibilitatea ca 
cineva să nu aibă, totuşi, păcate? Păi dacă urmărim cu adevărat cele scrise în Scriptură 
ajungem şi la gândul acesta că există această posibilitate. Când? După ce ai lichidat 
păcatele de odinioară, există posibilitatea să nu mai păcătuieşti. În Sfânta Scriptură se 
spune, în Epistola I a Sfântului loan Evanghelistul, că “cel ce este născut din Dumnezeu 
nu mai păcătuieşte”. Cum adică ajunge să nu mai păcătuiască? Cum? Aşa, că se întăreşte 
atât de mult în bine, încât nu mai poate face răul. In pateric este un caz — Avva Amona — 
se zice că din multa bunătate nu mai ştia ce este răutatea, nu se mai gândea la nimic rău. 
Asta este aşezarea cea bună prin pocăință. 

In convorbirea cu Nicodim, Domnul nostru lisus Hristos a spus că în împărăţia lui 
Dumnezeu nu intră, nu o vede, cel ce nu se naşte din nou. S-a considerat totdeauna că 
naşterea din nou este botezul, botezul în care moare omul vechi — moare fără să moară — 
în care omul cel vechi nu mai are putere ca om vechi, ci se transformă în om nou. Omul 
cel vechi este considerat, în general, omul cu păcate, iar omul cel nou este considerat 
omul cu virtuţi. Deci, pe omul cel vechi îl caracterizează păcatele neştiinţei, păcatele pe 
care le-a făcut fără să ştie că sunt păcate, de multe ori păcatele pe care le-a făcut când nu 
s-a raportat la Dumnezeu, că nu a ştiut de Dumnezeu. Sfântul Apostol Pavel, în Epistola 
către Romani, are cuvântul: “Ce roade aveaţi atunci în vremea neştiinţei? Roade de care 
acum vă este ruşine.” (Rom. 6, 21). Ruşinea este un chip al pocăinţei, un semn al 
pocăinţei. 

Pocăinţa, înţeleasă aşa cum v-am prezentat-o eu acum, este necesară pentru înaintare 
sufletească. Deci, să reținem: nu este vorba atât de tânguire, deşi cuvântul “pocăință” 
cuprinde cuvântul “căință”. S-ar putea zice că toţi pe care îi ştim noi că au fost primiţi de 
Dumnezeu, de fapt au avut căinţă, sau dacă au avut nu ni se spune de ea. De exemplu, 
fiul risipitor s-a întors la tatăl lui şi tatăl lui l-a primit dintr-o dată şi nu i-a dat vreme de 
pocăință, nu i-a dat vreme de căinţă, nu a zis când l-a văzut: “Stai să aştept să văd ce face 

acum când vine şi se întoarce, hai să vedem ce zice, hai să vedem.”. de ce nu a zis aşa? 
V-am mai zis eu la Timişoara că nu era cercetător ştiinţific, nu era un cercetător al 
sufletului — “să observăm, să vedem” — ci a avut inimă de tată, a fugit înaintea lui, a 
alergat înaintea lui şi l-a îmbrăţişat şi l-a sărutat şi l-a primit. Şi fiul risipitor, întors la 
tatăl, a intrat direct în şuvoiul bucuriei din casa tatălui pentru întoarcerea lui. Deci el şi-a 
recunoscut păcatele, dar nu se poate zice că atunci când a zis tatăl său că va face un ospăț, 
nu a zis că nu se duce la ospăț că nu este vrednic de ospăț. Nu este aşa. Pocăinţa 
înseamnă, de fapt, schimbare de atitudine, poate să fie o pocăință fără căinţă, nu în 
înţelesul că nu ar fi necesară şi căința dacă s-ar realiza, ci în înţelesul că esenţial în 
pocăință este lepădarea păcatului, părăsirea păcatului. Cineva care face o astfel de 
pocăință de părăsire a păcatului este propriu pentru împărăţia lui Dumnezeu. 

Botezul este o Sfântă Taină care nimiceşte păcatul, spovedania este dată, la fel, de 
Domnul Hristos pentru cei care au făcut păcate după botez. Trebuie să recunoaştem, cei 
mai mulţi dintre noi — eu n-am întâlnit încă un om să-mi spună altceva — cei mai mulţi 
dintre noi ne-am trezit în lumea aceasta ca păcătoşi, nu ca virtuoşi, deşi am fost botezați 
şi botezul a însemnat, într-un fel, schimbarea vieţii noastre, dar viaţa noastră a fost viaţă 
de oameni păcătoşi. Am ajuns după aceea să ne spovedim, de multe ori poate necomplet 
şi fără eficienţa necesară, ni s-au înmulțit păcatele în continuare. Am ajuns la o pocăință 
adevărată, ni s-a curăţit sufletul şi după aceea ne-am silit să avem o viaţă în care să nu 
păcătuim în sensul acesta că păcatul este călcarea Legii lui Dumnezeu cu deplină voinţă 
şi ştiinţă. La starea aceasta de a nu călca Legea lui Dumnezeu cu deplină voinţă şi ştiinţă 
pot ajunge mulţi, şi ajung toţi aceea care se silesc şi caută să ducă o viaţă curată, o viaţă 
sfântă. 

V-am mai spus şi ieri şi o să vă mai spun poate, pentru că îmi place idea aceasta, 
Domnul Hristos nu ne cere performanţe. Domnul Hristos ne cere angajări reale la 
măsurile noastre pentru o viaţă bună, pentru o viaţă frumoasă, pentru o viaţă pe care să o 
poată binecuvânta EI, Domnul Hristos şi o binecuvântează. 

Pocăinţa şi ea însăşi înseamnă un fel de transformare, adică nu se pocăieşte acela 
care regretă păcatele şi nu face nimic, decât stă cu regretul acesta că a făcut cândva 
păcate. Şi dacă nu părăseşte păcatele, acela nu se pocăieşte. Cine părăseşte păcatele se 
pocăieşte în sensul că părăseşte păcatele, dar fără părăsirea păcatului nu există pocăință. 

Cine intră în împărăția lui Dumnezeu intră pe uşa pocăinţei, pe poarta pocăinței, în 
înţelesul acesta că părăseşte păcatul, că în împărăția lui Dumnezeu nu te poţi duce cu 
păcate. Noi ştim că cel dintâi moştenitor al raiului a fost un tâlhar şi zicem că cel dintâi 
moştenitor al raiului a fost un tâlhar pentru că a zis Domnul Hristos “Adevărat grăiesc ţie, 
astăzi vei fi cu Mine în rai” (Luca 23, 43). 

La noi la mănăstire este o pictură cu raiul, nu este ea prea interesantă. Chiar şi zic 
oamenii că parcă-i mai interesant iadul — pentru că sunt mai multe prezentări acolo — 
decât raiul. De ce? Pentru că raiul este mai simplu, dar acolo în pictura cu raiul este scris 
“tâlharul”. Şi zice cineva către mine: “Părinte, şi în lumea cealaltă tot tâlhari ajung la 
bine?”. Adevărul este că tâlharul nu mai era tâlhar, numai că i-a zis aşa ca să se ştie 
despre cine este vorba. În împărăţia lui Dumnezeu intră, prin urmare, numai aceia care 
sunt hotărâți pentru o viaţă pozitivă, pentru o viaţă bună, care în loc de ceea ce au făcut 
rău fac bine. Pocăinţa este cu virtute, adică fiecare păcat trebuie să fie înlocuit cu virtutea 
contrară. 

Poate că aţi citit — nu ştiu cât aţi luat aminte — în Epistola către Coloseni a Sfântul 
Apostol Pavel, în capitolul 3 — este un capitol foarte important, unde se iau lucrurile de la 
început — şi se spune că mai întâi trebuie să înlături păcatele şi apoi, pentru că ai ajuns un 
om nou, trebuie să împlineşti virtuțile şi la virtuţi sunt puse — zice “îmbrăcaţi-vă ca aleşi 

ai lui Dumnezeu, sfinţi şi prea iubiţi, cu milostivirile îndurării, cu bunătate, cu smerenie, 
cu blândeţe, cu îndelungă răbdare, îngăduindu-vă unii pe alții şi iertând unii altora, dacă 
are cineva vreo plângere împotriva cuiva, după cum şi Hristos v-a iertat vouă, aşa să 
iertați şi voi. lar peste toate acestea îmbrăcaţi-vă cu dragoste, care este legătura 
desăvârşirii. Şi pacea lui Hristos, întru care aţi fost chemaţi ca să fiţi un singur trup, să 
stăpânească în inimile voastre; şi fiți mulţumitori.” (Coloseni 3, 12-15). Aceasta este fața 
omului angajat spre bine, iar păcatele pe care le numeşte Sfântul Apostol Pavel şi care 
trebuie părăsite şi cu care nu intră omul în împărăţia lui Dumnezeu sunt: curvia, 
necurăţia, patima, pofta rea, zgârcenia şi lăcomia — care este o închinare la idoli, mândria, 
iuțimea, răutatea în orice chip ar fi, defăimarea şi cuvântul de ruşine. Cineva care le are 
pe acestea (sunt 1l păcate pomenite de Sfântul Apostol Pavel, nu pentru că numai ll 
păcate există în lume — astăzi a venit cineva la mine cu o listă că m-am şi săturat să-l mai 
ascult). Văd că oamenii merg la fel de fel de mărunţişuri, inventează, exagerează numai 
să scoată la păcate. Sfântul Apostol Pavel pomeneşte 11 păcate. Mai pomeneşte şi în 
Epistola către Romani nişte păcate, la sfârşitul capitolului 1, sau în capitolul 6, în Epistola 
către Corinteni, sau în capitolul 5 din Epistola către Galateni. Sfântul Apostol Pavel are 
în vedere aceste păcate şi apoi virtuțile. Fără virtuţi nu există împărăţia lui Dumnezeu, 
pentru că Domnul Hristos zice: “Cel ce nu aduce roadă bună se taie şi se aruncă în foc”. 
Sfântul loan Botezătorul spune la fel, că cine nu face fapte pozitive, pomul fără roadă, 
pomul cu roade rele, este tăiat şi aruncat în foc. 

Sunt nişte lucruri care se pun în atenţia oamenilor. Adică, cum se pun în atenţia 
oamenilor? Nu în înţelesul că aveau să fie cuprinse într-o carte a Evangheliei, ci în 
înţelesul că fiecare a vorbit , de exemplu Sfântul loan Botezătorul a vorbit despre lucruri 
care să-i angajeze pe oameni într-o viaţă pozitivă şi a spus: “Faceţi roade vrednice de 
pocăință. Băgaţi de seamă că cine nu are roade vrednice de pocăință, cine nu are acelea 
pozitive, nu poate fi în împărăţia lui Dumnezeu, nu poate fi cu Domnul Hristos “. Şi apoi 
au fost şi cele spuse de Domnul Hristos şi toate acestea au fost cuprinse în Evanghelie, 
aşa cum avem noi astăzi Evangheliile, Cartea Evangheliilor şi putem să ne facem o 
privire de ansamblu. Mai avem epistolele Sfinților Apostoli din care, iarăşi, înţelegem 
anumite lucruri şi toate acestea ne dau o privire de ansamblu, de a şti ce să facem ca 
oameni ai Împărăției lui Dumnezeu. 

Mergem mai departe şi pomenim cuvântul care se referă la împărăţia lui Dumnezeu, 
scris în Evanghelia de la Matei şi spus de Domnul Hristos: “De nu va prisosi dreptatea 
voastră mai mult decât a cărturarilor şi a fariseilor nu veţi intra în împărăţia lui 
Dumnezeu, în împărăţia Cerurilor.”. Domnul Hristos considera că fariseii au o dreptate, 
numai că era o dreptate exterioară, iar noi trebuie să avem o dreptate interioară. Fariseii 
se priveau pe ei în raport cu oamenii, cu ceea ce ştiau oamenii despre ei, iar Domnul 
Hristos îi priveşte pe oameni în raport cu Dumnezeu, adică îi pune pe oameni să se 
cerceteze pe ei în ceea ce ştiu ei despre viaţa lor, ceea ce ştie fiecare despre sine şi în 
raport cu Dumnezeu care cunoaşte gândurile. Nu este destul să ai o dreptate socială, 
exterioară, ci o dreptate interioară, adică în faţa lui Dumnezeu să fii drept, pentru că dacă 
nu eşti drept în faţa lui Dumnezeu încă nu eşti drept. Zice Domnul Hristos să spele 
fariseul mai întâi partea dinlăuntru a paharului şi a blidului şi atunci toate vor fi curate. 
(Mat. 23, 26) Dacă faci rânduială în minte, dacă te formezi lăuntric, celelalte sunt o 
consecinţă a realizărilor lăuntrice. Ori dacă împărăţia lui Dumnezeu este, cum a zis 
Domnul Hristos, înlăuntrul nostru, acolo trebuie să fie rânduială. Cineva care ar avea 
împărăţia lui Dumnezeu în afara lui şi nu are împărăţia şi înlăuntrul lui nu este în 
împărăţia lui Dumnezeu, în înţelesul că nici nu apreciază, nici nu înţelege împărăţia lui 
Dumnezeu şi poate chiar judecă, osândeşte nişte lucruri pe care nu le înţelege. Ori dacă ai 

o alcătuire interioară care te recomandă în fața lui Dumnezeu atunci împărăţia lui 
Dumnezeu o ai în tine şi eşti un om al Împărăției lui Dumnezeu, ai dreptatea de care 
vorbeşte Sfântul Apostol Pavel când zice că “Împărăţia lui Dumnezeu este dreptate” şi 
atunci, în măsura în care eşti drept, ai şi pace, ai şi linişte interioară, sufletească. Ştiţi că 
la Maslu este o rugăciune — rugăciunea a cincia — în care vorbim cu Domnul Hristos şi 
zicem “Cel ce miluieşti cu liniştirea”. Unde nu este linişte sufletească nu este împărăţia 
lui Dumnezeu. Domnul Hristos, de câte ori s-au întâlnit oamenii cu EI, a fost prilej de 
bucurie, prilej de linişte pentru cei care au avut o viaţă curată. Sfântul Evanghelist Marcu 
scrie că atunci când Domnul Hristos a coborât din Muntele Schimbării la Faţă, mulţimea 
uimită şi bucuroasă a alergat să i se închine. Deci, mulțimea uimită şi bucuroasă — îmi 
place foarte mult asta — a alergat să i se închine, îl aştepta pe Domnul Hristos, unde este 
Domnul Hristos acolo trebuie să fie uimire şi bucurie. 

Sfântul Isaac Sirul, în Filocalie — poate aţi citit cartea Filocaliei, însă să ştiţi că mulți 
citesc Filocalia numai aşa ca să zică că au citit-o — zice că “încă nu a cunoscut pe 
Dumnezeu cel ce nu se minunează de Dumnezeu”. În faţa lui Dumnezeu nu poţi sta decât 
cu minunare, dacă stai altfel, să şti că nu L-ai cunoscut pe Dumnezeu. În rugăciunea 
Sfântului Sofronie, de la sfinţirea apei, este cuvântul: “Mare eşti Doamne şi minunate 
sunt lucrurile Tale şi nici un cuvânt nu este de ajuns spre lauda minunilor tale”. Aceasta 
înseamnă a te minuna de Dumnezeu. Ştiţi cum îmi place mie să spun despre lucrul 
acesta? Îmi place să spun că este tunetul pământului. Este un tunet al cerului, dar este şi 
un tunet al pământului, adică un cuvânt care despică gândirea şi o înalţă şi ridică simţirea: 
“Mare eşti Doamne şi minunate sunt lucrurile Tale şi nici un cuvânt nu este de ajuns spre 
lauda minunilor tale”. Oricât am căuta noi cuvinte, nu găsim să aducem laudă lui 
Dumnezeu. Noi cumva stăm în afară de Dumnezeu când ne plictisim şi rugăciunea ni se 
pare lungă. Un părinte de la noi de la mănăstire a fost la Sfântul Munte şi era la un 
părinte de la Sfântul Ipatie, un părinte pe care îl chema Antipa Dinescu şi zicea câteodată 
“Vai, da” lungă a mai fost slujba aceasta” — era uneori când făceau 14 ore de slujbă la 
privegheri, se duceau seara şi terminau dimineaţa — şi a zis că părintele acela îi 
răspundea: “Lungă-i lenea ta”. Adevărul este că dacă nu eşti angajat, dacă eşti cumva 
exterior angajat ca să te întâlneşti cu Dumnezeu, încă nu te-ai întâlnit cu Dumnezeu şi cei 
mai mulți dintre noi nu s-au întâlnit cu Dumnezeu. Cine poate zice ca Sfinţii Apostoli 
când s-au întâlnit cu Sfântul Apostol Toma: “Am văzut pe Domnul.”? Ce înseamnă să 
vezi pe Domnul? Înseamnă să vezi că nu-L vezi, înseamnă să ştii că este mai presus de 
tot ceea ce ai putea vedea, dar să ai o certitudine interioară. Minunarea aceasta de 
Dumnezeu înseamnă de fapt a-L întâlni pe Dumnezeu, dacă te minunezi de Dumnezeu, 
ori cei care L-au văzut pe Domnul Hristos s-au minunat. Sfântul Apostol Petru, la 
Schimbarea la Faţă, când a văzut lumina care l-a învăluit pe Domnul Hristos a zis: 
“Doamne, hai să rămânem aici, e bine să rămânem aici pe munte, zi să fac trei colibe”. 
De ce a zis cuvântul acesta? Pentru că s-a simţit învăluit de Domnul Hristos. Marta şi 
Maria când s-au întâlnit cu Domnul Hristos, când s-a dus Domnul Hristos în Betania de 
l-a înviat pe Lazăr, Marta a zis: “Doamne, dacă ai fi fost aici fratele meu nu ar fi murit”, 
deci erau nişte certitudini. Noi suntem mai mult angajaţi exterior, de aceea nu se poate 
zice că suntem în împărăţia lui Dumnezeu. O Sfântă Liturghie nu poate să fie altceva 
decât o Împărăţie a lui Dumnezeu, numai că lucrurile acestea le trăim din exterior, prea 
din afară, nu suntem copleşiţi de prezenţa lui Dumnezeu în conştiinţa noastră. 

În legătură cu împărăţia lui Dumnezeu avem şi cuvântul “Nu oricine care Îmi zice 
Doamne, Doamne, va intra în împărăţia lui Dumnezeu, ci acela care face voia Tatălui 
Meu care M-a trimis.”, a zis Domnul Hristos (Mat. 7, 21). Deci, a zice doar “Doamne, 
Doamne”, înseamnă a fi în afară de Domnul Hristos, a-L avea în faţă, a-L avea cumva în 

exterior, iar când faci voia Tatălui care L-a trimis pe Domnul Hristos este un fel de 
prezenţă a Domnului Hristos în interior, înlăuntrul nostru. În ceea ce priveşte emoția 
sufletească pentru împărăţia lui Dumnezeu, omul împărăției lui Dumnezeu trebuie să fie 
omul care a părăsit păcatul, omul care realizează virtutea, omul care se bucură de 
Domnul Hristos, omul care nu zice doar “Doamne, Doamne”, ci împlineşte voia Tatălui 
ceresc, pentru că proorocul a zis “Acest popor mă cinsteşte cu buzele, dar cu inima este 
departe de mine — a zis Domnul”. Aceasta nu înseamnă că nu ar mai trebui să zicem 
“Doamne, Doamne”. Zicem în continuare, dar nu este destul numai atât, ci trebuie să 
facem şi voia Tatălui care L-a trimis pe Domnul Hristos. Apoi, în cuprinsul Evangheliei 
sunt şi aprecieri care privesc împărăţia lui Dumnezeu în sensul acesta că în împărăţia lui 
Dumnezeu intră aceia care au suflete de copil. Când zicem că cineva trebuie să aibă suflet 
de copil nu ne gândim la nedesăvârşirea copilului, ci ne gândim la ceea ce este pozitiv în 
viaţa copilului. Sunt şi destui copii răi şi nu se poate zice că aceia intră în împărăţia lui 
Dumnezeu pentru că sunt copii. Sunt copii care moştenesc răutăţile părinților, fiecare 
dintre noi am adus o încărcătură din străfunduri de existenţă, încărcătură pe care trebuie 
să o rezolvăm în noi, pe care nu am rezolvat-o de multe ori. Copilul în înţelesul de 
nevinovăție, pe cât este cu putință — şi copii sunt mai nevinovaţi decât oamenii mari. 
Oamenii mari sunt mai vinovaţi decât copii. Cineva spunea şi avea dreptate, că “sfinţenia 
omului mare este să ajungă la nevinovăția copilului”. Un copil nu are posibilitatea să se 
raporteze în diferite feluri la lucruri, să tragă nişte concluzii, ci trăieşte o viaţă spontană. 
Domnul Hristos spune “De nu veţi fi ca pruncii nu veţi intra în împărăţia lui Dumnezeu” 
(Mat. 18, 3) şi Sfântul Apostol Pavel zice “în ceea ce priveşte mintea fiţi bărbaţi, iar în 
ceea ce priveşte răutatea fiți copii” (cf. 1 Cor 14, 20). Copii dacă sunt răi nu au o răutate 
statornică, de fapt ei nu au nici o bunătate statornică, ci se mută de la una la alta. Domnul 
Hristos a luat ca etalon copilul, în înţelesul acesta că un copil este mai propriu să 
primească împărăţia lui Dumnezeu decât un om mare. 

Hai să vă spun ceva despre mine. Când eram copil de vreo 12-13 ani mi-a citit 
cineva viaţa Sfântului Alexie, omul lui Dumnezeu. Vai de mine, când am auzit-o m-am 
înduioşat, am început să plâng de ce a păţit Sfântul Alexie, dar numai atunci când am fost 
copil. Când am fost mare am zis că ce-a avut el să sufere acestea, trebuia să spună “Uite, 
eu sunt acela de care vă băteaţi voi joc, nu are rost să mă mai batjocoriţi pentru că eu sunt 
cel din familia asta”. Asta voiam să spun, că altfel gândeşte un om mare şi altfel un copil, 
ori Domnul Hristos a vrut să ne atragă atenţia asupra faptului că trebuie să ai o atitudine 
de copil, adică o atitudine de om care nu se împotriveşte când este vorba de adevăr şi 
când este vorba de revelaţie, nu se împotriveşte ci primeşte. Sfântul Isac Sirul scrie că 
“Casa credinţei este inima curată şi mintea de copil”. 

Apoi avem în Sfânta Evanghelie şi alte cuvinte ale Mântuitorului şi alte situaţii din 
care vedem că omul Împărăției Cerurilor este un om serios, un om întemeiat în credinţă, 
este foarte importantă credinţa când este vorba de legătura cu împărăția lui Dumnezeu. 
împărăţia lui Dumnezeu este ceva care se realizează şi prin osteneala omului. Dacă ne 
gândim că cel dintâi moştenitor al raiului a fost un tâlhar, un tâlhar care nu mai era tâlhar, 
un tâlhar din care Dumnezeu prin puterea Lui a făcut un sfânt şi în împărăţia lui 
Dumnezeu intrăm în măsura în care ne lăsăm modelaţi de Domnul Hristos, ne lăsăm 
transformați de EI, nu ne împotrivim. Gândiţi-vă la împrejurarea aceea când Sfântul 
Apostol Petru se împotrivea Domnului Hristos, spunând că nu este vrednic să-i spele 
Domnul Hristos picioarele, iar Domnul Hristos i-a spus “Ceea ce fac acum tu nu înţelegi, 
dar mai târziu vei înţelege” (loan 13, 7) şi el a zis “Nu, niciodată nu o să-mi speli 
picioarele”, iar Domnul Hristos a zis “Dacă nu te voi spăla, nu ai parte cu mine”. Deci, un 
om al împărăției lui Dumnezeu nu se împotriveşte la ceea ce vrea Dumnezeu cu el, în 

măsura în care ştie ce vrea Dumnezeu cu el nu se împotriveşte, se lasă modelat, se lasă 
dăltuit. Domnul Hristos intervine şi cu puterea lui, adică nu numai cu bunătate, cu 
blândeţe ci intervine şi cu cuvânt hotărât. Să nu vă închipuiţi că Domnul Hristos a vorbit 
întotdeauna cu blândeţe. Ştiţi că zice “Vai vouă cărturarilor şi fariseilor făţarnici” — asta 
nu se poate spune cu blândeţe şi a zis de atâtea ori. De ce? Pentru că trebuie să ai şi vorba 
hotărâtă, nu înseamnă că dacă eşti om al împărăției lui Dumnezeu trebuie să fi totdeauna 
moale, trebuie să fi blând. Nu. Ci după împrejurări, eşti blând când trebuie să fi blând, 
eşti aspru când trebuie să fii aspru. Sfântul Apostol Pavel îi spune lui Timotei: “mustră, 
ceartă, îndeamnă”, deci nu numai “îndeamnă”, ci şi “mustră” (| Tim. 4, 3). Domnul 
Hristos însuşi a zis: “De-ţi va greşi fratele tău mustră-l între tine şi el şi dacă se va 
întoarce, iartă-l” (Mat. 18, 15; Luca 17, 3) şi nu zice: “Dacă îţi va greşi fratele tău iartă- 
1”, ci “mustră-l, schimbă-l, ajută-l să nu mai fie aşa”. Aşa trebuie să fie omul împărăției 
lui Dumnezeu. 

Omul împărăției lui Dumnezeu are, de fapt, ca model pe Domnul Hristos care a adus 
împărăţia lui Dumnezeu. Domnul Hristos a suferit pentru mântuirea oamenilor, s-a 
jertfit, a primit crucea. Şi omul împărăției lui Dumnezeu trebuie să primească necazurile 
care vin de pe urma strădaniilor de a fi mai bun. Noi aşteptăm ca lucrurile să se întâmple 
în afară de noi, să se întâmple de-a gata, să ajungem în împărăţia lui Dumnezeu, la 
ospăţul împărăției cu Avraam, cu Isaac şi cu Iacob. Sigur că împărăţia lui Dumnezeu este 
prezentată şi ca o bucurie şi de fapt este o bucurie: “Bine slugă bună şi credincioasă. 
Peste puţine ai fost pus, peste multe te voi pune, intră întru bucuria Domnului tău” (Mat. 
25, 21), dar bucuria Domnului nu este după moarte, este aici pe pământ, de aici se începe. 
Raiul începe aici, pe pământ. 

Era un părinte la noi la mănăstire — părintele Serafim — şi zicea “Aici ar putea să fie 
raiul pe pământ” şi eu ziceam “Da părinte, da” cu alți oameni”. Adică raiul nu vine numai 
aşa “Hai în rai!”. Păi dacă te duci în rai, te plictiseşti acolo. Ştiţi povestea cu Ivan 
Turbincă, care întreba “Este aici tutun? Lăutari sunt? Nu. Păi atunci aici nu este de 
mine”. Trebuie să fi format pentru rai, să fi modelat pentru rai. Aşa vine raiul, într-un 
suflet de rai, nu într-un suflet împotrivitor. Bucuria este o chestiune esenţială în viaţa 
creştină, adică Domnul Hristos vrea să ne dea bucurie. Gândiţi-vă, de pildă, că începutul 
vieţii pământeşti după naşterea Mântuitorului nostru Iisus Hristos este marcat de faptul că 
îngerul binevestitor le-a spus păstorilor din Betleem: “Vă vestesc bucurie mare, care va fi 
pentru tot poporul că vi s-a născut vouă Mântuitor care este Hristos Domnul” (Luca 2, 
10,11). Gândiţi-vă: bucurie mare! 

Haideţi să facem acum o legătură între naşterea Domnului Hristos şi înălţarea 
Domnului Hristos. Voi ştiţi ce este scris în Evanghelie în legătură cu înălțarea Domnului 
Hristos? Dacă ar fi să daţi acum un examen, ştiţi ce este scris în Evanghelia după Luca în 
legătură cu Înălţarea Domnului lisus Hristos? Este puţin de tot, dar este foarte important. 
Este scris acolo aşa — tare îmi place mie lucrul acesta, nici nu vă puteţi închipui cât mă 
bucur de câte ori mă gândesc la asta — zice că Domnul Hristos i-a luat pe ucenici şi i-a 
dus spre Betania şi acolo Şi-a ridicat mâinile şi 1-a binecuvântat. Şi pe când îi 
binecuvânta, S-a despărțit de ei şi S-a înălţat la cer (cf. Luca 24, 50,51). Aşa mult îmi 
place afirmaţia aceasta a Sfântului Evanghelist Luca — e singura afirmaţie de felul acesta, 
de fapt din toată Scriptura cât o avem noi — că Domnul lisus Hristos S-a înălțat la cer 
binecuvântând pe om. Şi-a ridicat mâinile şi i-a binecuvântat şi pe când îi binecuvânta S- 
a depărtat de ei şi S-a înălţat la cer. Pe când îi binecuvânta. Deci ultimul gest pe care l-a 
făcut Domnul Hristos aici pe pământ pentru oameni, a fost binecuvântarea Lui. Să ştiţi că 
toate binecuvântările pe care le primim noi în biserică prin mijlocire preoțească, de fapt, 
sunt prelungiri a acelei binecuvântări de la înălțarea Domnul Hristos. 

Ce a adus binecuvântarea Domnului? 

Citim mai departe în Sfânta Evanghelie că ucenicii s-au închinat Lui. Deci, 
binecuvântarea Domnului aduce închinarea omului. Noi facem semne de închinare, dar să 
ştiţi că nu ne închinăm de fiecare dată când facem semne de închinare. Închinarea este 
altceva. Sfântul Isaac Sirul vorbeşte despre o rugăciune în care ţi se taie cuvântul de pe 
buze, o închinăciune totală. 

În vremea noastră se vorbeşte mult despre rugăciunea lui Iisus. Când pomenim de 
această rugăciune unii spun “A, ştiu, rugăciunea inimii!”. Dar cine ajunge la rugăciunea 
inimii? Ce înseamnă aceasta “rugăciunea inimii”? Nu înseamnă pur şi simplu repetarea 
rugăciunii “Doamne lisuse Hristoase, Fiul lui Dumnezeu, miluieşte-mă pe mine 
păcătosul.”. Asta nu este rugăciunea inimii, e o rugăciune oarecare. Rugăciunea inimii 
este atunci când te cuprinde rugăciunea aşa încât nici nu mai ştii ce se întâmplă în jurul 
tău. Atunci ai ajuns la rugăciunea inimii. Până ştii ce zice unul şi că greşeşte la strană, 
chiar dacă zici “Doamne lisuse Hristoase, Fiul lui Dumnezeu, miluieşte-mă pe mine 
păcătosul.”, nu ai ajuns la rugăciunea inimii. La rugăciunea inimii ajungi când nu mai ştii 
ce se întâmplă cu tine. Nu aşa, că-ţi vine somnul şi nu mai ştii ce-i în Jur. Mi se întâmplă 
şi mie câteodată că stau şi mă trezesc şi atunci mă gândesc: “Oare unde oi fi eu acum?”. 
Asta nu e ceva deosebit. Atunci când ajungi la o rugăciune, astfel încât să te întâlneşti cu 
Dumnezeu, nu-ţi mai trebuie nimic. Până îți mai trebuie ceva distracție şi până îți mai 
trebuie piese de teatru, încă nu ai ajuns la rugăciunea adâncă. Venea preotul Serafim la 
mine şi zicea: “Nu vii la cină?”, “Dar ce mănânci?” Ziceam: “O piesă” că ascultam o 
piesă la radio, să zicem. Ei, până eşti aşa încă, nu eşti unde trebuie să fii. Dumnezeu ştie 
dacă vom fi vreodată acolo unde ştim noi că ar trebui să fie cineva, dar Dumnezeu este cu 
noi. Nouă nu ne este frică că nu ne ducem în rai dacă urmărim lucrul acesta. Deci 
Domnul Hristos şi-a ridicat mâinile şi i-a binecuvântat. Oamenii au primit binecuvântarea 
şi s-au închinat Domnului Hristos cu închinare reală. Şi mai departe în Scriptură scrie că 
s-au întors în Ierusalim — fiți atenţi! — cu o bucurie mare. 

La naşterea Domnului Hristos li s-a spus ciobanilor: “Vă vestesc vouă bucurie 
mare!”, iar Apostolii s-au întors de la Muntele Înălţării cu bucurie mare. Şi scrie mai 
departe, în Scriptură, că erau întotdeauna în Templu lăudând şi binecuvântând pe 
Dumnezeu. Lauda şi binecuvântarea izvorăsc din bucuria cea mare, din binecuvântare. 
Deci, binecuvântarea Domnului duce la închinarea omului, care aduce bucurie, laudă şi 
mulţumire, iar lauda şi mulţumirea pe care o aduceau ei era izvorâtă din bucurie. Sfântul 
Isaac Sirul are un cuvânt în scrierile sale care zice aşa: “rugăciunea este o bucurie care 
înalță mulţumire”. 

Noi ne cam rugăm mai mult cu rugăciune de cerere şi este bine pentru că şi de 
acestea avem trebuinţă. Dar cât ne rugăm cu rugăciuni de mulţumire, cu rugăciuni de 
preamărire şi mai ales, cu rugăciuni izvorâte din noi înşine, nu ca cuvinte, ci ca simţire? 

Omul împărăției lui Dumnezeu trebuie să fie un om al bucuriei, un om al nădejdii, 
un om al încrederii în Dumnezeu, un om care ştie de Dumnezeu, un om care nu se 
desparte de Dumnezeu, un om care nu poate fi altfel decât cu Dumnezeu. “Vei pune 
numele lui Emanuel care înseamnă: Cu noi este Dumnezeu” (cf. Mat. 1, 23). Dumnezeu 
este cu noi, numai că noi nu avem sensibilitatea, nu avem receptivitate pentru asta. 

Ştiţi cum trebuie să fie omul împărăției lui Dumnezeu? 

Cam cum erau Sfinţii Apostoli care au ţinut seama de Domnul Hristos , care au scris 
— Sfântul Apostol Pavel, de exemplu, spune: “Ocărâţi, noi binecuvântăm; prigoniţi, noi 
răbdăm; huliți, noi mângâiem.” (1 Cor. 4, 12,13). Dacă eşti aşa, eşti pe calea împărăției 
lui Dumnezeu, eşti omul Împărăției lui Dumnezeu. 

Să ştiţi că eu cu asta nu am epuizat subiectul. Dar am vrut doar să vă dau nişte 

sugestii. Să ne gândim, să ne cercetăm pe noi înşine în ceea ce priveşte raportul nostru cu 
împărăţia lui Dumnezeu, ce simţim noi în legătură cu prezenţa Domnului Hristos în noi, 
ce comportare avem noi care ne aseamănă cu Domnul Hristos, care ne aseamănăm cu 
Apostolii Domnului Hristos? lată, ocărâți fiind de oameni, noi binecuvântăm. Când 
binecuvântezi răspunzând la ocară cu binecuvântare, e nădejde de bine, eşti pe cale bună. 
Prigoniţi, noi răbdăm. Răbdăm pentru că “cel ce va răbda până la sfârşit acela se va 
mântui” (Mat. 10, 22). Este mai mare lucru să rabzi necazul decât să n-ai necaz, dacă-i 
vorba. Dar Dumnezeu ne împarte la fiecare, ştie Dumnezeu ce să ne dea. Şi Dumnezeu 
care îngăduie ispita, zice Sfântul Apostol Pavel, face şi albie ispitei (cf. 1 Cor. 10, 13), 
căci de multe ori un om care suferă, un om care are necazuri, până la urmă nu mai suferă. 
Oamenii îl consideră ca pe unul care suferă şi el ştie că nu suferă, ci este normalul lui, 
este viaţa pe care o are şi atunci nu mai suferă nimic: adică nu trebuie, ştiu eu, să-i aduci 
osanale pentru că suferă şi ştie cum să sufere şi când colo el nu suferă nimic, pentru că ia 
rezolvat Dumnezeu în aşa fel i-a rezolvat credinţa că nu mai suferă. Zicea un doctor, care 
a lucrat mult în Oastea Domnului, loan Suciu Sibianul, că: “Mai ales două lucruri nu 
poate face omul fără credinţă în Dumnezeu: să crească copii buni şi să suporte o suferinţă 
grea”. Cu credinţa în Dumnezeu se poate şi aşa ceva: să creşti copii buni şi să suporţi o 
suferință grea. Acesta este avantajul credinţei. 

Prin urmare, să ne gândim la lucruri de felul acesta, să cercetăm în Noul Testament, 
în special în Evanghelii, raportările care se fac în legătură cu împărăţia lui Dumnezeu, să 
ne cercetăm în ceea ce priveşte pocăinţa — adică cum să ne cercetăm în ceea ce priveşte 
pocăinţa? În sensul acesta, dacă am părăsit păcatul, dacă suntem preocupaţi să nu facem 
păcatul, dacă suntem preocupaţi de bine, dacă suntem apărători ai oamenilor care sunt 
vrednici de apărare, cum a fost Domnul Hristos când a zis: “Nu faceţi supărare femeii” 
(cf. Mat. 26, 10). Dacă avem atitudini din acestea de îmbunătățire: să aducem ceva 
pozitiv în viaţa noastră, să nu înmulţim relele, să nu înmulţim păcatele, să nu înmulțim 
suferinţele, jignirile, dacă ducem o viaţă în aşa fel încât să putem fi totdeauna sub 
binecuvântarea lui Dumnezeu, atunci avem şi bucurie în suflet şi mulțumire, împlinim 
poruncile, ne silim pentru virtuţi, avem virtuțile ca ceva care ne caracterizează pornirile 
de la botez, care înseamnă de fapt viaţă nouă, înviere din morţi, trăim în aşa fel încât 
simţim şi noi înşine şi simt şi alții că suntem în împărăţia lui Dumnezeu. 

Sunt doar nişte sugestii pe care aş vrea să le duceţi mai departe, când citiți Noul 
Testament, când citiți Evanghelia. Să vă gândiţi cum anume ne raportăm fiecare dintre 
noi la împărăţia lui Dumnezeu, dacă suntem cum sunt copii, dacă suntem binevoitori, 
dacă ne asemănăm cu Sfinţii Apostoli, dacă stăruim pe lângă tainele Împărăției lui 
Dumnezeu, dacă avem inimă curată şi bună ca să crească în noi sămânţa cea bună a 
cuvântului lui Dumnezeu. Toate acestea sunt lucruri importante dar, mai ales, să 
înmulțim rugăciunea şi mai ales, să trăim rugăciunea, căci nu este destul să înmulţeşti 
rugăciunea şi să o faci ca pe un ritual, pur şi simplu, ci să trăim rugăciunea chiar dacă ne 
rugăm mai puţin, dar să căutăm să ne raportăm corect la ceea ce spunem, la ceea ce 
simţim sau în ce măsură ne putem racorda cu simţirea la ceea ce spunem cu cuvântul. 

Dumnezeu să ne ajute să avem folos şi din această întâlnire din seara aceasta şi să 
nădăjduim la mai mult, să nădăjduim la roadele Împărăției lui Dumnezeu în viaţa noastră 
şi în viaţa celor din jurul nostru. Să ştiţi că o mănăstire numai aşa are înţeles: dacă este 
între cer şi pământ, mai aproape de cer şi mai departe de pământ şi dacă reprezintă 
împărăţia lui Dumnezeu aici, pe pământ, dacă este un model de Împărăţie a lui 
Dumnezeu, un model de societate care nu se aseamănă cu societatea din afara mănăstirii, 
ci se aseamănă cu societatea din cer. “Facă-se voia Ta, precum în cer, aşa şi pe pământ. 
Vie împărăția Ta.” sunt lucruri pe care trebuie să le avem în vedere. Să ştiţi că rugăciunea 

““Tatăl nostru” este şi un îndreptar de viaţă. Sfântul Maxim Mărturisitorul, în comentariul 
său la rugăciunea “Tatăl nostru” spune că rugăciunea aceasta este un îndreptar de viaţă, 
dacă luăm cererile dinspre sfârşit spre început: ne ferim de cel rău, ne ferim de ispite, 
iertăm, contribuim la pâinea cea de toate zilele prin munca noastră, contribuim la pâinea 
euharistică prin strădaniile noastre pozitive, contribuim la pâinea care este cuvântul lui 
Dumnezeu prin asumarea şi asimilarea cuvântului lui Dumnezeu, atunci se face voia lui 
Dumnezeu aici, pe pământ, cum se face în cer, vine împărăţia lui Dumnezeu, nu numai în 
exterior ci şi în interior şi suntem preamăritori de Dumnezeu şi ÎL simţim pe Dumnezeu, 
Tatăl nostru şi pe oameni fraţii noştri şi în felul acesta trăim împărăţia lui Dumnezeu ca 
oameni ai Împărăției lui Dumnezeu, încă din această viaţă. 
Dumnezeu să ne ajute! 


- Părinte, credeţi că raiul este acelaşi lucru cu împărăţia lui Dumnezeu? 

- Da, este acelaşi lucru. Raiul, sau împărăţia Cerurilor este acelaşi lucru, numai 
privite din unghiuri diferite. Adică, împărăţia Cerurilor poate să fie gândită şi altfel decât 
simpla răsplată a vieţii de aici, iar raiul este totdeauna — când zici rai te gândeşti la un fel 
de răsplată. Poeta Zorica Laţcu are o poezie intitulată “Pasărea de nea”: 


Colo, spre amurg, 
Ploi de aur curg, 
Ceru-i o lalea. 

- Tu de unde-mi vii în zbor 
Răzleţită ca un dor, 
Pasăre de nea? 

- Eu de unde vin 

E numai senin. 
Colo-n depărtări, 
Dincolo de zări 
Este-un loc curat, 
Larg şi desfătat, 
Unde ochi nu plânge, 
Unde n-a curs sânge, 
Unde glonţ n-ajunge, 
Unde nu străbate 
Geamătul de frate, 
Oful de vădană, 
Plânsul de orfană, 
Unde prin fânaţuri 
Nu-s curse şi laţuri 
Unde-i numai floare 
Umbră şi răcoare 

Că e loc curat, 
Binecuvântat, 

Plin de bucurie 

Şi de veselie, 

Loc de bucurie 

Care nu se trece 

Ci în veci petrece, 
Unde nici o rază 

Nu mai înserează. 

- Pasăre de nea 

Fă pe voia mea 
Dorurile mele 
Zboară tu cu ele 
Dincolo de stele, 

În ţările-acele. 

- Ba, că dorul tău 
Mare e şi greu. 
Calea-i lungă foarte 
Şi nu pot să poarte 
Aripi mititele 
Doruri mari şi grele. 
Eu de unde vin 

E numai senin 

Şi acolo nu-i 

Dorul nimănui. 


Iată, acolo unde sunt împlinirile, acolo, într-un fel, e raiul. Noi când ne gândim la 
rai, ne gândim la ceva de dincolo de lumea aceasta. Dacă eşti cuprins în împărăția lui 
Dumnezeu eşti cuprins şi în rai. E o anticipare a raiului. 

- Părinte, vă rog să ne recitaţi imnul Sfântului Simeon Noul Teolog şi să ne spuneţi 
unde poate fi găsit. 

- Poate fi găsit nu în versuri, aşa cum vi l-am spus eu, într-o carte apărută la Craiova 
cu imnele Sfântului Simeon Noul Teolog, tradusă de părintele Stăniloaie, dar imnele nu 
sunt versificate. Eu am cunoscut nişte imne versificate de maica Teodosia — Zorica Laţcu 
— şi imnul pe care vi l-am spus este: 


Cum de foc eşti ce ţâşneşte şi eşti val răcoritor? 

Cum de arzi şi-alini îndată? Cum mă faci nemuritor? 
Cum de faci din vameşi îngeri şi-ntunericul lumină? 
Cum de scoţi din iad şi cum de curăţeşti pe cei din tină? 
Cum tragi bezna în lumină? Cum de noaptea o cuprinzi? 
Cum de mă prefaci cu totul, inima cum o aprinzi? 

Cum Te împreuni cu robii, fii ai Tatălui de-i faci? 

Cum de-i arzi de dor rănindu-i? Cum de iarăşi îi împaci? 
Cum de rabzi şi suferi Doamne, cum nu răsplăteşti îndată? 
Cum de vezi cele ce-n taină numai Ţic Ţi se-arată? 
Cum, fiind aşa departe, vezi ce facem fiecare? 

Doamne, robilor Tăi dă-le îndelunga Ta răbdare. 


- Părinte, în legătură cu slujba de noapte, ce să facem dacă atunci ne vine somn? 

- Să vă culcaţi. 

- Dar unde? 

- Păi aici aşa-i, că nu aveţi unde. Dragă, slujbele de noapte nu sunt mai importante 
decât slujbele de zi, doar atât că la slujbele de noapte eşti mai odihnit decât la o slujbă de 
seară. De exemplu, mie mi-ar conveni ca la noi la mănăstire să se facă slujba care se face 
aici dimineaţa, să se facă şi la noi tot dimineaţa, pentru că sunt mai odihnit decât seara. 
Seara mai şi moţăi, v-am spus că nu mai ştiu pe unde-s câteodată. Este o realitate. De ce? 

Pentru că eşti obosit de toată ziua şi seara ai să faci slujbe. O faci, dar nu o faci aşa cum o 
faci dimineaţa. Dacă este vorba să ai o slujbă în sensul acesta, trebuie să ai tot programul 
rânduit astfel: să te scoli după ce ai dormit. Părintele Arsenie zicea că trebuie să dormi cel 
puţin şase ore de somn continuu. Vă amintiţi îndreptarul de viaţă al părintelui Arsenie: 
oxigen, glicogen, somn, să-ţi păstrezi hormonii şi să ai concepţie de viaţă creştină. La 
somn zicea că trebuie să dormi cel puţin şase ore de somn continuu în 24 de ore. Dacă nu 
dormi 6 ore de somn continuu nu este destul. Totul trebuie organizat astfel să ai somnul, 
pentru că somnul este, totuşi, o binefacere de la Dumnezeu. Se zice că este destul pentru 
un călugăr să doarmă un ceas, dacă vrea să fie nevoitor. Eu aş vrea să mă întâlnesc cu cel 
care a zis aceasta şi să-i spun că nu are dreptate. 

- Şi cum să luptăm împotriva moţăielilor? Sunt acestea un păcat? 

- Păi nu ai cum să lupţi împotriva moţăielilor. Moţăiala vine şi trece. De exemplu, 
zici că faci metanii, zici că mai faci mişcare, dar aceasta nu înseamnă că te odihneşte. 
Este ca şi cum ai bea cafea ca să mai poţi rezista, dar asta nu înseamnă că te-ai odihnit. 
Este ca şi cum ţi-ar da cineva o palmă să-ţi sară somnul şi după aceea vine iară. La noi în 
sat era o femeie care zicea: “Îmi vine somnul. Aducă-l Domnul!”. Somnul are valoarea 
lui, de aceea trebuie să dormi. Nu încercaţi să faceţi performanţe din acestea ca să nu 
dormiţi. Pentru că în Filocalia, volumul 1, în convorbirile cu părinţii din pustia sketică, în 
a doua convorbire, Sfântul Moise Arapul spune că ar fi fost mai avantajat dacă ar fi 
dormit mult decât cum a ajuns el după osteneli din acestea de alungat somnul, pentru că a 
ajuns în situaţia de a cere de la Dumnezeu să-i dea puţin somn pentru că nu mai rezista. 
Se dereglează ceva în organism şi dacă se dereglează nu ştiu dacă mai ajungi vreodată să 
le poţi pune la punct. 

Să ştiţi că împărăţia lui Dumnezeu nu li se dă celor care nu dorm, deşi se zice 
“privegheaţi şi vă rugaţi”. Dar “privegheați” nu înseamnă “alungaţi-vă somnul”, ci 
înseamnă “fiți treji”, adică fiți cu luare aminte, să fiți faţă de cele ce se întâmplă cu voi şi 
în jurul vostru ca şi când sunteţi treji, nu ca şi când aţi dormi printre ele. Aceasta 
înseamnă “privegheaţi”, nu înseamnă să dormi tot mai puţin. Este o poveste, că un ţigan 
avea un măgar şi s-a silit să-l facă să nu mai mănânce aşa mult şi tot mai puţin îi da să 
mănânce, tot mai puţin şi a murit măgarul. Şi a zis atunci: “Când a fost gata învăţat să nu 
mai mănânce, a şi murit”. Tot aşa şi cu asta: faci nişte eforturi şi-ţi dai seama că nu ai 
făcut ce a trebuit să faci. Fiţi pentru echilibru. Uite, sunteţi tineri, ţineţi la dreapta 
socoteală, ţineţi la orânduială. Faceţi eforturi de îmbunătăţire, dar nu faceţi eforturi din 
acestea să dormiţi puţin. Să ştiţi că mie de două lucruri nu mi-a părut rău în viaţa mea: 
dacă am făcut un bine şi dacă am dormit. Dacă mă aşez să dorm un ceas şi am dormit 
două zic: “Două am dormit, Doamne mulţumescu-ţi!”. 

- Părinte, vă mulţumim! 

- Eram sigur. 

Oameni care i-au plăcut Mântuitorului 


Iosif din Arimateea, Dreptul Iosif, Femeile Mironosiţe 
- conversaţie cu studenţii - 
Joi, 24 iulie 1997 


Preacuvioase Părinte Stareţ, preacuvioşi Părinţi, iubiţi fraţi şi iubiţi credincioşi, la 
oamenii plăcuţi lui Dumnezeu despre care am vorbit până acum, mai adăugăm astăzi 
câţiva, şi anume mai întâi pe Sfântul Iosif din Arimateea. Despre Sfântul Iosif din 
Arimateea aflăm în legătură cu pătimirile Domnului nostru lisus Hristos, mai ales cu 
moartea Domnului nostru lisus Hristos. Sfinţii Evanghelişti au ţinut să cuprindă în 
Evanghelia lor şi cele în legătură cu înmormântarea Mântuitorului, şi aşa l-am pomenit pe 
Sfântul Iosif din Arimateea, pe care-l pomeneşte şi Sfânta noastră Biserică în 31 iulie, şi 
pe care îl pomenim şi la fiecare Sfântă Liturghie în legătură cu aşezarea pe Sfânta Masă a 
cinstitelor daruri care urmează să se prefacă în trupul şi sângele Mântuitorului, aşezare pe 
care o înţelegem ca fiind închipuire a punerii în mormânt a Mântuitorului. În legătură cu 
această punere în mormânt, cu această amintire a punerii în mormânt a Mântuitorului e 
pomenit şi Sfântul Iosif din Arimateea, şi anume se spun cuvintele: “Iosif cel cu bun chip 
de pe lemn luând preacurat trupul Tău, cu giulgiu curat înfăşurându-L şi cu miresme în 
mormânt nou îngropându-L L-a pus”. Amintim pe Sfântul Iosif din Arimateea pentru că 
el a făcut un lucru pe care numai Dumnezeu ştie cine l-ar mai fi făcut în vremea aceea, a 
făcut ceva ce nici ucenicii Mântuitorul nostru lisus Hristos n-au făcut, cu toate că erau 
cunoscători ai puterii Mântuitorului. E adevărat că în faţa morţii Domnului nostru lisus 
Hristos nimeni nu s-a gândit la învierea Lui, nici chiar Sfântul Iosif din Arimateea nu s-a 
gândit că Domnul Hristos va învia. Faptul că L-a aşezat într-un mormânt de piatră şi a 
pus piatra la uşa mormântului - cumva am putea zice că a zăvorât mormântul - arată că el, 
de fapt, la învierea Domnului Hristos nu s-a gândit, s-a gândit doar la ceea ce a făcut EI. 
Mai întâi s-a gândit la moartea Mântuitorului ca realitate, şi s-a gândit la faptul că 
Domnul Hristos a trebuit înmormântat şi el a fost omul acela care a zis: “Îl înmormântez 
eu”. L-a înmormântat împreună cu un fariseu pe nume Nicodim, care L-a cinstit pe 
Domnul Hristos şi în viaţă, şi pe care îl pomeneşte Sfântul evanghelist loan. Ceilalţi 
Evanghelişti, Sfinţii Matei, Marcu şi luda, îl pomenesc numai pe Sfântul Iosif din 
Arimateea. 

Iosif din Arimateea s-a dus la Pilat după ce Domnul Hristos a murit pe cruce şi l-a 
rugat să-i dea autorizaţia să-l înmormânteze, să înmormânteze trupul Domnului Hristos. 
Pilat s-a mirat că a murit aşa curând, că se aştepta să Se mai chinuiască încă pe cruce, s-a 
interesat dacă a murit cu adevărat şi i-a dat autorizaţie lui Iosif să Îl înmormânteze. A 
înmormânta pe cineva e un lucru obişnuit, şi mai ales e un lucru obişnuit pentru cei care 
sunt apropiaţi celui care a murit, ori în cazul acesta era un lucru cu totul deosebit. Nu se 
poate zice că Sfântul Iosif din Arimateea şi Sfântul Nicodim n-au fost apropiaţi 
Domnului Hristos, dar gândiţi-vă - şi să ne gândim cu toţii - la înmormântarea Domnului 
nostru lisus Hristos ca Cel ce a fost condamnat, ca Cel ce a fost batjocorit, hulit, ca Cel ce 
a fost răstignit între tâlhari, socotit fiind ca tâlhar. O astfel de înmormântare nu era un 
lucru foarte simplu. Sfântul evanghelist Marcu spune că Iosif a îndrăznit să se ducă la 


61 


Pilat şi să ceară să îi dea voie să înmormânteze trupul Domnului Hristos (Cf. Marcu. 15, 
43). A îndrăznit! Îi trebuia o îndrăzneală într-o împrejurare de aceea când Apostolii au 
fugit, când Petru s-a lepădat, când oamenii erau împotrivitori faţă de Mântuitorul, când 
s-a creat o opinie, în sensul că a fost răstignit unul vrednic de răstignire. Nu se gândeau 
oamenii la o răstignire ca jertfă, la o răstignire ispăşitoare de păcate pentru oameni, ci 
s-au gândit la o răstignire pe care ziceau ei c-a meritat-o Cel Care a fost răstignit. Doar 
tâlharul de pe cruce a avut o altă opinie, când a zis către celălalt tâlhar: “Nu te temi tu de 
Dumnezeu, că eşti în aceeaşi osândă? lar noi cele pe dreptate le luăm pentru faptele 
noastre, iar Acesta nimic rău nu a făcut” (Luca 23, 40). Cred că aşa ceva a gândit şi losif 
din Arimateea, pentru că a vrut să-L înmormânteze pe Mântuitorul nostru lisus Hristos nu 
ca pe un condamnat, ci ca pe unul la Care ţinea, ca pe unul pe Care ÎL cinstea. 

Se spune în Sfânta Evanghelie că Iosif din Arimateea era sfetnic cu bun chip. Făcea 
parte din Sinedriu, şi asta înseamnă că era un om de vază, nu era un om de rând, era un 
om de cinste între evrei, era sfetnic şi era cu bun chip. Prin aceasta (“cu bun chip”) se 
înţelege nu atât o alcătuire fizică, cât o alcătuire morală. Avea un profil sufletesc care 
atrăgea atenţia. S-a dus la Pilat, a primit autorizaţia, L-a coborât pe Domnul Hristos de pe 
cruce, trupul Domnului Hristos l-a înfăşurat în giulgiu, împreună cu miresme, şi l-a 
înmormântat. Şi mai avem ceva care impune respect faţă de acest om, şi anume în Sfânta 
Evanghelie de la Matei se spune că mormântul în care a fost înmormântat Domnul 
Hristos I l-a oferit, l-a dat Iosif din Arimateea. 

Sfânta noastră Biserică îl pomeneşte pe losif din Arimateea în fiecare a treia 
duminică după Paşti, adică prima duminică după Duminica Tomii, îl pomeneşte pe el şi 
pe femeile mironosiţe ca cinstitoare ale Mântuitorului. O să spun ceva şi despre femeile 
mironosiţe imediat, numai mai întâi vreau să mai aducem aminte de un om plăcut lui 
Dumnezeu, pe nume tot Iosif, şi care este pomenit în legătură cu naşterea Mântuitorul. 
Este vorba de logodnicul Preasfintei Fecioare Maria, ce-a contat în faţa contemporanilor 
Mântuitorului ca bărbatul Mariei, ca tată al Domnului Hristos. Oamenii din vremea aceea 
ziceau că ştiu pe tatăl Său şi pe mama Sa şi vorbind despre Domnul Hristos, ziceau că: 
“Stim noi pe tatăl Său şi pe mama Sa” (loan 6, 42) sau spuneau că este fiul lui Iosif. 
Domnul Hristos a contat ca fiu al lui Iosif şi al Mariei, a fost o rânduială a lui Dumnezeu 
să aleagă un om care să ocrotească pe Preasfânta Fecioară, ca soţ al ei. De ce? Pentru că 
în această condiţie, Sfânta Fecioară putea să scape de batjocura lumii. Sfânta Fecioară 
Maria a avut ocrotire din partea dreptului Iosif, care nu a fost tatăl Domnului Hristos, 
cum credeau oamenii, ci a fost ocrotitor al Domnului Hristos. Aşa învaţă Sfânta Biserică, 
aşa ne prezintă lucrurile Sfânta Evanghelie. 

Ceea ce este interesant şi vrednic de luare aminte în legătură cu dreptul Iosif, este 
faptul că atunci când el a observat că Fecioara Maria, că logodnica lui, că viitoarea lui 
soţie este însărcinată, nefiind om de scandal, fiind om drept - spune Sfânta Evanghelie că 
a fost om drept şi nu a vrut să o vădească (Matei 1, 19). A fost un om delicat. Aşa de 
puţine lucruri ştim despre dreptul Iosif, dar iată că ştim un lucru mai mare decât tot ce 
s-ar putea şti într-o situaţie ca aceasta. Era un om drept şi, nevrând să o vădească, şi-a pus 
în gând să o lase pe ascuns. Ce înseamnă asta? Înseamnă: şi-a pus în gând să-şi piardă 
urma. Şi-apoi indiferent ce or zice oamenii, că or zice că el este tatăl natural al celui care 
urma să se nască, dar cel puţin nu a vrut să o vădească pe Preasfânta Fecioară, şi-a pus în 
gând să o lase pe ascuns. Asta impune foarte mult, foarte foarte mult. Nu poţi sta în faţa 
dreptului losif decât cu admiraţie, într-o astfel de împrejurare. Nevrând să o vădească, 
fuind el om drept şi nevrând să o vădească, şi-a pus în gând să o lase pe ascuns (cf. Matei 
1, 19). Dacă numai asta am şti despre el, avem motive să ne simţim datori cu admiraţie, 
să simţim admiraţie faţă de dreptul Iosif. Şi sigur că pentru asta l-a cinstit şi Dumnezeu, 

nu numai că l-a ales, ci l-a cinstit că i-a descoperit situaţia ca atare, realitatea ca atare, şi 
i-a spus îngerul binevestitor să o ia pe Maria, că ceea ce S-a zămislit în ea este de la 
Duhul Sfânt. A fost o taină, o taină a dreptului Iosif, întâi de toate o taină a lui 
Dumnezeu, o taină a Mântuitorului, o taină a Duhului Sfânt, apoi o taină a Maicii 
Domnului. Deci, Maica Domnului nu i-o spus dreptului Iosif: “Fii atent că eu voi naşte şi 
uite ce s-a întâmplat”. De ce nu i-a spus? Nu ştim. Ştim însă că toate lucrurile s-au 
rânduit în aşa fel încât să se scoată la iveală nişte lucruri extraordinare, nişte lucruri pe 
care noi am fi putut să nu le ştim şi iată le ştim, şi le ştim ca să facem şi noi ceva la fel, să 
fim şi noi oameni drepţi, să fim şi noi oameni care să nu vrem să vădim nişte lucruri care, 
la drept vorbind, nu sunt ale noastre. Noi de obicei ne amestecăm în lucruri care nu ne 
privesc, ne băgăm în chestiuni care nu sunt ale noastre, şi dreptul Iosif nu s-a băgat într-o 
chestiune care nu era a lui. A preferat să fie judecat el de oameni decât să pună în atenţia 
oamenilor un lucru rău, pentru că nu vroia să gândească altfel decât că este un rău ceea ce 
s-a întâmplat. În realitate nu era un rău, ci era un bine, numai că la măsurile cunoștinței 
omeneşti părea un lucru rău, şi atunci el şi-a pus în gând să-şi piardă urma. Citim cu toţii 
Evanghelia. Trecem peste lucrurile acestea uşor, dar nu este bine că trecem uşor. Trebuie 
să trecem cu seriozitatea cuvenită, să ne impropiem anumite lucruri, în cazul acesta să 
vedem cât de mare a fost acest Iosif, învrednicit să fie păzitorul Maicii Domnului şi 
ocrotitorul ei, acest Iosif care şi el a purtat în braţe pe Mântuitorul Iisus Hristos - nu se 
poate să nu-L fi purtat acest Iosif, om delicat. Atât de delicat încât îţi impune respect prin 
delicateţea lui. 

Şi acum să trecem la femeile mironosiţe care şi ele au fost femei cinstitoare de 
Dumnezeu. Înainte de toate, ştim că femeile mironosiţe au fost gânditoare de Dumnezeu. 
Aşa le prezintă Biserica: “Femeile cele gânditoare de Dumnezeu în urma Ta cu miruri au 
alergat, pe Care ca pe un mort cu lacrimi Te cântau, bucurându-se s-au închinat ie, 
Dumnezeului Celui viu, şi Paştele cel mântuitoare ucenicilor Tăi Hristoase bine le-au 
vestit”. Aşa se spune la Paşti. Deci femeile mironosiţe au fost cinstitoare de Dumnezeu, 
femeile mironosiţe au fost gânditoare de Dumnezeu, femeile mironosiţe au pregătit 
miresme ca să-şi arate cinstirea lor faţă de Domnul Hristos mort, că şi-au arătat unele 
dintre ele cinstirea tot prin miresme asupra Domnului Hristos Înviat. Ştim lucrul acesta. 
De unde ştim? Din Sfânta Evanghelie: femeia aceea care a uns cu mir pe Domnul 
Hristos, când au zis ucenicii că nu trebuia să se facă prada aceea cu mirul, ci să se fi 
vândut şi banii să se fi dat săracilor. Şi ştiţi că a zis Domnul Hristos: “Nu faceţi supărare 
femeii. Ea ce a avut de gând să facă a făcut”(Matei 26, 10 şi Marcu 14, 16). Şi a făcut. A 
adus cinstire Mântuitorului. Femeile mironosiţe au pregătit miresme, dar miresmele nu au 
fost întrebuințate. Femeile mironosiţe le-au pregătit, le-au cumpărat, s-au dus la mormânt 
să ungă pe Domnul Hristos mort, nu s-au gândit că a înviat, şi Domnul Hristos înviase, 
dar inima lor cinstitoare rămâne un exemplu pentru noi. Femeile mironosiţe, chiar dacă 
n-au întrebuințat mirul ca semn de cinstire, l-au cinstit pe Domnul Hristos în inima lor, 
şi-au revărsat, şi-au pus în miresme inima lor, şi-au dat prin miresme inima lor. Poate vă 
mai aduceţi aminte, anul trecu am vorbit despre Sfânta Maria Magdalena şi am spus că eu 
fac o legătură între inima cinstitoare a femeilor mironosiţe şi inima Sfântului Apostol 
Pavel. În legătură cu ce? cu Epistola către Filimon. În Epistola către Filimon, Sfântul 
Apostol Pavel are un cuvânt de recomandare pentru Onisim, şi-i spune lui Filimon - citiţi 
epistola ca să vă daţi seama despre ce-i vorba -: “ŢI-l trimit pe el, chiar inima mea, 
primeşte-l cum m-ai primi pe mine” (cf. Filimon v.12, 17). Deci “ţi-l trimit pe el”, pe 
Onisim, dar să ştiţi că nu este Onisim, ci el este inima mea. Ori el, ori eu, e acelaşi lucru. 
“ȚI-l trimit pe el, chiar inima mea, primeşte-l cum m-ai primi pe mine”. Dacă eu aş veni 
la tine şi m-ai primi cu cinste şi cu bucurie şi cu dragoste, şi m-ai odihni, şi m-ai ajuta, şi 

al face totul ca să mă simt eu bine, aşa să te gândeşti să-l primeşti pe Onisim, pe fostul 
tău sclav, pe omul care te-a păgubit, pe omul care a fost rău cu tine, dar acum este bun şi 
nu mai poate fi rău, să-l primeşti pe el cum m-ai primi pe mine. Cam aşa au gândit şi 
femeile mironosiţe: “Doamne, noi inima nu ne-o putem scoate din piept, că trebuie să 
trăim mai departe cu inima aceasta cinstitoare pe care o avem şi cu care Te cinstim în 
continuare, dar miresmele reprezintă inima noastră, cinstirea noastră din inimă”. 

Aşadar, iubiţi credincioşi, să rămânem cu gândul acesta că şi noi putem fi cinstitori 
ai Mântuitorului nostru lisus Hristos Celui înviat, Care nu mai este mort, cum era în 
vremea când L-a înmormântat losif din Arimateea. Deci, cinstirea faţă de Domnul nostru 
lisus Hristos este un lucru care îl putem face şi noi. Unii părinţi, de exemplu Sfântul 
Maxim Mărturisitorul spune că mormântul Mântuitorului este inima omului şi că Domnul 
Hristos înviază din inima omului. La Paşti, în postul Paştilor - poate unii vă aduceţi 
aminte, dacă vă aduceţi aminte vă rog să fiți de acum cu luare aminte -, în săptămâna 
dinainte de Florii se fac multe aprecieri în legătură cu mormântul lui Lazăr, cu învierea 
lui Lazăr, cu piatra de pe mormânt, cu înlăturarea pietrei de pe mormânt şi se fac multe 
aprecieri în sensul acesta că piatra învârtoşării o avem pe inima noastră şi cerem de la 
Domnul Hristos să înlăture învârtoşarea ca să iese sufletul nostru mântuit la iveală cum a 
ieşit Lazăr din mormânt, sau ca să iasă însuşi Domnul nostru lisus Hristos din mormântul 
firii noastre. 

Sunt nişte gânduri ale Bisericii şi-i bine, ar fi bine să ne gândim la toate acestea, şi 
mai ales la cinstirea pe care I-a adus-o Mântuitorului Sfântul Iosif din Arimateea, că I-a 
dat mormânt Mântuitorului; să-l dăm şi noi mormânt dacă n-are, şi dacă are mormânt şi 
nu este trebuie mormânt, să-l dăm tron Mântuitorului nostru lisus Hristos în inima 
noastră. Să-l dăm inima noastră ca să-l fie Lui tron, pe care să troneze şi să stăpânească 
fiinţa noastră. 

Ca dreptul Iosif, logodnicul Sfintei Fecioare, am putea să fim dacă am fi delicaţi, 
dacă am fi doritori de a acoperi relele pe care le gândim?, şi a nu le scoate la iveală cum 
facem de obicei. Aduc şi acum în atenţie pe cuviosul Macarie, despre care se spune că s-a 
făcut dumnezeu pământesc. Parcă te ia groaza când auzi că cineva a spus despre cuviosul 
Macarie cel din Egipt că s-a făcut dumnezeu pământesc! Se spune mai departe de ce: că 
aşa cum Dumnezeu acoperea lumea, acoperea şi el păcatele oamenilor, pe care le vedea 
ca şi când nu le-ar fi văzut şi pe cele despre care auzea, ca şi când nu ar fi auzit de ele. 
Cred că e o asemănare între Sfântul şi dreptul Iosif, logodnicul Fecioarei şi Sfântul 
Macarie cel Mare. 

Ca femeile mironosiţe putem fi şi noi dacă ne revărsăm inima noastră cinstitoare în 
cântare cinstitoare de Dumnezeu, în simţire cinstitoare către Mântuitorul şi dacă dorim ca 
noi înşine şi cei din jurul nostru să fie cinstitori ai Mântuitorul nostru lisus Hristos. 

Dumnezeu să ne ajute! 

Predica de pe munte - îndreptar de viaţă 


Joi, 24 iulie 1997 


Pentru cea din urmă seară în care mai suntem împreună, în care mai sunt eu aici, am 
programat să ne întreţinem în jurul temei: “Predica de pe munte, îndreptar de viaţă”. Ce 
înțelegem noi prin predica de pe munte? Înţelegem trei capitole din Sfânta Evanghelie de 
la Matei, capitolele 5,6 şi 7, conţinutul lor fiind ceea ce se cuprinde sub titlul: “Predica de 
pe munte”. Este vorba de mai multe învățături pe care le-a dat Domnul nostru lisus 
Hristos şezând pe un munte. S-a suit într-un munte şi acolo a şezut şi a vorbit celor ce 
erau de față spunând învățături, pe care le-a cuprins apoi Sfântul evanghelist Matei în 
ceea ce numim noi - nu Sfântul evanghelist Matei a numit aşa - numim noi “Predica de pe 
munte”. În capitolul 6 din Sfânta Evanghelie de la Luca sunt multe din învățăturile pe 
care le-a rostit Domnul Hristos în “Predica de pe munte”, dar acolo apar ca predică de pe 
şes. Se vede că totdeauna trebuie să fie lucruri aşa care să nu se potrivească, şi să le dea 
de gândit oamenilor: acum cum a fost predica, pe munte ori pe şes? Sau a fost şi pe 
munte şi pe şes? Cred că a fost şi predică de pe munte şi predică de pe şes. În Sfânta 
Evanghelie de la Luca e scris că s-a dus lisus la şes şi acolo le-a spus ucenicilor şi celor 
care erau de faţă nişte învățături care se potrivesc foarte bine cu cele din predica de pe 
munte. 

Adevărul este că Domnul Hristos, învăţăturile care le-a dat, nu le-a dat o singură 
dată, le-a dat undeva şi a zis: “Gata, despre asta n-am să mai spun altădată”. Domnul 
Hristos a predicat învăţătura Lui şi o spus-o de multe ori, în multe locuri, şi a spus-o şi pe 
munte şi a spus-o şi pe şes, şi a spus-o şi la marginea mării, şi a spus-o şi în oraşe şi a 
spus-o şi în sate, şi Sfinţii Evanghelişti au adunat din învăţăturile care a u rămas până la 
vremea lor, pentru că numai doi dintre cei patru evanghelişti au fost ucenici ai Domnului 
Hristos: Sfântul Matei şi Sfântul loan. Ceilalţi doi n-au fost ucenici. Unii spun că Sfântul 
evanghelist Luca nici nu L-a cunoscut pe Domnul Hristos, nu L-a văzut, alții spun că L-a 
văzut. Adevărul este că Sfântul evanghelist Luca, el însuşi mărturiseşte că a urmărit cu 
deamănuntul, s-a interesat de cele în legătură cu Domnul Hristos, şi a alcătuit Evanghelia 
lui pe mărturii, să zicem aşa, indirecte, nu directe. El a dat mărturii indirecte. A cuprins în 
Evanghelia sa ceea ce a aflat de la alţii. Sfântul evanghelist Matei şi Sfântul evanghelist 
loan au fost martori ai multora din cele pe care le relatează şi pe care le cuprind în 
Evanghelia lor, au fost martori direcţi. Sfântul evanghelist Marcu, la fel, a fost un martor 
indirect. A aflat multe din cele pe care le-a cuprins în Evanghelia sa de la Sfântul Apostol 
Petru, cu care a venit în legătură, şi căruia într-un fel i-a fost ucenic. 

Sfântul evanghelist Matei, în ceea ce numim noi “Predica de pe munte”, a cuprins şi 
alte învățături pe care le-a spus Domnul Hristos în alte împrejurări, însă el a avut în 
general intenţia să cuprindă mai multe învățături la un loc. Şi anume, cineva care citeşte 
Evanghelia de la Matei, şi care a studiat şi care s-a preocupat şi din punctul acesta de 
vedere, ştie că Sfântul evanghelist Matei în capitolele cinci, şase şi şapte a cuprins 
“Predica de pe munte”, deci învățături pe care le-a spus Domnul Hristos pe munte sau în 
altă parte, n-are importanță pentru noi asta, e vorba de învățături. În capitolele opt şi nouă 
cuprinde minuni - deci are o parte cu minuni -, în capitolul zece şi unsprezece învățături, 

în capitolul doisprezece şi învățături şi minuni, în capitolul treisprezece pilde despre 
împărăţia lui Dumnezeu, mai multe la un loc, pe care Domnul Hristos poate nu le-a spus 
toate la un loc, toate deodată. După aceea, în alte capitole, la fel, minuni şi învățături, şi 
în ultima parte a Evangheliei sale, relatări în legătură cu pătimirile Domnului Hristos şi 
cu învierea Domnului Hristos. 

Sfântul evanghelist Marcu nu cuprinde multe învățături în Evanghelia sa, ci mai 
multe minuni; Sfântul evanghelist Luca cuprinde şi învățături şi minuni. M-aş bucura 
dacă aţi reţine faptul că în Sfânta Evanghelie de la Luca este o parte care e specifică 
Evangheliei de la Luca, şi anume din capitolul nouă spre sfârşit şi până în capitolul 
optsprezece, după pilda vameşului şi a fariseului, asta este specific Evangheliei de la 
Luca, fără să aibă locuri paralele, în general, în celelalte Evanghelii. Şi apoi Sfântul 
evanghelist loan cuprinde şi învățături şi minuni. Noi ne vom ocupa acum de “Predica de 
pe munte”, dar gândită ca îndreptar de viaţă, adică ce învăţăm noi din predica de pe 
munte pentru viaţa noastră. De ce se pune problema aceasta? Pentru că în “Predica de pe 
munte” sunt multe învățături care pot fi luate drept principii, drept călăuză pentru o viaţă 
superioară. 

“Predica de pe munte” începe cu fericirile. De nouă ori citim în Sfânta Evanghelie 
de la Matei cuvintele Domnului Hristos: “Fericiţi”. De aceea zicem că sunt nouă fericiri. 
Unii zic că sunt numai opt. Şi aici este ceva, o chichiţă. Unii zic că sunt numai opt, că 
cele două de la nouă se potrivesc una ca alta, şi că ar fi aceleaşi. Noi zicem că sunt nouă, 
având în vedere faptul că Domnul Hristos a zis de nouă ori “Fericiţi”. Dar să ştiţi că 
Domnul Hristos a mai zis “Fericiţi” şi cu alte prilejuri; sunt vreo cincisprezece fericiri, 
până la urmă. Pe lângă cele nouă din Predica de pe munte, cum o prezintă Sfântul 
evanghelist Matei mai avem a zecea, am putea noi să zicem că e a zecea fericire: “Fericiţi 
sunt cei ce n-au văzut şi au crezut” (loan 20,29). Aceste cuvinte sunt spuse în legătură cu 
Sfântul Apostol Toma. Apoi am putea zice că o altă fericire, să zicem noi a unsprezecea, 
ar fi: “Fericiţi sunt ochii voştri că văd şi urechile voastre că aud, că mulți prooroci şi 
drepţi au vrut să vadă ceea ce voi vedeţi şi n-au văzut, şi să audă ceea ce voi auziţi şi n-au 
auzit” (Matei 13, 16,17), referindu-se Domnul Hristos la minunile şi la învăţăturile Sale. 
Deci şi noi suntem între acei fericiți care avem Evanghelia, şi din Evanghelie ştim 
cuvinte pe care proorocii nu le-au ştiut, ştim învățături pe care proorocii nu le-au ştiut, 
ştim învățături pe care proorocii nu le-au auzit, ştim despre minuni pe care proorocii nu 
le-au văzut şi ochii noştri sunt fericiţi văzând prin credinţă, pentru că credinţa e un chip 
de vedere. Cine n-are o credinţă e ca şi când nu ar vedea. Cine nu primeşte cuvintele 
Mântuitorului ca şi când le-ar fi auzit el direct, nu are credință. Credinţa ţine loc şi de 
vedere şi de auzire. Te pune în legătură cu Domnul Hristos. Ştiţi că după Evanghelia care 
se citeşte duminică dimineaţa la utrenie, în legătură cu învierea Domnului Hristos, zicem: 
“Învierea lui Hristos văzând, să ne închinăm Sfântului Domnului lisus”. Când o vedem? 
Când o auzim, o vedem, o simţim, credem în aceasta, şi ca şi când am fi fost noi martori 
ai Învierii. Direcţi, nu indirecţi. Acesta este rolul credinţei. 

După aceea, o altă fericire ar putea fi: “Ferice de cel ce nu se va sminti întru Mine” 
(Matei 11, 6). O altă fericire ar putea fi numărată la fericirile cele nouă, fericirea pe care 
a spus-o Domnul Hristos lui Simon: “Fericit eşti Simone, fiul lui Ilona, că nu trup şi sânge 
ţi-a descoperi ţie aceasta, ci Tatăl Meu Cel din ceruri” (Matei 16, 17). 

Noi avem în vedere fericirile cele nouă din Evanghelie de la Matei, din Predica de 
pe munte, ca nişte fericiri care ar putea fi considerate trepte ale urcuşului duhovnicesc 
spre bucurie. N-am să mă opresc la fiecare dintre fericiri, dar atât aş vrea să am în vedere 
că Domnul Hristos îi fericeşte pe anumiţi oameni, pentru anumite stări în care se găsesc 
ei, şi îi fericeşte nu pentru că rămân în stările acelea, ci pentru că primesc ceva de la 

Dumnezeu, sunt fericiți pentru că Dumnezeu îi are în atenţie, că Dumnezeu le dă ceva, 
pentru că sunt în anumite stări sau pentru că au fost în anumite stări. De exemplu: 
“Fericiţi cei ce plâng, că aceia se vor mângâia”. Este o fericire care are în vedere o 
făgăduinţă şi are în vedere şi o stare care încetează. Adică atunci când eşti mângâiat nu 
mai plângi, ţi se sfârşeşte starea de plâns, de tânguire de zbucium şi primeşti mângâiere, 
pe când acolo unde-i vorba de: “Fericiţi cei blânzi că aceia vor moşteni pământul”, e 
vorba de o stare care rămâne în veşnicie. Blândeţea ţine de starea omului care e sub 
binecuvântarea lui Dumnezeu, care e în legătură cu Dumnezeu. Însetarea de dreptate, 
flămânzirea şi însetarea pentru dreptate, adică pentru a deveni drept, pentru a împlini 
toată dreptatea, ţine în veşnicie, şi zice Domnul Hristos, cei flămânzi şi însetaţi de 
dreptate, se vor sătura, adică vor ajunge să fie satisfăcuţi cu dreptatea pentru care 
însetează şi flămânzesc, pe care o caută. “Fericiţi cei curaţi cu inima, că aceia vor vedea 
pe Dumnezeu”: curăţenia(curăţia) inimii este o chestiune care rămâne permanent în viața 
creştină, iar vederea lui Dumnezeu este şi ea o realitate care ţine de curăţenia inimii. Dacă 
vrea cineva să fie în legătură cu Dumnezeu, cel dintâi lucru pe care trebuie să-l aibă în 
vedere, pentru a ajunge la conştiinţa deplinătăţii, este să fie cu inima curată, să aibă inima 
curată. Prin inimă nu se înţelege pur şi simplu organul numit inimă, ci se înţelege 
interiorul omului, conştiinţa omului, şi mintea şi simţirea, toate câte ţin de adâncul 
existenței umane. 

Cei vechi nu aveau noţiunile precizate cum le avem noi. De exemplu, în Evanghelie 
citim că a zis Domnul Hristos: “Pentru ce astfel de gânduri purtaţi în inimile voastre?” 
(Luca 23, nu a zis “Pentru ce astfel de gânduri purtaţi în minţile voastre?”. De ce? Pentru 
că de inimă ţinea şi mintea în concepţia de atunci, şi atunci se putea zice şi se zicea de 
fapt că omul gândeşte cu inima. Noi nu zicem că omul gândeşte cu inima, ci zicem că 
omul gândeşte cu mintea. De ce? Pentru că se ştie că mintea este cea care gândeşte şi 
inima este cea care simte. Şi problema aceasta a legăturii dintre minte şi inimă, coborârea 
minţii în inimă despre care vorbesc părinţii? În legătură cu rugăciunea de toată vremea, 
de fapt este unirea aceasta între gândire şi simţire. Să câştigi idei pentru sentimente şi să 
câştigi sentimente pentru idei. Silinţa aceasta pe care unii o au, în înţelesul acesta să-şi 
vâre mintea în inimă, este o silință zadarnică în fond. De ce? Pentru că legătură între 
minte şi inimă n-o faci silind firea, ci se face de la sine. Adică noi avem angajarea aceasta 
să ne rugăm lui Dumnezeu, şi apoi mintea îşi găseşte ea locul dacă trebuie să se unească 
cu inima, legătură o face Dumnezeu prin rugăciune, n-o facem noi, că n-avem cum şi 
n-avem de ce să mutăm mintea din locul ei unde a pus-o Dumnezeu, să o mutăm în inimă 
unde nu a pus-o, ci-i vorba de realizarea unei unităţi, unei unificări în existenţa umană, ca 
să nu fie despărţit gândul de simţire şi simţirea de gând. Asta este esenţialul. 

Acum, mă iertați că mai fac şi nişte ocolişuri din acestea, nişte digresiuni din 
acestea, dar eu cred că acestea-s mai importante până la urmă decât ceea ce vă spun în 
principal. Şirul fericirilor se sfârşeşte cu cuvintele: “Bucuraţi-vă şi vă veseliţi că plata 
voastră multă este în ceruri”. Deci “Bucuraţi-vă şi vă veseliți” - Domnul Hristos este 
pentru bucurie. De ce? Pentru că credinţa noastră este o credinţă a bucuriei. Noi vorbim 
despre bucuria creştină. Şi avem dreptate să vorbim despre bucuria creştină, bine ştiind că 
Domnul Hristos a insistat pentru bucuria creştină. Nu a zis o singură dată: “Bucuraţi-vă şi 
vă veseliți că plata voastră multă este în ceruri”, ci a îndemnat la bucurie de multe ori şi 
în multe feluri. De pildă cunoaştem cuvintele Domnului din Evanghelia de la loan: 
“Acestea vi le spun ca bucuria Mea să fie întru voi şi ca bucuria voastră să fie deplină” 
(loan 15, 11). “Ca bucuria Mea să fie întru voi”, deci să nu aveţi numai o bucurie a 
voastră, ci o bucurie “a Mea în voi”, şi bucuria voastră să fie deplină. Orice îndrumare 
spre întristare este o îndrumare care nu se potriveşte cu ceea ce vrea Dumnezeu de la om. 

Gândiţi-vă de pildă la faptul că atunci când mergeau cei doi înspre Emaus, în ziua învierii 
Domnului Hristos, şi S-a întâlnit Domnul Hristos cu ei şi S-a unit cu ei la drum, i-a 
întrebat: “De ce sunteţi trişti? “(Luca 24, 17). De ce i-a întrebat: “De ce sunteţi trişti? *? 
Pentru că erau trişti şi pentru că Domnul Hristos nu ar fi vrut să fie trişti, ci ar fi vrut să 
fie bucuroşi, cum au fost după ce au avut încredințarea că s-au întâlnit cu Domnul lisus. 
“De ce sunteţi trişti? “ - nu trebuie să fiți trişti. Apoi, când a înviat pe fiul văduvei din 
Nain, i-a spus mamei lui înainte de a-l învia: “Nu mai plânge” (Luca 7, 13). Deşi Domnul 
Hristos îi fericeşte şi pe cei ce plâng, spunându-le că aceia se vor mângâia, nu este 
îndeamnă la plâns, însă sunt de foarte multe ori situaţii în care omul plânge pentru 
împrejurările în care se găseşte. Plânsul e o despărțire a sufletului, o manifestare a 
sufletului omenesc: animalele nu plâng - omul plânge, animalele nu râd - omul râde. Poţi 
să plângi şi să râzi. Sunt împrejurări în care plângi, sunt împrejurări în care râzi. Sfântul 
Apostol Pavel are cuvântul: “Bucuraţi-vă cu cei ce se bucură, plângeţi cu cei ce plâng” 
(Romani 12, 15). Dar plânsul este ceva trecător. Trebuie să fie copleşit, covârşit de 
bucurie. Și Domnul Hristos îşi încheie şirul fericirilor cu “Bucuraţi-vă şi vă veseliţi că 
plata voastră multă este în ceruri”. Aşteptăm o răsplată când vom fi în cer, dar aşteptăm şi 
o răsplată a cerului aici pe pământ. Adică nu înseamnă neapărat că trebuie să fii în cer ca 
să ai răsplătirile, ci poţi să fi şi pe pământ şi să ai răsplătirile. Numai că până mai suntem 
pe pământ noi avem şi probleme, avem situaţii care ne arată ce nu suntem încă în cer. În 
“Urmarea lui Hristos”, o carte din secolul al XV-lea, care are cea mai mare circulaţie 
după Sfânta Scriptură, se spune că “aici e locul luptelor şi dincolo e locul împlinirilor, 
locul cununilor”. 

După aceea în Predica de pe munte urmează nişte cuvinte care-i privesc în special 
pe ucenicii Domnului Hristos. Şi anume a spus Domnul Hristos: “voi sunteți sarea 
pământului” şi “Voi sunteţi lumina lumii” (Matei 5, 13,14). Cuvintele acestea nu sunt 
adresate tuturor credincioşilor. Nu toţi credincioşii sunt “sarea pământului”, nu toţi 
credincioşii sunt “lumina lumii”, ci sarea pământului sunt ucenicii, sunt oamenii aleşi de 
Dumnezeu ca să fie ucenici şi apostoli, sunt oamenii puşi să lumineze, puşi anume să 
îndrepteze, să fie pildă. E adevărat că Sfântul Apostol Pavel, în Epistola către Filipeni, îi 
numeşte pe toţi credincioşii “luminători în lume” (Cf. Fil. 3). Orice credincios poate să 
fie şi el o lumină, dar Domnul Hristos când a zis “Voi sunteţi sarea pământului” şi “Voi 
sunteţi lumina lumii” i-a avut în vedere în special pe ucenicii Săi. Şi asta o înţelegem din 
faptul că după aceea a spus că nu poate cetatea să se ascundă deasupra muntelui stând, 
deci dacă e o cetate pe munte nu poate să fie nebăgată în seamă, nu poate să nu intre în 
atenția oamenilor, şi zice că oamenii nu aprind lumina să o pună undeva la dos, undeva 
unde nu se vede, nu o acoperă cu ceva, ci o pun în sfeşnic, ca să ardă (Cf. Matei 5, 15), ca 
să lumineze de fapt, să ardă ca să lumineze. Gândiţi-vă, comparaţiile acestea le-a făcut 
Domnul Hristos într-o vreme în care nu existau mijloacele acestea de luminat pe care le 
avem noi, şi care de fapt sunt numai cam din secolul trecut, cu electricitate şi cu treburi 
din acestea. Buna mea spunea că atunci când s-a adus în satul nostru prima lampă cu 
petrol, stăteau oamenii aşa, cam cu frică în jurul ei de frică să nu explodeze. După aceea 
s-au învăţat oamenii cu lampă, au fost lămpi de petrol, era o industrie de sticlă de lampă, 
care astăzi nu ştiu dacă se mai găsesc pe undeva, sticle de lampă şi dacă mai trebuie din 
acestea. Domnul Hristos a vorbit într-o vreme în care nu exista ce ştim noi că există 
astăzi, şi a vorbit despre lumina care luminează, despre lumina din sfeşnic. În catacombe 
erau multe lumini ca să biruiască întunericul. În adunările de noapte ale creştinilor se 
aprindeau multe lumini. Lumânările acestea aceste pe care le aprindeam noi sunt şi un 
simbol, şi un fel de aducere aminte de împrejurările acelea când lumânările erau necesare 
şi din punct de vedere fizic, nu numai din punct de vedere spiritual. 

După aceea Domnul Hristos vorbeşte în Predica de pe munte despre legea cea veche 
pe care a venit Domnul sHristos să o împlinească. Şi zice: “N-am venit să stric Legea, ci 
am venit să o împlinesc” (Matei 5, 17). Şi spune că până va rămâne cerul şi pământul se 
vor împlini toate, nu se va şterge nici o iotă sau o cirtă. Sunt nişte semne care însoțesc 
anumite litere şi sunt semne mici, care zice Domnul Hristos că toate trebuie să se 
împlinească. Dar Domnul Hristos a venit să împlinească Legea şi în sensul acesta ca să 
fie fidel legii vechi, pentru că altfel nu ar fi avut autoritate la evrei. De pildă, dacă nu ar fi 
fost tăiat împrejur a opta zi, n-avea ce vorbi cu evreii, că nu-L asculta nimeni. El S-a 
supus rânduielilor Legii Vechi, ca să poată să aibă autoritate pentru evreii care nu 
ascultau pe oamenii care nu erau evrei sau care nu împlineau Legea. Şi-atunci Domnul 
Hristos a împlinit şi El Legea. A împlinit Legea formal, adică în fond, dar şi formal? 
Numai că El a adus o lege care este mai presus de legea Vechiului Testament. În general 
nu i-a orientat pe oameni spre Vechiul "Testament, ci i-a orientat pe oameni spre o altă 
lege, spre o lege deplină, spre Noul Testament. Nu exista un Nou Testament pe atunci, 
dar exista o orientare nouă, exista o împlinire ideologică, şi aceasta o are în vedere 
Domnul Hristos când spune, de pildă, mai întâi: “De nu va prisosi dreptatea voastră mai 
mult decât a cărturarilor şi a fariseilor, nu veţi intra în împărăţia cerurilor” (Matei 5, 20). 
Cuvintele acestea sunt ca un fel de legătură între: “N-am venit să stric Legea, ci am venit 
să o împlinesc”, şi după aceea urmează cuvintele prin care Domnul Hristos arată ce 
adaugă EI la Legea Vechiului Testament. În Vechiul Testament există o poruncă: “Să nu 
ucizi”, una dintre poruncile decalogului. Domnul Hristos a zis: “Aţi auzit că s-a zis celor 
de demult: «Să nu ucizi, căci cine ucide este vrednic de osândă». Eu însă vă zic vouă: Cel 
ce se mânie pe fratele său este vrednic de osândă” (Matei 5, 22). Uciderea are ca punct de 
plecare mânia, în general. Oamenii mânioşi, oamenii răzbunători se angajează la ucideri. 
E vorba de uciderea oamenilor, nu este vorba de uciderea animalelor, pentru că dacă-i 
vorba de uciderea animalelor s-a spus cuvântul: “Scoală Petre, junghie şi mănâncă” 
(Fapte 10,13). Deci nu se pune problema că nu a voie să ucizi un animal. Poţi să ucizi un 
animal, ai stăpânire peste asta, dar să ucizi om nu este voie, şi atunci există porunca: “Să 
nu ucizi”. Şi Domnul Hristos nu se opreşte numai la ucidere, zicând că cel care ucide este 
vrednic de osândă, ci zice că şi cel ce se mânie e vrednic de osândă. Şi din mânie pornesc 
cuvinte, cuvinte de ocară, cuvinte jignitoare. Şi atunci Domnul Hristos spune: “Cel ce va 
zice fratelui său: «Prostule»“ (În cele mai multe traduceri ale noastre, şi mai ales în cele 
vechi, este un cuvânt care nu a fost tradus: “racca”. Cuvântul acesta “racca” este un 
cuvânt de origine persană şi nu era înţeles. Evreii îl înțelegeau. Cei cu care a vorbit 
Domnul Hristos l-au înţeles. Cei care au tradus n-au găsit termenul corespunzător, şi 
atunci mai bine l-au lăsat aşa. Dar “racca” nu mai zice nimeni acum, te mânii pe cineva şi 
îi zici “racca”?! Nu îi zici, că nu ştii nici tu ce zici, nici el ce aude. Şi atunci nu se poate 
întrebuința, dar a rămas aşa.), “Cel ce zice racca - unii au tradus “prostule” -, este vrednic 
de judecata sinedriului” (Matei 5, 22). Nici sinedriul nu mai există astăzi. Sinedriul era o 
adunare a bătrânilor, care hotărau şi care erau un fel de complet de judecată. Deci “cine îi 
zice racca, e vrednic de judecata sinedriului”. Cu asta noi trebuie să înțelegem nu atât 
ceea ce a avut în vedere Domnul Hristos în contextul social de atunci, ci ceea ce ne 
interesează pe noi astăzi este faptul că nu avem voie să spunem vorbe rele, defăimătoare 
în raport cu fraţii noştri. “Cel ce zice fratelui său nebunule vrednic este de gheena 
focului” (Matei 5, 22). Ce-i “gheena focului”? Astăzi nu mai zice nimeni de gheena 
focului, decât pomenind Evanghelia, că este scris în Evanghelie de gheena focului. 
Adică-i vrednic să fie aruncat în foc pentru un astfel de cuvânt, pentru că l-a făcut nebun, 
cum zic oamenii: “L-o făcut nebun!”. Nu este corect! Creştinii n-au voie să zică astfel de 
cuvinte. 

Zice Domnul Hristos că este vrednic de gheena focului. Ce-i asta “gheenă”? În 
vechime, pe acolo pe unde vorbea Domnul Hristos, pe la Ierusalim, era o vale Ghe 
Hinon. “Ghe” înseamnă vale şi “Hinon” se numea valea respectivă: Ghe Hinon. Şi acolo 
în Ghe Hinon, în Valea Hinon, se ardeau resturile din Ierusalim, era un fel de crematoriu, 
pentru gunoaie. Şi acolo într-una era un foc, un foc care mocnea sau un foc care se 
aprinde mai tare, şi Domnul Hristos a zis că este vrednic să-l arunce acolo unde-s 
aruncate gunoaiele: “Vrednic de gheena focului”. Adică de Ghe Hinon, Valea Hinon, 
unde-i foc. Se pune problema că de ce trebuie orientată mânia sau de ce trebuie mântuită 
mânia, de ce trebuie nimicită mânia, când este împotriva oamenilor? Pentru că mânia 
aduce un fel de întunecare, un fel de orbire, o orbire a conştiinţei, o orbire a înţelegerii, şi 
în cazul acesta mânia nu serveşte, ci deserveşte. Şi Domnul Hristos, ştiind lucrul acesta, a 
spus mai departe: “Dacă îți duci un dar la altar - vrei să duci o jertfă -, şi acolo îţi aduci 
aminte că cineva are ceva împotriva ta, du-te şi te împacă cu acela şi apoi venind, adu 
darul tău” (Cf. Matei 5, 23). Domnul Hristos ţine la aceasta, ca mânia să fie înlăturată, să 
vină în loc de nepace, împăcarea. Şi pune în vedere lucrul acesta. Şi apoi are în 
continuare: “Învoieşte-te cu pârâşul tău până eşti cu el pe cale, ca nu cumva să te dea 
judecătorului, şi judecătorul să te dea slujitorului temniţei, şi să intri în temniţă, şi nu vei 
scăpa de acolo până nu vei plăti cel de pe urmă ban” (Matei 5, 25, 26). Acestea sunt nişte 
lucruri de orientare, adică să faci în aşa fel încât să duci o viaţă ireproşabilă, o viaţă care 
să nu te ducă la temniţă, care să nu te depărteze de societatea în care trăieşti, să duci o 
viaţă de care să se poată bucura cei din jurul tău, şi de care să te poţi bucura şi tu însuţi. 

Deci, cea dintâi patimă pe care o are în vedere Domnul Hristos, când este vorba de 
înaintarea în viaţa duhovnicească, de o rânduială în societate, este să înlături patima 
mâniei, din care porneşte uciderea, din care pornesc cuvintele nefolositoare, şi ar fi bine 
să fim cu mai multă grijă la cuvintele pe care le spunem, pentru că Domnul Hristos 
socoteşte grav, dacă spune că cel care zice “nebunule” e vrednic de gheena focului. 

Apoi are în vedere şi o altă patimă, şi anume chestiuni legate de sexualitate, de 
pornirile spre acte sexuale. Mai ales asta o are în vedere când zice că cel care priveşte la o 
femeie cu dorinţa de împreunare cu ea, a şi făcut păcatul în inima lui. (Cf. Matei 5, 28). 
Cu asta Domnul Hristos vrea să înlăture relele de la rădăcină, adică orice pornire spre 
bine sau spre rău îşi are temeiul în conştiinţa omului, în inima omului, în simţire şi în 
gândire, şi dacă îţi faci rânduială în minte, îţi faci rânduială în viaţă. Nu-ţi faci rânduială 
în minte, nu-ţi faci rânduială în viaţă, şi de aceea Domnul Hristos atrage atenţia că şi 
păcatele cu gândul sunt păcate. Am vrut să fac o legătură aici cu cele scrise în Sfânta 
Evanghelie de la Matei, în capitolul cincisprezece şi în Sfânta Evanghelie de la Marcu, în 
capitolul şapte, în legătură cu cele ce îl spurcă pe om, în legătură cu cele ce-l întinează pe 
om, şi anume Domnul Hristos a spus că nu este păcat să mănânci cu mâinile nespălate, 
deşi Domnul Hristos nu este împotriva igienei, însă s-a pus o problemă în sensul acesta 
că există totdeauna un ritual de spălare a mâinilor, şi oamenii puneau problema aceasta că 
trebuie ţinu ritualul acesta. Ori Domnul Hristos nu a fost un formalist, şi le-a atras atenţia 
oamenilor că a mânca cu mâinile nespălate nu-l întinează pe om, nu-l întinează spiritual. 
Poate să aducă daune fizice, să zicem, nespălarea mâinilor, dar din punct de vedere 
spiritual omul nu se întinează când nu se spală pe mâini înainte de a mânca. Şi face nişte 
aprecieri, nu stăruie asupra lor, doar atâta vreau să spun că la urmă zice Domnul Hristos: 
“Din inima omului pornesc gândurile cele rele: curviile, preacurviile, furtişagurile, 
uciderile, uşurătate, pizma, poftele de înavuţire, acestea sunt care îl spurcă pe om” (Cf. 
Matei 15, 19, 20 sau Marcu 7, 21-23). Dar e interesant de observat că Domnul Hristos are 
în vedere forma lăuntrică a acestor fapte, deci nu are în vedere împlinirea lor, şi 
împlinirea întinează, dar chiar şi numai gândul cel rău întinează. Zice că din inima 

omului pornesc gândurile cele rele. Şi apoi spune ce aduc gândurile cele rele, ce fel de 
gânduri rele pornesc din inima omului. Deci şi numai la nivelul gândului există o 
întinăciune, şi acestea sunt care îl spurcă pe om. 

Vă atrag atenţia asupra acestor texte ca să le aveţi în vedere, poate citiţi din Noul 
Testament, anume ca să vedeţi ce anume îl întinează pe om. Mai departe, în legătură cu 
pornirile de poftă trupească, Domnul Hristos are în vedere şi căsătoria. Şi Sfântul 
evanghelist Matei a adus în atenţie şi cele ale căsătoriei, pentru că despre căsătorie şi 
despre divorţ mai este relatat în Evanghelia de la Matei, în capitolul nouăsprezece; şi 
spune Domnul Hristos că nu trebuie să se desfacă căsătoriile, înţelegem din ce spune 
Domnul Hristos întrucât căsătoria este indisolubilă, dar că totuşi există posibilitate de 
desfacere, în cazul când intervine o legătură extraconjugală din partea unuia dintre soți. 
Atunci cel care e nevinovat poate să se despartă de cel vinovat, numai că Sfântul Apostol 
Pavel spune că totuşi căsătoria ţine până la moartea unuia dintre soţi. Citiţi aceasta în 
Epistola către Romani, capitolul şapte. În Biserica Catolică nu e admis divorţul, pe 
motivul că până trăiesc cei doi sunt şi legaţi înaintea lui Dumnezeu, şi atunci partea care 
se desparte nu e liberă, în realitate. La noi este mai multă îngăduinţă, pentru neputinţa 
omenească. Şi apoi, Domnul Hristos, după ce precizează lucrurile acestea în legătură cu 
mânia şi cu desfrâul şi cu căsătoria, desfacerea căsătoriei, vorbeşte despre importanţa 
cuvântului. Importanţa cuvântului e mare. Undeva se spune în Sfânta Evanghelie că a zis 
Domnul Hristos: “Pentru orice cuvânt deşert veţi da socoteală înaintea lui Dumnezeu” 
(Cf. Matei 12, 36). Ce înseamnă cuvânt deşert? Cuvânt fără noimă, cuvânt care nu aduce 
ceva ziditor, cuvânt care n-are un conţinut, cuvânt fără rost, care nu ridică sufletul. Zice 
că “Pentru orice cuvânt deşert veţi da socoteală”, iar aici Domnul Hristos afirmă “să nu 
vă juraţi nicidecum”, pentru că mulţi aduc un jurământ în sprijinul adevărului, şi zice 
Domnul Hristos “Să nu te juri nici pe cer nici pe pământ, nici pe capul tău să nu te juri”, 
şi spune de ce, “că nu poţi face un fir de păr alb sau negru” (Matei 5, 36). Acum un fir de 
păr alb sau negru nu-l poţi face, dar tot părul îl poţi face din alb negru (cu mijloacele 
acestea când se vopsesc, ca să aibă păr negru şi dacă l-ar avea alb) Dar Domnul Hristos 
are în vedere altceva, adică natural, în mod natural nu poţi face un fir de păr care-i alb, 
nu-l poţi face negru. Şi ca să nu te juri pe cer, că este tronul lui Dumnezeu; să nu te juri 
pe pământ că este aşternutul picioarelor lui Dumnezeu. În altă parte, tot în Evanghelia de 
la Matei, aflăm că să nu te juri nici pe Ierusalim, nici pe Templu, nici pe aurul Templului 
(Cf. Matei 5, 34-36). Adică în general să fie evitat jurământul, deşi jurământul se 
consideră şi ca un act de cult: “Lăuda-se-va tot cel ce jură întru E!” (Ps. 62, 10) zicem noi 
la Psalmii Utreniei, vorbind cu Dumnezeu şi folosind Psalmul 62, zicem: “Lăuda-se-va 
tot cel ce se jură întru EI”, întru Dumnezeu. Adică când aduci pe Dumnezeu în spijinul 
adevărului înseamnă că crezi în Dumnezeu. Cine nu crede în Dumnezeu, acela nici nu 
aduce pe Dumnezeu martor pentru un adevăr oarecare. Totuşi e bine să se evite 
jurământul. Undeva în Epistola Sfântului Apostol Iacob zice că să nu te juri nicidecum, 
adică nu e voie un creştin să se jure (Cf. Iacob 5, 12). Biserica noastră totuşi are şi 
împrejurări în care cere jurământ. Vedeţi că şi conducătorii de stat, şi funcţionarii de stat 
depun un jurământ, deşi nu ştiu ce însemnătate are jurământul acesta pentru unii dintre ei 
care fac o formalitate din acesta. Noi cei care suntem cu grijă de a nu jura, cât putem nu 
jurăm, nu aducem jurământul ca mijloc de statornicire a adevărului. Eu am jurat o singură 
dată, când mi-am luat licenţa în Teologie, că voi învăţa cum învaţă Biserica. Altfel, n-am 
jurat şi nici nu vreau să jur, şi dacă-i vorba, la tribunal n-am fost niciodată, nici măcar să 
vedem cum îi pe-acolo înăuntru, ce se face pe acolo. Dacă ştiu ce-i pe-acolo, ştiu din 
piese de teatru, din cărți citite din literatură în care sunt procese. Cam ştiu ce-i pe-acolo şi 
dacă nu m-am dus. Şi Doamne dă să nu mă duc până la sfârşitul vieţii, că n-am ce căuta 

pe acolo. 

După ce Domnul Hristos are în vedere neuciderea, nemânierea, înlăturarea poftelor 
fără o rânduială, şi are în vedere cuvântul, seriozitatea în cuvânt, în sensul că zice 
Domnul Hristos: “Să fie cuvântul da, ce este da şi nu, ce este nu, şi ce-i mai mult decât 
aceasta de la cel rău vine”(Matei 5, 37), se referă apoi la felul în care trebuie să stai 
împotriva răului. Şi zice că dacă te loveşte cineva pe o parte a obrazului, să întorci pe 
cealaltă, adică mai bine să rabzi celui rău, decât să răsplăteşti răul cu rău (Cf. Matei 5, 
39). Nu staţi împotriva celui rău. Ci dacă te loveşte cineva pe o parte a obrazului, să 
întorci şi cealaltă, adică să fii totdeauna dispus să rabzi mai mult rău decât ţi se face, 
decât să faci şi tu rău în loc de rău. Şi tot acolo zice că dacă cineva îţi ia haina, lasă-i şi 
cămaşa. Însă nu înseamnă literar chestiunea aceasta, ci înseamnă în sensul acesta, că 
totdeauna să fii gata să suferi mai mult rău decât ţi se face, şi să nu te împotriveşti răului 
cu rău, pentru că a te împotrivi răului cu rău nu înseamnă a opri răul, ci înseamnă a 
înmulți răul, adică la răul pe care-l face el adaugi tu răul pe care-l faci tu. Şi îndeamnă 
Domnul Hristos să fii întotdeauna gata să faci bine. Zice că dacă-ţi cere cineva să mergi 
cu el o mie de paşi, să mergi două. Păi dacă-ţi cere să mergi o mie de paşi şi ajungi la 
locul unde a vrut el să ajungi, şi tu vrei să mergi mai departe îți zice: “No, du-te unde 
vrei!”. Deci nu în sensul acesta se pune problema, ci totdeauna să fii gata să faci mai mult 
decât ţi se cere, să fii disponibil pentru bine, să fii bun, să nu ţi se pară c-ai făcut mult. O 
întemeietoare de ordin călugăresc din Germania, Pauline von Malinkrodt, zicea că 
“iubirea nu calculează”, şi tot ca zicea că “numai iubirea calculează”. Adică cum e asta: 
iubirea nu calculează şi numai iubirea calculează? Foarte simplu: Iubirea nu calculează 
când dă, dar calculează când primeşte ca să dea şi mai mult. Asta este lucrarea iubirii. 
Când dă, dă totdeauna şi nu i se pare că a dat prea mult. Dacă vreodată ţi se pare c-ai dat 
prea mult şi că nu trebuia să fi dat atâta, să ştii că n-ai dat din iubire. Că iubirea e fericită 
când dă. În Faptele Apostolilor se relatează un cuvânt al Domnului Hristos, spus de 
Domnul Hristos dar comunicat de Sfântul Apostol Pavel. Se spune că a zis Domnul 
Hristos că “eşti mai fericit când dai decât când iei” sau “este mai fericit a da decât a lua” 
(Fapte 20, 35). Într-adevăr, cineva care are iubirea adevărată, iubire lucrătoare, acela-i 
fericit când dă. În căsătorie, de pildă, trebuie să-ţi faci o rânduială în aşa fel încât să fii 
fericit din fericirea celuilalt, să-l faci pe celălalt fericit şi atunci să fii fericit că este fericit 
celălalt. Asta înseamnă să dai, să oferi. Şi dacă ţi se pare c-ai oferit o dată prea mult şi că 
n-ai primit cât ar fi trebuit, înseamnă că, de fapt, tu n-ai dat din iubire. În prietenie este 
ca-n vasele comunicante: se toarnă într-unul şi se ridică în toate. Şi nu mai se ştie cât ai 
turnat şi cine a turnat şi cine nu a turnat. Aşa trebuie să fie în căsătorie, aşa trebuie să fie 
în relaţiile de iubire. 

Şi după aceea zice Domnul Hristos: “Aţi auzit că s-a zis celor de demult: «Să iubeşti 
pe aproapele tău şi să urăşti pe vrăjmaşul tău», iar Eu vă zic vouă: «lubiţi pe vrăjmaşii 
voştri, binecuvântaţi pe cei ce vă blestemă, faceţi bine celor ce vă urăsc, rugaţi-vă pentru 
cei ce vă vatămă şi vă prigonesc, ca să fiţi fiii Tatălui vostru Celui din ceruri, Care răsare 
soarele peste cei buni şi peste cei răi, trimite ploaia peste cei drepţi şi peste cei nedrepţi»* 
(Matei 5, 44, 45). Şi vine explicaţia: că dacă iubiți numai pe cei care vă iubesc, nu faceţi 
nimic deosebit pentru că şi păgânii fac acelaşi lucru. Dacă daţi împrumut numai celor de 
la care aşteptaţi să vă dea împrumut - sunt nişte chestiuni sociale, sunt nişte chestiuni ale 
firii - la fel fac şi vameşii, vameşii fiind o categorie de oameni dispreţuiţi la evrei (Cf. 
Matei 5, 46). Şi încheie: “Fiţi dar voi desăvârşiţi, precum Tatăl vostru Cel din ceruri 
desăvârşit este” (Matei 5, 48). În ce desăvârşiţi? În toate, dar în special în iubire. De ce în 
special în iubire? Pentru că despre iubire e vorba. lubiţi pe vrăjmaşii voştri ca să fiți ca 
Tatăl vostru Cel din ceruri care are iubire şi răsare soarele peste cei drepți şi peste cei 


72 


nedrepţi, trimite ploaia şi peste cei buni şi peste cei răi, deci aşa poţi să fii desăvârşit când 
te asemeni cu Tatăl Care acţionează în felul acesta. 

Prin urmare, în capitolul cinci din Sfânta Evanghelie de la Matei, în Predica de pe 
munte, avem nişte relatări care privesc Fericirile ca urcuş duhovnicesc, rosturile de sare şi 
de lumină pe care le au apostolii. E şi un principiu aici: “Aşa să lumineze lumina voastră 
înaintea oamenilor, încât văzând ei faptele voastre cele bune să preamărească pe Tatăl 
vostru Cel din ceruri” (Matei 5, 16). Vedeţi că în toate e Dumnezeu în centru, în prim 
plan. Apoi: “N-am venit să stric Legea, ci să o împlinesc” (Matei 5, 17). Acum vedem 
cum a împlinit-o Domnul Hristos, trecând de la înlăturarea uciderii la înlăturarea mâniei, 
mai mult să înlături mânia decât uciderea, pentru că dacă înlături mânia la ucidere nu 
ajungi. După aceea, în legătură cu desfrânarea, dacă-ţi faci rânduială în minte, îţi faci 
rânduială în viaţă. În legătură cu cuvântul, dacă eşti serios în cuvânt nu mai ai nevoie de 
jurământ. Şi apoi mai departe despre angajarea spre bine, care până la urmă are în vedere 
şi iubirea, chiar faţă de duşmani. De ce să-l iubeşti pe duşman? E o cerință a 
creştinismului. De ce e cerința aceasta? Pentru că iubirea e fericire, şi cu cât eşti cu mai 
multă iubire, cu atât eşti mai fericit. 

Şi apoi urmează nişte îndrumări în legătură cu milostenia, cu rugăciunea şi cu 
postul. În capitolul şase se începe cu milostenia, şi Domnul Hristos spune: “Când faci 
milostenie să n-o faci înaintea oamenilor, ca să fii privelişte lor şi ca să ai laudă de la 
oameni, ci să o faci în faţa lui Dumnezeu, să nu ştie stânga ta ce face dreapta ta” (Cf. 
Matei 6, 2, 3), adică să nu te lauzi cu faptele cele bune, cu faptele de milostenie, ci să le 
acoperi cu smerenia. Mai departe are în vedere rugăciunea: “Şi rugăciunea să o faci nu ca 
să te afişezi prin rugăciune, ci ca să te apropii de Dumnezeu, şi Dumnezeu să fie 
răsplătitorul rugăciunii” (Cf. Matei 6, 6). Şi aicea la rugăciune este şi rugăciunea Tatăl 
vostru. Şi zice Domnul Hristos să nu spui multe când te rogi, dar zice: “Voi aşa să vă 
rugaţi: Tatăl nostru care eşti în ceruri...” (Matei 6, 10-13) şi spune rugăciunea Tatăl 
nostru. În rugăciunea Tatăl nostru este o invocare: “Tatăl nostru Care eşti în ceruri”, sunt 
şapte cereri şi o încheiere. Încheierea: “Că a Ta este împărăţia şi puterea şi slava, în veci. 
Amin!”, se zice că este o încheiere care s-a adăugat mai târziu şi e scrisă pe marginea 
manuscriselor, deci nu e de la Domnul Hristos. Aşa cum avem noi la slujbă: “Că a Ta 
este împărăţia şi puterea şi slava: a Tatălui şi a Fiului şi a Sfântului Duh, acum şi pururea 
şi în vecii vecilor”, este o exprimare liturgică, e dată de Biserică. Şi avem şapte cereri; 
dintre cele şapte cereri este important de observat că una este reluată de Domnul Hristos, 
şi anume cea care-i condiționată: “Şi ne iartă nouă păcatele noastre, precum iertăm şi noi 
greşiților noştri”. Şi aceasta este reluată îndată după rugăciunea Tatăl nostru, căci 
urmează cuvintele: “Că de veţi ierta oamenilor greşelile lor şi Tatăl vostru Cel din ceruri 
vă va ierta vouă greşelile voastre, iar de nu veţi ierta oamenilor greşelile lor, nici Tatăl 
vostru Cel din ceruri nu vă va ierta vouă greşelile voastre” (Matei 6, 14, 15). E foarte 
important de avut în vedere lucrul acesta, pentru că felul cum e formulată cererea ne 
obligă la iertare, şi ne obligă la iertarea din inimă. Cum să iertăm? Adică cum ne iartă 
Dumnezeu? Cum zicem noi să ne ierte Dumnezeu? Să ne ierte Dumnezeu dacă iertăm, să 
ne ierte cum iertăm, să ne ierte Dumnezeu aşa cum iertăm noi pe oameni. Deci suntem 
datori cu iertarea. Şi aici iar putem face o legătură cu: “Du-te şi te împacă cu pârâşul tău”, 
adică dacă ai ceva de iertat să ierți. Şi Sfântul evanghelist Marcu cuprinde în Evanghelia 
sa, chiar dacă nu are atâtea cuvinte de învăţătură, în legătură cu rugăciunea, următoarele 
şi zice Domnul Hristos: “Iar când staţi de vă rugaţi, iertaţi orice aveţi împotriva cuiva ca 
şi Tatăl vostru Cel din ceruri să vă ierte vouă greşelile voastre” (Marcu 11, 25). E o 
datorie a creştinului să ierte; şi să ierte din inimă. Vedeţi la sfârşitul capitolului 
optsprezece din Evanghelie de la Matei, unde este pilda cu cei doi datornici, şi se spune: 

“Aşa vor păţi toţi aceia care nu vor ierta din inimă greşalele oamenilor” (Cf. Matei 18, 
35). Deci din inimă. Ce înseamnă să ierţi din inimă? Putem să ne dăm seama dacă ne 
gândim la tatăl fiului risipitor care l-a primit pe fiul risipitor iertându-l din inimă. Nu a 
mai pomenit nimic din relele lui, sau dacă a pomenit ceva a pomenit numai ca să scoată 
în evidenţă întoarcerea. Un om care iartă cu adevărat, acela e ca şi când a murit înainte de 
a se întâmpla răul. În Pateric este ceva în legătură cu ava Pimen, că cineva îi spunea că nu 
poate ierta pe altcineva, şi l-a atenționat cumva că trebuie să fie ca şi când ar fi murit 
înainte de a se întâmpla lucrul respectiv, iar Sfântul Isidor Pelusiotul - m-aş bucura dacă 
aţi ţine minte lucrul acesta - zice că: “Răul să-l scrii pe apă”. Aţi încercat vreodată să 
scrieți pe apă? Încercaţi şi vedeţi că nu se poate: n-ai cum scrie. Cum ai făcut o linie, cum 
s-a astupat linia. Deci, pe apă nu se poate scrie: răul să-l scrii pe apă. Să nu-l mai 
pomeneşti, să nu-l mai ai în vedere. Bineînţeles că la aşa ceva nu se ajunge aşa, de azi pe 
mâine şi ca şi când lucrul acesta ar fi foarte simplu. Nu. Nu este simplu. 

Şi apoi urmează nişte consideraţii în legătură cu postul, pe care Domnul Hristos îl 
vrea tot aşa, să fie mijloc de îmbunătăţire sufletească, să nu fie un mijloc de arătare că tu 
eşti acela care posteşti, şi după aceea urmează nişte îndrumări în legătură cu agonisirea de 
comori în cer. Să te gândeşti la faceri de bine care să rămână şi să le găseşti în cer. 
Aveam un părinte la noi la mănăstire, un părinte bătrân, şi tare îmi era mie simpatic, şi 
când aveam câte o portocală - ştiam că este plac portocalele - îi duceam, şi el zicea: 
“Dumnezeu să primească! să o găseşti în împărăţia Cerurilor pe masă!”. Parcă acolo mai 
îmi trebuie mie portocale! Dar aşa gândea omul, zice: “S-o găseşti în împărăţia Cerurilor 
pe masă!”. Şi apoi vorbeşte Domnul Hristos despre neîngrijorare. Cuvinte care privesc 
providenţa, adică faptul că Dumnezeu poartă grijă de noi, şi atunci noi nu mai trebuie să 
ne îngrijorăm. Asta nu înseamnă că nu trebuie să muncim, că dă Domnul Hristos acolo 
nişte exemple cu crinii câmpului, cu păsările cerului care nu adună în jitnițe şi în 
hambare, cu crinii câmpului care sunt mai frumos îmbrăcaţi decât Solomon. (Cf. Matei 6, 
26-30). Să nu ne îngrijim de ce vom mânca şi ce vom bea, să nu ne îngrijim cu ce ne vom 
îmbrăca, ci mai întâi să ne îngrijim de împărăția Cerurilor. Asta nu înseamnă că nu 
trebuie să ne facem datoria. Ştiţi că Domnul Hristos are şi o pildă în care îi întreabă pe 
unii care au stat toată ziua nemunciţi (fără lucru): “De ce aţi stat toată ziua fără să 
munciţi?” (Matei 20, 6). Deci nu este împotriva muncii, ci-l împotriva îngrijorării. Omul 
care-şi face datoria astăzi, sigur are cele de trebuință mâine. Şi dacă nu-şi face datoria 
astăzi, apoi n-are nici mâine, nu pentru că a ascultat de Domnul Hristos, ci pentru că nu a 
ascultat de Domnul Hristos: “leşi-va omul la lucrul său şi la lucrarea sa până seara” 
(Psalm 103, 24). La evrei, şi în concepţia de atunci nu existau zile de concediu: “Mă duc 
la mare să mă odihnesc vreo două săptămâni”, sau trei săptămâni sau cât te odihneşti. E o 
cerință a societăţii de astăzi. Oamenii nu pot face faţă, dar cei de demult, la muncile pe 
care le aveau ei, n-aveau nevoie de astfel de relaxări, şi atunci fiecare zi trebuia să fie o zi 
de muncă. Ziua de muncă, dacă nu ţi-o împlineai ca zi de muncă, călcai legea lui 
Dumnezeu. Şi aşa ar trebui să gândim şi noi, de fapt, în realitate, că trebuie să facem 
ceva, să împlinim, să umplem şi noi fagurii cu binele. Are Vasile Militaru o poezie 
Rugăciune de seară, şi acolo zice: “Să pornesc la muncă sfântă cum pornesc albinele / Să 
pot umple ca şi ele fagurii cu binele”. Domnul Hristos ne învaţă să nu fim îngrijoraţi, să 
nu fim împovăraţi de griji. Asta vrea să spună Domnul Hristos, nu că să nu ne facem 
datoria. Sfântul Apostol Pavel, el însuşi a scris în Epistola către Tesaloniceni că: “Cine 
nu vrea să muncească acela nici să nu mănânce” (II Tes. 3, 10), sau că să mănânce pâinea 
de ei agonisită (text paralel)? Sfântul Apostol Pavel el însuşi spune că: “N-am dorit de la 
nimeni arginţi sau aur sau haină sau pâine, că mâinile acestea au lucrat pentru mine şi 
pentru tovarăşii mei” (Cf. Fapte 20, 33, 34). Deci Sfântul Apostol Pavel, care L-a înţeles 

mai bine pe Domnul Hristos decât Îl înţelegem noi, a ştiut că e dator cu munca şi a 
muncit. Nu ştiu dacă n-am mai spus eu aici, dar am spus în multe locuri că tare mult îmi 
plac mâinile bătătorite. Când dau mâna cu cineva care are mâna bătătorită aşa mi-i de 
drag. De ce? Pentru că ştiu că omul acela nu a stat degeaba. Bătăturile nu se fac stând; la 
mine nu se fac. De ce nu se fac la mine? Că nu fac treabă din aceea care să fie cu bătături 
la mâini. Am mâini nebătătorite. Dar când l-am întâlnit pe părintele Arsenie prima dată la 
Sâmbăta, în 1942, apoi avea nişte mâini bătătorite, că nu ştiu cu ce şi le-a bătătorit aşa. 
Sigur că nu stând. Apoi, când l-am mai întâlnit sigur că nu le mai avea aşa de bătătorite, 
pentru că a trăit în alte împrejurări de viaţă. Un coleg de-al nostru, când a venit din 
vacanţă, când eram la Teologie, avea nişte mâini bătătorite de rar poţi vedea aşa mâini 
bătătorite! Dar înseamnă că a făcut ceva. Deci munca este o datorie, o datorie 
indiscutabilă. Voi sunteţi studenţi aici, cei mai mulţi. Eu să ştiţi că totdeauna m-am 
bucurat de oamenii care muncesc ca studenţi, care-şi iau examenele toate în prima 
sesiune, au o seară liberă să le poată ajuta la ai lor dacă sunt de la ţară, dacă nu, să se 
cunoască că muncesc. Asta-i mare lucru să-ţi faci datoria, să ştii că ziua e de muncă. 
Vedeţi cum zice acolo la Psalm: “Ieşi-va omul la lucrul său şi la lucrarea sa până seara” 
(Psalm 103, 24). Nu până pe la trei, şi după aceea ne hodinim. În sfârşit, noi privim 
lucrurile în contextul existenţei noastre, nu schimbăm noi societatea, dar principiile tot 
aceleaşi sunt. 

Din capitolul şapte din Evanghelia de la Matei vreau să amintesc începutul, în 
special, unde-i vorba să nu judecăm, să nu vedem relele celor din jurul nostru şi ale 
noastre să nu le vedem: “Scoate întâi bârna din ochiul tău ca să poţi scoate după aceea 
paiul din ochiul fratelui tău” (Matei 7, 5). Sunt nişte cuvinte care le pune Domnul Hristos 
în legătură cu osândirea, cu judecarea, cu distanţarea de oameni când te crezi tu mai bun. 
De obicei, omul care judecă nu iubeşte; cine iubeşte este şi îngăduitor. Cine nu iubeşte 
observă toate relele, toate neajunsurile. Ştie el mai bine. Avem în Evanghelie de la Matei 
în capitolul şapte, versetul doisprezece un principiu de viaţă: “Toate câte voiţi să vi le 
facă vouă oamenii, faceţi-le şi voi la fel”. Deci creştinismul ne angajează. Vrei să te 
respecte cineva, îl respecţi tu mai întâi. Vrei să te salute cineva, tu îl saluţi mai întâi. Vrei 
să fie cineva binevoitor faţă de tine, tu eşti binevoitor faţă de el. Deci să ne uităm 
totdeauna la partea noastră, la ceea ce putem face noi, şi atunci se înmulţeşte binele şi se 
poate aştepta din partea celorlalți. 

Şi-apoi sunt câteva cuvinte în legătură cu: “Feriţi-vă de proorocii mincinoşi, care 
vin la voi în piele de oaie - deci blânzi ca oile - şi pe dinăuntru sunt lupi răpitori” (Matei 
7, 15). E vorba de cei care nu au acelaşi gând creştinesc, nu propovăduiesc Evanghelia 
aşa cum o vrea Domnul Hristos. Şi mai e şi cuvântul acesta, înainte de a încheia, că: “Nu 
oricine îmi va zice: «Doamne, Doamne!» va intra în împărăţia Cerurilor, ci cel ce face 
voia Tatălui Meu care M-a trimis” (Matei 7, 21). La urmă încheie cu un fel de 
comparaţie: “Cine ascultă aceste cuvinte ale Mele şi le împlineşte este asemenea omului 
care şi-a întemeiat casa pe stâncă şi au venit ploile şi vânturile şi au izbit în casa aceea şi 
n-au putut-o clinti - deci omul care împlineşte ceea ce vrea Domnul Hristos este statornic 
în bine -, iar cel care nu împlineşte aceste cuvinte ale Mele este asemenea celui care şi-a 
aşezat casa cu temelia pe nisip, şi-au venit ploile şi-au venit vânturile şi-au izbit în casa 
aceea şi a căzut şi năruirea ei a fost mare”(Matei 7, 27). Temelia pe nisip Sfinţii Părinţi o 
socot a fi nisipul părerii de sine. Atunci când ai tu o părere mai bună, când ai tu o părere 
de tine însuţi, în cazul acesta nu eşti întemeiat pe ceea ce vrea Domnul Hristos. Cine nu 
se întemeiază pe Predica de pe munte nu duce o viaţă evanghelică, chiar dacă ar face 
anumite lucruri, că i se pare lui că ar fi bine să facă un lucru deosebit, i se pare lui că o 
faptă bună anume e ceea ce ar putea face mai bine. Nu aşa. Ci toate trebuie avute în 

vedere: şi nemânierea, şi înfrânarea, şi grija în cuvânt, şi neîmpotrivirea cu răul, şi 
rugăciunea - rugăciunea făcută fără să te afişezi prin ea -, şi milostenia fără să te afişezi 
prin ea, şi neîngrijoarea dar totuşi împlinirea datoriei de a munci. Şi să nu judecăm pe 
nimeni, să împlinim tot ce putem împlini ca să se înmulțească binele din lumea aceasta. 
Toate acestea sunt principiu de viaţă şi fac din Predica de pe munte un îndreptar de 
viaţă. 
Dumnezeu să ne ajute! 

Întâlnire cu tinerii din tabără 


Joi, 24 iulie 1997 


Până apar eventualele întrebări aş vrea să vă spun ceva frumos, şi anume, prin anii 
"70, nu ştiu '72, '73, am fost la Sibiu - şi asta în legătură cu pomenirea Sfintei Cristina. 
Am fost la Sibiu, era prin martie. Cred că, adică nu mai ştiu de ce am fost anume la Sibiu. 
Şi am ajuns la părintele Vasile Mihoc, care avea atunci o fetiţă, pe nume Cristina, de 
curând născută, şi botezată de curând de poetul Traian Dorz, care a devenit cumătru al 
părintelui, prin botezul fiicei părintelui Vasile Mihoc - profesor de Noul Testament la 
Sibiu. Şi poetul Traian Dorz a scris în versuri un mărțişor pentru Cristina, pe care mi l-a 
prezentat şi care mi-a plăcut foarte mult: 

Să fie Cristina bună ca lumina, 

Să-i fie fiinţa dreaptă ca credinţa, 

Un odor frumos Domnului Hristos, 

Ca să poată creşte plină de nădejde. 

Şi să-i fie firea dulce ca iubirea 

Un odor frumos Domnului Hristos. 

Mi-au plăcut versurile acestea. Le-am învăţat imediat. Le-am ţinut minte şi le ţin 
minte şi sunt o podoabă de gând pe care o port în minte. Am folosit versurile acestea de 
multe ori, chiar şi la o slujbă de cununie unde am luat parte, unde s-a potrivit numele 
miresei, de exemplu Cristina, sau Florina, Simina, Dorina. Şi-a mers aşa şi am adaptat. 
Totdeauna le-a plăcut şi totdeauna când am în față, aproape totdeauna, hai să zic aşa, 
când am avut în faţă o “Cristina” am zis: “Să fie Cristina bună ca lumina” şi celelalte în 
măsura în care s-au putut. Numai că le place şi la alții şi m-am gândit că poate vă plac şi 
vouă, Şi să vi le spun. Tot atunci cu prilejul botezului Cristinei - care acum e studentă la 
Teologie, dacă nu cumva a şi terminat, şi oricum e căsătorită cu un preot -, i-a dat o 
Biblie şi pe Biblie a scris o dedicație: 

Fie-ţi Cartea Domnului 

Pază dulce somnului, 

Soarele destinului, 

Liniştea căminului, 

Candelă vegherilor 

Şi balsam durerilor. 


Fie-ţi graiul Sfântului 
Drumul legământului, 
Prietenul cărărilor, 
Dragostea cântărilor, 
Focul rugăciunilor 

Şi liman furtunilor. 


Fie-ţi Sfânt Cuvântul Lui 
Aurul pământului, 

Miezul bucuriilor, 

Plata dărniciilor, 

Fericirea traiului 

Şi răsplata raiului. 

E excepțional de frumos. 

Adică pe un Noul Testament, pe o Biblie poate fi scris aşa ceva, pentru că cuprinde 
cumva conţinutul Scripturii, conţinutul Noului Testament; pentru noi creştinii Noul 
Testament este Biblia noastră. Întreaga Biblie e Biblia noastră, însă în special Noul 
Testament. Vechiul Testament a fost pregătitor pentru Noul Testament, aşa că pe noi ne 
interesează mai puţin Vechiul Testament, în momentul în care e depăşit de Noul 
Testament. Deci: 

“Fie-ţi Cartea Domnului - Biblia - Pază dulce somnului” - prin mângâierile pe care 
le aduce, prin faptul că te pregăteşte pentru o viaţă fără probleme, te scoate din hăţiş, din 
vârtej, îţi dă o linie directoare, îţi limpezeşte sufletul. Când poţi dormi bine? Atunci când 
n-ai probleme, când n-ai preocupări, când nu te asupreşte ceva. Ori Biblia are rostul 
acesta de a te scoate din asupreală: “Fie-ţi Cartea Domnului 1 Pază dulce somnului”. 
Poate s-a gândit într-un fel poetul şi la faptul că copilul doarme mult; 

“Soarele destinului”, deci în destinul care-l ai de la Dumnezeu, cum e dacă e să ai 
un soare, soarele care conduce, care te încălzeşte, care luminează 

“Liniştea căminului” - un cămin liniştit într-adevăr se poate realiza pe baza 
învățăturilor din Scriptură; 

“Candelă vegherilor” - să fie ca o candelă, ca o veghere, ca ceva care te ţine treaz; 

“ Şi balsam durerilor” - când ajungi la durere să-ţi fie balsam, să ai un spor de bine 
pe care nu l-ai avea dacă n-ai cunoaşte Scriptura. 

“Fie-ţi graiul Sfântului” - deci cuvântul lui Dumnezeu e “graiul Sfântului”; 

“Drumul legământului” - ai un legământ cu Dumnezeu, să-ţi fie drum al 
legământului; 

“Prietenul cărărilor” - să te însoţească pe cărările vieţii, 

“Dragostea cântărilor” - să ai o revărsare de suflet prin cântare pe baza unui conţinut 
sufletesc pe care l-ai realizat din cuprinsul Scripturii, din cuvântul cel veşnic al lui 
Dumnezeu; 

“Focul rugăciunilor” - adică să fie un spor în rugăciune; 

“Şi liman furtunilor” - câte furtuni vin în viaţă toate să fie mărginite pentru tine 
într-un liman în care te găseşti, unde furtunile nu mai au putere, chiar dacă există totuşi; 

“Fie-ţi Sfânt Cuvântul Lui” - adică cuvântul Domnului Hristos, cuvântul lui 
Dumnezeu; 

“Aurul pământului” - (...) dacă legea gurii Tale e mai scumpă decât mii de comori 
de aur şi de argint, înseamnă că este mai presus decât comorile de aur şi de argint, deci 
“aurul pământului”. “Aurul pământului” nu este aşa de important cât este de importantă 
Scriptura; 

“Miezul bucuriilor” - sunt şi bucurii omeneşti, dar ceea ce dă Scriptura e mai mult 
decât ceea ce dă lumea aceasta: “Nu vă asemănaţi chipului acestui veac - zice Sfântul 
Apostol Pavel - ci vă schimbaţi prin înnoirea minţii”. Înnoirea minţii este tocmai acest 
lucru, care-ţi aduce miezul bucuriilor; lucrurile să fie întemeiate pe miezul bucuriilor; 

“Plata dărniciilor” - angajarea în ajutorare să-ţi fie o dărnicie întemeiată pe 
Scriptura care nu se schimbă şi care va fi statornică; 

“Fericirea traiului” - să-ţi aducă fericire în viaţă; 

“Şi răsplata raiului” - să fie ca un rai înainte de rai. 

Cred că într-adevăr e frumos şi pentru voi, că eu aşa am zis că e ceva frumos. 

Î - Părinte, că aţi vorbit despre importanţa Scripturii, care este efectul pe care îl are 
Scriptura asupra minţii omului, şi de ce nu are acelaşi efect la ortodocşi şi la eretici? 

R - Dragă, efectul într-un fel e acelaşi, numai că orientările nu sunt aceleaşi. La noi 
Biblia e preluată în slujbe. Deosebirea este aceasta, că noi Biblia n-o avem - nu pornim 
de la Biblie, dar Biserica a pornit de la Biblie, a creat slujbele, slujbele sunt mijlocul de 
legătură cu Dumnezeu, iar Biblia e cuprinsă în slujbe. Adică eu când vreau să cunosc 
Biblia, pot să o cunosc foarte bine din conţinutul slujbelor, atât din ce se afirmă, cât şi din 
ce se citeşte. Mă duc la sfânta Liturghie şi la sfânta Liturghie ni se citeşte din Apostol şi 
din Evanghelie şi este un mijloc de a intra în legătură cu Biblia. La sectari, la eretici, în 
general Biblia este punctul de plecare şi interpretarea este interpretarea pe care o dau ei. 
La noi Biblia ne-o dă Biserica în conţinutul slujbelor, iar interpretarea e interpretarea 
Bisericii, nu este interpretarea pe care o dă fiecare. Şi aşa că asta poate să fie o deosebire, 
şi mai ales în “Filocalie” scrie: “Bate la porţile Scripturii cu mâinile virtuţii”. Trebuie să 
fii pregătit cumva, să ţi se îndrepte mintea, ca să poţi înţelege lucrurile mai presus de 
înțelegere. Şi anume, Părintele Arsenie zicea că: “În mintea strâmbă şi lucrul drept se 
strâmbă”. Ca să nu se strâmbe Scriptura în mintea ta, trebuie să ţi se îndrepte mintea întâi, 
să ai grijă să ai o minte dreaptă, ca să menţină în forma ei concepţia din Scriptură. Şi noi 
ne rugăm, la anumite slujbe, mai ales la Utrenie spunem înainte de Evanghelie cuvintele: 
“Şi pentru ca să ne învrednicim noi să ascultăm Sfânta Evanghelie, pe Domnul 
Dumnezeul nostru să-L rugăm”. Socotim un privilegiu special ca să citim, să ascultăm 
Evanghelia. Ne pregătim anume pentru cuvântul lui Dumnezeu. Cuvântul lui Dumnezeu 
nu-l poţi asculta cu preconcepţiile care nu ţin de Dumnezeu. 

Î - Părinte, poate nu toţi cei de aici ştiu care-i părerea Sfinţiei voastre despre Sfânta 
Împărtăşanie. Ne puteţi spune câteva cuvinte? 

R - În ce sens părerea mea? Eu n-am o părere specială. 

Î - În sensul cum să ne raportăm noi la ea şi cum să ne apropiem, şi cum să o 
folosim. 

R - Dragă, mai întâi de toate trebuie să ştim că Sfânta Împărtăşanie este cel mai 
mare dar pe care îl dă Dumnezeu omului. Dacă ar vrea Dumnezeu să dea un dar mai mare 
decât acesta n-are ce să dea omului. Numai că, la fel ca toate câte le dă Dumnezeu, toate 
ale omului sunt la nivelul omului. Deci şi primirea, şi înţelegerea, şi întrebuinţarea. 
Sfânta Împărtăşanie este la nivelul omului, sau la nivelul unei concepţii şi unei atitudini 
care s-a format în grupul respectiv, în regiunea respectivă. La începutul creştinismului, 
Sfânta Împărtăşanie se dădea credincioşilor care luau parte la sfânta Liturghie. Tuturor 
credincioşilor fără deosebire, în sensul că cei mai mulţi dintre credincioşi duceau o viaţă 
deosebită, şi de aceea se puteau împărtăşi. Nu erau atâtea lucruri, să zicem aşa, cumva 
pregătitoare pentru Sfânta Împărtăşanie, pentru că multe din ele nu existau. De exemplu, 
noi acum avem o rânduială de pregătire pentru Sfânta Împărtăşanie, citim nişte rugăciuni, 
una a Sfântului Simeon Noul Teolog. Însă Sfântul Simeon Noul Teolog a trăit în secolul 
X-XI - până în secolul acela nu exista rugăciunea respectivă. Sfântul Vasile cel Mare (a 
trăit) în secolul IV - până la Sfântul Vasile cel Mare nu exista rugăciunea. Sfântul loan 
Gură de Aur în secolul IV, la fel - până la el nu au existat rugăciunile pe care le citim noi 
înainte de Sfânta Împărtăşanie. Sfântul loan Damaschin, în secolele VII-VIII. Deci s-a tot 
adăugat câte ceva, şi sunt foarte bine venite, pentru că vor să creeze o atmosferă. Ori la 
început nu era aşa. La început oamenii se pregăteau pentru primirea Sfintei Împărtăşanii 
prin ceea ce făceau în viață, aşa cum ne pregătim pentru moarte. Întreb pe cineva, că dacă 
ar veni moartea acum s-ar simţi pregătit? Zice: “Nu, păi nu m-aş simţi pregătit”. Aş vrea 
să ştiu ce ar face el ca să fie pregătit pentru moarte. Nu ai cum să te pregăteşti pentru 
moarte decât cum te pregăteşti pentru viaţă. Tot aşa şi cu primirea Sfintei Împărtăşanii: 

ne pregătim prin participarea la slujbe, prin rugăciunile care le facem, dar mai ales prin 
viaţa pe care o ducem. Aş vrea să se ştie că Sfânta Împărtăşanie nu este o recompensă, ci 
este un mijloc, un mijloc de îmbunătăţire sufletească. 

Deci noi cerem de la credincioşi o vrednicie, o învrednicire pe care o dă Dumnezeu, 
adică nu noi ne câştigăm învrednicirea aceasta, dar noi trăim o viaţă în aşa fel încât să ne 
poată binecuvânta Dumnezeu, şi dacă suntem sub binecuvântarea lui Dumnezeu prin 
viaţa pe care o ducem, suntem sub binecuvântarea lui Dumnezeu şi ca să ne împărtăşim, 
pentru că învrednicirea propriu-zisă o dă Dumnezeu. Să nu uităm niciodată că Sfânta 
Împărtăşanie este o hrană: “Cel ce mănâncă Trupul Meu şi bea Sângele Meu”. Este 
“pâinea vieţii, pâinea care s-a pogorât din ceruri”: “Eu sunt Pâinea vieţii, Eu sunt pâinea 
care s-a pogorât din ceruri”. Sfânta Împărtășanie este o pâine, este o hrană, este ceva de 
care ai nevoie, este ceva ce ţi se dă aşa cum ţi se dă hrana ca să trăieşti, tot aşa ţi se dă 
Sfânta Împărtăşanie ca să trăieşti spiritual. La Cina cea de Taină, Domnul Hristos a 
împărtăşit doi nevrednici, sigur nevrednici. Şi nu a zis că nu este împărtăşeşte, pentru că-s 
nevrednici. Cine? luda şi Sfântul Apostol Petru. La Sfântul Apostol Petru nu i-a spus: 
“Nu te împărtăşesc că şi aşa o să te lepezi de Mine”, şi lui luda nu i-o spus: “Nu te 
împărtăşesc că M-ai vândut şi că o să te spânzuri până la urmă”. Acesta-i un lucru la care 
nu prea iau aminte mulţi. E adevărat că trebuie totuşi, după Sfântul Apostol Pavel, să 
avem o învrednicire. Eu, când m-am dus prima dată la Sâmbăta, în 1942, în 30 august, 
l-am auzit pe părintele Arsenie vorbind tocmai despre chestiunea aceasta a învrednicirii 
de Sfânta Împărtăşanie, şi anume a adus în atenţie cuvintele Sfântul Apostol Pavel din 
Epistola întâia către Corinteni, capitolul 11, de la sfârşitul capitolului, că: “Să se 
cerceteze omul pe sine şi numai aşa să mănânce din această pâine şi să bea din acest 
pahar, pentru că cine mănâncă şi bea cu nevrednicie, mănâncă şi-şi bea sieşi osândă, de 
aceea sunt printre noi mulți slabi şi bolnavi, şi bună parte mor”. Şi părintele a comentat 
textul acesta. Deci aş putea zice că am pornit în viaţă cumva şi cu conştiinţa aceasta că 
omul trebuie să se cerceteze şi trebuie să aibă o învrednicire. Cercetarea nu o facem 
numai noi înşine, ci ne-o face şi duhovnicul, pentru că ne spovedim ca să ne împărtăşim 
şi el ştie dacă suntem în situaţia de a ne putea împărtăşi sau nu putem să ne împărtăşim 
pentru că avem păcate opritoare de Sfânta Împărtăşanie, şi pentru că trebuie să facem 
nişte eforturi să ne depăşim, şi mai ales să ne facem receptori pentru Sfânta Împărtăşanie, 
ca nu cumva să luăm ca şi când am lua o hrană comună, ca şi când am mânca pâine, cum 
zice Sfântul loan Scărarul în “Scară”, unde vorbeşte despre nesimţire, şi unde spune că 
cei care-s nesimţitori, când se împărtăşesc parcă ar mânca pâine obişnuită. Toate ale 
omului sunt la nivelul omului, deci şi învrednicirea, şi împărtăşirea, şi simţirea şi 
nesimţirea, şi toate câte sunt legate de Sfânta Împărtășanie sunt la nivelul omului, numai 
că, oricum ar fi, Sfânta Împărtăşanie are rostul de a ne ajuta să ne îmbunătăţim, de aceea 
a prezentat-o Domnul Hristos ca pâine, ca hrană, de aceea Sfânta Biserică ne dă Sfânta 
Împărtăşanie ca o hrană, deci nu ca o recompensă: “Hai că acesta e băiat de treabă, şi o 
făcut numai ce-i bine, şi deci îi dau posibilitatea să se împărtăşească, să fie cumva 
recompensat pentru viaţa pe care o duce”, ci e un ajutor: asta nu trebuie să uităm 
niciodată. 

Şi atunci, dacă e un ajutor, n-ai motive să amâni împărtăşirea şi să o laşi la, ştiu eu, 
la nişte soroace. Deşi n-o poţi da nici întâmplător. De exemplu, la mine a venit un 
cetăţean care mi-a spus: “Părinte, eu am făcut un păcat mare, mare de tot”. Şi eu l-am 
întrebat: “Ce păcat? Poţi să-l spui?” Şi el atunci, cumva cu toată îndrăzneala, şi ca şi când 
nu ar fi făcut nici un păcat: “Păi cum să nu pot să-l spun, că doar îl ştie tot satul”. Şi-am 
zis: “Ce s-a întâmplat?”. “Am omorât pe un fiu al meu”. M-a blocat când mi-a spus asta; 
nici nu l-am mai putut întreba în ce... adică în ce împrejurare, dar n-am putut insista. Zic: 

“În ce împrejurare?” “M-am bătut cu soţia mea şi copilul a intrat între noi, l-am lovit şi a 
murit”. Deci el nu a vrut să-l omoare pe copilul lui. Altă dată nu ar fi repetat fapta 
aceasta, deci a fost o chestiune întâmplătoare. L-am întrebat dacă a făcut închisoare şi a 
spus că da, mi-a spus că nouă ani a făcut închisoare. Acum, cum eu nu dau niciodată, la 
nimeni, o amânare de la Sfânta Împărtășanie mai mult de trei ani ( Adică cum nu dau? 
Hai să fie şi o paranteză. Sunt unii la care le spun: “Mă, dacă tot aşa trăieşti nici la moarte 
nu eşti vrednic”. Deci nu pot să hotărăsc nimic dacă nu-şi schimbă viaţa, dar dacă-şi 
schimbă viaţa omul, şi se sileşte şi se osteneşte pentru cele bune, îi dau cel mult trei ani 
oprire de la Sfânta Împărtăşanie. Pentru orice. Şi unde dau părinţii 20 de ani, şi 25, şi 15, 
şi 10, şi 12, eu dau 3 ani. De ce? pentru că m-am orientat după un cuvânt al părintelui 
Stăniloae din “Dogmatica”, de la Spovedanie, unde spune că dânsul e de părere - scria 
atunci - să nu dăm mai mult de trei ani oprire de la Sfânta Împărtășanie. Şi eu m-am luat 
după treaba asta.), şi-atunci m-am gândit: “EI o făcut nouă ani, iacă de trei ori trei, l-aş 
putea lăsa să se împărtăşească”. M-am gândit, dar n-am zis nimic. Numai am început să-l 
întreb: “La biserică mergi?”, şi el zice: “Nu.”, “Te rogi dimineaţa şi seara?” - “Nu.”, 
“Posteşti?” - “Nu”, “Păi - zic - măi frate, păcatele acestea pe care le faci tu acum sunt mai 
mari decât păcatul pe care l-ai făcut într-o clipă, şi n-ai vrut să-l faci”. Ce-i păcatul? 
Păcatul este călcarea legii lui Dumnezeu cu deplină voinţă şi ştiinţă! Ori el a făcut un 
păcat care aş putea zice că într-un fel nici nu era păcat, în sensul că nu la făcut cu deplină 
voinţă şi ştiinţă, nu a urmărit să facă un păcat, ci a ajuns la o situaţie de păcat. Şi-atunci 
n-avea motive să i-l socotesc ca şi când ar fi fost un tâlhar la drumul mare, pus anume să 
omoare. Ar fi avut circumstanţe atenuante: dom'le, omul acesta nu a vrut să omoare, deci 
nu i se poate socoti gravitatea păcatului, ca atunci când ar fi urmărit, ar fi fost premeditată 
chestiunea. Şi atunci zic: “Măi, păcatul “cesta pe care l-ai făcut tu, care zici tu, nu este aşa 
de mare cum sunt acestea pe care le faci acum, şi anume: tu de câte ori trebuie să mergi la 
Biserică, nu mergi; deci eşti în păcat, faci păcat atâta timp cât stau ceilalți la Biserică şi-şi 
împlinesc datoria, tu faci păcat; e vreme de rugăciune, tu nu-ţi faci rugăciunea, eşti în 
păcat, faci păcat; se posteşte în zi de post şi tu mănânci de dulce, faci păcat. Pe când 
păcatul acela l-ai făcut într-o clipă. Deci nu te poţi împărtăşi.” - “Păi până când, 
părinte?”, “Până când eşti aşa. Până când mai faci din acestea nu te poţi împărtăşi. Te laşi 
de acestea, mergi la Biserică, îţi faci rugăciunile, posteşti, împlineşti cât poţi tu împlini 
din ce ştim noi că trebuie împlinit...”. 

A venit la mine un tânăr, mai zilele trecute, care mi-a spus că i-a dat un părinte nişte 
canoane pe care eu nu le dau niciodată. De ce? Pentru că eu ştiu ce pot face oamenii în 
condiţiile lor. Adică, noi nu trebuie să asuprim pe oameni prin nişte lucruri pe care 
trebuie să le facă, dar să ducă o viaţă corectă, o viaţă cinstită, şi asta îl recomandă. 
Şi-atunci nu se mai pune problema că dacă eşti vrednic astăzi, mâine nu mai eşti vrednic, 
dacă duci tot viaţa pe care ai dus-o până astăzi, să zicem. Şi-atunci se pune problema că 
trebuie să mai aştepţi şase săptămâni, ca să te împărtăşeşti că atâta e sorocul. Nu! Dacă 
te-ai împărtăşit astăzi şi vrei să te împărtăşeşti şi mâine poţi să te împărtăşeşti foarte 
liniştit, pentru că dacă se face liturghie, şi mâine se spune :”Luaţi mâncaţi”, şi mâine se 
spune: “Cu frică de Dumnezeu, cu credință şi cu dragoste să vă apropiaţi”, şi dacă 
duhovnicul îți dă voie... La mine vin unii - mai ales în postul Sfintei Marii se întâmplă 
asta şi în postul Paştilor - şi se spovedesc. Zic: “Când te-ai spovedit ultima dată?” Zice 
“Vineri - şi-i duminică -, vineri la catedrală la Sibiu - să zicem -. Păi - zice - părinte am 
venit să mă spovedesc şi la dumneavoastră.” Şi după ce văd eu că omul e cum trebuie şi 
zic: “Vrei să te împărtăşeşti?”. Şi el aşa mirat: “Dar se poate?”, “De ce să nu se poată?”, 
adică te-ai împărtăşit alaltăieri, şi astăzi nu se poate, că este astăzi. De ce să nu se poată? 
Şi-atunci omul zice “ Bine părinte, dacă îmi daţi voie mă duc şi mă împărtăşesc”. Şi eu îi 

dau voie să se ducă să se împărtăşească. Ca să primească hrană, ca să primească energie, 
ca să primească putere. 

Mulţi zic că: “A, păi stai acum încă şase săptămâni, că...”. Şi se pregăteşte omul 
acela şase săptămâni, sau acela pe care îl opresc eu trei ani de zile de la Sfânta 
Împărtăşanie, tot timpul aceia trei ani se pregăteşte? Că nu se pregăteşte, numai atâta că 
atunci când vede că se împărtăşesc alţii, zice: “Uite, eu nu sunt la măsurile acelea, ca să 
mă împărtăşesc. Eu încă-s oprit încă trebuie să mai fac canon, încă trebuie să fiu 
preocupat, încă trebuie să doresc, încă trebuie să astup relele de odinioară, să mă feresc 
de ele, şi în felul acesta e ajutat”. Aşa că eu, să ştiţi că sunt pentru împărtăşirea deasă 
pentru oamenii care vor să se împărtăşească, nu pentru ceilalți: “No haideţi oameni buni 
la împărtăşire, ca să primiţi dar, ca să primiţi... că dacă eşti nepăsător faţă de dar, nu 
primeşti nici un dar”. Biserica totdeauna zice să nu fie spre judecată sau spre osândă. De 
exemplu la Sfânta Liturghie, când preotul cere de la Dumnezeu Tatăl să trimită pe Duhul 
Sfânt, să prefacă cinstitele daruri în trupul şi sângele lui Hristos, după ce cere aceasta 
spune de ce anume cere. Zice aşa: “Ca să fie celor ce se vor împărtăşi spre trezirea 
sufletului, spre iertarea păcatelor, spre plinirea Împărăției cerurilor, spre îndrăznirea cea 
către Tine, iar nu spre judecată sau spre osândă”. (Încă odată să spun: “Spre trezirea 
sufletului, spre iertarea păcatelor, spre împărtăşirea cu Sfântul Duh, spre plinirea 
Împărăției Cerurilor, spre îndrăznirea cea către Tine” şi adaugă îndată: “iar nu spre 
judecată sau spre osândă”). Deci poate să fie o împărtăşire spre judecată sau spre osândă. 
Când? Când omul o face de paradă. Când o face ca să vadă alţii că se împărtăşeşte. Când 
o face din motive străine de mântuirea lui, atunci poate să fie spre judecată sau spre 
osândă, spre învârtoşare sufletească. Dar când o face sincer, şi doritor de a primi har de la 
Dumnezeu şi de a primi putere, energie pentru o viaţă sfântă, nu e nici o piedică, poate să 
o facă. Bineînţeles dacă îi dă voie duhovnicul, dacă duhovnicul e cum sunt eu are noroc, 
că eu în general nu sunt un om din acela care zice: “A, păi lasă măi frate...”. Eu mă pot 
împărtăşi de câte ori slujesc, sau de câte ori vreau să mă împărtăşesc, şi nu zic: “Păi nu 
mă împărtăşesc astăzi, că m-am împărtăşit ieri”. Atunci nici la credincios nu îi pot spune: 
“Păi stai puţin, că dacă te-ai împărtăşit ieri ce mai vrei astăzi? “. Nu se poate. Dacă eşti cu 
dreaptă judecată, dacă eşti nepăsător, pentru că sunt unii duhovnici care parcă-s aceia de 
la Poliţie, ar vrea să-i prindă pe oameni cu ceva. Oamenii sunt cum sunt, au greutăţile lor, 
dar dacă sunt odată hotărâți pentru Dumnezeu şi vor să se împărtăşească îi împărtăşesc 
însă nu vreau să se ajungă la nişte lucruri care nu ar fi bine nici pentru oamenii care se 
împărtăşesc, şi anume nu aş vrea să se împărtăşească că vreau eu să se împărtăşească. Eu 
vreau să se împărtăşească, dar să nu se împărtăşească pentru că vreau eu să se 
împărtăşească. Să se împărtăşească pentru că vor ei şi pentru că vreau eu. Dacă gândesc 
că îmi fac mie un favor, că a zis părintele Teofil să mă împărtăşesc, hai să mă 
împărtăşesc, să nu se împărtăşească. Dacă vreau să se împărtăşească că doresc ei, să se 
împărtăşească. 

Acum, la mine vin mulţi oameni, mai ales în postul Paştilor, la spovedit, de aceia 
care se spovedesc în postul Paştilor. Şi eu zic, le spun de multe ori şi în predică: “Nu am 
încredere în aceia care se spovedesc numai în postul Paştilor. Nu am încredere în 
spovedania celor ce se spovedesc numai în postul Paştilor”. Şi la toţi care vin în faţa mea, 
la spovedit, le spun, îi întreb: “Când te-ai spovedit ultima dată? “, zice: “Anul trecut în 
postul Paştilor”. Şi totdeauna zic: “Trebuie să te spovedeşti în toate posturile, nu numai în 
postul Paştilor”. Anul următor vine omul din nou la mine, şi zic: “Când te-ai spovedit 
ultima dată? “ - “Anul trecut în postul Paştilor”, “La cine?” - “La dumneavoastră”, “Păi - 
ZIC -, Măi, nu ţi-am spus să te împărtăşeşti în toate posturile? “, “Păi - zice -, mi-aţi spus 
părinte, dar nu m-am împărtăşit, dar acum ce să fac? “. Şi apoi mă întreb şi eu ce să fac 

cu el, că nu m-a ascultat. Să-l mai amân un an? Zic către câte unul: “Tu numai în postul 
Paştilor te spovedeşti? “ - “Numai, că aşa ne-am pomenit”, “dar dacă într-un an nu ar mai 
fi postul Paştilor, în anul acela te-ai mai spovedi, te-ai mai împărtăşi? “ - “Păi - zice - nu 
m-am gândit la asta”, “Uite, m-am gândit eu: nu te-ai împărtăşi în anul acela, că tu ai 
aştepta postul Paştilor”. Deci, pe oamenii aceştia n-ai de ce să-i îndemni să se 
împărtăşească, n-ai de ce. Şi atunci vine omul şi tu îl îndemni să se spovedească şi nu se 
spovedeşte, s-ar putea împărtăşi dacă s-ar spovedi şi nu se spovedeşte, şi atunci de ce să-l 
îndemn eu să se împărtăşească? Dacă nu vrea el. De ce să-l îndemn? Dar dacă vrea omul 
să se împărtăşească, nu vreau nici să se facă o paradă din treaba asta, că haideţi oameni 
buni că acum este liturghie, ne împărtăşim, cum fac apusenii de exemplu. În apus, şi 
ortodocşii şi catolicii, fără nici un discernământ, fără nimic, se duc să se împărtăşească, 
că aşa estedatina. nu aş vrea să se ajungă aici la noi, la asta. Dar aş vrea ca oamenii care 
sunt hotărâți pentru Dumnezeu şi care ţin, care ştiu să ţină o rânduială şi o viaţă care să-i 
recomande, şi care se pregătesc sufleteşte, şi aşteaptă duminica să se ducă la liturghie şi 
să se împărtăşească, şi pot să se împărtăşească, aşteaptă să se împărtăşească. Adică să 
n-aibă ezitări din acestea, că nu ştiu unde a citit el, sau nu ştiu ce părinte i-a spus că 
trebuie numai la anumite soroace. Da, se poate şi aşa, la anumite soroace, dar pentru 
oamenii care le-ai hotărât tu sorocul, altfel nu se poate. Cam acestea sunt vederile mele în 
legătură cu împărtăşirea şi cu Sfânta Împărtășanie. 

Î - Părinte, înainte de a ne împărtăşi trebuie să treacă anumite zile de post, să ţinem 
post câteva zile? 

R - Dragă, eu lucrurile le văd aşa: în Liturghier e scris aşa: că oamenii se pot 
împărtăşi în vremea postului şi atunci dacă-i vremea postului, înseamnă că toate zilele-s 
de post. Dacă vrem să se împărtăşească în afară de post, când nu este post, s-ar cere un 
post de cel puţin trei zile. Numai că ce se întâmplă? Asta se cere numai credincioşilor şi 
preoţilor nu se cere. Eu cred că un preot ar trebui să postească mai tare decât credincioşii. 
Şi atunci poate că se cere postul acesta, aşa cumva, poate şi pentru o atenţionare a 
credincioşilor. Eu, la noi la mănăstire, îi împărtăşesc pe cei care vor să se împărtăşească, 
adică le dau voie ca să se împărtăşească dacă ţin trei zile de post pe săptămână, doar nu 
una după alta, ci cele trei zile de post care sunt socotite de post: miercuri şi vineri, care-s 
obligatorii, şi luni care-i facultativă ( la noi la mănăstire se posteşte şi lunea ). Şi atunci 
am zis că dacă cineva ţine trei zile de post după rânduiala mănăstirii noastre, poate să se 
împărtăşească şi dacă primeşte Sfânta Împărtășanie după o zi care-i de nepost. De 
exemplu, se împărtăşeşte sâmbăta şi vrea să se împărtăşească şi duminică, nu-l mai pun 
ca să ţină post şi sâmbătă ca să se poată împărtăşi duminică. Asta-i un punct al meu de 
vedere, şi fac eu aşa, nu zic că trebuie să facă toţi aşa, dar aşa văd eu lucrurile, pentru că 
nici eu nu postesc anume ca să mă împărtăşesc duminica. Nu postesc şi sâmbăta ca să mă 
pot împărtăşi cu post. 

Părintele Arsenie în Cărarea Împărăției zice că şi lunea-i zi de post. Dar de fapt noi 
ne-am trezit în lumea aceasta cu zile de post miercurea şi vinerea. Lunea ştim că e 
facultativă. Şi că e facultativă lunea, deci în concepţia contemporană lunea e facultativă, 
în ceea ce priveşte postul, o vedem de acolo că în rânduiala de spovedanie şi în 
îndrumările care se dau pentru preotul care dă canoane de oprire pentru Sfânta 
Împărtăşanie e scris aşa: “Dacă credinciosul are păcate opritoare de Sfânta Împărtăşanie, 
de amânare de mai mulţi ani, atunci, dacă posteşte şi lunea, adică dacă se hotărăşte să 
postească şi lunea, îi scazi un an. Dacă se hotărăşte să nu mănânce carne îi mai scazi un 
an. Dacă se hotărăşte să se facă călugăr îi mai scazi un an. Dacă se face călugăr în viața 
de obşte îi mai scazi nu an, aşa că i se împuţinează anii”. Deci dacă se spune aşa, că în 
cazul când posteşte şi lunea, nu numai miercurea şi vinerea, îi mai scazi un an, înseamnă 

că lunea e facultativă, că nu zice că dacă posteşte miercurea şi vinerea îi scazi un an. Nu 
îi scazi nici un an pentru miercurea şi vinerea, că este dator să postească. Aşa că lunea 
rămâne totuşi facultativă. Şi atunci, dacă vin credincioşi care nu postesc şi lunea tot îi las 
să se împărtăşească şi fără postul de luni, şi eu să ştiţi că nu îi îndemn pe oameni să 
postească lunea. Adică, dacă vreau să postească mă bucur, dar nu îi îndemn. Şi atunci, 
dacă zice: “Părinte, am postit miercuri şi vineri”, zic eu (totdeauna asta-i întrebarea mea): 
“Posteşti miercurea şi vinerea?” Şi-atunci omul spune, unii zic: “Da, vinerea”, “Păi, zic, 
mai şi miercurea e tot de înălțimea vinerii. Vezi că poate posteşti şi miercurea”. Ei, când 
zice omul că posteşte miercurea şi vinerea, nu zic: “Dacă vrei să te împărtăşeşti, de acum 
încolo să posteşti şi lunea”. Pentru că asta ar însemna să-l împiedic de la Sfânta 
Împărtăşanie, într-un fel, în sensul că oamenii nu au totdeauna condiţiile ca să postească 
lunea. Uite, voi care sunteţi studenţi. Voi care sunteţi studenți şi mâncaţi la cantină nu 
este foarte simplu să posteşti. Unii dintre voi vă gătiți singuri, faceţi cumva să postiţi. E 
bine, e frumos. Dar câţi pot să facă lucrul acesta, sau cât sunt dispuşi să facă lucrul 
acesta? Şi atunci mă mulţumesc când sunt oameni care nu mănâncă de la ei, să postească 
cum pot posti. De exemplu, dacă mănâncă la cantină poate să mănânce de dulce, în zi de 
post, dar când mănâncă de la el să ştie că este post şi să mănânce de post, în ziua în care a 
mâncat de dulce. Că unii zic: “Părinte, eu dacă am gustat ceva - cineva care-i de la 
bucătărie, zice - am gustat ceva de dulce, mă gândesc că pot să mănânc de dulce, nu mai 
mănânc de post”. Ori nu este aşa. Una-i să guşti, şi alta este să posteşti; una-i să mănânci 
când îţi dau alţii, şi alta este să îți faci tu de dulce în zi de post. Deci e o deosebire. Noi 
trebuie să ne uităm şi la intenţie... 

Despre mănăstire 


Vineri, 25 iulie 1997 


Preacuvioase părinte stareţ, cinstiţi părinţi, iubiţi fraţi şi iubiţi credincioşi, când eram 
student la teologie, aveam un profesor de liturgică practică şi el ne spunea că dacă faci o 
cununie, cu toată grija de a fi înţeles în cuvintele pe care le spui, nu mai trebuie să predici 
pentru că în cuprinsul cununiei este tot ce trebuie să ştie cineva care porneşte la viaţa de 
familie. Când spunea el lucrul acesta, şi cred că l-a spus de mai multe ori, parcă nu-mi 
venea să cred că este aşa. Bineînţeles, eram sigur că trebuie să faci o cununie cu înţeles, 
dar mă gândeam că totuşi trebuie şi o predică în care să punctezi anumite lucruri, care 
altfel, în cuprinsul slujbei fiind şi din multe idei, se pierd. Şi-a venit vremea de-am spus 
cândva o predică la o cununie, punctând anumite afirmaţii din cuprinsul cununiei şi mirii 
mi-au spus după aceea: “ar fi fost bine ca această predică să o spuneţi la începutul slujbei, 
nu la sfârşitul slujbei”. Mi-am dat seama că totuşi are importanţă predica şi la cununie şi 
că de multe ori, cum au zis oamenii ăia, poate că e bine să predici la început, ca să ştie 
oamenii ce urmează. 

Amintesc lucrurile acestea pentru că eu fac acum ceva care poate că ar fi trebuit să 
fac la început, şi anume vreau să pun în atenţie câteva chestiuni în legătură cu mănăstirea. 
Noi suntem aici într-o mănăstire. Noi, cei care am venit, cei care am “tăbărât” aici într-o 
tabără, am venit într-o mănăstire şi am trăit câteva zile în cuprinsul acestei mănăstiri, ca 
închinători. Cineva care vine la mănăstire se numeşte închinător al mănăstirii şi este 
cuprins în rugăciunile celor de la mănăstire. Pentru că oricine care vine la o mănăstire, 
ştie cam despre ce e vorba şi după ce mai şi stă câteva zile într-o mănăstire — de obicei 
într-o mănăstire, după rânduială, oamenii stau trei zile; bineînţeles dacă nu primesc o 
aprobare să stea mai mult, dar obişnuit aşa este -, într-o zi vii, o zi stai şi în a treia zi 
pleci. Noi am stat mai mult de trei zile, pentru că am avut binecuvântare să stăm mai mult 
de trei zile şi în timpul acesta ne-am dat seama cu toţii, şi cei care n-am ştiut cum este la 
o mănăstire, ne-am dat seama cum e la mănăstire. Dar poate că ar fi fost bine să se ştie 
nişte lucruri în legătură cu mănăstirea ca să ne putem orienta mai bine şi ca să ne putem 
încadra mai bine. Ni s-a cerut să luăm parte la Sfintele Slujbe, să facem ascultare în 
mănăstire, s-au organizat nişte cuvântări pe care le-am ţinut eu, cu subiecte pe care eu le- 
am socotit că sunt binevenite, că ar fi fost binevenite pentru toți, dar până acum n-am 
spus nimic despre mănăstire. Acum aş vrea să răspund, întâi la întrebarea: “Ce este o 
mănăstire?”. 

Când eram copil, era o întrebare de inteligență, pentru copii: “Ce-i între cer şi 
pământ?”. Şi fiecare răspundea la această întrebare gândindu-se ce-ar putea să fie între 
cer şi pământ. Unii ziceau că între cer şi pământ e aerul — până unde-i aer, alții ziceau că 
între cer şi pământ e lumina — cât îi lumina, alţii poate ziceau altceva şi răspunsul cel din 
urmă, pe care îl dădea de obicei întrebătorul era că între cer şi pământ este “şi”, “cer şi 
pământ”, nu poate zice nimeni că între cuvintele acestea nu este “şi”; e “şi”. Dar acum, 
după ce am gândit noi câte le-am gândit, după ce am aflat noi câte am aflat, am mai putea 
răspunde la întrebarea aceasta, cumva cum nu răspunde nimeni, dar cumva cum ar putea 
răspunde toţi, anume că între cer şi pământ e biserica, căci biserica e “cerul cel de pe 

pământ”, şi atunci, dacă biserica e cerul cel de pe pământ, biserica privită ca locaş de 
închinare, se înţelege că ea este între cer şi pământ. De ce? Pentru că fiind “cer 
pământesc” şi făcându-se în biserică numai lucruri cereşti, înseamnă că biserica e cea mai 
apropiată de cer. În biserică există un altar; altarul, cuvântul “altar” vine de la cuvântul 
latin “alta ara”, care înseamnă “loc înalt”. Într-o biserică, locul cel mai înalt este altarul, 
de aceea în altar credincioşii nu intră decât cei care sunt rânduiţi ca să intre în altar. E 
cumva ca şi cum ar fi acolo cerul, unde încă nu pot ajunge cei de pe pământ, sau cei din, 
hai să zicem, “tinda cerului”, biserica fiind un fel de tindă a cerului. Voi ştiţi că 
mănăstirea este şi mai mult un loc între cer şi pământ, mai puţin de pe pământ, şi mai 
mult din cer. Cum adică? Toată lumea ştie că mănăstirea e pe pământ. Şi atunci, fiind pe 
pământ, cum poate să fie mai mult în cer? Ca o înainte trăire a Împărăției lui Dumnezeu 
cea dincolo de noi. Dacă mănăstirea ar mai fi ceva de pe pământ şi numai de pe pământ, 
n-are rost să existe, că pământul e destul, lume e destulă, viață omenească comună e 
destulă. Şi dacă mănăstirea e ceva mai presus de pământ, e anticipare a Împărăției lui 
Dumnezeu aici pe pământ, o anticipare a cerului aici pe pământ, atunci are rost să existe. 

De obicei mănăstirea este definită ca un aşezământ de rugăciune, de învăţătură şi de 
muncă în care trăiesc călugării. Deci, un aşezământ de rugăciune, de învăţătură şi de 
muncă. Mai întâi de toate, un aşezământ de rugăciune. De ce de rugăciune? Călugării 
sunt cunoscuţi ca oameni care se roagă şi mai ales ca oameni care se roagă. Studii pot 
face alţii mai bine decât fac călugării, muncă pot presta alţii mai mult decât călugării. Dar 
ceea ce îl caracterizează pe un călugăr în conştiinţa bisericii şi în conştiinţa 
credincioşilor, în conştiinţa oamenilor care nu ştiu prea multe despre călugărie, este 
faptul că se roagă, că sunt rugători. De unde vine cuvântul “călugăr”? Ştiţi voi, iubiţi 
credincioşi, ce înseamnă cuvântul “călugăr”? 

Mai întâi de toate, când zice cineva “călugăr” are o imagine a călugărului: un om 
îmbrăcat în veştminte deosebite de veştmintele celorlalți. Dar nu asta-i călugăria, deşi o 
călugărie fără veştminte călugăreşti am putea zice că nici nu se poate. Oricum, cine zice 
“călugăr” se gândeşte la un om care are alt port decât portul celor mulți. Ce înseamnă 
asta? Înseamnă că trebuie să aibă şi altă viaţă decât viaţa celor mulţi, şi mai ales altă viaţă 
decât viaţa celor care nu viețuiesc după Dumnezeu. 

La omul care-i îmbrăcat cum suntem îmbrăcaţi noi, călugării, oamenii îi zic 
“călugăr” sau îi zic “monah”. De unde vine cuvântul “călugăr” şi ce înseamnă? Cuvântul 
“călugăr”, româneşte, este traducerea unui cuvânt grecesc care se spune “calos gheron”, 
calos însemnând “frumos” şi “gheron” însemnând “bătrân”; “calos gheron”, când zici aşa 
în greceşte, oamenii înţeleg “bătrân frumos”, şi când zic “călugăr”, româneşte, nu înţelegi 
“bătrân frumos” pentru că nu ştii, dar dacă ţi se spune că cuvântul “călugăr” vine de la 
“calos gheron”, atunci tu, călugăre şi ceilalţi care nu sunt călugări, tu şi toţi trebuie să ştie 
că un călugăr trebuie să aibă înţelepciune de bătrân şi o viaţă frumoasă. De obicei, la o 
înţelepciune bătrânească se ajunge printr-o viaţă frumoasă. Pomenesc din nou cuvântul 
că la slujba cununiei se spune pentru cei ce se căsătoresc aşa: “să petreacă viaţa lor fără 
prihană şi să ajungă la bătrâneţi fericite, cu inimă curată, împlinind poruncile Tale”. E 
extraordinar de frumos. Deci: “Binevoieşte să-şi petreacă ei — cine ei? mirii —, pe care i-ai 
ales Tu unul pentru altul, să-şi petreacă viaţa fără prihană” — ce înseamnă asta, fără 
prihană? În chip ireproşabil, o viaţă curată, o viaţă cinstită”. “Binevoieşte — deci ajută-i 
pe ei — să-şi petreacă viaţa lor fără prihană şi să ajungă - pentru că au viaţă fără prihană — 
să ajungă bătrâneţi fericite - prin ce mijloc? — cu inimă curată, împlinind poruncile Tale”. 
Fără împlinirea poruncilor lui Dumnezeu nu se poate ajunge la bătrâneţi fericite. Fără 
tinereţi cinstite nu se poate ajunge la bătrâneţi fericite, de aceea li se pune în vedere şi e 
necesară în cazul acesta predica de la cununie, să le spui: “Măi oameni buni, să ştiţi că 

fericire şi bătrâneţe fericită vă dorim în condiţia aceasta: să aveţi tinereţe cinstite, cât le 
puteţi avea dacă n-aţi fost cinstiţi până acum”. Să vă trăiţi viaţa fără prihană, adică în chip 
ireproşabil, să duceţi o viaţă care să nu poată fi discutată şi vorbită de rău. Şi atunci, 
împlinind poruncile lui Dumnezeu cu inimă curată, puteţi ajunge la bătrâneţi fericite. 
Apoi să ştiţi că şi pentru călugări, pentru bătrâneţi fericite de la tinereţe — călugării tineri 
au tot nume de bătrâni: “bătrân frumos”, şi el e tânăr, e tânăr frumos, şi noi îi zicem 
“bătrân frumos”; de ce “bătrân frumos”, la tinereţe? Pentru că are ceva din podoaba 
bătrâneţii. Şi anume ce? Înţelepciunea. O înţelepciune bătrânească primită la tinereţe 
pentru că s-a angajat la împlinirea poruncilor, s-a angajat la o viaţă cinstită, la o viaţă fără 
prihană, şi atunci de la tinereţe e “calos gheron”, “bătrân frumos”. 

Se mai spune despre călugăr că este “monah”. Există şi cuvântul acesta, “monah”. 
Ce înseamnă “monah”? Înseamnă singuratic. De ce singuratic? că este urât de lume, că 
nu îi place cu oamenii? Nu, ci ca să câştige singurătate, ca să poată fi cu Dumnezeu, să nu 
se mai gândească la lucruri de împrăştiere din lumea aceasta, ci să se gândească la lucruri 
care ţin de o viață sfântă. În Pateric se spune: “monahul de aceea este monah, adică 
singuratic, pentru ca pururea să vorbească el cu Dumnezeu”. Când te faci călugăr 
primeşti metanii, şi metaniile sunt un suport material pentru lucrarea spirituală, pentru a 
zice mereu: “Doamne, lisuse Hristoase, Fiul lui Dumnezeu, miluieşte-mă pe mine 
păcătosul”, şi când primeşti metaniile se spune aşa: “Fratele nostru cutare primeşte Sabia 
Duhului, care este cuvântul lui Dumnezeu, spre rugăciunea din tot ceasul către Hristos, că 
eşti dator — i se spune călugărului, că eşti dator — în toată vremea a avea în minte, în 
inimă, în cuget şi în gura ta numele Domnului lisus şi a zice: << Doamne, lisuse 
Hristoase, Fiul lui Dumnezeu, miluieşte-mă pe mine păcătosul >>. De ce singur? Ca să 
poată zice: “Doamne, lisuse Hristoase, Fiul lui Dumnezeu, miluieşte-mă pe mine 
păcătosul”. De aceea se numeşte monahul monah, că totdeauna să vorbească el cu 
Dumnezeu. Dar cuvântul “mănăstire” de unde vine? În limba greacă, cuvântul 
“mănăstire” se spune “moni” şi înseamnă singurătate, ceva unic. Ştiţi cuvântul “Monica”, 
de exemplu, numele “Monica” pe româneşte înseamnă însingurată, singuratică, una care-i 
singură. Şi de la şcoală, de plante monocelulare, adică plante cu o singură celulă. “Moni” 
înseamnă ceva în singurătate, ceva însingurat, ceva unu, ceva care nu este împreună cu 
ceilalți. În limba română, cuvântul mănăstire vine de la “monastire” şi în cărţile vechi aşa 
este şi scris: ““monastire”. Noi zicem “mănăstire” sau “mănăstire”. Se poate spune şi aşa, 
Şi aşa: e corect. Avem deci “monos”, în “mănăstire” e cuvântul “monos”, adică “unul” şi 
mai avem cuvântul “staru”, care e de origine slavă şi înseamnă “bătrân”. Deci ar fi ceva 
singuratic, ceva “unu pentru bătrâni”, bineînţeles nu azil de bătrâni, ci pentru bătrâni 
frumoşi, pentru bătrâni cu înţelepciune. Să ştiţi că atunci când zicem călugăr şi zicem 
“bătrân frumos”, nu ne gândim la neputinţele bătrâneţii. Chiar dacă în poveştile noastre 
populare se spune “tinereţe fără bătrâneţe şi viaţă fără de moarte”, adică fără bătrâneţe în 
înţeles de neputinţele bătrâneţii. Dacă poate fi tânăr şi la bătrâneţe, atunci eşti bătrân aşa 
cum trebuie să fie bătrâneţea. Deci e vorba de un loc unde trăiesc bătrânii ca înţelepţi, 
bătrânii poporului — se vorbeşte în Scriptură de bătrânii poporului. Ce înseamnă asta? 
Oamenii înţelepţi, oamenii vrednici de cinste pentru bătrâneţea lor. Deci mănăstire 
înseamnă ceva unic, ceva singur, unde trăiesc bătrânii frumoşi. Ei pot fi foarte bine şi 
tineri, dar în orice caz sunt călugări care ţin seama şi de poruncile lui Dumnezeu şi de 
sfaturile evanghelice şi de tot ce pot ţine seama ca să nu mai trăiască aici pe pământ ca pe 
pământ, ci să trăiască aici pe pământ ca în cer şi atunci mănăstirea în felul acesta e mutată 
cumva de pe pământ în cer, sau e cerul cel de pe pământ. Şi atunci putem zice foarte bine 
că între cer şi pământ e mănăstirea. În Sfânta Evanghelie se spune că: “Dumnezeu zice că 
nu este Dumnezeul celor morţi ci al celor vii” (Marcu 12,27), deci şi al celor morţi într- 

un fel. Şi am pomenit noi într-un fel de curând, zilele trecute, că în împărăţia lui 
Dumnezeu vor merge unii şi vor sta la masă cu Avraam, cu Isaac şi cu Iacov. Lucrul 
acesta, spiritual vorbind, se poate întâmpla şi se întâmplă în mănăstire. Cei din mănăstire 
care duc o viaţă corectă sunt în împărăţia lui Dumnezeu. Şi când se face Sfânta Liturghie, 
că împărăţia lui Dumnezeu de pe pământ este şi Sfânta Liturghie, începe cu cuvintele 
“Binecuvântată este împărăţia Tatălui, a Fiului şi a Sfântului Duh, acum şi pururea şi în 
vecii vecilor”. Care împărăție? Care se desfăşoară cu noi şi cu contribuţia noastră aici pe 
pământ. 

Împrejurarea în care s-au spus cuvintele acestea a fost că unii au zis cum va fin în 
ceea ce priveşte relațiile de căsătorie, relațiile matrimoniale în împărăţia lui Dumnezeu , 
şi atunci Domnul Hristos le-a spus: “Vă rătăciţi neştiind Scripturile, că în împărăţia lui 
Dumnezeu nici nu se însoară, nici nu se mărită, ci sunt ca îngerii din ceruri”.(Cf. Matei 
22,29-30) În felul acesta anticipă cei care trăiesc în mănăstire împărăţia cerurilor şi în 
felul acesta nu se însoară, nici nu se mărită, ci sunt ca îngerii din ceruri, sau ar vrea să fie 
ca îngerii din ceruri. Numai ca să fii ca îngerii din ceruri trebuie să faci nişte lucruri care 
să te apropie de îngeri. Ce fac îngerii? Îl laudă pe Dumnezeu. Ce fac călugării? Şi ei 
trebuie să-L laude pe Dumnezeu. Ce fac îngerii? Se supun voii lui Dumnezeu. Ce fac 
călugării? Se supun şi ei voii lui Dumnezeu. Deci trebuie să fie o apropiere între călugări 
şi îngeri, pentru că altfel călugării nu sunt nici cu împărăţia lui Dumnezeu şi nici cu 
lumea asta. Dacă sunt împăştiaţi la ale lumii şi dacă caută cele pământeşti în loc să caute 
cele cereşti. 

Iubiţi credincioşi, am spus că mănăstirea-i definită ca aşezământ de rugăciune. La 
mănăstire se face multă rugăciune, mult mai multă decât se face în altă parte. La 
mănăstire se face rugăciune de program în biserică, rugăciune personală în chilie şi 
rugăciune de toată vremea: “Doamne lisuse Hristoase, Fiul lui Dumnezeu, miluieşte-mă 
pe mine păcătosul”, sau chiar şi alte rugăciuni pe care le spune omul în conştiinţa lui, în 
gândul lui. Mai este mănăstirea şi un loc de învățătură. Să ştiţi că cel mai mult învăţăm 
dacă vrem să învăţăm ce trebuie să înveţe cineva în mănăstire, cel mai mult învăţăm de la 
Sfintele Slujbe. De aceea eu ţin din toate puterile mele să se facă slujbe frumos, să se facă 
slujbe clar, ca să putem învăţa din ele. De exemplu, despre Sfânta Ana, ce-am putut 
învăţa noi din tropar? Că s-a spus că Sfânta Ana e gânditoare de Dumnezeu. Şi noi 
trebuie să fim gânditori de Dumnezeu. E un plus de învăţătură, pentru cei care n-au ştiut 
despre asta, că Sfânta Ana a fost gânditoare de Dumnezeu. Orice călugăr trebuie să fie 
gânditor de Dumnezeu, orice creştin trebuie să fie gânditor de Dumnezeu şi să-L aibă pe 
Dumnezeu în gând. Când eram copil, Dumnezeu să o odihnească în pace pe buna, când îi 
venea un gând mai deosebit zicea: “Mi-a adus Dumnezeu un gând”. Deci Îl vedea pe 
Dumnezeu lucrător chiar şi în gânduri. Până şi în gânduri îl vedea pe Dumnezeu lucrător. 
Trebuie să avem un simțământ al prezenţei lui Dumnezeu. Aş vrea să remarc ceva, ceva 
ce nu se prea ştie şi nu se prea are în vedere şi anume că cei care au făcut mănăstiri în 
pustie, de exemplu Sfântul Pahomie, când a făcut mănăstirea ştiţi ce-a făcut cu 
mănăstirea? După ce-a făcut biserică şi-a făcut chilii, ca să fie mănăstire, a-mprejmuit 
mănăstirea cu un zid. Putea să n-o împrejmuiască, că doar în pustie de ce să o mai 
împrejmuieşti — mănăstirea cu zid -, că doar toată pustia poate fi socotită împrejmuitoare 
de mănăstire. Cu cine să te întâlneşti în afară de mănăstire, în pustie fiind? Şi totuşi a 
înconjurat mănăstirea cu zid. De ce? Să se ştie unde-i mănăstirea şi să se ştie unde nu este 
mănăstirea. Să se ştie unde începe mănăstirea şi unde se sfârşeşte lumea. Să ştiţi iubiții 
credincioşi, cinstiți părinţi şi frați că este lucru foarte important lucrul acesta: nici 
gândurile nu trebuie să ţi le laşi să treacă de poarta mănăstirii şi din cât poţi să stai acolo 
unde e binecuvântarea lui Dumnezeu, acolo unde-i loc sfinţit şi loc mai presus de lume, şi 


88 


de câte ori pleci undeva din mănăstire să ştii că nu eşti în rosturile tale, că nu acolo te 
făgăduieşti când te faci călugăr, ci când te faci călugăr spui că vei rămânea în mănăstire 
până la cea mai de pe urmă suflare a ta. Şi atunci de ce să părăseşti mănăstirea pentru 
lumea aceasta? Sunt trebuinţe ale mănăstirii în care pleacă cineva ca din ascultare. Dar 
să-ți doreşti tu, vieţuitor în mănăstire, ca să te duci undeva în afară de mănăstire, 
înseamnă că nu ştii ce e mănăstirea, nu ştii ce trebuie să faci în mănăstire. Toată lumea 
ştie, toţi călugării ştiu că atunci când pleci din mănăstire nu-ţi mai poţi face pravila, că 
atunci când pleci din mănăstire vezi lucruri pe care n-ai vrea să le vezi şi care la tine nu le 
vezi, că te-ntinezi. Undeva în Urmarea lui Hristos e scris: “De câte ori am plecat între 
oameni, de-atâtea ori m-am întors mai puţin om”. Un cuvânt care-l găsim în Urmarea lui 
Hristos. Mănăstirea este şi loc de muncă şi la călugări munca nu este atât un mijloc de 
existenţă, cât un mijloc de mântuire. Munceşti ca să te mântuieşti, nu munceşti ca să te 
hrăneşti. Poate munceşti şi ca să te hrăneşti şi este corect să munceșşti ca să te hrăneşti, să 
nu primeşti mâncare în dar, să nu primeşti mâncare pentru care nu eşti vrednice, pentru că 
n-ai câştigat-o. Se spune undeva în Pateric că erau la o masă mai mulți părinţi şi zice că 
unul a râs. Acum, poate că este o exagerare să nu râzi dacă-i vorba. Şi zice un părinte: 
“Oare ce-i în inima fratelui acestuia, că râde în loc să plângă că primeşte mâncare din 
ostenelile altuia?”. Trebuie gândite lucrurile în felul acesta, pentru că dacă le gândeşti 
aşa, că trebuie să te osteneşti pentru ceea ce îţi trebuie, că numai aşa eşti vrednic de hrana 
pe care o primeşti, dacă faci şi tu ceva pentru ea, atunci gândeşti cum gândesc călugării 
cei buni. Se spune în Pateric, de pildă, despre unul că făcea coşuri şi le dădea drumul pe 
apă. Ca să facă totuşi ceva, să aibă totuşi o îndeletnicire, să nu stea fără lucru. Când eram 
eu copil, era o vorbă în familia noastră: “Nu sta fără lucru că este păcat”. 

Deci aceasta este definiția mănăstirii, ca aşezământ de rugăciune, de învăţătură şi de 
muncă. Se poate studia şi la mănăstire cu binecuvântare, se poate găsi timp şi pentru 
studiu, dar nu pentru studiu de performanţă, ci pentru îmbunătățire sufletească, pentru 
agonisire, pentru podoabele de gând pe care le pot aduce prin studiul scrierilor sfinte, prin 
învăţăturile sfinte. De aceea se şi citeşte la masă cuvânt de învăţătură, ca să agonisim 
ceva, să nu rămânem goi, să nu rămânem fără conţinut. 

Iubiţi credincioşi, pe lângă această definiţie mai am şi eu una, şi anume îmi place să 
spun despre mănăstire că este tinda raiului, casa lui Dumnezeu, poarta cerului şi locul 
împlinirilor. Deci patru afirmaţii sunt în cuvântul acesta. Ce este mănăstirea? Întâi şi-ntâi 
tinda raiului. Aşa cum la o casă există un fel de tindă a raiului, nu mai există decât prag 
din tindă până-n casă. Deci, când suntem în mănăstire suntem aproape de rai. Când 
suntem în mănăstire suntem în tinda raiului. Când suntem în mănăstire suntem aproape 
de cer. Şi mai este mănăstirea, în toate ale ei, casa lui Dumnezeu. În mănăstire şi biserica 
e a lui Dumnezeu şi chiliile sunt ale lui Dumnezeu şi curtea e a lui Dumnezeu, aşa trebuie 
gândită mănăstirea. Ai trecut de poarta mănăstirii în mănăstire, să ştii unde ai intrat: în 
tinda raiului, în casa lui Dumnezeu. Şi când ieşi să ştii de unde ai ieşit şi unde ai intrat: ai 
intrat în lumea aceasta, în lumea obişnuită pe care călugărul n-are de ce să o dorească. Şi 
dacă doreşte, încă nu este în rosturile lui. Dacă doreşte performanţe şi afirmare şi să-l ştie 
lumea cum îi el şi ce ştie şi ce face şi ce învaţă şi ce cunoştinţe are, dacă caută lucrul 
acesta anume, îi rău, iar dacă nu-l caută, şi totuşi se realizează, nu este nici un rău, îi bine. 
Dar să avem conştiinţa aceasta: că noi acum suntem în cuprinsul lui Dumnezeu, nu că 
dincolo nu e Dumnezeu, ci dincolo e Dumnezeu, Dumnezeu e pretutindeni. Pretutindeni 
poţi să faci o casă a lui Dumnezeu. Din propria ta casă poţi să faci o casă a lui Dumnezeu. 
Dar ce este mănăstirea? E un lucru unic. Deci mănăstirea e casa lui Dumnezeu. Ce mai 
este mănăstirea? Am zis poarta cerului, casa lui Dumnezeu şi poarta cerului. E locul unde 
se îmbină cerul şi pământul. Unde se îmbină cerul şi pământul? La drept vorbind nicăieri, 


89 


într-un fel nicăieri şi într-un alt fel în orice loc şi în orice suflet se poate îmbina cerul cu 
pământul. Când priveşti la orizont vezi un loc unde zici că se uneşte cerul cu pământul; 
dacă te duci acolo unde ai văzut tu că se uneşte cerul cu pământul vezi că se uneşte în altă 
parte cerul cu pământul, vezi că se uneşte cerul cu pământul la orizont, la linia 
orizontului. Dar undeva trebuie să se unească cerul cu pământul, şi mai ales la mănăstire 
se uneşte cerul cu pământul. Îi poarta cerului. Când intri pe poarta mănăstirii într-un fel 
intri în cerul cel de pe pământ şi intri pe poarta cerului. Acum, cuvintele acestea: “casa 
lui Dumnezeu” şi “poarta cerului”, ştiţi unde le găsim? În Scriptură, în Cartea Facerii, 
acolo unde e vorba de un vis al lui Iacob, unde se spune că patriarhul Iacob şi-a pus 
căpătâi să doarmă, că apusese soarele (în condiţiile lor de atunci, după apusul soarelui 
trebuia neapărat să te culci, că n-aveai ce face, n-aveai cum să-ţi duci viaţa şi pe 
întuneric), şi-a aşezat căpătâi să doarmă, că apusese soarele. Se părea că era o scară care 
unea cerul cu pământul. Şi pe scara aceea se urcau şi se coborau îngerii lui Dumnezeu. Şi 
când s-a trezit din somn a zis aşa: “Domnul era în locul acesta şi eu n-am ştiut. Nu este 
altceva aici decât casa lui Dumnezeu şi aceasta este poarta cerului.”(Cf. Facere 28, 
16,17). O tâlcuire a acestui pasaj am găsit-o la un cugetător de Dumnezeu care zicea că 
scara aceea pe care a văzut-o lacob, ca toate scările, are două laturi legate între ele cu 
trepte, sau treptele fac legătura cu laturile scării. Şi îngerii lui Dumnezeu urcau şi se 
coborau pe treptele scării. Şi zice el că o latură a scării este rugăciunea prin care omul 
merge către Dumnezeu, iar cealaltă latură a scării pe care coborau îngerii sunt Sfintele 
Taine prin care Dumnezeu vine la om, iar treptele sunt virtuțile. Şi cei care urcă şi se 
coboară sunt oameni cu inimi îngereşti, cum ar fi călugării, sau îngeri cu trupuri 
omeneşti, care-s tot călugării. Bineînţeles, să ştiţi că eu nu idealizez, că gata, călugării 
sunt îngeri, călugării au inimi îngereşti, gata, călugării urcă la Dumnezeu şi aşa mai 
departe; suntem şi noi nişte păcătoşi. Aveam noi la mănăstire un părinte tare cumsecade, 
părintele Serafim Popescu şi ziceam: “Părinte” — adică venea vorba de anumite lucruri în 
legătură cu viaţa lui şi ziceam - “Părinte, noi vă ţinem pe Sfinţia voastră ca pe-un sfânt”. 
Şi el zicea: “Mă, te bat!”. Şi eu: “Da, părinte, vă ţinem ca pe un sfânt”. “Mă vrei să te 
bat?”, zicea. Bineînţeles că nu ne-ar fi bătut, că era sfânt, sfinții nu bat. Şi ziceam: 
“Părinte, dar ce sunteţi?” Şi zicea: “Un amărât de păcătos”. Bineînţeles că dacă îl 
întrebam ce păcate face, nu putea zice nici un păcat, că nu făcea păcate. Că va fi avut şi el 
vreun gând răzleţ vreodată, acestea nu sunt păcate. Sunt insuficiențe, sunt nedesăvârşiri, 
sunt neputinţe. Ce-s păcatele? Păcatele sunt fapte pe care le face omul sau gânduri pe 
care le are omul cu deplină voinţă şi ştiinţă împotriva voii lui Dumnezeu; acelea-s păcate. 
Ori părintele a ajuns la o stare de te minunai de existenţa lui şi de viaţa lui şi de cuvintele 
lui şi de toate: nu avea nici o autoritate, nu grupa în jurul lui oameni, dar aşa, când îl 
vedeai, te minunai de el. Şi ziceam: “Părinte, vă ţinem ca pe-un sfânt” “Ce, mă, te bat, 
vrei să te bat?” “Părinte, dar ce sunteţi?” “Un amărât de păcătos”. 

Să ştiţi, iubiţi credincioşi că şi noi suntem nişte amărâţi de păcătoşi. Nu este o 
formulă, realitatea asta este. Noi nu considerăm că, gata, acum suntem îngeri. L-am 
întrebat odată pe un părinte de la Sfântul Munte, părintele Dometie Trihenea, care a fost 
pe la noi la mănăstire: “Cum sunt părinţii de la Sfântul Munte?”. Zice: “Dragă, să nu-ţi 
închipui că la Sfântul Munte sunt oameni veniţi din cer pe pământ. Sunt oameni ca toți 
oamenii, care au şi bune, au şi rele, pot avea virtuţi, pot avea şi patimi. Sunt oameni ca 
oamenii”. Deci eu nu idealizez, dar în orice caz, nu pot considera că un om care a intrat în 
mănăstire mai poate fi ca ceilalți oameni dintre care a plecat. 

Iubiţi credincioşi, şi acum vine lucrul cel mai înalt din definiţia asta care-am dat-o 
cu mănăstirii, anume că mănăstirea e locul împlinirilor. Am putea zice acum aşa, cu o 
vorbă obişnuită: aviz amatorilor! Deci, ce este mănăstirea? Pe lângă că este tinda raiului, 

pe lângă că este casa lui Dumnezeu, pe lângă că este poarta cerului, ce mai este? Locul 
împlinirilor. Deci nu este locul dorințelor, ci locul împlinirilor, locul unde s-au împlinit 
dorinţele. Nu ştiu, s-ar putea întâmpla să lungesc puţin, iertați-mă că până la anul apoi nu 
mai lungesc şi nu că vreau eu să lungesc, dar parcă îmi pare rău să nu vă spun ceva care 
zic eu că e important. 

Poetul Traian Dorz a scris o poezie intitulată Am trecut. Conţinutul acestei poezii 
este în aşa fel ca şi când cineva este pe pragul morţii şi zice poezia gândindu-se la viaţa 
care a trecut. Nu ştiu dacă ajunge cineva să o zică la moarte, dar e aşa poezia alcătuită: 

Am trecut de cel din urmă vârf ce ne desparte 

Şi de-abia te văd în vale, ţară de departe; 

Unde-am stat şi-am plâns atâta, ţară de departe. 

( vorbeşte cu ţara pe care o părăseşte ) 


Am avut în tine doruri fără de-mplinire, 
Suferinţe fără număr, plâns şi fericire; 
Poate-atât cât nimeni altul, plâns şi fericire. 


Am avut duşmani în tine, răul să-mi dorească, 
Dar au fost şi-atâtea inimi dragi să mă iubească; 
Scumpe şi duioase inimi, dragi să mă iubească. 


O, pământule pe care am trăit o viaţă, 
Azi te las, rămâi în urmă, tot mai mic prin ceaţă; 
Mai în urmă, mai departe, tot mai mic prin ceaţă. 


Eu mă duc în ţara scumpă, sus, mai sus de stele, 
Unde-i mirele şi-alesul dorurilor mele; 
După care-au plâns o viaţă dorurile mele. 


Faţa ta îndurerată ( e vorba de pământ ) nu voi mai privi-o: 
Lume, suferinţă, lacrimi, plânsule - Adio! 
De-azi suntem pe veşnicie despărțiți. Adio! 


Iubiţi credincioşi, dacă poezia aceasta n-o poate spune cineva pe pragul morţii, o 
poate spune cineva pe pragul mănăstirii, când se hotărăşte să fie la mănăstire şi trebuie să 
gândească în felul acesta: “Am trecut de cel din urmă vârf ce ne desparte / Şi de-abia te 
văd în vale, ţară de departe” - pe care vreau să te uit într-un fel, deşi n-o să te uit 
niciodată în rugăciunile mele, dar să te uit după chipul tău, după nerânduielile, după 
păcatele care sunt acolo — “Unde-am stat şi-am plâns atâta, ţară de departe” — de acum o 
să-mi fi departe. Deşi să ştiţi, iubiţi credincioşi, că într-un fel nimic nu poate fi departe. 
Cum nu poate fi departe nimic? Păi dacă porți ceva în suflet, nu mai ai cum să te 
depărtezi. Şi eu sunt aici şi mănăstirea la care mă întorc îi departe în kilometri, dar o am 
în mine, o port în mine, n-o pot nega, n-o pot scoate din suflet. Satul de unde am pornit 
eu e departe de mănăstirea unde stau eu, dar nu este departe totuşi, câtă vreme îl am în 
suflet, câtă vreme îl am în mine. Dar zicem noi totuşi că este departe, în sensul că 
preocupările sunt altele la mănăstire. Mai departe zicem: “Am avut în tine doruri fără de- 
mplinire” — dorul de mănăstire, să zicem, a fost fără de împlinire până am plecat la 
mănăstire - “Suferinţe fără număr, plâns şi fericire / Poate-atât cât nimeni altul, plâns şi 
fericire. / Am avut duşmani în tine, răul să-mi dorească,” — sunt mulţi oameni care au 

duşmani care le doresc răul - “Dar au fost şi-atâtea inimi dragi să mă iubească;” — 
gândiţi-vă, cinstiţi părinţi, la inimile părinților voştri, la inimile fraţilor voştri, care nu v- 
au putut şi nu ne-au putut urma unde suntem noi “Scumpe şi duioase inimi, dragi să mă 
iubească.” — şi care mă iubesc şi după ce nu mai sunt acolo. Noi avem nişte legături 
nerupte, neîntrerupte. Nu ne trebuie telefon ca să vorbim cu ei. Suntem în inimile lor şi ei 
în inimile noastre. 

Te port în suflet putem zice faţă de fiecare care ne iubeşte şi pe care îl iubim: 


Te port în suflet ca pe-un vas de preţ; 
Ca pe-o comoară-nchisă cu peceţi 
Te port în trup, în sânii albi şi grei 
Cum poartă rodia sămânţa ei 

Te port în minte ca pe un imn sfințit, 
Un cântec vechi cu crai din răsărit 
Şi port la gât nepreţuit şirag 
Strânsoarea caldă-a braţului tău drag 
Te port în mine tainic ca pe-un vis 
În cer înalt din noapte te-am închis 
Te port, lumină rumenă de zori 

Cum poartă florile mireasma lor, 

Te port pe buze ca pe-un fagur plin, 
O poamă aurită de smochin 

Te port în braţe horbote subțiri, 
Mănunchi legat cu grijă fir cu fir 
Cum poartă rodul floare de cais, 
Adânc te port în trupul meu şi în vis. 


Asta face iubirea. Dacă te-ai despărțit de nişte oameni pe care-i iubeşti, nu te 
desparţi niciodată, nu te poţi despărți. Şi dac-ar vrea ei să te împingă, nu poţi să nu-i ai în 
suflet. Deci, cine-a venit la mănăstire, cine e la mănăstire, cine-i cu rosturi de mănăstire, 
plecat dintre ai săi undeva unde-i mai mult decât dacă ar fi rămas acolo, şi-o venit în 
împărăţia lui Dumnezeu cea de pe pământ, “unde e ţara mai presus de stele”. Să ştiţi, 
iubiţi credincioşi, că mănăstirea într-un fel e mai presus de stele, că seamănă cu cele ce 
sunt mai presus de stele. “Unde-i Mirele şi-alesul dorurilor mele” - unde ne-ntâlnim cu 
Domnul Hristos. Câtă vreme nu s-a întâlnit cu Domnul Hristos mai are nemulțumiri, 
zbucium, răutate, tulburare, că este aşa, că trebuie altfel, că nu este bine, că hai să facem, 
că nu ştiu ce. De ce? Pentru că n-are o împlinire lăuntrică. Dar când ai o împlinire 
lăuntrică, toate le vezi bine, pentru că Îl ai pe Hristos în tine şi nu-ţi mai trebuie că aia nu 
este bine, că aia trebuie altfel, că aia hai să o facem aşa, că aia nu ştiu ce, că acela nu este 
bun, că acela ar trebui să facă aşa, nu mai cum trebuie să faci tu nu te gândeşti, numai 
cum trebuie să facă alţii. În cazul acesta ai trecut de poarta mănăstirii, dar n-ai ajuns în 
mănăstire încă: “O, pământule pe care am trăit o viaţă, / Azi te las, rămâi în urmă...” - şi 
celelalte - “Lume, suferință, lacrimi, plânsule - Adio! / De-azi suntem pe veşnicie 
despărțiți. Adio!”, am intrat pe locul împlinirilor. Sigur că şi în locul împlinirilor poate să 
lăcrimeze omul şi să plângă, pentru nedesăvârşirile cuiva, sau chiar să aibă lacrimi de 
bucurie. Toate acestea sunt lucruri bune, sunt lucruri folositoare şi intră în componenţa 
unei trăiri religioase, călugăreşti, adevărate. 

Şi-acum, iubiţi credincioşi, haideţi să mai spunem ceva: cum poate cineva, fiind în 
mănăstire, să dovedească că viaţa lui este alta decât viaţa celor pe care i-a lăsat în urmă? 

Cum? Dacă se orientează după Domnul Hristos. Ce-a făcut Domnul Hristos? Se spune 
undeva: “Învăţaţi-vă de la Mine că sunt blând şi smerit cu inima şi veţi avea odihnă 
sufletelor voastre”. “Învăţaţi-vă de la Mine că sunt blând şi smerit cu inima şi veţi avea 
odihnă sufletelor voastre”, trebuie să fim ca Domnul Hristos; are tot poetul Traian Dorz o 
poezie: “De ziua ta”. Nu ştiu dac-o mai ştiu. Acolo, la urmă, zice: “Mereu mai plin de- 
avânt, mai credincios / Mai bun, mai drept, mai sfânt, mai ca Hristos”. Trebuie să ne 
asemănăm cu Domnul Hristos ca să avem linişte sufletească. Domnul Hristos a fost blând 
şi noi trebuie să fim blânzi. Domnul Hristos a fost smerit, şi noi trebuie să fim smeriţi. Și 
smerenia aduce odihnă. În Pateric se spune: “Cel ce se prihăneşte, în tot locul are 
odihnă”. Deci, de câte ori n-avem odihnă, să ştim că ceva nu este în regulă, că nu suntem 
smeriţi, că dacă am fi smeriţi am avea odihnă şi mai ales în “locul împlinirilor”. 

Şi-apoi să ştiţi că Domnul Hristos a zis: “Ştiţi că împărații pământului îi stăpânesc 
pe ei şi cei mari ai lor îi conduc. Dar între voi să nu fie aşa, ci care vrea să fie mai mare să 
fie slujitorul vostru, că şi Fiul Omului nu a venit în lume ca să 1 se slujească ci să-şi de-a 
sufletul ca preţ de răscumpărare pentru mulți” (Matei 20, 26-28). Deci Domnul Hristos 
atrage atenţia “să nu fie între voi cum este între oameni, care nu ştiu de Dumnezeu sau 
care ştiu prea puţin de Dumnezeu, ci între voi să fie aşa cum v-am învăţat Eu”. Şi anume, 
“cel care vrea să fie mai mare să fie slujitorul vostru, cel care vrea să fie întâi, să fie mai 
smerit decât toţi. De nu vă veţi întoarce ca să fiţi ca pruncii, nu veţi intra în împărăţia lui 
Dumnezeu”. Ar trebui şi în mănăstire să fie o emulaţie, o întrecere. O întrecere în a fi 
smerit, nu aşa că te pleci şi zici: “Binecuvântaţi”, şi pe urmă te duci şi-l vorbeşti de rău pe 
acela care te-o binecuvântat, nu aşa, că “io-s cel mai mare păcătos” ş.a.m.d.. Nu. Dar în 
simţire să te simţi în legătură cu cel care te binecuvântează şi să nu uiţi niciodată că nu tu 
l-ai binecuvântat pe el, ci el te-a binecuvântat pe tine. Să nu uiţi niciodată că ai primit din 
puterea dată lui iertarea păcatelor, să nu uiţi niciodată că ai primit din mâinile lui Trupul 
şi Sângele Domnului Hristos şi acestea să te preocupe şi aşa să te gândeşti şi aşa să 
viețuieşti şi aşa să slujeşti şi aşa să faci, cum a zis Domnul Hristos: “Învăţaţi-vă de la 
Mine că sunt blând şi smerit cu inima” (Matei 11,29) şi că “ Fiul Omului nu a venit în 
lume ca să I se slujească”, să se ţină seama de EL. ci a venit să slujească EI “şi să-şi de-a 
sufletul ca preţ de răscumpărare pentru mulţi”. Altfel, să ştiţi, că de multe ori poţi să-ţi 
pierzi vremea la mănăstire. Eu cred că mi-a dat Dumnezeu gândurile acestea acum, de 
despărțire. De despărţire nedespărţită, pentru că plec şi vă iau pe toţi în suflet cu mine şi 
să ştiţi că rămân aici şi după ce plec, că nu mai poţi pleca de tot de unde ai fost. 

Deci, iubiți credincioşi, să ne mai gândim ce-i călugărul - “bătrân frumos”. Ce-i 
călugărul? Monah. De ce-i singuratic? Pentru ca să fie mai mult cu Dumnezeu, să ne 
gândim că mănăstirea-i înconjurată de zid şi de gard şi de toate ca să se ştie unde-i 
mănăstire şi unde nu este mănăstire. Să ne gândim că mănăstirea e aşezământ de 
rugăciune, de învăţătură şi de muncă, că este tinda raiului, casa lui Dumnezeu, poarta 
cerului şi locul împlinirilor, să facem ce putem ca să fim împlinitori şi să putem să fim 
biruitori asupra răului şi să fim împlinitori ai binelui, ca să avem bucuria pe care o dă 
Dumnezeu. Mai ales pentru călugări s-a spus că: “Nu este nimeni care a lăsat tată sau 
mamă, sau fraţi sau surori, sau femeie sau copii, sau țarină, care să nu ia însutit încă în 
veacul de acum, iar în cel ce va să vie, viaţă veşnică”. Trebuie să se împlinească cu noi 
asta. Dacă nu se împlineşte asta cu noi, încă n-am făcut ce trebuie, încă există nişte 
carenţe în existenţa noastră. 

Acum, cei care am fost aici, la mănăstire, ştim mai multe decât am ştiut când am 
venit, ştim mai mult despre mănăstire decât am ştiut până când am auzit cuvintele acestea 
şi despre viaţa îmbunătăţită, despre viaţa sfântă. 

Dumnezeu să ne-ajute! 

Predică la Sfântul Ilie 
Luni, 20 iulie 1998 


> 


“Dacă vreţi să ştiţi, el este Ilie, cel ce va să fie” 


< n numele Tatălui şi al Fiului şi al Sfântului Duh. Amin. 
Prea Cuvioase părinte Stareţ, cinstiți părinţi, iubiţi fraţi şi iubiţi credincioşi. 


Sunt aici, cred, pentru că aşa a binevoit Dumnezeu. Mi-am făcut de multă vreme 
planuri că voi veni aici pentru vremea de acum, şi iată că au fost rânduite lucrurile în aşa 
fel, să ne putem întâlni, şi în această zi de sărbătoare. Numai Dumnezeu ştie dacă, 
prezența mea aici, acum, este fără vină. Pentru că rostul meu şi locul meu nu e aici. 
Rostul meu şi locul meu e la mănăstirea unde sunt de 45 de ani, la mănăstirea de la 
Sâmbăta, la mănăstirea “Brâncoveanu”. Și poate că astăzi m-au căutat unii acolo, şi au 
zis: “De ce nu stă acasă, îl căutăm aici şi el pleacă”. Şi m-am gândit şi la latura aceasta, şi 
cu toate acestea, am zis că poate-i bine să fiu aici. Poate-i mai puţin bine pentru unii şi-i 
mai bine pentru alţii, şi pentru mine-i oricum dacă-i vorba, pentru că lui Dumnezeu îi poți 
sluji unde te găseşti. Nu e un loc anume de slujire, şi alt loc în care nu Îi mai poţi sluji lui 
Dumnezeu. Unde eşti, acolo aduci mărire lui Dumnezeu. 

În ziua de astăzi, la Sfântul Ilie, unde suntem acolo aducem cinstire Sfântului Ilie. 
Şi aducem cinstire Sfântului Ilie, pentru că aşa ne învaţă Biserica noastră. Noi ne-am 
pomenit cu această cinstire. Poate că, cei mai mulţi dintre noi, întâi i-am adus cinstire 
Sfântului Ilie după puterea noastră şi apoi am aflat cine e Sfântul Ilie. Şi unii dintre noi 
poate c-am aflat despre Sfântul Ilie altceva decât ar fi trebuit să ştim întâi. Şi poate că am 
învăţat lucruri care nu se potrivesc cu Sfântul Ilie, lucruri pe care le spune poporul nostru. 
Ai mei de acasă, Dumnezeu să-i odihnească, ziceau că, “Sfântul Ilie niciodată nu ştie 
când este ziua lui”. Ziceau că nu ştie Sfântul Ilie când i-e ziua pentru că, dacă ar şti când 
e ziua lui, ar potopi lumea. Şi învățam eu când eram copil, de la ai mei, că-L întreabă 
Sfântul Ilie pe Dumnezeu: “Doamne! Când e ziua mea?”. Şi dacă e în apropiere de ziua 
lui, zice Dumnezeu către el: “Ho, Ho, Ilie! Păi cât mai este până atunci ...”. Şi după ce 
trece ziua lui, şi vede Sfântul Ilie că nu i-a spus că uite-i ziua lui, zice: “Doamne, dar nu 
mai vine-odată ziua mea?!”. Şi zice Dumnezeu către Sfântul Ilie: “Ho, Ilie, de când a 
trecut!”. De ce s-a ajuns la gândul acesta, iubiţi credincioşi? Pentru că noi îl cinstim pe 
Sfântul Ilie totuşi, nu ca pe unul care nu ştie când e ziua lui, nu ca pe unul care ar potopi 
lumea. S-a făcut vorba aceasta pentru că, Sfântul Ilie a fost râvnitor pentru Dumnezeu. 
Mai râvnitor decât alţi prooroci. Poate că unul dintre cei mai râvnitori, şi poate că nu este 
întâmplător, că dintre toţi proorocii Vechiului Testament, care totuşi se prăznuiesc în 
zilele anului, Sfântul proroc Ilie este singurul care se pomeneşte cu sărbătorire. Îl 
pomenim noi şi pe Sfântul proroc Isaia, şi îl ştim ca pe un mare proroc, îl pomenim şi pe 
Sfântul Ieremia, şi pe lezechil, şi pe Daniil, şi pe Moise, pomenim şi pe proorocii mici: 
pe Naum, Avacum, Maliachi, pomenim atâţia şi atâţia din Vechiul Testament, dar cu 
sărbătorire numai pe unul: pe Sfântul Ilie. De ce? Nu ştim. Ştim că aşa e rânduiala 
Bisericii noastre. Și îl pomenim şi-l cinstim. Şi mai ales îl pomenim şi-l cinstim ca 
râvnitor pentru Dumnezeu, acesta e lucrul de căpetenie iubiţi credincioşi. Dacă ştim ceva 

despre Sfântul Ilie mai mult, e bine, dar dacă ştim numai lucrul acesta, că a fost râvnitor 
pentru Dumnezeu, a dorit ca Dumnezeu să fie în prim-planul gândirii oamenilor, a vrut ca 
Dumnezeu să fie cinstit, nu idolii, la care au început să se închine oamenii de pe vremea 
lui, şi a fost râvnitor pentru Dumnezeu, şi a pedepsit pe împotrivitori, e destul. 

Bineînţeles că râvna lui nu se potriveşte cu râvna creştină. Noi altfel vedem râvna 
pentru Dumnezeu. Dar, cu toate acestea cinstim şi pe Sfântul Ilie, râvnitorul pentru 
Dumnezeu, cinstim şi pe Sfântul Ilie, cu râvna pe care a avut-o el la vremea lui. 

Prin urmare, suntem aici astăzi, ca unii care îl cinstim pe Sfântul Ile. ÎL cinstim 
cum l-am cinstit anii trecuţi, cum îl cinstim de când ne ştim, poate, unii dintre noi, şi nu 
ne este frică de Sfântul Ilie. Nu ne este frică pentru că, dacă suntem cum trebuie, Sfântul 
Ilie se bucură de noi, şi nu ne pedepseşte. Am zis că râvna creştină e altfel. Cunoaştem o 
împrejurare din viaţa Mântuitorului nostru isus Hristos şi a ucenicilor Săi, o întâmplare, 
la care nu ne prea gândim -— şi ar fi bine să ne gândim cât mai mult — şi nu s-au gândit 
oamenii de-a lungul istoriei, nu s-au gândit şi de aceea de multe ori au făcut greşeli. În 
Sfânta Evanghelie de la Luca, la sfârşitul capitolului al 9-lea, citim că, odată, Domnul 
Hristos cu ucenicii Lui, trecând prin Samaria au vrut să rămână peste noapte, dar ucenicii 
Domnului au vrut să rânduiască lucrurile în aşa fel încât să fie primit Domnul Hristos de 
oamenii din satul acela şi fiți atenţi iubiţi credincioşi: oamenii n-au vrut să-l primească. 
Oare au mai fost împrejurări de felul acesta, că oamenii n-au vrut să-l primească pe 
Domnul Hristos? Da, au mai fost! eri a fost săptămâna de când s-a citit din Sfânta 
Evanghelie despre nişte oameni care nu l-au primit pe Domnul Hristos. Domnul Hristos a 
făcut o minune şi le-a făcut şi o pagubă. De fapt nu Domnul Hristos le-a făcut paguba, ci 
Domnul Hristos doar a dat prilejul pagubei. Şi anume doi îndrăciţi, au fost sloboziți de 
puterea dracilor, şi dracii au zis: “Dacă ne scoţi din oamenii aceştia, lasă-ne să ne ducem 
în turma de porci.” (cf. Matei 8,31), că era o turmă de porci la păşune. Şi i-a lăsat. Şi 
atunci dracii au intrat în porci, porcii au sărit de pe ţărmul mării în mare şi s-au înecat 
toţi. Şi le-a făcut pagubă, bineînţeles la cei care erau stăpânii porcilor. Şi atunci, au fost 
anunţaţi cei din cetate de cele ce s-au întâmplat şi-au ieşit — şi spune Sfânta Evanghelie — 
că L-au rugat pe Domnul Hristos să plece din hotarele lor. (cf. Matei 8,34) Şi Domnul 
Hristos s-a dus liniştit, s-a suit în corabie şi a trecut dincolo. Nu i-a pedepsit cum poate i- 
ar fi pedepsit Sfântul Ilie. Am zis că în Sfânta Evanghelie de la Luca citim că, oamenii 
din Samaria, din satul acela, nu ni se spune cum se numea satul, n-au vrut să-L primească 
pe Domnul Hristos. Şi atunci doi dintre ucenicii Domnului Hristos, tot râvnitori ca 
Sfântul Ilie, râvnitori să-i pedepsească pe cei care s-au împotrivit Domnului Hristos, care, 
de fapt nu s-au împotrivit, dar n-au vrut să fie cu Domnul Hristos, au zis către Domnul 
Hristos, ei “fii tunetului” — că aşa se numeau; e vorba de Sfinţii Apostoli Iacob şi loan, fii 
lui Zevedei, “fii tunetului”. Vă puteţi închipui că dacă au primit ei numele de “fii 
tunetului”, înseamnă c-au fost aspri, că tunetul în general nu-ţi dă linişte, îţi dă teamă. 
Când eram noi copii ne învățau părinţii, Dumnezeu să-i odihnească, să ne facem cruce 
când durduie — că la noi se zicea că “durduie”, tună adică — şi ziceau: “Când durduie şi 
fulgeră, să vă faceţi cruce!”. Deci fii tunetului erau ca tunetul, aduceau şi o oarecare 
teamă şi o oarecare groază în jurul lor. Şi fii tunetului — Sfinţii Apostoli Iacob şi loan, cei 
ca tunetul — au zis: “Doamne! Vrei să zicem să se coboare foc din cer şi să-i mistuiască 
cum a făcut altădată Ilie?”. Şi Domnul Hristos nu i-a aprobat. Şi poate că într-un fel, nu l- 
a aprobat nici pe Ilie. C-a zis: “Nu ştiţi fii cărui Duh sunteţi!” (Luca 9,55). Deci, voi aveţi 
legătură cu un duh, dar nu cu Duhul Meu. Înţeleg râvnă pentru bine, dar nu cu răutate, nu 
cu înlăturare, ci cu grija de a nu se răspândi răul, de a opri răul din desfăşurarea lui. Da! 
Dar nu aşa ca să-i nimiciţi cu foc din cer. Şi zice Domnul Hristos: “Nu ştiţi fii cărui Duh 
sunteţi”, şi a completat, că “Fiul Omului” — adică Domnul Hristos e Fiul Omului, nu 

orice om e Fiul Omului, ci Fiul Omului e titlu mesianic pe care l-a avut Domnul Hristos — 
că “Fiul Omului nu a venit să piardă sufletele, a venit să le mântuiască”. Deci vreţi să fiţi 
râvnitori, atunci fiţi râvnitori în înţelesul de a-i ajuta pe oamenii aceştia să nu mai fie răi, 
să fie buni, să nu fie neprimitori ci să fie primitori. Deci asta să o faceţi, şi-atunci nu 
sunteţi în Duh cu Ilie, ci sunteţi în Duhul Meu. Şi în Duhul Meu trebuie să fiţi. Poate că 
atunci când Sfântul Ilie a fost râvnitor, în felul acesta de a-i nimici pe oameni, de a mistui 
cu foc pe oameni, atunci se potrivea lucrul acesta, după felul cum gândeau oamenii de 
atunci. Dar acum nu se mai potriveşte. Şi lucrul acesta iubiţi credincioşi, nu l-au înţeles 
oamenii în istorie. Să ştiţi că s-au luptat oamenii unii cu alţii pentru credinţă, pentru că nu 
erau de aceeaşi credinţă, au ţinut războaie îndelungate unii cu alţii chiar dacă, sigur, au 
avut şi alte patimi, şi alte motive de ceartă, dar au pus în față cumva, gândul acesta că cei 
răi trebuie nimiciţi, că cei răi trebuie pedepsiţi, că cei răi trebuie arşi cu foc. Da, trebuie 
arşi cu foc, dar nu cu focul material, ci cu focul iubirii, încălziţi cu foc, aduşi în iubire. 
Trebuie să-i facem să fie şi ei cu iubire, să aibă şi ei foc în ei. Tot Sfântul Evanghelist 
Luca, are în cuprinsul Evangheliei sale o istorisire, că a zis Domnul Hristos: “Foc am 
venit să arunc pe pământ. Şi cât aş vrea să fie acum aprins, dar am un botez cu care 
trebuie să Mă botez, şi abia aştept ca să se împlinească”. (Luca 12,49) Ce foc? Focul 
iubirii, focul luminii, focul fericirii, focul care schimbă spre bine pentru că, focul, iubiţi 
credincioşi preface în el însuşi cele pe care le arde. Ştiţi că dacă bagi lemne în foc, dacă 
bagi paie în foc, dacă bagi hârtie în foc, dacă bagi ceva ce arde, nu mai rămâne ce ai 
băgat în foc, ci se preface în foc, se înteţeşte focul mai tare, arde mai tare focul. Şi aşa că 
ceea ce bagi în foc, primeşte puterea focului, se schimbă în ceea ce este focul. Şi dacă 
Domnul Hristos a venit în lumea aceasta să arunce foc pe pământ, focul iubirii, totul 
trebuie să se schimbe în iubire. Nu-n pedeapsă, nu în ură, nu în răutate, nu în foc care 
arde ca pedeapsă, ci în foc care schimbă, care preface în ceea ce este el, în iubire. Acest 
lucru e un lucru foarte însemnat, şi-i bine să ştim lucrul acesta, noi cei care îl cinstim astă 
pe Sfântul Ilie. Că dacă Sfântul Ilie a cerut foc din cer şi-a venit foc din cer şi i-a mistuit 
pe împotrivitori, şi Domnul Hristos, Cel din cer, a venit pe pământ să aducă foc, dar altfel 
de foc. Şi cumva trebuie să ardă în flăcări lumea aceasta, în flăcările iubirii, în flăcările 
înțelegerii, în flăcările apropierii, în flăcările dorinţei de bine. Că aşa vrea Domnul 
Hristos, care şi-a arătat iubirea pe cruce — de vreme ce a zis: “Am un botez cu care 
trebuie să Mă botez” — botezul sângelui — adică jertfa Lui de pe cruce a fost făcută din 
iubire, pentru iubire, pentru înmulţirea iubirii, iubirii între oameni. Şi totuşi cât de puţină 
iubire este astăzi între oameni! De ce? Pentru că nu înţeleg oamenii că iubirea mântuieşte 
lumea, nu răutatea. Răutatea înmulţeşte răutatea, răutatea aduce mai multă răutate. N-are 
nimeni nici un folos din răutate. Dar din iubire? Din bunătate? Toată lumea are bucurie 
din iubire, toată lumea are bucurie din iertare, toată lumea are bucurie din bună 
înţelegere. Ştiţi la cununie cum se roagă preotul pentru cei ce se cunună: “Să li se dea lor 
dragoste desăvârşită, paşnică şi ajutor. Să fie binecuvântaţi ei în deplină înţelegere şi în 
credință tare. Să li se dea lor pace şi bună înţelegere”. Toate acestea pentru că aşa se 
trăieşte o viaţă frumoasă, o viaţă luminată, o viaţă fericită şi fericitoare. Fără asta nu 
există fericire. Fără asta există teamă, există frica de pedeapsă. Bineînţeles că dacă ducem 
o viaţă care să-l placă lui Dumnezeu, n-are Dumnezeu de ce să ne pedepsească vreodată. 
Şi cerem iertare de la Dumnezeu, şi de multe ori Dumnezeu ne iartă şi de cele ce am 
greşit, cu condiţia să iertăm şi noi- Şi se înmulţeşte iubirea şi se înmulţeşte fericirea, şi se 
înmulţeşte mântuirea, şi pe Sfântul Ile îl cinstim ca pe unul, care a făcut bine la vremea 
lui, dar pe care acum, nu l-ar mai lăsa Domnul Hristos, să facă ce-a făcut atunci când a 
cerut foc din cer să-i mistuiască pe alţii, iar spune şi lui ceea ce le-a spus la cei doi 
ucenici ai săi, la fii tunetului: “Nu şti al cărui Duh eşti: Fiul Omului nu a venit să piardă 

sufletele, ci a venit să le mântuiască”. Aceasta să învăţăm noi astăzi, în ziua Sfântului 
Ilie. A făcut şi Sfântul Ilie mult bine. Înainte de toate s-a împotrivit răului, s-a împotrivit 
închinătorilor la idoli. De ce? Pentru că cel mai mare păcat pe care îl puteau face oamenii 
pe vremea aceea era să-L lase pe Dumnezeul cel adevărat, şi să se închine la dumnezei 
făcuţi de mâini omeneşti, şi să zică, cum a zis pe vreme lui Moise, Aron, când a făcut 
viţelul de aur: “No, acesta-i dumnezeul tău”. Sfântul Ilie nu a putut răbda aşa ceva, a zis 
că trebuie să fie oamenii cu credință la Dumnezeu, că oamenii trebuie să slujească 
adevăratului Dumnezeu, şi să nu se ducă după idoli. Au avut oamenii de suferit, pe 
vremea aceea. Nu a plouat trei ani şi şase luni şi s-au împuţinat cele de trebuință. Au 
suferit oamenii pentru că abia prin suferință s-au putut trezi, câţi s-au putut trezi. Şi 
Sfântul Ilie aşa vedea lucrurile pe vremea aceea, şi noi îl cinstim cu slujbele pe care le 
facem în ziua Sfântului Ilie, şi-apoi ne mai aducem aminte de Sfântul Ile şi în alte 
împrejurări. Gândiţi-vă de pildă la Schimbarea la faţă. Ce se spune? Că era de faţă acolo, 
pe muntele schimbării la faţă, unde Domnul Hristos şi-a arătat mărirea Sa, în lumină, 
când faţa Lui a strălucit ca soarele, când veşmintele Lui s-au făcut albe ca zăpada, cum 
înălbitor nu poate înălbi pe lume (cf. Marcu 9,3). Atunci au fost de faţă acolo trei ucenici 
ai Domnului Hristos: cei doi fii ai tunetului, cei doi care ar fi vrut să aducă foc din cer să 
mistuiască pe oamenii care n-au vrut să-L primească pe Domnul Hristos, Sfinţii Apostoli 
Iacob şi loan, şi Sfântul Apostol Petru. aceştia trei s-au întâlnit cu doi care nu mai erau în 
lumea aceasta pământească, ci erau dincolo. Cei doi din Vechiul Testament deşi trecuseră 
din lumea aceasta au rămas vii pentru că aşa se întâmplă totdeauna: omul moare şi nu 
moare, şi moare şi trăieşte, trăieşte şi după moarte, moare după trup şi trăieşte după 
suflet. Moise şi Ilie au murit la vremea lor. Adică Moise a murit la vremea lui şi Ilie a 
fost răpit la cer, a fost răpit într-o căruţă de foc. Aşa au văzut oamenii răpirea Sfântului 
Ilie ca şi când ar fi fost o căruţă de foc şi învăluit de foc, proorocul cel de foc, proorocul 
care a adus foc, s-a înălţat la cer în foc. Dar nu în focul care arde, nu în focul care 
mistuie, ci în focul care preschimbă ceea ce se pune în foc. Deci Sfântul Ilie a fost ridicat 
în focul iubirii lui Dumnezeu, şi focul iubirii lui Dumnezeu l-a făcut şi pe el iubitor de 
oameni. Chiar dacă oamenii în credinţele lor populare spun că Sfântul Ilie ar fi pedepsitor 
şi acum. E o credinţă a oamenilor, nu e o credinţă a Bisericii, şi această credinţă pune în 
atenţie faptul că Sfântul Prooroc Ilie a fost râvnitor. 

Iubiţi credincioşi, şi noi trebuie să fim râvnitori, dar nu nimicitori. Sfântul Prooroc 
Ilie a fost râvnitor ca nimicitor. Noi trebuie să fim râvnitori ca schimbători spre bine, să-i 
schimbăm pe oameni spre bine, să-i facem buni, în măsura în care putem face noi lucrul 
acesta, că până la urmă sunt o mulțime de lucruri pe care nu le putem face ci le poate face 
numai Dumnezeu. Omeneşte de multe ori n-ai ce face, dar Dumnezeu poate să schimbe 
totul spre bine, şi avem nădejde la mila lui Dumnezeu. 

Iubiţi credincioşi, Sf. Apostol Petru s-a simţit aşa de bine pe muntele Schimbării la 
Faţă, pe muntele Taborului, încât a zis: “Doamne, dacă vrei eu aş face trei colibe aici, să 
rămânem pe muntele acesta, una ie, una lui Moise şi una lui Ilie” (cf. Marcu 9,5) Lui 
Moise şi lui Ilie nu le trebuiau colibe, pentru că ei, de fapt, nu erau din lumea aceasta, nu 
aveau nevoie de un adăpost oarecare. Ei erau de dincolo de lumea aceasta şi s-au întors 
acolo de unde au venit. Au venit doar să dea mărturie despre Domnul Hristos, să fie de 
față când Domnul Hristos şi-a arătat mărirea Sa întru lumină, şi apoi s-au retras la 
locurile pe care şi le-au pregătit ei în viaţă şi pe care le-a rânduit Dumnezeu să le aibă, 
după viaţa pe care au dus-o. Şi-a rămas numai lacob şi loan şi Petru, care s-au dus după 
aceea şi s-au întâlnit cu ucenicii ceilalţi, şi şi-au dus viaţa mai departe, aici pe pământ, 
până la vremea când i-a chemat Dumnezeu să se mute şi ei din lumea aceasta. Pe acelaşi 
munte al Schimbării la Faţă i-a umbrit un nor luminos, şi ei au căzut cu feţele la pământ, 

au auzit din nor un glas: “Acesta este Fiul Meu cel iubit, întru care bine am voit, pe 
acesta să-L ascultați”. (Marcu 9,7) Glasul era glasul Tatălui, norul era Duhul Sfânt, iar 
Domnul Hristos era Fiul lui Dumnezeu care s-a făcut om, deci Sfânta Treime a fost de 
faţă pe Muntele Taborului, însoţind treimea de ucenici, şi pe Moise şi pe Ilie, care şi ei au 
fost de faţă şi care au dispărut odată cu norul cel luminos. 

Iubiţi credincioşi, să fim pe mai departe cinstitori ai Sfântului Ilie, dar să învăţăm 
de la Domnul Hristos, să nu chemăm foc din cer să nimicească pe neascultători, pe 
împotrivitori, pe cei răuvoitori, ci să chemăm focul iubirii pe care a vrut Domnul Hristos 
să-L aducă pe Pământ şi pe care, de fapt, L-a adus pe Pământ, şi care de multe ori nu arde 
şi din pricină că nu adăugăm şi noi iubirea noastră la ceea ce a adus sau a vrut să aducă 
Domnul Hristos, aici, pe Pământ. Să fim buni, să fim iertători, să fim înţelegători, să n- 
avem duşmănii, să nu înmulţim ura, să nu înmulţim răul şi-atunci, darul lui Dumnezeu va 
fi cu noi, şi se va bucura de noi sigur şi Sfântul Ilie. 

Iubiţi credincioşi, când îngerul binevestitor i-a spus dreptului Zaharia că va avea 
un copil — mai presus de aşteptările lui — va avea un copil pe care şi l-a dorit, că soţia lui 
va naşte un copil de care se vor bucura mulţi, a spus că el v-a merge înaintea Domnului 
cu duhul, şi cu puterea lui Ilie. (cf. Luca 1,17) E vorba de Sf. loan Botezătorul, care şi el 
a fost râvnitor, şi el a propovăduit o pedeapsă asupra răufăcătorilor, şi el a spus că: 
“securea stă la rădăcina pomului şi orice pom care nu face roadă bună se taie şi se aruncă 
în foc”. (Matei 3,10) Şi el s-a mirat de Domnul Hristos că vrea altceva decât pedepsirea 
oamenilor, că vrea mântuirea oamenilor. De aceea a lucrat cu duhul şi cu puterea lui Ilie 
şi unii cred că Sf. loan Botezătorul a fost un alt Ilie, că a fost Ilie într-o altă înfăţişare. 
Biserica nu învaţă aşa. Domnul Hristos e adevărat că spune cu privire la Sf. loan 
Botezătorul că: “Dacă vreţi să ştiţi el este Ilie, cel ce va să vie.” (Matei 11,14), dar în 
înţelesul acesta că va avea duhul şi puterea lui Ilie. Că va fi râvnitor ca Ilie, că va fi şi el 
un fel de mistuitor al răului. Totuşi, Sf. loan Botezătorul a fost mult mai potolit, chiar 
dacă şi el a vrut nimicirea răului, cum vrem şi noi. Însă, iubiţi credincioşi, totdeauna când 
e vorba să nimicim răul, să-l nimicim din noi. Nu putem scoate răul din alţii câtă vreme 
nu scoatem răul din noi, şi dacă noi avem rău în noi şi vrem să scoatem cu răutatea pe 
răutate, să auzim pe părinţii din Pateric care zic că: “răutate pe răutate n-o scoate 
nicidecum”, sau, altfel spus că: “Drac pe drac nu scoate”. Domnul Hristos a scos pe draci 
din oameni cu puterea dumnezeiască. Aşa se poate. Dar cu putere drăcească n-ai cum 
scoate pe draci, ci doar se înmulţeşte răutatea. Aşa că de câte ori vă vine să vă certaţi, de 
câte ori vă vine să vă urâţi, de câte ori vă vine să vă duşmăniţi între voi, de atâtea ori să 
vă gândiţi că “Drac pe drac nu scoate”, că numai cu iubire, numai cu bună înţelegere, se 
poate ajunge la linişte sufletească, şi-atunci dacă ajungem la linişte sufletească, suntem 
aşa cum vrea Domnul Hristos să fim. Să ne revărsăm iubirea, câtă o avem, şi-apoi să se 
înmulțească iubirea din câtă o revărsăm, şi sigur va fi mai bine pe Pământ. Noi am vrea 
să se schimbe lucrurile în ţara aceasta. E firesc! Dorim lucrul acesta, dar nu putem face 
altceva decât să începem cu noi; acolo unde suntem noi, să fie mai multă linişte, să fie 
mai multă bucurie, să fie mai multă înţelegere, să fie mai multă iubire, să fie mai multă 
înţelegere faţă de neputința omenească, să nu facem răul ca să nu pătimim răul. Pentru că 
de obicei sunt oameni care se angajează să facă răul unii față de alţii şi ei suferă răul. 
Dacă-l porneşti pe cineva să spună vorbe rele apoi auzi şi tu vorbe rele. Dacă-l porneşti 
pe cineva să spună necuviinţe, şi tu te împărtăşeşti de necuviinţele spuse de acela. Aşa 
încât, din cât putem, să fim cu grijă să înmulțim binele, să înmulţim bucuria, să înmulţim 
înţelegerea, să înmulţim pacea dintre noi, scoțând din noi toate pornirile cele rele, fiindu- 
ne ruşine când facem lucruri din acelea prin care se înmulţeşte răul. 

Prin urmare, iubiți credincioşi, ca cinstitori ai Sfântului Ilie, după rânduiala 

Bisericii, să dorim şi noi să se împuţineze răul şi să se nimicească răul din lumea aceasta. 
Să începem însă cu noi, să scoatem răutatea din inima noastră şi să nu ne mulţumim 
numai că nu mai avem răutate, ci să dorim să avem şi bunătate. Avem trebuinţă şi de 
bunătate, nu numai de nerăutate. Bineînţeles că cu asta se începe: cu nerăutatea. 

Dumnezeu să ne ajute, prin rugăciunile Sf. Prooroc Ilie, să aducem şi noi foc din 
cer, focul iubirii, focul Mântuitorului, în viaţa noastră, în jurul nostru, ca să se bucure 
Domnul nostru lisus Hristos că suntem fiii lui adevăraţi, fii înmulţitori de iubire şi nu de 
răutate. 

Să ne ajute Bunul Dumnezeu prin rugăciunile Maicii Preacurate şi ale tuturor 
sfinților, să înmulţim binele, pentru noi şi pentru alţii, şi atunci darul lui Dumnezeu va fi 
cu noi, de acum şi până-n veac. Amin. 

Mărire Tatălui şi Fiului şi Sfântului Duh. Amin. 

Despre fericire 


Luni, 20 iulie 1998 
Prea Cuvioase părinte Stareţ, cinstiți părinţi, iubiţi fraţi şi iubiţi credincioşi 


M-am gândit că, dat fiind faptul că toţi oamenii îşi doresc fericirea, cuvântul meu 
cel dintâi în această împrejurare, la această întâlnire de rugăciune şi de muncă, organizată 
aici la mănăstire, să fie: Despre Fericire. De fapt n-am de gând să analizez cuvântul 
“fericire”, n-am de gând să conduc pe cineva la a înţelege prin cuvinte ce înseamnă 
fericire, ci voi vorbi mai multe despre calea care duce la fericire. Azi dimineaţă, când am 
făcut cunoştinţă cu cei care aţi venit aici, mi-am dat seama că de data aceasta mă găsesc 
în faţa unor oameni cu pretenţii, deşi nu şi-au arătat pretenţiile. Oamenii au pretenţii în 
sensul că unii au terminat o facultate, au făcut cursurile de master, alţii sunt la doctorat, 
alţii sunt la a doua facultate, şi mi-am zis: “Domnule, oamenii aceştia, chiar dacă nu au 
pretenţii exprimate, au pretenţii prin formarea lor”. Deci n-o să-mi fie foarte uşor să stau 
în faţa unor oameni de cultură, unor oameni care au deja cunoştinţe, care ştiu să 
întâmpine anumite afirmaţii, oameni care doresc mult de la cei care le vorbesc, oameni 
care pot să îşi spună cuvântul în legătură cu ceea ce li se spune, pentru că altceva este să 
primeşti tot ce ţi se spune pentru că nu ai cu ce să întâmpini ceea ce ţi se spune — aşa cum 
se întâmplă, de pildă, când eşti copil, când eşti elev, chiar când eşti student şi nu eşti încă 
format, primeşti ceea ce ţi se spune. După ce ţi-ai format o opinie, un punct de vedere, 
după ce ţi-ai acumulat anumite lucruri, ai tras anumite concluzii, ceea ce ţi se spune 
întâmpini altfel decât omul care nu are cu ce să întâmpine ceea ce i se comunică. Prin 
urmare, aveţi dreptul să mă criticaţi, aveţi competenţa să o faceţi, şi să dea Dumnezeu să 
n-aveţi ce să replicaţi. Dar, în orice caz, fiecare poate să îşi spună cuvântul în faţa 
cuvântul meu, aprobând sau dezaprobând, sau dorind să completeze ceva, sau dorind ca 
eu să completez ceva. Sunt lucruri care se întâmplă între oameni ca cei ce suntem acum, 
aici. Fiecare dintre noi are o competenţă a lui: eu am competenţa de a vă spune anumite 
lucruri, voi aveţi competenţa de a primi sau de a respinge ceea ce vă spun eu. Sper să nu 
fie cazul de respingere. 

Deci, iubiţi credincioşi, cuvântul îmi va fi despre fericire. Să zicem, mai precis, 
despre calea care duce la fericire. Ar putea întreba cineva, pe bună dreptate, în faţa 
acestei exprimări, în faţa acestei teme: “Eu personal, merg pe calea fericirii? Până unde 
am ajuns şi dacă am realizat ceva în legătură cu aceasta?”. E o vorbă românească: “Te 
spune faţa cum ţi-i viaţa”. Eu cred că sunt lucruri care se exprimă şi fără cuvinte, şi chiar 
dacă ochii mei sunt neexpresivi, spun unii că parcă s-au mutat expresivităţile care nu se 
pot exprim prin ochi, în expresivitatea feţei. Deci, s-ar putea înţelege din aceasta, că n-am 
stat pe loc. Cât mai am ca să fiu fericit? Numai Dumnezeu ştie, Cel Care dă fericirea. Eu 
personal consider că, dacă eşti mulţumit cu ceea ce ai realizat, dacă eşti mulţumit cu ceea 
ce ai, dacă te angajezi la mai mult numai pentru că ştii că există şi mai mult, eşti deja 
fericit. Eşti fericit când eşti împlinit. Şi eu am spus de mai multe ori şi în mai multe locuri 
că mănăstirea este “locul împlinirilor”. Şi spun că cine nu se împlineşte în condiţiile de 
mănăstire, încă nu trăieşte cu toată existenţa lui în mănăstire. Cineva care s-a întâlnit cu 

Domnul Hristos, cineva care are conştiinţa că este purtător de Hristos, hristofor, n-are ce 
să mai caute în afară de Hristos. Iar dacă nu-ţi ajunge Hristos înseamnă că încă nu te-ai 
întâlnit cu Hristos, şi cauţi împliniri în lucruri neesenţiale şi în lucruri care, de fapt, nu 
sunt dătătoare de fericire. De ce? Pentru că tot ceea ce este creat de om, chiar pentru 
împlinirea omului, în realitate nu-l poate împlini pe om, pentru că nu te poate împlini 
ceva inferior ţie. Dacă crezi un lucru, sigur că lucrul pe care îl crezi este mai prejos de 
tine, şi atunci nu poţi fi mulţumit cu un lucru care n-are rostul de a te împlini. Când, însă, 
ştii că fericirea vine de undeva de sus, şi omul este fiinţa care priveşte în sus, nu priveşte 
în jos — animalele privesc în jos, sunt create de Dumnezeu să privească în jos, pentru că 
locul lor este pământul; om în limba greacă se spune “antropos” şi antropos înseamnă 
“privitor în sus” — deci omul nu poate să fie mulțumit privind în jos, că nu este creat să 
fie privitor în jos. Ci omul este fiinţa care priveşte în sus, e creat să privească în sus, adică 
mai presus de el însuşi, chiar dacă într-un fel susul lui este, să zicem aşa, în mijlocul lui, 
în mijlocul pieptului său acolo unde este locul întâlnirii omului cu Dumnezeu, locul 
descoperirii lui Dumnezeu. Ca privitori în sus, ştim că ne împlinim prin ceea ce dă 
Dumnezeu, prin ceea ce ne dă Domnul Hristos, prin ceea ce ne dă Mântuitorului nostru. 
Şi-atunci calea pe care mergem este calea de a ne întâlni cu Domnul Hristos. Şi când ne 
întâlnim cu Domnul Hristos ajungem la una din manifestările fericirii, şi anume la 
bucurie, pentru că Domnul Hristos, după ce şi-a rostit Fericirile a zis: “Bucuraţi-vă şi vă 
veseliţi, că plata voastră multă este în ceruri”, şi cu alt prilej a zis: “Acestea vi le spun ca 
bucuria Mea să fie întru voi şi ca bucuria voastră să fie deplină”(loan 15,11). Şi a zis 
Domnul Hristos: “Iarăşi mă veţi vedea şi se va bucura inima voastră, şi bucuria voastră 
nimeni nu o va lua de la voi" (loan 16,22). lar ucenicii, când s-au întâlni cu Domnul 
Hristos, s-au bucurat, văzându-L după sfânta Sa Înviere. Bucuria face parte din fericire, şi 
poate că este expresia fericirii, într-o anumită latură a ei. Când te bucuri, nu te mai 
gândeşti la altceva, mai presus de bucurie. Bucuria este fericirea ta. 

Cuvântul meu din această seară ar putea fi intitulat şi Urcuşul bucuriei, pentru că 
dacă avem în vedere, în urmărirea căii care duce la fericire, dacă avem în vedere 
Fericirile rostite de Domnul nostru lisus Hristos, ca să împlinim condiţiile fericirii, 
ajungem la împlinirea îndemnului: “Bucuraţi-vă şi vă veseliţi, că plata voastră multă este 
în ceruri”, şi ajungem, de fapt, la un chip al fericirii. Nu trebuie să citeşti mult din Sfânta 
Evanghelie de la Matei până să te întâlneşti cu ceea ce numim noi Fericirile, care sunt 
cuprinse în partea din Sfânta Evanghelie de la Matei pe care o numim Predica de pe 
munte. Chiar cu aceasta şi începe adunarea de învățături pe care le prezintă Sfântul 
Evanghelist Matei, aşa cum îi este lui obiceiul, să cumuleze mai multe lucruri de acelaşi 
fel, laolaltă, cum e predica de pe munte din capitolele V, VI şi VII din Evanghelia de la 
Matei, sau cum sunt pildele Mântuitorului în legătură cu împărăţia Cerurilor care 
alcătuiesc al treisprezecelea capitol din Sfânta Evanghelie de la Matei. La fel alte 
învățături cum sunt învățăturile cuprinse în Sfânta Evanghelie de la Matei, în capitolele X 
şi XI, despre care nu avem siguranţa că au fost spuse deodată, dar ştim că Sfântul 
Evanghelist are predilecția aceasta de a aduna învățături mai multe, minuni mai multe, în 
legătură cu una sau alta din învăţăturile Domnului Hristos, cu una sau alta din minunile 
Mântuitorului, cu una sau alta din pildele Mântuitorului. Aşa este şi cu ceea ce numim 
noi Fericirile Domnului. Că au fost spuse odată sau că au fost spuse în mai multe 
împrejurări, nu ştiu; ceea ce ştim noi este că în Sfânta Evanghelie de la Matei avem de 
nouă ori cuvântul “fericiţi” spus de Domnul nostru lisus Hristos. Unii dintre cei care au 
avut în vedere Fericirile, dintre cei care fac exegeză biblică, au zis că, de fapt, nu sunt 
nouă fericiri, ci sunt opt fericiri, pentru că ultimele două fericiri formează o singură 
fericire, şi cea de-a noua fericire, la drept vorbind, este fără făgăduință, nu este ca 

celelalte prezentate de Mântuitorul. În cazul acesta ar fi opt şi nu ar fi nouă. Asta-i o 
chestiune, ca să zicem aşa, de studiu, de amănunt. Noi vom lua în consideraţie cele nouă 
fericiri, pentru că Domnul Hristos a spus de nouă ori “fericiți”, sau cel puţin în Sfânta 
Evanghelie de la Matei, acolo unde sunt prezentate Fericirile, sau unde-i prezentată lista 
de fericire, avem cuvântul “fericiţi” spus de Domnul nostru lisus Hristos de nouă ori. 

Şirul fericirilor din Sfânta Evanghelie de la Matei începe cu: “Fericiţi cei săraci cu 
duhul, că a acelora este împărăţia Cerurilor”(Matei 5, 3). Ştim că Domnul Hristos a venit 
să întemeieze împărăţia Cerurilor, că ne-a lăsat o rugăciune în care cerem să vină 
împărăţia lui Dumnezeu, că a spus care sunt condiţiile de intrare în împărăția Cerurilor, 
condiţii pe care le găsim citând cele patru Sfinte Evanghelii, în special Evangheliile 
numite sinoptice, în care se vorbeşte, în mai multe locuri, despre împărăţia Cerurilor sau 
despre împărăția lui Dumnezeu. Şi acest lucru avându-l în vedere, ştim care sunt 
mijloacele prin care cineva poate ajunge, în împărăţia lui Dumnezeu, sau mijloacele prin 
care împărăţia lui Dumnezeu se manifestă în sufletul omului. Pentru că noi vorbim şi de o 
intrare în împărăţia lui Dumnezeu şi vorbim şi despre o venire a împărăției lui Dumnezeu 
în om, şi de o împărăție pe care o aşteptăm, şi de o împărăție pe care o primim. “Vie 
împărăţia Ta” este o cerere, o dorinţă, în care ne exprimăm dorul nostru după împărăţia 
lui Dumnezeu. Cine cere un lucru înseamnă că încă nu-l are. Când îl ai nu-l mai ceri. 
Când ai conştiinţa că împărăţia lui Dumnezeu a venit în tine, poţi să nu mai ceri împărăția 
lui Dumnezeu, sau dacă ceri împărăţia lui Dumnezeu, ceri să vină împărăția lui 
Dumnezeu cu mai multă putere, să fie o realitate copleşitoare, o realitate mai puternică, 
mai simțită. Cererea aceasta “Vie împărăţia Ta” este o cerere pe care nu ne dăm seama că 
Domnul Hristos o împlineşte, de fapt, la fiecare Sfântă Liturghie, care este împărăția lui 
Dumnezeu între noi, împărăţia lui Dumnezeu cu noi, împărăţia lui Dumnezeu desfăşurată 
împreună cu noi, în fața noastră, pentru că Sfânta Liturghie începe cu cuvintele: 
“Binecuvântată este împărăţia Tatălui şi a Fiului şi a Sfântului Duh. Acum şi pururea şi în 
vecii vecilor. Amin”. Ceea ce ne rămâne nouă este disponibilitatea noastră pentru 
împărăţia lui Dumnezeu, care obiectiv este în mijlocul nostru, şi chiar înlăuntrul nostru. 
Au întrebat odată pe Domnul Hristos nişte farisei: “Când vine împărăția lui Dumnezeu?” 
şi Domnul Hristos a spus: “Împărăţia lui Dumnezeu este înlăuntrul vostru”(Luca 17, 20). 
Deci, cea dintâi fericire este: “Fericiţi cei săraci cu duhul, că a acelora este împărăţia 
Cerurilor”. Vrea cineva să aibă împărăția Cerurilor? Vrea cineva să fie în împărăția 
Cerurilor? Vrea cineva să poarte împărăția Cerurilor cu sine însuşi? Trebuie să fie sărac 
cu duhul. Ce înseamnă sărac cu duhul? Înseamnă să fie un om smerit, să fie un om 
nemulțumit de cât a realizat, să fie un om angajat pentru mai mult şi pentru mai bine, să 
fie un om care se deschide tot mai mult pentru ceea ce dă Dumnezeu. În Sfânta 
Evanghelie de la Ioan este scris că “Dumnezeu nu dă Duhul cu măsură” (loan 3, 34), asta 
înseamnă că Dumnezeu revarsă Duhul său cum revarsă aerul, şi fiecare îşi ia cât poate el 
să cuprindă în sine. 

Numai Dumnezeu ştie cine are mai multă aderenţă la împărăţia lui Dumnezeu, şi 
câte daruri trebuie să aibă omul, pentru că Sfântul Apostol Pavel scriind corintenilor, le 
spune că darurile extraordinare pe care le dă Duhul Sfânt — harismele — le primesc 
oamenii, le primesc aşa cum vrea Dumnezeu să le primească, aşa cum le dă Dumnezeu, 
că nu toate harismele le are acelaşi om, ci harismele sunt darurile lui Dumnezeu date în 
Biserică. De ce? Pentru că oamenii în Biserică se completează unii pe alții: unul are darul 
învăţăturii, altul are darul prezicerii, altul are darul facerii de minuni, altul are darul 
vindecărilor şi aşa mai departe. Nu toate darurile sunt la acelaşi om, chiar dacă 
Dumnezeu nu dă Duhul cu măsură. Noi de fapt nici nu trebuie să căutăm unul sau altul 
din darurile lui Dumnezeu, ci trebuie să ne facem disponibile pentru Dumnezeu, şi 

Dumnezeu ne dă nouă, fiecăruia, ce ştie EI că e necesar pentru noi, şi ce ştie El că e 
necesar pentru cei din jurul nostru, pe care Dumnezeu i-a pus în faţa noastră, 1-a pus în 
atenţia noastră, ca să îi putem folosi. 

Deci, săraci cu duhul sunt aceia care vor tot mai mult şi tot mai bine, tot mai corect, 
oameni care sunt deschişi pentru mântuire, pentru desăvârşire, pentru îndumnezeire. 
Oamenii aceia care nu sunt mulțumiți cu cât au făcut şi vor să realizeze mai mult, pentru 
Dumnezeu şi nu pentru ei. Nu pentru a fi puşi ei în atenţia altora, ci pentru a fi pus 
Dumnezeu prin ei în atenţia altora. aceştia ajung în împărăţia Cerurilor, ajung să aibă 
împărăţia Cerurilor în ei. Ce înseamnă asta? Ajung să Îl aibă în prim planul vieţii lor pe 
Dumnezeu, pe Mântuitorului nostru lisus Hristos, Fiul lui Dumnezeu Care S-a făcut om 
şi prin care ajungem în legătură cu Dumnezeu Tatăl şi în legătură cu Dumnezeu Duhul 
Sfânt. 

Îi fericeşte apoi Domnul Hristos pe cei ce plâng, nu pentru că plâng, ci pentru că nu 
rămân în plâns, ci ajung să aibă mângâiere. Domnul Hristos le-a spus ucenicilor Săi că le 
va trimite, după înălţarea Lui la cer, un alt Mângâietor, Care să fie întotdeauna cu ei. Şi 
acesta este Duhul Sfânt. Am citit undeva că cuvântul “paracletos” de fapt nu înseamnă 
Mângâietor, ci înseamnă Mijlocitor, înseamnă un fel de avocat, însă în realitate, în 
traducerile noastre româneşti, peste tot unde e vorba de Duhul Sfânt care lucrează în 
sufletele credincioşilor, este tradus cuvântul “paracletos” ca Mângâietor. Deci se vor 
mângâia cei ce plâng, pentru că nu vor rămâne în plâns, adică Domnul Hristos de fapt nu 
este pentru o viaţă în care plânsul apare ca ceva esenţial. Când a mers spre Emaus, cu cei 
doi călători, i-a întrebat: “De ce sunteţi trişti?”"(Cf. Luca 24, 17). Domnul Hristos nu vrea 
ca omul să fie trist, ci vrea ca omul să fie bucuros, şi lucrul acesta îl înţelegem din faptul 
că cei doi care au mers spre Emaus, vorbind cu Domnul Hristos, au început să aibă în 
suflet o bucurie pe care şi-au şi exprimat-o, că le ardea inima în ei când le vorbea 
Domnul Hristos pe cale (cf. Luca 24, 32). Deci, Domnul Hristos vrea ca să le dea 
oamenilor fericirea şi le spune celor ce plâng, indiferent care-i motivul pentru care plâng, 
că nu vor rămâne în plâns, ci se vor mângâia. Sfântul Isaac Sirul vorbeşte despre două 
feluri de lacrimi: lacrimi de pocăință şi lacrimi de bucurie. “Lacrimile, zice el, sunt puse 
între minte şi trup, ca semn în trup despre aşezarea minţii”. E foarte frumos. Deci 
“Lacrimile sunt puse între minte şi trup, ca semn în trup despre aşezarea minţii”. De 
obicei, oamenii plâng când au ceva nemulțumiri. Există şi un plâns făcător de bucurie, de 
care vorbeşte Sfântul loan Scărarul. Pe noi nu ne interesează atât lacrimile cât ne 
interesează aşezarea sufletească izvorâtoare de lacrimi. Se vor mângâia cei ce plâng, cei 
care plâng pentru pierderi în lumea aceasta, pentru pagube, şi ăia, în măsura în care se 
întâlnesc cu Domnul Hristos, ajung la mângâiere, pentru că ajung să ştie că nu sunt 
esenţiale lucrurile acelea pentru care plâng şi încetează din plâns. Se simt mângâiaţi aceia 
care, întristați fiind pentru păcate, ajung la iertare, de exemplu fiul risipitor. Despre fiul 
risipitor nu se spune că a plâns când s-a întors la tatăl său, ci numai că şi-a recunoscut 
vina şi că tatăl său i-a dat prilej de bucurie. Şi nu a zis că trebuie să plângă ca să-şi 
dovedească aşezarea de vinovat. Ci sigur că fiul risipitor, întors la tatăl, a intrat în şuvoiul 
de bucurie pe care l-a creat tatăl şi care nu trebuia să fie umbrit de vreo nemulţumire. 

“Fericiţi sunt cei blânzi, că aceia vor moşteni pământul”. Blândeţea este o virtute, o 
virtute care se opune mâniei. În alcătuirea ființei umane există şi o pornire de mânie, 
capacitatea omului de a se mânia şi aceasta spun părinţii cei duhovniceşti că e pusă ca să 
stăm împotriva răului, împotriva păcatului, şi că nu trebuie să ne mâniem pe oameni, ci să 
ne mâniem pe lipsa noastră de angajare într-o viaţă în care răul să nu mai existe. De fapt, 
Sfântul loan Casian, care a scris “Cuvântul despre cele opt gânduri ale răutății” şi 
vorbeşte şi de mânie, zice că de fapt noi nu ar trebui să ne mâniem, pentru că dacă pui pe 

ochi foiţă de aur sau foiţă de plumb tot nu vezi. Mânia întunecă mintea. Şi ca să nu 
ajungem la întunecare de minte, e bine să nu ne mâniem, să avem blândeţe, iar Domnul 
Hristos a spus: “Învăţaţi-vă de la Mine, că sunt blând şi smerit cu inima, şi veţi avea 
odihnă sufletelor voastre”(Matei 11, 29). Nu le făgăduieşte odihnă celor mânioşi, ci le 
făgăduieşte odihnă celor blânzi, iar pe EI se prezintă ca “blând şi smerit cu inima” şi îi 
îndeamnă pe ascultătorii Săi să fie şi ei blânzi şi smeriţi cu inima. Deci nu numai la 
suprafaţă, ci în conştiinţă, în adâncurile conştiinţei, să fie blânzi şi smeriţi cu inima. Îmi 
aduc aminte iarăşi de un cuvânt al Sfântului Isaac Sirul. Sfântul Isaac Sirul zice că atâta 
vreme cât ceri un lucru, nu-l ai, atâta vreme cât îl cauţi, nu-l ai. Deci, un om mânios nu 
are blândeţe, şi dacă vrea să aibă blândeţe trebuie să caute blândeţea şi să o dorească, să o 
urmărească, şi dacă ajunge să o aibă atunci n-o mai caută, pentru că, în mod firesc, 
acţionează pe baza blândeţii. Sfântul loan Scărarul spune, parafrazând cumva cuvintele 
Domnului, şi interpretând că a zis Domnul: “Învăţaţi-vă nu de la înger, nu de la om, nu 
din carte, ci de la Mine, de la lucrarea Mea cea din voi, că blând sunt şi smerit cu inima, 
şi veţi avea odihnă sufletelor voastre”. Când ajungem să avem blândeţe şi smerenie ne 
asemănăm cu Domnul Hristos, cel blând şi smerit — şi noi trebuie să purtăm în noi chipul 
Domnului Hristos — şi atunci avem odihnă. lar odihna este dovada că suntem mai presus 
de lumea aceasta, deci moştenim pământul, pământul rămânând undeva departe de noi, 
pentru că noi suntem deasupra lui, suntem în regiunea cerului. 

“Fericiţi sunt cei flămânzi şi însetoşaţi de dreptate, că aceia se vor sătura”. împărăţia 
lui Dumnezeu fiind locul împlinirilor, fiind condiția împlinirilor, cei care au o râvnă 
pentru dreptate, pentru faptul de a fi drepţi - că asta înseamnă dreptate; ştiţi cuvântul pe 
care l-a spus Domnul Hristos la botezul său când Sfântul loan Botezătorul zicea: “Eu am 
trebuinţă să mă botez şi Tu vii la mine?”(Matei 3, 14). Domnul Hristos a zis: “Lasă acum, 
că ni se cuvine nouă să împlinim toată dreptatea”(Matei 3, 15). Adică dacă vrem să fim 
drepţi, trebuie să împlinim totul, “să împlinim toată dreptatea”, fără ştirbiri, fără reţinere, 
fără rezervă. Să împlinim “toată dreptatea”! Deci cineva care este însetat de a fi drept, 
doritor de a fi drept, căutător de a avea starea de dreptate, acela se satură în împărăţia lui 
Dumnezeu de dreptate, pentru că împărăţia lui Dumnezeu este şi împărăţia dreptăţii, 
împărăţia celor drepți. Noi cerem pentru cei care trec din lumea aceasta să fie odihniţi cu 
drepţii şi cu sfinţii. Cerem pentru ei împărăţia lui Dumnezeu, mila lui Dumnezeu şi 
împărăţia Cerurilor, pentru că acolo este împlinirea şi acolo este dreptatea. 

Mai este o fericire care priveşte dreptatea, cea de a opta fericire, şi anume: “Fericiţi 
cei prigoniţi pentru dreptate, că a acelora este împărăţia Cerurilor”. Adică, cei care sunt 
statornici întru dreptate, în acţiunea de a avea starea de drepţi, aceia ajung în împărăția lui 
Dumnezeu pentru că au condiţia de a simţi prezenţa Împărăției lui Dumnezeu, care este 
împărăţia drepţilor, nu împărăția păcătoşilor. 

“Fericiţi cei milostivi, că aceia se vor milui”. Milă de la Dumnezeu primesc aceia 
care şi ei sunt milostivi, şi ei sunt binevoitori, şi ei sunt revărsători, învăluitori, odihnitori 
de oameni, pentru că milostenia nu trebuie înţeleasă numai că dai ceva din ceea ce îţi 
prisoseşte, ci dai ceva din tine, din inima ta. Sfântul Isaac Sirul zice că “atunci când faci 
un dar cuiva, veselia feţei tale să fie mai mare decât darul pe care îl dai”, adică să nu-l 
înfricoşezi pe omul căruia îi dai ceva, ci veselia feţei tale să fie mai mare decât dorul, să-i 
dai ceva din tine, din inima ta, să te dăruieşti pe tine însuţi, în darul pe care-l oferi. Şi 
aceia vor primi milă de la Dumnezeu, mila pe care noi o cerem mereu când zicem: 
“Doamne miluieşte, Doamne miluieşte” şi care e de fapt izvorâtă din conştiinţa noastră că 
avem trebuinţă de mila lui Dumnezeu. Ca să avem mila lui Dumnezeu trebuie să fim şi 
noi asemănători cu Dumnezeu cel milostiv şi, cât putem, cât ne lasă inima, cât ne lasă 
puterile, aşezarea sufletească, să fim binevoitori, să fim înţelegători, să fim iertători, toate 

acestea ţinând de milă. Cu vremea s-au făcut nişte aprecieri de performanţă a milostivirii. 
De exemplu, cine citeşte scrierile Sfântului Isaac Sirul găseşte acolo nişte cuvinte care 
arată că inima milostivă o are acela care e binevoitor, iertător, iubitor faţă de toată 
făptura, chiar faţă de duşmanii adevărului, chiar faţă de animale, chiar faţă de târâtoare, 
chiar față de vrăjmaşii lui Dumnezeu, de diavoli şi faţă de toată lumea are primire în 
suflet şi suspină pentru împlinirea făpturilor, pentru binele făpturilor lui Dumnezeu. 
Bineînţeles că la aşa ceva ajung puţini şi numai Dumnezeu ştie cine ajunge. Noi, de fapt, 
trebuie să fim deschişi pentru mai mult şi mai bine, dar până unde ajungem nu se ştie, nu 
ştim nici noi şi nu ştiu nici alții. Dar nu trebuie să ne facem probleme dacă nu am ajuns la 
măsuri de felul acesta, pentru că Dumnezeu primeşte pe om aşa cum este el, dacă are 
intenţii bune, şi Dumnezeu nu a fixat un barem oarecare, să zică: “De aici încolo se intră 
în împărăţia lui Dumnezeu şi până aici nu eşti în împărăţia lui Dumnezeu, nu există 
posibilitatea să intri în împărăţia lui Dumnezeu”. Există însă, totuşi, nişte ziceri în 
Scriptură, la Sfântul Apostol Pavel, în Epistola 1 către Corinteni, capitolul şase, versetele 
nouă-unsprezece, unde se spune că anumite categorii de oameni nu intră în împărăţia lui 
Dumnezeu. E sigură că nu intră în împărăţia lui Dumnezeu: desfrânaţii — în orice chip ar 
face desfrânările, iubitorii de avere, cei răi de gură, cei beţivi, lacomii nu intră în 
împărăţia lui Dumnezeu. E sigur lucru acesta, dar nu se spune nicăieri câtă curăţire 
sufletească trebuie să aibă cineva, de unde începe capacitatea omului de a se încadra în 
împărăția lui Dumnezeu, ca să zicem că de acolo începe. De pildă, nu numai acolo se 
intră în împărăţia lui Dumnezeu de unde Sfântul Isaac Sirul zice că e inima milostivă. Să 
ne gândim la aceea că, în firea omenească, fiinţa cea mai capabilă de bine, când nu este 
denaturalizată, bineînţeles, este mama. Numai că şi mama este mamă numai faţă de copii 
ei, nu este mamă faţă de toți oamenii. Deci, capacitatea binevoitoare a mamei e restrânsă 
ca lărgime, dar e profundă ca adâncime. Şi la aceasta ar trebuie să ajungă cineva, creştin 
fiind, şi ar trebui să şi depăşească situația de mamă, însă nu ştiu cine poate zică că a ajuns 
măcar la măsura de mamă. Numai mamele ajung la măsura de mamă. Ceilalţi oameni nu 
au capacitatea aceasta de a fi în situaţia de mamă. Pe mine m-a impresionat foarte mult o 
situaţie din viaţa mea, Dumnezeu să o odihnească pe mama, când şi-a manifestat inima 
de mamă. A venit la noi la mănăstire, şi la noi la mănăstire a fost o - hai să-i zicem pe 
nume — rebeliune. Asta a fost în 1954. Şi s-au manifestat nişte patimi care se vroiau în 
slujba lui Dumnezeu, dar bineînţeles că n-au fost în slujba lui Dumnezeu, pentru că 
Dumnezeu nu poate fi apărat prin mijloace omeneşti: prin răzvrătire, prin mânie. Şi 
mama, Dumnezeu să o odihnească, s-a nimerit chiar atunci la noi. Şi-a văzut situaţia asta 
nefirească. Şi-a zis către mine: “Apoi, dacă n-oi mai putea rămânea aici, să vii acasă, că 
doar tu ai unde veni!” Ei! Ce om străin, ce om, în afară de mama, ar fi putut zice vorba 
asta: “Apoi, dacă nu este mai putea rămânea aici, să vii acasă, că doar tu ai unde veni!” 
Aşa ceva a vrut Domnul Hristos să pună în evidență când a zis, către Ierusalimul 
răzvrătit: “lerusalime, lerusalime, care ucizi pe prooroci. De câte ori am vrut să adun pe 
fii tăi, cum adună găina puii săi sub aripi, dar n-aţi vrut. De aceea iată vi se lasă casa 
pustie, iar pe Mine nu Mă veţi mai vedea decât atunci când veţi zice: «Binecuvântat este 
cel ce vine întru numele Domnului»"(Matei 23, 39). Deci, atunci când veţi fi convertiți. 
Domnul Hristos are faţă de noi şi inimă de mamă, şi inimă de tată, are şi inimă de prieten, 
şi inimă de frate, are tot ce trebuie să aibă omul mântuit, omul aproape de Dumnezeu. 

Mai departe, fericeşte Domnul Hristos pe cei curaţi cu inima. Aşa de multe ori uităm 
lucrul acesta, că zice Domnul Hristos: “Fericiţi cei curaţi cu inima, că aceia vor vedea pe 
Dumnezeu”. 

Iubiţi credincioşi, e un lucru pe care n-are trebui să-l uităm niciodată. Cei mai mulţi 
dintre noi căutăm să facem studii, nu mă gândesc la cei care fac studii laice, studii de 

teologie, de pildă. Să ştie anumite lucruri care i se cer, ca să aibă o teză de doctorat, ca să 
aibă titlul de doctor în teologie. N-am nimic împotrivă, dar să ştiţi că pe Dumnezeu nu-L 
găsim prin studiu. Sunt atâţia care au făcut studii şi totuşi nu sunt aproape de Dumnezeu. 
În privinţa aceasta, îmi aduc aminte că am fost odată la părintele Arsenie, la Bucureşti. 
Cu părintele Arsenie Boca eu m-am întâlnit de două ori, am avut două convorbiri 
esenţiale, între care cea de-a doua a cuprins şi afirmaţia părintelui că: “Teologie pot face 
şi necredincioşii”, pot să aibă cunoştinţe teologice şi necredincioşii. Aveam un cunoscut 
care ştia multă teologie, nu era teolog, şi soacra lui zicea despre el: “Ştie, dar nu crede!” 
E una să ştii şi alta să crezi. Părintele Arsenie zicea că: “Cea mai lungă cale e calea care 
duce de la urechi la inimă”. Asta înseamnă calea care duce de la informaţie la convingere. 
Domnul Hristos ne spune altceva decât să facem studii. Ne spune să fim curaţi cu inima: 
“Fericiţi cel curaţi cu inima, că aceia vor vedea pe Dumnezeu”. Condiţia cunoaşterii lui 
Dumnezeu este curăţia sufletului, nu informarea teologică. 

Iubiţi credincioşi, curăţia inimii e condiţia întâlnirii cu Domnul Hristos. Cineva care 
n-are inimă curată Îl poate critica şi pe Domnul Hristos. Au făcut asta fariseii şi cărturarii, 
care de pildă au zis: “Acesta huleşte: cine poate să ierte păcatele decât unul 
Dumnezeu?"(Marcu 2, 7) sau au zis: “Noi avem o lege şi după legea noastră trebuie să 
moară, că S-a făcut pe Sine Fiu al lui Dumnezeu”(loan 19, 7). De ce au spus asta? Pentru 
că n-au cunoscut pe “Domnul slavei”, cum zice Sfântul Apostol Pavel în Epistola I către 
Corinteni, că “dacă ar fi cunoscut înţelepciunea lui Dumnezeu nu ar fi răstignit pe 
Domnul slavei”(1 Cor 2, 8). Cei curaţi cu inima însă, care au inimă de copil - cum zice 
Sfântul Isaac Sirul: “Casa credinţei este mintea curată şi inima de copil” -, cine are 
această stare se poate bucura de prezenţa Domnului Hristos, Îl întâlneşte pe Domnul 
Hristos în cuvintele Sale, când citeşte Evanghelia ÎL întâlneşte pe Domnul Hristos în 
Sfintele Taine, când se împărtăşeşte cu trupul şi sângele Mântuitorului nostru lisus 
Hristos şi împărtăşirea nu e o faptă care după aceea aduce indiferența, ci ne aduce 
angajare în legătură cu Domnul Hristos; Îl întâlneşte pe Domnul Hristos în rugăciune, nu 
se roagă în gol, nu se roagă spunând cuvinte pe care le spune şi cu greu, şi de multe ori se 
şi plictiseşte şi i se pare că se roagă mult. Ci unul care s-a întâlnit cu Domnul Hristos cu 
adevărat, acela vrea ca să rămână cu Domnul Hristos şi zice ca Sfântul Apostol Petru: 
“Doamne, bine ne este nouă aici. Să rămânem aici. Să fac trei colibe — pe muntele 
Taborului”(cf. Matei 17, 4). Nu a zis că este cam mult, că stăm cam de mult aici. De ce? 
Pentru că simte ceva din darul lui Dumnezeu, se simte în prezenţa lui Dumnezeu. Când a 
zis Domnul Hristos către ucenici: “Voi nu plecaţi?” — că au plecat unii, n-au înţeles 
cuvintele spuse de Domnul Hristos, erau prea înalte, prea profunde faţă de ceea ce puteau 
el cuprinde, şi s-au depărtat de Domnul Hristos — atunci Domnul Hristos i-a întrebat pe 
ucenicii lui, cei rămaşi lângă el, pe cei doisprezece: “Voi nu plecaţi? Voi nu vă 
duceţi?”(loan 6, 67). 

Şi Marta şi Maria întâlnindu-se cu Domnul Hristos aveau conştiinţa că unde-i 
Domnul Hristos acolo-i tot binele, acolo-i lucrare sfânta, lucrare deosebită. Bineînţeles că 
noi trebuie să fim reali şi să vedem lucrurile cum sunt ele adică degeaba vrem noi să fie 
altfel. Noi suntem la măsurile la care suntem şi aşteptăm mila lui Dumnezeu şi dacă n-o 
primim în înţelesul acesta de a-L vedea pe Dumnezeu în lumea aceasta sperăm să o 
primim în veşnicie. Oricum Dumnezeu trebuie să se descopere omului şi se descoperă 
omului la măsurile capacității omului de a-L înţelege pe Domnul Hristos. La măsura 
curăției inimii. Domnul Hristos poate fi văzut în înţelesul că avem conştiinţa că nu poate 
fi văzut. Cea mai adevărată cunoştinţă de Dumnezeu este cunoştinţa că Dumnezeu nu 
poate fi văzut, nu poate fi cuprins în limitele omului. Ci Dumnezeu este mai presus de 
ceea ce poate omul cugeta şi spune. Este mai presus, este negrăit, este infinit. Asta-i 

adevărata vedere a lui Dumnezeu, conştiinţa că nu-L poţi vedea pe Dumnezeu, că 
Dumnezeu e mai presus de ceea ce poate omul cuprinde. Dar asta nu ţi-o dă decât curăția 
INIMII. 

“Fericiţi sunt făcătorii de pace că aceia fii lui Dumnezeu se vor chema”. Domnul 
Hristos ca Fiul al lui Dumnezeu a căutat să împace, să adune cele risipite, să împace. Şi a 
făcut lucrul acesta, şi-l face pe mai departe chiar dacă citim în Sfânta Evanghelie că a zis 
Domnul Hristos că nu a venit să aducă pace ci sabie. De fapt nu cu scopul acesta a venit, 
ci venirea Lui a adus sabie între oameni şi s-au certat oamenii din pricina necredinţei, sau 
din pricină că unii credeau şi alţii nu credeau. Făcătorii de pace, cei care caută să 
înmulțească binele, să niveleze asperităţile dintre oameni în măsura în care pot realiza 
lucrul acesta, fac lucru asemănător cu cel realizat cu Fiul lui Dumnezeu şi atunci şi ei fii 
lui Dumnezeu se vor chema. 

Apoi venim la cuvintele “fericiți sunt cei prigoniţi pentru dreptate” pe care le-am 
pomenit înainte. Şi apoi ultima zicere cu fericiri este: “fericiţi veţi fi când vă vor batjocori 
pe voi şi vă vor prigoni şi vor zice tot cuvântul rău împotriva voastră, minţind, şi asta, 
pentru mine”, din pricina Mea, adică pentru că sunteți ai mei oamenii vă vor 
desconsidera, oamenii vă vor batjocori, oamenii vă vor prigoni iar dacă voi sunteți 
statornici în legătura cu Mine sunteţi fericiţi. Şi apoi a adăugat: “Bucuraţi-vă şi vă veseliţi 
că plata voastră multă este în ceruri”. 

Iubiţi credincioşi, acestea sunt fericirile rostite de Domnul, aşa cum le găsim în 
Evanghelia de la Matei, şi care ne arată că condiţiile fericirii sunt: să fii nemulţumit cu 
ceea ce ai realizat, să nu te opreşti niciodată în drumul înaintării; să urmăreşti mângâierea 
pe care o dă Domnul Hristos dacă eşti în întristare, să nu rămâi în întristare; după aceea 
să fii blând, neapărat blând şi nu mânios; să fii doritor de situația de a fi drept; să fu 
milostiv; să fii curat cu inima, curat, să ajungi la curăţia inimii în aşa fel încât să nu mai 
fie în tine întunecări care să schimonosească chipul lui Dumnezeu în tine şi să 
schimonosească chipul Mântuitorului nostru lisus Hristos, care nu se poate reflecta într- 
un suflet întinat; apoi să fii făcător de pace, doritor de pace, să nu aduci răutate; statornic 
întru dreptate şi atunci când eşti ocărât şi prigonit şi batjocorit pentru că aparți 
Mântuitorului nostru lisus Hristos. Acestea ar fi condiţiile fericiri. Să ştiţi că noi acestea 
toate trebuie să le împlinim. Adică nu aşa că eu dacă sunt sărac cu duhul sigur că ajung în 
împărăția cerurilor că la asta trebuie să adăugăm şi blândeţea, şi la asta trebuie să 
adăugăm şi milostenia, şi la asta trebuie să adăugăm şi curăţia inimii, şi la asta trebuie să 
adăugăm şi dorinţa de a face pace şi statornicia în bine câtă o avem. Toate acestea trebuia 
să le împlinim. Deci, noi creştinii trebuie să împlinim toate poruncile, nu aşa că împlinesc 
una şi celelalte le las că mi-ajunge una. Nu se poate. Totdeauna trebuie să urmăreşti 
deplinătatea. “Lasă acum că ni se cuvine nouă să împlinim toată dreptatea”. 

Iubiţi credincioşi, mai sunt şi alte fericiri. Eu voi mai aminti câteva din Noul 
Testament care sunt presărate pe ici pe dincolo în cuprinsul Sfintei Evanghelii. Şi anume: 
a zecea fericire este fericirea rostită de Domnul Hristos în faţa Sfântului Apostol Toma: 
“Căci mai văzut Tomo ai crezut, fericiţi sunt cei ce n-au văzut şi au crezut” (loan 20,29). 
Fericiţi sunt cei ce n-au văzut şi au crezut” ar zice unii că e a zecea fericire după cele 
nouă. Eu aş zice că am putea să o punem chiar ca prima fericire pentru că cine are 
credinţă le poate avea şi pe celelalte şi cine n-are credinţă nu este fericit pentru că nu 
crede, acela nu poate ajunge în viaţă ... Dar, hai să zicem aşa cum zic şi alţii, e a zecea 
fericire. Acum nu mai ştiu cum să le număr pe celelalte că de celelalte nu a mai zis 
nimeni că e a unsprezecea, a douăsprezecea. Le voi spune aşa de-a valma toate care îmi 
vin. Sfântul Apostol Petru l-a mărturisit pe Domnul Hristos ca Fiu al lui Dumnezeu. Când 
Domnul Hristos 1-a întrebat pe ucenici: “Voi cine ziceţi că sunt?”, Sfântul Apostol Petru a 

zis: “Tu eşti Hristos ...”, iar Domnul Hristos a întâmpinat această afirmaţie a Sfântului 
Apostol Petru cu cuvintele: “Fericit eşti, Simone, fiul lui lona, că nu trup şi sânge ţi-a 
descoperit ţie aceasta ci Tatăl Meu Cel din ceruri”. Asta înseamnă că fericiţi sunt cei care 
au cunoştinţe de Dumnezeu, cei ce se bucură de descoperirea lui Dumnezeu. Când îţi 
descoperă Dumnezeu ceva eşti fericit. Să ştiţi că sunt mulți oameni care-i încurcă pe alţii 
şI care spun lucruri care nu se potrivesc cu ceea ce spune Dumnezeu, cu ceea ce ştim noi 
din Evanghelie. Dumnezeu e Tatăl nostru, Dumnezeu e fratele nostru, Dumnezeu e 
Mântuitorul nostru, Dumnezeu ne iubeşte, Dumnezeu ne primeşte. Lucrurile acestea prea 
puţin se pun în evidență. Cei mai mulți pun în evidenţă faptul că Dumnezeu ne 
pedepseşte, că Dumnezeu ne trimite în iad şi aşa mai departe. Nu este aşa iubiţi 
credincioşi! Dumnnzeu nu a creat iadul. Nicăieri în Scriptură nu se spune că Dumnezeu a 
creat iadul, şi că e făcut omul pentru draci şi pentru iad. Şi apoi dacă e aşa cum zicem noi 
că dracii îi chinuiesc pe oameni în iad înseamnă că dracii sunt mai presus de om dacă ei 
au puterea să-i chinuiască pe oameni. Ori nu este aşa. Trebuie să sufere. Dacă suferă 
omul trebuie să sufere şi dracii. Şi suferă fiecare la măsurile lui pentru că fiecare dintre 
cei care ajung în iad îşi crează el însuşi iadul. Nu-l crează Dumnezeu. Ci omul singur îşi 
crează iadul lui şi se chinuie în iadul pe care şi l-a creat lui. Sunt atâţia oameni 
zbugiumaţi, sunt atâţia oameni nemulţumiţi, sunt atâția oameni care îşi trăiesc în aşa fel o 
parte din viaţă în aşa fel încât să şi-o facă insuportabilă pe cealaltă parte de viaţă. aceia 
ajung în iad înainte de iad. Noi trebuie să Îl avem în vedere pe Dumnezeu aşa cum ni-L 
prezintă Domnul lisus ca Tatăl nostru, mai bun decât părinții noştri cei pământeşti 
„„„aveam încredere ..., ştiam că mă ajută, ştiam că se interesează de mine, aşa ca un Tată. 
Lucrurile acestea noi trebuie să le avem în vedere. Şi acum ştim că Domnul Hristos este 
cel care ne iubeşte şi ne mântuieşte. 


108 


În fața Mântuitorului nostru 


Marţi, 21 iulie 1998 
“Cel ce nu crede în Mine va rămâne în păcat” 
Prea Cuvioase Părinte Stareţ, cinstiţi părinţi, iubiţi fraţi, iubiţi credincioşi, 


Pentru astăzi, am socotit că este bine să stăruim puţin cu gândul asupra temei: “În 
faţa Mântuitorului nostru”. Va fi vorba despre felul cum ne raportăm noi la Domnul 
nostru lisus Hristos, despre legătura noastră cu Domnul Hristos ca Mântuitor al nostru. 

Am putea începe cu o chemare, care ni se face la sfintele slujbe, şi anume, să ne 
închinăm Mântuitorului: “Veniţi să ne închinăm Împăratului nostru Dumnezeu. Veniţi să 
ne închinăm şi să cădem la Hristos Împăratul nostru Dumnezeu. Veniţi să ne închinăm şi 
să cădem la însuşi Hristos Împăratul şi Dumnezeul nostru”. E o chemare pe care o auzim 
de obicei când începem să citim psalmii. Chemarea aceasta o spunem şi când citim 
psalmii, deci când nu avem oameni în jurul nostru pe care să-i chemăm, totuşi zicem aşa: 
“Veniţi să ne închinăm Împăratului nostru Dumnezeu. Veniţi să ne închinăm şi să cădem 
la Hristos Împăratul nostru Dumnezeu. Veniţi să ne închinăm şi să cădem la însuşi 
Hristos Împăratul şi Dumnezeul nostru”. Şi asta o zicem către noi. Şi părinţii cei 
duhovniceşti spun că e vorba de supunerea tuturor gândurilor în faţa măreției Domnului 
nostru lisus Hristos. La Sfânta Liturghie de asemenea zicem: “ Veniţi să ne închinăm şi 
să cădem la Hristos”, şi adăugăm — apoi vorbim cu Domnul Hristos — “mântuieşte-ne pe 
noi Fiul lui Dumnezeu Cel ce ai înviat din morţi sau Cel ce eşti minunat întru sfinți — pe 
noi cei ce-Ți cântăm ie: Aliluia!”. Prin aceasta se stabileşte un raport între noi, 
credincioşii, şi Domnul Hristos pe care ÎL avem în faţă, Îl avem în conştiinţa noastră, ne 
ştim în faţa Mântuitorului. 

De fapt oamenii au gândit despre Mântuitorul de la început că este Mântuitor. 
“Fiul lui Dumnezeu S-a făcut om pentru noi şi pentru a noastră mântuire” mărturisim în 
Simbolul Credinței. Cei de demult, când creştinismul era prigonit şi creştinii erau 
prigoniţi, aveau o parolă, un semn de recunoaştere între ei. Şi anume, semnul de 
cunoaştere al creştinilor era peştele. Dacă se întâlneau doi oameni, şi unul dintre ei era 
creştin şi celălalt nu era, cel care era creştin schiţa un semn de peşte, o formă de peşte şi 
cel care nu era creştin nu ştia despre ce este vorba, - nici nu-şi dădea seama, nici nu băga 
de seamă -, pe când dacă era creştin se prindea dintr-odată şi ştia că are în faţă un 
creştin. De ce s-a ales peştele ca parolă, ca semn distinctiv al creştinilor? Pentru că în 
limba greacă cuvântul peşte se exprimă prin cuvântul IHTIS. Se compune acest cuvânt 
din inițialele unei mărturisiri creştine, şi anume: lisus Hristos, Fiul lui Dumnezeu, 
Mântuitorul. IHTIS — 1 de la lisus, H de la Hristos, T de la Theou (Dumnezeu), 1 de la los 
(fiu, grecii spun al Lui Dumnezeu Fiu pentru că aşa e topica grecească) şi S de la Sotir 
(Mântuitor). În felul acesta, cineva care schiţa un semn de peşte făcea şi mărturisirea că el 
crede că lisus Hristos, Cel care a trăit cândva în Palestina şi a fost socotit locuitor în 
Nazaret, lisus Hristos din Nazaret, nu este un om de rând, ci este Fiul lui Dumnezeu. 
Bineînţeles nu era o lămurire deplină a ceea ce înseamnă Fiul lui Dumnezeu pentru că 

Fiul lui Dumnezeu nu înseamnă numai Fiul lui Dumnezeu de o ființă cu Dumnezeu Tatăl, 
ci înseamnă şi unul dintre fii lui Dumnezeu, adică oamenii plăcuţi lui Dumnezeu. 

Cu gândurile acestea s-a început creştinismul, cu gândurile acestea au străbătut 
oamenii creştini prin istoria Bisericii şi s-a ajuns până la noi: că lisus este Hristos. De ce? 
Pentru că deşi sunt alăturate aceste două cuvinte: lisus Hristos, încât „de obicei, oamenii 
cred că e vorba de un nume, sau de două nume, în realitate nu este vorba de două nume, 
c1 e vorba de un nume lângă care se adaugă o calitate. Numele Mântuitorului este lisus. 
De obicei se asociază cu numele de lisus cuvântul Hristos, care înseamnă Unsul. lisus 
înseamnă Mântuitorul. Dreptul Iosif, când era neliniştit constatând că Fecioara pe care a 
luat-o în grija lui şi pe care avea să o ocrotească şi căreia urma să-i fie soţ este 
însărcinată, a fost vestit de înger că Cel care urma să se nască din ea este lisus, 
Mântuitorul lumii. Noi nu trebuie să ne speriem de lucrurile acestea. Ci trebuie să le 
spunem pe nume. Realitatea este că Dreptul Iosif a luat pe Prea Sfânta Fecioară Maria ca 
Sfânta Fecioară Maria să aibă o familie, să facă parte dintr-o familie, să se ştie că are un 
soţ, ca să fie ocrotită şi ca să se ştie de către cei care nu ştiau ce trebuia să ştie, că Fiul 
care S-a născut din Sfânta Fecioară Maria era de fapt fiul lui losif. Se găsesc de multe ori 
în Evanghelie cuvinte în care, contemporanii Domnului Hristos se raportează la 
Mântuitorul nu că este Mântuitor ci spunând că este fiul lui Iosif: “Noi ştim pe acesta 
care este fiul lui Iosif. Cum poate acesta să ne dea trupul Său să-l mâncăm? (loan 
6,42,52). EI zice că a venit din cer şi noi ştim că este fiul lui Iosif. Cum se poate aşa 
ceva? Este sau nu este din cer? Este sau nu este fiul lui Iosif?” Lucrurile acestea le-a 
rânduit Dumnezeu aşa şi Biserica vine cu lămurirea pentru noi cei credincioşi, că Prea 
Sfânta Fecioară Maria a născut mai presus de fire şi că Mântuitorul S-a conceput în Ea de 
la Duhul Sfânt, adică prin intervenţia Duhului Sfânt, însă să nu se creadă de cineva că 
Duhul Sfânt a apărut ca un bărbat. Nu! Ci Duhul Sfânt a apărut cu lucrarea Lui în Prea 
Sfânta Fecioară. Învățătura aceasta a Bisericii se întemeiază pe Evanghelie. Noi îi găsim 
temei în Evanghelie în sensul că Sfântul Evanghelist Luca în Evanghelia sa istoriseşte 
despre Bunavestire, despre faptul că un înger binevestitor i-a spus Prea Sfintei Fecioare 
Maria că ea ar putea să fie mama Mântuitorului. Or, Prea Sfinta Fecioară Maria a pus o 
întrebare atunci: “Cum va putea fi aceasta de vreme ce eu nu ştiu de bărbat?” (Luca 
1,34). Prin urmare, Maica Domnului, respectiv Prea Sfânta Fecioară Maria a întrebat pe 
îngerul binevestitor cum poate să fie aşa ceva pentru că ea nu cunoaşte pe cele 
premergătoare maternității. Cum să fie mamă, dacă nu e soţie, să zicem? Dacă nu are o 
unire firească cu cineva care poate să fie tată? Şi atunci îngerul binevestitor i-a spus: 
“Duhul Sfânt se va pogori peste tine şi puterea Celui Prea Înalt te va umbri, de aceea şi 
Sfântul care se va naşte din tine, Fiul lui Dumnezeu se va chema”. (Luca 1,35) Şi Maica 
Domnului, Prea Sfânta Fecioară a acceptat aceasta şi S-a născut din ea — mai presus de 
fire — Mântuitorul lumii care este Dumnezeu adevărat născut din veşnicie din Dumnezeu, 
şi om adevărat, născut în vremelnicie pentru veşnicie, din Prea Sfânta Fecioară Maria. 
Însă Domnul Hristos a apărut în lumea aceasta într-o familie — asta trebuie să o avem în 
vedere, oricât s-ar feri cineva să spună lucrul acesta, şi oricât ar crede că ar impieta 
cumva sau că ar aduce ştiu eu ce gânduri, când e vorba că Maica Domnului, totuşi, a fost 
într-o familie şi a contat ca o soţie, ca o mamă, care era unită cu cineva care apărea ca 
tată al Mântuitorului nostru lisus Hristos. Evanghelia este cea care ne îndrumă la aceste 
gânduri, dar vine Biserica şi ne spune ceva mai presus de obişnuit. Ne spune că, de pildă, 
Dreptul Iosif a aflat de la îngerul binevestitor că Cel care se va naşte din cea pe care şi el 
a luat-o ca să o aibă drept soţie a conceput de la Duhul Sfânt. Oamenii ceilalţi nu puteau 
să ştie lucrul acesta, şi nu aveau cum să ştie, şi Maica Domnului a fost totdeauna reţinută, 
şi Maica Domnului nu s-a afişat, şi Maica Domnului nu a pus în evidenţă nişte lucruri de 

taină ale vieţii ei. Aşa că după aceea lucrurile s-au lămurit tot prin lucrarea Duhului Sfânt, 
prin învăţătura Bisericii şi noi aşa credem şi aşa mărturisim. Dar cei vechi nu puteau 
crede cum credem noi, adică cei vechi — contemporanii Domnului nostru lisus Hristos 
care considerau că ştiu de unde e Domnul Hristos, şi că ştiu al cui Fiu este şi aşa mai 
departe. Faptul că Domnul Hristos este Dumnezeu adevărat şi om adevărat, om născut 
din Prea Sfânta Fecioară Maria, dar unit cu Dumnezeu Cel adevărat şi care S-a născut din 
Dumnezeu din veşnicie este o taină. Eu v-am spus acum doi ani despre taina întrupării. E 
o taină, un mister, e ceva necuprins de noi, ceva ce nu putem noi să înţelegem. Taina 
rămâne taină şi dacă o descoperim, dacă o înţelegem nu mai e taină. Or aceasta este o 
taină pe care o înţelegem doar în parte: “Taina cea din veac ascunsă şi de îngeri neştiută, 
prin tine, Născătoare de Dumnezeu, celor de pe pământ s-a arătat Dumnezeu întru unire 
neamestecată întrupându-se şi crucea de bună voie pentru noi primind, prin care înviind 
pe cel întâi zidit a mântuit din moarte sufletele noastre”. aşa esteînvăţătura Bisericii 
noastre. Deci, dreptul Iosif a aflat de la îngerul binevestitor că Cel care urma să se nască 
din Prea Sfânta Fecioară Maria s-a conceput în chip mai presus de fire prin lucrarea 
Duhului Sfânt. Asta o ştim noi, asta o mărturisim noi, aşa înţelegem pe Domnul Hristos 
ca Mântuitor al nostru şi lucrurile acestea s-au lămurit în decursul veacurilor, prin 
lucrarea Duhului Sfânt în Biserică. Şi mai spunem în mărturisirea aceasta, mai spuneau 
cei de odinioară în mărturisirea aceasta că Domnul Hristos este şi Mântuitor. Îngerul 
binevestitor i-a spus Dreptului Iosif, de care mie tare, tare mult îmi place, nici nu vă pot 
spune eu şi nu vă puteţi închipui cât de mult ţin eu la Dreptul Iosif; ştiţi de ce? Ar putea 
zice cineva “ştiu”. Şi asta aşa este. Mie îmi place pentru delicateţea lui. A avut Dreptul 
Iosif o delicateţe la care ar trebui să ne gândim şi noi, să o avem şi noi. Cum anume? 
Când şi-a dat seama că Prea Sfânta Fecioară Maria, pe care el nu o considera Prea Sfânta 
Fecioară, ci o considera o fecioară de rând, a început să fie mamă, a început să aibă în 
pântecele ei pe cel pe care avea să-l nască, pentru că nu a fost om de scandal, pentru că a 
fost om de treabă, zice în Sfânta Evanghelie de la Matei: “şi-a pus în gând să o lase pe 
ascuns” (Matei 1,19). Adică şi-a pus în gând să-şi piardă urma şi să rămână Fecioara 
vinovată dacă e vinovată cum o considera el, să rămână vinovată şi să se considere că şi 
el e vinovat că de aceea şi-a pierdut urma. E ceva extraordinar de frumos! Adică: “N-a 
vrut să o vădească.”, zice Sfântul Evanghelist, ci el fiind om drept şi-a pus în gând să o 
lase pe ascuns. Eu cred că măcar acum consideraţi şi voi delicateţea aceasta peste care 
poate că aţi trecut de multe ori fără să vă opriţi. Adevărul este că Dreptul Iosif a fost un 
om excepţional. Nu ştim multe despre el, dar dacă numai asta am şti-o, deja am avea 
motive să-i fim cinstitori; şi suntem de fapt cinstitori şi ai Dreptului Iosif. 

Deci, oamenii L-au întâlnit pe Domnul Hristos, L-au avut în vedere nu atât ca 
Mântuitor, ci L-au avut în vedere ca învăţător. Asta au ştiut oamenii despre El. Deşi 
Dreptul Iosif a aflat de la înger că Cel ce S-a zămislit în Prea Sfânta Fecioară este 
Mântuitorul lumii deoarece îngerul i-a zis: “Îi vei pune numele Iisus pentru că EL va 
mântui pe poporul său de păcate”. (Matei 1,21) Gândiţi-vă, cui şi cât şi până unde s-a 
putut întinde informaţia Dreptului Iosif? Câţi l-ar fi crezut dacă el ar fi spus lucrul acesta 
dacă taina aceasta a sufletului lui ar fi făcut-o vădită. Sigur că ar fi râs lumea de el şi nu 
ar fi putut ajunge la convingerea că aşa estecum zice el. De aceea nu s-a făcut caz de 
lucrul acesta. 

Apoi în Sfânta Evanghelie de la Luca mai avem o informaţie, şi anume că atunci 
când S-a născut Domnul Hristos în Bethleem, un înger binevestitor le-a spus unor ciobani 
din apropiere că le vesteşte bucurie mare: “Iată vă binevestesc vouă bucurie mare, care va 
fi pentru tot poporul, că vi S-a născut vouă un Mântuitor care este Hristos Domnul”. 
(Luca 2, 10,11) Ei luat aminte la aceasta, nu ştim cât s-au gândit, nu ştim cât au 

răspândit, cum au răspândit ei lucrul acesta, însă nouă ne-a rămas în Evanghelie şi să 
zicem aşa: “norocul nostru că ne-a rămas în Evanghelie”, pentru că Evanghelia de la 
Luca nu a scris-o Sfântul Evanghelist Luca ca să ajungă până la noi. A rânduit Dumnezeu 
să ajungă până la noi. Sfântul Evanghelist Luca a scris Evanghelia lui pentru un om, 
pentru un singur om, pe nume Teofil. Un om de vază din Roma, care voia să ştie despre 
Isus din Nazaret şi l-a rugat pe Sfântul Evanghelist Luca să-i scrie ce ştie el despre lisus. 
Sfântul Evanghelist s-a informat şi între câte le-a scris în Evanghelie să ştie acel Teofil, 
de odinioară, este şi faptul că un înger binevestitor le-a spus ciobanilor din apropierea 
staulului unde S-a născut Domnul Hristos că le binevesteşte o bucurie mare, care va fi 
pentru tot poporul că li s-a născut un Mântuitor, şi că Mântuitorul acesta este Hristos 
Domnul. Hristos am zis că este o calitate. Ce înseamnă Hristos? Dacă lisus înseamnă 
Mântuitor şi e un nume, şi era nume — ştiţi de lisus fiul lui Navi, sau losua, ştiţi de lisus 
fiul lui Sirah, numele acesta era un nume destul de răspândit în vremea aceea. În 
aşteptarea Mântuitorului îşi luau oamenii nume de Mântuitor fără să fie mântuitori! Şi 
apoi pentru că lisus Mântuitorul a fost considerat întotdeauna ca un om ales, de către cei 
care au crezut în el în special, L-au numit la scurtă vreme Hristos. Sfânta Evanghelie de 
la Matei, de pildă, începe cu cuvintele: “Cartea neamului lui lisus Hristos” (Matei 1,1). 
Deci, pe vremea Sfântului Evanghelist Matei, când scria Sfântul Evanghelist Matei, lisus 
din Nazaret era numit lisus Hristos. Ce înseamnă Hristos? Înseamnă Uns, adică Ales. 
Ales şi consacrat. Ales prin ungere. Erau unşi şi exista un ceremonial de ungere, de 
scoatere din comun a unor oameni prin ceremonialul acesta de ungere. Şi anume, ungere 
aveau: împărații, preoţii şi proorocii. Se spune, de exemplu în Sfânta Scriptură că Samuil 
l-a uns pe David rege. Domnul Hristos este şi Împărat este şi Preot şi Prooroc şi, chiar 
dacă nu a fost uns formal, ca Ales se numea “Uns”. Deci, când zicem lisus Hristos, am 
putea zice tot aşa de bine: Mântuitorul Unsul sau Mântuitorul Alesul. Noi zicem lisus 
Hristos şi înţelegem un nume de fapt, în general, dar e bine să ştim şi ce înseamnă, ca în 
felul acesta să ne raportăm şi mai bine la lisus Hristos. Contemporanii Mântuitorului 
nostru lisus Hristos L-au avut în vedere pe Domnul Hristos mai ales ca învăţător. 
Oamenii se raportau la EI ca la un învăţător. Ştiau că el spune învățături, că îi îndeamnă 
pe oameni, că le descoperă oamenilor anumite lucruri, şi Îl ascultau. Şi unii dintre ei 
aveau treabă cu EI ca învăţător. De pildă, ştim că un tânăr bogat s-a dus la Domnul 
Hristos şi a zis: “Învăţătorule bune, ce să fac ca să moştenesc viaţa de veci?”. L-a întrebat 
ca pe un învăţător, care ştie mai multe decât ştia tânărul bogat: “Ce să fac ca să 
moştenesc viaţa de veci?”. Domnul Hristos i-a răspuns. Altă datp se duce la Domnul 
Hristos un învăţător de lege şi la fel, zice: “Învăţătorule ce să fac ca să moştenesc viaţa de 
veci?”. (Luca 10,25) I-a dat şi lui Domnul Hristos un răspuns. Maria Magdalena, când L- 
a întâlnit pe Domnul Hristos, în grădina unde era mormântul din care înviase Domnul 
Hristos, când L-a cunoscut pe Domnul Hristos, l-a zis doar: “Rabuni!, adică 
Învăţătorule!”. (loan 20,16). A fost un caz când, vorbind Domnul Hristos ucenicilor — tot 
Sfântul Evanghelist Luca ne spune aceasta — vorbind mulţimii, la un moment dat cineva a 
zis: “Învăţătorule, spune fratelui meu să împartă partea de moştenire cu mine.” (Luca 
12,13), ca şi când ar fi zis: “Doar suntem doi fraţi, nu este unul care să fie apucător. 
Învăţătorule, ai autoritate, zi să împartă averea cu mine că el nu vrea să-şi împlinească 
datoria asta”. Se vede că şi pe vremea aceea erau răutăţi din acestea, de care sunt acum. 
Şi Domnul Hristos nu a dat răspuns la aceasta cum ar fi aşteptat acela, că i-a spus o 
învăţătură, că viaţa cuiva nu stă în prisosul bogățiilor ci că omul trebuie să se 
îmbogăţească în Dumnezeu. (Cf. Luca 12,21) Deci, Domnul Hristos a avut totdeauna 
conştiinţa aceasta că EI vorbeşte în faţa veşniciei. Acesta este un lucru foarte important. 
Domnul Hristos a spus cuvinte veşnice! Chiar şi acelea care ni se par nouă ocazionale, la 

drept vorbind sunt cuvinte veşnice. 

S-ar putea întâmpla să se lungească puţin, dar nu pot să nu vă spun că, cu prilejul 
înmulțirii pâinilor, înainte de a înmulţi pâinile, Domnul Hristos a fost atenționat de 
ucenicii Săi că mulţimea de oameni care este acolo nu are de mâncare, şi că ar trebui să-i 
lase pe oameni să se ducă să-şi cumpere hrană, să-şi cumpere bucate. (Cf Matei 14,15) 
Domnul Hristos atunci a zis un cuvânt, am zice noi ocazional, şi totuşi un cuvânt veşnic. 
Domnul Hristos despre cuvântul Său a spus aşa: “Cerul şi pământul vor trece dar 
cuvintele Mele nu vor trece”. (Matei 24,35) Cuvântul ocazional — care considerăm noi că 
este ocazional, şi care totuşi e veşnic — a fost acesta: “Nu au trebuinţă să se ducă; daţi-le 
voi lor să mănânce”. (Matei 14,16) Iubiţi credincioşi, cuvântul acesta este un cuvânt de 
îndrumare, şi anume, cuvânt de îndrumare în înţelesul acesta că, atunci când ai în faţă un 
om, pe care l-ai putea ajuta, să nu te gândeşti ce ar putea face el fără tine, sau ce ar putea 
face alții pentru el fără tine, ci să te gândeşti totdeauna ce ar trebui să faci tu însuţi pentru 
el. Adică, Domnul Hristos vrea să ne angajeze unii pentru alții mai mult, cu mai multă 
seriozitate, cu mai multă băgare de seamă. E un cuvânt ocazional care totuşi e cuvânt 
veşnic, care ne-a rămas în Evanghelie — fiți atenţi! — în trei locuri: Matei 14,16; Marcu 
6,37; Luca 9,13. Trei din cei patru evanghelişti spun cuvântul acesta, că a zis Domnul 
Hristos: “n-au trebuinţă să se ducă; daţi-le voi lor să mănânce”. Sfântul Evanghelist loan 
a scris şi el despre înmulţirea pâinilor dar el nu a mai amintit de acest cuvânt. În sfârşit! 
Nu este important că este în trei locuri, că este într-un loc, important este că s-a insistat 
asupra acestui fapt. 

Învățătorul care este Domnul Hristos avea însă o calitate pe care nu o aveau 
ceilalți învăţători: nu era simplu informator, ci era un învăţător care aducea ceva din cer 
pe pământ. Le spunea oamenilor lucruri pe care oamenii de rând nu le puteau spune. Şi 
oameni au băgat de seamă lucrul acesta, şi pentru că au băgat de seamă Îl ascultau. E 
adevărat că au fost şi împotrivitori, au fost şi ispititori, au fost şi oameni care L-au 
condamnat pe Domnul Hristos, dar mulţi dintre cei care-L ascultau rămâneau uimiţi de 
învăţătura Lui. Şi-ntr-un fel era firesc să fie uimiţi şi pentru faptul că Domnul Hristos 
spunea nişte lucruri cu autoritate Lui. De pildă, vă puteţi închipui cum au sunat în 
conştiinţa ascultătorilor Săi cuvinte ca acestea: “Aţi auzit că s-a zis celor de demult (...), 
iar Eu vă zic vouă” (Cf. Matei 5,21-22). Deci în Scriptură e scris aşa, şi Eu sunt mai mare 
decât Scriptura şi vă spun altceva, vin cu nişte completări. Era o îndrăzneală de 
neînchipuit, - pe care o putea avea numai cel care venea din cer pe pământ — să vii tu şi să 
corectezi cumva ceea ce ştiau oamenii din Scriptură ca adevărat. Şi era adevărat şi ceea 
ce era scris în Scriptură, dar Domnul Hristos a venit cu ceva nou, cu o Evanghelie nouă, 
cu iubirea, a venit cu porunca iubirii: “Poruncă nouă vă dau vouă, să vă iubiţi unii pe 
alții”(loan 15,17). Şi toate acestea ţin de situaţia Domnului Hristos ca învăţător. Şi noi, 
dacă vrem să-L avem pe Domnul Hristos ca Mântuitor, trebuie să-L avem ca învăţător. 
Întâi să ne supunem cu mintea, ca Sfântul Apostol Petru, când încă nu era Apostol al 
Domnului Hristos, dar când, într-un fel, era pregătit ca să-L asculte pe Domnul Hristos la 
“pescuirea minunată”. Cum era pregătit? Dintre cei patru ucenici ai Mântuitorului nostru 
lisus Hristos, pe care i-a chemat la Marea Tiberiadei — i-a chemat Domnul Hristos să fie 
ucenici — trei, poate toți patru, dar trei oricum au fost ucenici ai Sfântului loan 
Botezătorul şi L-au cunoscut pe Domnul Hristos înainte de a-i chema la Apostolie, deci 
erau cumva pregătiţi (loan 1). Noi nu trebuie să vedem în toate locurile din Scriptură 
minuni, şi să înţelegem lucrurile că neapărat a fost un dar, o minune. Au putut fi şi 
minuni şi au putut fi şi lucruri pregătite. De exemplu, faptul acesta că dintre ucenicii 
Domnului, adică dintre cei chemaţi la ucenicie: Iacob şi loan şi Petru şi Andrei, Andrei, 
Petru şi loan sigur au fost ucenici ai Sfântului loan Botezătorul. De Iacob nu suntem 

siguri. În orice caz era şi Iacob într-o atmosferă din aceasta favorabilă Mântuitorului, şi 
atunci când Domnul Hristos a zis: “Veniţi după Mine.” (Matei 4,19) ei au şi plecat, au 
lăsat toate şi au urmat Domnului Hristos. Cu acel prilej a zis Domnul: “Aruncaţi mrejele 
ca să pescuiţi” (Luca 5,4) şi a zis Sfântul Apostol Petru de mai târziu — adică Simon de 
atunci: “Doamne, toată noaptea ne-am trudit şi n-am prins nimic dar pentru cuvântul Tău 
arunc mreaja în mare” (Luca 5,5). Pentru că zici Tu. Asta este ucenicie, să te pleci cu 
mintea. Părintele Arsenie avea o vorbă: “că noi avem mintea care discută cu Dumnezeu, 
în loc să se supună fără discuţie”. Deci, ce avem noi? O minte care nu se supune, ci o 
minte care se împotriveşte, discută cu Dumnezeu, în loc să se supună fără discuţie. 
Sfântul Apostol Petru, atunci a avut mintea care s-a supus. A zis: “Doamne, toată noaptea 
ne-am trudit şi n-am prins nimic, dar pentru cuvântul Tău; deşi părerea mea este că nu ar 
mai avea nici un rost să pescuiesc — pentru cuvântul Tău însă — pentru că zici Tu arunc 
mreaja în mare”. Şi a scos mulțime de peşte. De ce? Pentru că l-a ascultat pe Domnul 
Hristos. Iată că Învățătorul care era Domnul Hristos, nu era numai Învățător, ci era şi 
făcător de minuni. Cine nu-L are pe Domnul Hristos ca învăţător, nu-L poate avea ca 
Mântuitor. 

Iubiţi credincioşi, să ştiţi că noi, de cele mai multe ori când stăm în faţa Domnului 
Hristos, stăm în faţa Mântuitorului, nu în faţa Învăţătorului. Cam uităm de învăţătura 
Domnului Hristos, şi aşteptăm numai mântuirea. Ori Domnul Hristos vrea să facem şi 
acte de supunere. Maria şi Marta, când L-au întâlnit pe Domnul Hristos, înainte de 
învierea lui Lazăr — Care era pregătit să-l învieze pe Lazăr — au zis: “Învăţătorule, de ai fi 
fost Tu aici fratele meu nu ar fi murit” (loan 11,21). Şi Domnul Hristos a zis: “Fratele tău 
va învia.”, şi Marta a zis: “Ştiu că va învia, la a doua venire (la învierea din morţi)”. Şi 
Domnul Hristos a zis: “Eu sunt învierea şi viaţa; cel ce crede în Mine chiar dacă va muri 
viu va fi şi cel ce crede în Mine nu va vedea moartea în veac. Crezi tu aceasta?”. (loan 
11,23-25) 

Prin urmare, iubiţi credincioşi, asta este ceea ce trebuie să reținem noi, că pentru a- 
L avea pe Domnul Hristos ca Mântuitor trebuie să-L avem ca Învățător. 

Noi ne-am pomenit în faţa Mântuitorului, ca Mântuitor, în faţa lui lisus Hristos ca 
Mântuitor. Poate că de multe ori n-am ştiut că Domnul Hristos este învăţător, dar am ştiut 
că Domnul Hristos ne poate ajuta, şi ne ajută de fapt, şi am cerut ajutorul Domnului 
Hristos, care este şi Mântuitor. Domnul Hristos, de fapt, S-a prezentat pe Sine Însuşi ca 
Mântuitor; în casa lui Zaheu, de pildă, când a zis: “ Astăzi s-a făcut mântuire casei 
acesteia, că şi acesta este fiul lui Avraam. Căci Fiul Omului a venit să caute şi să 
mântuiască pe cel pierdut”.(Luca 19,9-10). Le-a spus oamenilor: “Cel ce nu crede în 
Mine va rămâne în păcat”. Le-a spus credincioşilor că mântuirea vine prin El. Oamenii au 
înţeles lucrul acesta. De pildă, în istorisirea despre femeia samarineancă, se spune că au 
zis oamenii, adresându-se femeii: “Acum credem nu numai pentru cuvântul tău, ci şi 
pentru că noi înşine am văzut şi am crezut că Acesta este Hristos, Mântuitorul lumii”. 
(loan 4,42) Deci, oamenii au avut conştiinţa că mântuirea vine prin Hristos. Cei care au 
crezut în Domnul Hristos L-au primit ca învățător şi L-au ştiut şi ca Mântuitor. Cine nu-L 
primeşte pe Domnul Hristos ca învăţător nu-L poate avea ca Mântuitor. Noi credem că 
Domnul Hristos este Mântuitor şi credem aceasta pentru că aşa ne-a fost prezentat de la 
început în Biserică, şi raportarea noastră cea mai adevărată şi cea mai des întâlnită este 
raportarea la Mântuitorul, la Cel care mântuieşte. Cum mântuieşte? Ce face? Ne 
eliberează de ceea ce stă împotriva înaintării noastre spre bine. “EI va mântui pe poporul 
Său de păcate.” (Matei 1,21), a zis îngerul binevestitor către Dreptul Iosif. “EI va mântui 
pe poporul Său de păcate.” Primul lucru de care trebuie să scăpăm când e vorba să ne 
apropiem de Dumnezeu este să scăpăm de păcate. De vina păcatului şi de puterea 

păcatului. Păcatul are două înfățişări. Dar, mai întâi, ce este păcatul? Păcatul este călcarea 
legii lui Dumnezeu cu deplină voinţă şi ştiinţă. (Cf. 1 loan 3,4) Sunt unii oameni care 
spun că în fiecare clipă facem un păcat. Să ştiţi că n-au dreptate. Nu este adevărat! Nu în 
fiecare clipă facem un păcat. De ce? Pentru că nu facem rele în fiecare clipă şi dacă totuşi 
facem şi rele, dar nu în fiecare clipă, relele pe care le facem nu întotdeauna sunt păcate. 
Există păcate, există greşeli, există insuficiențe, există neputinţe, există devieri de la bine. 
Sunt felurite nuanţe când e vorba de negativele din viaţa noastră, dar păcat facem numai 
atunci când, “cu deplină voinţă şi ştiinţă”, călcăm legea lui Dumnezeu, călcăm o poruncă 
a lui Dumnezeu. Atunci facem păcat. Ce-i greşeala? Greşeala este o faptă rea, pe care o 
facem din ne-luare-aminte, deci nu cu intenţia să facem rău. De pildă, în 29 august este o 
zi de post: Tăierea Capului Sfântului loan Botezătorul — sărbătoare cu post. Poate că 
cineva nu ştie că este poate în 29 august şi mănâncă de dulce într-o zi de post. Aceasta nu 
este păcat ci greşeală. Păcat e atunci când, într-o zi care şti că e de post, tu mănânci de 
dulce, pentru că nu vrei să şti că este zi de post. Atunci e păcat. Cel care face greşeala — 
în cazul acesta, de pildă, cum am dat exemplul de mai sus — dacă i se spune: “Măi frate, 
păi cum mănânci tu de dulce că astăzi e zi de post?”, atunci el îşi dă seama şi zice: 
“Domne, păi n-am ştiut. Păi stai să nu mai mănânc de dulce”. Şi nu-şi continuă mâncarea 
de dulce în zi de post, pentru că a aflat că nu face bine. Aceasta-i greşeala. Nu mai 
vorbesc despre celelalte nuanţe, numai asta aş vrea să se ştie că păcatele ne depărtează de 
Dumnezeu pentru că dacă facem rele anume pentru că nu vrem să ştim de Dumnezeu, în 
cazul acesta, relele ne asupresc, devin patimi, şi patimile se fac stăpânii noştri. Şi Domnul 
Hristos mântuieşte şi de patimi, şi de puterea păcatului, dar în măsura în care omul îşi 
recunoaşte păcatele, îşi recunoaşte patimile, şi cere ajutorul de la Mântuitorul, adică nu 
vrea să se mântuiască prin puterile lui. Aş vrea să fac aici o paranteză, un ocoliş. Există 
acum nişte idei, aduse din Extremul Orient, idei în legătură cu evoluţia spirituală. Anume, 
că omul trebuie să facă nişte experienţe ale lui, şi în măsura în care se convinge prin 
experienţe că anumite lucruri sunt negative, se lasă de ele, şi face şi alte experienţe, şi aşa 
evoluează prin cicluri de întrupări, de reîntrupări, şi se ajunge la mântuire. Asta înseamnă 
să te mântuieşti fără mântuitor. Ori, aşa ceva noi nu ştim, şi nici nu vrem să ştim. De ce? 
Pentru că noi avem un Mântuitor şi mântuirea vine prin Mântuitorul. Deci, cerem ajutor 
de la Mântuitorul. Şi-L rugăm pe Domnul Hristos două lucruri: întâi, să ne ierte păcatele 
— şi Domnul Hristos a dat posibilitatea aceasta de iertare a păcatelor şi prin Taina Sfintei 
Spovedanii, care-i anume pentru iertarea păcatelor — şi ne dă iertarea păcatelor, pentru că 
El este Cel care iartă păcatele. Deci, cerem de la Mântuitorul iertarea păcatelor. Însă 
iertarea păcatelor nu înseamnă şi eliberarea de păcat, pentru că iertarea păcatelor 
înseamnă iertarea de vina păcatului. Dar păcatul are şi o înfăţişare ontologică. Adică, are 
ceva asemănător cu o boală: intră în structura fiinţei umane şi o face neputincioasă faţă de 
bine. Se zice că cea mai grea urmare a păcatelor este necredința în Dumnezeu. Îţi 
împuţinează credinţa, te depărtează de Dumnezeu, îți astupă credinţa. Şi cel mai mare 
păcat dintre câte păcate sunt, zice Sfântul Antonie cel Mare în Filocalie, este “necredinţa 
şi necunoştinţa de Dumnezeu”. Acesta e cel mai mare păcat, pentru că din acesta urmează 
celelalte păcate. Cine crede în Dumnezeu nu-şi permite să facă rele. Poate să ajungă la 
nişte păcate din neputinţă, să zicem, din ne-luare-aminte. Poate să ajungă la nişte păcate 
în înţelesul că nu are destulă opoziţie față de păcat, şi acestea le iartă Dumnezeu. Dar, 
când ajunge omul într-un sistem de păcătuire, atunci greu poate să mai iasă din sfera 
păcatului, şi în cazul acesta nu-L mai are pe Domnul Hristos ca Mântuitor. Însă pe noi ne 
interesează şi partea aceasta a libertăţii sufleteşti. Ştiţi că în Sfânta Evanghelie de la loan 
e scris că a zis Domnul către iudeii care crezuseră în EI: “Dacă rămâneţi în cuvântul Meu, 
sunteţi cu adevărat ucenicii mei; Şi veţi cunoaşte adevărul iar adevărul vă va face liberi”. 

(loan 8,31-32) Cine-i ucenic al Domnului Hristos? Cel ce cunoaşte adevărul. Cel ce 
cunoaşte adevărul ajunge la libertate. La libertate nu poţi ajunge decât atunci când 
păcatul nu mai are putere asupra ta, când ţi-a ajutat Domnul Hristos să birui păcatul şi ca 
acţiune negativă. Atunci ajungi la mântuirea de păcate, şi lucrul acesta există, e posibil. 
Sfântul Apostol Pavel, în Epistola 1 către Corinteni, capitolul 6, versetele 9-11 spune ce 
fel de oameni nu intră în împărăția lui Dumnezeu şi după aceea zice: “Aşa aţi fost unii 
dintre voi, dar v-aţi curăţit, v-aţi spălat, v-aţi îndreptat”. Aţi fost păcătoşi — nu mai sunteţi 
păcătoşi. Aţi avut vină — nu mai aveţi vină. Aţi avut asuprire — nu mai aveţi asuprire. De 
ce? Pentru că Mântuitorul v-a ajutat să scăpaţi de ceea ce este negativ în sufletul vostru. 

Iubiţi credincioşi, aceasta este ceea ce aş vrea să reținem noi şi ceea ce aş vrea să 
avem în vedere când ne raportăm la Domnul Hristos. Sigur că, dorind să fim ajutaţi de 
Domnul Hristos, trebuie să ocolim şi noi pricinile. Sunt oameni care, de pildă, îşi 
înmulțesc ispitele, îşi înmulţesc negativele, neocolind pricinile păcatelor, pricinile 
patimilor. aceştia sunt lăsaţi de Dumnezeu să se izbească de nesăbuinţa lor. Sfântul 
Apostol Pavel în Epistola către Romani — citiţi sfârşitul capitolului întâi din Epistola către 
Romani — spune că pe cei care nu ţin seama de Dumnezeu şi fac relele pe care le 
pomeneşte Sfântul Apostol “îi lasă Dumnezeu la mintea lor nesăbuită” (Romani 1,28). Îi 
lasă să se izbească de ei înşişi. Asta este prima pedeapsă a păcatului. lar prima îndreptare 
este să recunoşti păcatul ca păcat, şi să ceri ajutorul Mântuitorului care ne mântuieşte. A 
venit anume Fiul lui Dumnezeu, S-a făcut anume om, ca să ne ajute la mântuire. lar 
mântuirea nu înseamnă, pur şi simplu, înlăturarea păcatului, înlăturarea neştiinţei, 
înlăturarea fricii de moarte, ci înseamnă, în acelaşi timp şi îndrăznirea în bine. În locul 
patimilor de odinioară să ajungi la virtuțile care stau împotriva patimilor, să ajungi la o 
pocăință lucrătoare, la o pocăință luminătoare şi asta este ceea ce înseamnă “mântuire”. 
Deci, mântuirea nu este, pur şi simplu, să scoţi din tine răutăţile, ci înseamnă şi să 
implantezi bunătățile, să implantezi virtuțile pentru care e făcut omul. Eu v-aş atrage 
atenția asupra capitolului al treilea din Epistola către Coloseni, unde e scris că Sfântul 
Apostol Pavel, adică Sfântul Apostol Pavel îşi spune cuvânt către Coloseni, anume: “să 
lepădaţi toate acestea”, - şi spune ce anume: patimile, răutățile. Şi zice: “Omorâţi 
mădularele voastre cele pământeşti: curvia, necurăţia, patima, pofta rea şi zgârcenia sau 
lăcomia, care este închinare la idoli. Lepădaţi şi voi toate acestea: mânia, iuţimea, 
răutatea, defăimarea, cuvântul de ruşine”. (Coloseni 3,5,8) Mai departe îndeamnă să 
lepădăm minciuna şi apoi zice: “Şi îmbrăcaţi-vă ca aleşi ai lui Dumnezeu, sfinţi şi prea 
iubiţi”. (Coloseni 3,12) Cu ce? Cu “milostivirile îndurărilor, cu bunătate, cu blândeţe, cu 
smerenie, cu îngăduinţă. Dacă are cineva ceva împotriva cuiva precum Hristos v-a iertat 
vouă asemenea iertaţi şi voi. lar peste toate, înveşmântaţi-vă cu iubire, care este legătura 
desăvârşirii, şi pacea lui Hristos, care covârşeşte toată mintea, să stăpânească în inimile 
voastre”. (Coloseni 3,12-14) Aici se arată ce înseamnă mântuirea. Ce înseamnă 
mântuirea? Înlăturarea vinei pentru păcat, înlăturarea păcatului — ca putere negativă în 
existența umană, apoi realizarea virtuţilor, care trebuie să-l caracterizeze pe omul cel nou, 
pe făptura cea nouă. 

Cum stăm noi în faţa Mântuitorului? Cu conştiinţa aceasta trebuie să stăm, şi în 
orice caz, să-L avem pe Mântuitorul în vedere ca învăţător, să învăţăm de la EI ce avem 
de făcut, să-L avem pe Mântuitorul ca învăţător şi ca Mântuitor. Şi să-L căutăm ca 
mântuitor prin rugăciune. Această rugăciune scurtă, “Doamne, lisuse Hristoase, Fiul lui 
Dumnezeu, miluieşte-mă pe mine păcătosul”, este o rugăciune în care se are în vedere şi 
mântuirea, pentru că mila lui Dumnezeu se arată în toate aspectele existenţei umane, deci 
în toate aspectele vieţii cerem mântuire de la Domnul Hristos, Mântuitorul nostru. Asta 
înseamnă că şi mântuirea e cuprinsă în miluire. Avem două cuvinte, două noţiuni diferite: 

una care înseamnă eliberarea, înlăturarea păcatului, eliberarea de păcat,- şi asta-i 
mântuirea. Asta înseamnă mântuire: eliberare, scăpare de ceva potrivnic. Şi avem şi 
miluire care înseamnă să avem mila lui Dumnezeu în toate aspectele vieţii noastre, nu 
numai în ceea ce priveşte mântuirea de păcat. Să folosim această rugăciune pe cât putem, 
ca să ni se facă lumină în suflet, ca să ni se facă limpezirea minţii, ca să ni se facă senin 
în conştiinţă şi să-L simţim pe Domnul Hristos ca Mântuitor al sufletelor noastre şi să ne 
simţim şi noi în faţa Lui şi să ştim că şi EI este în faţa noastră. 
Dumnezeu să ne ajute! 


Întrebare: Părinte, vorbeaţi despre o prezenţă ontologică a păcatului în om. 

Răspuns: Da. 

Întrebare: Vă rugăm să ne detaliaţi cum se manifestă această prezenţă ontologică şi 
cât rămân patimile în om. 

Răspuns: Păcatul îşi face lucrarea lui şi atunci nu este numai aceasta că te face 
vinovat, ci te slăbănogeşte, îți dă o neputinţă, te face incapabil de a te raporta corect la 
realitate. E ca o boală, ca o boală pe care o ai şi dacă nu este vindecată, degeaba te 
declară cineva sănătos căci, totuşi, eşti bolnav, şi atunci trebuie să urmăreşti 
însănătoşirea. Numai când scapă omul şi de slăbiciunile aduse de pe urma păcatului, 
atunci e vindecat cu adevărat. Fără asta nu există vindecare. Or, Domnul Hristos a venit 
şi pentru vindecarea de pe urma păcatului, pentru vindecarea slăbiciunii, nu numai 
pentru ştergerea vinei pentru păcat. De obicei, când ajunge omul la virtutea potrivnică 
păcatului, atunci poate să spună că a lichidat păcatul. Dacă în loc de mânie, are blândeţe; 
în loc de lăcomie, are înfrânare; în loc de lene, are hărnicie. Atunci s-a lichidat păcatul şi 
sub forma lui ontologică. 

Întrebare: Deci, trebuie să treacă vreme îndelungată ca cineva să scape sau să se 
vindece de o patimă, nu se poate vindeca ca prin minune, cum ar veni? 

Răspuns: De obicei, trebuie să treacă vreme şi trebuie să fie preocupare pentru 
schimbarea omului. Ocolirea pricinilor — bineînţeles, nu mai adaugi alte impresii care te 
derutează, sau care îți dau confuzii. Trebuie să fie o preocupare, adică nu trebuie să 
aştepţi asta aşa ca un lucru ce vine de la sine: vrei să fi bun şi eşti bun, vrei să fi înţelept 
şi eşti înţelept. 

Întrebare: Şi se ajunge la vindecare deplină? 

Răspuns: Se ajunge, bineînţeles că se ajunge. Cu puterea lui Dumnezeu, ce nu se 
poate face? Orice lucru pozitiv se poate. 

Întrebare: Mai e valabilă în ziua de astăzi acea formulă a Liturghiei despre cei 
chemaţi? Deci, astăzi se mai respectă? Cei necreştini mai ies de la Liturghie când li se 
spune? 

Răspuns: Ar trebui să iasă. Nu ştiu unde se aplică, că în general în Biserica 
Ortodoxă copiii sunt botezați şi atunci ... Sunt puţini care rămân de nu se botează, şi 
aceia ar trebui la formula aceasta, la îndemnul “Cei chemaţi, ieşiţi.”, să iasă din biserică. 

Întrebare: Şi aceasta s-ar aplica şi pentru creştini care nu sunt ortodocşi? 

Răspuns: Da, sigur că da. Creştinii care nu sunt ortodocşi, de exemplu, la Sfântul 
Munte nu iau parte, nu îi lasă la Liturghie. Dar, depinde. Există şi o iconomie a Bisericii, 
ar trebui la Liturghie să fie numai ortodocşi, şi numai ortodocşi care s-ar putea şi 
împărtăşi, adică la o măsură de viaţă duhovnicească superioară, nu numai că-s numărați 
la ortodocşi. Nu se mai poate realiza lucrul acesta, pentru că sunt aşa de mulţi oameni 
care nu ar putea lua parte la Sfânta Liturghie, încât, până la urmă, nu mai ai cu cine 
rămâne. 

Întrebare: Cu rugăciunea de toată vremea se poate scăpa şi de lenevie sau trebuie 

aplicată altă metodă? 

Răspuns: De orice se scapă. 

Întrebare: Dar, trebuie să stai cumva? De exemplu, dacă stai tot în pat şi zici: 
“Doamne, lisuse Hristoase, Fiul lui Dumnezeu, miluieşte-mă pe mine păcătosul”. 

Răspuns: Dacă stai în pat şi zici: “Doamne, lisuse Hristoase, Fiul lui Dumnezeu, 
miluieşte-mă pe mine păcătosul”, poate îţi vine gândul să nu mai stai în pat. Rugăciunea 
aceasta se poate spune oriunde şi oricând, adică şi în pat, şi în picioare, şi şezând, şi 
mergând, în sensul acesta că n-are un regim special. Dar, se recomandă totuşi, să o faci ca 
rugăciune, şi atunci n-ai motive să stai în pat şi să zici: “Doamne, lisuse”. Doar dacă te 
trezeşti noaptea şi zici: “Măi, să mai stau o ţâră că poate-mi vine somnul, că am dormit 
prea puţin!”. În sensul acesta, stai până-ţi mai vine somnul, zici “Doamne Iisuse”, nu 
pierzi vremea fără rugăciune. 

Întrebare: Părinte, în cazul acesta e lenevire, dacă mai stai în pat? 

Răspuns: Dar de ce să fie? 

întrebare: Dacă, de exemplu, tu ai nevoie de mai mult somn — să zicem — şi nu-ţi 
faci somnul, şi te trezeşti cumva ... 

Răspuns: şi nu te simţi odihnit ... 

Întrebare: ... şi nu te simţi odihnit ... 

Răspuns: Nu, nu este nici o lenevire. E lenevire, dacă stai în pat până la amiază, în 
loc să te scoli dimineaţa, atunci e lenevire. Dar, dacă dormi cel puţin 6 ore de somn 
continuu -, poate că nu-ţi ajung 6, îţi trebuie 7. Dar de la 7 până la 12 mai este ... Sunt 
unii care stau în pat aşa în neştire. Seara se uită la televizor până la 12-1, şi după aceea se 
culcă şi stau până la 12 ziua ... Nu este corect, pentru că ziua îi făcută de Dumnezeu să 
munceşti în ea. 

Întrebare: Te poţi gândi şi la altceva?, sau în momentul în care te-ai gândit la 
altceva ... 

Răspuns: Mintea, aşa cum o ştim noi, este lucrătoare, nu stă pe un singur gând. 
Trebuie să fi foarte concentrat ca să stai mai mult la un gând. Şi atunci când stai la un 
gând, să zicem, sunt nişte asociaţii de idei care se cheamă unele pe altele, şi nu s-ar putea 
zice că asta este o insuficienţă, e ceva rău. Pentru că, oglinda sufletului e rugăciunea, ori 
un om care se duce cu maşina şi s-ar gândi numai la un lucru, nu vede ce-i în jurul lui, nu 
poate lua atitudini, nu se poate raporta. Deci, mintea e făcută de Dumnezeu ca să fie 
lucrătoare şi împrăştiată. Ceea ce e important la rugăciune, este să ţinem mintea în 
gânduri bune, şi în gânduri care se asociază cu rugăciunea propriu-zisă. Ca să ajungi la o 
rugăciune total desprinsă de toate, nici nu ştiu cine ar putea zice c-a ajuns. Roagă-te cum 
poţi ca să ajungi să te rogi cum trebuie. 

Întrebare: Părinte, omul are în mod firesc tendinţa de a-şi justifica în mod raţional 
patimile. Sau patimile au tendinţa de a se justifica raţional în om. Cum poate atunci omul 
să identifice, să zicem, care gânduri sunt practic o justificare a anumitor patimi? 

Răspuns: Patimile nu au o justificare rațională. Omul poate să-şi găsească nişte 
justificări pentru împlinirea lor, dar patimile nu au o justificare rațională obiectivă, pentru 
că nu sunt conforme cu voia lui Dumnezeu. Şi atunci împotriva patimilor trebuie luptat. 
Justificările acestea personale sunt numai pentru cel care nu se interesează să scape de 
patimi, ci se interesează să-şi întărească patimile. Zice că “Doar toată lumea face aşa”, de 
exemplu, şi asta este, de exemplu o justificare. Ori porunca lui Dumnezeu e alta decât ce 
fac cei mulți. Noi trebuie să ne orientăm după voia lui Dumnezeu. La mine vin oameni la 
spovedit şi caută ei aşa să-mi spună nu ştiu ce şi eu spun: “Măi frate, nu eu îți spun că nu 
este bine. Dumnezeu îmi spune şi mie că nu este bine treaba asta”. 

În fața sfântului potir 
Marţi, 21 iulie 1998 


Prea Cuvioase Părinte Stareţ, cinstiţi părinţi, iubiţi fraţi şi iubiţi credincioşi, 


Pentru seara aceasta vom stărui puţin cu gândul asupra temei: “În fața Sfântului 
Potir”. 

Îmi încep expunerea cu un fapt şi cu o amintire. Faptul este cunoscut de toţi. Este 
vorba despre aceea că, la Sfânta Liturghie, după ce se citeşte Sfânta Evanghelie, cartea 
din care s-a citit — deci Sfânta Evanghelie — este pusă pe Sfânta Masă, undeva mai la o 
parte, asta după ce a stat, la începutul Sfintei Liturghii, în faţă, în centru. Şi se întâmplă 
acest lucru ca să se facă loc cinstitelor daruri, care se prefac în Trupul şi Sângele 
Mântuitorului nostru lisus Hristos. Este un fapt care ne conduce la gândul că Sfânta 
Evanghelie trebuie să ne apropie de Domnul Hristos, că Sfânta Evanghelie ne conduce la 
Domnul Hristos, că Sfânta Evanghelie ni-L aduce pe Domnul Hristos în atenţie şi ne dă 
posibilitatea ca Domnul Hristos să fie lucrător în viaţa noastră. Este lucrător Domnul 
Hristos în viaţa noastră şi prin cuvântul Său, şi la Sfânta Euharistie nu putem ajunge 
decât prin cuvântul Domnului Hristos. Întâi e cuvântul de învăţătură, şi apoi este unirea 
tainică cu Domnul Hristos. Acesta este faptul. 

Şi acum o amintire. În anul 1942, în ziua de 30 august, fiind la mănăstirea de la 
Sâmbăta, la mănăstirea “Brâncoveanu”, care îşi începea pe atunci existența prin 
vieţuitorii din cuprinsul ei, se adunase anumită lume pentru faima părintelui Arsenie 
Boca. Eu m-am dus acolo cu gândul să mă fac călugăr. Atunci, bineînţeles, era prea 
devreme, şi nu s-a putut, dar cu prilejul acesta l-am auzit pe părintele Arsenie vorbind, 
ținând o predică. O predică în legătură cu nunta fiului de împărat — pericopa evanghelică 
care s-a citit atunci fiind pilda cu nunta fiului de împărat, cuprinsă în Sfânta Evanghelie 
de la Matei, capitolul 22, de la versetul 1 până la versetul 14, inclusiv, unde era vorba de 
haina de nunta. Părintele a vorbit impresionant de frumos şi de convingător, şi în legătură 
cu ceea ce a spus, referindu-se la Sfânta Evanghelie, a mai spus şi alte două lucruri. Şi 
anume ceva despre responsabilitatea preotului — ca străjer pus de Dumnezeu ca să-i 
avertizeze pe oameni despre păcatele lor, despre pedepsele care vin de pe urma păcatelor, 
pus de Dumnezeu să-i îndrepte pe oameni, responsabilitatea lui fiind legată de datoria de 
a le spune oamenilor primejdia care îi aşteaptă dacă nu fac voia lui Dumnezeu. Străjerul 
are rostul de a-i anunţa pe oameni când vine primejdia, şi e scris în cartea proorocului 
lezechiel că: “Iată, Fiul Omului, Te-am pus străjer. Dacă vei spune oamenilor primejdia 
care vine şi oamenii nu vor lua aminte să şti că ei vor pieri, iar tu te vei mântui. lar dacă 
nu vei spune şi oamenii vor pieri sângele lor se va cere din palma Ta.” (Cf. lezechiel 3, 
18-20) Şi al treilea lucru pe care l-a spus a fost un cuvânt al Sfântului Apostol Pavel din 
epistola întâi către Corinteni de la sfârşitul capitolului 11, anume că “să se cerceteze omul 
pe sine şi numai aşa să mănânce din această pâine şi să bea din acest pahar, că cine 
mănâncă şi bea cu nevrednicie, mănâncă şi bea sieşi osândă. De aceea printre voi sunt 
mulți slabi şi bolnavi şi bună parte mor”. (1 Corinteni 11, 28-30) Aşa era textul pe care l- 
a citit părintele din Scriptură, şi asupra căruia a stăruit, insistând asupra faptului că 

oamenii trebuie să fie cu grijă împărtăşindu-se cu Sfintele Taine, să se cerceteze pe ei 
înşişi, pentru că altfel, în loc să se folosească, pot să se păgubească. 

Am adus aminte de aceste două lucruri şi în continuare vreau să insistăm asupra 
faptului de a ne împărtăşi cu cele ce sunt în Sfântul Potir. Fiecare Sfântă Liturghie are 
rostul de a se preface în cuprinsul ei, pâinea şi vinul pregătite pentru Sfânta Liturghie — 
prescura şi vinul pregătite, cinstitele daruri ce sunt puse înainte — să se prefacă în Trupul 
şi Sângele Mântuitorului nostru lisus Hristos cu scopul precis să se împărtăşească 
credincioşii. Deci, Sfânta Liturghie nu este un ritual, ci este o realitate în care credincioşii 
au posibilitatea să se unească cu Trupul şi Sângele Mântuitorului nostru lisus Hristos 
pentru că acesta este scopul Sfintei Liturghii. Sfântul Nicolae Cabasila, în “Tâlcuirea 
Sfintei Liturghii”, spune că scopul Sfintei Liturghii este să avem în faţă cinstitele daruri — 
Trupul şi Sângele Mântuitorului nostru lisus Hristos, Sfintele Taine — cu care să se 
împărtăşească credincioşii. Sunt şi multe Sfinte Liturghii la care se împărtăşeşte numai 
preotul, şi nu este destul. Sunt şi multe Sfinte Liturghii la care nu se împărtăşeşte nici un 
credincios şi e rău pentru că în cazul acesta Sfânta Liturghie devine un fel de ritual ca şi 
când s-ar face o înscenare. E adevărat că credincioşii au posibilitatea la Sfânta Liturghie 
să primească şi binecuvântări şi se pot împărtăşi de daruri din cele ale Bisericii şi dintre 
cele ale lui Dumnezeu dintre cele ale lui Dumnezeu în Biserică şi fără să se împărtăşească 
cu Trupul şi Sângele Domnului. Dar la fiecare Sfântă Liturghie există o chemare, o 
chemare precisă şi anume: “Cu frică de Dumnezeu, cu credinţă şi cu dragoste să vă 
apropiaţi — sau apropiaţi-vă”. E chemarea la apropiere de împărtăşire şi arătarea condiţiei 
de împărtăşire. Tot la Sfânta Liturghie se face pomenire de cuvintele spuse de Domnul 
Hristos: “Luaţi, mâncaţi, acesta este trupul Meu, care se frânge pentru voi spre iertarea 
păcatelor” şi “Beţi dintru acesta toţi, acesta este sângele Meu, al legii celei noi, care 
pentru voi şi pentru mulți se varsă, spre iertarea păcatelor”. Cuvinte care nouă ne apar ca 
o chemare pentru că chemarea a fost în faţa ucenicilor Mântuitorului, dar care în 
contextul în care apar în Liturghie nu sunt o chemare ci sunt o amintire despre Cina cea 
de Taină. Pentru că se spune că în noaptea în care a fost vândut Domnul Hristos, şi mai 
ales pe Sine S-a dat spre viaţa lumii, luând pâine în cinstitele, sfintele, preacuratele şi fără 
prihană mâinile Sale, sfinţind, binecuvântând şi frângând a dat ucenicilor Săi zicând: 
“Luaţi, mâncaţi, acesta este trupul Meu, care se frânge pentru voi spre iertarea păcatelor”. 
De asemenea şi paharul după Cină zicând: “Beţi dintru acesta toţi, acesta este sângele 
Meu, al legii celei noi, care pentru voi şi pentru mulţi se varsă, spre iertarea păcatelor”. 
Deci se amintesc cuvintele acestea şi nu sunt o chemare dar pentru credincioşii care le 
aud sunt ca o chemare. 

Mulţi dintre credincioşi nu se împărtăşesc cu gândul că ar fi nevrednici şi că deci 
“să nu se osândească”. Or, în realitatea, vrednicia ne-o dă Dumnezeu nu ne-o dăm noi. E 
drept că Sfântul Apostol Pavel zice că: “să se cerceteze omul pe sine şi numai aşa să 
mănânce din această pâine şi să bea din acest pahar” (1 Corinteni 11, 28), deci există 
posibilitatea de împărtăşire cu nevrednicie, atunci când cineva e nepăsător, când cineva s- 
ar împărtăşi numai de paradă, numai să-l vadă oamenii că se împărtăşeşte, când s-ar 
împărtăşi numai aşa ca să împlinească o regulă, o rânduială. În cazul acesta, când ar fi o 
astfel de amestecare, ar fi şi o nevrednicie. Or, când omul ştie că vrednic nu poate să fie 
niciodată, niciodată nu poate să zică: “acum sunt vrednic”, în cazul acesta se poate 
împărtăşi cu gândul că Dumnezeu din nevrednici face vrednici. Domnul Hristos când a 
rânduit această Taină, a rânduit-o ca să le fie oamenilor de folos, ca să le dea posibilitatea 
oamenilor să primească putere de viaţă. A spus clar: “Cine mănâncă trupul Meu şi bea 
sângele Meu are viaţă veşnică” (loan 6,54) şi că “pâinea aceasta care s-a pogorât din cer 
este mai mare decât mana pe care au mâncat-o evrei în pustie” (loan 6,58). A spus 

Domnul Hristos că cine nu mănâncă din această pâine şi nu bea din acest pahar nu are 
viaţă veşnică. Sfânta Biserică are posibilitatea să le ofere credincioşilor la fiecare Sfântă 
Liturghie — de câte ori se face Sfânta Liturghie — posibilitatea de a se împărtăşi. Cu ce? 
Cu trupul şi sângele Mântuitorului! De fapt cine se împărtăşeşte cu trupul şi sângele 
Mântuitorului se împărtăşeşte cu Mântuitorul însuşi, cu Mântuitorul întreg, şi primeşte 
din ceea ce oferă Mântuitorul prin trupul şi sângele Său, Îl primeşte pe Mântuitorul cât 
poate el să primească. Cum se întâmplă lucrul acesta, cum există posibilitatea ca 
credincioşii să se împărtăşească cu trupul şi sângele Mântuitorului nostru lisus Hristos, cu 
Mântuitorul însuşi, cât poate omul să primească din această Taină — care e Taină şi 
rămâne Taină — noi nu ştim. Nu ştim pentru că nu ni s-a descoperit. Oamenii din vremea 
Mântuitorului, oamenii care L-au auzit pe Domnul Hristos spunând: “Eu sunt pâinea care 
s-a pogorât din cer” (loan 6,45 şi urm.) s-au întrebat: “Cum poate acesta să-şi dea trupul 
Său să-l mâncăm? că zice: “Cine mănâncă trupul Meu şi bea sângele Meu are viaţă 
veşnică”. Cum poate să ne dea nouă trupul Său să-l mâncăm? Doar noi ştim cine-i EI. 
Ştim că este fiul lui Iosif. Cum poate să ne dea trupul Său să-L mâncăm? Şi Domnul 
Hristos nu a răspuns la această întrebare decât afirmând în continuare că asta-i realitatea: 
cine mănâncă trupul Lui şi bea sângele Lui are viaţă veşnică. Atâta tot. De ce nu a dat o 
explicație? Nu ştim. Poate că nu a dat o explicaţie pentru că oamenii nu puteau să 
înţeleagă explicaţia pe care le-ar fi dat-o Domnul Hristos. Ştiind noi lucrul acesta nici noi 
nu căutăm o explicație, ci ne plecăm în faţa Tainei. Ceea ce ar trebui să ne preocupe pe 
noi este gândul de a înțelege măreţia acestui fapt. Întâi măreţia faptului că există 
posibilitatea de împărtăşire, şi în al doilea rând măreția faptului de împărtăşire şi grija de 
a duce o viaţă în aşa fel încât să ne putem împărtăşi. 

În faţa Sfântului Potir a rânduit Sfânta noastră Biserică, să spună credincioşii care 
se împărtăşesc mărturisirea credinţei în Domnul Hristos: “Cred Doamne şi mărturisesc că 
Tu eşti cu adevărat Hristos Fiul lui Dumnezeu Celui viu Care ai venit în lume să 
mântuieşti pe cei păcătoşi”, cu adaosul, “dintre care cel dintâi sunt eu”. (| Tim. 1,15) 
Deci, o mărturisire de credinţă, şi o mărturisire de smerenie. Cuvintele sunt ale Sfântului 
Apostol Pavel: “că Hristos a venit să mântuiască pe cei păcătoşi, dintre care cel dintâi 
sunt eu”. (| Tim. 1,115) Sigur că lucrurile nu trebuie privite matematic. Matematic 
vorbind, un singur om poate să fie cel mai păcătos dintre toți. Ci, privind lucrurile moral, 
adică fiecare ne socotim a fi păcătoşi, şi nu ca sfinţi ne împărtăşim, deşi se spune în 
Sfânta Liturghie: “Să luăm aminte, sfintele sfinților”. Sfintele care se dau sfinţilor, 
sfintele care vreau să facă sfinţi. Cu scopul acesta ne împărtăşim: să devenim sfinţi, 
pentru că ne împărtăşim cu “dumnezeieştile, sfintele, preacuratele, nemuritoarele, 
cereştile şi de viaţă făcătoarele, înfricoşătoarele lui Hristos taine”. 

Mai anii trecuţi, ar fi vreo 4,5 ani de-atunci, s-a nimerit să fiu la o consfătuire în 
legătură cu “Oastea Domnului” de aici de la noi din ţară, cu reprezentanţi ai “Oastei 
Domnului”, o întrunire care a avut loc la Arad — unde mă găseam şi eu la acea 
consfătuire. Şi acolo a venit vorba despre un cetăţean care era şi el de faţă, şi i s-a adus 
învinuirea — nu ştiu cine a adus învinuirea, un coleg al lui, cineva — că fiind el subinginer, 
ar fi vrut să facă, sau ar fi făcut chiar analiza Sfintelor Taine din Potir să vadă dacă e 
trupul şi sângele Mântuitorului. Săracul om! Când a auzit aşa ceva, a rămas uimit. Nici 
nu s-a putut gândi la aşa ceva vreodată — a şi plâns omul de necaz că se poate spune 
despre el aşa ceva. Însă mie mi-a prins tare bine lucrul acesta, nu că l-a învinuit, ci că s-a 
pus o astfel de problemă. Bineînţeles că orice analiză ai face, nu găseşti decât ceea ce este 
din punct de vedere material, din punct de vedere al credinţei fiind însă altceva. Şi- 
anume, pentru credința noastră, ceea ce primim noi împărtăşindu-ne este Trupul şi 
Sângele Mântuitorului nostru lisus Hristos. Însă mie mi-a prins bine pentru că din aceasta 

mi-a venit în minte că, de fapt, Biserica are un buletin de analiză a ceea ce este în potir. 
Şi prezintă şapte calităţi a ceea ce este în potir. Şi anume, zice aşa: “Drepţi primind 
dumnezeieştile, sfintele, preacuratele, nemuritoarele, cereştile, de viaţă făcătoarele şi 
înfricoşătoarele lui Hristos Taine, cu vrednicie să mulţumim Domnului”. Acesta-i 
buletinul de analiză. Ce este în Sfântul Potir? Trupul şi Sângele Domnului Hristos — 
Sfintele Taine. Cum sunt Sfintele Taine? Dumnezeieşti — în primul rând dumnezeieşti. nu 
sunt lucruri pământeşti ca să le priveşti în perspectiva pământească, în perspectiva 
pământului. Lucrurile Dumnezeieşti numai Dumnezeu le ştie. Nouă ni s-a dat 
posibilitatea să ne împărtăşim cu lucruri dumnezeieşti, fiind noi pământeşti. Putem să 
coborâm, şi coboară mulţi, dumnezeieştile Taine la măsuri scăzute şi la măsuri foarte 
scăzute, pentru că sunt ei înşişi scăzuţi. Dar nu cu rostul acesta au fost date Sfintele 
Taine, ci cu rostul de a-i îndumnezei pe oameni, pe oameni care se unesc cu 
dumnezeieştile Taine. Dacă sunt dumnezeieşti, sunt sfinte. Nu poate să fie ceva 
dumnezeiesc şi să nu fie sfânt. Ce înseamnă sfânt? Un lucru sfânt, un om sfânt, este ceva 
pus deoparte pentru Dumnezeu, este ceva consacrat pentru Dumnezeu. Deci, 
dumnezeieştile Taine sunt sfinte, sunt ceva ieşite din comunul vieţii acesteia pământeşti, 
de aceea noi, pentru că suntem totuşi scăzuţi cu gândurile, cu viaţa, nu putem înţelege 
măreţia Sfintelor Taine, dar ştim că sunt sfinte şi trebuie să le primim ca sfinte, chiar dacă 
noi am gândi altceva despre ele sau chiar dacă n-am avea o sensibilitate faţă de ceea ce 
este sfânt. 

Dumnezeieştile Sfintele Taine sunt preacurate. Sunt preacurate pentru că numai 
ce-i curat, ce-i preacurat poate fi sfânt. Sunt nemuritoare, adică ele nu se nimicesc. Aşa 
cum Domnul Hristos este nemuritor în El însuşi, în ființa Lui, nu poate muri, aşa şi 
Sfintele Taine nu pot să dispară, ci ele rămân undeva în existenţa omului, în Univers, 
rămân în cel care s-a împărtăşit cu Sfintele Taine, rămân în veşnicie. Face Dumnezeu aşa 
ca ele să nu se risipească, să nu se termine niciodată. Fiind dumnezeieşti, sfinte, 
preacurate, nemuritoare sunt cereşti. Nu sunt pământeşti, nu sunt lucrurile pământului. 
Sunt făcătoare de viaţă, dau viaţă. De fapt, şi hrana care o mâncăm noi, pentru existenţa 
fizică, este făcătoare şi dătătoare de viaţă. Cum hrana pentru viaţa fizică este făcătoare de 
viaţă, e dătătoare de viață — asta-i valoarea hranei (Sfântul Apostol Pavel spune în 
Epistola către Efeseni că “nimeni nu şi-a urât vreodată trupul său, ci-l hrăneşte şi-l 
încălzeşte” (Efeseni 5,29), hrana fiind o condiţie a existenţei, fiind făcătoare de viaţă) — 
tot aşa şi în latura sufletească, Sfintele Taine sunt făcătoare de viaţă, de viaţă superioară, 
de viaţă sfântă, de viaţă din Hristos şi în Hristos. 

Mai departe, spunem despre Sfintele Taine că sunt înfricoşătoare. Cuvântul acesta 
“înfricoşător”, cred că nu este cel mai potrivit cuvânt ca să definim Sfintele Taine, ci ar fi 
mult mai potrivit să spunem că cinstitele daruri, prefăcute în Sfintele Taine, sunt 
uimitoare, uluitoare, copleşitoare. Asta înseamnă “înfricoşătoare”. Nu că te ia frica în faţa 
lor, ci te ia uimirea. Noi acum, ştiind lucrurile acestea şi având în vedere cele pe care le 
avem în faţa noastră împărtăşindu-ne, şi, după aceea, noi înşine devenind potire — după ce 
ne-am împărtăşit din Potir — trebuie să ne gândim la faptul acesta că am primit în noi: 
dumnezeieşti, sfinte, preacurate, nemuritoare, de viaţă făcătoare, înfricoşătoare Taine ale 
lui Hristos. Şi asta ni se şi pune în atenţie: să mulţumim Domnului pentru că le-am 
primit, nu pentru că există undeva. Că ai putea să ai şi tu parte de ele cândva, ştiu eu, 
când o să te socoteşti vrednic, sau când o să vină o vreme când se mai împărtăşesc şi alții, 
că parcă nu îndrăzneşti să te împărtăşeşti numai tu, că e curios să te împărtăşeşti numai 
tu. Şi atunci lasă că o să te împărtăşeşti tu odată şi odată. Asta ar fi un fel de neglijare, un 
fel de desconsiderare a Sfintelor Taine. Acestea sunt lucruri pe care noi le primim în noi, 
ne zidim prin ele. Noi ştim că într-o rugăciune de mulţumire pentru împărtăşirea cu 

Sfintele Taine — în rugăciunea a treia — se spune, ca rugăciune după ce ai primit Sfintele 
Taine, rugăciune către Mântuitorul: “intră în alcătuirea mădularelor mele”, deci chiar şi 
pentru viaţa fizică vrem ca împărtăşirea cu Sfintele Taine să se răspândească în noi, să 
devină Domnul Hristos, Fiul lui Dumnezeu care S-a făcut om în istorie, cu care S-a unit 
firea dumnezeiească — să devină om în noi; să se continue întruparea în noi, să se reverse 
în noi, să se răspândească în noi, aşa încât oricare din părțile existenţei noastre, din părţile 
trupului nostru, să fie unite cu Domnul Hristos. Domnul Hristos să reverse în alcătuirea 
mădularelor noastre, să intre în alcătuirea noastră, să intre în “rărunchi şi în inimă”, adică 
în cele mai adânci părţi ale (existenţei) fiinţei noastre. Deci, vorbim de împărtăşirea 
omului şi în suflet şi în trup cu Domnul Hristos, pentru că cinstitele Taine noi le primim 
în trup, ca să le primim în suflet. Nu este vorba despre o împărtăşire spirituală care începe 
cu sufletul, ci-i vorba despre o împărtăşire fizică, care trece apoi şi la suflet. De aceea noi 
credem în ajutorul de tămăduire al Sfintelor Taine. 

Sunt zece binefaceri pe care le pomeneşte Biserica în prima rugăciune de 
mulțumire, după primirea Sfintelor Taine, unde după ce spunem că Domnul Hristos este 
tămăduitor al sufletelor şi al trupurilor noastre şi că Sfintele Taine sunt şi spre tămăduire, 
zicem: “Dă să-mi fie şi mie Acestea — adică Sfintele Taine cu care m-am împărtăşit — să- 
mi fie şi mie spre tămăduirea sufletului şi a trupului, spre alungarea a tot potrivnicului, 
spre luminarea ochilor inimii mele, spre împăcarea sufleteştilor mele puteri, spre credinţă 
neînfruntată, spre dragoste nefăţarnică, spre împlinirea înţelepciunii, spre paza poruncilor 
Tale, spre adăugirea harului Tău cel dumnezeiesc şi spre (unirea) dobândirea împărăției 
Tale”. Sunt zece lucrări ale Sfintelor Taine în om. Tămăduirea sufletului şi a trupului, 
împăcarea sufleteştilor mele puteri, adică înlăturarea dezordinii din noi. Apoi alungarea a 
tot potrivnicului — în altă rugăciune zicem: “ca de foc să fugă de mine tot lucrul rău, toată 
patima. Cerem mai departe să ne fie spre credință adevărată, credință neînfruntată, 
credinţă care nu poate fi contrazisă, spre luminarea ochilor inimii mele, spre împăcarea 
sufleteştilor mele puteri, spre dragoste nefăţarnică, spre plinirea înţelepciunii, spre 
înmulţirea înțelepciunii. Ce înseamnă “spre plinirea înţelepciunii”? Înseamnă că dacă 
suntem înţelepţi să devenim şi mai înţelepţi. Spre paza poruncilor Tale — să fim mai 
întăriți în împlinirea poruncilor lui Dumnezeu. Spre adăugirea harului tău cel 
dumnezeiesc — să mai primim încă şi mai mult har, şi spre (unirea) dobândirea împărăției 
Tale. Noi le citim acestea, de multe ori le citim, şi le citim repede şi le uităm, şi nu le 
băgăm în seamă, însă analizate puţin ne dau multă bucurie. Cerem ca Sfintele Taine să ne 
ajute să fim mai buni, mai înţelepţi: “îmbunătăţeşte-mă, spală-mă, curăţeşte-mă, 
îndreptează-mă, luminează-mă, arată-mă sălaş numai Duhului Sfânt şi să nu mai fiu sălaş 
păcatului”. Cerem şi ajutorul Maicii Domnului, mulțumim Maicii Domnului că am avut 
posibilitatea de împărtăşire. Toate lucrurile acestea trebuie să le avem în vedere şi să ne 
folosim de ele. 

Acum, întrebarea este: când am putea noi să zicem că suntem vrednici de aceste 
daruri? Răspunsul e foarte simplu: niciodată. Şi atunci, când ne putem împărtăşi? Ne 
putem împărtăşi când primim îngăduinţa de la duhovnic să ne împărtăşim — trecând pe la 
duhovnicul care ştie aşezarea sufletului nostru — şi după aceea putem să ne împărtăşim cu 
toată încrederea “spre iertarea păcatelor şi spre viaţa de veci”, aşa cum se spune când ne 
împărtăşim sau cum se spune la rugăciunea de chemare a Duhului Sfânt peste cinstitele 
daruri care se prefac în Trupul şi Sângele Mântuitorului. După ce se cere aceasta de la 
Dumnezeu, preotul spune de ce anume se împărtăşesc credincioşii, de ce le cere anume şi 
zice: “ca să le fie lor spre trezirea sufletului, spre iertarea păcatelor, spre împărtăşirea cu 
Duhul Sfânt, spre plinirea împărăției cerurilor, spre îndrăzneala cea către Tine, iar nu spre 
judecată sau spre osândă”. 

Deci, învrednicirea ne-o dă Dumnezeu, în măsura în care ducem o viaţă care să ne 
recomande pentru împărtăşire. Sunt unii care ezită vreme îndelungată. Eu, să ştiţi, că nici 
nu trag de oameni să se împărtăşească. Trag de oameni să se spovedească. Şi pentru că nu 
vor să se spovedească bineînţeles că nu vor să se împărtășească. În Postul Paştilor, de 
pildă, vin oameni care s-au spovedit la mine anul trecut în Postul Paştilor, şi dacă-i întreb 
când s-au spovedit mai pe urmă zic că în Postul Paştilor anul trecut. Şi eu zic “La cine te- 
ai spovedit”? — “La dumneavoastră”. — Nu ţi-am spus să te spovedeşti în toate posturile? 
— “Mi-aţi spus, părinte, dar acum ce să fac că nu m-am spovedit?” Asta înseamnă că nu îl 
interesează, că dacă l-ar interesa pe om, ar putea să se împărtăşească în toate posturile şi 
ar putea să se împărtăşească şi mai des. Noi nu suntem pentru a-i opri pe oameni de la 
Sfânta Împărtăşanie. Dorim să se împărtăşească dar în condiţiile care se cer, totuşi. Nu 
putem să trecem peste Sfântul Apostol Pavel, trebuie să facă omul şi o pocăință pentru 
păcatele pe care le-a făcut, dar după ce a intrat — cum am zice noi — în normal, atunci 
poate să se împărtăşească când doreşte, de câte ori doreşte. Zic unii că trebuie o pregătire 
pentru asta. Ştiţi care e pregătirea? Pregătirea este viaţa superioară pe care o duce omul. 
Ne pregătim pentru împărtăşire cum ne pregătim pentru viaţa superioară. Cum ne 
pregătim pentru moarte, aşa ne pregătim şi pentru împărtăşire. Cu viaţa pe care o ducem, 
fuind (luători-aminte) cu luare-aminte, gândindu-ne că urmează să ne împărtăşim, şi ne 
împărtăşim ca să primim putere. Greşesc toţi aceia care socotesc că în orice condiții se 
poate împărtăşi cineva, pentru că Sfântul Apostol Pavel nu zice aşa şi nici Sfinții Părinți 
nu zic aşa. Totuşi nu trebuie să punem nici nişte piedici oamenilor să nu se împărtăşească 
că nu ştim când, de fapt, vor fi mai vrednici decât în clipa de faţă. 

Deci, în faţa Sfântului Potir trebuie să fim cu luare-aminte, cu cinstirea cuvenită, 
cu dorinţa de a ne împărtăşi. Să fim conştienţi de măreţia Sfintelor Taine, să cerem să ne 
dea Dumnezeu conştiinţa măreției Sfintelor Taine. Să ne mai gândim şi noi singuri la 
cuvinte din Sfânta Liturghie, cuvintele pe care le-am pomenit mai înainte, şi să împlinim 
condiţia aceasta ca să primim Sfintele Taine: “Cu frică de Dumnezeu, cu credinţă şi cu 
dragoste să vă apropiaţi!”. Dacă le avem pe acestea, e nădejde de bine. Şi atunci darul lui 
Dumnezeu va fi cu noi, rugăciunile Maicii Domnului ne vor ocroti, bunătatea lui 
Dumnezeu — care ne-a dat aceste sfinte daruri, şi ne-a dat posibilitatea aceasta — va fi cu 
noi. 

Sfânta Liturghie se face anume pentru împărtăşire. Credincioşii e bine să ia parte 
la Sfânta Liturghie şi, luând parte la Sfânta Liturghie să-şi dorească să se împărtăşească. 
Să se pregătească cum pot ei să se pregătească, însă să nu-şi facă piedici că n-au putut citi 
toate rugăciunile câte se cer, pentru că şi rugăciunile - dacă-i vorba — s-au adăugat în 
timp. În secolele X-XI, s-a adăugat rugăciunea Sfântului Simeon Noul Teolog, pe care 
cei dinainte nu au citit-o pentru că n-au ştiut-o, n-au avut-o. Sau în secolul al şaptelea, 
rugăciunea Sfântului loan Damaschin, care nu a fost în secolul al treilea, şi aşa mai 
departe. Nu trebuie să ne facem nişte piedici în sensul acesta. Ceea ce putem face, facem, 
dar să dorim. Eu vă recomand să citiți cartea a patra din “Urmarea lui Hristos” unde se 
insistă pentru împărtăşire, pentru învrednicire, pentru atenţia în legătură cu împărtăşirea 
cu dumnezeieştile Taine. S-a cam părăsit dorinţa de a se împărtăşi credincioşii. Stau 
întrebători unii, gândind dacă e bine să se împărtăşească mai des. Atunci, dacă nu este 
bine, de ce se mai face Sfânta Liturghie? Atunci, facem Liturghie rar, că oamenii şi aşa se 
împărtăşesc rar. Dacă facem Liturghie des, pot să se împărtăşească oamenii des. De ce să 
fie defavorizaţi credincioşii şi favorizați numai preoţii care oricum trebuie să se 
împărtăşească, pentru că fără împărtăşirea preotului nu se poate face Sfânta Liturghie. 
Dar, de fapt, nici fără împărtăşirea credincioşilor nu prea are rost o Sfântă Liturghie dat 
fuind faptul că agneţul este şi cu partea din care se împărtăşesc credincioşii. Nu există 

Liturghie numai cu partea din agneţ cu care se împărtăşesc preoții. Aşa că e deschisă 
posibilitatea să se împărtăşească credincioşii, numai să dorească, să caute, să se roage 
pentru asta, să ceară ajutor de la Dumnezeu, să trăiască o viaţă care să îi recomande şi 
atunci există această posibilitate pe care o dă Biserica. Sunt unii credincioşi, şi preoţii 
nefiind cu luare-aminte, ţin seama de graba credincioşilor şi îi împărtăşesc cu Sfintele 
Taine din chivot, care sunt păstrate peste an pentru împărtăşirea bolnavilor. Îi împărtăşesc 
în afară de Liturghie pentru că se grăbesc credincioşii. Nu este corect! Pentru Dumnezeu 
trebuie să-ți faci vreme. Nu poţi astăzi, poţi altădată, trebuie să poţi cândva. Şi dacă ar fi 
aşa, că credincioşii se pot împărtăşi cu Sfintele pregătite pentru împărtăşirea bolnavilor 
atunci nu ar mai avea rost să se facă Sfânta Liturghie. Nici Sfânta Liturghie a Darurilor 
mai înainte sfințite, în post, nici cealaltă Liturghie — pentru că avem unde să ne 
împărtăşim. Or, aşa nu este corect. Sfintele care se pregătesc pentru bolnavi sunt numai 
pentru bolnavi — pentru cei care nu pot lua parte la Sfânta Liturghie, pentru cei care se 
împărtăşesc acasă din motive de felul acesta: că nu pot lua parte la Sfânta Liturghie, că nu 
se pot deplasa. Ceilalţi trebuie să se împărtăşească cu împărtăşanie pregătită anume la 
Sfânta Liturghie. Nu trebuie nici să bagatelizăm, nici să socotim că acum putem să ne 
împărtăşim oriunde şi oricând, ci să căutăm să împlinim lucrul acesta după rânduială şi 
mai ales după sfatul duhovnicului. Duhovnicul nu are motive să respingă pe cineva care 
este în rânduială. Sunt păcate opritoare de la Sfânta Împărtășanie pentru o vreme. Asta e 
altceva. Se ţine seama şi de lucrul acesta. Să se ferească oamenii de păcate opritoare de la 
Sfânta Împărtăşanie şi atunci se pot împărtăşi fără probleme. Dacă nu se feresc şi dacă 
fac păcate care sunt opritoare, atunci sigur că şi preotul duhovnic trebuie să fie cu luare 
aminte şi să îi oprească pentru o vreme oarecare, mai mult pentru verificare şi pentru 
smerenie. Credincioşii însă să-şi dorească faptul acesta de a se apropia de Dumnezeu, de 
a se folosi de darurile Bisericii, de a avea la îndemână pentru viaţa lor cele ce s-au dat 
pentru viaţă. 

Oamenii s-au certat în decursul veacurilor pentru că n-au înţeles ceea ce nu se 
poate înţelege. Au fost atâţia oameni care au căutat să explice cum anume se poate realiza 
împărtăşirea, cum vine Domnul Hristos în conştiinţa oamenilor. Noi nu facem aşa ceva. 
Biserica Ortodoxă nu face aşa ceva, ci ne spune cu ce ne împărtăşim şi noi trebuie să 
facem lucrul acesta dar nu căutăm o explicaţie, pentru că o explicaţie u există. Nu se 
poate găsi o explicaţie. Dumnezeu care ne-a dat Sfintele Taine ştie cum vine în conştiinţa 
noastră, ştie cum lucrează în noi, ştie cum arde spinii tuturor păcatelor, ştie cum îşi face 
sălaş în conştiinţa noastră. EI ştie cum, noi nu ştim cum, dar ştim că-Şi face loc în noi, că 
vrea să se alcătuiască în mădularele noastre, că vrea să fie în cuprinsul fiinţei noastre. 
Toate acestea le ştie Domnul Hristos. Aşa că noi, în faţa Sfântului Potir, trebuie să fim 
numai cu smerenie, trebuie să fim cu credinţă, cu dragoste, cu frică de Dumnezeu, adică 
nu cu nepăsare, ci cu consideraţie, cu respectul cât îl putem avea noi. Am vrut să zic cu 
respectul cuvenit, însă respectul cuvenit numai Dumnezeu ştie cine îl are şi când îl are. 
Dar, să ne gândim că ceea ce nu putem face noi, poate Dumnezeu: “la Dumnezeu toate 
sunt cu putință”. (Luca 1,37) Zice îngerul binevestitor că: “La Dumnezeu nimic nu e cu 
neputinţă”. “La Dumnezeu toate sunt cu putinţă”, a zis Domnul Hristos cu prilejul 
întâlnirii cu tânărul bogat, când au întrebat Sfinţii Apostoli că: “Cine poate să se 
mântuiască?” şi a zis Mântuitorul că “ceea ce nu este cu putinţă la oameni e cu putinţă la 
Dumnezeu”. (Matei 19,26) Adică nu se poate ca Domnul Hristos, care ne-a dat Sfintele 
Taine, să ne învinuiască apoi că le-am primit. Ci, vina o purtăm noi în conştiinţa noastră, 
în cazul că ştim că cu adevărat nu suntem vrednici şi totuşi ne împărtăşim ca şi când am 
fi vrednici. În cazul în care, de exemplu, când eşti într-un sistem de păcătuire, faci nişte 
lucruri pe care le faci mereu şi cu nepăsare şi după aceea te împărtăşeşti, în cazul acesta 

nu este bine. Însă dacă cineva crede în puterea lui Dumnezeu, în mila lui Dumnezeu, în 
bunătatea lui Dumnezeu, în ajutorul Maicii Domnului şi care, după puterea lui, duce o 
viaţă îngrijită, în faţa Sfântului Potir trebuie să se simtă îndemnat de a se împărtăşi. 

Vă rog să luaţi aminte la lucrurile acestea. S-au şi scris acum, în ultima vreme, de 
exemplu este o carte de Schmemann, în care se insistă pentru împărtăşire. Este o carte 
tradusă din greceşte care, de asemenea, pune problema împărtăşirii mai dese a 
credincioşilor, şi tot pe baza aceasta a faptului că împărtăşirea cu Sfintele Taine ne-a dat- 
o Domnul Hristos spre folosul nostru. Însă sunt unii care se împărtăşesc numai ca să facă 
şi ei ce fac ceilalți oameni, în înțelesul că nu i-ar interesa lucrul acesta, dar că, totuşi, 
ajungând acolo şi văzând că se împărtăşesc şi alţii, se împărtăşesc şi ei, ca şi când lucrul 
acesta estre un lucru comun. Aşa ceva nu e bine. Sfântul loan Gură de Aur spune că: “pe 
cei care îi ştim noi nevrednici, îi respingem noi”. Dacă îi ştim sau dacă i-am şti i-am, 
respinge. În cazul acesta nu se poate împărtăşi omul aşa numai că e o modă a împărtăşirii. 
Cin trebuie să fim cu grijă, cu luare-aminte, cu dorinţă de îmbunătăţire, şi atunci ne ajută 
Dumnezeu, ne ajută Maica Domnului cu ocrotirea ei, ne ajută sfinţii lui Dumnezeu, ne 
ajută preoţii cu rugăciunile lor, cu dezlegările care le dau. Şi atunci toate se fac spre 
binele nostru şi spre folosul nostru. 

Dumnezeu să ne ajute! 

În faţa vieții şi a morţii 


Miercuri, 22 iulie 1998 
Prea Cuvioase Părinte Stareţ, cinstiţi părinţi şi iubiţi credincioşi, 


Pentru această dimineaţă am socotit că e bine să ne oprim cu gândul asupra unei 
teme în legătură cu viaţa noastră. A fost vorba aseară despre faptul că dumnezeieştile 
Taine sunt şi făcătoare de viaţă. Am avut în vedere viaţa spirituală, şi am socotit că 
pentru acum ar fi potrivit să stăruim cu gândul asupra felului cum stăm noi în faţa vieţii. 
Am zis aşa: “În faţa vieţii şi a morţii”. De ce? Pentru că fiecare din noi trebuie să avem 
nişte atitudini precise în faţa vieţii. Adevărul este că viaţa o primim, o trăim, fără să ştim 
de ce am primit-o, fără să ştim de ce o trăim. Înainte cu vreun sfert de veac, o revistă din 
Olanda a lansat o întrebare, un fel de întrebare pentru un concurs, cu un răspuns pe care l- 
ar fi putut da fiecare care a primit acea întrebare. Întrebarea era: “Care-i scopul vieţii pe 
pământ?” S-a angajat la această lucrare de răspuns, de cercetare, şi Înalt Prea Sfinţitul 
Mitropolit Antonie, şi a trimis la mai mulți oameni pe care i-a crezut că sunt potriviţi să 
răspundă la această întrebare. Mi-a trimis şi mie întrebarea, şi scria acolo că, pe cel mult 
două pagini, să dau răspunsul. E greu să dai un răspuns la o astfel de întrebare. 
Bineînţeles că ceva am răspuns eu, deşi n-am avut conştiinţa că am răspuns la întrebare, 
că acesta-i răspunsul adevărat. Dar totuşi, a fost un răspuns care nu poate fi contestat, 
chiar dacă nu este deplin. Şi anume, răspunsul meu a fost că: “trăim pentru că ne-am 
pomenit trăind”. Şi asta-i realitatea. Fiecare dintre noi am venit de unde am venit, 
Dumnezeu ştie de unde, El care ne-a creat. Biserica zice, într-o alcătuire de la slujba 
pentru ci răposaţi: “Cela ce cu mâna Ta dintru neființă m-ai zidit, şi cu chipul Tău cel 
dumnezeiesc m-ai cinstit”. Deci am venit din neființă la ființă. Cred că persoana care ar 
putea să fie întrebată despre existenţa noastră — cea mai potrivită persoană care ar putea 
răspunde la întrebarea în legătură cu existenţa noastră — este mama noastră. Şi dacă am fi 
întrebat-o, cu toate că alcătuirea noastră s-a petrecut în ea, nu poate să spună nimic decât 
că a fost un fel de asistentă la această realizare. Poetul Nichifor Crainic are o poezie 
intitulată “laudă” în care, între altele,spune: 


“Sunt duh, învelit în nălucă de humă, 
Sunt om, odrăslit dintr-un tată şi-o mumă, 
Dar Sunt nerăspunsă-ntrebare.”. 


Şi mai departe: 


“Nici maica nu ştie ce tainică normă, 

Îmi dete din carne-i vremelnică formă, 

Neant înflorit în minune.” 

Existenţa noastră i-a preocupat pe alții şi numai mai târziu a venit vremea să ne 
dăm şi noi seama de existenţa noastră, să facem deosebire între noi şi alţii, între noi şi 
lucrurile înconjurătoare. Asta înseamnă că viaţa noastră este mai presus de noi. Ne-am 

încadrat în rânduielile de existenţă ale oamenilor. Ne-am hrănit — mai întâi ne-au hrănit 
alții — după aceea ne-am hrănit noi înşine, şi am continuat să existăm. Şi mergem aşa 
înainte, până când va veni vremea să trecem din lumea aceasta. După credinţa noastră, va 
veni vremea să nu mai fim în lume aşa cum suntem acum. Fiecare mâncare pe care o 
mâncăm se adaugă la ceea ce suntem noi şi ne prelungeşte viaţa. Aşa a rânduit Dumnezeu 
pentru noi şi nu numai pentru noi, ci şi pentru celelalte vieţuitoare, pentru tot ce trăieşte 
în lumea aceasta. 

Deci ne-am pomenit în lumea aceasta trăind şi nu ştim cum este când nu trăieşti. 
Vedem pe oameni murind în jurul nostru — e o chestiune a altora, nu e o chestiune a 
noastră. Aşa că, nu ştim cum va fi când vom muri noi înşine. Credinţa noastră este că nu 
murim de tot. Că după suflet trăim în veşnicie. Că sufletul n-are moarte — nici la moarte, 
nici după moarte -, că sufletul este veşnic, că sufletul are viaţă neîntreruptă. Trupul are 
viaţă întreruptă, în sensul că, la un moment dat, tot ce trăieşte moare, iar în ceea ce ne 
priveşte pe noi, noi credem că trupul se va realcătui cândva — la a doua venire a 
Mântuitorului nostru lisus Hristos. Aşa cum s-a alcătuit pentru existența noastră 
vremelnică, se va realcătui şi pentru existenţa noastră veşnică. E o credinţă a noastră, e o 
descoperire a lui Dumnezeu, e o descoperire a celor sfinți şi noi credem lucrul acesta. 
Deci viaţa noastră este ceva mai presus de noi. Ceva la care participăm. Ceva în care ne- 
am pomenit, pentru că ne-am pomenit trăind. Şi dorim să trăim. Dorim să trăim, să nu 
murim niciodată. Poveştile noastre populare au formulată dorinţa: “Tinerețe fără 
bătrâneţe şi viaţă fără de moarte”. E o dorinţă, pentru că după tinereţe vine bătrâneţea, 
deşi bătrâneţea nu este un ideal al omului. Nu ne gândim la bătrâneţea cu neputinţe, nu ne 
gândim la bătrâneţea care uneori poate fi o degradare a fiinţei umane, ci ne gândim chiar 
la bătrâneţea fericită. E ceva ce nu-şi doreşte omul, dar ceva la care totuşi ajunge. E o 
vorbă: “Cine trăieşte şi-mbătrâneşte”. Trec anii peste noi, şi ne duc la bătrâneţe, şi după — 
cum zic eu către oameni când vin la mine la spovedit: “Acum bătrâni am ajuns. Ştii ce 
urmează!”. Şi oamenii toţi ştiu ce urmează. nu ar vrea să urmeze, dar ştim cu toţii că 
urmează ceva. Şi nu este deloc nefiresc! Ne-am pomenit cu asta! Bătrânii mor. Tinerii 
trăiesc. Tinerii au în faţă viaţa cealaltă, vremea cealaltă a vieţii lor, şi au în faţă, eventual, 
şi bătrâneţea. Doresc, dacă nu se poate să rămână tineri, s-ajungă şi bătrâni. Numai s- 
ajungă şi să nu treacă din lumea aceasta. Să trăiască cât mai mult în lumea aceasta. 
Dealtfel aceasta e şi o dorință a Bisericii noastre. Biserica noastră întotdeauna a 
considerat că lungimea de zile e un dar de la Dumnezeu. Bineînţeles, în conştienţă, nu în 
neconştienţă. La cununie, de exemplu, se roagă preotul pentru cei care se căsătoresc să 
ajungă să vadă pe fii fiilor lor. Deci şi pe nepoți. Şi sunt oameni care văd şi pe strănepoţi. 
Şi e bine. Mai ales dacă lucrurile se petrec la vremea lor pentru fiecare. Adică nu lasă să 
treacă vremea până să se căsătorească în timp ce alţii lasă să treacă multă vreme până să 
ajungă să se căsătorească şi nu au copii la vreme şi atunci bineînţeles că n-ajung să vadă 
pe fii fiilor lor sau mai ales n-ajung să vadă şi pe strănepoţii lor. Însă Biserica consideră 
că viaţa îndelungată aici pe pământ e un dar de la Dumnezeu. Tot la cununie se spune — 
într-o binecuvântare care se dă pentru cei care se cunună -: “Tatăl, Fiul şi Sfântul Duh, 
Treimea cea întru tot Sfântă, de-o ființă şi începătoare de viaţă, o dumnezeire, o 
împărăție, să vă binecuvinteze pe voi, să vă dăruiască vouă viaţă îndelungată, naştere de 
prunci buni, spor în viaţă şi în credinţă”. “Spor în viaţă şi în credinţă”. 

Am fost cândva în nordul Moldovei, în Bucovina, la Câmpulung Moldovenesc — 
eram prieten bun cu părintele Slevoacă, Dumnezeu să-l odihnească. O împrejurare 
nefericită m-a dus pe mine acolo, a fost nevoie de prezenţa mea acolo. Şi-acolo am auzit 
ceva ce n-am auzit în altă parte. Când aduceau oamenii la biserică fructe să le 
binecuvinteze preotul şi să le mănânce credincioşii — fructe binecuvântate — , când 

aduceau ceva aşa, ca să dea la biserică, cântăreţul zicea: “Înmulţeşte-le lor Doamne anii 
vieţii”. Acum, Dumnezeu ştie dacă se înmulțesc anii vieţii, dar e o dorinţă. Zicea: 
“Înmulţească-se lor anii vieţii”, cum am zice noi: “Mulţi ani trăiască!”. E o dorinţă a 
omului. Şi e o dorinţă firească, pentru că noi asta o ştim şi asta o trăim. Important este 
cum putem noi să ne facem vrednici de viaţă îndelungată, cum putem noi să contribuim 
la o viaţă lungă. Ce putem noi să facem? Personal, am urmărit chestiunea longevităţii, 
acolo unde am putut să o urmăresc. Şi mi-am dat seama că totuşi, ceea ce contează cel 
mai mult şi mai mult, este fondul ereditar, fondul vital. Adică înzestrarea nativă. Sunt 
oameni care nu fac ceva deosebit şi totuşi ajung la o viaţă lungă, pentru că sunt din 
familii care ţin mult, care nu se sfârşesc curând. E un dar de la Dumnezeu. Şi nu fac 
nimic deosebit. Acum se pun probleme din acestea, că trebuie să te hrăneşti aşa şi aşa, 
trebuie să mănânci mâncare netrecută prin foc că atunci trăieşti mult. Adică să nu 
mănânci fiert, prăjit, ci numai crudităţi, şi mai ştiu eu ce. Toate acestea-s până la urmă 
poveşti. Pentru că aceia care totuşi au trăit mult — având un fond ereditar bun — au mâncat 
ce li s-a pus înainte, nu s-au gândit că: “Stai, că asta-i fiartă, să n-o mănânc că mai bine 
mănânc nefiartă că e cu mai multă putere vitală”. Nu s-a gândit nimeni la lucruri de felul 
acesta. Şi totuşi, care au fost să trăiască au trăit şi trăiesc, şi au să trăiască mai departe, pe 
baza fondului ereditar. Pe baza a ceea ce le-a dat Dumnezeu. Pentru că “Toată darea cea 
bună şi tot darul desăvârşit de sus este pogorând de la Tine Părintele luminilor”. (Cf. 
Iacob 1,17) Deci şi viaţa fizică e un dar de la Dumnezeu. 

Creştinismul a adus ideea de viaţă spirituală. Nu că nu era această idee şi înainte, 
dar a insistat asupra acestui fapt. Domnul Hristos a spus că: “Dumnezeu este Dumnezeul 
celor vii şi ai celor morţi”. (Luca 20,38) Că Avraam, Isaac şi lacob n-au murit. Chiar 
dacă au murit, nu sunt morţi, nu sunt dispăruţi. Că prin El avem viaţă veşnică. Şi de fapt 
avem şi un spor de viaţă în această lume, o plinătate de trăire, o plinătate care nu există la 
cei care nu au legătură cu Domnul Hristos. Spuneam aseară despre Sfintele Taine că sunt 
“izvor de viaţă”, că sunt “făcătoare de viaţă”, şi noi mai ştim şi alte lucruri despre care 
spunem că sunt făcătoare de viaţă. Gândiţi-vă, de pildă, de câte ori se spune la slujbă: “cu 
puterea cinstitei şi de viaţă făcătoare cruci”. De câte ori auzim noi la slujbe spunându-se 
că: “Duhul este făcător de viaţă”. În Simbolul Credinței zicem: “şi întru Duhul Sfânt, 
Domnul de viaţă făcător”. Spunem la sfintele slujbe, de pildă: “Cu harul şi cu îndurările 
şi cu iubirea de oameni a Unuia născut Fiului Tău, cu care împreună eşti binecuvântat, cu 
Preasfântul, şi Bunul şi de viaţă făcătorul Tău Duh”. Deci, pe Sfântul Duh îl ştim făcător 
de viaţă. Crucea — puterea crucii — o ştim făcătoare de viaţă. Porunca lui Dumnezeu ştim 
că “este viaţă veşnică”. (loan 12,50) Ştim că Sfintele Taine — Trupul şi Sângele 
Domnului nostru lisus Hristos — sunt dătătoare de viaţă, aduc un spor de viaţă, chiar dacă 
nu în lungime, sigur în adâncime şi în înălțime. Dau o putere de viaţă, dau o plinătate, 
dau o mulţumire omului care trăieşte o viaţă fizică şi pe viaţa lui fizică se adaugă şi viaţa 
lui spirituală. Domnul Hristos a spus: “Cuvintele Mele sunt duh şi sunt viaţă”. (loan 
6,63), iar Sfântul Apostol Petru a spus: “Doamne, la cine ne vom duce? Tu ai cuvintele 
vieţii celei veşnice” (loan 6,68). 

Toate acestea pentru noi au mare importanţă, în înţelesul acesta că, dacă trăim o 
viaţă în aşa fel încât să ne poată binecuvânta Dumnezeu şi să ne poată înmulți Dumnezeu 
viaţa, şi în lungime şi în lărgime, în realitate stăm în faţa vieţii cu dorință de viaţă 
îndelungată, cu dorinţă de prisosire a vieţii. Domnul Hristos a spus că: “Eu am venit ca 
oile Mele să aibă viaţă şi să o aibă din belşug”. (loan 10,10) Să aibă o viaţă plină, o viaţă 
străbătută de bucurie, o viaţă care este viaţă aşa cum doresc oamenii ca să fie viaţa. Toate 
acestea le avem în vedere, şi e bine să le avem în vedere şi pentru că dorim lucrul acesta 
în mod firesc. Ca viaţa să fie îndelungată, dacă ne ţine Dumnezeu şi sănătatea şi mintea. 

A fost odată la noi la mănăstire un profesor — poate c-aţi citit careva o carte intitulată “Pe 
baricadele vieţii”, scrisă de Onisifor Ghibu, că despre el e vorba. EI a fost profesor de 
pedagogie la Universitatea din Cluj, însă pensionat cam devreme — că s-a schimbat ţara şi 
el a fost din ţara veche şi nu l-au mai ţinut — şi-a fost la noi la mănăstire, şi când ne-am 
despărţit a zis către mine: “Părinte Teofil, să-ţi țină Dumnezeu mintea şi sănătatea!”. Tare 
de multe ori m-am gândit la vorba asta: “mintea şi sănătatea”. Nu a zis: “sănătatea şi 
mintea”, ci “mintea şi sănătatea”. Întâi mintea. De ce? Pentru că omul e om mai ales prin 
faptul că are minte, că gândeşte, că se poate raporta corect la viaţă. Dacă ne ţine 
Dumnezeu mintea şi sănătatea, poate să fie viaţa cât de lungă, aici pe pământ că odată şi- 
odată tot trecem noi din viaţa aceasta. A venit odată la noi la mănăstire un preot din 
Munţii Apuseni, de la Brad. A fost el coleg cândva cu un consătean al meu, îl ştiam încă 
de când era student la Teologie, dar a venit pe la noi nu ştiu prin ce împrejurare, la 
mănăstire, şi părintele Serafim — Dumnezeu să-l odihnească — nu ştiu cum a abătut vorba 
în legătură cu moartea. Şi părintele acela — Dumnezeu să-l odihnească c-a murit cam 
curând, nu a ajuns la bătrâneţe adânci — a zis: “Părinte, să ştiţi că mie nu mi-i lăcomie să 
mor!”. Mi-a plăcut tare mult expresia aceasta: “Nu mi-i lăcomie să mor”. “Că dacă voi 
muri, tot mort voi fi”, a zis el mai departe. Şi părintele Serafim — Dumnezeu să-l 
odihnească — zicea: “Măi frate, numai o dată se moare!”. O sigură dată mori, nu mori de 
mai multe ori, ca să zici că mori şi mai trăieşti. Numai o dată se moare şi Dumnezeu ştie 
când. Noi ştim ce ni se spune despre viaţa de dincolo de lumea aceasta. De răsplată, de 
judecată, de toate câte le ştim şi câte le avem în vedere, însă cu toate acestea sunt puţini 
oameni care îşi doresc moartea. Adică, moartea şi-o doresc, poate, sfinţii. De exemplu 
Sfântul Apostol Pavel care zicea că dacă s-ar muta din lumea aceasta ar fi mai mult cu 
Domnul, şi că preferă să moară, dar sper să trăiască încă, aici pe pământ, ca să fie de 
ajutor credincioşilor. (Cf. Filip. 1,23-24) Şi deci Sfântul Apostol Pavel, - sfinţii - poate 
că dorea să moară, ca să fie mai mult cu Domnul. Şi oamenii foarte necăjiţi, oamenii care 
au probleme mari, greutăţi în viaţă, şi unii dintre aceia doresc moartea — oamenii care s- 
au săturat de lumea aceasta. Dar aşa ceva nu se întâmplă cu un credincios, pentru că un 
credincios ştie că viaţa e în mâinile lui Dumnezeu. 
Deci noi ne-am pomenit trăind: 


“Nici maica nu ştie ce tainică normă, 

Îmi dete din carne-i vremelnică formă, 

Neant înflorit în minune.” 

Asta-mi place foarte mult. Adică omul este o minune. Vine din nimic, sau din 
aproape nimic — care totuşi e mult, acel nimic — deci începutul, conceperea omului, nu se 
poate vedea, abia se vede şi cu microscopul, aşa că poţi să zici că e nimic. Şi totuşi se 
realizează o ființă umană, o persoană, cu atâtea posibilităţi şi cu atâtea şi atâtea calităţi şi, 
e drept, şi cu atâtea şi atâtea defecte. Psalmistul dădea slavă lui Dumnezeu zicând: “Te 
slăvesc Doamne, că sunt minunat întocmit.” (Ps. 138,14) Ceea ce trebuie să facem noi 
este să ne păstrăm viaţa şi să ne divizăm viaţa. să o trăim în aşa fel încât să ne putem 
bucura de clipa prezentă, şi de ceea ce urmează şi de toată cealaltă vreme a vieţii noastre, 
pentru că nu toţi ştiu să trăiască viaţa în aşa fel încât să fie fericiţi în cealaltă parte a vieţii 
lor. Părintele Arsenie şi părintele Serafim ziceau că: “Unii oameni îşi trăiesc o parte din 
viaţă în aşa fel încât să şi-o facă imposibil de suportat cealaltă vreme a vieţii lor”. Ceea ce 
trebuie să ştim noi este aceasta: că viaţa e de la Dumnezeu, că ne-am pomenit trăind ca să 
trăim cât putem să trăim, şi că, de fapt, din partea noastră nu este nimic. Adică noi nu 
contribuim cu nimic în organismul nostru ca să trăim, doar că ne încadrăm în regulile de 
viaţă din această lume. Ne odihnim — când e de odihnă, muncim când e de muncă, ne 

hrănim, când e de hrană, şi aşa mai departe. Adică toate acestea noi le împlinim, şi toate 
acestea se adaugă la ceea ce suntem noi, şi devenim prin ele. Şi-apoi vine şi vremea să ne 
despărțim de lumea aceasta. Unii ştiu, simt, unii se pregătesc, pe alţii îi surprinde 
moartea. Dumnezeu ştie de fiecare cum trece din lumea aceasta, ce-i rânduit pentru el în 
legătură cu trecerea din lumea aceasta. Sufletele noastre sunt în mâna lui Dumnezeu. 

Am venit în lumea aceasta fără să ştim şi credem c-am venit prin puterea lui 
Dumnezeu, Care din neființă la ființă ne-a adus, ne-a înzestrat cu chipul Său cel 
dumnezeiesc: “Cipul măririi Tale celei negrăite sut, măcar că port ranele păcatelor.”. 
Dorim să fim ajutați de Dumnezeu, să înlăturăm de pe sufletul nostru ceea ce 
schimonoseşte sau întunecă chipul, ca să fim aşa cum ne vrea Dumnezeu, aşa cum, de 
fapt, am vrea şi noi de multe ori, fără să putem să facem ceea ce ar aduce această 
luminare a chipului lui Dumnezeu din noi. Ne-a adus Dumnezeu din neființă la fiinţă, ne- 
a învrednicit de Evanghelie, de darurile Bisericii, de Sfintele Taine. Toate acestea sunt 
sporitoare de viaţă. Şi cu toate acestea vine şi vremea când vom trece din această viaţă. 
Parcă nu ne vine să credem. Vedem că se întâmplă aceasta în jurul nostru şi parcă ne-ar 
veni să credem că numai cu alții se întâmplă aşa şi cu noi n-o să se-ntâmple. Dar o să se- 
ntâmple, fără-ndoială. Va veni o vreme când cei din jurul nostru vor face cu noi ceea ce 
au făcut cu ceilalți care au trecut din această viaţă. Important este să ne pregătim în aşa 
fel în viaţa aceasta ca să putem trece frumos din lumea aceasta. Vorbea cineva — parcă 
Victor Hugo — despre arta de a deveni bunic. Să trăieşti aşa ca să îmbătrâneşti frumos. Să 
fi un bătrân frumos. Dacă se poate încă de la tinereţe, să ai calităţile bătrânului, virtuțile, 
înţelepciunea unui om în vârstă. Să fii de la tinereţe aşa, ca să poţi să fii cum trebuie şi la 
bătrâneţe, şi în fața morţii. În Pateric se spune că: “în ce te găseşte moartea, în aceea te 
duci dincolo”. De aceea e foarte important, pentru că nu ştim clipa morţii. Să trăim tot 
timpul în aşa fel încât să putem muri în orice clipă. Şi dacă trăim aşa, nu este nici o 
problemă moartea, pentru că la Paşti avem un cuvânt care zice aşa că: “Din moarte la 
viaţă şi de pe pământ la cer Hristos Dumnezeu ne-a trecut pe noi, cei ce-l cântăm cântare 
de biruință”. Se consideră că viaţa aceasta pământească, oricât ar fi de plină şi oricât ar fi 
de dorită, e depăşită de viaţa de dincolo de moarte, unde va primi omul mult mai mult 
decât poate primi în această viaţă. Asta-i credința noastră. Noi trăim cu gândul acesta. În 
orice caz, aici pe pământ suntem confruntaţi cu tot felul de împotriviri. Suntem 
confruntaţi cu tot felul de situaţii nedorite şi nu putem să fim totdeauna mulţumiţi. Se 
vorbeşte despre o odihnă de dincolo: “Cu sfinţii odihneşte Hristoase sufletele adormiţilor 
robilor Tăi.”, “Încă ne rugăm pentru odihna sufletelor robilor Tăi”, “Tu eşti Învierea şi 
viaţa şi odihna robilor Tăi.” 

Deci, odihna este dincolo de lumea aceasta, chiar dacă există şi-o odihnă în lumea 
aceasta. Nu o odihnă în înţelesul că nu mai faci nimic, ci o odihnă pe care o dă 
Dumnezeu sufletului care-l slujeşte. De pildă, avem cuvântul acela al Mântuitorului: 
“Învăţaţi-vă de la Mine că sunt blând şi smerit cu inima, şi veţi avea odihnă sufletelor 
voastre.” E vorba de odihna din virtuţi. Domnul Hristos promite odihnă celor blânzi şi 
smeriţi. Dacă suntem şi noi blânzi şi smeriţi cu inima vom avea odihnă sufletelor noastre. 
Odihnă încă în lumea aceasta. În faţa morţii noi, de obicei, ne gândim la viaţă, în 
înţelesul că nu credem că moartea este dispariţia vieţii, ci dispariţia unui chip de vieţuire. 
Însă în realitate, lucrurile merg mai departe. Omul este după suflet ceea ce este în viață şi 
de aceea credem că fiecare dintre cei care au trecut din această viaţă — cei apropiaţi nouă 
— ne-au dus şi pe noi cu ei în sufletul lor. Şi noi îi ţinem în sufletul nostru, exact cum au 
fost când au trăit. De exemplu, eu dacă mă gândesc la părinţii mei, nu mă gândesc la 
părinţii mei cei morţi, ci mă gândesc la părinţii mei cei vii, deşi ştiu c-au murit. Dar locul 
lor din sufletul meu a rămas acelaşi. Nu şi-au schimbat locul prin moarte. I-am aşezat în 

cimitir, nu îi mai caut la casa părintească, dar, îi caut în suflet, acolo unde şi-au aşezat ei 
fiinţa lor. Aşa este şi cu prietenii. Aşa a fost şi cu părintele Ştefan Slevoacă care a fost un 
om cu care eu m-am avut tare bine chiar dacă ne-a adunat o împrejurare nedorită nici de 
mine, nici de părintele. O fiică de-a lui, la 11 ani, s-a îmbolnăvit de meningită şi şi-a 
pierdut vederea. Şi după aceea, la o vreme, când a avut fiica părintelui 13 ani, a aflat de 
mine, ne-am întâlnit şi am căutat să-i fiu de folos. Şi s-a întemeiat o prietenie pe care nici 
moartea nu a putut-o nimici, nu a putut-o anula. Şi, la înmormântarea părintelui Slevoacă, 
mi-am început cuvântul în felul următor: “Dacă m-ar întreba cineva acum de ce am venit 
eu aici, aş zice că am venit la înmormântarea unui prieten al meu. La înmormântarea 
părintelui Ştefan Slevoacă. Şi dacă m-ar întreba cine sunt eu, aş răspunde: Eu sunt unul 
din prietenii părintelui Slevoacă.” Şi-ar putea zice cineva: “Bine, dar cum să fi prieten cu 
morţii?” Poţi să fi prieten cu morţii tot aşa bine cum ai fost în viaţă, doar că nu mai poţi 
comunica. Însă sentimentele de iubire şi de respect — care sunt baza prietenie — sigur se 
derulează exact cum s-au derulat în viață, din partea celui care a trecut din lumea aceasta, 
pentru că el tot aşa simte legătura cu cei din lumea aceasta, iar noi cei din viaţa aceasta 
pământească simţim legătura cu ei, pe care n-o ştirbeşte moartea. De ce spun lucrurile 
acestea? Pentru că am zis că noi trebuie să stăm şi în faţa vieţii şi în faţa morţii. Și în faţa 
vieţii trebuie să stăm cu seriozitatea cuvenită. Trebuie să urmărim ceea ce ştim noi că 
vrea Dumnezeu să urmărească fiecare om. Şi în faţa morţii stăm cu aceleaşi sentimente 
cu care stăm în faţa vieţii, şi mai ales în faţa morţii celor care au trecut din această viaţă. 
Aşa că, iubiţi credincioşi, să stăm în faţa vieţii cu tot ceea ce ţine de noi. Să stăm 
în faţa vieţii cu credinţa noastră în Cel ce este învierea şi viaţa. Să stăm în faţa vieţii cu 
faptele noastre cele bune, care uşurează viaţa şi aduc uşurarea şi celor din jurul nostru. Să 
stăm în faţa vieţii cu puterea cinstitei şi de viaţă făcătoarei Cruci, cu Duhul Sfânt dătător 
de viaţă, cu Sfintele Taine făcătoare de viaţă, cu porunca lui Dumnezeu care este viață 
veşnică, cu cuvântul lui Dumnezeu care-i duh şi viaţă. Toate acestea să le avem în 
vedere, să le împlinim după putere, şi atunci ne pregătim şi pentru moarte. Am mai 
întrebat eu pe unii şi pe alţii, când eram tânăr — i-am întrebat pe bătrâni — cum se simt ei 
la bătrâneţe: mai aproape de moarte decât s-au simţit la tinereţe? S-au se simt tot aşa de 
departe de moarte cum se simte omul la tinereţe când numai la moarte nu se gândeşte, 
chiar dacă există o regulă: pentru împuţinarea păcatelor să ne gândim la moarte, să ne 
gândim că nu moştenim pământul acesta. Sfântul loan Scărarul zice că: “Să te gândeşti la 
moarte, să-ţi închipui ca-i fi mort în sicriu.” Să ştiţi că şi eu îmi închipui c-aş fi în sicriu, 
dar nu mort, ci numai viu. Nu-mi pot închipui cum e să fi mort în sicriu. Mă pot gândi 
aşa: că m-a pus cineva într-un sicriu sau că m-am aşezat eu într-un sicriu şi stau acolo, 
viu. La aşa ceva mă pot gândi. Dar să mă gândesc că voi fi mort în sicriu, asta nu pot! Şi 
cred că nu poate nimeni. Şi ziceau bătrânii pe care i-am întrebat eu atunci, oameni serioşi, 
că nu se simt la bătrâneţe mai aproape de moarte decât s-au simțit la tinereţe. Mama mea, 
Dumnezeu să o odihnească, avea o vorbă. Când îşi uita ceva deplin, zicea: “Mi-am uitat 
ca de moarte”. Apoi să ştiţi, că acum şi eu, bătrânul, de 70 de ani, pot spune că nu mă 
simt mai aproape de moarte decât, poate, m-aş fi simţit când eram de 20 de ani. Nu mă 
simt! De ce? Pentru că nu este firesc să moară cineva! Este firesc în condiţiile existenţei 
noastre, dar nu este firesc să moară omul, pentru că Dumnezeu nu l-a făcut pentru 
moarte, ci l-a făcut pentru viaţă. Citiţi în Cartea înţelepciunii lui Solomon unde se spune 
că: “Dumnezeu nu a creat moartea.” nu a creat Dumnezeu moartea şi totuşi moartea 
există. Cum? Există ca un fenomen. Există ca ceva ce se întâmplă, fără să fi fost creat de 
cineva. Un filosof dintre cei moderni, Heidegger, zicea că: “Noi suntem creați pentru 
moarte.” Oricine care vine în lumea aceasta are ca final al vieţii pământeşti moartea. Se 
poate zice că Dumnezeu l-a creat pe om ca să moară. Nu este aşa, pentru că noi ştim din 

Scriptură că Dumnezeu ar fi vrut ca omul să nu moară. Dar de fapt nu numai omul moare, 
tot ce-i viu moare într-un fel. Dar noi credem c-am fost creaţi pentru viaţă şi argumentul 
nostru că am fost creaţi pentru viaţă este faptul că nu simţim că murim. Nu simţim, n- 
avem conştiinţa morții, n-avem o experienţă a morţii, n-avem o experienţă a nimicirii, ci 
avem 0 experienţă a vieţii. Şi avem simțămâmtul că viaţa asta care pulsează în noi 
rămâne în veşnicie. Şi, de fapt va rămâne în veşnicie, chiar dacă trecem prin moarte, şi 
moartea — spunea episcopul Vasile Coman de la Oradea într-o predică a lui -, că moartea 
de fapt e “ca o virgulă în fraza vieţii”. Aşa cum într-o frază, virgula se pune şi se continua 
după aceea fraza, tot aşa este şi moartea, în raport cu viaţa: este o virgulă în fraza vieţii. 
Adică e ceva ce desparte un chip de viaţă de alt chip de viaţă. Atâta tot. Iar argumentul — 
spun eu acum, nu l-a spus episcopul -, argumentul că moartea nu este ceva firesc, că nu I- 
a creat Dumnezeu pe om ca să moară, este faptul că omul nu simte că moare. Ştie că 
moare, se gândeşte că moare, afirmă că va muri, dar nu simte că moare. Asta înseamnă că 
omul nu este creat pentru moarte. Atunci cum ne pregătim pentru moarte? Că zic unii 
dacă-i întrebi: “Eşti pregătit pentru moarte?”, -”A, păi, nu sunt pregătit”. Şi atunci se 
pune întrebarea: Când zici tu că eşti pregătit pentru moarte? Ce trebuie să faci anume ca 
să fii pregătit pentru moarte? Ce să faci? Când poţi zice: “Uite, acum sunt pregătit pentru 
moarte! Poate veni moartea.”? Unii oameni se pregătesc, şi-i firesc să se pregătească, cu 
haine de-nmormântare, cu lucruri care trebuie la înmormântare, pentru că e un eveniment 
care trebuie marcat. Se pregătesc şi-i bine! E corect! E frumos! Asta nu înseamnă însă 
pregătire pentru moarte, pentru a muri. ŞI atunci cum ne pregătim pentru moarte? Foarte 
simplu, iubiţi credincioşi. Ne pregătim pentru moarte cum ne pregătim pentru viaţă. Prin 
ceea ce facem în viaţă, ne pregătim pentru moarte. Ar putea zice cineva: “Nu ştiu dacă 
gândeşte bine.” Adică eu pentru viață, de exemplu, mă pregătesc cu o şcoală, mă 
pregătesc cu o facultate, şi asta îmi trebuie la moarte? Dac-aş muri, mi-ar mai trebui 
facultatea? 

Iubiţi credincioşi, să ştiţi că şi cu facultatea te pregăteşti pentru moarte, pentru că 
nu este acelaşi lucru să mori având o facultate, deşi nu eşti întrebat acolo, însă există o 
transformare a sufletului, o îmbunătățire a sufletului, o îmbunătăţire a gândirii, o 
înnobilare a sufletului, care se realizează prin şcoală. Şi cultura are putere înnobilatoare 
de suflet. Şi-atunci îţi foloseşte şi la moarte şi mai ales îţi foloseşte la moarte seriozitatea 
cu care te-ai angajat să faci o şcoală. Seriozitatea cu care ţi-ai împlinit profesional ceea ce 
ai avut de făcut în această viaţă. Vine vremea pensionării, de pildă. Te pensionezi, şi nu 
mai ai rosturile sociale, şi-atunci ai putea să te pregăteşti şi altfel pentru moarte. Însă, în 
general, noi ne ducem cu ceea ce suntem, cu ceea ce am devenit, cu ceea ce am acumulat 
în această viaţă. Sunt nişte valori morale pe care trebuie să le avem în vedere, şi e bine să 
le avem în vedere, pentru că cu faptele cele bune ne ducem dincolo, şi ne ducem şi cu 
cele rele. Nu în înţelesul că o să fie acolo în faţa noastră nişte lucruri pe care le-am făcut 
şi o să le vadă unii şi alţii. Nu! Ci toate acestea se alcătuiesc în existenţa noastră şi ceea 
ce suntem noi în viaţă, vom fi şi la moarte. Şi după moarte, toate acumulările pe care le- 
am făcut în viaţă, pozitive şi negative, le ducem cu noi, înscrise fiind în cartea vieţii. O să 
vă spun ceva despre asta deseară, când voi vorbi despre felul cum stăm în faţa viitorului 
şi în faţa veşniciei. Deocamdată atâta aş vrea să reținem, că şi pentru a trăi frumos, şi 
pentru a muri frumos, trebuie să ne angajăm la o viaţă pe care să o binecuvânteze 
Dumnezeu, la o viaţă cu care să ne putem prezenta înaintea lui Dumnezeu şi în viaţă şi la 
moarte, să fim atenţi la felul în care ne trăim viaţa, şi atunci fiecare cu ceea ce am devenit 
până la vremea la care vom trece din această viaţă, prin moarte, care este “virgula din 
fraza vieţii”. 

Dumnezeu să ne ajute! 

Întrebare: Spuneaţi că omul nu este făcut să moară. Este oarecum asta având în 
vedere şi faptul că el urmează să învieze cu tot cu trup, deci să-şi petreacă veşnicia cu tot 
cu trup? 

Răspuns: Omul nu este creat să moară în sensul acesta că scopul ultim al existenței 
umane nu este moartea, ci este viața veşnică. Şi-atunci, moartea a intervenit în lumea 
aceasta, pe urma păcatului. Şi moare omul şi nu moare, în sensul acesta că e şi muritor şi 
nemuritor. Dar Dumnezeu ar fi vrut ca omul să nu moară nici fizic. Însă, acum moare, şi 
murim cu toţii, şi murim şi cei mântuiţi, şi mor şi cei sfinţi, şi toţi murim. Aşa a rânduit 
Dumnezeu. Şi Maica Domnului a murit. Și Domnul Hristos a murit pe cruce pentru 
mântuirea noastră. Deci moartea nu este întâmplătoare, ci o realitate care ţine de toată 
existența umană. Dar nu acesta a fost scopul iniţial. Şi-atunci scopul iniţial a rămas, 
totuşi, în sensul acesta că după suflet omul nu moare, deci omul e şi muritor şi nemuritor. 
Şi la sfârşitul lumii, se va reface — deci va învia — şi trupul, ca omul să fie în întregimea 
lui nemuritor după ce moartea va fi biruită, va fi nimicită de biruinţă, după cuvântul Sf. 
Ap. Pavel. (Cf. I Cor. 15,54) 

Întrebare: Şi tainele nu rămân în veşnicie. Cum sunt căsătoria şi celelalte. Nu 
rămân şi după înviere? 

Răspuns: Nu, pentru că căsătoria este pentru vremelnicie. Te pregăteşte şi 
căsătoria pentru veşnicie, dar căsătoria ca taină a unirii între soţ şi soţie nu rămâne în 
veşnicie, decât dacă vreau cei căsătoriţi să rămână. Dar, ei nu desfiinţează taina prin 
moarte. De exemplu, am cunoscut pe cineva la Timişoara, o femeie care avea un soţ şi 
soţul i-a murit pe front. Şi ea a zis: “Eu nu mă mai căsătoresc, pentru că eu mă consider 
soţia celui care a murit.” Sau, cineva de la Câmpulung Moldovenesc, care la fel, îşi 
aştepta încă soţul, despre care ştia că este dispărut pe front. Şi zicea că dacă va veni 
vreodată, va fi cum a fost ei înainte de a pleca. Dar, altfel, căsătoria ca taină nu obligă. 
Adică, Sf. Ap. Pavel spune că partea rămasă în viaţă poate să se căsătorească, n-are nici o 
piedică, numai dacă s-ar despărți de soţ — să zicem soţia — şi s-ar căsători cu altcineva 
trăind încă soţul ei, atunci greşeşte. (Cf. Rom 7,2-3) Dar, murind soţul atunci nu greşeşte, 
pentru că taina nu obligă pentru veşnicie. De aceea ziceam ieri că greşesc preoţii aceia 
care zic: “Se cunună robul lui Dumnezeu cu roaba lui Dumnezeu în numele Tatălui şi-al 
Fiului şi-al Sfântului Duh. Acum şi pururea şi în vecii vecilor. Amin”. Nu este adevărat! 
Adică unirea e pe vremelnicie, nu pe veşnicie. Şi de fapt în Molitfelnic nici nu scrie la 
formula de cununie: “Şi acum şi pururea şi în vecii vecilor. Amin”. 

Întrebare: De ce a rânduit Dumnezeu să fie petrecerea omului în veşnicie, cu tot cu 
trup? De ce să nu petreacă numai cu sufletul, ca îngerii, de exemplu? 

Răspuns: Pentru că omul nu este deplin dacă-i numai cu sufletul. Deplinătatea 
umană este suflet şi trup. Domnul Hristos, Fiul lui Dumnezeu, când S-a întrupat a luat şi 
suflet şi trup, nu numai suflet, sau numai trup, pentru că asta-i fiinţa umană, compusă din 
suflet şi din trup. 

Întrebare: Părinte, mulţi oameni îşi fac astăzi din comoditate un scop al vieții. 

Răspuns: Da. 

Întrebare: Şi există un progres tehnic. Mijloacele tehnice de astăzi îi permit lucrul 
acesta. 

Răspuns: Da. 

Întrebare: Se poate vorbi în istorie de un progres spiritual? Sau aceleaşi au fost 
problemele întotdeauna? 

Răspuns: Problemele cred că au fost aceleaşi întotdeauna, numai că acum, în 
vremea noastră, sunt nişte comodităţi care înlesnesc mai mult iubirea de plăcere, care nu 

existau mai demult. Chiar îi spuneam lui Sebastian că îmi aduc aminte de mama mea, cât 
a lucrat ea pentru viaţa noastră, pentru existenţa familiei noastre. Toată îmbrăcămintea o 
aveam din mâinile ei. Torcea lâna, ţesea, făcea? pentru haine, pânză pentru lenjerie, tot, 
tot „tot ce aveam trebuință se făcea în casă, afară de încălțăminte, pe care n-o putea 
realiza ei. Şi la fel şi mâncarea. Totul era din munca mâinilor părinţilor. Aşa era atunci. 
Că nu ar fi avut vreme, de exemplu, chiar dacă exista televizor, nu ar fi avut vreme să se 
uite la televizor. lar acum oamenii au vreme pentru că nu muncesc. 

In faţa viitorului şi a veşniciei 


Miercuri, 22 iulie 1998 


Preacuvioase Părinte Stareţ, cinstiți părinţi, iubiţi fraţi şi iubiţi credincioşi, am vorbit 
până acum, cu prilejul acestei tabere de rugăciune şi de muncă, despre Fericiri, am vorbit 
cu tema În faţa Mântuitorului nostru lisus Hristos, În faţa Sfântului Potir; azi dimineaţă a 
fost tema În faţa vieţii şi a morţii, şi seara aceasta, cea de-a cincea cuvântare este În faţa 
viitorului şi a veşniciei. M-am gândit la această temă întrucât tabăra aceasta este o tabără 
de tineri, tabără de studenţi, tabără de intelectuali, şi tinereţea este vremea în care omul se 
pregăteşte pentru viaţă, se pregăteşte pentru viitor. De altfel, prin însăşi alcătuirea lui, 
omul stă cu faţa spre viitor. Când ne gândim la trecut, ne gândim la ceva ce avem în 
spatele nostru; când ne gândim la viitor, ne gândim la ceva ce avem în faţa noastră, iar 
noi suntem între trecut şi viitor, între trecutul cât îl avem, între viitorul cât îl sperăm, iar 
locul nostru este între trecut şi viitor, este în prezent. Am învăţat la şcoală că verbul are 
trei timpuri principale: trecut, prezent şi viitor, sau, dacă vreţi, prezent, trecut şi viitor. Nu 
ni s-a spus la şcoală, dar am aflat cu vremea, că, chiar dacă vorbim despre trei forme ale 
timpului - trecut, prezent şi viitor -, în realitate timpul nostru real este un prezent 
continuu. Niciodată nu ne putem detaşa din prezent în trecut sau în viitor, ci suntem 
cumva pironiţi în prezent. Avem gândul la cele ce au fost, ne gândim la trecutul nostru, 
dar trecutul nostru a fost prezentul de altădată. Ne pregătim pentru viitorul nostru, dar 
viitorul nu-l vom trăi niciodată ca viitor, ci totdeauna îl vom trăi ca prezent. Asta 
înseamnă că viitorul, de fapt, este o noţiune teoretică. Însă, practic, noi pentru viitor ne 
pregătim, pentru prezentul de mâine, pentru prezentul de poimâine, pentru prezentul din 
cealaltă vreme a vieţii noastre. Prezentul are valoare în înţelesul că tot ceea ce realizăm, 
realizăm în prezent. În credința noastră creştină se pune mare accent pe pocăință. 
Pocăinţa se face în prezent, însă cu faţa spre viitor, nu cu faţa spre trecut, chiar dacă avem 
în vedere, în pocăinţa noastră, care în esenţă este părăsirea păcatului sau este îndreptarea 
noastră, o preocupare de îndreptare, preocupare de întărire în bine, preocuparea aceasta 
este o preocupare din prezent. Unii cred că pocăinţa se face cu faţa spre trecut, dar nu este 
aşa. Nu se face cu faţa spre trecut. Dacă ar fi vorba să facem ceva cu faţa spre trecut, ar 
trebui să ne întoarcem într-o altă poziţie, gândindu-ne la trecut. Ori pocăinţa nu este o 
lucrare, un fel de încremenire cu faţa spre trecut, ci este o lucrare din prezent, cu faţa spre 
viitor. Adică, îmbunătăţirea o dorim în prezent şi o căutăm în prezent pentru cealaltă 
vreme a vieţii noastre. De altfel, se şi spune la slujbele noastre: “Cealaltă vreme a vieţii 
noastre în pace şi întru pocăință a o săvârşi - la Domnul să cerem”. Să cerem ajutor de la 
Dumnezeu ca să putem să ne schimbăm viaţa spre bine. 

La tinereţe, omul se gândeşte la viitor; la bătrâneţe, omul are în vedere trecutul. E 
firesc să fie aşa, pentru că trecutul celor bătrâni e mai lung decât trecutul celor tineri, şi 
trecutul celor bătrâni trage în cumpănă. De obicei bătrânii nu-şi mai fac socoteli pentru 
viitor, eventual se pot gândi la veşnicie, se pot gândi la cele de dincolo de lumea aceasta, 
dat în orice caz disponibilităţile de la bătrâneţe sunt mai mici, mai restrânse, mai reduse 
decât cele de la tinereţe. 

În ceea ce priveşte viitorul pentru fiecare dintre noi şi pregătirea pentru viitor, ea se 

realizează şi din partea societăţii în care trăim, şi se realizează şi din parte noastră. Noi 
înşine suntem preocupaţi de viitorul nostru, sunt preocupaţi de viitorul nostru oamenii din 
jurul nostru, cei care se ocupă de noi: părinţii noştri, familia noastră, societatea în care 
trăim, prin instituţiile ei, prin şcoală, prin Biserică, se preocupă de viitorul nostru. ŞI apoi, 
în măsura în care ne angajăm conştient în viaţă, ne preocupăm şi noi înşine de viitorul 
nostru, de pregătirea pentru un viitor mai bun decât prezentul, mai bun decât trecutul, dar 
uităm că viitorul nostru depinde în cea mai mare măsură de realizările noastre până în 
prezent, deci şi de trecut, şi angajarea noastră pentru viitor, pentru veşnicie, se realizează 
în prezent. 

Fericitul Augustin spune că: “Copilul este tatăl omului mare”. E un paradox. Toată 
lumea ştie că omul mare este tatăl copilului şi asta am aştepta noi să spună Fericitul 
Augustin. Dacă ar spune Fericitul Augustin aşa, ar însemna că nu ne spune ceva nou, ne 
spune ceva ce ştie toată lumea, ceva ce nu trebuie neapărat spus. Ori, Fericitul Augustin 
zice altceva, şi spune adevărul când zice: “Copilul este tatăl omului mare”; prin aceasta 
vrea să pună în evidenţă faptul că noi nu putem face niciodată abstracţie de ceea ce am 
fost. Cumulăm în noi tot trecutul nostru. La tinereţe cumulăm copilăria, în cealaltă vreme 
a vieţii cumulăm tinereţea, iar la bătrâneţe avem rezultatul întregii vieţi. 

Nu ştiu dacă aţi observat că cei mai apropiaţi dintre oameni sunt copiii. Copiii sunt 
aşa de apropiaţi unii de alţii ca structură, ca formă existenţială, încât aproape că nu poţi 
face deosebire între un băiat şi o fetiță, nici ca voce, nici ca figură. Cu vremea însă se 
conturează fiecare în ceea ce este şi, într-un fel, se distanțează. La tinereţe, oamenii sunt 
destul de apropiaţi ca figură, parc-ar fi acelaşi om aproape, acelaşi tânăr. Îţi dai seama că 
este vorba de un tânăr, şi tinerii sunt mult apropiaţi unii de alţii. După aceea încep 
distanțările mai mari, iar la bătrâneţe sunt oamenii cei mai depărtaţi, şi ca figură, şi ca 
structură, şi ca cumulare, şi ca gândire, şi ca toate. Cei mai distanţaţi între ei sunt bătrânii. 
De ce? Pentru că fiecare a devenit altfel, a devenit ceea ce este prin ceea ce a învăţat, prin 
ceea ce a făcut, prin ceea ce a lucrat, prin ceea ce a trăit. Ajunge omul la bătrâneţe să fie 
distanțat de ceilalți oameni, pentru că fiecare a trăit altfel, fiecare a gândit altfel, şi 
bătrâneţea în general, trebuie să recunoaştem, nu este un ideal. Nu este un ideal al omului 
să fie bătrân, chiar dacă bătrâneţea nu e o stare în care avem în vedere în principal şi în 
special neputinţa. Sunt bătrâneţe cu neputinţe - ştim lucrul acesta şi vedem în jurul nostru 
atâţia oameni care au ajuns la bătrâneţe cu neputinţe. În acest sens se spune: “Bătrâţe 
haine grele, ce nu aş da să scap de ele”. E un fel de vorbă a tinerilor în faţa bătrâneţii, deşi 
cred că nu prea se potriveşte pentru că oamenii de multe ori, aşa cu neputinţe, tot se 
bucură de viaţa de la bătrâneţe. 

La tinereţe omul are un avantaj faţă de bătrâneţe şi anume avantajul că e preocupat 
de viitor şi e capabil de a-şi forma un viitor, de a-şi dirija viaţa spre un viitor pe care îl are 
în vedere. La bătrâneţe omul a devenit; nu mai este posibil să se schimbe. Noi suntem 
cinstitori ai bătrânilor, în sensul că aşa ne învaţă societatea, şi ştim că Dumnezeu e 
reprezentat în general, în icoane, ca cel vechi de zile, ca un bătrân, ceea ce înseamnă că 
are şi bătrâneţea darurile ei, şi mai ales bătrâneţea fericită, bătrâneţea cu lumină, 
bătrâneţea luminată. Ştim de dreptul Simion, care era cumva sătul de lumea aceasta, 
bucuros că s-a întâlnit cu Mântuitorul, nu-şi mai dorea altceva. Poate că era un fel de 
neputinţă când a zis: “Slobozeşte pe robul tău, Stăpâne, după cuvântul Tău în pace”(Cf. 
Luca 2,29): acum mi-am ajuns idealul, acum pot să termin cu viaţa. Ori, la tinereţe nu 
zice nimeni că ar vrea să 1 se sfârşească viaţa la tinereţe, ci zice altceva, că ar vrea să 
ajungă să fie tânăr şi la bătrâneţe. Deşi în realitate lucrul acesta nu se poate, în înţelesul 
că la bătrâneţe omul este conturat, la bătrâneţe nu mai este preocupat de viitor cum este 
preocupat la tinereţe. Are tinereţea avantajul că e vecină cu copilăria, iar sfinţenia 

creştină este înţeleasă de multe ori ca ajungere la ceea ce are copilăria pozitiv, la 
nevinovăția copilărească. Şi poate, mai mult, nu atâta la nevinovăție, pentru că şi copii au 
destule pete pe suflet, dar la faptul că copilul este spontan, nu e statornic în rău. Aici se 
bat copiii, aici se împacă, ceea ce nu se întâmplă la bătrâneţe şi la cealaltă vreme a vieţii, 
când ajungi să te baţi cu cineva, şi-apoi nu te mai împaci aşa uşor. Totuşi e un dar de la 
Dumnezeu să nu fii departe de începuturile frumoase, de începuturile cele bune. Sfântul 
Apostol Pavel vorbeşte şi despre o lepădare a chipului copilăresc şi zice: “Când eram 
copil, gândeam ca un copil, simţeam ca un copil, vorbeam ca un copil; când m-am făcut 
bărbat, am lepădat chipul copilăriei” (| Cor. 13,11): adică nu este stă bine unui bărbat să 
fie ca şi copii, iar din punct de vedere sufletesc, dacă cineva ar fi la măsurile copilăreşti, 
în bărbăţie ar fi o scădere, ar fi o boală. Ceea ce ne interesează pe noi şi ceea ce trebuie să 
păstrăm e nevinovăția copilărească, dar depăşită de maturitatea tânărului. 

Cu ce ne prezentăm noi în faţa viitorului? Cum ne pregătim pentru viitor? Ce 
hotărăşte viitorul fiecăruia dintre noi? 

În faţa viitorului stăm cu realizările de până în prezent, stăm cu trecutul. De fapt, 
stăm nu numai cu trecutul, dar stăm şi cu altceva. Stăm cu noi înşine, cu structura 
noastră, cu ceea ce suntem, cu ceea ce ne-a lăsat Dumnezeu ca specific existenţa. Fiecare 
om vine în lumea aceasta ca alt om, ca o ființă nouă, ca o persoană ca şi care nu a mai 
fost alta înaintea ei. Vine cu o noutate, cu ceva ce este numai el. Asta se explică prin 
faptul că fiecare dintre oameni vine din doi oameni. Doi contribuie să existe unul sau să 
existe mai mulţi, dar fiecare fiind un unicat. Doi părinţi aduc un copil şi copilul pe care-l 
aduc doi părinţi nu reprezintă un singur părinte, ci reprezintă doi părinţi. De fapt, 
reprezintă de multe ori mai mult decât doi părinţi. Noi nu ştim până unde se întind 
rădăcinile existenţei unui om. Părintele Arsenie zicea că: “Copilul este oglinda 
părinţilor”, şi aceasta este adevărat şi în înţelesul că copilul seamănă cu părinţi care l-au 
adus pe lume nu numai din punct de vedere fizic, ci seamănă şi din punct de vedere 
sufletesc. Cineva care ştie lucrul acesta - că copilul este oglinda părinţilor -, părinte fiind, 
se poate vedea pe sine în copilul său, în copii săi, ca părinte. Un copil, ştiind că este 
oglinda părinţilor săi, îşi poate da seama, în măsura în care-şi cunoaşte părinţii, bunicii, 
până unde se poate întinde cunoştinţa - îşi poate da seama ce anume reprezintă el din ceea 
ce au fost părinţii lui. Mai sunt şi unele mutații, dar în general aşa se întâmplă. 

Fiecare dintre noi aducem ceva din străfunduri de existență. Dumnezeu ştie până 
unde se întind rădăcinile noastre, până unde se întinde spectrul vital. Pentru că aşa cum 
lumina este compusă din mai multe culori care formează lumina, şi poate fi descompusă 
în culorile din care e formată lumina, tot aşa există şi un spectru vital. Fiecare dintre noi 
am adus în lumea aceasta, în noi, pe cei dinaintea noastră, şi de aceea suntem un unicat 
care la rândul nostru putem să contribuim la venirea în lumea aceasta a altor oameni, cu 
specificul nostru, cu contururile pe care le avem noi. 

Eu m-am cercetat pe mine însumi şi mi-am dat seama de multă vreme că sunt - 
totdeauna când spun eu lucrul acesta, în general ascultătorii râd şi o să râdeţi şi voi, de 
altfel -, că sunt o ediţie masculină a mamei mele. Adică reprezint mai mult pe mama mea 
decât pe tatăl meu, dar realitatea este că reprezint şi pe unul şi pe altul. Aşa a rânduit 
Dumnezeu, să reprezentăm pe cei dinaintea noastră şi mergem în faţa viitorului cu ceea 
ce au pus ei în noi, pozitiv şi negativ, pentru că avem şi încărcături. Şi mai ales cu 
încărcăturile noastre ne întâlnim noi când ne preocupăm de noi înşine. 

Părintele Arsenie, Dumnezeu să-l odihnească, când m-am spovedit eu la el - aveam 
atunci treisprezece ani şi jumătate - mi-a pus o întrebare care m-a mirat, şi anume a 
întrebat:”Ți-a venit vreodată în gând să omori un om?” De fapt nu-mi venise nici până 
atunci, şi nu mi-a venit nici de atunci încoace - n-am avut o înclinare de felul acesta, deşi 

când eram copil eram rău. Dar nu de-o răutate în felul acesta. Buna mea, Dumnezeu să o 
odihnească, mama lui tata, care şi ea era cam rea, şi nu mă prea potriveam eu cu ea, zicea 
către mine, când se necăjea pe mine: “Hoheriule şi mişelule!” Şi nici nu ştiam ce-i 
“hoheriul” şi nici nu ştiam ce-i “mişelul”, dar îmi dădeam seama din tonul ei că ceva nu 
este bine. Cu vremea am aflat că “hoheriu” e hingher, care adună câinii şi le ia pielea. Era 
o defăimare pe care mi-a aducea. Dar nu ştia că “hoheriul” îşi are rădăcini şi în ea. Noi 
venim cu o încărcătură de felul acesta, fiecare din noi, unii mai mult, alții mai puţin. 
Norocul de la Dumnezeu a celor care vin cu mai puţină încărcătură negativă, dar venim 
toţi şi cu treburi din acestea. Şi eu, când am început să mă preocup de mine însumi - la 
tinereţe a fost asta, adică atunci când părintele (Arsenie) m-a întrebat dacă mi-a venit în 
minte să omor un om - mi-a spus să zic: “Doamne, lisuse Hristoase, miluieşte-mă pe 
mine păcătosul”. O rugăciune prin care se mântuiesc călugării - cum zicea el - şi am aflat 
şi eu mai târziu despre asta. Adică ştiam că aşa o numeşte părintele, rugăciunea cu care se 
mântuiesc călugării, şi cu care scormoneşti în tine însuţi când începi să o zici cu 
intensitate şi cu preocupare, cu angajare. Dacă o zici de două-trei ori nu simţi nimic, nu 
cunoşti nimic, dar dacă o zici, de exemplu, o jumătate de ceas într-una: “Doamne, lisuse 
Hristoase, miluieşte-mă pe mine păcătosul”, mai ales la început îţi dai seama aşa, ca de- 
un viespar în tine cu furtuni de gând, cu împotriviri, cu gânduri necuviincioase, cu fel de 
fel de lucruri pe care nu le-ai realizat tu. Adunăm şi noi în sufletul nostru fel de fel de 
lucruri negative, şi mai ales în vremea noastră când sunt atâtea şi atâtea impresii care 
odinioară nu existau. Pe stradă, la televizor, la film, la video, la fel de fel de lucruri din 
acestea poţi să vezi o mulțime de lucruri care intră în tine. Şi-apoi stai cu ele în faţa 
viitorului. Vine la mine unul şi zice: “Părinte, dumneavoastră ziceţi să mă duc la biserică, 
dar nu vă puteţi închipui dumneavoastră ce duc eu în biserică; când mă duc eu la biserică, 
ce gânduri îmi vin mie în biserică”. Şi eu am zis: “Nu este nimic. Cu acelea cu tot te duci 
la biserică, pentru că rezolvarea nu poate fi altundeva decât în biserică şi în legătură cu 
Dumnezeu”. 

Deci încărcătura aceasta este o chestiune de care nu poate face nimeni abstracţie şi 
pe care o poate purta cineva în el fără să ştie că o are, dacă nu este preocupat. Şi mai ales 
la rugăciune ajunge omul să se întâlnească cu el însuşi. Înainte de a ne întâlni cu 
Dumnezeu ne întâlnim cu noi înşine. Acesta este primul rezultat al rugăciunii. Şi ne 
întâlnim cu partea negativă din noi, cu partea nedorită din noi, pe care au pus-o alţii în 
noi fără să-şi dea seama, şi pe care o purtăm în noi fără să vrem. Cu asta stăm noi în faţa 
viitorului, şi dacă vrem să avem un viitor luminat, un viitor curat, limpezit, trebuie să ne 
preocupăm de a scoate din noi rădăcinile răutăţilor pe care altfel le ducem în continuare 
în viaţă, şi pe care le întindem în viaţa noastră, aşa cum se întâmplă cu cei mai mulți 
oameni care duc de la tinereţe până la bătrâneţe anumite patimi, anumite răutăţi. Şi să ştiţi 
că la bătrâneţe oamenii sunt mai răi decât la tinereţe. Deosebirea este însă că nu mai au 
puterea de a se manifesta cu răutatea pe care o poartă în ei, în cazul în care nu şi-au 
rezolvat răutăţile. În general, dorinţa este ca să fim buni şi să fim buni de la tinereţe până 
la bătrâneţe, să ajungem la bătrâneţe să fim mai buni decât la tinereţe, numai că la 
tinereţe răutăţile nu sunt aşa bătrâne ca la bătrâneţe - dacă sunt şi la bătrâneţe răutăţi. Şi 
atunci e mai uşor să scoţi o răutate în copilărie, dacă ştii şi poţi, şi în tinereţe, decât să o 
scoţi dacă a îmbătrânit cu tine. 

În faţa viitorului trebuie să fim cu grijă în sensul ca să rezolvăm nişte lucruri din 
rădăcină, din rădăcina lor. Să le scoatem din suflet ca să nu ne mai întâlnim cu ele. Şi 
lucrul acesta se poate face pentru că nu-l facem noi. Noi ne angajăm pentru binele nostru, 
dar îl face Dumnezeu. De ce zicem: “Doamne, lisuse Hristoase, Fiul lui Dumnezeu, 
miluieşte-mă pe mine păcătosul”? Nu zicem: “Las”, Doamne, că mă descurce eu şi 

singur”, ci zicem: “Doamne, lisuse Hristoase, Fiul lui Dumnezeu, miluieşte-mă pe mine 
păcătosul” pentru că ştim că avem nevoie de ajutorul lui Dumnezeu. Fără de ajutorul lui 
Dumnezeu nu putem să ne desprindem de noi înşine, nu putem să ne detaşăm de ceea ce 
am devenit până în clipa de faţă. Sfântul loan care a scris Scara spune că: “Rugăcinea 
este judecată şi judecătorie şi scaunul judecătorului înainte de judecata viitoare”. 
Bineînţeles că cei care zic un Tatăl nostru seara şi nu zic poate nici o rugăciune dimineaţa 
şi fac numai o cruce şi zic “Doamne ajută” şi care nu se roagă nici la masă şi care nu sunt 
preocupaţi într-o angajare de rugăciune, nu pot niciodată să-şi dea seama ce au în ei, în 
conştiinţa lor, în străfundurile fiinţei lor. Numai cine se ocupă, cineva care se roagă, 
cineva care se roagă conştient, adică nu numai citeşte rugăciuni - că este deosebire între a 
citi rugăciuni şi între a te ruga, e deosebire între a spune formula de rugăciune - chiar un 
Tatăl nostru de exemplu; dacă zici un Tatăl nostru ca şi când ai spune o poezie nu te-ai 
rugat, ci trebuie să zici Tatăl nostru ca să primeşti de la Dumnezeu ceea ce e cuprins în 
rugăciunea Tatăl nostru -, atunci te rogi, când te angajezi, când ai conştiinţa că vorbeşti 
cu Dumnezeu, atunci te rogi când zici: “Doamne, lisuse Hristoase, Fiul lui Dumnezeu, 
miluieşte-mă pe mine păcătosul”, nu mecanic, ci având în vedere ceea ce urmăreşti, ceea 
ce se urmăreşte prin această rugăciune îndesită. Când se face cineva călugăr şi primeşte 
metaniile, adică obiectul acesta care se numeşte metanii , se spune aşa: “Fratele nostru 
primeşte Sabia Duhului, care este cuvântul lui Dumnezeu spre rugăciunea din tot ceasul 
către Hristos”. Sabia Duhului, care este “Cuvântul lui Dumnezeu”(Cf. Efes 6,17), este 
numele Domnului Hristos , “spre rugăciunea din tot ceasul către Hristos”, adică spre o 
rugăciune îndesită. Şi apoi, adresându-se slujitorul candidatului căruia îi dă obiectul 
acesta, îi spune aşa: “Că eşti dator în toată vremea a avea în minte, în inimă, în cuget şi în 
gura ta numele Domnului lisus şi a zice: “Doamne, lisuse Hristoase, Fiul lui Dumnezeu, 
miluieşte-mă pe mine păcătosul”. Deci eşti dator. Dacă nu zici, nu-ţi împlineşti o datorie. 
Bineînţeles că nu toată viaţa omului constă din aceasta. Dar aceasta este lucrarea cea mai 
la îndemână. Şi-apoi, dacă înmulţeşti rugăciunea, şi dacă o zici eventual lipită de 
respiraţie, ca să aibă valoare de respiraţie, ca să ai o respiraţie spirituală cum ai respiraţia 
fizică, căci la fel cum cineva care nu respiră fizic moare, tot aşa şi cineva care nu respiră 
sufleteşte îşi împuţinează puterea sufletească, şi eventual moare sufleteşte. Dar oricum e 
un mijloc, un mijloc de aducere aminte de Dumnezeu, şi aducerea aceasta aminte de 
Dumnezeu ne pune în legătură cu Dumnezeu, nu însă înainte de a ne întâlni cu noi înşine, 
care vrem ca în viitor să nu mai fim aşa cum suntem în prezent, dacă n-am ajuns încă să 
ne eliberăm de rele. Pentru că sunt oameni care pot să fie şi în viitor, şi în veşnicie cum 
au ajuns în prezent. 

Sunt multe lucruri care se rezolvă. Să ştiţi că eu nu sunt un om care-s negativist, aşa 
ca să zic: “Totdeauna suntem asupriţi de rele”. Nu este adevărat. Omul poate ajunge să-şi 
rezolve anumite lucruri, să nu mai aibă înclinări rele, sau înclinările rele câte le-ar mai 
avea să n-aibă putere în el, să se nimicească. Cum zice Sfântul Marcu Ascetul, de pildă, 
că: “În inima iubitoare de osteneală, gândul cel rău nu rămâne, aşa cum nu rămâne focul 
în apă” - când pui un foc în apă se şterge dintr-o dată. Dacă ai inimă iubitoare de 
osteneală, nu stau gândurile rele, chiar dacă vin. Şi vin şi gânduri rele. De unde vin 
gândurile rele? Spune Domnul Hristos: din inima omului. 

Sfântul Pimen a fost întrebat de cineva: “Cum pot să opresc gândurile rele să nu-mi 
vină?” Şi el a zis că să oprească vântul: “Întinde braţele şi pieptul şi opreşte vântul”. Şi 
atunci fratele a zis: “Bine, dar nu pot opri vântul” - am mai opri noi câteodată vântul, dar 
nu putem =; şi atunci cuviosul Pimen a zis: “Aşa cum nu poţi opri vântul să nu bată, tot 
aşa nu poţi să opreşti gândul rău ca să nu vină. Dar altceva poţi să faci, şi anume: cu un 
gând bun să înlături gândul cel rău”. Aceasta-i lucrarea noastră. lar rugăciunea aceasta: 

“Doamne, lisuse Hristoase, Fiul lui Dumnezeu, miluieşte-mă pe mine păcătosul”, spusă 
adeseori, devine un fel de reflex, devine un paravan, un gând principal, care face 
nelucrătoare gândurile cele rele, care ar vrea să se înstăpânească în suflet. Acum, noi nu 
trebuie să fim exclusivişti, în înţelesul acesta, că nici un fel de gând nu trebuie să-l 
primim în suflet. Atunci înseamnă că nici gândurile acestea pe care vi le spune eu nu ar 
trebui să le primiţi în suflet, dacă aţi fi exclusivişti. Nici voi nu sunteţi însă exclusivişti. 
Noi selectăm gândurile, adică nu primim gândurile cele rele, gândurile aducătoare de 
tulburare, de nelinişte, de nemulţumire, Dumnezeu fiind Dumnezeu care miluieşte cu 
liniştirea, Domnul Hristos făgăduind odihna celor care au blândeţe şi smerenie, care sunt 
blânzi şi smeriţi cu inima(Cf. Matei 11, 28-30). Deci noi primim gânduri: gândurile de la 
slujbe, gândurile din Evanghelie, şi noi vrem să avem mintea lui Hristos (| Cor. 2, 16). 
Cine poate avea mintea lui Hristos? Cel care are gândurile lui Hristos. Unde găsim noi 
gândurile lui Hristos? Le găsim din citirea Evangheliei: în Evanghelie sunt gândurile 
Domnului Hristos, în Epistolele Sfinţilor Apostoli sunt gândurile Sfinţilor Apostoli, în 
cărțile duhovniceşti sunt gândurile părinţilor duhovniceşti, în slujbele noastre sunt 
gândurile Bisericii... Şi toate acestea au rostul să împodobească existența noastră 
lăuntrică şi să facă nelucrătoare gândurile cele rele, după ce ne-am strămutat de la moarte 
la viaţă şi de pe pământ la cer. Când am ajuns la starea aceasta, având gândurile lui 
Hristos, deci mintea lui Hristos, având gândurile Sfinţilor Apostoli, deci mintea luminată 
ca a Sfinţilor Apostoli, nu mai avem probleme. Nu mai avem nelinişte, suntem fericiţi, 
suntem luminaţi cu gândul şi cu viaţa, pentru că ne-am pregătit viitorul frumos, prin 
prezentul pe care l-am folosit ca să ne formăm un trecut cu care să ne putem prezenta 
oriunde şi oricând. 

Sunt oameni care au trăit o viaţă neîngrijită şi care au adăugat la ei multe negative şi 
din impresiilor din viaţa lor au devenit prin gândurile lor, au devenit prin faptele lor 
negative. aceia au trecut negativ, care trebuie astupat, trebuie înlăturat, trebuie adăugat 
peste el un trecut pozitiv. Ce mai putem noi să facem asupra trecutului? Asupra trecutului 
nu mai putem face nimic altceva decât să-l astupăm, dacă nu ne convine. Şi anume, să-l 
astupăm cu un trecut pozitiv. La relele de odinioară să adăugăm cele bune din prezent, şi 
apoi trăind pe această linie a prezentului organizat, a prezentului luminat, cu vremea 
ajungem să nu mai ştim de trecutul pe care-l purtăm în minte. Şi, de fapt, îl purtăm nu 
numai în minte, îl purtăm în noi, intră în existenţa noastră, intră în alcătuirea mădularelor 
noastre. Noi vorbim de o Carte a Vieţii. Ştiţi că se spune că oamenii sunt scrişi în Cartea 
Vieţii sau nu sunt scriși în Cartea Vieţii. Să ştiţi că nu există o carte a vieţii în afară de 
om, ci omul însuşi este cartea vieţii lui. Intră toate ale noastre în noi, şi cele pozitive şi 
cele negative. Intră în noi şi ne formează. Noi suntem ceea ce am devenit. Şi-am devenit 
organizat sau neorganizat, că şi dacă nu eşti preocupat de tine însuţi, tot devii. Devii prin 
faptul că trăieşti, prin faptul că te desfăşori, prin faptul că merge viaţa înainte, şi devii. 
Devii ceea ce ai făcut, ceea ce ai acumulat, ceea ce ai citit, ceea ce ai vizionat, toate 
acestea se adună în tine, şi acestea sunt cartea vieții omului. Carte pe care o poţi citi şi tu, 
pe care o pot citi şi alţii şi mai ales o citeşte Dumnezeu. Aşa că la Judecata Particulară şi 
la Judecata de Apoi fiecare dintre noi ne vom prezenta cu ceea ce am devenit, cu ceea ce 
am acumulat. Aceasta-i cartea vieţii noastre. 

Relele pe care le aducem din străfunduri de existenţă, încărcătura negativă pe care o 
aducem de la înaintaşii noştrii, în special de la părinţii noştrii, şi asta trebuie rezolvată. Şi 
o rezolvăm tot în felul acesta, adică preocupaţi de îmbunătăţirea noastră, pentru că acele 
rele nu sunt ale noastre, ci sunt ale altora puse în noi, ale altora pe care le-am primit şi pe 
care trebuie să le rezolvăm noi, pentru că dacă nu le rezolvăm, n-ajungem la linişte, n- 
ajungem la viitorul dorit. Asta din punct de vedere moral, din punct de vedere al 

preocupării de îmbunătăţire sufletească, pentru că celelalte, de exemplu, faptul că faci o 
şcoală şi te pregăteşti profesional pentru viitor cu o meserie, cu o deprindere acumulată 
prin şcoală, asta-i cu totul altceva, toate şi asta contează pentru că până la urmă toate se 
adună, toate se cumulează în existenţa umană, şi cu toate mergem şi înaintea oamenilor şi 
înaintea lui Dumnezeu. De exemplu, zicem despre cineva că este profesor, că este doctor, 
că este inginer, că este funcţionar, că este militar ş.a.m.d. Dacă zicem asta, noi ştim ce 
zicem nu numai din punctul de vedere al structurii lui, adică ce devine, ce a devenit el sau 
ce devine prin funcția pe care o împlineşte. Şi acestea se adună în faţa lui Dumnezeu şi în 
faţa oamenilor. Şi cu acestea stăm în faţa viitorului, şi cu acestea stăm în faţa veşniciei, 
aşa că este foarte important să-şi găsească omul ceva de făcut cu care poate rămâne în 
Veşnicie şi cu care poate străbate prin viaţă. 

Sunt nişte gânduri pe care aş vrea să le aveţi în vedere, mai ales tinerii, pentru că 
tinerilor le stă viaţa în față. Noi bătrânii avem trecutul în spate, şi îl ducem. Îl ducem 
pentru că şi trecutul ne-a adus pe noi unde suntem. Şi dacă avem un trecut luminat, dăm 
slavă lui Dumnezeu. Noi cei în vârstă nu mai avem atâta preocupare de viitor cât au 
tinerii, dar avem o statornicie, eventual, în bine, dacă ne-am rânduit viaţa spre bine. 

Ne prezentăm în faţa lui Dumnezeu cu realizările noastre din punct de vedere 
spiritual mai ales la rugăciune. Şi cum suntem la rugăciunea aşa suntem noi de fapt în 
faţa lui Dumnezeu, pentru că părinţii cei duhovniceşti spun că “rugăciunea este oglinda 
sufletului”. Dacă vrea cineva să ştie ce legătură are cu Dumnezeu, ce legătură are cu 
oamenii, ce legătură are cu lumea aceasta, ce aşezare sufletească are din punct de vedere 
spiritual, să-şi cerceteze rugăciunea, felul cum înlătură sau nu înlătură gândurile care îi 
vin în rugăciune, şi atunci ştie ce-a realizat până în clipa de faţă. Fiecare clipă a vieţii 
noastre într-un fel este şi rezumatul vieţii noastre până în clipa de faţă. Fiecare rugăciune 
a noastră este un termometru, un barometru al stării noastre sufleteşti, şi dacă fiecare 
clipă este un rezumat al vieţii noastre înseamnă că bătrâneţea este ultimul rezumat. La 
bătrâneţe suntem rezumatul întregii vieţi pe care am trăit-o până la bătrâneţe, preocupaţi 
sau nepreocupaţi de îmbunătăţire, preocupaţi sau nepreocupaţi de viitorul care îl trăim ca 
prezent, după ce ne-am gândit că e bine să avem cândva linişte sufletească, să nu mai fim 
asupriţi de rele, să fim în linişte, să fim ca bătrânii cei binecuvântaţi de Dumnezeu. 

Deci stimaţi ascultători, vreau să rămâneţi cu gândurile acestea că în prezent ne 
pregătim pentru viitor, că trecutul l-am trăit ca prezent, că veşnicia o avem în vedere prin 
ceea ce devenim şi că nu putem face abstracţie de ceea ce am fost, că avem de luptat şi cu 
negativul cu care ne întâlnim în viaţa noastră, chiar din copilărie, şi pe care îl simțim la 
tinereţe, cu negativul care a intrat în componenţa vieţii noastre, că, cu cât suntem mai 
preocupaţi de binele nostru şi mai angajaţi spre bine, cu ajutorul lui Dumnezeu, ne 
realizăm pe noi înşine, şi realizându-ne pe noi înşine îi ajutăm - dacă ne-am realizat cum 
trebuie - şi pe cei din jurul nostru, nu numai cu sfatul, ci chiar cu existenţa noastră: “În 
jurul tău să poţi / Să-i fericeşti pe toţi”. 

Mântuitorul nostru ne ajută să biruim răul pentru că a venit să biruiască păcatul şi 
moartea, şi-atunci avem nădejde că va veni o vreme - şi poate pentru unii a şi venit 
vremea - când au ajuns la linişte sufletească, când rămân neclintiţi în bine, chiar dacă n- 
au ajuns şi la performanţe, pentru că performanţele, ca toate performanţele, nu sunt ale 
tuturor. Însă Dumnezeu ne primeşte cu ceea ce putem noi să facem, şi cu ceea ce ne oferă 
EI în această viaţă. Ceea ce este important este cuvântul acela de la Maslu - şi-i bine să-l 
avem în vedere -: “Cel ce miluieşti cu liniştirea”. Liniştea sufletească este dovada unei 
aşezări bune şi unei preocupări de bine, şi darul lui Dumnezeu este acela care ne dă de 
fapt mulţumirea sufletească şi ne face vrednici de Dumnezeu şi vrednici de veşnicia 
fericită. Pentru că o veşnicie vom avea cu toţii, fără îndoială. Numai că o veşnicie fericită 

o pot avea cei care au o viaţă cinstită, o viaţă pe care o poate binecuvânta Dumnezeu. 

Eu îi îndemn mereu pe oameni să trăiască în aşa fel ca să poată Dumnezeu să-i 
binecuvânteze. Ştiţi că ultimul gest pe care l-a făcut Dumnezeu aici pe pământ, când S-a 
înălţat la Cer, a fost acel că i-a binecuvântat pe Sfinţii Apostoli care erau de faţă; S-a 
înălţat la Cer binecuvântându-i. Binecuvântarea Domnului aduce închinarea omului şi 
binecuvântarea Domnului şi închinarea omului aduce apoi bucuria cea mare cu care s-au 
întors ucenicii în lerusalim, fiind în Templu şi binecuvântând şi lăudând pe Dumnezeu 
(Cf. Luca 24,33 FA 2, 46,47). Este ceea ce trebuie să facem noi în toate zilele vieţii 
noastre ca să avem şi un trecut frumos şi un prezent plăcut şi un viitor aşa cum vrea 
Dumnezeu să ni-l dea şi aşa cum ni l-a pregătit Dumnezeu. lar veşnicia va fi după viaţa 
pe care o ducem în această lume. 

Dumnezeu să ne ajute să fim preocupaţi de îmbunătăţirea noastră sufletească. Să 
scriem în cartea vieţii noastre ceea ce am vrea să putem citi şi noi, şi ceea ce am dori să 
citească Dumnezeu spre binele nostru. Să acumulăm în existența noastră cât mai mult 
bine, ca să ne asemănăm cu bunul Dumnezeu şi să înlăturăm din viaţa noastră tot răul, 
după principiul Sfântului Apostol Pavel: Nu te lăsa biruit de rău, ci biruieşte răul cu 
binele (Rom 12,21), sau după programul acela al psalmistului din Psalmul 33: “Fereşte-te 
de rău şi fă binele, Caută pacea şi o urmează” (Ps. 33,13). 

Dumnezeu să ne ajute! 


Spuneaţi undeva că “măsura sfinţeniei este măsura bunătăţii”. Am vrea să vă 
întrebăm aici în legătură cu anumite performanţe pe care le-au avut anumiţi părinți, adică 
facerea de minuni, vindecarea bolnavilor sau chiar harismele, care erau în vremea 
primilor creştini? 

R: - Harismele sunt daruri pe care le dă Dumnezeu Bisericii, nu le dă unui om. 
Poate cineva să fie vrednic de Dumnezeu şi să fie între sfinţii cei mari şi totuşi să nu facă 
minuni. Gândiţi-vă la cuvântul din Sfânta Evanghelie de la loan, că ziceau oamenii 
despre Sfântul loan Botezătorul că “Acesta nu a făcut nici o minune, dar cele ce le-a spus 
el s-au împlinit”(loan 10,41). Deci Sfântul loan Botezătorul, care este cel mai mare dintre 
sfinți, nu a făcut nici o minune. Minunile, în general, nu sunt semnul sfinţeniei, ci sunt 
semnul darului lui Dumnezeu pentru folosul Bisericii. Aşa că noi nici nu trebuie să 
urmărim daruri de felul acesta. Un creştin adevărat şi un om care urmează voia lui 
Dumnezeu îşi doreşte un singur lucru: să-i slujească lui Dumnezeu şi să facă Dumnezeu 
ce vrea cu el şi atunci zice: “Doamne, fie voia Ta!” În momentul în care doreşti să faci 
minuni înseamnă că nu doreşti să-i slujeşti lui Dumnezeu, ci doreşti să te afirmi pe tine 
cumva. Şi eu mă gândesc de multe ori că dacă aş putea i-aş vindeca pe mulţi bolnavi, şi 
m-aş bucura foarte mult să am posibilitatea asta, dar dacă nu mi-a dat-o Dumnezeu, 
înseamnă că nu este în rostul meu aşa ceva. 

Î: Care credeţi că ar fi patimile dominante la tineri? 

R: La tineri, patimile dominante sunt cele care ţin de sexualitate; pornirile acestea 
spre împlinirea plăcerii sexuale. Acestea sunt cele mai răspândite şi cele mai dătătoare de 
nelinişte, şi asta din cauză că aşa estefăcut omul, ca să aibă şi această funcţie, şi să aibă şi 
această preocupare - care de fapt este în structura omului -, numai că porunca lui 
Dumnezeu este să disciplinăm această pornire. Şi ca să o poţi disciplina trebuie să-ţi iei 
nişte măsuri de prevedere - mai ales în vremea noastră, în care există atâta neluare aminte 
la îmbrăcăminte, atâtea filme excitante, atâtea reviste care nu ar trebuie să existe -, toate 
acestea vin cumva în întâmpinarea pornirilor care sunt existenţa, în structura umană - şi 
nu numai în structura umană, de altfel, ci şi în structura fizică a animalelor. Şi asta trebuie 
disciplinată. Trebuie să-ţi iei măsuri de prevedere. 

Gândiţi-vă că părinţii cei de demult, în special cei care s-au făcut călugări - că nu mă 
gândesc la alţii - s-au retras, au căutat să stea în locuri în care să nu fie excitaţi. De 
exemplu, ava Sisoe i-a spus ucenicului său să-l ducă unde nu este femeie. Asta nu pentru 
că femeia e totdeauna o pricină de ispită, ci pentru că poate fi pentru unii o pricină de 
ispită. Şi atunci trebuie găsite modalităţi care să nu favorizeze. Pentru că totuşi, până la 
urmă, felul cum te raportezi la ceva contează. De exemplu, în Antologia Sanscrită - v-am 
spus eu şi la Timişoara - sunt nişte versuri: 


Câinele-a văzut o fată, 

Carne!-a zis, bătându-şi dinţii; 
ŞI-şi priveau părinţi fata: 
Floare!-au zis, plângând, părinţii; 
Şi-a văzut-o un călugăr: 
Bestie!-a strigat ascetul; 


Şi-un poet văzut-a fata: 
Inger! a şoptit poetul. 


Deci, fiecare se raportează într-un fel oarecare şi gândeşte ceea ce gândeşte el. 
Gândeşte ceea ce este el, la măsurile respective. 

Î: În legătură de patima desfrânării la tineri, un profesor universitar de la Facultatea 
de Teologie îi avertiza pe tineri asupra păcatului desfrânării, şi îi avertiza cu cuvântul că 
o haină spălată nu mai e niciodată nouă. Sfinția Voastră ce credeţi: poate Dumnezeu să 
spele o haină de aşa manieră încât să fie nouă? 

R: Dumnezeu poate toate. Şi-atunci sigur că poate să o facă să fie albă. Dar noi nu 
trebuie să ne gândim la ce poate Dumnezeu, ci să ne gândim ce trebuie să facem noi, ca 
să nu-L punem pe Dumnezeu să facă ce poate EI face. Bineînţeles, lucrurile stau în felul 
următor: fiecare dintre noi, în faţa lui Dumnezeu şi în faţa viitorului şi în faţa societăţii şi 
în faţa noastră înşine trebuie să fim în aşa fel încât să pornim de unde suntem. Adică dacă 
nu suntem cum ar vrea alţii să fim sau cum am fi vrut noi să fim. În rugăciunea a doua de 
la maslu se zice: “Tu eşti Cel Ce ai zis: «De câte ori vei cădea, scoală-te şi te vei 
mântui». Deci Dumnezeu, Domnul Hristos a zis: “Tu eşti”. Noi zicem către Domnul 
Hristos c-a zis: “Tu eşti Cel Ce ai zis: «De câte ori vei cădea, scoală-te şi te vei mântui». 
Aşa că noi, ştiind că-L avem pe Domnul Hristos ca Mântuitor, contăm pe lucrul acesta, 
dar nu făcând păcatele, pe care nu le dorim acum sau pe care le gândim altfel acum decât 
atunci când le-am făcut, ci făcând pocăință. 

Avem nădejde la darul lui Dumnezeu, la mila lui Dumnezeu Care poate să schimbe 
viaţa omului şi poate să facă nelucrătoare lucruri care ar trebui să aducă pedeapsa lui 
Dumnezeu. Dar pentru asta trebuie să fim cu grijă. Un părinte de la Timişeni, părintele 
loan Negruţiu - vorba asta a ajuns la mine prin intermediari -, a zis către un tânăr: “Dacă 
se va întâmpla vreodată să cazi, să fi atent să cazi cu faţa în sus”, adică să nu uiţi de 
Dumnezeu. 

Î: Un părinte din Pateric, dacă-mi amintesc bine, spunea că de va vrea omul şi în trei 
ceasuri ajunge la măsură dumnezeiască. Chiar până la urmă greutatea asta care apasă, 
greutatea trecutului care poate să apese asupra omului, oricât de mare ar fi, până la urmă 
depinde de ardoarea unui suflet? 

R: Nu poţi avea mai mult decât ai. Adică fiecare dintre noi avem dorinţa. Hai să 
luăm practic. Când eram tânăr, de exemplu, îmi doream să am un aparat de radio cu 
galenă. Acasă la noi, la părinţii mei - veneam vara în vacanţă, eram obişnuit cu aparat de 

radio de la şcoală, şi-aşa-mi doream să am un aparat de radio cu galenă - nu-l puteam 
convinge pe tata să-mi facă rost, că nu costa mult. Dar tata zicea: “Apăi, de-ăla stăm noi 
acum în loc”. Adică dacă nu îi trebuia lui, credea că nu-mi trebuie nici mie. Dar nu asta 
voiam să vă spun. Ci dorinţa aceea pe care am avut-o eu atunci, la tinereţe, n-o mai pot 
avea la bătrâneţe. Acum nu mai pot dori ceva cu puterea pe care am avut-o atunci, de a 
dori un aparat de radio cu galenă. Se schimbă lucrurile. Adică nu poţi sta în faţa lui 
Dumnezeu altfel decât cu ceea ce eşti. Cred că e şi o exagerare în cuvântul acesta: că de 
va vrea omul de dimineaţă până seara ajunge la măsură dumnezeiască. Eu aş vrea să 
vreau şi să şi ajung. 

Î: Dar ştiţi că e şi o altă pildă în care se povesteşte de părintele - nu mai îmi 
amintesc - loan Colov sau Teodor al Fermei, care merge şi o scoate pe desfrânată din 
oraş, şi pe drum, de fapt noaptea, se culcă în deşert şi în timpul nopţii ea moare şi vede 
sufletul ei înălţat de îngeri... 

R: Şi-a zis că un ceas al pocăinţei ei a însemnat mai mult decât pocăinţa îndelungată 
a altora. 

Î: Da. Şi ea fusese desfrânată de profesie, deci avusese nişte greutăţi ale trecutului ... 

R: Bine, dar acestea sunt nişte taine până la urmă. Tu n-ai vrea tot aşa, să ai o stare 
din asta, în care de dimineaţa până seara să ajungi la măsura dumnezeiască? 

Î: De asta şi întreb. 

R: Teoretic da, se poate ajunge. Dar cum putem să ne angajăm la lucrarea aceasta ca 
să ajungem măsură dumnezeiască nu ştim. E un dar de la Dumnezeu, probabil. Ştiu şi eu? 
Părinţii au spus lucrurile pe care le-au gândit şi au rămas de pe vremea lor şi noi le avem 
în vedere. Şi eu, de multe ori, m-am gândit la lucrul acesta: “Doamne, eu aş vrea să ajung 
la măsură dumnezeiască”. Dar, cu vremea câtă o am eu, nu pot ajunge, şi-atunci nu pot 
ajunge nu numai de dimineaţa până seara, poate o viaţă întreagă nu pot ajunge. 

Î: Părinte, foarte mulţi tineri din vremea de astăzi suferă de o împuţinare a puterilor 
sufleteşti. Cu ce s-ar putea angaja ca să le crească entuziasmul, şi în general puterile 
sufleteşti? 

R: Eu cred că în mare măsură puterile sufleteşti depind de ereditatea omului, adică 
de ceea ce a pus Dumnezeu în om. Şi dacă nu ţi-a dat Dumnezeu o putere sufletească 
mare, poate că ţi-ar putea, şi ţi-ar da de fapt, prin rugăciune. Dar esenţialul - eu aşa mi-am 
dat seama din toată experienţa mea de-o viaţă întreagă - e că pe ceea ce se poate conta în 
mod esenţial în viaţa omului este structura omului. Cum e omul lăsat de Dumnezeu, cu 
capacităţile acelea lucrează şi el şi cu acelea lucrezi şi tu pentru el, pentru binele lui. 

Î: Deci Dumnezeu nu forţează, să zicem, măsura omului. 

R: Nu. Dumnezeu l-a lăsat pe om, l-a creat pe om cu anumite capacităţi şi necazul 
cel mare este că noi nu putem explica - şi-i o taină - de ce aduce omul şi negative, nu 
numai pozitive în lumea aceasta. Şi-aşa că fiecare dintre oameni lucrează cu ceea ce este 
el. Eu, de exemplu, ca structură, sunt mult mai rațional, sunt mai mult intelectual, 
cerebral. Zicea Părintele Serafim, Dumnezeu să-l odihnească: “Mă, la tine nu s-a făcut 
legătura între minte şi inimă. La tine mintea e mai înaintată şi inima mai după minte”. Şi 
cu mă gândeam de multe ori că uite ce bine ar fi să am şi eu o inimă ca a Părintelui 
Serafim. Ziceam eu mai demult, şi mai zic şi-acum de fapt, că dacă s-ar putea face un om 
din doi, tare mult mi-ar fi plăcut mie un om cu mintea părintelui Arsenie şi cu inima 
părintelui Serafim. 

Î: Şi credeţi că omul nu are datoria să forţeze, să zicem, capacităţile lui personale? 
Adică, poate numai să îmbunătăţească calitățile pe care le are sau poate să le şi 
depăşească? 

R: Dacă-1 vorba de progres, progresul e şi cu depăşire. Dar noi nu ştim până unde se 

poate întinde capacitatea omului. Adică eu, dacă la mine e aşa cum a zis părintele 
Serafim, că mintea-i mai întărită şi inima e mai slăbănoagă - de fapt şi doctorii spun că 
am inimă slabă -, nu ştiu cum aş putea face ca să fiu sentimental, dacă nu sunt 
sentimental. Mi-ar conveni, mi-aş dori, mi-ar place, mă bucur şi eu de multe lucruri 
frumoase, nu sunt chiar aşa de bătucit să nu simt bucuria, dar nu sunt la măsurile acelea la 
care îl vedeam eu pe părintele Serafim aşa cum vibra el sau maica Teodosia, Dumnezeu 
să o odihnească. Îi părea aşa de bine când spuneam o poezie scrisă de ea: de ce nu m-aş 
putea bucura şi cu aşa de tare? 

Î: Părinte, dacă tot e vorba de maica Teodosia, vă rugăm să ne spuneţi nişte poezii, 
şi v-aş ruga să începeţi cu poezia Crucile: 

R: 

Înspre tărâmul celălalt 

E loc închis cu gard înalt. 

Dar am văzut printre uluci 

Atâtea cruci, atâtea cruci. 


Părea tot locul ţintirim, 

Păzit cu zbor de heruvim, 

Cu cruci de piatră, albe, mari, 
Cu cruci de brad şi de stejar, 


Şi cruci de aur şi de fier: 
Sclipeau ca semnele pe cer. 
Atâtea cruci mi s-au părut 
Că toate una s-au făcut: 


O cruce mare străjuia 

Sub greul ei Un Om zăcea: 
«-Tu cum de poţi să le mai duci 
Atâtea cruci, atâtea cruci?» 


Î: Să mai ziceţi! 
R: De exemplu, Un oaspe: 


Străinul care-aseară-a poposit la noi 

L-am ospătat cu pâine, cu vin şi cu măsline. 
I-am aşternut în grabă-un pat de frunze moi 
N-am întrebat nici cine-i şi nici de unde vine. 


Făcuse cale lungă străinul până-n sat, 

Cu poala hainei mele i-am şters de praf piciorul, 
Ulei de levănţică pe plete i-am turnat, 

Cu vin bătrân şi dulce umplutu-i-am ulciorul. 


Era frumos, cu barba ca floarea de alun, 
Cu ochii plini de vraja tăriilor albastre. 


Eu mi-am adus aminte de veacul cel străbun: 
Oare vreun zeu să şadă pe prispa casei noastre? 

EI mi-a vorbit: «-Surioară!», dar nu ştiu ce mi-a spus 
Că radia-i de dulce pe buza lui cuvântul, 

Ca murmurul de ape, ca freamătul de sus, 

Din pomi cu floarea albă când îi adie vântul. 


Vorbea despre iubirea cea fără de păcat, 
De-o patimă curată ca flacăra de soare, 
Despre o jertfă sfântă pe-altarul nepătat, 
Spunea despre durerea de-a pururi roditoare. 


Şi mi-a pătruns în suflet şi chipul lui cel drag, 
Şi vraja nesfârşită din vorba lui domoală, 
În liniştea de seară torceam fuioru-n prag 
Şi lacrimi mari căzură din ochii mei în poală. 


Străinul care-aseară-a poposit la noi 

Mi-a tulburat odihna cu sete negrăită, 

Am stat o noapte-ntreagă alături amândoi, 
Dar el nu-ntinse mâna spre floarea dăruită. 


Cu dragoste de frate mi-a mulţumit în zori 
Când a plecat străinul pe drumul ud de rouă 
Şi mi-au rămas în urmă ca mirul curs din flori 
Cuvintele lui stranii şi blânde: «Pace vouă!». 


L-am urmărit în zare cu gene arse-n plâns, 
Privind lumina albă cum îi juca în plete, 

Şi aşternutul moale cu dor în pumn l-am strâns, 
Lăsând mireasma caldă de frunze să mă-mbete. 


Cred că cu asta s-ar potrivi şi Cer nou: 


Grăit-am ieri prin lacrimi cu Domnul şi l-am spus: 
“-De noi cum nu Ţi-e silă, preascumpul meu lisus? 
Cum nu-Ţi întorci Tu faţa cu silă de la noi, 

Şi cum mai vrei să suferi făptura de noroi? 

Cum vrei să calce-n lume piciorul Tău curat, 

Cel care peste aripi de îngeri a călcat? 

Cum poala preacurată, Stăpâne, n-o fereşti 

În tină omenească să nu Ți-o murdăreşti? 

Cum poţi să suferi, Doamne, miros de putregai, 
Când ai tămâia dulce-a crinilor din rai? 

Cum suferi bezna noastră, Tu Soare strălucit? 
Cum poţi să rabzi ocara, Tu Doamne preaiubit? 

Şi cum, fiind căldura iubirilor cereşti, 

În iadul meu, Stăpâne, Tu vrei să locuieşti? 

Ca Petru, ani de-a rândul Te-am izgonit mereu: 
leşi de la mine, Doamne, căci păcătos sunt eu! 

Dar n-ai plecat. Ba încă, cu pasul Tău curat, 
Ai coborât tot cerul în iadul meu spurcat. 
Cu pasul Tău pe mine de tot m-ai curăţit, 


Cu raza Ta tot chipul Tu mi l-ai strălucit, 
Cu focul Tău pe mine cel rece m-ai aprins 
Şi peste sărăcia-mi goală ai întins 

Un colţ al hainei Tale; şi m-ai făcut bogat, 
Mi-ai dat inel, coroană, porfiră de-mpărat, 
Mi-ai încăput în suflet, Tu, Cel Neîncăput, 
Şi sufletul meu, iată, Tu cer nou l-ai făcut. 
În sufletul meu astăzi, Tu însuţi locuieşti 
Cu Maica Preacurată, cu cetele cereşti. 

Şi pentru toate-acestea, lisuse Preaiubit, 
În cerul nou din suflet să fi în veci slăvit! 


Î: Părinte, am dori să ne spuneţi ceva despre identitatea maicii Teodosia. 

R: Maica Teodosia a trăit în Braşov până la vremea facultăţii. S-a născut în 1917. A 
făcut facultatea la Universitatea din Cluj, studiind filologie clasică, greacă şi latină, şi 
limba şi literatura franceză. După terminarea facultăţii o rămas la facultate ca cercetător 
ştiinţific, ceva de felul acesta. În Sibiu a trăit din '40 până în '45. După aceea s-a întors la 
Cluj până în '48. Între timp l-a cunoscut pe părintele Arsenie, la Sâmbăta, s-a apropiat de 
părintele Arsenie şi s-a hotărât să se facă călugăriță, şi-a ajuns la mănăstirea Vladimireşti, 
în "48. A plecat din mănăstirea Vladimireşti când au fost scoase afară vieţuitoarele, în 
'56. A fost la închisoare vreo trei ani şi-apoi s-a întors şi a locuit pe la Brăila, cu o maică 
care o avut-o în chilie, a ajutat-o pe maica Teodosia, pentru că ea nu putea să se 
îngrijească singură. O pieptăna, o spăla pe cap, etc. Ea avea o infirmitate: tot timpul 
mişca. Dacă lua o foaie în mână ţi-era frică că o rupe. Tot timpul era aşa, într-o mişcare, 
în mişcări dezordonate. Şi vorbea foarte greu, parcă îţi era greu să o întrebi ceva, c-aveai 
impresia că face nişte eforturi peste fire ca să răspundă. 

Î: Dumneavoastră când aţi cunoscut-o? 

R: Eu am cunoscut-o în '54, la Vladimireşti. Și apoi am întâlnit-o de multe ori, că ea 
după aceea s-a stabilit în '70 în Braşov, şi venea, stătea câte o lună-două pe la noi la 
mănăstire, toamna în special, şi lucram cu ea. Am bătut la maşină după dictatul ei nişte 
predici traduse din greceşte, predici la pildele Mântuitorului, predici la minunile 
Mântuitorului. Şi ne-am avut bine. O dată m-am dus la Sibiu, că mi s-a stricat maşina de 
SCrIs, şi m-am dus să repar maşina, şi-am zis: “Maică, până vin să faci o poezie!” Şi când 
am venit, am găsit o poezie faină: 

Doamne, încă să nu-mi dai 

Frumuseţile din Rai 

Şi încă nu-mi dărui 

Ale slavei bucurii 

Nu mă-ndemn încă să-ţi cer 

Fericirile din cer 

Până când prin lume-ţi duci 

Tu povara Sfintei Cruci 

Până când însângerat 


Şi lovit şi înspinat 

Treci pe calea cu dureri 
Fericire cum să-ţi cer? 
Dă-mi, Stăpâne, Crucea Ta 
Şi mă-nvaţă-a-o purta 

Şi în inimă cu jale 

Dă-mi durerea Maicii Tale 
ŞI în piept cu frângere 
Dă-mi a Maicii plângere 
Dă-mi, Stăpâne, să-Ţi sărut 
Urma paşilor în lut 

Şi mai dă-mi cu sârg 
S-alerg, tălpile să Ţi le şterg 
Cu iubirea mea duioasă 

Ca femeia păcătoasă. 


Aşa mult mi-a plăcut! 

Şi după aceea, odată, când făceam pâine, şi frământam pâine, a venit pe-acolo şi 
imediat a făcut o poezie: 

Doamne, Sfântul Tău Cuvânt 

Este pe acest pământ 

Aluat pe care-L pui 

În făina gândului 

Şi faci gândul să dospească 

Dospitura cea cerească 

Tu, Care toate le poţi 

Pentru toate pentru toţi 

Pune-n mine aluat 

Să dospesc neîncetat 

Şi preasfântul Tău Cuvânt 

În covată să-l frământ 

Şi-n cuptorul cel cu foc 

Al durerilor, să-l coc 

Şi să fac sfinte prescuri 

Pentru cuminecături. 


O carte care va apare acum - cred că este şi tipărită deja la Timişoara, cu 
conferințele pe care le-am ţinut la Timişoara, 15 conferinţe, va fi intitulată Prescuri 
pentru cuminecături. De aici am luat ideea pentru titlul “Prescuri pentru cuminecături”. 

Î: Părinte, iertaţi-mă că vă întreb, 

Î: Părinte, cunoaşteţi nume ca, eu ştiu, eventual maica Teodosia, care ar putea fi 
înscrise pe o eventuală listă de aşteptare a canonizărilor în Biserica Ortodoxă Română? 

R: Nu. 

Î: Deci nici maica Teodosia? Nici părintele Arsenie Boca? 

R: Nici. Dragă, maica Teodosia a fost un talent, dar era o femeie dificilă. Aşa că eu 
nu 0 recomand. 

Î: Dar ştiţi că se spune despre Sfântul Vasile cel Mare că era un om foarte dificil? 

R: Dragă, asta-i altceva. Eu nu o compar cu nimeni, dar eu ştiu, eu, de exemplu, am 
recomandat-o unor creştini din Braşov să o ajute, şi le-am spus: “Dar fiți atenţi că maica-i 
dificilă”. Şi ei au luat-o aşa dificilă cum era şi au ajutat-o. Şi au suportat ceea ce era de 

suportat, dar în sfârşit, ea, cu infirmitatea ei, era dificilă. Era dificilă, ca fel de a vedea 
lucrurile, de a gândi, de a... 

Î: Nici părintele Arsenie Boca? 

R: Părintele Arsenie Boca a fost un om cu o înzestrare nativă excepţională. A fost o 
personalitate puternică, a fost un om ca şi care eu n-am mai întâlnit pe altcineva lucrând 
în Biserică. Adică, fiind călugăr, fiind preot, a avut un ascendent, a avut o capacitate de a 
mişca masele, a avut nişe lucruri pe care de fapt le întâlneşti şi la altfel de oameni, care 
nu sunt angajaţi în Biserică. De exemplu, Corneliu Zelea Codreanu a fost un om cu 
personalitate puternică. A mişcat o ţară întreagă, fără să fie un om religios. Aşa că acestea 
sunt nişte lucruri care nu sunt rezultatul unor eforturi, ci sunt nişte lucruri pe care le-au 
adus oamenii în această lume. Dacă eu aş vrea să fiu ca părintele Arsenie sau ca Corneliu 
Zelea Codreanu, nu pot să fiu. De ce nu pot să fiu? Pentru că nu sunt înzestrat de la 
Dumnezeu cu astfel de capacităţi. Deci ei nu şi le-au câştigat printr-un efort din acesta de 
asceză. Nu zic că părintele Arsenie, de exemplu, nu a fost un om care nu a tras de el. 
Sigur că a tras şi el de el. Când l-am întâlnit eu pe părintele Arsenie avea nişte mâini 
bătătorite , de aşa ceva mai rar. Mie totdeauna mi-au plăcut mâinile bătătorite. Şi dacă-mi 
aduc aminte de mâinile bătătorite ale părintelui Arsenie, ştiu că nu a stat degeaba. Deşi, 
când l-am întâlnit a doua oară nu mai avea mâini bătătorite, că nu a mai avut unde a le 
bătători. Deci eu cred că părintele Arsenie a tras şi de el însuşi. Dar pe mine nu m-a 
copleşit niciodată părintele Arsenie, aşa, să zic: “Domnule, uite un om de acesta îmi 
trebuie mie!”. Mie mi-a convenit mai mult părintele Serafim, pentru că a fost potrivit 
pentru trebuinţele mele personale, însă părintele Serafim nu a fost o personalitate 
puternică, dar a fost un om sincer, un om odihnitor, un om liniştit, un om învăluitor, un 
om care te făcea să te simţi bine în preajma lui. Dar, dacă bătea un cui, de exemplu, ori îl 
strâmba, ori trebuia să-l scoţi şi să-l baţi altfel. 

Î: Dar asta nu este impediment la sfinţenie. 

R: Nu este impediment la sfinţenie, dar vreau să spun că era o altfel de structură. Şi- 
apoi să ştii că, de exemplu, părintele Serafim pe mine m-a impresionat în felul acesta, şi 
ne-a ajutat, şi mi-a plăcut. Dar era la noi la mănăstire, un părinte care acum-i la Sfântul 
Munte, părintele Modest Mircea. Acesta - Dumnezeu să-i ajute - se tot uita la mine cum 
de-l apreciez eu aşa de mult pe părintele Serafim. 

Î: Dar de ce nu este canonizabil părintele Serafim? După părerea Sfinţiei Voastre? 

R: Dragă, eu nu ştiu că este canonizabil sau că nu este canonizabil, dar eu personal 
m-am bucurat de părintele Serafim aşa cum a fost. Eu ziceam: “Părinte, noi vă ţinem pe 
Sfinția Voastră ca pe un sfânt”, şi zicea: “Mă, te bat”; “Da, da, părinte. Vă ţinem ca pe un 
sfânt”, “Mă, vrei să te bat” făcea; “Dar ce sunteţi?”, “Un amărât de păcătos” făcea; “Dar 
ce păcate faceţi?”. Nu mai ştiu ce păcate face, că nu făcea nici un păcat. Adică el era un 
om - Dumnezeu să-l odihnească - era un om spontan. Avea ceva copilăresc în el. În 
ultima vreme cam uita, şi nu mai prea făcea legături. Zicea “Copile! Eu mă bucur de 
succesele tale cum mă bucur de succesele mele”. Şi eu ştiam că este aşa. Adică nu era un 
om cu invidie. Nu puteai să aranjezi cu el... Aveam un părinte acolo la noi la mănăstire, 
părintele loan Dinu, un om rău domnule, şi zicea către părintele Serafim, îl întreba un 
lucru, şi părintele îi răspundea, după aceea îl mai întreba, ca la securitate, îl mai întreba şi 
a doua oară acelaşi lucru. Şi îi răspundea părintele altfel, dar nu că voia să-i spună altfel; 
el nu mai ştia ce-a răspuns şi aşa era. Şi zicea părintele Dinu: “Vicleanul! Că l-am 
întrebat din nou şi-a zis aşa, şi-acum zice aşa. Păi cum e acum?”. 

Aşa că opiniile sunt diferite, deci nu te poţi lua după treaba asta. Dar mie, aşa ca om, 
părintele Serafim mi s-a pus la suflet. Eu aş vrea să mă întâlnesc cu el în toată ziua. Ne şi 
întâlneam. Şi venea la mine la chilie, câteodată, acum mai pe sfârşitul vieţii, noaptea pe la 

două. Doar nu mergeam la biserică aşa de noapte: “Copile! Nu mergem la biserică?”. 
Ziceam: “Părinte! Păi numai la Paşti mergem aşa devreme”. Dar zicea: “lartă-mă. lartă- 
mă”. Păi eu îl iertam, că mă culcam şi-mi venea somnul imediat, nu mă deranja; mă 
aranjam eu la loc. Dar asta, ştii, mi se pare curios. 

Î: Când spuneaţi că-l ţineţi de sfânt, glumeaţi? Acum nu-l ţineţi de sfânt? 

R: Pe cine? 

Î: Pe părintele Serafim. 

R: Eu ziceam că-l ţin de sfânt, aşa mai glumeam cu el. Acum, adevărul este că eu 
oricum m-am bucurat de părintele. Dar chiar aşa ca să zic că este sfânt, parcă-i cam mult. 

Î: Nici părintele Paisie Olaru? 

R: Nu-l ştiu eu pe părintele Paisie Olaru, nu l-am cunoscut de-aproape, ca să-l ştiu. 
Am o scenă din viaţa părintelui. Odată m-am dus la Sihăstria şi-am vrut să mă spovedesc, 
şi m-a refuzat. Dar de fapt aşa făceau părinţii pe-acolo. Erau şi prea ocupați şi n-aveau 
vreme de toţi câţi vroiau să se spovedească la ei. Şi, în sfârşit, eu m-am spovedit la alt 
părinte, şi după aceea îi cam părea rău la părintele Paisie, că dacă ştia, poate până la urmă 
tot mă spovedea. Eu n-am luat-o în seamă treaba asta ca ceva rău. Când m-am întâlnit 
ultima dată cu el, în 87 - asta a fost a doua oară, deci - era pe pat. Îşi rupsese piciorul şi 
stătea pe pat, şi de pe pat mi-a citit o rugăciune. Şi eu am stat aşa, cu capul aproape, şi el 
aşa s-a bucurat că s-a întâlnit cu mine, că eu nu știu de ce s-a bucurat, că nu se bucură 
toţi. Şi aşa îmi ţinea mâinile pe după cap, aşa cum stăteam eu cu capul plecat, şi atâta s-a 
bucurat omul acesta de nu ştiu cine s-a mai bucurat de mine cum s-a bucurat el atunci de 
mine. E o scenă, e un fapt, dar aşa în ansamblu, e mult să zici că omul acesta e sfânt. Nu 
ştiu dacă. Trebuie să ai nişte temeiuri, nu aşa că-ţi vine ţie că no, îi sfânt. 

Î: Părintele Dometie de la Râmeţ? 

R: Nu l-am cunoscut. 

Î: Părinte, ne-aţi spus despre maica Teodosia, despre părintele Arsenie. E mult dacă 
vă cerem să ne spuneţi ceva despre dumneavoastră? Despre începuturile dumneavoastră? 

R: Apoi despre mine, n-am ceva deosebit de spus. Despre mine poate vor spune 
alţii, vor exagera alții despre mine. Eu am început, m-am trezit în lumea aceasta, în sfera 
aceasta, a gândirii religioase. Însă v-am spus că am fost rău, aşa că deja aveţi nişte 
elemente, nu? Cum zicea buna: “Hoheriule şi mişelule!”. Sau aveam o vecină acolo, îi 
zicea nănaşă la mama, dar nu mama era nănaşa, ci soacra lui mama, mama lui tata. Şi 
făcea: “Nănaşe, acesta nu este botezat bine !”. Să-l duci la popa să-i mai citească ceva, că 
nu i le-a zis toate. Acestea sunt începuturile mele. Ştiu că am fost lacom de bani. M-am 
dus odată, când ne-o dus părinţii mei la Maglavit - tata m-a dus, a stat cu mine vreo 
câteva zile - şi a zis tata că: “Hai să punem doi lei de la tine. Să punem că poate se 
primeşte”. Parcă şi-acum îmi pare rău după banii ăia. Aşa mi-a părut de rău. Nu ştiu de ce 
am fost aşa lacom, cu cine oi fi semănat, cu buna poate. Aveam o bunică, şi eu eram la un 
târg, la Ocna Sibiului - eram copil aşa de 8-9 ani. Ne-am dus la târg, la Ocna. Și unul 
striga pe acolo: “Limonată! Limonată! Un leu paharul”. Eu am vrut limonată. No, mi-a 
cumpărat de un leu, am băut limonată. Şi după aceea a strigat tot acela: “Sirop de 
zmeură”. Şi-am vrut şi de-ăla. Şi vine buna: “Nu, c-ai mai băut de acela”, şi nu ştiu ce. Şi 
el strigă, de acolo - acela cu limonata, cu siropul -: “Uite la bătrâna cât e de zgârcită!”. 
Aşa c-oi fi semănat cu cineva. Buna, dacă zicea cineva de vreun nepot că seamănă cu ea 
zicea: “Numai de-ar semăna cu mine, că-i bine”. 

Î: Părinte, se poate ca prin faptele noastre să ne afectăm copii. Deci, mă refer chiar 
la handicapuri fizice şi psihice? 

R: Nu ştiu. Lucrurile acestea sunt din înlănţuiri. Citiţi la părintele Arsenie “Ereditate 
şi spirit”, că acolo face el nişte aprecieri în legătură cu asta. Părintele Arsenie a avut şi 

preocupări de medicină, şi el a făcut nişte legături pe care alţii fără preocupări din acestea 
nu le fac. Nu găseşti în toată literatura creştină aprecieri de felul acesta, dar la părintele 
sunt nişte aprecieri în sensul acesta, că părinţii răspund de copii. De exemplu, cineva a 
întrebat de o persoană bolnavă pe părintele Arsenie, şi el a zis: “Părinţii ei au vină asupra 
ei”. Făcea părintele nişte aprecieri pe care alții nu le făceau. De ce? Pentru că avea 
preocupări de felul acesta. Noi ne angajăm cu toate ale noastre, cu capacitatea noastră şi 
rezultatele sunt cele care le vedem. Nimeni nu doreşte să aducă copii deficitari şi 
deficienţi în lumea aceasta, dar uite că sunt, şi suntem, şi ce să facem? Ne ducem viaţa pe 
care o avem. 

Î: Ne puteţi spune un cuvânt despre bărbăţie, despre personalitate şi despre nevoia 
ca fiecare din noi să avem o taină, eventual să o ştie numai duhovnicul. 

R: Bineînţeles că se poate, cum să nu. Bărbăţia o are fiecare cum este structurat de 
Dumnezeu. Sunt unii oameni care-s puternici, ca structură, ca viaţă; sunt alţii care-s mai 
puţin angajaţi. Nu toţi oamenii sunt la fel. Acestea sunt nişte lucruri pe care nu le poate 
determina omul. Degeaba vreau să fiu eu ca părintele Serafim. Nu pot să fiu ca el, că mi- 
a spus el de ce nu pot să fiu ca el. Inima mea e mai slabă. Gata! Eu lucrez cu capacitatea 
mea. Zicea părintele câteodată, dacă nu eram de-o părere cu el, că: “Mă, tu...” nu ştiu ce, 
şi-apoi eu ziceam: “Părinte, ce vreţi să fie aici: doi Serafimi sau un Serafim şi-un 
Teofil?”. Adică, dac-aveam opinii diferite însemna că nu eram unul, ci erau doi. Bine, dar 
aşa, de certat, nu ne-am certat niciodată, că n-aveam de ce. Şi ce-am mai constatat? 
Prietenii părintelui erau şi prietenii mei, şi prietenii mei erau prietenii părintelui. Când 
venea un prieten al părintelui, mă căuta totdeauna şi pe mine. Dacă venea un prieten al 
meu, se interesa de părintele Serafim, şi îl căuta şi vorbea cu el, şi era părintele foarte 
revărsător. Râdea părintele Serafim aşa cu o poftă, de gândeai că se desface. A fost un om 
sincer, un om cumsecade. Să dea Dumnezeu să fie mulţi, mulţi ca el. 

Î: Nici râsul nu este un impediment la sfinţenie! 

R: Bineînţeles. N-am zis că acestea sunt impedimente, ci vreau să spun că nu aş 
avea nimic împotrivă să fie părintele Serafim numărat în rândul sfinților, numai că eu 
personal nu-mi pot lua răspunderea aceasta să zic: “Aveţi grijă că părintele Serafim nu 
trebuie neglijat”. Adică în sensul acesta, eu, dacă recomand ceva, trebuie să am siguranţa. 
Nu pot să zic că nu mi-ar conveni, sau că sfinţii ar trebui să fie altfel de cum a fost 
părintele Serafim. Dacă-i omul sincer, într-un fel e şi sfânt, nu? 

Î: Părintele Arsenie Boca a avut harisme speciale? 

R: Nu ştiu dacă a avut harisme speciale. 

Î: Se tot spune că făcea minuni, că era văzător cu Duhul. 

R: Părintele Arsenie ştia anumite lucruri - de unde le ştia, nu ştiu -, el ştia anumite 
lucruri şi făcea uz de ele. Când se nimerea, spunea nişte verdicte pe care nimeni nu le 
spunea: sau nu îndrăznea să le spună, sau nu le ştia. Ori el spunea dintr-o dată. Numai ce 
se întâmplă? Părintele se ocupa şi de nişte lucruri de care nu trebuie să se ocupe cineva. 
Anume: mergea cineva la el şi zicea: “Părinte, uitaţi, vorbesc cu o fată. Aş vrea să ştiu 
dacă e bine sau nu e bine să mă căsătoresc cu fata respectivă? “. Era un preot, un candidat 
la preoţie. Şi părintele a zis: “Mă, n-o lua”. No bun, nu a luat-o. s-a dus cu alta, şi 
părintele a zis: “Ia-o”. Şi a luat-o. dar nu a fost aşa de bine cum a gândit el că va fi dacă 1- 
a recomandat-o părintele Arsenie, şi nu a dus-o bine. Şi-i tot părea rău că de ce nu s-a 
căsătorit cu aceea care a zis părintele să n-o ia. Deci, sunt nişte lucruri care nu ştiu dacă 
totdeauna îi bine să le zici. Eu am spus că dacă mă căsătoream nu-ntrebam pe nimeni. 
Dacă-mi plăcea fata, hai la cununie. Întrebi, te încurcă şi îţi faci probleme după aceea. 
Părintele mai cunoştea, de exemplu, cum era el şi-un om care a făcut artă, pictură, ştia şi 
de pe fizionomie despre patimile care îl luptau pe om sau care-l stăpâneau pe un om. ŞI- 

avea curajul acesta de a spune: “Bă, uite, n-o să trăieşti bine cu cutare”. 

Despre avantajele ortodoxiei 


Joi, 23 iulie 1998 


În numele Tatălui şi al Fiului şi al Sfântului Duh Amin. 

Cinstiţi părinţi, iubiţi fraţi, iubiţi credincioşi, pentru seara aceasta am anunţat că voi 
vorbi despre adevărurile de credinţă ale bisericii noastre ortodoxe, adevăruri contestate de 
cei care nu sunt de o credinţă cu noi, de cei pe care noi îi numim eterodocşi, adică străini 
de ortodoxie. 

Duminică, înainte de a pleca încoace, la noi la mănăstire la Sâmbăta, a venit un 
preot cu un grup de credincioşi dintr-un sat de pe lângă Braşov, care m-a rugat să le spun 
credincioşilor unele lucruri contestate de sectari; zicea că acolo în parohia lor sunt două 
case de rugăciuni, una de creştini după Evanghelie şi una de penticostali. M-am 
conformat şi le-am spus câte ceva credincioşilor care au venit atunci, dar m-am gândit că 
şi aici ar fi bine să stăruim cu gândul asupra unora din adevărurile de bază ale credinţei 
noastre, care sunt gândite altfel de cei care cred altfel decât noi. 

Cel dintâi adevăr de credinţă în privinţa căruia gândurile altora se deosebesc de 
gândurile noastre este cinstirea Maicii Domnului. E foarte curios că oameni care se 
socotesc slujitori lui Dumnezeu şi doritori de Dumnezeu şi cinstitori ai Mântuitorului 
nostru lisus Hristos pot să separe pe Domnul Hristos de maica lui, de Maica Domnului. 

Noi suntem cinstitori ai Maicii Domnului. Am putea zice că am cinstit-o pe Maica 
Domnului înainte de a şti ceva despre cinstirea Maicii Domnului. Pentru că aceasta ţine 
esenţial de ortodoxie. Nu se poate să fii ortodox şi să nu fii cinstitor al Maicii Domnului 
şi mai ales nu se poate să-l slujeşti Domnului Hristos în ortodoxie fără să te raportezi şi la 
Maica Domnului. 

Slujbele bisericii noastre sunt în aşa fel alcătuite încât Maica Domnului are un loc 
central, un loc lângă Domnul Hristos. Pomeniri, liste de sfinţi se fac în felul următor: 
“Hristos, Adevăratul Dumnezeul nostru, pentru rugăciunile Preacuratei Maicii Sale, cu 
puterea cinstitei şi de viaţă făcătoarei Cruci, cu rugăciunile Sfântului, slăvitului Prooroc 
Înaintemergător şi Botezător Ioan, ale sfinţilor, slăviţilor şi întru tot lăudaţilor Apostoli, 
ale sfinţilor, bunilor biruitori mucenici, ale Preacuvioşilor şi de Dumnezeu purtătorilor 
părinților noştri ş.a.m.d.. 

Deci, după Domnul Hristos întâi este Maica Domnului. Foarte multe sunt alcătuirile 
cinstitoare pentru Maica Domnului. Eu îmi aduc aminte, când eram copil, am învăţat o 
rugăciune către Maica Domnului pe care o spuneam şi pe care n-o înţelegeam. Şi cred că 
aşa se întâmplă cu toţi copii, pentru că nu putem înţelege în copilărie lucruri care nu sunt 
alcătuite pentru copii; nu înţelegem nici noţiunile ca atare, dar cu vremea, înaintând cu 
viaţa şi cu înţelegerea, ne dăm seama de comorile de gândire ale ortodoxiei. De pildă, o 
alcătuire ca aceasta: “Spăimântatu-s-au toate de dumnezeiască mărirea ta, că tu, Fecioară 
neispitită de nuntă, ai avut în pântece pe Dumnezeu Cel peste toate şi ai născut Fiu pe Cel 
fără de ani, Care dăruieşte pace tuturor celor ce te laudă pe tine”. 

E o alcătuire pe care, de fapt, o auzim la Sfintele Slujbe, pe care poate de multe ori 
nu o băgăm în seamă, pentru că apare în grupuri de idei care vine unele peste altele şi nu 
putem să ne dăm seama de valoarea acestor alcătuiri. Dar, luate separat şi gândite, ne 

dăm seama de însemnătatea acestor lucruri. De pildă: “ Spăimântatu-s-au toate de 
dumnezeiască mărirea Ta”. Vorbim cu Maica Domnului direct, aşa cum vorbim cu 
Dumnezeu, aşa cum vorbim cu Domnul Hristos, aşa cum vorbim şi cu alţi sfinţi direct, 
şi-i spunem Maicii Domnului ceva, îi spunem că are mărire, că mărirea e dumnezeiască, 
că mărirea ei e cunoscută, recunoscută, că cei care au minte omenească şi minte 
îngerească se uimesc de mărirea Maicii Domnului. “Spăimântatu-s-au toate de 
dumnezeiască mărirea Ta, că tu, Fecioară, neispitită de nuntă” — fecioară ai născut şi 
fecioară ai rămas Maica Mântuitorului - “ ai avut în pântece pe Dumnezeu cel peste toate 
şi ai născut fiu pe Cel fără de ani” — pe cel care nu are vârstă, Cel care-i mai presus de 
minte şi de cuvânt. 

Într-o altă alcătuire zicem, vorbind cu Maica Domnului: “Pe tine Maica lui 
Dumnezeu cea mai presus de minte şi de cuvânt care ai născut negrăit sub ani pe Cel fără 
de ani, credincioşii cu un gând te mărim”. Dumnezeu care S-a născut din Preasfânta 
Fecioară Maria îi dă Maicii Domnului calitatea de Maică a Domnului şi calitatea de 
Născătoare de Dumnezeu. Deci: “Ai născut pe Dumnezeul cel peste toate, Cel ce 
dăruieşte pace tuturor celor ce te laudă pe tine”. Deci noi ca lăudători ai Maicii Domnului 
avem pace de la Mântuitorul nostru lisus Hristos Care S-a născut din ea, pentru că Maica 
Domnului a născut pe Mântuitorului nostru lisus Hristos ca Om, nu simplu, ci ca 
Dumnezeu. Adică Fiul lui Dumnezeu, Care înainte nu era şi om, S-a făcut om — deci nu 
mai este Dumnezeu simplu, ci este Dumnezeu-om — şi omul Care S-a născut din Sfânta 
Fecioară Maria nu este om simplu, ci este om unit cu Dumnezeu, de aceea Maica 
Domnului este Născătoare de Dumnezeu. 

Pentru noi lucrurile acestea sunt fireşti. Vin însă alţii care gândesc altfel şi nu zic aşa 
cum zicem noi, nu o cinstesc pe Maica Domnului, nu se raportează la Maica Domnului, 
nu o laudă pe Maica Domnului şi nu se minunează de Maica Domnului şi printre altele 
spun că Maica Domnului este o femeie ca toate femeile. Parcă îţi e şi groază să rosteşti 
aşa ceva. Eu cred că cineva care e luminat de Duhul Sfânt nu poate să facă altceva decât 
ce-a făcut Sfânta Elisabeta, plină fiind de Duhul Sfânt, când s-a întâlnit cu Preasfânta 
Fecioara Maria, care îl purta în pântecele ei pe Mântuitorului lumii şi care a zis: 
“Binecuvântată eşti tu între femei şi binecuvântat este rodul pântecelui tău. Şi de unde 
mie cinstea aceasta, ca să vină Maica Domnului meu la mine?” (Luca 1, 42-43). 
Cuvintele acestea sunt cuvinte spuse sub inspirația Duhul Sfânt. Cine zice altfel nu are 
lumină de la Duhul Sfânt, nu are îndrumare de la Duhul Sfânt. Cuvintele Sfintei Elisabeta 
se potrivesc cu cuvintele pe care le-a spus îngerul binevestitor când i-a spus Preasfintei 
Fecioare Maria că va naşte pe Mântuitorul şi când i-a zis întâmpinând-o: “Bucură-te cea 
plină de dar, Domnul este cu tine. Binecuvântată eşti tu între femei”. (Luca 1, 28) 

Dacă lucrurile acestea sunt aşa de lămurite e curios cum pot venii oamenii să spună 
că Maica Domnului este o femeie ca toate femeile. Fără îndoială că este şi femeie ca toate 
femeile, pentru că dacă nu ar fi fost femeie ca toate femeile nu ar fi putut naşte un fiu. 
Dar este mai presus decât oricare dintre femei, pentru că îngerul binevestitor şi Duhul 
Sfânt au spus: “Binecuvântată eşti tu între femei”. Aceasta ar fi o temelie teologică a 
cinstirii Maicii Domnului. Însă noi trebuie să recunoaştem că n-am pornit cu temeiuri 
teologice la cinstirea Maicii Domnului, ci am pornit cu practica cinstirii Maicii 
Domnului. Pentru noi este firesc acest lucru. E firesc să facem ceea ce au făcut alții 
dinaintea noastră, ceea ce au făcut părinţii noştri, ceea ce au făcut bunicii noştri. E firesc 
să ne gândim la Maica Domnului cu evlavie. E firesc să spunem cuvinte cinstitoare 
pentru Maica Domnului, cuvintele bisericii, cuvintele luate din vuietul Duhului, din ceea 
ce dă Duhul Sfânt, şi mergem înainte cu această încredințare. Cei care nu gândesc ca noi, 
ci gândesc altfel nu s-ar putea zice că sunt împotrivitori faţă de Maica Domnului, numai 

că nu sunt cinstitori ai Maica Domnului. Însă pentru noi, cinstirea Maicii Domnului este 
o chestiune esenţială. Nu poţi fi ortodox dacă nu eşti cinstitor al Maicii Domnului. E 
adevărat că printre cinstitorii Maicii Domnului de multe ori sunt unii care exagerează. 
Cunoaşteţi expresii ale credincioşilor care zic: “Mi-a ajutat Maica Domnului”, în loc să 
zică: “Mi-a ajutat Domnul Hristos”. Eventual să zică: “Mi-a ajutat Domnul Hristos” prin 
rugăciunile Maicii Domnului. Sunt apoi credincioşi care zic, de pildă: “Doamne, Maica 
Domnului”. Nu e corect. Nicăieri într-o carte de slujbă, într-o carte de rugăciuni, nu 
găsim “Doamne, Maica Domnului”. Cuvântul “Doamne” se foloseşte doar în legătură cu 
Dumnezeu Tatăl, la Dumnezeu Fiul, la Dumnezeu Duhul Sfânt, dar numai în legătură cu 
persoanele Sfintei Treimi. Maica Domnului este cinstită de noi după rânduiala Bisericii, 
cu cuvintele Bisericii, fiind mijlocitoare. La rugăciunile pe care le adresăm Maicii 
Domnului când spunem: “Preasfântă Născătoare de Dumnezeu miluieşte-ne pe noi”. 
Cerem ajutor Maicii Domnului, cerem mijlocirile Maicii Domnului, intervenţia Maicii 
Domnului. Ne raportăm la Maica Domnului, aducându-i cinstirea cuvenită: “Cuvine-se 
cu adevărat, să te fericim pe tine, Născătoare de Dumnezeu, cea pururea fericită şi prea 
nevinovată şi Maica Dumnezeului nostru”, cuvinte despre care se ştie că au fost aduse din 
cer pe pământ pentru cinstirea Maica Domnului, la Sfântul Munte, unde i s-au dictat unui 
călugăr şi care s-au răspândit împreună cu alcătuirea Sfântului Cosma Melodul: “Ceea ce 
eşti mai cinstită decât Heruvimii şi mai mărită fără de asemănare decât Serafimii, care 
fără stricăciune pe Dumnezeu Cuvântul ai născut, pe tine cea cu adevărat Născătoare de 
Dumnezeu, te mărim” şi au circulat în Biserica noastră. 

De obicei noi ne gândim la Maica Domnului în legătură cu Domnul Hristos şi la 
Domnul Hristos în legătură cu Maica Domnului. Alcătuirile de la slujbele noastre chiar 
unesc gândul la Maica Domnului cu gândul la Domnul Hristos şi invers. M-aş gândi la o 
alcătuire pe care o întâlnim Duminica la sfârşitul Utreniei: “Preabinecuvântată eşti 
Născătoare de Dumnezeu Fecioară, căci prin Cel Ce S-a întrupat din tine, iadul s-a robit, 
Adam s-a chemat, blestemul s-a pierdut, Eva s-a mântuit, moartea s-a omorât şi noi am 
înviat. Pentru aceasta cântând strigăm: Bine eşti cuvântat Hristoase Dumnezeul nostru, 
cel ce bine ai voit aşa, mărire ţie”. Deci deodată privim pe Maica Domnului şi pe 
Mântuitorul Hristos. Pe Maica Domnului o numim “preabinecuvântată”, iar pe 
Mântuitorul nostru lisus Hristos ÎL întâmpinăm cu cuvintele: "Bine eşti cuvântat”. 
Spunem despre Maica Domnului că Fiul ei e Domnul Hristos Care a fost pricina unor 
binefaceri de care ne-am învrednicit noi. “Prin Cel Ce S-a întrupat din tine” — vorbim noi 
cu Maica Domnului, spunem că iadul s-a robit. ladul există în continuare, dar cu 
împuţinare, cu înghesuire. În iad nu mai ajung toţi în mod obligatoriu. Merg în iad numai 
cei vrednici de iad şi de aceea putem zice că iadul s-a robit. Sfântul loan Gură de Aur, în 
cuvântul său de la Paşti zice vorbind cu Domnul Hristos: “Iadul s-a amărât 
întâmpinându-te pe Tine jos”. S-a amărât că s-a stricat, s-a amărât că s-a batjocorit, s-a 
amărât că s-a legat, s-a amărât că s-a omorât. A luat pământ şi s-a întâmpinat cu Cerul. A 
luat ce a văzut şi a căzut între ce nu a văzut. “Unde-ţi este moarte boldul? Unde-ţi este 
iadule biruinţa? Înviat-a Hristos şi tu te-ai surpat. Înviat-a Hristos şi au căzut dracii. 
Înviat-a Hristos, să se bucure îngerii. Înviat-a Hristos şi viaţa vieţuieşte. Înviind Hristos, 
începătură celor din mormânt s-a făcut”. E un dialog al Sfântului loan Gură de Aur, un 
fel de vorbire cu iadul în care exprimă că iadul s-a robit prin Cel Ce S-a întrupat din 
Maica Domnului prin Fiul lui Dumnezeu Care S-a pogorât la iad. Credinţa noastră este că 
atunci când Domnul Hristos a murit pe cruce şi a fost aşezat în mormânt, cu sufletul 
îndumnezeit s-a pogorât la iad, şi că dumnezeirea era pretutindenea. Deci şi în mormânt 
cu trupul şi în iad cu sufletul şi în Rai cu tâlharul cel mântuit, şi de aceea Fiul lui 
Dumnezeu s-a arătat biruitor al morţii şi a înviat din morţi. 


156 


Într-o altă alcătuire de la slujbele noastre, vorbind cu Domnul Hristos, zicem: “Când 
te-ai pogorât la moarte Cel Ce eşti. Viaţa cea fără de moarte, atunci iadul l-ai omorât cu 
strălucirea Dumnezeirii, iar când ai înviat pe cei morţi din cele de dedesubt — din iad, 
considerându-se iadul ca fiind undeva jos, undeva sub pământ — toate puterile cereşti au 
strigat: Dătătorule de viaţă, Hristoase Dumnezeule, mărire Ţie”. 

Într-o altă alcătuire de la Sfintele Paşti spunem: “Pogorâtu-Te-ai la în cele de mai 
jos ale pământului şi ai sfărâmat încuietorile cele veşnice care ţineau pe cei legaţi 
Hristoase şi precum lona din chit a treia zi ai înviat din mormânt, ai nimicit iadul cu 
lucirea Dumnezeirii cela ce eşti viaţa cea fără de moarte”. Fiul lui Dumnezeu doar în 
firea omenească a putut să moară despărţindu-se sufletul de trup, dar rămânând împreună 
cu dumnezeirea. Atunci iadul l-ai omorât cu strălucirea Dumnezeirii, l-ai nimicit, l-ai 
făcut neputincios, iar când ai înviat pe cei morţi din cele de dedesubt toate puterile cereşti 
au strigat: “Dătătorule de viaţă, Hristoase Dumnezeul nostru, mărire ție”. 

Lucrurile acestea noi le spunem la slujbă nu atât ca să se împlinească o slujbă, ci ca 
să le gândim, să le înţelegem, să ne trăim viaţa în chip superior, să ne închinăm şi să 
învăţăm sfintele slujbe ale Bisericii noastre, fiind prilej de rugăciune şi prilej de 
învăţătură. Dacă cineva e orientat bine, dacă i se atrage atenţia, poate să înveţe de la 
sfintele Slujbe fără să-i predice niciodată cineva cuvânt de propovăduire, ci urmărind 
cuprinsul sfintei slujbe. Iată, de pildă, cele ce v-am spus sunt alcătuiri din care poţi învăţa 
ceva. Poţi învăţa că Maica Domnului e mai presus decât heruvimii şi serafimii. Spunem 
lucrul acesta vorbind cu Maica Domnului. Cei care o consideră pe Maica Domnului o 
femeie de rând, o femeie ca toate femeile, înseamnă că nici pe Domnul Hristos nu-L 
preţuiesc. În mod firesc mama cuiva, a oricăruia dintre noi, nu e o femeie ca toate 
femeile, ci e una dintre femei, în înţelesul că față de noi înşine are o raportare specială. 
Tot aşa este mama unui prieten al nostru, al unei rudenii, al unui coleg al nostru. Mama 
oricăruia dintre noi, mama oricărei persoane pe care o cunoaştem are o legătură cu cel pe 
care îl avem în vedere, şi atunci nu mai este o femeie ca toate femeile, ci este o femeie 
care are o situație specială, mama noastră fiind o mama noastră, nu altceva. Se spune că 
un copil s-a pierdut de mama lui şi îşi căuta mama întrebând: “N-aţi văzut-o pe mama? 
N-aţi văzut pe mama?” Şi cineva îi spune: “Măi copile, am văzut o femeie trecând pe 
aici!” Şi el îi răspunde: “Eu nu caut o femeie, o caut pe mama”. Mama e unică. Nu numai 
că mama e unică ci şi soția trebuie să fie unică şi de asemenea şi sora e unică, pentru cel 
care are o soră. Fiecare soră, dacă are mai multe surori, e unică în felul ei, având o 
raportare specială. 

În Sfânta Evanghelie scrie că îngerul binevestitor a cinstit pe Maica Domnului, că 
Sfânta Elisabeta a cinstit pe Maica Domnului care este locaş al Preasfintei Treimi, al lui 
Dumnezeu Tatăl, al lui Dumnezeu Fiul, al lui Dumnezeu Duhul Sfânt. Lucrul acesta îl 
aflăm în Sfânta Evanghelie. Preasfânta Maria, aflând că ar putea să fie mama 
Mântuitorului, a întrebat pe îngerul binevestitor: “Cum va fi aceasta de vreme ce eu nu 
ştiu de bărbat?” (Luca 1,34) - deci nu cunosc cele premergătoare maternității, cum aş 
putea să fiu eu mamă? Atunci îngerul binevestitor i-a descoperit zicând: “Duhul Sfânt Se 
va pogori peste tine şi puterea Celui Preaînalt te va umbri; de aceea şi Sfântul Ce Se va 
naşte din tine Fiul lui Dumnezeu Se va chema”(Luca 1,35). Din aceasta aflăm că Maica 
Domnului este locaş al Sfintei Treimi şi este locaş al Sfintei Treimi pentru că dacă 
Domnul Hristos născându-Se din Preasfânta Fecioară Maria s-a separat de ea după trup, 
totuşi a rămas în legătură cu Maica Domnului pentru că Maica Domnului nu L-a purtat pe 
Domnul Hristos numai în braţele sale, numai în pântecele ei, ci L-a purtat în inima ei, iar 
de inima Maica Domnului Domnul Hristos niciodată nu S-a despărţit. În chip firesc se 
ştie că mamele poartă pe copii lor şi în inima lor. Aşa s-a întâmplat cu Maica Domnului 

şi aşa se întâmplă cu Maica Domnului în veşnicie, unde e Domnul Hristos de faţă acolo e 
şi Dumnezeu Tatăl şi Dumnezeu Duhul Sfânt. Noi o considerăm pe Maica Domnului, 
conduşi în gândirea noastră de Sfânta Biserică, drept locaş al Preasfintei Treimi, iar într-o 
alcătuire de la Sfântul Maslu -— şi care mie îmi place foarte mult — vorbind cu Maica 
Domnului zicem: “Pe tine Preacurată, palat al Împăratului ceresc, ceea ce eşti mult 
lăudată, te rog curăţeşte-mi mintea mea de tot felul de păcate şi o fă locaş înfrumusețat al 
Treimii celei Dumnezeieşti, ca să laud şi să măresc puterea şi mila ta cea nemăsurată, 
fiind mântuit eu netrebnicul robul tău”. Pornim de la încredințarea că suntem robi 
netrebnici ai Maica Domnului. Ne considerăm ca având minte întinată de tot felul de 
păcate şi ştim că în această situație nu putem înţelege măreţiile Maicii Domnului, deci 
n-o putem lăuda cum trebuie pentru măreţiile ei, pentru mila şi puterea cea nemăsurată a 
Maicii Domnului şi de aceea cerem ajutor Maicii Domnului să ne facă “locaş 
înfrumusețat al Treimii dumnezeieşti”. Ştim apoi tot din Sfânta Evanghelie că o femeie a 
ridicat glas din popor şi către Domnul Hristos a zis: “Fericit este pântecele care Te-a 
purtat şi pieptul la care ai supt”(Luca 11,27), cuvinte adresate Mântuitorului nostru lisus 
Hristos, dar având în vedere şi pe Maica Domnului. Am înţeles cu toţii însemnătatea 
cinstirii Maicii Domnului aşa că nu avem ce să învăţăm de la cei ce nu cinstesc pe Maica 
Domnului. 

În legătură cu credința noastră trebuie să pomenim şi despre “puterea cinstitei şi de 
viaţă făcătoarei Cruci”. Noi suntem cinstitori ai crucii Mântuitorului nostru lisus Hristos, 
ne-am pomenit în lumea aceasta făcându-ne cruce. Am învăţat să facem semnul crucii. 
Eu personal nu ştiu când m-au învăţat ai mei să fac semnul crucii şi când mi-au spus să 
duc mâna la frunte şi să zic “În numele Tatălui” şi la piept “şi-al Fiului” şi la umeri “şi al 
Sfântului Duh”. Ne-am pomenit cu asta aşa cum ne-am pomenit cu rugăciunea Tatăl 
nostru, cum m-am pomenit cu Îngerelul. Erau lucruri care ţineau de începuturile vieții 
conştiente. Avem şi rugăciuni care pomenesc crucea Mântuitorului: 

Cruce-n casă, cruce-n masă 

Îngeri împrejur de casă 

Dumnezeu cu noi la masă. 


Sau: 

Cruce-n cer 

Cruce-n pământ 

Cruce-n locul în care mă culc. 

Sau: 

Sfântă cruce — armă dulce — 

Fiu cu mine pe unde m-oi duce. 

Sau: 

Pe Preasfânta cruce-o fac 

Şi mă culc noaptea cu drag 

Şi o fac pe trupul meu 

În numele lui Dumnezeu 

Biserică cerească, cântare îngerească 

Dumnezeu de boale să mă păzească 

Şi să ne mântuiască. Amin. 

Acestea sunt rugăciuni din copilărie, rugăciuni pe care le spuneam seara în prezenţa 
părinţilor, cu care ne sfârşeam ziua, toate acestea ţinând de Ortodoxia noastră. Părinţii 
tatălui meu nu ştiau carte, erau mulți oameni pe vremea aceea care nu ştiau carte, nu ştiau 
nici să-şi scrie numele, dar aveau evlavie. Ştiau rugăciuni, se rugau mai mult decât 

oamenii care astăzi ştiu carte, dar nu mai au preocupări de evlavie. Nu aveau temeiuri 
teologice pentru împlinirea unor lucruri de exemplu pentru Post sau pentru mergerea la 
Biserică. Nici nu îi interesa. De exemplu, am întrebat-o pe bunica mea: “Mamă tână”, de 
ce mergem la Biserică?” Şi ea zicea: “Apoi cum să nu mergem la Biserică, că doar aşa 
estelegea?”. “De ce postim?” - “Cum să nu postim, că doar aşa estelegea?”. Erau nişte 
lucruri de la sine înţelese. Apoi au venit prin sat unii care s-au socotit deştepţi şi le-au zis 
oamenilor că n-are rost să posteşti. Posteşti când vrei tu să posteşti, nu miercurea şi 
vinerea. Bineînţeles că oamenii care au ştiut de legea lui Dumnezeu, care au ştiut de 
tradiţie, care au ştiut că s-au pomenit în lumea aceasta cu nişte gânduri, n-au stat de vorbă 
cu ei. 

Eu le mai spun acum la oameni — mai ales că acum pe la blocuri vin Martorii lui 
Iehova care sunt tare înfigăreți, băgăcioşi şi sună la oameni să le spună mesaje de la 
Domnul Hristos — să zică către unul din acesta când vine la ei: “No hai aici să stăm de 
vorbă. Zi după mine: Cuvine-se cu adevărat”, şi o să vadă că sigur n-o să zică. Când îl 
vezi că cârneşte, să nu stai de vorbă cu el. De ce să stai de vorbă cu unul care nu este 
cinstitor al Maicii Domnului? În Pateric se spune că s-a dus la un Părinte un drac în chip 
de călugăr şi a bătut la uşă să intre şi părintele a zis: “Zi: Slavă Tatălui şi Fiului şi 
Sfântului Duh. Şi el a zis: Şi acum şi pururea şi în vecii vecilor. Amin.”. Şi nu l-a primit 
călugărul; a zis că dacă nu zice “Slavă Tatălui şi Fiului şi Sfântului Duh” n-are ce vorbi 
cu el... Şi a dispărut vrăjmaşul. 

Deci nu l-a lăsat să intre şi tot aşa să nu îi lăsăm să intre nici noi pe oamenii care se 
țin că-s buni, că-s martorii lui Dumnezeu, dar nu sunt de credinţa noastră. Dar să ştiţi că 
noi suntem mai martori decât “martorii”, numai că dăm altfel de mărturie. Nici nu poţi să 
nu fii martor al lui Dumnezeu. 

Domnul Hristos, când S-a înălţat la cer, a zis ucenicilor: “Îmi veţi fi Mie martori în 
Ierusalim şi în toată Iudeea şi în Samaria şi până la marginea Pământului”(Fapte 1,8). Şi 
ucenicii au dat mărturie despre Domnul Hristos şi dăm şi noi mărturie. Dar cum dăm 
mărturie? Eventual cu viaţa noastră cât putem, cu sărbătorile vieţii noastre, pe care ei nu 
le au. Noi avem sărbătoarea naşterii Maicii Domnului, învierea Domnului Hristos, avem 
mărturie despre pogorârea Duhului Sfânt şi ei nu au aşa ceva. Deci noi suntem mai 
martori decât ei, numai că noi nu ne batem în piept că suntem martori. De ce? Pentru că 
suntem ortodocşi, iar dacă suntem ortodocşi avem tot ce au alţii şi punem accent pe toate 
lucrurile. De exemplu, baptiştii accentuează botezul. De ce? Acesta este specificul lor. 
Dar şi noi zicem: “Cred şi într-un botez spre iertarea păcatelor”. Ne botezăm şi credem în 
botez. Am putea zice că şi noi suntem baptişti, numai că nu suntem baptişti ca baptiştii. 
Alţii sunt creştini după Evanghelie. Nu poţi fi creştin dacă nu ţii seama de Evanghelie. 
Alţii sunt Penticostali, cu darurile Rusaliilor, cu vorbirea în limbi. acestea sunt nişte 
aiureli pentru că încă pe vremea Sfântului loan Gură de Aur nu erau vorbitori în limbi 
străine, ci fiecare aduceau mărire lui Dumnezeu în limba lui, pentru că până la urmă şi cei 
care vorbeau în limbi, vorbeau în limbi “spunând măririle lui Dumnezeu”(FA 2,11). sigur 
că şi noi trebuie să vorbim într-o limbă nouă. Dar cum? Să lipsească din vocabularul 
nostru spurcăciunile şi vorbele urâte, necuviinţele şi înjurăturile. Limba creştinului 
trebuie să fie lipsită de acestea şi atunci e o limbă nouă. 

Deci am zis de Sfânta Cruce. De ce punem accent pe Sfântul Cruce? Pentru că cei 
care contestă crucea, care nu cinstesc crucea pe care noi o cinstim şi ne-o facem şi o 
cântăm, zic că nu trebuie cinstită crucea ca prima unealtă cu care a fost chinuit Domnul 
Hristos. Pentru noi crucea este armă asupra diavolului “Doamne, armă asupra diavolului 
Crucea Ta ne-ai dat nouă. Că se îngrozeşte diavolul şi se cutremură, nesuferind a căuta 
spre puterea ei, că morţii ai sculat şi moartea ai surpat. Pentru aceasta ne închinăm 

îngropării Tale şi învierii”. Mai întâi de toate trebuie să ştim că Domnul Hristos S-a 
răstignit de bunăvoie pentru mântuirea noastră. 

Crucea a devenit altar de jertfă şi să nu uităm că Domnul Hristos a lăsat să i se 
pomenească vărsarea sângelui Său când a zis: “Luaţi mâncaţi, Acesta este trupul Meu. 
Beţi dintru acesta toţi, Acesta este sângele meu. Aceasta să o faceţi întru pomenirea 
Mea”(cf. Luca 22, 17-20). Chiar suferinţa a vrut Domnul Hristos să I se pomenească şi 
bineînţeles că şi iubirea arătată prin suferinţă şi atunci noi avem motive, dar înainte de 
orice motive avem practica cinstirii Sfintei Cruci. Avem şi motivul acesta că dacă 
Domnul Hristos a lăsat să 1 se pomenească suferinţa, de ce să nu I se pomenească şi 
crucea ca altar de jertfă? “Crucii Tale ne închinăm Hristoase şi Sfântă Învierea Ta o 
lăudăm şi mărim”. De ce facem legătura aceasta între cruce şi înviere? Pentru că Domnul 
Hristos a înviat din morţi şi pentru că a fost răstignit şi crucea cuprinde şi gândul la 
înviere, nu cuprinde numai gândul la suferinţă, la suferința Mântuitorului. Știind că este 
un altar de jertfă cinstim crucea Domnului: “Crucii Tale ne închinăm Hristoase şi Sfântă 
Învierea Ta o lăudăm şi o mărim. Că Tu eşti Domnul nostru, afară de Tine altul nu ştim, 
numele Tău îl numim. Veniţi toţi credincioşii să ne închinăm Sfintei Învierii lui Hristos, 
că iată a venit prin Cruce bucurie la toată lumea”. Iarăşi Învierea, iarăşi Crucea. 
Totdeauna binecuvântând pe Domnul lăudăm învierea lui: “Că răstignire răbdând pentru 
noi cu moartea pe moarte ai stricat”. 

lată nişte lucruri foarte importante pentru Ortodoxie. Dacă noi ţinem la credinţa 
noastră, nu ne poate clinti nimeni. Dacă nu ţinem, putem să avem şi alte credinţe şi nu 
este bine. Noi avem nişte rânduieli care ne susţin în credinţa noastră. Dacă o să vă duceţi 
vreodată la o adunare sectară veţi vedea că n-au să o pomenească niciodată pe Maica 
Domnului, nu o să-şi facă nimeni cruce, n-o să zică nimeni: “Mărire Tatălui şi Fiului şi 
Sfântului Duh”, pentru că acestea amintesc de cruce şi atunci bineînţeles că nu poate avea 
părtăşie cu ei cine are credinţa noastră şi are rânduielile noastre. 

Noi cinstim pe sfinți ca prieteni ai Mântuitorului nostru lisus Hristos. Domnul 
Hristos a avut prieteni în lumea asta. Ştiţi vreun prieten al Mântuitorului? Sfântul loan 
Botezătorul se considera prieten al Mirelui (cf. loan 3, 29). Domnul Hristos a avut 
prieteni şi pe Lazăr din Betania şi pe surorile lui. Când surorile lui Lazăr au trimis vorbă 
Domnului Hristos că Lazăr este bolnav, acesta a spus ucenicilor săi: “Lazăr, prietenul 
nostru a adormit"(loan 11, 11). Aşa cum în viaţa pământească Lazăr şi Sfântul loan 
Botezătorul au fost prieteni cu Domnul Hristos şi în veşnicie rămân prieteni, pentru că 
nimeni nu se desparte prin moarte de prietenii săi. Când îți moare un prieten nu-l scoţi din 
suflet. ÎL ţii în suflet mai departe şi de aceea sfinţii, fiind prieteni ai Mântuitorului, noi îi 
cinstim ca prieteni ai Lui. 

Să ştiţi că Mântuitorul numai când s-a rugat şi-a făcut vreme să fie singur. În 
general, dacă citim Sfânta Evanghelie, ÎL găsim mereu cu oameni: cu Sfinţii Apostoli, cu 
credincioşi, cu necredincioşi, ca propovăduitor înconjurat de mulţime ca făcător de bine. 
Aşa că Domnul Hristos se bucură că noi îi cinstim pe cei pe care îi cinsteşte şi El. 
Lucrurile acestea sunt bine rânduite. Sfânta noastră Biserică, luminată de Duhul Sfânt, a 
rânduit slujba în care pomenim pe sfinții lui Dumnezeu, pe prietenii Mântuitorului nostru 
lisus Hristos, dar nu numai pe cei care au trecut la cele veşnice ca prieteni, ci îi pomenim 
pe oamenii lui Dumnezeu din lumea aceasta puşi de Dumnezeu ca să-l slujească: preoţii, 
episcopii, diaconii, cu care se face slujbă şi prin care se pot realiza slujbele noastre. 

De aceea noi suntem şi cinstitori ai slujbelor. Avem slujbe anume făcute pentru fel 
şi fel de împrejurări. Mai întâi slujbele din Biserică, slujbele Sfintelor Taine, slujbele 
înmormântării. Cineva s-a dus la o slujbă de sectari şi când s-a întors acasă a fost întrebat: 
“Cum a fost?” - “Păi cum să fie? nu a fost nici o slujbă, am tot aşteptat să înceapă slujba 

şi nu a început nici o slujbă!” În Biserica noastră nu este aşa. Slujba este lucru de 
căpetenie. Spunem în cuvinte că: “Tu eşti învierea şi viaţa şi odihna adormitului robului 
Tău [...] Hristoase Dumnezeul nostru şi Ţie mărire Îţi înălțăm”. De ce înălțăm mărire 
Mântuitorului la înmormântare? Pentru că El este “învierea şi viaţa şi odihna” celui care a 
trecut la cele veşnice. Spunea mama, Dumnezeu să o odihnească, că a fost la o 
înmormântare de sectari şi a văzut un predicator care se tot oprea şi zicea: “Fratele nostru 
loan se suie la cer: Uitaţi-l! Uitaţi-l!”. Şi zicea mama: “M-am uitat şi eu, dar n-am văzut 
nimic”. Asta-i realitatea. Noi nu ne jucăm cu lucrurile acestea. Pentru noi, părinţii noştri 
sunt în noi, în iubirea noastră, chiar dacă ştim că sunt în mormânt. Noi nu ne gândim la 
morţi ca la morţi, noi ne gândim la morţi ca la vii. Cei ce nu sunt de o credinţă cu noi sunt 
împotriva slujbelor noastre, în special a Sfintei Liturghii. Ei nu au Liturghie. Ei spun că 
nu scrie nicăieri, nici în Biblie, să faci Sfânta Liturghie. 

Noi nu ne întemeiem numai pe Biblie, noi ne întemeiem pe credinţa noastră. Biblia 
toţi o au, toţi creştinii au Biblie, toţi o citesc şi, cum spunea părintele Arsenie, “cu Biblia 
la subsuoară merg la iad”. Dumnezeu ştie dacă chiar vor merge la iad, dar, în orice caz, se 
depărtează unii de alţii prin Biblie. Ori credinţa noastră e unită: “Unirea credinţei şi 
împărtăşirea Sfântului Duh cerând” - zicem noi la sfintele slujbe”. Credinţa Bisericii n-o 
mai interpretează nimeni. O primim cum ne-o dă Biserica. Ea se întemeiază şi pe Biblie 
şi se întemeiază şi pe tradiția Bisericii. A fost o vreme când nu a existat Noul Testament. 
Până s-a ajuns să circule Noul Testament, în condiţiile de atunci, oamenii totuşi au făcut 
Slujbă, s-au rugat. Biblia nu este o carte pe care a dat-o Dumnezeu omului şi a zis: “Uite, 
de asta să te ţii”. Şi Biblia a fost făcută tot de oameni, luminaţi de Dumnezeu, la măsurile 
omului. Ca să citim Biblia trebuie să o ai cumva scrisă. Scrisul l-au inventat oamenii. 
Domnul Hristos nu a spus ucenicilor Săi să scrie ceva. EI însuşi nu a scris nimic, numai a 
propovăduit. Dar a vrut Dumnezeu ca lucrurile să se şi scrie, să fie fixate în scris, să 
ajungă până la noi. Cât de mare bucurie avem că au ajuns cuvintele Domnului Hristos 
până la noi! Dar ca să fie înţeleasă de oameni care vorbesc româneşte, a trebuit să fie 
tradusă în româneşte. Domnul Hristos a vorbit limba celor care erau în jurul lui acolo în 
Palestina. După aceea s-au scris cuvintele Mântuitorului nostru Iisus Hristos în limba 
greacă, afară de Evanghelia de la Matei, care a fost scrisă întâi în limba ebraică, apoi a 
fost tradusă. Celelalte cărți ale Noului Testament s-au scris tot în limba greacă pentru că 
era limba de circulaţie pe vremea aceea, cum e acum limba engleză. 

Învățătura noastră este altceva decât ceea ce se citeşte în Biblie. Nu găsim în biblie 
tot ce vrem noi să gândim. De ce? Pentru că scripturile sunt cărţi ocazionale, scrise pentru 
anumite situaţii, şi n-au cuprins în ele tot ce se poate ştii despre Domnul Hristos, ce se 
poate ştii despre Maica Domnului, care a fost întotdeauna atât de smerită. Şi a venit 
Biserica şi-a făcut cântări, atât de frumoase, în cinstea Maicii Domnului, pe care noi le 
spunem. Deci Sfânta Liturghie e altceva decât ceea ce e cuprins în Biblie. Slujba ca atare, 
cele două Liturghii pe care le folosim, nu le găsim în biblie, de fapt noi nici nu le căutăm 
unde nu sunt. Aveam un cuscru de credinţă străină de Ortodoxie care zicea că e ca mine, 
dar eu nu ziceam că sunt ca el. De ce? Pentru că eu îmi dădeam seama că nici el nu este 
ca mine şi că nici eu nu pot fi ca el. Sigur că toţi suntem trimişi de Dumnezeu şi toţi ne 
putem ruga, dar Domnul Hristos şi-a ales doisprezece apostoli, şi-a ales şaptezeci de 
ucenici, oameni anume. 

Lucrurile acestea trebuie să le avem în vedere şi să ţinem la credinţa noastră. O 
cunoaştem cât o cunoaştem, o trăim cum o trăim şi dacă într-adevăr ţinem seama de 
lucrurile acestea nu ne trebuie cine ştie ce temeiuri. Ne-am pomenit aşa, mergem aşa 
înainte cu credinţa părinţilor, bunicilor, strămoşilor noştri. 

Eu când eram copil nici nu ştiam cum se numeşte ceea ce sunt eu, că sunt ortodox. 

Nu ştiam. Că şi pe bunicii mei dacă îi întreba cineva de ce credinţă sunt, nu ar fi putut 
spune că sunt de credinţă ortodoxă. Ar fi zis că-s de credinţa românilor, a oamenilor din 
satul nostru. Eram copil şi m-a întrebat cineva: "Măi, tu ai drăguţă?”. Și i-am zis: “Nu 
ştiu, stai să mă duc să o întreb pe mama”. Cam aşa era şi cu oamenii, pe care dacă i-ai fi 
întrebat dacă sunt ortodocşi, ar fi zis: “Stai să mă duc să întreb pe cineva pentru că nu 
ştiu”. Nu aveau cu ce să se confrunte cu altceva ca să spună că sunt ortodocşi. Când 
m-am dus la şcoală la Cluj, eram copil de vreo şase ani jumate-şapte, şi m-au întrebat 
colegii: “Tu ce eşti? Ce credinţă ai?”. Şi eu n-am ştiut. Şi m-au întrebat cum zic eu când 
îmi fac cruce. Și am spus că zic: “În numele Tatălui şi-al Fiului şi-al Sfântului Duh”. 
Mi-au zis atunci că sunt ortodox. Aşa am aflat că sunt ortodox. 

E bine să ştii nişte lucruri, dar cel mai bine e să fim întemeiaţi în ceea ce suntem, 
adică credinţa noastră este aceasta şi o ţinem pe asta. Cum se numeşte, ori ştim, ori nu 
ştim - deşi acum cam ştiu oamenii, pentru că s-au confruntat cu atâţia străini de credinţa 
noastră şi atunci trebuie să ştii ce eşti şi ce înseamnă Ortodoxia. A fi ortodox înseamnă 
drept măritor, adică om care ştie, care are dreaptă mărire pentru că are dreaptă credinţă. 
Gândiţi-vă, de pildă, că dacă n-am fi cinstitori ai Maicii Domnului n-am avea dreaptă 
credință şi n-am avea dreaptă mărire şi n-am fi ortodocşi, dacă n-am fi cinstitori ai 
icoanelor. O icoană pentru noi este un dar al Bisericii. Unii zic că de ce să te închini la 
icoane, că-s idoli. A venit o dată unul la noi la mănăstire, era mai demult, şi noi avem 
nişte icoane în faţa altarului şi zice către mine: “Părinte, ce rost are să pupi scândurile 
acestea?” Şi i-am zis: “Bă, dacă tu pupi scânduri, să nu le pupi. Să ştii că eu pup icoane, 
nu scânduri”. Când am vorbit eu prima dată la televiziune, cineva mi-a spus după aceea la 
scurtă vreme: “Părinte, să ştiţi că aşa m-am bucurat că aţi venit şi în casa noastră, 
bineînţeles cu imaginea şi cu cuvântul — că am pupat televizorul”. Cam aşa ceva este cu 
icoana: pupi o icoană, te atingi de ea şi primeşti dar de la Dumnezeu prin icoană, pentru 
că ştii că dincolo de icoană e cel pe care îl ai în cinstire. Ce deosebire e între icoană şi 
idol eu am învăţat la şcoală, la teologie. Aveam un profesor care a lucrat mult pentru 
apărarea ortodoxiei şi zicea aşa: “Idolul este în locul lui Dumnezeu dacă e o creaţie a 
omului”, adică pe mine nu mă interesează Dumnezeu, ci mă interesează idolul acesta - 
acesta e Dumnezeul meu, cum a zis Aaron când a făcut viţelul de aur: “Acesta-i 
Dumnezeu nostru”. Înseamnă că idolul e în locul lui Dumnezeu, înseamnă că e o lepădare 
de Dumnezeu când te închini la idoli, dar icoana ne apropie de Dumnezeu, ne aduce cu 
gândul la Dumnezeu, ne aduce acolo unde sunt sfinţii, acolo unde e ne dă gândul la 
Dumnezeu, deci nu ne desparte de Dumnezeu, ci ne apropie de Dumnezeu. Numai că 
oamenii gândesc fiecare cum gândesc şi cred că fac mare lucru că îi tulbură pe alții astfel 
încât după aceea oamenii nici nu mai ştiu ce să creadă: dacă o fi aşa sau dacă ar avea 
dreptate alții. Nu există să aibă dreptate oamenii care nu gândesc cu lucrurile sfinte, care 
nu gândesc cu gândurile lui Dumnezeu. 

Lucruri de felul acesta mă gândesc să vă pun în atenţie. lucruri ca temeiuri pentru a 
ne ţine de credinţa noastră ortodoxă şi de a ne vedea de rânduielile noastre aşa cum le-am 
moştenit de la înaintaşii noştri, aşa cum ne-am pomenit cu ele, pentru că să ştiţi că 
românii totdeauna au fost de credinţă ortodoxă. Nu a existat o altă credinţă care să fie 
credința românească. După aceea au apărut şi altele. Din împrejurări politice au apărut, 
de exemplu, greco-catolicii, care de fapt nu sunt nici ortodocşi nici catolici, sunt un fel de 
două feluri şi în istorie şi-au făcut loc cu tunurile. 

Mănăstirea de la Sâmbăta a fost dărâmată cu tunul pentru că a stat în calea 
greco-catolicilor. Asta s-a întâmplat în istorie, dar credinţa de temelie a românilor a fost 
întotdeauna credinţa ortodoxă. Dar noi ne-am pomenit aşa şi mergem aşa şi avem 
mulțumire din credinţa noastră şi nu ne mai trebuie altă credinţă. Dacă sunt alţii de altă 

credință, Dumnezeu să-i ajute, să-i miluiască, să-i mântuiască. N-avem nimic împotrivă, 
nu le vrem răul, dar i-am vrea mai cu judecată, mai luminaţi, mai hotărâți pentru binele 
care îl urmărim cu toţii şi care de fapt ar trebui să ne unească şi nu ar trebui să ne 
despartă. 

Eu vă pun la inimă lucrurile acestea şi nădăjduiesc la mila lui Dumnezeu şi pentru 
cealaltă vreme a vieţii noastre şi mai ales dacă vom reuşi cu ajutorul lui Dumnezeu să ne 
întemeiem în gânduri bune, în lumină de la Dumnezeu şi binecuvântarea lui Dumnezeu 
să fie cu noi în toate zilele vieţii noastre. Amin. 

Î: Care este consecinţa asumării Ortodoxiei în comportamentul nostru? 

R: Ortodoxia se manifestă în gândire, simţire, vorbire şi comportament, adică în 
ținută. Ortodoxia este credinţa care trebuie arătată. Nu o ai dacă nu o arăţi. Se zice că 
măsura credinţei este măsura vieţii: cum ţi-e viaţa, aşa ţi-e credinţa. Deci unde e răutate 
nu e ortodoxie, unde-i păcat nu este ortodoxie, unde-i necuviință nu este ortodoxie. 
Ortodoxia este mai presus de toate relele şi trebuie manifestată în toate direcţiile: şi în 
îmbrăcăminte şi în locurile unde îți duci viaţa. De exemplu, unul care are credinţă nu-şi 
permite să intre în locuri unde nu este binecuvântarea lui Dumnezeu. A venit cineva la 
mine şi mi-a spus: “Părinte, aş vrea să mă spovedesc la dumneavoastră”. Şi cu am zis: 
“De ce?” Şi zice că: “Am un drac în mine”. Şi cu l-am întrebat: “Unde îl ai?” - “Prin 
stomac, că mişcă!” - “No bine — zic — las” că te spovedesc eu”. Şi la spovedit îmi spune 
că a fost undeva unde era un spectacol cu femei goale. Şi-am zis: “Mă, tu n-ai un drac în 
stomac, tu ai mulţi în cap!” - “De ce?” zice el - “De ce te-ai dus acolo?” - “Părinte, n-am 
fost numai eu acolo, au fost vreo patru mii de oameni”. Şi-am zis: “Toţi aveţi draci în 
voi!” Deci dacă eşti ortodox, Ortodoxia nu te lasă să te duci oriunde... Cum sunt 
discotecile, de exemplu: tot mai mulţi tineri merg la discotecă. Eu nu zic să nu asculte 
muzică şi muzică decentă — şi eu ascult muzică, dar nu prea am vreme — dar nu în locuri 
din acelea. Dacă cineva îmi spune că a fost la discotecă, îi spun: “Acum că ştii ce-i pe 
acolo, nu ai de ce să te mai duci şi altă dată. Vrei să ştii ce-i acolo? Acolo-i gura iadului!” 
Dacă vrei să ştii pe unde se coboară în iad, să ştii că pe acolo se coboară. Deci asta 
înseamnă comportament în rânduiala ortodoxă. 

Să ştiţi că noi avem mult mai multe bucurii, pentru că unii cred că dacă se duc la 
locuri din acestea şi la baruri de noapte se ducă să se distreze, se duc să se simtă bine. Dar 
noi avem mult mai multe bucurii, bucurii care sunt esenţiale. 

Î: Care-i starea relaţiilor dintre Biserica Ortodoxă şi cea Romano-catolică, şi cum 
consideră ortodocşii validitatea Sfintelor Taine? 

R: Biserica întotdeauna a fost exclusivistă, adică a considerat că membrii ei se 
mântuiesc şi nu a spus nimic despre ceilalți, dacă se mântuiesc sa nu se mântuiesc. 
Eventual, numai a spus că nu se mântuiesc. Realitatea este că noi nu ne putem închipui că 
Dumnezeu nu ar fi prezent acolo unde sunt Sfintele Tain şi preoție, însă Biserica a avut 
diferite atitudini. În unele cazuri, a primit Tainele şi le-a socotit valide, în altele nu le-a 
socotit. De exemplu, la Sfântul Munte s-au convertit nişte catolici din Franţa — au devenit 
ortodocşi — şi în afară de exorcismele de la botez, toate celelalte s-au făcut, chiar dacă 
erau preoţi. Deci şi botezul şi mirungerea şi hirotonisirea, toate li s-au făcut, călugării de 
acolo zicând că vor să fie siguri. E o exagerare. Noi ştim de la şcoală că unui preot 
catolic, dacă ajunge la Ortodoxie, nu i se mai face hirotonia. E valabilă Taina. Cineva 
care a fost cununat la catolici nu i se mai administrează Taina Cununiei. Într-un fel, se 
recunosc Tainele, nu de către toţi şi nu totdeauna, dar în general se recunosc. Relaţiile 
sunt aşa ca între oameni, de prietenie, de convenienţă socială. 

Era un fel de glumă care zicea: “Catolicii se întâlnesc cu protestanții, în Apus, 
vorbesc despre fotbal ca să nu se certe”. Noi cunoaştem un părinte de la noi care a făcut 

şcoala în Elveţia, într-o şcoală catolică şi a învăţat lucruri frumoase şi noi apreciem tot 
ce-i pozitiv. Nu avem motive de nemulţumire şi motive de ceartă, chiar dacă oamenii se 
mai şi ceartă şi se ceartă pentru răutăţile lor, nu se ceartă pentru bunătăţile lor. 

Î: Credeţi într-o revigorare a neamului românesc? 

R: Cred şi nu cred. Adică nu pot să zic că sunt aşa de neîncrezător în bine, în general 
sunt încrezător în bine, dar e prea puţină preocupare de viață ancorată în tradiția 
românească. Ceea ce ne-ar salva pe noi ca români şi ne-a salvat de-a lungul istoriei a fost 
faptul acesta că am ţinut la ceva ce am avut specific, la ceva ce am avut al nostru. Spre 
deosebire de ceilalți, care s-au manifestat altfel, au avut altfel de port, au avut altfel de 
haine, au avut altfel de ţinută. Ori noi ne-am menţinut prin credinţa noastră ortodoxă, 
ne-am menţinut prin moralitatea noastră, ne-am menţinut prin lucruri prin care astăzi nu 
ne mai putem menţine. 

Gândiţi-vă, de exemplu, că sunt atâția oameni care îi învaţă pe copii să le zică la 
părinți pe nume. Asta nu ţine de tradiţia românească şi asta îi coboară pe părinţi. Ei zic că 
vor să ajungă prieteni cu copii lor astfel încât copii să nu aibă ezitări, să nu aibă depărtări 
de părinți. Dar Dumnezeu nu a zis aşa. A zis: “Cinsteşte pe tatăl tău şi pe mama ta”. La 
noi la mănăstire a venit odată un tată cu un copil, de vreo cinci-şase ani, şi erau în curtea 
mănăstirii. Pe atunci trăia şi părintele Serafim. Şi îl aude părintele, şi-l aud şi eu, pe copil 
spunând: “Nelu, uite, vezi pasărea aceea?... Nelu, ce zici, nu plecăm?” Când a auzit 
părintele Serafim, nu s-a prins şi a întrebat: “Are acasă un frate Nelu?” Nu s-a prins 
părintele că Nelu era tatăl copilului acela. După aceea am mai cunoscut pe unii, tot aşa... 
Vine la mine o fată şi o întreb: “Ce-ţi mai fac părinții?” Şi după aceea mi-am dat seama 
că ea le zice la părinţi pe nume şi zic: “Stai puţin că tu nu ai părinţi. Ce face Mircea şi 
Lilana?”. 

În felul acesta noi nu înaintăm ca români, ne dizolvăm încet, încet. Bineînţeles că 
n-o să renunțăm la limbă, dar o să renunţăm la tradiţie, şi asta-i rău. 

Î: Credeţi că trebuie recuperate aceste aspecte comportamentale? 

R: Sigur că trebuie. 

Î: Vorbiţi-ne, în sensul acesta, despre recunoştinţă. 

R: Recunştinţa este o virtute pe care trebuie să o aibă toți creştinii. Domnul Hristos, 
când a vindecat pe cei zece leproşi şi s-a întors unul şi i-a dat mărire lui Dumnezeu, a zis: 
“Oare nu s-au vindecat zece nu unul. Ceilalţi nouă unde sunt?"(Luca 17, 17). Domnul 
Hristos aşteaptă recunoştinţă din partea tuturor credincioşilor. Un creştin adevărat trebuie 
să aibă şi recunoştinţă. Recunoştinţă faţă de toţi binefăcători. 

Sfântul Vasile cel Mare a fost întrebat: “Cum poate cineva să-şi arate recunoştinţa 
față de un binefăcător?” Şi Sfântul Vasile a spus aşa, că “trebuie să aibă acea stare 
sufletească pe care a avut-o Sfântul Apostol Petru când a venit Domnul Hristos să-i spele 
picioarele”. Să se socotească nevrednic de binefacerile pe care le primeşte. Să recunoască 
pe binefăcător şi binefacerile pe care le primeşte. Lucrurile acestea nu le prea gândesc 
oamenii pentru că viaţa lor, în general, e spontană, cum le ţâpă dinăuntru. Aveam o 
bunică care tuşea cam tare şi ai noştri ziceau: “Ce tuşești aşa tare?” Şi ea zice: “Aşa îmi 
țâpă dinlăuntru!” Cam aşa e şi cu viaţa. Cum îţi vine aşa o duci. Trebuie să avem o viaţă 
dirijată, calculată. Trebuie să ştii: uite, acum am primit o binefacere din parte cuiva şi 
omul acesta s-a alcătuit la existenţa mea. 

Domnul Hristos a dat poruncă Apostolilor să spună despre femeia aceea care L-a 
cinstit, L-a uns cu mir, că “oriunde se va propovădui Evanghelia aceasta, în toată lumea, 
se va spune şi ce-a făcut ea, spre pomenirea ei”(Matei 26, 13). Aceasta e recunoştinţa. 

Sfântul Apostol Pavel le mulțumea oamenilor care l-au ajutat prin averile lor. 
Recunoştinţa e un lucru foarte important şi să ştiţi că dacă o ai eşti fericit, pentru că orice 


164 


lucru bun pe care îl faci te face şi pe tine, te alcătuieşte şi e un dar de la Dumnezeu, să fii 
recunoscător şi faţă de Dumnezeu, de la care vine toată darea cea bună, precum şi faţă de 
oameni. 

Î: Credeţi că poţi să fii creştin numai cu rânduiala, dar nu şi cu comportamentul? 

R: Se poate şi nu se poate. Adică unii cred că se poate şi aceia şi fac asta. Şi unii 
cred că nu se poate. Adică viaţa, credința se manifestă în afară. Măsura credinţei este 
măsura vieţii. Cum îţi duci viaţa aşa e şi credința. Dacă ai o ţinută care nu concură cu 
ceea ce vrea Dumnezeu, înseamnă că ai ieşit din credinţă. Nu te conduci după credinţa pe 
care ar trebui să o ai pentru că de fapt nu o ai. 

Î: Sunt preoţi care zic că Biserica Ortodoxă e foarte închistată, că s-a habotnicit, că 
îndepărtează foarte mult oamenii prin lucrurile acestea, că ar trebuie să fie mai lejeră. Ce 
părere aveţi? 

R: Lucrurile pot fi mai elastice într-adevăr, dar nu aşa încât să renunțăm la toate ca 
să-i câştigăm pe oameni, că nu îi câştigăm. Dacă le admiţi neputinţele şi necuviinţele lor 
ca să fie alături de tine, nu reuşeşti să-i câştigi. De exemplu, catolicii au introdus muzica 
uşoară în biserică, ca să-i câştige pe tineri. Biserica este Biserică, şi trebuie ţinută la 
măsurile ei, trebuie insistat pe rânduiala Bisericii. Că mai vin, că nu mai vin, asta este altă 
treabă. Nu poţi să faci nişte lucruri care nu se potrivesc cu ceea ce ştii că vrea Dumnezeu, 
cu ceea ce vrea Biserica. Nu sunt şanse să-i câştigi în felul acesta. Îi mulţumești 
momentan, dar tot aşa rămân. 

Î: Vă rugăm să ne vorbiţi despre relaţia dintre credinţă şi faptă, dintre ceea ce crezi 
ŞI ceea ce faci. 

R: Relaţia este directă. Ce faci arată ce crezi, ce crezi duce la ce faci. Dacă ajunge 
unul să facă altceva decât ce crede până la urmă ajunge să creadă ce face. 

Î: Ce părere aveţi de posibilitatea venirii Papei? 

R: Pe mine nu mă deranjează cu nimic. Eu să ştiţi că nu sunt un om exclusivist. 
Papa a mai fost şi în alte părţi şi le-au rămas doar simple amintiri. O să se adune lume 
multă în jurul lui. Nu este nici un deranj. Pe mine nu mă deranjează. Eu, de exemplu, 
asculta Radio Vatican şi când dă Papa binecuvântare eu totdeauna mă ridic în picioare. 

Î: Se mântuiesc cei ce nu cinstesc pe Maica Domnului sau cei care s-au lepădat de 
Ortodoxie? 

R: La asta nu ştiu cine ar putea răspunde. Ceea ce e cu neputinţă la oameni e cu 
putinţă la Dumnezeu. Dumnezeu poate toate. Eu cred că însăşi Maica Domnului se roagă 
pentru cei care o necinstesc să fie iertaţi, mântuiţi, aşa cum s-a rugat Domnul Hristos pe 
cruce pentru răstignitorii Lui. Dar chestiunea este aceasta: ei nu au bucuriile pe care le 
avem noi din cinstirea Maicii Domnului. De exemplu, rugăciunea aceea de mulţumire 
după împărtăşire, rugăciune pentru Maica Domnului: “Preasfântă Stăpâna mea, de 
Dumnezeu Născătoare, care eşti lumina întunecatului meu suflet, nădejdea, 
acoperământul, scăparea, mângâierea şi bucuria mea”. Sunt nişte lucruri pe care le-ai 
putea simţi în legătură cu Maica Domnului. Ce e Maica Domnului? Stăpâna mea, lumina 
întunecatului meu suflet, nădejdea, acoperământul, scăparea, mângâierea şi bucuria mea. 
Acestea sunt lucruri pe care trebuie să le simtă cineva care cinsteşte pe Maica Domnului. 

Despre călugărie şi căsătorie 


Joi, 23 iulie 1998 


P reacuvioase părinte stareţ, preacuvioşi părinţi, iubiţi fraţi, iubiţi credincioşi. Am 
spus în altar că voi vorbi despre călugărie, despre viaţa comună şi părintele 
stareţ a zis: “Să vedem cine se va hotări să se facă călugăr în urma acestei cuvântări ”. 
Să ştiţi că eu nu urmăresc aceasta. Eu de fapt urmăresc să lămuresc nişte lucruri care e 
bine să le ştim cu toţii şi dacă ne hotărâm apoi să ne hotărâm pentru că ne hotărâm noi, 
nu pentru că ne dă cineva sugestia să ne facem călugări. 

Să ştiţi că eu sunt călugăr din 1953, deci am împlinit 45 de ani de călugărie şi n-am 
îndemnat pe nimeni să se facă călugăr. Asta nu înseamnă că mie nu-mi place că sunt 
călugăr sau că m-aş gândi că cineva care se face călugăr nu ar fi mulţumit, nu ar fi fericit 
chiar. Nu. Ci pentru că mă gândesc aşa că asta-i o treabă pe care trebuie să şi-o rezolve 
fiecare şi să ştie el de ce îşi alege călugăria în loc de viaţa comună. Pentru că viaţa de 
familie este viața comună în care se mântuiesc credincioşii. Este viaţa aşa cum a vrut-o 
Dumnezeu, cum lăsat-o Dumnezeu. Întotdeauna mă orientez după slujbele noastre, după 
slujbele Bisericii noastre, şi la cununie de pildă, este o rugăciune care zice aşa: 

“Dumnezeule Cel Sfânt, Care din ţărână ai făcut pe om, şi din coasta lui ai făcut pe femeie 

şi ai însoţit-o lui ca ajutor pentru că aşa a bineplăcut Slavei Tale, să nu fie omul singur pe 

pământ. Insuţi, Stăpâne, întinde mâna Ta din Sfânt locaşul Tău şi uneşte pe robul Tău ...(se 

spune numele) cu roaba ...(se spune numele) pentru că de către Tine se însoţeşte bărbatul 

cu femeia. Uneşte-i pe dânşii într-un gând, încununează-i într-un trup, dăruieşte-le lor 

roadă pântecelui, dobândire de prunci buni, că a Ta este stăpânirea şi a Ta este împărăţia 

şi Puterea şi Mărirea, a Tatălui şi a Fiului şi a Sfântului Duh, acum şi pururea şi în vecii 


ș) 


vecilor. Amin ”. 


Eu cred că nu mai trebuie să mai spună nimeni nimic, când e vorba de viaţa de 
familie, dacă ştie rugăciunea aceasta, dacă ştie că Biserica spune că: “De către Tine se 
însoţeşte bărbatul cu femeia”. Nu mai trebuie să-i mai spună nimeni că: “Să vezi totuşi, e 
o viaţă inferioară, că ar putea să fie altceva superior, că ar putea să fie ceva mai 
deosebit...” şi aşa mai departe. Da, poate fi ceva mai deosebit, poate fi ceva de excepţie, 
dar viaţa comună este viaţa de familie. Aşa că nu este de mirare că cei mai mulţi oameni 
au viaţă de familie. Și nu este de mirare că Biserica binecuvintează viaţa de familie şi nu 
este de mirare că Biserica socoteşte unirea între bărbat şi femeie prin Dumnezeu ca o 
Sfântă Taină. 

N-ar mai fi nici călugări în lumea aceasta dacă oamenii nu s-ar căsători şi nu ar avea 
copii şi nu ar aduce în lumea aceasta oameni care după aceea să poată fi şi candidaţi la 
călugărie. Mie mi-a plăcut totdeauna să fiu obiectiv şi totdeauna mi-au plăcut lucrurile 
clare şi mi-au plăcut totdeauna lucrurile întemeiate pe învăţătura Bisericii şi de aceea n- 
am fost niciodată exagerat nici într-o parte nici într-alta; şi-am zis să-şi găsească fiecare 
calea şi apoi pe calea pe care şi-a ales-o mergând, să-l slujească lui Dumnezeu. 


| ubiţi credincioşi, totuşi există şi ceva mai presus de lumea aceasta. Aţi auzit chiar 
astăzi citindu-se din Apostol că: “Dacă eşti legat de femeie să nu cauţi desfacere 
şi dacă nu eşti legat de femeie să nu cauţi femeie”. Era un cuvânt al Sfântului Apostol 

Pavel, Dumnezeu, ci un cuvânt al Sfântului Apostol Pavel, adresat celor care aveau 
posibilitatea să ducă o viaţă sau alta, sau care deja s-au angajat la o viaţă sau care se 
puteau angaja la altă viață. Apostolul Pavel însă nu este de acord cu gândul acesta, ca 
cineva având familie să-şi părăsească familia şi apoi să ducă o viaţă mai presus de viaţa 
de familie. Ci spune clar: “Legat eşti de femeie? - Nu căuta desfacere. Dezlegat eşti de 
femeie? - nu căuta femeie ”. Dar spune că totuşi acesta este un lucru excepţional şi atunci 
nu poate să-i îndemne pe oameni să meargă toţi pe calea aceasta a desfacerii de familie. 
Domnul Hristos spune că: “Nu este nimeni care a lăsat tată sau mamă sau fraţi sau 
surori Sau țarine, pentru Mine şi pentru Evanghelie, care să nu ia însutit în veacul 
acesta”. Şi părintele Arsenie, Dumnezeu să-l odihnească, părintele Arsenie Boca, 
spunea: le laşi până nu le ai”, adică: nu mergi pe calea aceasta, le laşi; ai putea să le ai şi 
nu le ai, şi în cazul acesta eşti limpede şi mergi bine. lar dacă odată le ai, ar trebui să 
ținem seama de cuvântul Sfântului Apostol Pavel: “Legat eşti de femeie? - Nu căuta 
desfacere”. Cineva care Îi slujeşte lui Dumnezeu cu adevărat în familie, n-are de ce să 
dorească altceva, pentru că ştie că în cadrul familiei se mântuieşte. Domnul Hristos a fost 
la Cana Galileii la nuntă. Şi tot într-o rugăciune de la cununie, se spune: 

“Doamne Dumnezeul nostru, Cela Ce prin purtarea Ta de grijă, cea de mântuire, în Cana 

Galileii, ai arătat nunta cinstită, prin venirea Ta, Insuţi şi pe robii Tăi aceştia, pe robul Tău 

acesta şi pe roaba Ta aceasta, pe care ai binevoit a-i însoţi unul cu altul, păzeşte-i în pace 


şi bună înţelegere. Dăruieşte lor nuntă cinstită, fereşte patul lor neîntinat, binevoieşte să-şi 
petreacă viaţa fără de prihană şi le dăruieşte să ajungă bătrâneţe fericite, cu inimă curată, 


» 


împlinind poruncile Tale”. 


Ar putea zice cineva: “Atunci de ce te-ai făcut călugăr? ”. Şi poate c-ar avea 
dreptate. 


fie credincioşi, Sfânta noastră Biserică este cinstitoare de călugări, este 
cinstitoare de oameni care se desprind de lumea aceasta ca să-l slujească şi mai 
mult lui Dumnezeu, dar nu dispreţuieşte viaţa comună, nu disprețuiește viaţa de familie, 
ci binecuvintează viaţa de familie. Şi atunci, fiecare îşi alege calea care crede el că i se 
potriveşte. Numai că oamenii sunt tot oameni, şi în viaţa de familie şi în viaţa de 
mănăstire. 

L-am întrebat odată pe un părinte de la Sfântul Munte, un om deosebit, un om cu 
nume mare acolo la Sfântul Munte - părintele Dometie Trihenea. Un arhimandrit de la 
Sfântul Munte, care era prieten cu părintele Serafim de la noi de la mănăstire, Dumnezeu 
să-l odihnească şi să-i odihnească Dumnezeu pe amândoi. A venit odată la mănăstire să-l 
vadă pe părintele Serafim, cu care a trăit cândva la schitul Ipatie, au locuit acolo, au fost 
în aceeaşi unitate bisericească la schitul Ipatie din Sfântul Munte. Părintele Dometie 
Trihenea a avut un unchi la Sfântul Munte, părintele Diomid. Şi unchiul său l-a dus pe 
nepotul lui din Tilişca, de lângă Sibiu, l-a dus la Sfântul Munte, copil fiind el încă şi l-a 
crescut acolo la Sfântul Munte şi s-a făcut călugăr părintele Dometie Trihenea şi acolo la 
Sfântul Munte a trăit toată cealaltă vreme a vieţii lui. Şi venind în ţară şi ajungând la noi 
la mănăstire, mi-a venit mie în cap să-l întreb ceva pe părintele Dometie: “Părinte - zic -, 
cum Sunt părinţii de la Sfântul Munte? ”. Şi mi-a dat un răspuns valabil din cer până-n 
pământ şi-a zis aşa: 

“Dragă, să nu-ţi închipui că la Sfântul Munte sunt oameni veniţi din cer pe pământ ”. 


Acesta a fost răspunsul: la Sfântul Munte nu sunt oameni veniţi din cer pe pământ. 
Dar atunci ce sunt? M-a lăsat pe mine să mă gândesc şi m-am gândit eu singur: sunt 
oameni de pe pământ cu gândul la cer, cu dorință de cer, oameni care vreau să se 
desăvârşească, oameni care vreau să înainteze. Dar totuşi oameni care pot fi şi buni şi pot 

fi şi răi. Nu se poate spune că cineva care a intrat în mănăstire e sigur că ajunge în cer, 
pentru că de fapt, într-un fel, e deja în cer. 

Când eram copil, era o întrebare: ce-i între cer şi pământ? Şi bineînţeles că 
răspundeau unii şi una şi alta: că este aerul, că este lumina, că-s stelele, că este soarele, că 
este luna. Şi erau valabile răspunsurile acestea, dar nu era ceea ce aştepta întrebătorul. 
Am spus eu şi la Sub Piatră că mai sunt şi întrebări din acestea de inteligenţă. Întrebi pe 
cineva, de pildă, ce se întâmplă cu o piatră când o arunci în apă? Toată lumea zice: “Se 
duce la fund” - ştie că nu pluteşte piatra. Da, dar înainte de a se duce la fund se mai 
întâmplă ceva cu piatra şi la asta nu se gândesc oamenii. Ştiţi de ce nu se gândesc? Pentru 
că problema se pune aşa: ce se întâmplă cu o piatră, nu ce se întâmplă cu un obiect sau cu 
un lucru oarecare aruncat în apă, ci ce se întâmplă cu o piatră aruncată în apă. “Se duce la 
fund ” - toată lumea răspunde aşa. Dar mai e ceva: înainte de a se duce la fund, se udă, şi 
asta n-o zice nimeni; o piatră aruncată în apă se udă şi-apoi se duce la fund. Exact aşa 
este şi cu întrebarea aceasta: ce-i între cer şi pământ? Şi răspunde fiecare om cum 
gândeşte şi la urmă întrebătorul, care ştie despre ce-i vorba că doar el a făcut întrebarea, 
zice: 

“Ştiţi ce-i între cer şi pământ?” Între cer şi pământ este “şi” - la asta nu se gândeşte 
nimeni. Să ştiţi că mai e ceva între cer şi pământ: mănăstirea. Dacă vreţi şi biserica. Orice 
biserică e între cer şi pământ. Nu este numai de pe pământ, nu este numai din cer, ci este 
undeva între cer şi pământ. Ori, mănăstirea trebuie neapărat să fie undeva între cer şi 
pământ şi mai aproape de cer. Mie îmi place să spun despre mănăstire că este tinda 
raiului, casa lui Dumnezeu, poarta cerului şi locul împlinirilor. De ce? Cum am ajuns 
eu la gândul acesta, că mănăstirea e tinda raiului, casa lui Dumnezeu, poarta cerului şi 
locul împlinirilor? Jumătate din această definiție a mănăstirii mi-a dat-o altcineva, mi-a 
adus-o în cap. Am citit cândva o carte despre care zicea părintele Serafim, Dumnezeu să-l 
odihnească, că este o carte pe care autorul a scris-o cu faţa îndreptată către oameni. 
Foarte multe concesii în cartea respectivă. Şi anume, e vorba de cartea Îndemn la viaţa 
evlavioasă, scrisă de Sfântul Francisc de Salles, un sfânt din Biserica din Apus, care a 
murit în anul 1619 şi care a fost foarte mare luptător împotriva protestanților. Şi el a scris 
cartea aceasta: Îndrumare la viaţa evlavioasă. Eu am citit-o în limba germană şi mi-a 
plăcut cartea. Mie pot să zic că mi-a plăcut. De ce? Poate că şi eu sunt mai pogorâtor şi 
dacă-s pogorâtor îmi place când oamenii sunt cam de-un gând cu mine, când şi ei sunt 
pogorâtori. Şi în cartea aceasta se spune, între altele, că mănăstirea este casa lui 
Dumnezeu şi poarta cerului. Şi la gândul acesta autorul ajunge pe temeiul unui vis al 
patriarhului Iacob. Patriarhul Iacob era într-o călătorie, se spune, în Cartea Facerii, şi în 
călătorie a ajuns la sfârşitul unei zile, cum era pe vremea aceea, când nu umblau oamenii 
şi noaptea, ci noaptea se odihneau, şi zice că şi-a pus căpătâi să doarmă, că apusese 
soarele. Şi-a avut un vis, un vis că între cer şi pământ era o scară. Acum, vorbesc unor 
intelectuali. Noi avem în vedere concepţia de atunci a oamenilor despre cer şi pământ, 
pentru că, la drept vorbind, aproape că noi nici nu ştim ce-i cerul, şi în orice caz nu ştim 
unde-i cerul. Fiecare dintre noi, când zicem cer, ne gândim la ceva ce este sus. Cei vechi 
împărțeau lumea în trei compartimente: pământul la mijloc, cerul deasupra şi iadul 
dedesubtul pământului. Concepţia aceasta nu mai e valabilă astăzi. Bineînţeles că cu 
aceasta nu s-a dărâmat gândirea creştină. Totuşi credem că există cer, că există undeva un 
cer. Şi există cer şi cer poate exista în sufletul nostru. Dar cei vechi şi-au închipuit că 
cerul este undeva sus, eventual acolo unde se vede albastru, unde se vede bolta - că de 
fapt bolta nu e o realitate, ci e un fenomen, e o părere, e o închipuire a omului, e ceva ce 
vede omul acolo sus undeva. Ştiţi că dacă priveşti în zare, vezi undeva că se uneşte cerul 
cu pământul: la orizont. Şi dacă te duci acolo, vezi că se uneşte în altă parte cerul cu 

pământul. Ce-nseamnă aceasta? Înseamnă că de fapt cerul cu pământul nu se uneşte 
nicăieri, ci este de fapt o iluzie vizuală. Acum eu nu vreau să combat o astfel de 
chestiune, ci vreau să ne înţelegem şi să fim clari în înţelegerea unor lucruri care totuşi 
sunt reale. Noi credem în existenţa cerului. Spune Sfântul loan Gură de Aur: 


“Noi ştim că este cer, dar nu ştim ce este”. 


Şi zicem, de obicei, că cerul este locaşul lui Dumnezeu. Mai ştim că şi Dumnezeu 
este pretutindenea, şi atunci înseamnă că pretutindenea e şi cerul dacă Dumnezeu e 
pretutindeni, oriunde te întorci eşti în faţa lui Dumnezeu. Oriunde te întorci, ÎL ai pe 
Dumnezeu în faţă. Şi-atunci înseamnă că cerul poate fi oriunde şi de-aceea vorbim noi şi 
despre un cer nou în sufletul omului. Locaşul lui Dumnezeu în sufletul omului e tot cer. 
Biserica în care se fac slujbele dumnezeieşti e şi ea cer. Deci, cei vechi au înţeles că între 
cer şi pământ este o scară - aşa a văzut Iacob, a văzut în vis, nu a văzut în realitate. Visul 
lui a fost că între cer şi pământ este o scară şi pe scara aceea urcă şi coboară îngerii lui 
Dumnezeu. Aşa a văzut el în vis. 

În realitate, visele nu sunt reale. Adică visul e o închipuire a omului. Şi când s-a 
trezit din somn, a zis patriarhul lacob aşa: “Domnul era în locul acesta şi eu n-am ştiut. 
Nu este altceva aici decât casa lui Dumnezeu şi aceasta-i poarta cerului”. Deci ideea 
aceasta având-o Sfântul Francisc de Salles a scris-o în cartea Îndrumare la viaţa 
evlavioasă pe care mi-a citit-o mie atunci părintele Serafim. Acum o am în limba 
germană, o pot citi şi eu, numai nu prea am vreme de ea. Şi la aceasta eu am mai adăugat 
încă două calităţi, şi anume că: mănăstirea este şi tinda raiului şi este şi locul împlinirilor. 
Acestea sunt scoase din capul meu. 

Deci mănăstirea ar avea în definiţia ei patru elemente: casa lui Dumnezeu, poarta 
cerului, locul împlinirilor şi tinda raiului. Casa lui Dumnezeu şi poarta cerului care-s cele 
două elemente din Scriptură şi de la Sfântul Francisc de Salles - că dacă nu citeam eu 
acolo, puteam eu tot citi Scriptura că nu ştiu dacă-mi venea mie în cap să zic că 
mănăstirea e casa lui Dumnezeu şi poarta cerului. Dar dacă cineva mi-a data ideea 
aceasta am mai adăugat şi eu ceva şi anume că este tinda raiului şi locul împlinirilor. 
Cineva a zis către mine: “Să nu mai zici că mănăstirea e locul împlinirilor, că prea puţini 
se împlinesc în mănăstire”. Adică sunt foarte mulţi oameni care nu reuşesc să ajungă la 
idealul acesta, la starea aceasta a mulţumirii, a împlinirii. Când mă-ntreba pe mine cineva 
de unde sunt, de multe ori îmi venea în minte să zic - deşi acum nu mai sunt aşa de 
convins de ce-mi venea mie-n minte să zic - că sunt din locul împlinirilor, că sunt de 
undeva de unde-i numai senin: “Eu de unde vin e numai senin / Și-acolo nu-i dorul 
nimănui”. E o poezie scrisă de Zorica Laţcu către sfârşitul vieţii, intitulată: “Pasăre de 
nea”: 

Colo, spre amurg 

Ploi de aur curg, 

Ceru-i o lalea: 

- lalea albastră- 

“-Tu de unde-mi vii în zbor, 

Răzlețită ca un dor, 

Pasăre de nea?” 


Işi închipuie o pasăre albă, pasăre de nea, care se proiectează în aer pe cerul de lalea, 
într-un amurg în care se pare că ploi de aur curg. Şi răspunde pasărea: 

“-Colo-n depărtări, 

Dincolo de zări, 


Este-un loc curat, 
Larg şi desfătat. 


169 


Unde ochi nu plânge, 
Unde n-a curs sânge, 
Unde glonț n-ajunge; 
Unde nu străbate, 
Geamătul de frate, 
Plânsul de vădană; 
Oful de orfană, 

Unde prin fânaţuri, 
Nu-s curse, nici laţuri, 
Unde-i numai floare, 
Umbră şi răcoare; 
Că e loc curat, 
Binecuvântat, 

Plin de bucurie, 
Până în vecie. 

Loc de veselie, 

Și de bucurie, 
Care nu se trece, 
Ci în veci petrece; 
Unde nici o rază 
Nu mai înserează. * 


E] 


Este descrierea unui loc superior, a unui loc unde-i linişte deplină - şi aşa ar trebui 
să fie orice mănăstire! Şi atunci, vorbitorul zice către pasăre: 


“Pasăre de nea, 

Fă pe voia mea, 
Dorurile mele 
Zboară tu cu ele; 
Dincolo de stele 

În ţările-acele! ” 

Și răspunde pasărea: 
“-Ba, că dorul tău, 
Mare e şi greu! 
Aripile mele, 

Mări, sunt mititele, 
Calea-i lungă foarte, 
Și nu pot să poarte, 
Aripi mititele 

Doruri mari şi grele! 
Eu, de unde vin, 

E numai senin, 

Și acolo nu-i, 

Dorul nimănui! ” 


| ată, iubiţi credincioşi, o descriere care ar trebui să se potrivească cu orice 
mănăstire - şi s-ar potrivi dacă cei de la Sfântul Munte ar fi oameni veniţi din cer 
pe pământ. Şi dacă nu sunt aşa, nici acolo nu se potriveşte! Şi nu se potriveşte nici pe la 
noi, decât acolo unde oamenii sunt despătimiţi. De ce? Pentru că Sfântul loan Scărarul 
spune că: 


“Nepătimirea este cerul cel de pe pământ”. 


Când ai ajuns la nepătimire, când ai ajuns la linişte, când ai ajuns la blândeţe, când 
ai ajuns la smerenie, când îl simţi pe Domnul Hristos în suflet, nu-ţi mai trebuie nimic din 
lumea aceasta, adică nu mai eşti preocupat de ceva anume - că dacă aşa avea lucru acela 
mi-ar părea bine şi aş fi împlinit -, pentru că având pe Domnul Hristos ai totul. Sunt mulți 
chiar şi în mănăstiri, mulți care de fapt nu-L au pe Hristos, sau am putea zice că nu le 

ajunge Hristos. Se poate întâmpla aşa ceva? Nu. De ce? Pentru că: 


Dacă Îl ai pe Hristos nu-ţi mai trebui altceva, şi dacă nu-L ai pe Hristos, atunci întrebi de 

una, de alta, că ce bine ar fi să ai cutare, şi hai să mă întâlnesc cu cineva şi hai să plec 

dincolo şi hai să văd ce mai e prin ţară, şi hai să văd ce mai e prin lume, şi hai să nu ştiu 

ce. Pentru că nu-ţi ajunge ceea ce ai pentru că nu ai! 

Înainte cu doi ani, la noi la mănăstire, în aprilie a avut loc o întrunire cu stareţii din 
Eparhia Sibiului - stareţii şi stareţele. Şi Înalt Prea Sfinţitul Mitropolit mi-a zis să vorbesc 
şi eu la această întrunire. Cuvântul a fost publicat după aceea în “Telegraful Român ”. Şi 
am spus mai întâi că în mănăstirea noastră a venit cândva un om de vrednică pomenire - 
episcopul Nicolae Popovici - care a fost cândva la Oradea şi care a fost pensionat. S-a 
găsit soluția aceasta, pentru că nu a mai convenit oamenilor de atunci, guvernului de 
atunci, departamentului de atunci, oamenilor bisericii de atunci, nu a mai convenit pentru 
că a avut o atitudine pe care alţii n-au avut-o şi omului de obicei nu îi place să fie 
stingherit de altul. Şi atunci l-au pensionat. L-au scos din scaun - forţat, bineînţeles -, i-au 
dat pensie, şi i-au găsit domiciliu la o mănăstire izolată, la Mănăstirea Cheia. EI avea la 
noi la mănăstire pe fostul lui vicar care era stareţ la mănăstire. Nu ştiu ce s-a gândit, ce nu 
ar fi vrut să se mute la mănăstirea noastră - nu a fost posibil -, dar a venit până la 
mănăstire în '57 sau '58 şi ne-a vorbit în biserică. Şi în biserică a zis aşa: “Mulţi dintre 
cei ce se fac călugări, nu ştiu ce fac când se fac călugări”... Încă o dată: 


“Mulţi dintre cei ce se fac călugări, nu ştiu ce fac când se fac călugări”. 


Să ştiţi că asta-i valabil şi în vremea noastră, eu cred că sunteţi în vederile mele. 
Mulţi care aţi văzut lucruri nepotrivite, de pe urma faptului că cei care s-au făcut călugări 
n-au ştiut ce fac când s-au făcut călugări. Bineînţeles că asta nu îi vizează pe cei care ştiu 
ce au făcut şi care ştiu cum trebuie să trăiască, şi trăiesc în aşa fel încât aduc slujbă lui 
Dumnezeu, chiar dacă sunt oameni de pe pământ. Am reținut lucrul acesta, l-am spus de 
multe ori, şi atunci a fost aprobat, că de aceea a fost şi publicat. Asta este. 

Mai departe am spus că un călugăr trebuie să fie un om bun. Orice creştin trebuie să 
fie om bun, dar un călugăr într-un mod special trebuie să fie bun. Şi le-am spus că am 
mers odată acasă şi le-am spus la ai mei că părintele Serafim, de pildă, e om bun. La 
aceasta ai mei au răspuns (oameni de la ţară care nu aveau cunoştinţe teologice): 


“Bun Să şi fie, şi dacă nu este bun n-are treabă să stea acolo!” 


Le-am spus şi alta, că un părinte de la Mănăstirea Dragomirna, duhovnicul de acolo 
- de fapt, pe atunci era economul mănăstirii, că era mănăstire de călugări -, când venea un 
frate la mănăstire şi zicea: 

“Părinte, am venit la mănăstire să fiu şi eu călugăr, să mă fac călugăr”, zicea părintele: 

“Bine ai venit frate că de abia se va înmulţi rugăciunea ”. Şi după ce stătea fratele căt voia 

şi nu mai voia să mai rămână, se ducea la părintele şi zicea: “Părinte, m-am socotit să nu 

mai Stau aici, să mă duc”. Şi părintele zicea: “Du-te, frate, că de-abia se vor împuţinat 

ispitele ”, 

Sunt nişte lucruri pe care oamenii le-au scos din experienţa lor. La noi la mănăstire 
era un părinte care când vedea că vrem să înmulţim florile - era o tendinţă de a înmulţi 
florile pe vremea aceea, aveam un parc frumos la gospodăria mănăstirii, de acum la 
vechea stăreţie, un parc organizat după toate rânduielile, un parc cu plante japoneze, cu 
fel de fel de plante frumoase, şi aveam tendinţa să înmulţim florile, şi părintele zicea când 
vedea asta: 


“Nu înmulțiţi florile, că trebuie îngrijite”. 


La floare nu îi stă bine îmburuienată. Cuvântul acesta l-aş spune şi eu acum, dar nu 

m-aude nimeni: 


“Nu înmulțiți mănăstirile, că trebuie grijite şi trebuie să lucraţi cu oameni improvizaţi şi nu 
pi 


se ajunge unde trebuie”. 


Astea sunt, ca să zicem aşa, nişte părți negative şi reale de care nu putem face 
abstracție. Bineînţeles nu toată călugăria este aşa. Sunt călugări serioşi, sunt oameni care 
au ajuns în locul împlinirilor, sunt oameni care au făcut din mănăstire Casa lui 
Dumnezeu, poarta cerului, au făcut-o tinda raiului. Se simt împliniţi, nu-şi doresc altceva, 
se simt aşezaţi de Dumnezeu, aşezaţi acolo în locul acela, nu-şi doresc să schimbe locul, 
se simt utili acolo unde i-a pus Dumnezeu, nu doresc să fie în altă parte ca să fie utili. Şi 
asta este un dar de la Dumnezeu şi este o călugărie adevărată. Bineînţeles că, cu toate 
acestea, viaţa de familie nu este umbrită, şi pentru cei care vreau să ducă viaţă de familie, 
familia este un dar de la Dumnezeu. Un credincios care se căsătoreşte - şi ştie că s-a 
căsătorit în numele Tatălui şi al Fiului şi al Sfântului Duh, că legătura este prin 
Dumnezeu, ca să slujească lui Dumnezeu, că Dumnezeu prin căsătorie l-a încununat cu 
mărire şi cu cinste: “Doamne Dumnezeu nostru cu mărire şi cu cinste încununează-i pe 
dânşii ” - ştie că Dumnezeu îi binecuvântează cum i-a binecuvântat pe Avraam şi pe Sara, 
pe Isaac şi pe Rebeca, pe Iacob şi pe toţi patriarhii, pe Moise şi pe Semfora, pe Iosif şi pe 
Asineta, pe Ioachim şi pe Ana, pe Zaharia şi Elisabeta. Ştiind toate acestea, fără îndoială 
că se poate bucura de familia lui, şi îi poate sluji lui Dumnezeu, şi el fiind în tinda raiului, 
în casa lui Dumnezeu, la poarta cerului şi în locul împlinirilor care este propria lui casă. 

Deci fiecare trebuie să se gândească bine ce îşi doreşte, ce îşi alege, şi până la urmă 
să ştiţi că totuşi alegerea o face Dumnezeu. Şi dacă ai mers pe o cale nu trebuie să te mai 
gândeşti la altă cale, şi dacă eşti la mănăstire nu trebuie să te gândeşti că ar fi fost bine 
altfel, şi dacă eşti în viaţa de familie să nu te gândeşti că ar fi fost bine la mănăstire. Noi 
şi zicem la slujbele pentru marţi: “Fericiţi cei pe care i-ai ales şi i-ai primit, Doamne ”. 
Fiecare poate fi un ales al lui Dumnezeu, şi este un ales al lui Dumnezeu, este un primit 
de Dumnezeu, şi noi care ne-am rânduit viaţa în aşa fel încât suntem călugări, credem că 
ne-a ales Dumnezeu pentru viaţa aceasta. 

Aş vrea în legătură cu ce v-am spus să aduc în atenţie o poezie scrisă de Traian 
Dorz, o poezie intitulată “Am trecut”. Poezia aceasta este făcută de poetul Traian Dorz, 
ca să o spună omul pe pragul morţii. Nu ştiu cine are vreme de poezii pe pragul morții, 
dar e sigur că cineva care este într-o mănăstire şi părăseşte lumea aceasta, nu urând-o şi 
dispreţuind-o - pentru că n-avem voie să urâm ce iubeşte Dumnezeu; Dumnezeu a făcut 
lumea şi-o iubeşte, vrea să o mântuiască, vrea să o înalțe -. Deci noi care-am plecat din 
lume, n-am plecat pentru că dispreţuim lumea, ci am plecat să ne găsim un loc unde-i 
putem sluji şi mai bine lui Dumnezeu şi cu mai mult spor, punând accent pe lucruri care 
acolo nu se pot realiza. Noi putem spune această poezie ca şi când am fi pe pragul morţii 
faţă de lume, şi pe pragul vieţii faţă de Dumnezeu. Poezia are următorul cuprins - zice 
omul, raportându-se la lumea din care pleacă: “Am trecut de cel din urmă vârf ce ne 
desparte ” (îşi închipuie că înălţarea prin moarte este o înălţare, rămânând celelalte jos, şi 
tu te duci undeva sus): 


Am trecut de cel din urmă vârf ce ne desparte 
Și de-abia te văd în vale, ţară de departe; 
Unde-am stat şi-am plâns atâta, ţară de departe. 


Am avut în tine doruri fără de-mplinire, 


Suferinţe fără număr, plâns şi fericire; (deci şi plâns şi fericire) 
Poate-atât cât nimeni altul, plâns şi fericire. 

Şi vorbeşte mai departe cu ţara: 

Am avut duşmani în tine, răul să-mi dorească, 
Dar au fost şi-atâtea inimi dragi să mă iubească; 
Scumpe şi duioase inimi, dragi să mă iubească. 


O, pământule pe care am trăit o viaţă, 
Azi te las, rămâi în urmă, tot mai mic prin ceaţă, 
Mai în urmă, mai departe, tot mai mic prin ceaţă. 


Eu mă duc în ţara scumpă, Sus, mai sus de stele, 
Unde-i mirele şi-alesul dorurilor mele; 
După care-au plâns o viaţă dorurile mele. 


Faţa ta îndurerată nu voi mai privi-o: 
Lume, suferinţă, lacrimi, plânsule - Adio! 
De-azi suntem pe veşnicie despărțiți. Adio! 


Aşa ceva trebuie să simtă cineva care-i în mănăstire, să simtă că s-a depărtat de ceea 
ce a fost şi e împlinit cu ceea ce are. Dacă nu este aşa, nu este unde trebuie. 

Aş vrea să mai aduc aminte - am spus şi la Sub Piatră că în satul meu era o femei 
care cânta în şezătoare, o cunosc pe femeie, am cunoscut-o, Dumnezeu să o odihnească, 
şi spunea mama că lelea Stana lui Adam în şezătoare cânta aşa: 

Pe dealul cu strugurii 

Plimbă-să călugării, 

Blăstămându-şi părinţii 

De ce i-o călugărit 

Și nu i-o căsătorit. 

Este un punct de vedere, este o concepţie, un stil de a vedea lucrurile - bineînţeles 
din partea unor oameni care nu ştiu lucrurile călugărilor -, dar cuvântul acesta şi 
alcătuirea aceasta vrea să spună că cei care nu se împlinesc în călugărie şi nici n-au ajuns 
la căsătorie sunt într-o situaţie de nemulţumire, într-o situaţie de zbucium. Nu se întâmplă 
lucrul acesta ca să te facă părinţii călugăr, pentru că de obicei părinţii nu doresc ca fiii lor 
să fie călugări. Se împotrivesc pe cât pot ei să se împotrivească. Unii dintre ei nu se 
împotrivesc, dar nu sunt bucuroşi. Adică oamenii vor să duci viaţa pe care au dus-o ei, să 
vadă de pe urma ta ceva concret. Şi de aceea nu se poate zice că sunt de vină părinţii. Dar 
ideea aceasta, că sunt oamenii nemulţumiţi călugări fiind, este o realitate, şi e o realitate 
nu pentru toţi, ci pentru unii, şi o realitate care se exprimă că de ce i-au călugărit şi nu i- 
au căsătorit, pentru că viaţa comună e viaţa de familie, şi aceea ar fi putut să o ducă, iar 
aceasta n-o pot duce. De aceea sunt destui improvizaţi, de aceea sunt destui rataţi. Noi nu 
suntem judecătorii oamenilor, dar să ştiţi că oamenii credincioşi nu-şi pun problema 
aceasta că sunt şi călugări răi. Ei când aud de un călugăr şi când văd un călugăr se bucură 
de existenţa lui. Oamenii serioşi îi înţeleg şi dacă se bucură de existenţa lui înseamnă că 
pentru ei călugării toţi sunt buni, sau nu se gândesc că ar putea fi şi altfel. 


C ine îşi mai poate alege, să-şi aleagă calea. Să ştiţi că sunt oameni care nu 
sunt buni nici de călugărie şi nici de lumea aceasta şi mai ales aceia sunt cam 
aşa care zic că nu ştiu ce să facă: să mă căsătoresc sau să mă fac călugăr. Vine la mine 
câte cineva şi zice: 


“Părinte, ce ziceţi dumneavoastră? Să mă fac călugăr?” 
Şi eu zic: 


“Asta mi-o Spui tu mie, nu ţi-o spun eu ţie”. 

Să-şi aleagă omul calea care i se potriveşte şi să o trăiască cu seriozitate, şi să ştiţi că 
Dumnezeu nu se lasă dator. Am văzut şi împliniri, am văzut şi lucruri nefireşti, şi într-o 
parte şi într-alta. Nimeni nu este asigurat că dacă ar merge pe o cale are mulțumire, şi 
dacă merge pe altă cale n-are mulţumire. Nimeni nu este asigurat de lucrul acesta. Pentru 
că nu calea îl mântuieşte, ci felul în care se raportează la calea pe care şi-a ales-o. 

Sfântul loan Gură de Aur, în predicile despre pocăință - pe care eu vi le recomand 
-, într-una din ele spune aşa: 

“Adam în Rai fiind a căzut, şi Lot în Sodoma s-a mântuit. lov s-a mântuit pe o grămadă de 

gunoi şi Saul nu s-a mântuit în palat împărătesc”. 

Deci nu locul îl mântuieşte pe om, ci seriozitatea cu care se angajează la ceea ce 
doreşte el să facă, la ceea ce face pentru Dumnezeu. 

Am spus lucrurile acestea - aşa m-a slujit mintea să le spun -, dar să ştiţi că am 
răspuns totuşi la o întrebare, la o dorinţă a cuiva care mi-a spus că ar fi bine ca şi aici şi la 
Sub Piatră să ating şi problema aceasta. Deseară dacă ne ajută Dumnezeu o să stăruim 
puţin asupra avantajelor ortodoxiei sau asupra adevărurilor de credință ortodoxă, ca să ne 
statornicim în aprecierea pozitivă a ceea ce alţii din jurul nostru depreciază ca nefiind 
lucruri esenţiale, ci fiind lucruri fără valoare. O să vedem noi că totuşi sunt esenţiale şi că 
e bine să le avem în vedere, nu numai aşa pentru că ne-am pomenit cu ele, ci să avem şi 
nişte temeiuri pentru a le pune în valoare pentru noi şi pentru alţii, adevărurile de credinţă 
care ţin de ortodoxie. 

Dumnezeu să ne ajute! 

La venirea în tabără 


Î P.S. Andrei, Arhim. Ti eofil Părăian, Protos. Andrei Barbu 
Marţi, 13 iulie 1999 


Î.P.S. Andrei: E atâta nevoie de tineri credincioşi şi de tineri doritori să schimbe o 
lume păcătoasă. Nu ştiu dacă veţi reuşi; noi nădăjduim, cu ajutorul lui Dumnezeu, că veţi 
reuşi, însă “vântul” care bate peste noi se pare că este totalmente contrar la ceea ce se 
întâmplă. 


ji am citit dimineaţă câteva rânduri din Pateric şi acolo Avva Dioscor 


zicea că în tot anul punea început bun şi se lupta cu câte o patimă. Unii dintre 
dumneavoastră veniţi în fiecare an aici şi vă ajută Dumnezeu să puneţi în tot anul început 
bun şi să puteţi face câte un pas înainte, pentru că e nevoie de aceşti paşi înainte, şi am zis 
că mă voi explica, că pe de o parte ne-am dori ca aceste preocupări duhovniceşti să fie 
din ce în ce mai serioase şi Biserica să reuşească să şi-i apropie pe tineri, să-i apropie pe 
toţi oamenii de Sfânta Liturghie, de cele sfinte, pentru ca să poată schimba o lume, însă, 
pe de altă parte, şi răul lucrează. Noi ştim că religia noastră creştină a fost numită de 
părintele Felea religia iubirii, plecând de la rezumatul pe care l-am putea da Evangheliei. 
Mântuitorul lisus Hristos a spus lucrul acesta, ucenicilor şi oamenilor, în general, să se 
iubească unii pe alții pentru că cel ce iubeşte este de la Dumnezeu, “Dumnezeu este 
iubire ”, şi cel ce urăşte pe fratele său este de la cel rău. Acesta este mesajul Bisericii sau 
propovăduirea Bisericii, pentru că în mijlocul propovăduirii creştine stă predicarea 
iubirii. Am participat la o festivitate în vara aceasta, o festivitate care presupunea şi 
vernisarea unei expoziţii, o expoziţie, altfel, bine alcătuită cu lucrări ale tinerilor de la 
Liceul de Artă din Alba Iulia. Organizarea a fost bine făcută, numai că, pe lângă faptul că 
şi-au expus acolo operele lor de artă, au ţinut să ţină şi nişte cuvântări. Una dintre ele mi- 
a rămas în minte pentru că această cuvântare este dătătoare de diagnostic într-o lume care 
nu mai este normală, şi nici nu mai judecă corect. Discursul tânărului respectiv era cam 
aşa: “Îi urăsc pe bătrâni pentru că trebuie să le cedez locul în maşină, deşi şi eu am 
plătit biletul. Îi urăsc pe bătrâni pentru că sunt plicticoşi, pentru că miros a transpirație, 
pentru că mă incomodează, şi îi urăsc pe bătrâni pentru că şi eu voi fi bătrân şi urăsc 
bătrâneţea, şi mă urăsc şi pe mine pentru că voi fi bătrân”. Adică, toată cuvântarea se 
poate rezuma în aceasta că urăşte omul şi societatea omenească şi comunitatea 
omenească respectivă şi atunci am zis iată Evanghelia răsturnată pe dos. Domnul lisus 
Hristos  propovăduieşte iubirea, această societate  post-modernă,  post-creştină 
propovăduieşte reversul, propovăduieşte ura şi atunci cum nu e nevoie de tineri cuminţi şi 
ancoraţi în misiunea Bisericii şi doritori de sfinţenie? 


m mai spus lucrul acesta şi în două rânduri l-am creionat şi în ziarul nostru 
eparhial. Acum doi ani am făcut o vizită în Anglia şi printre altele, părinții de 
acolo din Biserica anglicană ne-au adus la cunoştinţă cu bucurie că ei încearcă să 
regăsească monahismul. Spun lucrul acesta pentru că suntem la mănăstire. Încearcă să 
regăsească monahismul pentru că, confruntându-se cu o secularizare excesivă, îşi dau 

seama că renunțând la monahism au renunţat la un izvor dătător de spiritualitate care i-ar 
fi putut ajuta în această luptă. Şi atunci încearcă să descopere monahismul şi deşi sunt 
anglicani au organizat şi mânăstiri franciscane şi mânăstiri benedictine şi e vrednică de 
toată lauda strădania aceasta a lor. La una dintre mânăstiri am întâlnit un părinte în vârstă 
care fusese zeci de ani misionar în Africa şi el se plângea de această înstrăinare a 
oamenilor de cele sfinte, de această secularizare şi la un moment dat a întrebat: “Cum ați 
vedea dumneavoastră redresarea, din punct de vedere spiritual, a societăţii engleze? ”. Şi 
eu, ca să nu-l jignesc, am zis că în Anglia există o biserică creştină şi această lucrare de 
duhovnicire a oamenilor trebuie să o facă biserica de aici. Probabil, s-ar fi aşteptat la un 
alt răspuns, pentru că ştia şi el cum ştim noi toţi că ortodoxia are faimă bună în Apus şi că 
tentația pentru ortodoxie pe mulţi oameni ajunge să îi determine să îmbrăţişeze ortodoxia. 
Eu, din complezenţă, i-am răspuns aşa: “Anglia are o biserică şi Anglia va găsi 
mijloacele necesare pentru că Anglia este o ţară creştină ”. Şi părintele a zis: “Nu Anglia 
nu mai este o ţară creştină, Anglia est o ţară post-creştină ”. Şi atunci putem lega 
lucrurile unul de altul. Auzim tot mereu sintagma: societate post-modernă, lume post- 
creştină, şi atunci ne dăm seama că această modalitate de a se exprima punând în centru 
ura şi nu iubirea probabil că aparţine unei societăți numite postereştine în care nu mai are 
loc Hristos. Ori, ceea ce se întâmplă la Poşaga an de an şi în alte părţi şi ceea ce încercăm 
noi să facem este tocmai contrariul, să rămânem aproape de valorile autentice, să 
rămânem la Domnul Hristos. Noi îi mulțumim părintelui Teofil că a venit şi mănăstirii că 
a organizat şi Îl rugăm pe Dumnezeu să vă înroureze sufletul cu har ca să adunaţi cât mai 
mult şi să mergeţi de aici hotărâți să duceţi război pe viaţă şi pe moarte cu răul. 
Dumnezeu să vă binecuvinteze! 


Părintele Teofil: Înseamnă că şi pe mine mă urăsc, pot să o facă, Dumnezeu să-i 
miluiască, dar să ştie oricine care urăşte că ura nu aduce linişte. Să verşi venin înseamnă 
să fii bolnav, ori ura e venin. Noi suntem pentru iubire şi căutăm să înmulţim iubirea să o 
simţim, să o purificăm şi să o revărsăm unde ne duce peste tot şi peste toate, peste cei 
buni şi peste cei răi că numai aşa ne asemănăm cu Dumnezeu. Domnul Hristos a spus că: 
“Dumnezeu răsare soarele peste cei buni şi peste cei răi, trimite ploaia peste cei drepți şi 
peste cei nedrepți”. Dacă este vorba să ne asemănăm lui Dumnezeu şi noi trebuie să 
facem aşa ceva. Dacă Domnul Hristos a rânduit lucrul acesta să fim preocupaţi de iubire, 
de a înmulţi iubirea, ne-a rânduit şi calea fericirii. Cine poate iubi intră în sfera fericirii şi 
cine intră în sfera fericirii sigur este în sfera iubirii. Ar fi bine ca cei tineri să înveţe de la 
cei în vârstă pentru că cei în vârstă au acumulat o experienţă, au acumulat o învăţătură, au 
acumulat concluzii, au ajuns la nişte concluzii şi toate acestea pot fi preluate de cei care 
încă n-au trecut prin viaţă şi să le folosească. Noi oferim. Eu am venit aici ca să ofer, de 
fapt, toată viaţa creştină e o viaţă de oferire. Iubirea oferă, iubirea nu aşteaptă să i se ofere 
şi e fericit omul că poate oferi, că poate da ceva poate un gând bun, poate un cuvânt 
mângâietor, poate o faptă prin care dă ceva. Iubirea nu este ceva care nu se cunoaşte, 
ceva ce nu se simte, iubirea se comunică. Dumnezeu este asemănat cu soarele de Sfântul 
Maxim Mărturisitorul şi se spune în Filocalie că aşa cum soarelui îi este propriu să 
lumineze şi să încălzească tot aşa şi lui Dumnezeu îi este propriu să facă bine. Omul care 
se aseamănă lui Dumnezeu trebuie şi el să facă bine, Dumnezeu e iubire şi omul trebuie 
să fie iubire, dacă omul nu e iubire nu se poate asemăna cu Cel ce e iubire şi nu se poate 
uni cu Dumnezeu care e iubire. Părintele Arsenie Boca, Dumnezeu să-l odihnească!, - 
anul acesta se împlinesc zece ani de când a trecut de la viaţa aceasta pământească -, 
spunea că: 


“Iubirea lui Dumnezeu faţă de cel mai mare păcătos e mai mare decât a celui mai mare 

Sfânt faţă de Dumnezeu ”. 


E bine să fim preocupaţi de a înmulți iubirea pentru că numai iubirea aduce 
fericirea. Ura înveninează, ura îndepărtează, fărâmiţează, ura face ceea ce fac oamenii 
care urăsc: aduce nemulțumire, aduce nefericire, ori idealul nostru trebuie să fie “în jurul 
tău Să poți să-i fericeşti pe toți”, şi atunci, din fericirea altuia eşti fericit şi tu; aşa că eu 
am venit bucuros eu nu consider că am făcut ceva deosebit, ceva ce fac cu efort, am venit 
cu disponibilităţile pe care le am şi le-am acumulat o viaţă întreagă până la vârsta de 70 
de ani şi după 46 de ani de viaţă mănăstirească în legătură cu oamenii care au însemnat 
ceva. Părintele Serafim, Dumnezeu să-l odihnească!, pe care puţini îl mai pomenesc, a 
fost un om extraordinar în ceea ce priveşte învăluirea, bucuria, a fost un om care s-a 
comunicat, care a învăţat prin exemplul său, un om care i-a învăluit pe oameni, a învăţat 
prin exemplul său să fim oameni ai bucuriei, să aducem bucuria, să înmulţim bucuria, 
să o înmulțim asemenea Domnului lisus Hristos, care a zis către ucenicii Săi: 


E) 


“Acestea vi le spun ca bucuria Mea să fie întru voi şi ca bucuria voastră să fie deplină ”. 


LD) eplinătatea bucuriei, deplinătatea iubirii, deplinătatea fericirii - bineînţeles că 
pentru lucrurile acestea trebuie să te străduieşti mai întâi, să te remodelezi pe 
tine însuţi fiindcă de multe ori întâlnim în noi ceea ce n-am vrea să întâlnim. Întâlnim în 
noi porniri rele, împotriviri faţă de bine însă numai cu ajutorul lui Dumnezeu, cu ajutorul 
Mântuitorului nostru lisus Hristos ne putem mântui şi atunci iată ne întâlnim, ne bucurăm 
de întâlnirile de odinioară, ne întâlnim şi acum şi nădăjduim să ne mai întâlnim şi la anul 
şi la mulţi ani câţi va rândui Domnul Dumnezeu să ne ţină mintea şi sănătatea şi cât se va 
putea. Vor veni şi alte şi alte generaţii, vor veni şi după noi oameni care vor putea aduce 
bucurie, care vor putea aduce lumină, care vor putea aduce înţelepciune de sus, din 
Scriptură, din darul lui Dumnezeu şi chiar dacă lucrarea noastră va fi doar într-un cerc 
restrâns e totuşi un câştig pentru toată lumea pentru că până la urmă, după cuvântul 
Sfântului loan Scărarul: 


“Rugăciunea ţine lumea ”. 


Eu mă bucur că sunt aici, mă bucur că am putut veni şi de data aceasta aici, mă 
bucur de întâlnirea cu cei de odinioară şi cu cei de acum şi nădăjduim ca totul să fie bine, 
cu darul lui Dumnezeu, cu rugăciunile Maicii Preacurate care ne ocroteşte şi se roagă 
pentru noi, cu rugăciunile sfinților care sunt şi ei pentru noi nişte modele şi cu 
binecuvântarea celor aşezaţi de Dumnezeu să ne binecuvinteze, cu binecuvântarea Înalt 
Prea Sfinţitului de care am fost sigur, n-am mai cerut-o; am venit la sigur că aici e 
binecuvântare pentru aşa ceva. Am venit şi în numele prieteniei cu cei de aici. Eu mă 
simt foarte apropiat de cei de aici, şi, am mai spus-o de mai multe ori, şi o mai spun şi 
acum: 


28 , ij za RIC Se paid FR p» 
Toate prieteniile mele le-am programat pentru VeŞnicIe, nu ma las Ge NICI una: . 


Studenţii: Înalt Prea Sfinţite Părinte care credeţi c-ar trebui să fie preocupările unui 
tânăr pentru a putea să dospească în societatea în care trăieşte ca şi creştin? 


Î.P.S. Andrei: Nu ştiu dacă le iau într-o ordine, dar preocupările unui tânăr creştin ar 
trebui să fie: să meargă la biserică, să se roage zilnic dimineaţa şi seara, să facă lectură în 
mod deosebit din Noul Testament, din Sfânta Scriptură şi să se implice în acțiuni 
filantropice, să ajute şi el cât poate la măsura a ceea ce are, dacă nu poate ajuta băneşte 
atunci cu munca lui şi să fie prietenos, cred că nu e bine să facă pe moralistul, nici pe 
sfântul în sensul cum se manifestau fariseii şi să fie deschis şi gata de comuniune, dar nu 
la păcat. 

Studenţii: Credeţi că e posibilă comuniunea în viaţa din afara mănăstirii? 
I.P.S. Andrei: Da, este posibilă, la orice biserică ar trebui să fie lucrul acesta, nu? 
Studenţii: Practic? 


1.P.S. Andrei: Practic dacă e vorba de comuniunea euharistică şi liturgică la orice 
biserică în toată duminica. 


Studenţii: Care sunt lucrurile care trebuie recuperate şi care mai pot fi recuperate 
pentru viitor, lucruri din trecut? 


Î.P.S. Andrei: Lucruri din trecut, dacă vă referiţi la biserică şi la credinţă, lucrurile 
rămân veşnice, cele lăsate de Mântuitorul, de Sfinţii Părinţi până la noi, adică trebuie 
doar să le redescoperim. De recuperat ar fi alte lucruri colaterale credinţei dar nu străine, 
cele legate de tradițiile noastre care pier. 


Studenţii: Care ar fi metoda? 
Î.P.S. Andrei: Nu ştiu care este metoda, efectiv încercăm noi să facem. 
Studenţii: Dar lucruri pe care ni le-aţi recomanda să le împlinim din tradiție. 


Î.P.S. Andrei: De exemplu, nu ştiu cât veţi putea frăţiile voastre, dar când pe scară 
largă un anumit fel de muzică se propagă care nu mai are nimic cu tradiţiile de dinainte, 
atâta cât ne stă în putinţă să punem în valoare muzica noastră, populară. Unii zic că era o 
valoare şi jocul dar nu cred că mai e posibilă o reîntoarcere, dar măcar muzica să rămână, 
poate Părintele Teofil să aibă o părere mai ancorată duhovniceşte legată de recuperarea 
aceasta. 


Părintele Teofil: Ceea ce ne lipseşte nouă celor mai în vârstă şi celor mai tineri este 
faptul de a avea în prim planul vieţii noastre pe Dumnezeu cum Îl aveau cei de odinioară. 
Eu când eram copil trăiam într-o societate care astăzi nu mai există, în care Dumnezeu 
era prezent, Biserica era activă, postul era o tradiție care se împlinea fără motivări 
raţionale sau fără motivări sanitare. Se ştia că asta trebuie făcut, exista şi se ştia că nu se 
poate altfel. Dacă i-aş fi întrebat pe-ai mei de ce postim, mi-ar fi spus: “Cum să nu 
posteşti că doar toată lumea posteşte”, sau dacă aş fi întrebat: “De ce mergem la 
biserică ?”, mi-ar fi spus: “Cum să nu mergem ”. Erau nişte lucruri ştiute, nişte lucruri 
trăite de oameni fără o motivare că, uite ce este la biserică că sunt binecuvântările, că este 
rugăciunea, că sunt cântări îngereşti. Acum tot trebuie să le spun la oameni de ce trebuie 
să meargă la biserică pentru că ei nu mai au o motivare să meargă şi atunci trebuie să-i 
găseşti o motivaţie. Şi toate lucrurile acestea de înviorare a evlaviei, a evlaviei autentice, 
a sfielii faţă de cele sfinte, față de persoanele sfințite, toate lucrurile acestea le cam 
lipsesc şi acestea ar trebui puse în valoare şi luate în consideraţie. 


Studenţii: Înalt Prea Sfinţia Voastră, cunosc aici studenţi la Arte Plastice, la 
Conservator. Pentru că a venit vorba, cum ar putea ei, cu pregătirea lor, să contribuie la 
îmbunătăţirea modului cum se practică astăzi pictura, muzica şi, în general vorbind, 
pentru că majoritatea nu sunt studenţi la Teologie, cum ar putea fi încorporată pregătirea 
lor laică în slujirea Bisericii? 


Î.P.S. Andrei: Cei ce au darul muzicii să-i înveţe şi pe alţii să cânte să cânte frumos 
la Sf. Liturghie, la toate slujbele, iar cine are darul picturii să promoveze o pictură 

bisericească autentică pentru că sunt foarte mulți pictori improvizaţi şi din nefericire 
motivaţi financiar; creştinii dintr-o seamă de sate îi angajează să le picteze biserici. Şi ies 
aşa de rău... Şi atunci sigur, dacă sunt studenţi la Arte Plastice să devină pictori buni 
bisericeşti şi să se impună în faţa improvizaţilor. 


Părintele Teofil: Se zice că pictorii odinioară erau şi evlavioşi şi teologi, apoi au 
ajuns numai evlavioşi şi acum sunt numai profesionişti. Să ştiţi că noi nu trebuie să fim 
exclusivişti, adică: “Numai muzică bisericească trebuie cântată!”;, bineînţeles că în 
Biserică nu poţi să cânţi şi altă muzică, dar să ştiţi că mie îmi place foarte mult muzica 
populară, îmi place muzica populară bănăţeană, îmi place Dumitru Fărcaş la oboi. Spune 
lumea: “Uite este călugăr şi îi place muzica populară”. Cum să nu-mi placă? Ce este 
frumos e frumos şi pentru călugăr şi ce nu este frumos nu este frumos pentru nimeni. 


Studenţii: Cred că asistăm nu numai la o pierdere a tradiţiei religioase, ci la o 
pierdere a tradiţiei în general. 


Părintele Teofil: Da, să se insiste cât se poate insista. Acum fiecare dintre noi avem 
cercul nostru; nu se poate zice că acum am fost la Poşaga şi ne ducem şi facem minuni 
acasă. Întâi de toate trebuie să facem minunea îndreptării vieţii noastre, să fim cu mai 
multă atenţie, să fim cu mai multă grijă în faţa lui Dumnezeu şi apoi vedem noi ce se 
poate face, că uite suntem fiecare dintr-o familie. Eu de exemplu mai am trei fraţi. Fraţii 
mei nu sunt oameni deosebiți în ceea ce priveşte credinţa; fratele meu cel mic merge, din 
când în când, la biserică. Noi, acasă, toți am învăţat să zicem “Tatăl nostru” la masă; ei 
acum nu mai zic, numai când mă duc eu acolo. În casa noastră numai 25 % este angajată 
în viaţa religioasă, ceilalți ştiu de Dumnezeu, dar nu duc mai departe tradiţia din familie. 
Eu când mă duc în satul meu zic la oameni că sunt dintr-un sat dărâmat şi e dărâmat 
spiritual. Trebuie salvat ceva cât putem pentru noi şi pentru cei din jurul nostru, pentru 
familia noastră. Cei pentru care va rândui Dumnezeu viaţă de familie să aveţi o familie 
care să slujească lui Dumnezeu în toate ale ei, adică nu numai aşa cum vin unii la mine şi 
zic: “Eu am crezut că chestiunea religioasă e o chestiune particulară ”. Da, sunt şi 
situaţii în care te rogi singur, pentru că nu se poate întotdeauna să te rogi împreună, dar 
trebuie avută în vedere chestiunea în familie, cu părinţii, cu copiii, soţii împreună, cum 
zice Zorica Laţcu: “Când plecăm genunchii seara amândoi"; dacă nu este aşa nu este 
bine, nu salvezi tradiția. 


Studenţii: Dar valorile acestea autentice, creştineşti, au ele în sine destulă putere 
pentru a face faţă concurenţei? 


Părintele Teofil: Nu au putere pentru că oamenii sunt câştigaţi pentru alte valori. 
Totuşi, în cercul în care te găseşti, la tine în casă, să asculți muzică frumoasă, muzică 
simfonică, muzică populară; să asculţi ce este frumos, nu ce se dă pe post. 


Studenţii: Părinte, dar inclusiv acţiunea aceasta de la Poşaga pare o adevărată 
provocare pentru mentalitatea consumistă de astăzi. Ce impact credeţi că ar putea să aibă 
pentru un tânăr care nu este aşa de bisericos? 


Părintele Teofil: Dragă, cei care vin aici vin cu gânduri bune şi oricum pleacă cu 
ceva. Cei care nu sunt la un gând cu noi nu ajung pe aici sau nu stau cu noi. Aici sunt 
oameni câştigaţi cât de cât pentru Dumnezeu şi mai ales pentru bine, pentru o viaţă 
superioară, chiar dacă nu o pot duce. 


Să nu ducem o viaţă desprinsă de Dumnezeu. 

Pentru mulţi Dumnezeu e mai mult o idee, e o probabilitate, o posibilitate, ori pentru 
noi trebuie să fie o realitate. Dacă învăţăm aceasta am învăţat deja mult şi am învăţat 
pentru viaţă şi pentru bătrâneţe şi pentru tinereţe. 


Studenţii: Înalt Prea Sfinţia Voastră, credeţi că o soluţie pentru a combate ofensiva 
modernităţii ar fi retragerea din faţa ei? De exemplu chiar pentru revitalizarea tradiției, a 
tradiției româneşti, retragerea tinerilor la sate pentru a încerca să reconstruiască satele, să 
reînnoade firul tradiţiei... credeţi că este o soluţie? 


Î.P.S. Andrei: Nu. Cred că este fantezistă. Nu trebuie să se retragă la sate cei care 
sunt la oraş. Să stea la sate cei care sunt de la sat şi să încerce să redescopere tradiția 
moşilor lor; nu a părinţilor, că părinții au pierdut-o, dar a bunicilor; iar cei de la oraş să 
încerce să salveze tradiţia la oraş. 


Părintele Teofil: Vedeţi, acum oamenii aşa s-au lăbărţat din punct de vedere 
spiritual încât admit şi la sat lucruri de la oraş, lucruri care nu sunt compatibile cu viaţa 
tradițională de odinioară. Eu zic că, de exemplu, discoteca e gura iadului. Şi oamenii, 
uite, admit gura iadului şi la sat; vor să ajungă în iad sau vor să vadă prin gură cum e în 
iad. Noi nu ne putem opune societăţii în sensul că societatea nu o să se mai dezvolte pe 
alte baze, dar putem face o rânduială în viaţa noastră, în viaţa familiei noastre. Haideţi să 
luăm lucrurile practic. Mă duc acasă la frații mei. Eu le spun: “Măi, ziceţi şi voi 
rugăciunea că doar ştiţi cum era la noi acasă. Când ne aşezam la masă zicea careva dintre 
părinți, mama, tata: “No, haidaţi la Tatal nost” să ne putem apuca să mâncăm”. Nici nu ne 
puteam apuca să mâncăm dacă nu ziceam “Tatăl nostru”. Ei se apucă să mănânce şi după 
aceea zic: “Ei, că n-am zis Tatăl nostru”. 


Î.P.S. Andrei: Şi tot nu-l zic. 


Părintele Teofil: Şi tot nu-l zic. Ce să fac acum? Ce să fac cu ei, că sunt oameni 
cumsecade? Eu cred că până la urmă îi primeşte Dumnezeu şi aşa, că pe altă parte sunt 
oameni de treabă şi îşi văd de treabă; sunt oameni muncitori cu mâini bătătorite, cu mâini 
ostenite dar, au pierdut o rânduială, o legătură cu tradiția noastră din casă şi apoi nu 
numai la noi e aşa. Chiar e un părinte pe acolo la noi, un părinte în vârstă, şi a zis: “Uite, 
copiii mei nu se mai roagă ” - copiii preotului. Şi el de fapt e un om rugător. Eu i-am luat 
şi un interviu odată că din mulțimea de preoţi de pe acolo l-am considerat cel mai 
reprezentativ din punctul acesta de vedere. Şi, uite, zice: “Copiii mei nu se mai roagă”. 


Studenţii: Mănăstirile se găsesc în spaţiul rural. Credeţi că au şi ele o importanţă în 
recuperarea valorilor chiar acestora naţionale, pe lângă cele creştineşti? 


Î.P.S. Andrei: Cred că mănăstirile nu pot să facă lucrul asta. 
Părintele Teofil: Nu pot. Nu, sigur nu pot. 


1.P.S. Andrei: Mănăstirile să-şi facă treaba lor, ca lumea să şi-o facă. Recuperarea 
asta să o facă credincioşii care merg la mănăstire. 


Părintele Teofil: Nu îi poţi angaja pe oameni. De exemplu, odinioară toate hainele 
pe care le purtam le făceam în casă. Mama torcea toată iarna, şi fuior şi lână şi de toate, şi 
ţesea, şi ne îmbrăca pe toţi. Acum se cumpără haine de-a gata. A venit odată cineva din 
Germania la noi şi voia să-i aducă unei credincioase care lucra acolo la noi la mănăstire 
un fel de halat negru. A spus că a căutat prin Germania şi nu a găsit că pe acolo nu se 
poartă. Sunt lucruri pe care nu le mai poţi avea. În sfârşit, noi nu suntem idealişti în 

sensul acesta că o să aducem satul românesc la nivelul de acum 50 de ani. Nu-l mai aduce 
nimeni la nivelul de acum 50 de ani. Dar, aşa, pe ici pe colo, unde se poate, cât se poate, 
să înveţe oamenii să fie îmbrăcaţi decent. Nu zic să fie împachetaţi ca mine, dar să fie 
îmbrăcaţi aşa cum se cade. 

Când am fost la spital la Bucureşti a venit la mine un tânăr în maiou, să-mi facă o 
vizită. Mă ştia de la Sâmbăta, că a fost pe la Sâmbăta şi a venit să mă vadă, şi zic: “Măi, 
ce ai venit aşa golaş? ”; l-am îmbrăţişat şi am văzut că este în maiou. Zic: “Te pomeneşti 
că eşti şi în pantaloni scurţi? ”. Dar, era cu un profesor de-al lui de religie şi a zis că nu 
este în pantaloni scurţi, numai trei sferturi. Şi a venit şi a doua zi şi a zis: “Părinte am 
venit cu cămaşă şi cu pantaloni lungi”. Zic: “Aşa! Te învaţă! ”. Oamenii nici nu ştiu de 
multe ori. Este o atmosferă creată în sensul acesta şi este foarte greu de a te desprinde. 
Zici: “Aşa fac toți, aşa fac şi eu”. Cum îl întreb pe unul la spovedit: “Dar, cu păcatele 
trupeşti cum stai?” Şi zice: “Ca toată lumea ”. Se ştie deja că e o stare din aceasta. 


Î.P.S. Andrei: O regulă?! 


Părintele Teofil: Ce să facem? Dragă, noi acum dacă ne-am adunat aici şi învăţăm 
nişte lucruri şi ne ducem cu ele, noi nu ne gândim că acum ne ducem şi facem acolo nişte 
lucruri extraordinare. Facem ce putem face în condiţiile noastre, pentru noi înşine în 
primul rând. Să strălucim ca luminătorii în lume cum se zice la slujba Cununiei: “Să 
strălucească ei ca luminătorii pe cer”. Să strălucim cât putem noi şi poate că îi mai 
atragem şi pe alţii. Când vor vedea oamenii că suntem calmi, când vor vedea oamenii că 
nu zicem vorbe rele, toate acestea sunt lucruri care pot însemna pentru cineva care 
pricepe. Pentru alţii poate că nu înseamnă nimic. 


Studenţii: Părinte, e al cincilea an când veniţi aici, într-un asemenea context. Simţiţi 
ceva deosebit de la an la an? 


Părintele Teofil: Dragă, eu n-am cum să urmăresc lucrurile. Eu simt ce fac eu. Eu 
cred că este bine. Dar nu pot să zic că cei care au fost anul trecut se cunoaşte că au fost şi 
anul trecut faţă de cei care nu au fost anul trecut, că nu am cum să-i urmăresc, să-mi dau 
seama, dar, în nădejdea binelui facem ce facem. Adevărul este că noi ştim ce facem, nu 
ştim ce urmează. Am fost acum de curând în Franţa două săptămâni. Mă gândeam cu că 
nu a prea avut rost prezenţa mea în Franţa, dar poate că totuşi a avut. Cine ştie?! Şi mi- 
am câştigat nişte oameni pe care i-am apreciat ca oameni cumsecade. Oameni care, în 
condiţiile acelea, în vacarmul acela, mai au vreme, şi de suflet şi de Dumnezeu, şi se mai 
gândesc să se întâlnească în numele lui Dumnezeu, în numele Bisericii, să vină la o 
slujbă, să cânte la o slujbă. Tare mi-a plăcut cum au cântat oamenii la slujbe, cum au 
cântat cu toţii. Frumos. Sunt nişte lucruri pe care nu le-au pierdut şi poate dă Dumnezeu 
să nu le piardă sau dacă le pierd unii să nu le piardă toți. 


Studenţii: Înalt Prea Sfinţia Voastră, cum apreciaţi vizita Papei în România? Ce 
rezultate a adus? 


1.P.S. Andrei: E prea devreme să vedem ce rezultate a adus, nu? Dar, acum depinde 
din ce punct de vedere încercăm să facem aprecierile. Din punct de vedere politic vizita a 
avut un rost pozitiv. 


Părintele Teofil: Da, da. 
Î.P.S. Andrei: Adică, a contat că România este o ţară deschisă. 


Părintele Teofil: A tost un eveniment, în orice caz. 

I.P.S. Andrei: Din punct de vedere religios aş spune că tot pozitiv. Tot pozitiv, în 
sensul că oricum Dumnezeu vrea apropierea oamenilor. Ce va fi mai târziu vom vedea. 
Părintele Teofil cum apreciază? 


Părintele Teofil: Pe mine m-a întrebat unul înainte cu vreun an când se pregătea 
venirea Papei că ce părere am eu de venirea Papei şi eu am zis: “Eu mă bucur că vine”, şi 
era părintele Serafim acolo şi a zis că s-a înseninat la faţă acela, şi am zis după aceea “şi 
pleacă”. Adică, e un eveniment, e totuşi ceva, dar el nu poate rămâne aici. Şi a fost în 
atâtea ţări, şi ce-a fost după ce-a fost unde a fost? În Austria sau în Germania sau oriunde 
a fost? S-a adunat lume foarte multă cum s-a adunat şi acum la noi şi după aceea s-a 
împrăştiat lumea şi şi-a văzut de treabă ca şi cum nu l-a văzut pe Papa. Asta e situaţia în 
toate împrejurările. Dar, e totuşi ceva. Se zice că om cult este acela care a învăţat totul şi 
a uitat totul. Tot rămâne ceva. Nu este tot una că ai citit o carte sau nu ai citit-o, chiar 
dacă nu mai reţii din carte - poate o idee sau poate nici o idee până la urmă - dar, e mai 
mult să fi citit o carte şi să o fi uitat, decât să nu o fi citit. Tot rămâne ceva în suflet. aşa 
este şi cu evenimentele acestea. E un eveniment de referinţă în societatea noastră, pentru 
noi românii, pentru felul cum ne privesc alții, dar, poate că nu acesta este lucrul de 
căpetenie. 


m considerat un lucru foarte pozitiv faptul că Biserica noastră ortodoxă a avut 

delicateţea să cheme, să-l invite pe Papa, nu pentru noi, pentru că Papa pentru 
noi este un episcop oarecare, dacă-i vorba. Eu de exemplu, când ascult Vaticanul şi când 
Papa dă binecuvântare niciodată nu se întâmplă să stau în altă poziţie decât în picioare, 
întotdeauna mă ridic în picioare, acolo în chilie unde sunt mă ridic în picioare la 
binecuvântarea Papei, că este un episcop, nu? Dar, pentru noi nu este Sfântul Părinte cum 
este pentru cei care nici nu-l consideră Sfântul Părinte. Îi spun Sfântul Părinte şi apoi nu 
iau aminte la el. De exemplu greco-catolicii. Nu am nimic cu ei dar, când te gândeşti că 
Sfântul Părinte îşi face crucea de la stânga la dreapta şi ei şi-o fac de la dreapta la stânga, 
ce consideraţie au faţă de Sfântul Părinte? Sau Sfântul Părinte ţine Paştile la o dată şi ei le 
țin la altă dată. Ce legătură au cu Sfântul Părinte? În sfârşit, pentru ei este Sfântul Părinte. 
Pentru noi este un episcop oarecare dar, totuşi a fost o delicateţe din partea Bisericii 
noastre în sensul că le-a dat posibilitatea să se bucure de Sfântul lor Părinte aici în ţara 
noastră. Aceasta ar trebui să simtă; să aibă delicateţea asta să simtă că uite, totuşi, suntem 
buni cu ei şi ei nu sunt buni cu noi. 


Î.P.S. Andrei: Da. Şi în cuvântările ce le-a ţinut au fost şi lucruri importante. De 
exemplu, faptul că a afirmat că avem un creştinism apostolic, că ne-a încreştinat Sfântul 
Apostol Andrei. Mai anii trecuţi altceva se spunea prin cercurile catolice. 


Părintele Teofil: Dumnezeu să ne ajute să fim înţelepţi să înţelegem lucrurile în 
lumina credinţei noastre şi să fim buni. Este foarte bine să fim buni cu toţi: “/n jurul tău 
să poţi să-i fericeşti pe toți”. 


Protos. Andrei: Înalt Prea Sfinţia Voastră, Prea Cuvioase Părinte, aş vrea să vă 
mulțumesc. Mulţumesc părinte Teofil că aţi putut să veniţi şi în anul acesta, la a cincia 
ediţie. Părintele Teofil poate că deşi a zis că nu ştie rezultatele dar, sigur că spovedindu-i 
pe toţi care trec pe aici cred că totuşi ar putea să zică că au avut folos pentru că eu din cât 
îi cunosc pe cei care au fost pe aici ştiu că au rămas foarte hotărâți în Biserică, foarte 
hotărâți să îi urmeze lui Dumnezeu şi să împlinească poruncile Lui. Aşa că de când ne- 
am propus noi la început să realizăm aceste conferinţe nu ne-am gândit că o să aibă o 

sferă mai largă. Ne-am gândit că se vor folosi doar cei de aici, însă bunul Dumnezeu a 
vrut să fie şi altfel prin faptul că s-au făcut aceste înregistrări, care s-au răspândit; s-au 
răspândit apoi şi prin tipărirea unei cărți. Nădăjduim să se tipărească şi celelalte 
conferinţe care au fost, şi aici ne rugăm de Înalt Prea Sfinţitul Părinte Andrei să ne ajute. 

Ca şi posibilităţi organizatorice, sigur că au fost mai mediocre, ceea ce am putut noi, 
însă cred că acestea au fost nişte lucruri secundare şi nimeni nu ne-a băgat de vină faptul 
că am fost mai simpli sau de felul cum am putut noi să organizăm aici, căci toată lumea a 
privit lucrurile esenţiale, adică conţinutul acestor conferinţe. Mi-am dat seama, din ce am 
discutat cu cei care au fost aici, că toţi au plecat mulţumiţi şi cred că au plecat îmbogăţiţi 
de aceste expuneri ale părintelui Teofil. Sigur părintele, cu experienţa care o are, a putut 
să dea multe orientări şi pentru că se ocupă în general de tineri dar, de cei de la 
Timişoara, parcă, în special. De lucrul acesta mi-am dat seama pentru că cei de la 
Timişoara au fost în general destul de bine grupaţi şi au rămas foarte apropiaţi şi legaţi de 
părintele. Acest lucru este dovedit şi de faptul că acum au fost multe invitaţii şi pentru 
alte filiale ale A.S.C.O.R. însă de la Timişoara au venit cei mai mulţi. Mă bucur de faptul 
că au răspuns şi de la alte centre, de la Cluj, de la Bucureşti, deşi au venit mai puţini, dar, 
totuşi, au ţinut să vină măcar câţiva şi de acolo ceea ce înseamnă că există această 
comuniune între tineri. Cred că acestea sunt nişte realizări frumoase şi mă bucur că 
fiecare îşi lasă o mică fereastră în timpul vacanței. Vin aici la mănăstire şi stau o 
săptămână şi în această săptămână se implică în programul mănăstirii, în programul de 
slujbă de noapte. Au contact cu slujba de noapte, cu programul de mănăstire ceea ce este 
important pentru ei pentru că e bine să cunoască şi latura aceasta a Bisericii şi anume, 
viaţa din mănăstire. Nu ştiu altfel dacă ar putea să o simtă, să o cunoască; doar când 
vizitează o mănăstire, însă atunci când stai mai mult timp în mănăstire, poţi să-ţi dai 
seama într-adevăr de ceea ce fac călugării într-o mănăstire; când petreci câteva zile la 
mănăstire, se poate simţi, într-adevăr, pulsul mănăstirii. Mă bucur că toţi care vin se 
spovedesc părintelui Teofil şi primesc îndrumările şi orientările părintelui şi rezultatele se 
văd. Deci, nu pot altceva să fac decât să mă simt şi eu bucuros că aceste întâlniri se poate 
realiza la noi la mănăstire şi mă bucur de faptul că putem şi noi să facem ceva pentru 
tinerii noştri. 

Mulţumesc în primul rând lui Dumnezeu pentru că ne ajută să putem realiza aceste 
lucruri aici, şi mulţumesc Înalt Prea Sfinţiei Sale că am primit binecuvântare încă de la 
început şi am avut tot sprijinul din partea Arhiepiscopiei ca să putem să realizăm aceste 
tabere şi, sigur, mulțumesc în mod deosebit şi părintelui Teofil pentru faptul că rămâne 
conservator, şi an de an vine şi răspunde întotdeauna invitaţiei pe care o face A.S.C.O.R.- 
ul, şi pe care o face mănăstirea noastră şi, sigur, mulţumesc tuturor tinerilor care s-au 
rupt, să zic aşa, din vacanţa lor şi au vrut să stea o săptămână la mănăstire. 

Rugăciunea liturgică 


Marţi, 13 iulie 1999 


În numele Tatălui şi al Fiului şi al Sfântului Duh. Amin. 

Prea Cuvioase părinte stareț, cinstiți părinţi şi fraţi şi iubiți credincioşi. Pentru seara 

aceasta m-am gândit să stăruim puţin cu gândul asupra rugăciunii liturgice, asupra 

sfintelor slujbe ale Bisericii noastre. 
iserica noastră dreptmăritoare se legitimează pe sine prin sfintele slujbe. Este o 
Biserică a slujirii liturgice, Biserică doxologică, Biserica preamăririi lui 
Dumnezeu. A zice ortodoxie, înseamnă a zice slujire lui Dumnezeu. Biserica însăşi se 
cuprinde în slujirea liturgică prin învăţătura ei şi prin slujirea ei. Prin învăţătura ei în 
înţelesul că în sfintele slujbe cuprinde învăţătura Bisericii, dar nu o învăţătură cum se 
învaţă ca studiu, ci o învăţătură prezentată în mod practic. 

Sfintele slujbe ne pun în legătură cu evenimentele sărbătorite, evenimentele de 
mântuire care au avut loc la vremea lor şi pe care noi le aducem în actualitatea noastră şi 
le facem lucrătoare pentru viaţa noastră. În aşa fel sunt rânduite sfintele slujbe încât cele 
pe care le sărbătorim la anumite sărbători nu sunt numai ale trecutului ci sunt şi ale 
prezentului. Sunt şi ale trecutului pentru că s-au realizat în trecut, dar sunt şi ale 
prezentului în sensul că se aduc în conştiinţa noastră ca şi când ele s-ar fi întâmplat sau s- 
ar întâmpla în vremea noastră şi cu participarea noastră. De altfel şi în Sfânta Evanghelie 
este Hristos în mijlocul nostru adus din trecut în prezent, evenimentele sunt aduse din 
trecut în prezent în Evanghelie, ca şi când aceste evenimente ar fi în vremea noastră şi noi 
suntem, martorii evenimentelor pe care le prezintă Sfânta Evanghelie. 

Slujbele noastre sunt Evanghelia în lucrare, Evanghelia în acţiune. Sărbătorim de 
pildă Naşterea Mântuitorului nostru lisus Hristos. Spunem la Naşterea Mântuitorului 
nostru lisus Hristos vorbind cu Domnul Hristos: 

“Naşterea Ta Hristoase Dumnezeul nostru răsărit-a lumii lumina cunoștinței; că întru 


dânsa cei ce slujeau stelelor, de la stea s-au învăţat să se închine Ție, Soarelui dreptăţii şi 
să Te cunoască pe Tine, Răsăritul cel de sus” 


şi aducem mărire Mântuitorului şi zicem: 

“Doamne, mărire ie!” 

Deci în această alcătuire suntem îndrumați să aducem mărire lui Dumnezeu pentru 
ceea ce s-a petrecut odinioară şi pentru ceea ce are însemnătate şi pentru noi: 

“Naşterea Ta Hristoase Dumnezeul nostru răsărit-a lumii lumina cunoștinței ” 


Hristos ne-a adus o cunoştinţă nouă. 


“Taina cea din veac ascunsă şi de îngeri neştiută prin tine Născătoare de Dumnezeu celor 
de pe pământ s-a arătat. Dumnezeu întru unire neamestecată întrupându-Se şi crucea de 
bună voie pentru noi luând prin care înviind pe cel întâi zidit, a mântuit din moarte sufletele 
noastre ”, 


sunt cuvinte prin care noi vorbim cu Maica Domnului, şi spunem Maicii Domnului 
ceea ce ştim noi despre rolul Maicii Domnului în lucrarea de mântuire a noastră. 

Naşterea, Întruparea Fiului lui Dumnezeu, Naşterea după trup a Mântuitorului nostru 
lisus Hristos este o taină, o taină a credinţei noastre. De ce este taină? Pentru că şi o 
înţelegem, şi nu o înţelegem deplin; o şi cunoaştem şi nu o cunoaştem deplin. Ceea ce e 
cunoscut e mai puţin decât ceea ce nu e cunoscut. 

În rânduielile de slujbă de la Naşterea Mântuitorului nostru isus Hristos spunem: 


“Astăzi se naşte din Fecioară Cel ce are în mână toată făptura ”, 


că Cel ce S-a născut din Prea Sfânta Fecioară Maria este Fiul lui Dumnezeu care S-a 
făcut om: Dumnezeu adevărat şi om adevărat, de aceea şi Maica Domnului este 
Născătoare de Dumnezeu pentru că nu naşte un om simplu, ci un om unit cu Dumnezeu, 
nu naşte pe Dumnezeu, ci naşte pe omul unit cu Dumnezeu. lisus Hristos ca Dumnezeu 
este născut din veşnicie, dar S-a unit cu fiinţa omenească în pântecele Născătoarei de 
Dumnezeu şi S-a întrupat şi S-a născut ca om adevărat şi Dumnezeu adevărat. E o taină. 
E ceva mai presus de ceea ce cunoaştem noi. Şi atunci Sfânta noastră Biserică ne conduce 
la gânduri înalte în legătură cu Naşterea, şi zice: 

“Astăzi Se naşte din Fecioara, Cel ce are în mână toată făptura. Cu scutece ca un prunc 

este înfăşat, Cel ce din fire este nepipăit. În iesle este culcat Dumnezeu, Cel ce a întărit 

cerurile de demult, întru început. La sân cu lapte este hrănit Cel ce a plouat în pustiu mană 

poporului. Pe magi cheamă Mirele Bisericii. Darurile acestora le primeşte Fiul Fecioarei. 


Închinămu-ne Naşterii Tale, Hristoase. Învredniceşte-ne să vedem şi dumnezeiască 
Arătarea Ta”. 


E o desfăşurare în conştiinţa Bisericii şi în conştiinţa credincioşilor a evenimentului 
mai presus de înţelegere din partea noastră şi ni se spune mai mult decât ni s-ar spune 
rezumativ că Fiul lui Dumnezeu S-a făcut om. E prezentat Domnul Hristos ca “Cel ce 
ține în mână toată făptura”, ca “Cel ce din fire este nepipăit”, ca “Cel ce a întărit 
cerurile de demult, întru început”, ca “Cel ce a plouat în pustiu mană poporului ”, ca 
“Cel ce cheamă pe magi”, ca “Cel ce este Mirele Bisericii”, ca “Cel ce primeşte 
darurile magilor”. În felul acesta Sfânta noastră Biserică ne pregăteşte pentru o 
înţelegere mai înaltă şi o trăire mai înaltă. 

Tot în legătură cu Naşterea Mântuitorului nostru lisus Hristos se spune într-o 
alcătuire de la sărbătoarea Naşterii vorbind cu Maica Domnului: 

“De Dumnezeu Născătoare Fecioară, care ai născut pe Mântuitorul, şters-ai blestemul cel 

dintâi al Evei; că Maică te-ai fost bunăvoinţei Tatălui, purtând în braţe pe Dumnezeu- 

Cuvântul întrupat. Taina nu suferă ispitire; numai cu credinţă toţi o slăvim, grăind cu tine 

şi zicând: Netâlcuitule Doamne, mărire Ţie! ” 


Este vorba de o taină mai presus de înţelegerea noastră, o taină cu consecinţe în 
viaţa noastră pământească şi cu rezonanţă în veşnicie. S-a pierdut blestemul, nu mai 
suntem sub blestem, avem bunăvoința Tatălui arătată către noi şi bunăvoința Fiului cel 
Unul Născut; avem pe Mântuitorul aproape, dar toate acestea sunt mai presus de 
înţelegerea noastră. 


| ! oată alcătuirea slujbelor noastre este în aşa fel încât sfintele slujbe ne aduc în 
conştiinţă, în prezent, cele de odinioară: 


“În Iordan botezându-Te Tu, Doamne, închinarea Treimii s-a arătat. Că glasul Părintelui a 
mărturisit Ţie, Fiu iubit pe Tine numindu-Te; şi Duhul, în chip de porumb, a adeverit 
întărirea Cuvântului. Cel ce Te-ai arătat, Hristoase Dumnezeule, şi lumea ai luminat, 
mărire Ţie”. 

Stăm în faţa Mântuitorului, stăm în faţa lui Dumnezeu prin alcătuirile de la sfintele 
slujbe. Învăţăm şi ne rugăm; ne rugăm şi învăţăm. Învăţăm rugându-ne şi ne rugăm 
învățând. 

Invăţăm cele ce trebuie să ştim şi ne rugăm, preamărind, aducând mărire: 
“Cel ce Te-ai arătat, Hristoase Dumnezeule, şi lumea ai luminat, mărire Ţie”. 


Mărire Ţie Doamne! Mărire Ţie! - pentru cele ce au fost, pentru cele ce sunt, pentru 
cele ce s-au realizat pentru noi. Sfintele slujbe creează o atmosferă, o atmosferă pentru 
sărbătorirea evenimentelor ce ţin de mântuirea noastră şi ne dau posibilitatea să stăm în 
faţa lui Dumnezeu mai mult decât am sta din proprie iniţiativă şi mai mult decât dacă n- 
am avea o atmosferă creată prin sfintele slujbe. Sfintele slujbe creează o atmosferă de 
rugăciune, o atmosferă de reculegere, o atmosferă de simţire a prezenţei lui Dumnezeu. 
Ne dau posibilitatea să ne verificăm pe noi înşine în ceea ce priveşte credinţa noastră, în 
ceea ce priveşte activitatea noastră, pentru îmbunătăţirea sufletelor noastre. Nu ne putem 
închipui de exemplu ortodoxie fără slujbele noastre din Săptămâna Mare, din Săptămâna 
Sfintelor Patimi când, printre altele, spunem: 

“Când măriţii Ucenici la spălarea Cinei s-au luminat, atunci luda cel rău credincios, cu 

iubirea de argint bolnăvindu-se s-a întunecat, şi judecătorilor fărădelege pe Tine 

Judecătorul cel drept, Te-a dat. Vezi dar, iubitorule de avuţii, pe cel ce pentru aceasta 


spânzurare şi-a agonisit. Fugi de sufletul nesăţios, cel ce a îndrăznit unele ca acestea 
asupra Învăţătorului. Cela ce eşti spre toți bun, Doamne, mărire Ție!”. 


Încheierea este întotdeauna cu aducere de mărire lui Dumnezeu. De ce? Pentru că 
acesta este rostul slujbelor în principal: să aducem mărire lui Dumnezeu, să ne simţim în 
apropierea lui Dumnezeu, să căutăm ceea ce vrea Dumnezeu în viaţa noastră, pentru 
binele nostru. 


“Când măriţii Vucenici la spălarea Cinei s-au luminat ”. 
Deci, la spălarea picioarelor ucenicilor Săi, ucenicii s-au luminat; dar 
“Iuda cel rău credincios, cu iubirea de argint bolnăvindu-se s-a întunecat ”. 


Iuda s-a îmbolnăvit sufleteşte. S-a întunecat prin reaua credinţă şi prin iubirea de 
argint. Şi din această boală sufletească a urmat faptul de a-L fi dat judecătorilor celor fără 
de lege pe Judecătorul cel drept. 

Noi, când spunem lucrurile acestea, vorbim cu Domnul Hristos, nu vorbim cu luda; 
nu vorbim despre luda singur, ci vorbim despre cele întâmplate: 


“şi judecătorilor celor fărădelege pe Tine Judecătorul cel drept, Te-a dat”. 


Şi atunci, întrerupându-se puţin ideea, troparul are în vedere pe omul care ar putea fi 
cam la fel cu Iuda, anume iubitor de argint, necredincios, cu rea credinţă, şi zice: 


“Vezi dar, iubitorule de avuţii, pe cel ce pentru aceasta spânzurare şi-a agonisit”, 


deci de la reaua credinţă, de la îmbolnăvirea cu iubirea de arginţi, de la întunecare, 
de la faptul că L-a dat pe Mântuitorul judecătorilor celor fără de lege, s-a ajuns la 
spânzurare. 


“Vezi dar, iubitorule de avuţii, pe cel ce pentru aceasta spânzurare şi-a agonisit. Fugi de 


E) 


sufletul nesăţios, cel ce a îndrăznit unele ca acestea asupra Învăţătorului - 
şi apoi se revine la Domnul Hristos şi se spune: 

“Cela ce eşti spre toţi bun, Doamne, mărire Ţie!”. 

Nu ne putem închipui ortodoxie fără Vinerea cea Mare când se spune: 


“Pe Cel ce S-a răstignit pentru noi, veniţi toţi să-L lăudăm, că pe Acela L-a văzut Maria pe 
lemn şi a zis: Deşi rabzi răstignire, Tu eşti fiul şi Dumnezeul meu”. 


La Schimbarea la Faţă se spune că ucenicii au văzut lumina de pe Tabor, ca să 

cunoască că Cel ce S-a răstignit pe Cruce este, nu un om de rând, ci “raza Tatălui”, iar în 
această alcătuire de la Vinerea Mare se spune: 


“Pe Cel ce S-a răstignit pentru noi, veniţi toţi să-L lăudăm”. 


De ce? Că pe Acesta văzându-L Maria, Maica Domnului, pe cruce, I-a zis: 


A 


“Deşi rabzi răstignire Tu eşti fiul şi Dumnezeul meu ”. 


Eşti şi om, eşti fiul meu, dar eşti şi Dumnezeul meu. 

Sfintele slujbe ale Bisericii noastre ne introduc în atmosfera Învierii Mântuitorului 
nostru lisus Hristos, cu canonul atât de plin de bucurie şi de lumină al Sfintelor Paşti. Să 
ştiţi că nimeni din câţi creştini sunt în lumea aceasta, nici o biserică, nici o grupare 
creştină nu are adâncimile de gând pe care le avem noi în slujbele noastre: 


“Acum toate s-au umplut de lumină: şi cerul şi pământul şi cele de dedesubt. Deci să 
prăznuiască toată făptura Invierea lui Hristos, întru Care s-a întărit”. 


“Cerurile după cuviinţă să se veselească şi pământul să se bucure. Şi să prăznuiască toată 
lumea cea văzută şi cea nevăzută; că Hristos a înviat, Bucuria cea veşnică ”, 


Cine? 

“Beselia cea veşnică! ”. 

paza sote ul > Ș , SEE ȘI Ş ini . A: 
Prăznuim omorârea morţii, sfărmarea iadului şi începătura altei vieţi, veşnice; şi săltând, 


lăudăm pe Pricinuitorul, Cel unul binecuvântat, Dumnezeul părinţilor noştri, şi preamărit”. 


Sunt nişte gânduri pe care le auzim la Paşti şi pe care ar fi bine să le purtăm în minte 
mai des decât numai la Paşti, în Săptămâna Luminată, pentru că ele au de fapt darul de a 
însenina gândirea noastră, de a însenina mintea noastră. 


De altfel să ştiţi că ortodoxia în esenţa ei, ca trăire, este trăirea de la Paşti, o trăire de 
Paşti. 


Noi credem că şi în veşnicie va fi o trăire de Paşti, de aceea şi zicem la Paşti: 
“Paştile cele veşnice, Paştile care au deschis nouă uşile raiului ”. 


Paştile, adică Invierea Mântuitorului nostru lisus Hristos ne-a deschis nouă uşile 
raiului, pentru că în ultimă analiză, Paşti înseamnă trecere. Ce fel de trecere? Trecere de 
la moarte la viaţă şi de pe pământ la cer, cum zice alcătuirea: 

“Ziua Învierii, popoare să ne luminăm! Paştile Domnului, Paştile! Că din moarte la viaţă şi 

de pe pământ la cer, Hristos Dumnezeu ne-a trecut pe noi, cei ce cântăm cântare de 

biruință ”. 

Dar pentru aceasta, ca să simţim lucrurile acestea, trebuie să facem ceva, să ne 
curățim simţirile. 

“Să ne curăţim simţirile şi să vedem pe IHristos strălucind, cu neapropiată lumină a Învierii. 

Și, cântându-l cântare de biruinţă, luminat să-L auzim zicând: “Bucuraţi-vă”. 


Săptămâna Luminată este plină de lumină, plină de bucurie, plină de nădejde: 


“Păzind peceţile întregi, Hristoase, ai înviat din mormânt, Cel ce n-ai stricat cheile 
Fecioarei prin naşterea Ta şi ne-ai deschis nouă uşile raiului ”. 


Raiul ne este deschis din această lume. Noi nu trebuie să credem că prin poarta morții 
intrăm în rai. Nu! Ci raiul îl trăim cu anticipare în această lume, Biserica fiind şi raiul 
de pe pământ şi cerul cel de pe pământ; sfintele slujbe fiind trăiri din rai, lumini din 
rai, iar Sfânta Liturghie fiind Împărăţia lui Dumnezeu aici pe pământ, cu participarea 
noastră, cu prezenţă noastră, ca împlinire a rugăciunii pe care o avem de la Domnul 
nostru lisus Hristos şi în care cerem: “Vie împărăţia Ta”. 


La fiecare Sfântă Liturghie vine Împărăţia lui Dumnezeu aici pe pământ, pentru că îi 

închipuim pe Heruvimi în taină, în mod tainic. Nu este o simplă formulă de ritual, ci este 
o realitate şi trebuie să devină realitate această zicere care ni se pare poate uneori doar o 
formulă de ritual. Trebuie să avem conştiinţa că la Sfânta Liturghie noi nu suntem numai 
oameni de pe pământ, ci şi închipuitori ai heruvimilor din cer, pentru că aducem Prea 
Sfintei Treimi întreit sfântă cântare. E o realitate la care trebuie să participăm, pe care 
trebuie să o simţim, pe care trebuie să o avem în vedere. 

Biserica nu vorbeşte în zadar, nu vorbeşte numai aşa ca să se trezească vorbind. 
Când zicem: “Noi care pe Heruvimi, cu taină închipuim” spunem un adevăr, un adevăr pe 
care trebuie să-l avem în vedere. 

“Noi, care pe Heruvimi cu taină închipuim şi Făcătoarei de viaţă Treimi întreit sfântă 

cântare aducem”. 


- Ce să facem? 
“Toată grija cea lumească de la noi să o lepădăm ”. 


- De ce? În ce scop? Ă 
- In scopul de a-L primi pe Împăratul tuturor: 


“Pe Cel nevăzut înconjurat de cetele îngereşti ”, 


căruia Îi cântăm: “Aliluia, Aliluia, Aliluia!” adică: “Lăudaţi pe Domnul”. 


a Sfânta Liturghie, pentru că închipuim pe Heruvimi, ne unim glasurile cu 
glasuri îngerilor şi zicem cântare îngerească: 


“Sfânt, Sfânt, Sfânt, Domnul Savaot! Plin este cerul şi pământul de mărirea Ta. Osana întru 
cei de sus! Bine este cuvântat Cel ce vine intru numele Domnului. Osana întru cei de sus!” 


Sunt cuvinte de ale îngerilor aduse aici pe pământ, sunt cuvinte ale oamenilor care se 
unesc cu cuvintele îngerilor în cer şi pe pământ. Aceasta o face Biserica noastră, fără 
aceasta noi n-am putea ajunge la conştiinţa participării noastre la slujirea îngerească, la 
slujirea lui Dumnezeu. Dacă nu ar exista această atmosferă ar fi ceva gol. 


fânta Liturghie pe care a descoperit-o Dumnezeu oamenilor, a dat-o Dumnezeu 

prin Duhul Sfânt. Ni s-a dat nouă oamenilor, nu ne-a dat-o Domnul Hristos; 
adică Liturghia, aşa cum o avem noi, nu o avem de la Domnul Hristos, ci o avem de la 
sfinţii lui Dumnezeu, de la Sfântul Vasile cel Mare, de la Sfântul loan Gură de Aur. S-au 
alcătuit în istorie şi altele şi s-au făcut cele ce sunt acum ca noi să trăim prin acestea, 
pentru că ortodoxia nu este întemeiată numai pe Scriptură. Sunt atâtea şi atâtea lucruri pe 
care le avem din tradiţia Bisericii. Apoi norma credinţei noastre este învățătura Bisericii 
noastre, învăţătura cuprinsă în sfintele slujbe. De exemplu, dacă vrem să ştim unde este 
Maica Domnului. Putem să ştim unde este Maica Domnului? Ce să citim noi ca să aflăm 
unde este Maica Domnului? Nu trebuie să citim nimic dacă luăm parte la sfintele slujbe. 
Astfel, la Sărbătoarea Adormirii Maicii Domnului, auzim unde este Maica Domnului: 

“Pe Născătoarea de Dumnezeu cea întru rugăciuni şi întru folosințe neadormită, nădejdea 


cea neschimbată, mormântul şi moartea nu au ţinut-o. Căci ca pe Maica Vieţii, la viaţă a 
mutat-o Cel ce S-a sălăşluit în pântecele ei cel pururea fecioresc”. 


- Deci, unde-i Maica Domnului? 

- La Viaţă! 

- De unde ştim? 

- Din învăţătura Bisericii. 

Poţi să răsfoieşti Sfânta Scriptură că nu găseşti în Sfânta Scriptură aşa ceva. Dar noi 
nu ne întemeiem numai pe Sfânta Scriptură, ne întemeiem şi pe Tradiţia Bisericii şi 
zicem: 

“Pe Născătoarea de Dumnezeu cea întru rugăciuni neadormită ”. 


Aşa ştim noi că Maica Domnului este neadormită întru rugăciuni, se roagă pentru 
noi, este pentru noi “nădejde neschimbată ”, nădejde pe care nu o schimbăm niciodată cu 
nenădejdea, cu deznădejdea; este nădejde statornică. Şi zicem: 


“Mormântul şi moartea nu au ţinut-o 


Maica Domnului a fost aşezată în mormânt şi fiind aşezată în mormânt putea să 
rămână acolo, după părerea unora, ori în realitatea nu s-a întâmplat aşa. A fost înviată de 
Domnul nostru lisus Hristos, a fost scoasă din mormânt prin puterea lui Dumnezeu şi a 
fost dusă la Viaţă, a mutat-o la Viaţă. Cine? Acela ce S-a sălăşluit în pântecele ei cel 
pururea fecioresc, Domnul Hristos. 

lată sfânta slujbă cum ne descoperă nouă nişte lucruri care ţin de trăirea credinţei 
noastre, adică aceasta este o credinţă pe care noi trebuie să o trăim. Sau, tot la Adormirea 
Maicii Domnului spunem: 


“Intru Naştere fecioria ai păzit, întru Adormire lumea nu ai părăsit, de Dumnezeu 
Născătoare; mutatu-te-ai la Viaţă, fiind Maica vieţii; şi cu rugăciunile tale izbăveşti din 


» 


moarte sufletele noastre”. 


Aşa ne îndrumă Biserica, aşa ne învaţă Biserica, aşa vorbim noi cu Dumnezeu, cu 
Maica Domnului, cu sfinţii lui Dumnezeu: 

“Întru tine, părinte, cu osârdie s-a mântuit cel după chip; că luând crucea ai urmat lui 

Hristos; şi lucrând ai învăţat să nu se uite la trup, că este trecător, ci să poarte grijă de 


suflet, de lucrul cel nemuritor. Pentru aceasta şi cu îngerii împreună se bucură, Cuvioase 
(spunem numele Sfântului respectiv), duhul tău”. 


Avem încredințarea aceasta, avem şi o pildă să urmăm lui Hristos, cu cruce. Fără 
cruce nu există o urmare adevărată; fără crucea silinţei de a te depăşi pe tine însuţi, de a 
nu rămâne la ceea ce eşti, nu există o urmare adevărată. De ce? Pentru că nouă ni s-a pus 
în faţă o cale nesfârşită când Domnul Hristos a spus: “Fiţi desăvârşiţi precum Tatăl 
vostru cel din ceruri desăvârşit este”. Desăvârşirea e fără hotar. Tot timpul trebuie să fim 
preocupaţi de a fi mai buni, mai drepţi, mai înţelepţi, de a fi mai curaţi, de a fi sfinţi, de a 
fi mai sfinţi. Tot timpul trebuie să avem această preocupare şi la aceasta ne ajută Sfânta 
noastră Biserică prin toate rânduielile ei, dar mai ales prin slujbele ei. 

Avem în sfânta noastră Biserică nu numai slujbe de sărbătorire a evenimentelor, ci 
avem şi slujbe prin care ni se oferă harul Mântuitorului: Sfintele Taine. Avem taine ale 
credinţei şi taine ale harului. Şi tainele harului sunt tainele credinţei, căci numai cei 
credincioşi se pot împărtăşi de ele, numai cei credincioşi înțeleg tainele credinţei, 
adevărurile de credinţă, pe care noi nu le putem înţelege deplin, cum ar fi: Întruparea 
Fiului lui Dumnezeu, Răstignirea Mântuitorului, Învierea din morţi, Înălţarea la ceruri. 
Toate aceste sunt taine mai presus de lume. 

Noi, la drept vorbind, nici nu ştim ce-i cerul, dacă-i vorba. Pomenim cerul de atâtea 
ori. În Crez zicem că Dumnezeu Tatăl este “făcătorul cerului şi al pământului ”, zicem că 
Fiul lui Dumnezeu “S-a pogorât din cer”, că Fiul lui Dumnezeu “S-a înălțat la cer”. 
Pomenim de atâtea ori cerul şi, la drept vorbind, nu ştim ce este cerul. Sfântul loan Gură 
de Aur chiar şi zice: 


“Noi ştim că este cer, dar nu ştim ce este”. 


Avem încredințarea că va veni o vreme când vom şti ce nu ştim acum şi deocamdată 
ne raportăm la ceea ce ni se spune despre cer; îl înţelegem undeva sus, dar de fapt cerul 
nu este numai într-un loc, cerul e pretutindenea într-un fel, pentru că dacă Dumnezeu este 
pretutindeni şi cerul e pretutindeni; dacă Dumnezeu este în sufletul omului şi cerul este în 

sufletul omului. 

Despre Maica Domnului se spune că este “cerul cel de pe pământ”, “cerul cel 
nou”. Şi despre sufletul omului se poate spune că este cer nou. Fiecare om care ÎL simte 
prezent pe Dumnezeu în sufletul lui are cumva fiinţa lui făcută cer. Biserica în care se fac 
sfintele slujbe, în care suntem noi acum, este cerul cel de pe pământ. De ce? Pentru că în 
Biserica lui Dumnezeu se fac numai slujbele lui Dumnezeu, se fac numai lucrurile care 
țin de Dumnezeu, este un loc ales, un loc înalt. Altar, cuvântul altar vine de la cuvântul 
latinesc “alta ara” şi înseamnă loc înalt. Locul cel mai înalt din lumea aceasta nu sunt 
Munţii Himalaya, ci locul cel mai înalt din lumea aceasta este Altarul; locul cel mai înalt 
din lumea aceasta este Biserica. Nimic nu este comparabil cu Biserica. Biserica este un 
locaş unic, este o realitate unică în lumea aceasta care cuprinde: Sfintele Taine, Sfânta 
Liturghie. 


fânta Liturghie este ortodoxia în lucrare. Aşa cum Crezul este ortodoxia în 
doctrină, în învăţătură, tot aşa şi Sfânta Liturghie este ortodoxia în practică, în 
lucrare, cu toate sărbătorile pe care le cuprinde. Toate acestea aş vrea să le avem în 
vedere şi în înţelesul că sfintele slujbe sunt “vuierul Duhului”. 
În trei locuri se vorbeşte în Noul Testament despre vuietul Duhului. În convorbirea 
Domnului Hristos cu Nicodim se spune despre vuietul Duhului sau vuietul vântului: 


“Vântul suflă unde voieşte şi tu auzi vuietul lui, dar nu ştii de unde vine, nici încotro se 
duce ” (loan 3,8). 


Este vuietul vântului şi vuietul Duhului pentru că în limba greacă şi cuvântul vânt şi 
cuvântul duh se exprimă prin acelaşi termen, “pnevma”. Apoi Domnul Hristos a spus că: 


“Cel ce crede în Mine, precum a zis Scriptura: râuri de apă vie vor curge din pântecele lui ” 
(loan 7, 38), 


Sfântul Evanghelist loan lămureşte că e vorba de Duhul care aveau să-l primească 
cei credincioşi. La pogorârea Duhului Sfânt iarăşi s-a pomenit de vuietul Duhului, căci se 
spune că: 

“S-a auzit mai întâi un zgomot ca de vijelie care vine repede ” (Faptele Apostolilor 2, 2). 


Este vorba de Duhul Sfânt care vuieşte; apele vuiesc, vântul vuieşte, Duhul Sfânt 
vuieşte. Cum vuieşte? Păi, mai întâi de toate scoate la iveală învăţătura bisericii prin 
sfintele slujbe şi, în al doilea rând, ne dă posibilitatea ca noi, prin glasurile noastre, să 
aducem la arătare în biserică, să facem lucrătoare, învăţăturile din cărțile Bisericii. Cărţile 
bisericeşti sunt pentru noi cărțile cu sfintele slujbe, cu învăţăturile sfinte, sunt cărți cu 
învăţăturile izvodite de Duhul Sfânt şi date la măsurile oamenilor, prin care noi apoi 
aducem mărire lui Dumnezeu cu glasurile noastre, cântând şi rostind ceea ce spune Duhul 
Sfânt. lată noi împrumutăm Duhului Sfânt capacitatea noastră de a pune în lucrare ceea 
ce nu s-ar auzi, dacă nu s-ar citi cu glas tare, dacă nu s-ar cânta. De aceea în biserica 
noastră este foarte, foarte important să se facă sfintele slujbe cu un recitativ liturgic 
corespunzător şi cu intensitatea necesară. Greşesc înaintea lui Dumnezeu şi înaintea 
oamenilor toţi aceia care nu-şi întrebuințează capacitatea lor reală de mărturisire a 
cuvântului lui Dumnezeu, de mărturisire a învăţăturii Bisericii prin glasurile lor. 

Cei care citesc prea încet, cei care cântă prea încet, cei care nu ajută să ajungă până 
la urechile ascultătorilor cuvintele de slujire, aceea greşesc şi înaintea lui Dumnezeu şi 
înaintea oamenilor, pentru că oamenii care sunt de faţă nu pot lua parte la sfintele slujbe, 
nu pot realiza în sufletele lor sentimente corespunzătoare cu ceea ce se spune la sfintele 
slujbe. De exemplu dacă nu aude cineva spunându-se: 


“De tine se bucură ceea ce eşti plină de har toată făptur; soborul îngeresc şi neamul 

omenes; ceea ce eşti biserică sfinţită şi rai cuvântător, lauda fecioriei, din care Dumnezeu 
S-a întrupat şi prunc S-a făcut, Cel ce este mai înainte de veci, Dumnezeul nostru. Căci 
braţul tău scaun l-a făcut şi pântecele tău mai desfătat decât cerurile I-a lucrat. De tine se 
bucură ceea ce eşti plină de dar toată făptura, mărire Ție”, 


el nu se poate bucura de Maica Domnului de care se bucură toată făptura, de care se 
bucură soborul îngeresc şi neamul omenesc, pentru că nu aude, nu poate participa la 
bucuria pe care trebuie să o aibă pentru Maica Domnului. Sau: 


“Pe tine, Maica lui Dumnezeu, cea mai presus de minte şi de cuvânt, care ai născut negrăit 
sub ani pe Cel fără de ani, noi credincioşii cu un gând te mărim ”. 


Ca să o mărim pe Maica Domnului cu un gând, trebuie să ştim de ce o mărim şi 
atunci dacă nu auzim cuvintele, nu putem avea conştiinţa că Maica Domnului e mai 
presus de minte şi de cuvânt. 

La sfintele slujbe am spus că învăţăm şi ne rugăm: 


Invăţăm rugându-ne şi ne rugăm învățând. 


Pentru aceasta cei care sunt puşi să împărtăşească cuvântul, cei care sunt puşi să 
ofere prin cântare cele din cărţile bisericeşti, sunt datori să-şi facă lucrul cu toată osârdia, 
cu toată bucuria. 


iserica noastră a admis în rânduielile ei şi cântarea. De ce şi cântarea? Ca să fie 
frumos, ca să fie oamenii atraşi, Şi, printr-o cântare corespunzătoare, să cânte 
ei înşişi, să participe ei înşişi cu cântare întreit sfântă; să aducă întreit sfântă cântare Prea 
Sfântei Treimi, să ridice şi ei glas împreună cu îngerii şi să înalțe cântare de biruinţă. 
Toate acestea sunt bine rânduite, dar sunt rău făcute. Trebuie să ne silim ca lucrurile 
să meargă spre slava lui Dumnezeu, să se lucreze lucrul lui Dumnezeu spre folosul 
tuturor. Este drept: ideile sunt multe şi nu putem să le reținem, că se învălmăşesc în 
mintea noastră. Dar începutul trebuie să fie cel bun, să fie cu nădejde că se poate reţine. 
Pentru aceasta încă odată spun că trebuie o intensitate de rostire care să-i angajeze şi pe 
ceilalți, pentru că slujba dumnezeiască este cu angajarea tuturor. Să ştiţi şi vă rog să ţineţi 
minte că noi la slujbă slujim toţi, nu mergem la spectacol să vedem ceva, ci mergem să 
auzim ce se spune, pentru noi şi pentru binele nostru, ca să participăm şi noi. 
De ce zice preotul la Sfânta Liturghie: 


“Pentru cinstitele daruri ce sunt puse înainte, Domnului să ne rugăm ”? 
De ce nu zice: 
“Pentru aceasta mă rog eu voi rugaţi-vă pentru altceva”? 


Fiindcă toţi participăm! Toţi credincioşii din biserică şi cei care nu cântă, că nu pot 
cânta sau nu ştiu cânta, şi aceia participă şi aceia sfinţesc împreună cu preotul Sfintele 
Daruri. Aşa trebuie înţeleasă slujba noastră! 


Intotdeauna când ne ducem la Biserică ne ducem să slujim. 


Şi slujim cu capacitatea noastră, cu posibilitățile noastre şi să dea Dumnezeu să 
avem cât mai multă grijă de ceea ce facem. De ce? Pentru că slujba nu este a noastră; 
slujba este a bisericii! 


În casele noastre ne rugăm pentru că pe lângă rugăciunile liturgice există şi o 


rugăciune particulară. De altfel rugăciune particulară poate fi considerată şi 
rugăciunea pe care o facem în biserică atunci când nu este slujbă, adică rugăciunea 
noastră personală este rugăciune particulară. Chiar dacă ne rugăm doi sau trei împreună, 
o familie, aceasta este rugăciune particulară nu este o rugăciune cultică. De fapt, într-un 

fel vorbind, rugăciunea liturgică este şi rugăciune particulară, în înţelesul că noi trecem 
prin conştiinţa noastră cele ce auzim la slujbă, participăm în felul nostru la cele ce se 
spun în biserică, ne apropiem după capacitatea noastră cele ce se afirmă în slujbele 
dumnezeieşti, fie că sunt slujbe de sărbătorire, fie că e Sfânta Liturghie, fie că sunt slujbe 
ale Sfintelor Taine sau slujbe de binecuvântare; toate acestea trec prin conştiinţa noastră, 
prin sufletul nostru, în măsura în care le împropriem, în măsura în care participăm la 
slujbele dumnezeieşti. 

Credincioşii sunt îndemnați să se roage dimineaţa şi seara, să-şi înceapă ziua cu 
Dumnezeu, cu rugăciunile de dimineaţă, şi să-şi sfârşească ziua cu Dumnezeu, cu 
rugăciunile de seară. Fie că rugăciunile acestea le citesc din cartea de rugăciuni, din 
Ceaslov, fie că sunt rugăciuni personale, rugăciunile pe care le-au învăţat, din cele pe 
care le ştiu, din cele pe care le pot improviza ei înşişi, pentru că fiecare dintre noi, într-un 
fel sau altul, ne-am pomenit în lumea aceasta nu cu carte de rugăciuni în mână; că am 
ajuns după aceea şi la cartea de rugăciuni şi la Ceaslov este o situaţie bună, spre folosul 
nostru. Sunt atâţia credincioşi care nu se roagă din cărțile de rugăciuni, fie că nu îi 
interesează prea mult lucrul acesta, fie că nu au cărţi de rugăciuni, fie că nu urmăresc aşa 
ceva, fie că nu ştiu să citească, fie că citesc greu; sunt fel şi fel de situaţii, fel şi fel de 
oameni. 

Apoi, 

rugăciunea este împiedicată şi de viaţa pe care o ducem, de condiţiile noastre de viaţă, 

de condiţiile de serviciu, de stres, de preocupări de tot felul, de împrăştiere. 


Cei mai mulţi dintre oameni la spovedit spun că dimineaţa sunt grăbiţi, iar seara 
sunt obosiţi. La drept vorbind ei nu mai au o vreme anume pentru rugăciune, deşi nu este 
bine lucrul acesta pentru că dacă ai Dumnezeu trebuie să-l ai în vedere pe Dumnezeu. Pe 
Dumnezeu nu-L poţi neglija. Dacă-L neglijezi n-ai Dumnezeu; dacă nu-L neglijezi atunci 
trebuie să ai timp şi pentru Dumnezeu. Sunt mulți oameni care se împrăştie în chestiuni 
neesenţiale, nefolositoare. Stau seara la televizor şi atunci când trebuie să se roage nu mai 
au putere, şi-au irosit energiile în privelişti de multe ori nefolositoare şi atunci nu mai au 
timp pentru Dumnezeu. Aceasta e rău pentru că noi trebuie să ţinem seama de 
Dumnezeu. Eu zic că 5-10 minute dimineaţa, 5-10 minute seara orice om ar putea să aibă 
pentru rugăciune, pentru conştiinţa că stă în faţa lui Dumnezeu cu rugăciune de program. 
Sigur că la Dumnezeu trebuie să ne gândim tot timpul. La Sfântul Munte este o vorbă pe 
care ne-au adus-o nouă la mănăstire nişte călugări din Franţa care au trecut pe la noi şi 
ne-au spus că la Sfântul Munte se spune aşa: 


“La Dumnezeu să te gândeşti ca la Dumnezeu, nu ca la om, şi să-L respiri pe Dumnezeu 
cum respiri aerul”. 


Bineînţeles că Dumnezeu nu este un element care poate fi respirat, dar să-L respiri 
cum respiri aerul înseamnă să-L ai în vedere pe Dumnezeu, să ai conştiinţa legăturii cu 
Dumnezeu. Noi respirăm aerul fără să ne gândim la aer; bineînţeles că n-avem de ce să ne 
gândim căci respiraţia se realizează de la sine; eventual poţi să o dirijezi puţin când zici 
rugăciunea de toată vremea “Doamne lisuse Hristoase, Fiul lui Dumnezeu, miluieşte-mă 
pe mine păcătosul” lipită de respiraţie. Altfel n-ai de ce să te gândeşti la respiraţie. 
Respirația merge de la sine e o realitate a existenţei; nu se poate trăi fără aer, nu se poate 
trăi fără respiraţie. Cine nu are aer îşi sfârşeşte viaţa. Deci, la Dumnezeu să ne gândim ca 
la Dumnezeu, nu ca la om. De multe ori ne gândim la oameni mai mult decât la 
Dumnezeu, avem în vedere relaţiile noastre cu oamenii mai mult decât relaţiile noastre cu 
Dumnezeu. Dar la Dumnezeu trebuie să ne gândim cu evlavie. În Filocalie este scris 
cuvântul: 

“Când îți aduci aminte de Dumnezeu înmulțeşte rugăciunea ca atunci când îl vei uita 
Domnul să-şi aducă aminte de tine”. 


La Dumnezeu trebuie să ne gândim cu evlavie. Ce înseamnă să ai evlavie? Înseamnă 
să al supunere cinstitoare față de Dumnezeu. Dacă ne gândim cu evlavie la Dumnezeu 
atunci nu ne mai gândim la Dumnezeu ca la om şi ne gândim la Dumnezeu ca la 
Dumnezeu şi dacă intensificăm şi amplificăm gândul la Dumnezeu atunci, cu ajutorul lui 
Dumnezeu, ajungem să-L respirăm cum respirăm aerul, adică să ne gândim la Dumnezeu 
aşa cum respirăm. Când ne gândim la Dumnezeu trebuie să ne facem şi vreme pentru 
Dumnezeu şi vreme pentru Dumnezeu ne facem atunci când facem ceva anume pentru 
Dumnezeu. Ai vreme pentru Dumnezeu atunci când te duci la sfintele slujbe la biserică 
duminica şi de sărbători. Înseamnă că ţi-ai făcut vreme. 


a noi la mănăstire a fost cândva un părinte care a stat de la 12 ani la Sfântul 

Munte. Acesta a venit la noi în ţară fiind în legătură cu părintele Serafim. 
Părintele Serafim a fost trimis la Sfântul Munte, înainte de a se face călugăr, ca să 
cunoască realităţile de acolo. Mitropolitul Nicolae Bălan îşi dădea seama că începe o 
mănăstire fără tradiție, o mănăstire de la început, nu o mănăstire care a fost începută mai 
demult, pentru că mănăstirea de la Sâmbăta a fost dărâmată cu tunul în anul 1785, de 
duşmanii credinţei ortodoxe, deoarece era centru de rezistenţă ortodoxă împotriva acţiunii 
de catolicizare. 

(Mai veneau unii pe la mănăstire şi mă întrebau: “Cine a dărâmat-o? Turcii?” Şi eu ziceam: 


“Ce bine ar fi fost să o dărâme turcii că nu era aşa ruşine!”. Nu au dărâmat-o turcii. Au 
dărâmat-o tot oamenii care ziceau că au o credinţă în Dumnezeu). 


Mitropolitul Nicolae Bălan ştiind că reîncepe mănăstirea, a trimis pe părintele 
Serafim şi părintele Arsenie la Sfântul Munte. Părintele Serafim a stat 6 luni la Schitul 
Sfântul Ipatie sub îndrumarea părintelui Antipa şi acolo părintele a învăţat lucruri bune şi 
frumoase pe care le-a adus apoi cu el, în gând, şi a căutat să le realizeze cumva în 
condiţiile noastre; bineînţeles că nu s-a putut, altceva sunt condiţiile noastre şi altceva 
sunt condiţiile de acolo; acolo există o tradiţie, sunt nişte principii, nişte rânduieli de la 
care nu se abat. Zicea părintele Serafim că pe noi, aceştia de aici, călugării de la Sfântul 
Munte nu ne-ar lăsa nici măcar să le facem papucii, adică e o deosebire mare. Bineînţeles 
şi acolo sunt tot felul de oameni. De pildă, a venit Părintele Dometie Trihenea pe la noi şi 
l-am întrebat: 


“Părinte, cum sunt părinţii de la Sfântul Munte? ” 

ŞI zice: 

“Să nu-ţi închipui că părinţii de la Sfântul Munte sunt oameni veniţi din cer pe pământ”. 

Tot părintele Dometie în legătură cu pravila, cu rugăciunea, când a venit vorba 
despre pescuit (că acolo fiind marea aproape au posibilitatea să pescuiască să aibă şi să 
mănânce peşte), zicea că: 

“Se pierde foarte multă vreme de pravilă pentru pescuit; e mai bun peştele decăt cartoafele 


- el nu mai ştia cum se zice cartof -, dar pierzi foarte multă vreme de pravilă pentru 
pescuit”. 


Aceasta mi-a plăcut foarte mult. Adică trebuie să ai o vreme pentru Dumnezeu şi 
vremea aceasta pentru Dumnezeu nu trebuie să o iroseşti cu altceva, nici chiar pentru 
pescuit; mai bine mănânci cartofi şi nu mănânci peşte, decât să pierzi vremea de pravilă 
pentru pescuit. Tot în legătură cu pravila spunea părintele Serafim că a venit vremea să 
plece la Atena, şi atunci părintele Antipa i-a zis: 

“Să te ţii de pravilă că dacă nu te îndrăceşti! Când te duci acolo să ai o rânduială că dacă 
nu te îndrăceşti ”. 


Eu am zis că dacă părintele numai cuvântul acesta l-ar fi adus încoace de acolo şi ni 
l-ar fi predat nouă, nu a fost degeaba la Sfântul Munte. 


E ste bine să aibă omul un program. Bineînţeles că programul îl faci după 
posibilităţile tale. Sunt zile în care poţi să îl ţii, sunt zile în care nu poţi să îl ţii; 
sunt zile în care eşti împresurat de preocupări de lucruri care nu sunt numai ale tale, ci 
sunt şi ale altora şi atunci nu ajungi să-ţi faci pravila. Vin la mine foarte mulţi oameni 
care spun că nu-şi pot face canonul care l-au primit. Este adevărat că se dau şi nişte 
canoane peste puterile lor. Mai ales călugării dau canoane grele pe măsura pravilei pe 
care o fac ei, ori lucrul acesta nu se poate realiza în viaţa civilă; eu sunt convins că nu se 
poate. Eu personal plec de la mănăstire şi în afară de mănăstire nu mai pot avea rânduiala 
din mănăstire şi atunci îmi dau seama că alţii nu pot avea pravila din mănăstire sau să 
citească trei catisme pe zi şi două acatiste ale Maicii Domnului. Chiar nu de mult timp a 
venit cineva şi mi-a spus că a primit de la Frăsinei să citească în fiecare seară Paraclisul 
Maicii Domnului şi Acatistul Domnului lisus Hristos, şi a zis: 


“Părinte, mă culc şi mă scol noaptea şi nici noaptea când mă scol nu le pot citi, cât sunt de 
ostenit”. 


ŞI m-am gândit: 
“Săracii oameni! Cât pot fi ei de asupriţi de oamenii care nu trăiesc în condiţiile lor”. 


Sau, ca să mănânce lunea, miercurea şi vinerea fără ulei, oamenii nu-şi mai pot face 
munca pe care o au. Părintele acela care dă câte un canon de felul acesta, poate stă la 
umbră şi ştiu cu ce mai face? Mai citeşte aşa câte ceva şi atâta tot, dar nu seamănă de 
dimineaţa până seara la cucuruz şi nu trage coasa şi nu ştie cum este în condiţiile acestea. 
Au venit oameni şi mi-au spus că mi-a dat canon aşa şi aşa. Atunci, zic eu: 

“Întrebaţi-l pe acela care v-a dat canonul: poate să vă sape cucuruzul dacă nu-l mai puteți 

săpa voi?” 

Aceasta este realitatea: noi trebuie să fim înţelegători față de neputinţa omenească şi 
faţă de situaţia oamenilor. Poţi să-i dai un canon elastic: 


“Uite ar fi bine când poţi, măcar când poţi, o dată, de două ori pe săptămână să citeşti 
Paraclisul Maicii Domnului. Vezi dacă poţi, dar tu încearcă, ar fi bine, te ajută ”, 


dar nu aşa că: 
“Trebuie să faci că dacă nu, nu te iartă Dumnezeu că ai făcut păcatele cutare şi cutare”. 


Dumnezeu nu este terorist; Dumnezeu este milostiv şi iubitor de oameni, Dumnezeu 
este bun şi iubitor de oameni, Dumnezeu este Dumnezeul milei şi al îndurărilor; lucrarea 
Lui este a ne milui şi a ne iubi pe noi. Noi trebuie să trecem peste lucrurile acestea. 
Bineînţeles că nici nu trebuie să avem în vedere să facem păcate că ne iartă Dumnezeu. 
Nu! Dar, dacă am făcut păcate să credem în bunătatea lui Dumnezeu, în mila lui 
Dumnezeu şi că Dumnezeu nu ne cere nişte lucruri care nu le putem face la măsurile 
noastre. Să ştiţi că niciodată nu dau să facă oamenii rugăciuni. Zic: 

“Fă rugăciuni de seara, fă rugăciuni de dimineaţa căte poți; zi ce poţi şi uite dacă ai putea 

să citeşti măcar cinci psalmi pe zi ca să ai într-o lună citită o Psaltire şi să ai participare”. 

Sunt oameni care nici măcar n-au cărți de rugăciune; bine că acum se pot procura, 
dar mai demult era greu să aibă omul o Psaltire. De multe ori n-aveai cum să-l canoneşti 
la lucruri de felul acesta. Apoi sunt oameni care citesc greu; sunt şi oameni care citesc 

uşor, că citesc o Psaltire în patru ceasuri. Păi o citesc uşor, dar fac exerciţii de citire şi nu 
ştiu ce rețin ei de acolo. Este bine să citeşti cu luare aminte, cu meditaţie. 


R ugăciunea particulară folositoare este atunci când te gândeşti la ce spui, când 
vezi în ce măsură se potriveşte cu tine ceea ce zici tu din carte, ceea ce citeşti 
tu de acolo, cât se potriveşte ceea ce spui cu ceea ce gândeşti, cu ceea ce simţi. Sunt nişte 
lucruri care trebuie avute în vedere şi de cei care îndrumă suflete, dar şi de către 
credincioşi. Credincioşii cei mai mulţi nu se roagă. Să ştiţi că este puţină rugăciune în 
lumea aceasta; rostiri de rugăciuni sunt destul de multe mai ales cei care sunt angajaţi 
profesional, preoţi, călugări, care citesc rugăciuni, dar aceasta nu înseamnă că se şi roagă 
cu rugăciunile pe care le rostesc. Rugăciunea ca să fie rugăciune trebuie să fie “vorbirea 
minţii cu Dumnezeu ”. În Filocalie aşa este definită rugăciunea: 


“Vorbirea minţii cu Dumnezeu ”, 

ori când nu este vorbirea minţii cu Dumnezeu, ci recitare de formule de rugăciune, 
atunci nu este rugăciune; este o angajare exterioară a omului într-o rugăciune particulară, 
care crede că pentru asta îl miluieşte Dumnezeu, pentru sute de Psaltiri şi de Acatiste 
citite. Aceasta poate să fie şi spre folos şi poate să fie fără nici un folos, în măsura în care 
omul nu se identifică cu ceea ce citeşte, cu ceea ce zice. Cineva zicea că: 


“Nu este suficient să te închini cu mâna dacă nu te închini şi cu gândul”. 


Este o dorinţă a noastră de a-l sluji lui Dumnezeu, dar nu cu o chestiune din aceasta 
exterioară, adică Dumnezeu nu are nevoie de Paraclisele noastre, de Psaltirile noastre; noi 
avem nevoie de ceea ce facem şi atunci, dacă avem nevoie, putem să facem în aşa fel 
încât să fie ceva eficient şi pentru noi. 

Sunt unii oameni care ajung să se aşeze seara şi nu mai pot zice rugăciuni, pentru că 
sunt epuizați de munca de peste zi, de stresul de peste zi, de solicitările de peste zi din 
familie, de la serviciu, şi, săracii, se chinuie să zică nişte rugăciuni, ca să zică că au făcut 
nişte rugăciuni. Să ştiţi că oamenii îşi fac rugăciunile seara nu când le citesc şi nu ştiu ce 
citesc şi nu le pot înţelege şi le zic de două trei ori că nu le-au înţeles şi tot nu le-au 
înţeles,. Nu acesta este esenţialul. Esenţialul este să ai conştiinţă că mulţumeşti lui 
Dumnezeu şi aceasta se poate spune în câteva cuvinte. Gândiţi-vă la rugăciunile din 
Evanghelie. Femeia cananeancă a zis doar: 


“Iisuse miluieşte-mă, fiica mea este rău chinuită de un demon ” 
ŞI a mai zis: 

“Doamne ajută-mi!”. 

Tatăl fiului lunatic a zis: 

“Doamne de poți ceva ajută-ne pe noi” 

ŞI: 

“Cred Doamne, ajută necredinţei mele”. 

Sfântul Apostol Petru a zis pe mare, când era să se scufunde: 
“Doamne scapă-mă ”. 

Vameșul a zis: 

“Dumnezeule milostiv fii mie păcătosului ”. 


Dacă te uiţi în Scriptură rugăciunile sunt scurte, cuprinzătoare, aşa că de multe ori şi 
noi putem să ne simplificăm viaţa şi nu trebuie să numărăm câte am zis şi câte am făcut. 


195 


Sigur că ne miluieşte, dar ne miluieşte cum ştie El, nu cum ştim noi sau cum vrem noi. 
Dar trebuie să fim cu echilibru, cu luare aminte. În orice caz dacă este Dumnezeu în prim 
planul vieţii noastre nu-L neglijăm. Un “Tatăl nostru” oricine poate să zică deşi să ştiţi că 
la mine au venit mulţi care nu ştiu. Bineînţeles că aceasta este o neglijenţă şi nu poţi să-l 
binecuvintezi pe om într-o situaţie din aceasta. Un “Tatăl nostru” spus cu toată inima şi 
cu toată căldura sufletului şi cu mărturisirea că nu poţi mai mult şi că asta-i puterea ta, te 
ajută, nu se poate să nu te ajute. Dumnezeu nu are nevoie de mulțime de cuvinte, Domnul 
lisus Hristos a spus că: 


“Ştie Tatăl nostru cel din ceruri de ce avți trebuinţă ” 


şi ştim că a făcut atâtea pentru noi şi trebuie să facem şi noi ceva pentru slava Lui nu 
numai cu rugăciuni, că de obicei oamenii când zic rugăciuni se gândesc că trebuie să 
ceară ceva de la EI. Mai trebuie să mulţumim lui Dumnezeu, să ne mărturisim neputinţele 
în faţa Lui. Toate acestea ţin de rugăciunea particulară pe care o putem face şi din cărți şi 
din conştiinţa noastră. Să spunem noi lui Dumnezeu ce simţim, ce ne apasă, ce am dori 
noi, cum am dori să ne fie viaţa noastră, viața familiilor noastre, cum am vrea să fie 
binecuvântaţi părinţii noştri, cum am vrea să fie binecuvântaţi copii noştri, lumea aceasta 
întreagă; să avem o conştiinţă de revărsare sufletească faţă de Dumnezeu. Să ştiţi că de 
multe ori simpla citire a unei rugăciuni, de fapt nici nu ne apropie de Dumnezeu, în 
sensul că noi nu gândim la ce citim şi nu ne gândim la Dumnezeu pe care Îl avem în faţă. 
De multe ori rugându-ne uităm de Dumnezeu, ajungem la un profesionalism, la un fel de 
deprindere, intrăm într-un sistem de gândire, de trăire din care de fapt lipseşte Dumnezeu, 
adică nu e luat în considerare când ne angajăm la rugăciune. Ceea ce trebuie să facem 
este să ne gândim la Dumnezeu ca la Dumnezeu, să respirăm pe Dumnezeu în toată 
vremea, adică să ne gândim mereu la Dumnezeu cu evlavie, cu credinţă, cu încredere în 
bunătatea lui Dumnezeu; să ne lăsăm în mâinile lui Dumnezeu cu toate ale noastre, să 
primim de la Dumnezeu îndreptările pe care ni le face Dumnezeu şi atunci suntem pe 
calea cea bună care ne apropie într-adevăr de Dumnezeu, care ne lpeşte de Dumnezeu: 


“Lipitu-s-a Sufletul meu de Tine şi dreapta Ta mă sprijineşte”. 


Sunt aşa de frumoase lucrurile pe care noi le spunem şi apoi le uităm, le spunem şi 
nu le luăm în seamă, le spunem şi le neglijăm, deşi acestea au fost cândva trăiri ale 
psalmistului: 


“Mare eşti Doamne şi minunate sunt lucrurile Tale”. 


| Pesti dintre aceste stihuri pot să fie o angajare în rugăciune, o simţire de 
rugăciune şi o rugăciune particulară a noastră, rânduită de Dumnezeu şi 
rânduită de noi înşine la capacităţile noastre. Aşadar, să ne gândim mai mult la datoria de 
a ne ruga, să înmulțim rugăciunea pe cât putem, să înmulțim rugăciunea citită, dar mai 
ales rugăciunea citită şi simțită, chiar dacă citim puţin din Psaltire, chiar dacă citim puţini 
psalmi sau un singur psalm, dar să fie trăită de conştiinţa noastră, să fie adâncită de 
conştiinţa noastră. Cei care aţi fost pe la yoga ştiţi că vi s-a spus să faceţi meditații. Noi 
nu prea contăm pe meditaţie, dar contăm pe o rugăciune meditativă şi nu prea o facem că 
vrem să facem mult şi facem mult şi rău şi nu facem puţin şi bine. Ar fi bine să luăm în 
consideraţie anumite stihuri, anumite ziceri din psalmi şi să le gândim, să le frământăm în 
minte şi să înţelegem că bun este Domnul şi să înţelegem că Maica lui Dumnezeu ne este 
şi nouă mamă, să înţelegem că sfinții lui Dumnezeu sunt fraţii noştri, să înţelegem că 
Dumnezeu ne binecuvintează, că El vrea să ne binecuvinteze, toate acestea să le 
înţelegem ca să putem avea o viaţă cu Dumnezeu, o viaţă prin Dumnezeu, să avem o 
viaţă susținută de o lucrare făcută la măsurile noastre. Dacă putem face mai mult să 

facem mai mult, dacă facem mai puţin să nu ne speriem că am făcut prea puţin, dacă ne 
dăm inima noastră lui Dumnezeu aceasta este rugăciunea cea mai plină şi mai adevărată. 
Dumnezeu să ne ajute! 

Paternitatea duhovnicească 


Miercuri, 14 iulie 1999 


LD) espre paternitatea spirituală, eventual aşa câteva repere şi apoi să încercăm să 
stăm de vorbă pe baza acestor repere. Eu, personal, pot să spun că am auzit 
târziu că cineva trebuie să aibă un duhovnic sau că este bine să aibă un duhovnic. După 
aceea am constatat că cei mai mulţi oameni nu au duhovnic. Adică, sunt oameni care se 
spovedesc o singură dată pe an, la mare viteză, şi pentru că nici oamenii n-au vreme de 
spovedanie, şi preoţii au mulţi de spovedit şi atuncea nu se mai poate realiza o 
spovedanie propriu-zisă, ci doar o schiţă de spovedanie, un simulacru de spovedanie. M- 
am spovedit şi eu în postul Paştelui. Unde? La catedrală în Sibiu, erau acolo sute de 
oameni care aşteptau şi unul se spovedea. Nu se poate! Nu se poate realiza un lucru de 
felul acesta despre care să zici că înseamnă ceva. Ai putea zice, poate, că este un fel de 
înşelare a conştiinţei, că şi-a împlinit credinciosul datoria şi asta-i tot, restul... nu mai e 
nimic. În fond, a te spovedi înseamnă a-ţi deschide sufletul şi a primi nişte îndrumări, a te 
verifica cu o conştiinţă străină superioară ţie care ar putea să-ţi dea nişte directive pe care 
altfel, tu nu le-ai putea găsi sau le-ai găsi, dar n-ai fi sigur de ele. Sunt nişte chestiuni care 
trebuie avute în vedere şi care e bine să fie avute în vedere. Orice duhovnic, orice preot 
care are şi duhovnicie este duhovnic, poate asculta spovedanii, poate da îndrumări, numai 
că nu toţi duhovnicii au o experienţă. La mine vin de multe ori oameni care îmi spun: 


“Părinte, eu la preotul din sat nu mă pot spovedi că sunt om bătrân şi el este tânăr”. 
Este tânăr, dar este duhovnic! Tu nu eşti duhovnic şi ai putea să te spovedeşti. 


Este o reţinere a omului. Poţi să-i ceri omului să facă ceva ce nu poate face el? Mai 
întâi de toate nu este dispus, nu este deschis, nu se poate deschide, deşi până la urmă nu 
are poate probleme deosebite, însă el priveşte aşa chestiunea: “Domnule acesta este 
tânăr, iar eu sunt bătrân ”. Ei, un bătrân se duce mai bucuros la alt bătrân decât să se 
ducă la un tânăr. Ce ştie acela, tânărul să-i spună? De obicei, oamenii la spovedit nu se 
duc pentru îndrumare, ci se duc pentru iertare; aşa că din punctul lor de vedere se 
realizează ceea ce urmăresc chiar şi atuncea când se spovedeşte multă lume: 


“Multă lume acolo, foarte bine că este multă că n-are vreme de mine dar, dezlegare tot îmi 
dă”. 


Sunt cazuri şi cazuri. De exemplu la mine vine cineva şi-mi spune: 


“Părinte, am un băiat. Este băiat credincios. La biserică e drept că nu merge, dar 
totdeauna în Postul Paştilor se spovedeşte şi se împărtăşeşte ”. 

ŞI eu zic: 

“Aş vrea să-l ştiu, să-l cunosc şi eu pe preotul acela care îl spovedeşte şi îl şi împărtăşeşte 


pe unul care nu merge la biserică”. 


NA unt mulţi preoţi care fac lucruri din acestea şi înşeală conştiinţele. Acestea 
nu sunt lucruri care au rezonanţă în viaţa omului. Nu poţi să zici că acela are 
duhovnic care s-a dus şi s-a spovedit la cutare preot la câţiva ani. A venit unul la mine 
care mi-a zis că de opt ani nu s-a mai dus la biserică. Bine, au venit şi alţii, care nu s-au 

spovedit de mai multă vreme. 
Şi cu am zis: 


“Măi, dar dacă n-au trecut opt. Poate au trecut şapte”. 
Şi zice: 


“Eu ştiu când m-am cununat. Când m-am cununat atunci am fost ultima dată la biserică; 
acum opt ani”. 


Cu oameni de felul acesta, bineînţeles că nu ai ce lucra; şi acela n-are nevoie de 
duhovnic şi acela n-are nevoie de iertare şi n-are nevoie de spovedanie. 
Vine unul la mine şi dacă l-am întrebat de nişte chestiuni aşa, cum îi întrebi pe 


tineri: 
“Domnule dar cu păcatele trupeşti cum stai? ”, 
a Zis: 


“Ce-mi pui întrebări din acestea? Lasă că mă duc eu la Catedrală în Sibiu că acolo nu mă 
> 


întreabă nimeni ”. 
“Du-te! ”, 
şi mai zic când văd că oamenii au ezitare: 


“Dragă să ştii că pe mine nu mă interesează pentru mine, mă interesează pentru tine ca să 
pot să trag o concluzie. Să pot să dau o soluţie la chestiunea respectivă; doar atâta, nu că 
mă interesează pe mine ce faci tu, dacă-i vorba”. 


Vine unul şi îl întreb dacă îşi înşeală soţia. Zice: 

“Din când în când”. 

“Când ultima dată? ”. 

Zice; 

“Demult ”. 

“Când de mult?” 

“Acum două săptămâni ”. 

Dragă, oamenii se joacă cu treburile acestea. Şi dacă se joacă ei nu ne jucăm noi. 
Adică, bineînţeles că trebuie să-i spui omului: 

“Domnule, ce înseamnă asta? ”. 

Părintele Arsenie zicea că te mint oamenii şi în genunchi. Şi avea dreptate, şi pe el I- 


au minţit şi pe mine m-au minţit şi eu nu sunt văzător cu duhul să ştiu că mă minte omul. 
A venit unul la mine şi mi-a zis: 


“Părinte Să ştiţi că rândul trecut m-ați întrebat de cutare lucru şi eu am zis... ” 


E] 


eu anticipez imediat: Şi tu ai zis “nu” şi trebuia să zici “da”, nu? Noi înţelegem 
neputința omenească. Părinţii cei de demult erau foarte serioşi cu chestiunile acestea, şi 
cu mărturisirea gândurilor şi cu soluţiile pe care le dădeau. Gândiţi-vă, de exemplu, la 
spovedania călugăriţei care zicea că a învăţat Vechiul şi Noul Testament pe de rost, că a 
postit mult, că şase zile posteşte şi a şaptea dezleagă; părintele a întrebat-o: 


“Ţi s-a făcut ocara ca cinstea?” 
Şi ea zice: 
“Nu” 


Atunci, duhovnicul îi spune: 

“Aceasta înseamnă că eşti iubitore de slavă deşartă; că dacă n-ai fi iubitore de slavă 
deşartă ţi-ai expune sufletul şi ai primi ocara cum primeşti cinstea pentru că eşti vrednică 
de ocară”. 


Dragă, acestea poate că până la urmă sunt chestiuni de performanţă. Cine ştie, dintre 
mii de oameni, care ajunge în situaţia aceasta să zică: 


“Da domnule, uite, eu sunt smerit, 


în sensul că poate să primească şi ocara şi să nu ezite, să nu se retragă. 
Lângă mănăstire, acolo la noi, a fost un preot care se cam lăuda că copiii lui se 
spovedesc la mine şi odată erau mai mulţi preoţi de faţă şi a zis: 


“Uite copiii mei se spovedesc la Părintele Teofil”. 
Şi zice un preot de acolo dintre ei: 


“Se spovedesc ei acum până nu au ce spune, dar să vedem dacă vor avea ce spune se mai 
spovedesc?” 


Şi a avut dreptate că acum nu se mai spovedesc la mine. Se vede că au ce spune! 
Acum, bineînţeles că pot oamenii să-şi rânduiască lucrurile şi altfel. Unul dintre ei a 
ajuns preot, altul este la studii în străinătate, dar în orice caz la mine nu s-au mai spovedit 
de ani şi ani şi atunci înseamnă că s-a împlinit ce a zis părintele acela. Să ştiţi că cu 
spovedania lucrurile nu sunt aşa de simple. Până eşti fără probleme poate că este simplu, 
dar după ce începi să ai probleme şi să ai chestiuni de ascuns şi când ajungi să mai şi 
ascunzi, nu este bine. La spovedanie e mare primejdie să ascunzi ceva pentru că zice 
preotul că păcatele le vei avea îndoite dacă nu le spui. De exemplu ai o mie de păcate; 
dintr-o dată ai două mii de păcate pentru că n-ai spus un păcat. Cum am zis: pe mine 
personal nu mă interesează viaţa oamenilor şi să ştiţi că nici nu scormonesc; eu în general 
nu scormonesc. Poate că aţi băgat şi voi de seamă, cel puţin unii dintre voi care v-aţi 
spovedit la mine. Sunt nişte puncte de reper care trebuie totuşi avute în vedere: De 
exemplu, dacă merge omul la biserică. Păi, dacă nu merge la biserică ce să stau de vorbă 
cu el? Ce să-i spun? Bineînţeles că îi spun să meargă la biserică, dar pot să-i dau 
dezlegare de păcate pentru că nu merge la biserică? Spovedania este părăsirea păcatului: 
deci n-am mers la biserică, dar am început să merg sau de acum încolo o să merg sau 
ceva de felul acesta. Nu că n-am mers, să mi se ierte păcatele că n-am mers. 


Păcatele nu se iată că se fac; păcatele se iartă că se părăsesc. 


N u există nici un păcat care să nu poată fi iertat dacă se părăseşte. În Scriptură 
zice că hula împotriva Duhului Sfânt nu se iartă, dar Domnul lisus Hristos n-o 
spus care este hula, în ce constă hula împotriva Duhului Sfânt şi cei care au cercetat 
lucrurile acestea au ajuns la concluzia că este vorba de un păcat pe care omul nu-l 
părăseşte; ori că are prea multă nădejde în iertare şi face păcate că are prea multă nădejde 
în Dumnezeu, în bunătatea lui Dumnezeu, ori că a ajuns la deznădejde, că nu mai crede 
că Dumnezeu îl iartă şi face păcate că şi aşa dacă a făcut unele, poate să facă şi altele sau 
că stă în mod vădit împotriva adevărului. Ştie că nu e în adevăr şi totuşi socoteşte sau 
mărturiseşte că adevărul nu e lucru adevărat. Adică sunt nişte lucruri care nu se iartă în 
acest înţeles că nu se părăsesc, dar 


părăsirea păcatului aduce cu sine şi iertarea păcatului. 


Bineînţeles că sunt şi lucruri care ţin de neputinţa omenească pe care omul le face. 
Zice, uite, de acum am să fiu atent să nu mai judec pe nimeni, dar e atent şi tot judecă şi 
atunci nu înseamnă că nu poţi să ierți păcatul acesta pentru că nu l-a părăsit. Nu l-a 
părăsit pentru că nu l-a putut părăsi. E o chestiune foarte la îndemână şi atunci în felul 

acesta e mai greu de socotit că trebuie să părăsească păcatul. Il părăseşte în sensul acesta 
că-l detestă, că îl contestă, că nu-l vrea, că îi pare rău că, uite: 
“nici acum n-am ajuns după atâta vreme să fiu atent, să fiu cu grijă să nu mai judec pe 
nimeni, Să nu mă mai împotrivesc nimănui sau dacă mă împotrivesc să nu mă împotrivesc 


de nervi. N-am ajuns Să fiu destul de calm, îmi sare ţandăra imediat; n-am ajuns să fiu 
destul de atent cu părinţii mei, că mă cert cu ei ca şi când am fi egali”. 


Mă rog, nişte lucruri de felul acesta. Da! Inţelegem neputinţa omenească! Dar aşa ca 
să nu mergi la biserică, când trebuie să mergi la biserică, sau să nu faci nişte lucruri care 
trebuie făcute şi le poţi face. De exemplu, în privinţa postului: e mai comod să nu posteşti 
şi nu posteşti. Dar aceasta este deja un lucru rău. Sunt şi excepţii: pentru un om care 
lucrează în mediu toxic, să zicem. Păi dacă lucrezi în mediu toxic îți dă acolo lapte şi să 
nu-l bei că este post. Nu cred că e cazul; adică noi înţelegem situaţiile după situaţia 
omului, nu că este scris că trebuie să posteşti şi că numai atunci ai postit dacă lucrezi în 
mediu toxic şi nu bei laptele de acolo, că mai bine mori de toxicitate decât să calci 
porunca postului. Chestiunea nu se pune aşa, pe muchie de cuţit. Sunt şi lucruri care se 
pun pe muchie de cuţit, dar acelea sunt lucruri mai mari. De exemplu, faptul acesta că se 
uită cineva la lucruri necuviincioase la televizor, ai putea zice că acesta-l poţi pune pe 
muchie de cuţit. Dacă îţi bagi în suflet spurcăciuni, porți în suflet spurcăciuni şi atuncea 
nu am ce discuta cu tine până când nu te mai uiţi ca să nu mai ai şi altele şi le scoţi pe 
acelea care le ai deja în suflet. Vine unul la mine şi zice: 

“Părinte, dumneavoastră ziceţi să merg la biserică, dar dumneavoastră nu aveţi de unde să 

ştiţi câte spurcăciuni duc eu în biserică în mintea mea ”. 

Eu n-am de unde să ştiu, dar uite, cu ele cu tot trebuie să te duci la biserică că altfel 
nu le poţi rezolva. 

Sau vine unul la mine şi zice: 

“Părinte aş vrea să mă spovedesc la dumneavoastră ”. 

Şi eu zic: 

“Dece?” 

Zice: 

“Am un drac în mine”. 

Şi eu zic: 

“Unde îl ai?”. 

Zice: 

“ÎI simt că mişcă prin stomac”. 

Acum bineînţeles că nu tot ce mişcă în om este drac, dar, în sfârşit, am luat-o de 
bună şi zic: 

“Bine”. 

Şi a venit vremea să se spovedească şi spune printre altele că s-a dus la un spectacol 
cu femei goale. 

Zic: 


“Mă, n-ai un drac, ai mai mulți. Și nu îi ai în stomac, îi ai în cap dacă tu te duci la treburi 
din acestea”. 


ŞI zice: 


“Părinte, dar n-am fost numai eu acolo că au fost vreo patru mii de oameni ”. 

“Păi toți acei patru mii de oameni au draci în ei. Tu zici că eşti credincios şi te duci la 
biserică şi totuşi te duci şi la un loc de felul acesta. Nu se poate una ca asta”. 


A vea dreptate Sfântul loan Gură de Aur că la teatru sunt dracii şi îndemna să 
nu se ducă oamenii la teatru. Noi am ajuns la alte concluzii, adică nu 
contestăm ce zice pe Sfântul loan Gură de Aur, dar ne dăm seama că există posibilitatea 
să te duci la teatru şi să nu te întâlneşti cu dracii, pentru că sunt şi spectacole care nu sunt 
cu draci, şi sunt spectacole care nu sunt cu păcate, ci sunt lucruri din care poţi învăţa. Îmi 
aduc aminte că am fost la teatru la Sibiu, când eram student la teologie. Nu prea mergeam 
că nu aveam nici bani şi nici nu puteam, era programul de aşa fel că nu puteam merge, 
dar am fost la o piesă foarte interesantă şi foarte educativă, de Schiller “/nrrigă și 
iubire ”. Excepţională! Nu pot să spun că m-am dus la un loc unde nu trebuia să mă duc. 
M-am dus la un loc unde trebuia să mă duc. Deci, noi înţelegem lucrurile, în valoarea lor, 
dar trebuie să selectăm, că dacă nu selectezi atunci foarte multe lucruri pot să nu fie bune. 
Aceasta este ceea ce aş vrea eu să ştim: că este bine să ai un îndrumător duhovnicesc şi 
să-l asculți cât poţi. Acum, mai sunt şi alte probleme. De exemplu, se zice că prin 
duhovnic îţi vorbeşte Dumnezeu. Poate să îți vorbească Dumnezeu, şi poate ca să nu-ţi 
vorbească. Acum eu am fost pe la doctori şi mi-au dat tratamente diferite, şi ziceam: 


“Doctorii sunt ca duhovnicii; nu sunt la un gând”. 


Fiecare are stilul lui, fiecare are felul lui de a vedea lucrurile, dar e bine totuşi să ai 
conştiinţa aceasta că, dacă te duci la un preot care are mai multă pricepere decât tine şi 
mai multă înţelepciune şi are şi dar de la Dumnezeu, totuşi te poată îndruma. Eu am avut 
noroc de la Dumnezeu în viaţă, şi mai ales la mănăstire am avut, pentru că am avut un 
părinte bun, un duhovnic bun; nu toţi ziceau că este bun, dar eu l-am considerat bun 
pentru că avea inimă de părinte, inimă de frate, inimă de prieten. Era gata totdeauna să te 
ajute, era gata totdeauna să te ridice, era gata totdeauna să te mângâie, era gata totdeauna 
să te liniştească, avea o dorinţă de a te ajuta şi acesta este lucrul cel mai de căpetenie, 
pentru că să-ți dea cineva un canon după o pravilă, după o carte, e o chestiune foarte 
simplă. Nici nu trebuie să ţi-l dea că te uiţi tu în carte şi poţi să ţi-l iei singur, dacă-i vorba 
- deşi nu este acelaşi lucru. Însă, un duhovnic trebuie să ştie cum este omul, care este 
situaţia lui, cum s-a ajuns la ce s-a ajuns, ce poate el face, ce-ar fi putut face în alte 
condiţii, ce condiţii au fost care l-au dus la păcătuire. Sunt o mulţime de lucruri pe care 
trebuie să le ai în vedere, şi eu, cum zic, am avut mare noroc de la Dumnezeu că părintele 
Serafim - Dumnezeu să-l odihnească! -, era un om de care s-au bucurat oamenii, era un 
om bun, liniştit, doritor de bine, cald la suflet, gata să te ridice. Nu era cu pravila în faţa 
ta. Cred că nici nu ştia, nici nu era foarte bine orientat în ceea ce spun canoanele despre 
cutare sau cutare lucru. Avea inimă şi-i spunea inima lui ce are de făcut, nu îi spunea 
cartea, nu îi spunea pravila. Zicea: 


“Hai Să începem o viaţă frumoasă, hai să fim buni, hai să căutăm să înlăturăm păcatul ”. 


Ne dădea de citit Psaltirea. El era cam cu Psaltirea. Dădea la oameni să citească 
Psaltirea de câteva ori. Mai citeau oamenii, mai nu citeau. Mă gândesc de multe ori la ai 
mei de-acasă. Să ştiţi că totdeauna am ca punct de comparaţie pe cei apropiaţi ai mei, pe 
cei pe care îi cunoşteam eu, de exemplu bunicii, mai ales pe bunicii mei. Bunicii mei 
dinspre tată nici măcar nu ştiau carte - să nu credeţi că dacă spun lucrul acesta sunt pentru 
analfabetism. Nu! Nu sunt pentru analfabetism, sunt pentru cultură, dar situaţia lor a fost 
de aşa fel că era multă lume care nu ştia să citească, nu ştia să scrie, dar aveau credinţă în 
Dumnezeu. Ei nici nu ştiau că sunt ortodocşi, de exemplu. Nu aveau de unde să ştie 
pentru că cuvântul “ortodox” nu avea circulație pe atunci. Şi cu toate acestea ştiau de 
post, ştiau de rugăciune, ştiau de biserică, ştiau de rânduială, ştiau de cinste, ştiau de 

omenie, ştiau de lucruri pe care astăzi oamenii, chiar citind prin cărți, nu le ştiu atâta cât 
ar trebui. Să ştiţi că - Dumnezeu să-i odihnească! -, mă gândesc aşa la ei cu multă 
cinstire. Bunicii mei ştiau “Crezul”. Spuneau “Crezul” seara când se culcau, şi eu stăteam 
pe pragul uşii şi era uşa deschisă şi-i auzeam când ziceau “Crez într-Unul Dumnezeu” şi 
ziceau “Crezul” şi-l ştiau. Şi astăzi sunt atâţia oameni care citesc, ştiu să citească, şi 
“Crezul” nu-l ştiu. Rânduiala la Spovedanie este să-l pui pe om întâi, când vine la 
spovedit, să spună “Crezul”. Dar să ştiţi că nu am pus pe nimeni să spună “Crezul” că 
dacă i-aş pune nu ştiu câţi s-ar mai spovedi. 


E u îi pun pe oameni - adică îi întreb dacă ştiu -, să zică: “Cuvine-se cu adevărat”, 
pentru că atunci când m-am spovedit eu prima dată la părintele Arsenie, 
părintele după ce mi-a dat dezlegare a zis “Cuvine-se cu adevărat”. Este scris în 
Molitfelnic că preotul după ce spovedeşte, după ce dă dezlegare, să zică “Cuvine-se cu 
adevărat” - şi eu am învăţat, de fapt, din practică, de la un episcop. Arhiepiscopul de la 
Constanţa, Preasfinţitul Lucian, a fost cândva vicar la Sibiu şi venea la noi la mănăstire şi 
ne spovedea în Postul Paştilor sau al Crăciunului şi după ce ne spovedea spunea: 


“Zi: “Cuvine-se cu adevărat”, 


şi noi, fiecare, ziceam: “Cuvine-se cu adevărat”, şi, după ce ziceam “Cuvine-se cu 
adevărat”, ne dădea dezlegare. Cu ocazia aceasta îi şi verific pe oameni dacă ştiu, dacă se 
gândesc la Maica Domnului, dacă au cinstire faţă de Maica Domnului, şi spun: 


“Ştii să zici: “Cuvine-se cu adevărat?” 
ŞI câte cineva zice: 
“Stiu”, 


“Zi” - îl spun. 

Unii chiar ştiu, şi spun, şi se miră cumva că întreb că doar e de la sine ştiut că 
trebuie să ştie “Cuvine-se cu adevărat”. 

Zic: 


“Ştii să zici: “Cuvine-se cu adevărat? ” 
Zice: 

“Stiul”, 

ŞI spune: 

““Cuvine-se cu adevărat”, 


ca şi când asta ar fi tot. 


O dată îmi vine o femeie la spovedit şi zic: 
“Ştii să zici: “Cuvine-se cu adevărat?” 

Şi ea zice: 

“Ştiu”, 

ŞI zice: 

“Cuvine-se cu adevărat”. 

Şi eu zic după aceea, aşa ca în continuare cumva: 


“Nici nu ştii despre ce e vorba”. 

Şi ea zice, după mine: 
“Nici nu ştii despre ce e vorba”. 


Şi după aceea şi-a dat şi ea seama că a zis ceea ce n-a trebuit să zică. 


In sfârşit, asta-i viaţa. Noi nu idealizăm lucrurile pentru că n-avem de ce să le 
idealizăm, dar să ştiţi că oamenii totuşi, mai ales acum, în vremea aceasta de nepăsare în 
ale credinţei, nu s-au statornicit, dar nici nu le-a atras cineva atenţia. Acum mai vin la 
Mine unii, ŞI zic: 

“Ştii să zici: “Cuvine-se cu adevărat?” 

ŞI zice: 

“Da părinte că l-am învăţat că am ştiut că o să mă întrebaţi”. 


În sfârşit, chestiunea asta cam aşa stă: este bine să ai un îndrumător, dar nu ai un 
îndrumător atunci când te spovedeşti rar şi te spovedeşti la oricine. Să ştiţi că eu sunt de 
acord ca cineva să se spovedească şi la orice preot care spovedeşte. De ce? Pentru că nu 
totdeauna eşti aproape de duhovnic, deşi ar fi foarte bine ca duhovnicul să-l ai la 
îndemână. Noi la mănăstire ne spovedim la duhovnicul de la mănăstire. Acum să ştiţi că 
dacă m-ar întreba pe mine cineva cine este duhovnicul meu, aproape că aş putea zice că 
n-am duhovnic. Nu în înţelesul că nu mă spovedesc, că mă spovedesc la un părinte de la 
noi de la mănăstire, că unde să mă duc să mă spovedesc, dacă-i vorba? Şi apoi nici nu 
este corect să pleci din mănăstire să te duci să te spovedeşti în altă parte, cum sunt unele 
maici că s-au spovedit la ce ştiu eu ce părinte de la Frăsinei şi apoi, de la mănăstire, după 
ce se încadrează în mănăstire, au pretenţia să le lase să se spovedească la părintele acela. 
Păi de ce n-au stat atunci cu el acolo, la Frăsinei, dacă trebuie să se spovedească la acela? 
Nu mai merge! În momentul în care te-ai încadrat într-o mănăstire, nu te mai duci în altă 
parte. Îţi găseşti un părinte, te spovedeșşti la el că, mă rog, eşti mai apropiat, că eşti mai 
îndepărtat, dar în orice caz de spovedit mergi să te spovedeşti şi te spovedeşti cum te poţi 
spovedi şi “Doamne ajută!”. Cam aceasta este ceea ce mă gândeam eu o să vă spun. 
Acum, dacă vreţi să întrebaţi ceva eu sunt aici la îndemână. 


Întrebare: Spuneaţi mai la început că dacă omul nu merge regulat la biserică nu îi 
prinde atât de bine Spovedania și Împărtăşania. 

Răspuns: Dragă, dacă nu merge la biserică ce să vorbeşti cu el? Ştii ce înseamnă să 
nu mergi la biserică? Înseamnă să nu te intereseze mai întâi de toate biserica, să nu te 
intereseze Liturghia, să nu te intereseze slujba, să nu te intereseze preoţia, să nu te 
intereseze binecuvântările de la slujbă, să nu te intereseze faptul de a-i închipui pe 
heruvimi, să nu te intereseze să cânţi împreună cu îngerii, să nu te intereseze Evanghelia, 
să nu te intereseze predica, la atâtea şi atâtea lucruri renunţi. Păi, dacă poţi renunţa la 
toate acestea înseamnă că nu te interesează în general credinţa în Dumnezeu. 


Întrebare: Părinte, dar pentru un elev care trăieşte într-un mediu, nu foarte 
impregnat de spiritualitate? 

Răspuns: Programul pe care îl dau eu pentru îndrumare duhovnicească este cu 
mersul la biserică. Primul punct e acesta: 


“Să meargă duminica la biserică”. 


N-am pretenţia să meargă când nu poate merge în zilele de sărbătoare că poate este 
angajat. Nu zic să lase serviciul şi să se ducă la biserică. Nu! Dar duminica când e liber să 
meargă la biserică şi să ştie că aceasta e o datorie fără de care nu se poate şi că, chiar dacă 
are şi piedici, să caute să le înlăture pentru că e o chestiune foarte importantă. Dacă nu e 

importantă chestiunea aceasta, atunci înseamnă că nu este important nici altceva. Pentru 
mine un om care nu merge la biserică este numărat la păgâni. Să ştiţi! In “Lumini de 
gând” spun că: 

“Eu pe cei care nu merg la biserică la păgâni îi număr ”. 

Şi cineva şi-a băgat nasul acolo şi a scris că: 

“Pe cine nu merge la biserică îl socotesc credincios nepracticant ”. 

Să ştiţi că eu acolo n-am scris aaceasta! Dacă găsiţi acolo să scrieţi printre rânduri: 

“La păgâni îi număr”. 

Intrebare: Aceasta este singura greşeală? 

Răspuns: Este o chestiune foarte importantă. După aceea faptul de a te ruga 
dimineaţa şi seara. V-am spus azi dimineaţă: nu am pretenţia să se roage omul foarte 
mult, însă 5-10 minute dimineaţa, 5-10 minute seara trebuie să găseasc,ă să zică un “Tatăl 


nostru”, “Cuvine-se cu adevărat”, “Născătoare de Dumnezeu”, eventual “Psalmul 50” 
dacă îl ştie, dacă nu, altul, sau să zică altceva: 


» 


“Doamne îți mulţumesc că uite am petrecut (trecut) ziua asta”, 


sau: 
“Doamne, am avut împotrivirile acestea te rog, ajută-mi altă dată să fiu calm”. 


Are omul ce să-l spună lui Dumnezeu, dacă-i vorba. Nu trebuie să-i spună lui 
Dumnezeu numai din cuvintele altora. Poate să-i spună şi cu cuvintele lui: 

“Doamne am constatat astăzi că am fost rău. Nu vreau Să fiu rău. Ajută-mi Tu altădată să 

fiu bun”. 

Mă rog, lucruri de felul acesta. Cu Dumnezeu trebuie să vorbeşti ca şi cu prietenul 
tău, ca şi cu tatăl tău, ca şi cu cineva pe care îl ai apropiat şi îi spui tot ce ai de spus. 


Întrebare: Părinte, care este avantajul de a avea un duhovnic în mănăstire? 

Răspuns: Dragă, dacă eşti în mănăstire avantajul este că îl ai pe duhovnic la 
îndemână; acesta este lucrul cel mai de căpetenie să-l ai la îndemână, nu să faci sute de 
kilometri ca să te întâlneşti cu el să-i spui nu ştiu ce. Vin unii la mine la spovedit şi mă 
gândesc: 


“Măi, săracii, cât fac pe drum! ” 
Şi mă gândesc că-mi spun ceva deosebit, dar îmi spun lucruri foarte obişnuite. Ei, în 


cazul acesta nu trebuie să faci sute de kilometri, te poţi spovedi la orice preot care 
spovedeşte. Îl vezi cu patrafirul acolo că spovedeşte te duci şi spui: 


“Părinte, uite, eu aş vrea să spun că am vorbit răstit cu cineva, am avut o nemulțumire cu 
unu, că am judecat...” 


Întrebare: Da, dar a avea un duhovnic nu înseamnă doar a te spovedi la el. 

Răspuns: Da bineînţeles. A avea duhovnic înseamnă a-l consulta în lucruri care ţin 
de viaţa spirituală. În Sfânta Scriptură sunt nişte afirmaţii care pot fi aduse în legătură cu 
paternitatea spirituală. Sfântul Apostol Pavel îl numeşte pe Timotei fiu al său. Spune 
Sfântul Apostol Pavel în Epistola întâia către Corinteni: 


“Căci de aţi avea zeci de mii de învăţători în Hristos, totuşi nu aveţi mulţi părinţi. Căci eu 
v-am născut prin Evanghelie în lisus Hristos” (1 Cor 4, 15), 


iar în Epistola către Galateni spune: 


“O copiii mei, pentru care sufăr din nou durerile naşterii, până ce [Hristos va lua chip în 

voi!” (Gal 4, 19). 


Noi nu ştim de fapt la ce s-a referit Sfântul Apostol Pavel în mod special când a 
spus cuvintele acestea sau când a scris cuvintele acestea, dar e vorba de un părinte. Un 
duhovnic trebuie să fie un părinte spiritual al celui care îl consideră ca părinte şi să-l ajute 
din acest punct de vedere. Nu e numai omul la care te spovedeşti, v-am spus că într-un fel 
toţi preoţii sunt duhovnici, dar un duhovnic special îl ai atunci când în toate chestiunile 
tale te orientezi după el. Ce poate face el pentru tine? Poate să se roage, poate să-ţi dea 
cuvânt de învăţătură, poate să te orienteze, poate să tragă nişte concluzii pe care nu le 
tragi tu. În scrierile Cuviosului Dorotei din “Filocalie”, volumul IX, se spune că îi zicea 
gândul: 


“Nu te duce la duhovnic că doar tu ştii ce o să-ţi spună. Lasă aşa”. 


Şi el se ducea totuşi şi-i spunea şi duhovnicul îi spunea exact ceea ce gândea el că o 
să-i spună. Şi după aceea zicea gândul: 


E) 


“Vezi că ţi-a spus ce ştiai tu? Nu trebuia să te mai duci”. 
Şi el zicea: 
“Da, dar acelaşi lucru înainte era de la satana şi acum e de la Duhul Sfânt”. 


Totuşi, contează asistenţa aceasta prin duhovnic, prin omul lui Dumnezeu pe care-l 
consideri tu că e mai bun decât tine şi că i-ar putea descoperi Dumnezeu mai bine decât 
ție însuţi ceca ce trebuie să faci. 


Întrebare: Care sunt calităţile pe care trebuie să le aibă un asemenea duhovnic? 
Când ne orientăm pentru un duhovnic, ce trebuie să urmărim? 

Răspuns: Dragă, mai întâi de toate eu cred că nu este o chestiune din aceasta că 
trebuie neapărat să cunoşti multe. Chestiunea este simplă: să te simţi bine în preajma lui, 
să crezi că el e un om superior ţie şi atât. Calităţi?! Calitățile oricărui creştin trebuie să le 
aibă mai întâi de toate duhovnicul: să iubească pe Dumnezeu, să iubească pe aproapele, 
să fie bun, să fie milostiv, să fie iertător, să fie învăluitor şi câte şi mai câte, care poate le 
are, poate nu le are sau poate nu le are la măsurile la care ne aşteptăm noi sau poate şi el 
ştie că nu le are, dar e în rostul acesta de a-l putea îndruma pe om mai bine decât se 
îndrumă el pe el însuşi. 


Întrebare: Dar dreapta socotinţă? 

Răspuns: Bineînţeles că trebuie să aibă şi o iscusinţă şi dreaptă socotinţă şi să ştie 
cum să chivernisească oamenii şi să ştie cum să împartă pentru că oamenii nu sunt fiinţe 
STAS, ca să procedăm la fel cu toți. Nu merge aşa! Fiecare om e altul. Şi atunci pe 
fiecare trebuie să-l chiverniseşti după ceea ce poţi ştii tu despre el sau după ceea ce poţi 
înțelege de la el că este. Dragă, să ştiţi că chestiunea aceasta, duhovnicia, este o 
chestiune foarte grea de dus şi de realizat. Văd că nu se prea pune accent pe treaba asta şi 
se fac duhovnici când se fac preoți. La 19, 20 de ani dacă îl face preot îl face şi duhovnic 
şi gata, ca şi când aceasta ar fi ceva ce pot face toţi, dar nu este chiar aşa. 


Întrebare: Părinte, păcatele ce opresc de la hirotonie pot fi iertate? 

Răspuns: Dragă, Dumnezeu iartă tot, dacă-i vorba, dar depinde şi de conştiinţa celui 
care se spovedeşte şi depinde şi de conştiiţa arhiereului. Eu de obicei pe cei ce au păcate 
opritoare de hirotonie îi îndemn să se consulte cu episcopul care urmează să-l 
hirotonească şi constatarea mea este că toţi care se consultă pot să fie hirotoniți. 


Intrebare: Care este efectul pe care îl are asupra unui tânăr faptul de a avea un 
duhovnic? 

Răspuns: Dragă, în primul rând îl orientează. E o chestiune esenţială aceasta dacă se 
poate să ai un duhovnic, un îndrumător care îţi spune ce ai de făcut şi care te orientează; e 
o chestie foarte importantă. 


Întrebare: De ce? 

Răspuns: De ce?! Pentru că îl orientează, îi dă o siguranţă, îl cercetează, îi dă 
posibilitatea să se verifice el pe el însuşi. Sunt o mulțime de lucruri care sunt nişte 
avantaje. 


Întrebare: Părinte, care ar fi şi responsabilităţile pe care le are duhovnicul faţă de 
fiul său duhovnicesc? 

Răspuns: Duhovnicul are responsabilitatea în sensul acesta, să-l lămurească, să-l 
îndrume bine, să aibă conştiinţa că nu-l încurcă şi să fie cu bunătate, cu inimă de părinte, 
cu inimă de frate, cu inimă de prieten. De fapt, el e cu inima care o are. 

Întrebare: Şi ucenicul? 

Răspuns: Şi ucenicul să asculte. Aceasta este primul lucru! Eu înainte de a ajunge 
să spovedesc am fost mai întâi 7 ani monah simplu şi apoi 23 de ani am fost diacon, deci 
au trecut 30 de ani de când am intrat în mănăstire şi abia atunci am ajuns preot şi 
duhovnic. În timpul cât nu eram duhovnic îmi ziceam: 


“Ce-i cu oamenii aceştia că se tot spovedesc şi tot aşa sunt ca şi când nu s-au spovedit? 
Sunt tot nespovediţi. Nu-şi fac duhovnicii datoria! ” - am zis eu, în gândul meu. 


După aceea, am ajuns eu să fiu duhovnic şi am avut conştiinţa că-mi fac datoria şi 
am văzut că oamenii sunt tot aşa ca şi când nu s-au spovedit. Şi atunci am zis: 


“Domnule, de oameni depinde!” 


Oamenii zic că n-au duhovnici şi duhovnicii zic că n-au credincioşi care să-i asculte. 
Şi aceasta este realitatea. Să ştiţi că aşa cum cei care n-au duhovnici spun că n-au 
duhovnici, tot aşa spunem şi noi care avem credincioşi care se spovedesc că sunt puţini 
aceia care ne ascultă. La mine, de exemplu, vin în Postul Paştilor foarte mulţi oameni la 
spovedit şi cam la îngrămădeală şi nu îi ţin mult. Nu îi ţin mult că în două-trei minute mă 
lămuresc totdeauna cum îi omul, dar la toţi le spun să se spovedească mai des decât o 
dată pe an, decât în Postul Paştilor. Şi ne înţelegem noi ca să se spovedească în toate 
posturile. Bine. Mai trece un an vine iară Postul Paştilor, vine iară omul la mine - nici nu- 
| cunosc dintre câţi vin la mine - şi îl întreb: 

“Când te-ai spovedit ultima dată? ”, 

zice: 

“Anul trecut în Postul Paştilor”. 

ŞI zic eu: 

“La cine?” 

“La dumneavoastră”. 

Zic: 

“Măi, dar nu ţi-am spus Să te spovedeşti în toate posturile? ”. 

Zice: 

“Da, Părinte. Dar acum ce să fac? ”. 

Zic: 


“Acum ce să fac eu cu tine că nu mai ascultat? ” 

Bineînţeles că dacă n-are păcate mari, dacă merge la biserică, dacă se roagă, dacă 
posteşte, dacă face ce trebuie făcut, atât cât poate omul la limitele lui, la baremul care-l 
socotesc eu că trebuie să facă, nu iau în consideraţie faptul că nu m-a ascultat, că mă 
gândesc că nu mai e cazul să-l mai amân un an că s-a amânat el un an. Şi îl las să se 
împărtăşească, dar îi spun: 

“La anul viitor dacă se întâmplă tot aşa, te rog ceva, frumos de tot te rog: să nu mai vii la 


mine cel puţin. Du-te la alt părinte. Să nu mai ştiu eu că nu m-ai ascultat. Du-te şi ce va 
vrea alt părinte să facă cu tine aceea să facă”. 


Deci, oamenii nu sunt interesaţi pentru lucrurile acestea ca să zici că îi ai în mână. 
Ei se spovedesc în Postul Paştilor pentru că s-au pomenit cu rânduiala aceasta. Il mai 
întreb pe câte unul: 


“Dar dacă într-un an nu ar fi Postul Paştilor, te-ai mai spovedi în anul acela?” 

ŞI zice: 

“Părinte, eu nu m-am gândit la aceasta”. 

“Uite că m-am gândit eu! Să ştii că tu nu te-ai mai spovedi, că tu ai aştepta Postul Paştilor, 

că numai în Postul Paştilor te spovedeşti. ” 

Intrebare: Părinte, ce rol are ascultarea în cadrul relaţiei între duhovnic şi fiu 
duhovnicesc? Mai are rolul pe care îl avea în vechime? 

Răspuns: Dragă şi în vechime, ca şi întotdeauna, au fost oameni ascultători şi au 
fost oameni neascultători. Oamenii sunt oameni în toate vremurile, dar poate au fost mai 
hotărâți duhovnicii şi poate au fost mai exclusivişti când a fost vorba de neascultare. 
Dacă ai inimă de părinte faci ca un părinte. Zici că de-acum nu îi mai dau bani, nu-l mai 
iert şi când vine tot îl ierți că dacă eşti bun, ce să faci? Te gândeşti că hai, să mai încerc o 
dată., hai să-l mai ridic o dată. Cu bunătatea cred că ridicăm mai mult decât cu răutatea şi 
cu autoritatea. Il luăm cu binele: 


“Hai măi frate să mai încercăm o dată, poate dă Dumnezeu de te faci om de treabă”. 


Aşa a venit un cetăţean la noi la mănăstire şi îi spun eu unui părinte că soţia lui nu 
este cumsecade, că nu este duhovnicească că nu ştiu ce. Şi părintele când s-a întâlnit cu 
ea, din vorbă în vorbă zice: 


E] 


“Poate te faci mai duhovnicească ”. 


Şi am plecat eu cu soţul ei şi cu ea şi după ce am făcut aşa vreo câţiva paşi, zice ea 
către soţul ei: 


“Dar de unde ştie el că nu sunt duhovnicească? ” 


Întrebare: Părinte, ce se întâmplă cu păcatele care la spovedanie vrei să le spui, dar 
nu apuci să le spui sau le uiţi? Se iartă ele? 

Răspuns: Dragă, dacă uiţi păcate la spovedanie eu cred că nu mai e cazul să fii 
preocupat de lucrul acesta. La mine vin unii care spun că au uitat să spună rândul trecut 
asta şi asta, lucruri de obicei minore, pentru că lucrurile mari oricum nu se uită. Şi omul 
are întotdeauna impresia că trebuie neapărat să spună sau că dacă nu a spus nu i s-a iertat. 
Nu este aşa! Pentru că formula de dezlegare e aşa: 


“Te iert şi te dezleg de toate păcatele tale”. 
Nu zice că: 


“Te iert şi te dezleg de păcatele pe care le-ai spus iar cele pe care nu le-ai spus, să le spui 


g; 


altă de dată, că dacă nu, nu ţi-s iertate ”. 


208 


Deci: 
“Te iert şi te dezleg de toate păcatele tale”. 


Toate păcatele poţi să consideri că ţi s-au iertat în cazul când ai fost sincer şi ai spus 
ce-ai avut de spus. Dacă îţi aduci aminte: 


E] 


“Stai că n-am spus cutare lucru: într-o zi de miercuri n-am postit Sau nu ştiu ce...” 


Nu se mai pune problema. Ai primit dezlegare, te duci înainte. Ei, dacă ai o 
conştiinţă scrupuloasă care te scormone, atunci când te mai spovedeşti o dată spui că: 


“Rândul trecut am uitat... ”, 


dar eu nu cred că mai e cazul. 


Întrebare: Dar despre cosmetizarea păcatelor? Când le cosmetizăm, le facem să nu 
pară chiar aşa de grave, ce părere aveţi? 

Răspuns: Acum, asta e o diplomaţie cu Dumnezeu cum ar zice părintele Arsenie. 
Dragă, pe om trebuie să-l înţelegi în starea în care este. Să ştii că de multe ori şi o 
chestiune de felul acesta arată din partea omului că el nu e de acord cu ce a făcut şi cu 
păcatul. Cel mai bine este să fii clar, dar dacă nu poţi să fii clar, eşti cum eşti. Toate ale 
omului sunt la nivelul omului. Eu am ajuns la concluzia asta: toate câte le face omul 
bune, rele, rugăciune, post, toate sunt la nivelul lui. Şi spovedania este tot la nivelul 
omului. Şi atunci omul spune ce poate spune, spune cum poate spune şi tu ca părinte 
duhovnicesc eşti cu inimă de părinte. Eventual dacă n-ai o lămurire, nu-nţelegi un lucru, 
îl întrebi şi îi spui: 

“Domnule eu nu-nţeleg ce spui, ia încearcă poate găseşti altă modalitate de exprimare ”. 


Dar pe noi, pe mine cel puţin, nu mă interesează niciodată ce fac oamenii. Nu mă 
interesează! De ce să mă intereseze?! Dar în acelaşi timp vreau să-l ajut pe om. Şi 
atuncea el dacă nu spune, nu-şi descarcă sufletul dacă are ceva de spus. Sunt oameni care 
duc ani şi ani şi zeci de ani anumite păcate pe care nu le-au spus niciodată şi găsesc un 
părinte şi zic: 

“Părintele acesta-i bătrân, hai să-i spun lui că să mă uşurez”. 


Şi spune. Şi tu ce să mai zici acum de lucruri de acum 20, de lucruri de acum 30 de 
ani, de lucruri de acum 50 de ani? Să-i dai canon, sau nu ştiu ce? Nu îi mai dai nimic. Că 
a avut el canon destul chinul pe care l-a avut sufleteşte că n-a putut spune sau că a dus 
povara pe suflet. 


Intrebare: Părinte, ce se întâmplă cu păcatele pe care nu conştientizăm că le avem? 
Răspuns: Dragă, dacă nu le conştientizezi n-ai cum să le mărturiseşti. 


Intrebare: Şi cu cele pe care le ascundem? 
Răspuns: Cu acelea e rău când se ascund. In rânduiala de la spovedanie e o 
învăţătură care spune că: 


E] 


“De vei ascunde de mine vreun păcat, toate păcatele îndoite le vei avea ”. 


Aceasta este, să zicem, cea mai mare primejdie: să ascunzi păcatele. Dar vedeţi, şi 
ascunderea aceasta e un fel de neputinţă. Sunt oameni care au anumite lucruri pe care nu 
le pot spune şi nu le-au spus niciodată la nimeni, doar ei le ştiu şi ei rămân la ele şi dacă 
le pot spune e bine şi dacă nu, nu. Dragă, acum noi nu trebuie să gândim aşa că 
Dumnezeu nu poate să ierte şi altfel păcatele şi Dumnezeu chiar dacă a dat rânduiala 
aceasta, Domnul Hristos, El Însuşi este iertătorul păcatelor şi poate să ierte păcate şi în 
afara spovedaniei, dacă-i vorba. Noi avem rânduiala aceasta şi ştim că păcatele se iartă la 

spovedanie şi e bine să ştim şi e bine să căutăm modalitatea aceasta, dar nu putem să ne 
gândim că Domnul Hristos nu poate ierta şi altfel păcatele, şi în afară de spovedanie. 


iecare om are conştiinţa lui. Oamenii sunt foarte feluriţi în felul de a vedea 
lucrurile şi atuncea noi îi ajutăm cât putem. Părintele Arsenie zicea: 


“Ajutați-mă să vă pot ajuta! ”. 


Dacă ne ajută ei să-i ajutăm, îi ajutăm. Dacă nu ne ei ajută să-i ajutăm, nu îi putem 
ajuta. Noi le ieşim în întâmpinare cu dorinţa de a-i ajuta, cu dorinţa de a-i linişti, cu 
dorinţa de a-i mângâia, cu dorinţa de a-i încredința că Dumnezeu e bun şi iubitor de 
oameni. Sunt oameni chinuiţi de anumite lucruri, sunt oameni care nu pot părăsi păcate. 
Bineînţeles că dacă sunt păcate mari pe care nu le pot părăsi nu le putem da dezlegare, 
dar totuşi căutăm să le dăm o încredere şi să le spunem să caute, să evite. E foarte greu de 
găsit o modalitate pentru toţi, dar totuşi dacă ai inimă de părinte, dacă ai inimă de frate, ai 
inima care trebuie să o aibă un duhovnic. Şi dacă nu o ai nu eşti duhovnic cum trebuie. 


Întrebare: Părinte, sunt anumite păcate foarte grele. Nu-l întinează oarecum şi pe 
duhovnic în momentul în care îi sunt mărturisite? 

Răspuns: Eu cred că nu. De ce să-l întineze, că doar el trebuie să fie mai presus de 
lucrurile acestea? Poate să mai fie şi obsesii, aşa să te urmărească vreun lucru, dar îl eviţi 
aşa cum eviţi alte ispite, dacă chiar se întâmplă. 


Întrebare: Trebuie prezentate în amănunt păcatele? 

Răspuns: Nu trebuie prezentate în amănunt. Dragă, dacă ai conştiinţa că eşti păcătos 
şi că ai trebuinţă de iertarea lui Dumnezeu n-are rost. Găseşti o formulă prin care să se 
înţeleagă ce vrei să spui şi “Doamne ajută!”. 


Întrebare: Părinte, ce se poate spune despre un om care se spovedeşte regulat, dar 
nu se poate apropia mai mult sufleteşte de un părinte? 

Răspuns: Nu se poate spune nimic. Se spune că este aşa cum ai zis tu că este şi atâta 
tot. 


Intrebare: Dar este semn rău? 
Răspuns: Păi, semn rău, semn bun ... 


Întrebare: Ce-ar putea să facă? 

Răspuns: Dragă, nu poţi realiza nişte simpatii şi nişte apropieri aşa numai că vrei tu 
să fie. De obicei oamenii de care eşti apropiat, eşti apropiat fără să ai o metodă de 
apropiere. Eşti apropiat pentru că ai ajuns să poţi fii apropiat. Nu există posibilitatea 
aceasta de a găsi o metodă de a te apropia de cineva. Dacă vibrezi la fel, te apropi, şi dacă 
nu vibrezi la fel, nu te poţi apropia. Important este să fii apropiat atâta cât trebuie ca să 
poţi să-ţi deschizi sufletul. 


Întrebare: Părinte vă mulţumim pentru cuvântul pe care l-aţi ţinut acum. 
Răspuns: Eram sigur. 

Rugăciunea de toată vremea 


Marţi, 14 iulie 1999 


P reacuvioase Părinte Stareţ, cinstiţi părinţi, iubiţi fraţi şi iubiţi credincioşi, pentru 
seara aceasta am socotit că e bine să ne oprim cu gândul la rugăciunea de toată 
vremea. Am vorbit despre cea liturgică, am vorbit despre rugăciunea particulară, am spus 
că e necesar un program de rugăciune, scurt, lung, cât îl poate face omul şi acum e cazul 
să vorbim câte ceva şi despre rugăciunea de toată vremea. Eu am un program de viaţă, un 
îndreptar de viaţă pe care îl dau celor care vreau să se lase conduşi de mine. Şi anume 
programul constă din cinci puncte: 

1. Să meargă la biserică la Sfânta Liturghie cel puţin în duminici şi dacă poate şi în 

sărbători; 

2. Să se roage dimineaţa şi seara; să înceapă ziua cu Dumnezeu şi să o sfârşească cu 

Dumnezeu şi să aibă şi rugăciunea de la masă; 

3. Să citească în fiecare zi două capitole din Noul Testament; 

4. Să-şi păzească mintea prin rugăciunea de toată vremea cu “Doamne lisuse 

Hristoase, Fiul lui Dumnezeu miluieşte-mă pe mine păcătosul”; 

5. Postul, cu mâncare de post în zilele de post. 


Dacă cineva ţine seama de aceste 5 puncte e nădejde să mai facă şi altceva. Dacă 
acestea nu le împlineşte sau nu se sileşte să le împlinească înseamnă că nu e încadrat într- 
o viaţă religioasă autentică şi nici în viaţa religioasă ortodoxă. Pe lângă aceasta mai dau şi 
un îndreptar de viaţă de la Părintele Arsenie pe care l-a dat unui tânăr — am aflat după 
aceea că de fapt nu numai unui tânăr — dar un tânăr care a fost la Părintele Arsenie şi 
după aceea a fost la noi. L-am întrebat ce i-a spus părintele şi mi-a dat un răspuns scurt 
aşa cum l-a dat şi părintele, ca îndrumare, şi anume: 


1. Oxigen; 

2. Glicogen; 

3. Somn; 

4. Să-ţi păstrezi hormonii; 

5. Să ai concepţie de viaţă creştină. 


Mie tare mi-a plăcut îndreptarul acesta de viaţă şi atunci îl conjug cu îndreptarul 
meu de viaţă, cu programul meu de viaţă. Deci, sunt 10 puncte. Pe lângă cele 5 care 
privesc viaţa spirituală în esenţă, mai sunt încă 5 dintre care, de fapt, numai unul priveşte 
viaţa spirituală, celelalte privesc viaţa fizică, însă părintele, pentru că a avut şi cunoştinţe 
de medicină a dat îndreptarul acesta privind chestiuni de viaţă fizică, de viaţă trupească să 
zicem aşa, pentru că dacă trupul este în ordine atunci şi sufletul poate fi în ordine şi dacă 
trupul nu este în ordine nu se ştie dacă sufletul poate să treacă peste barierele pe care i le 
pune trupul. 


O xigen. Ce legătură are oxigenul cu viaţa spirituală? Ai zice că nici o legătură 
n-are şi are totuşi, pentru că dacă trăieşti în aer bun e una, iar dacă trăieşti în aer viciat e 
alta. În mediul toxic nu este simplu să trăieşti şi atunci oxigenul te ajută să gândeşti mai 

bine. Cu cât îţi este creierul mai oxigenat cu atât gândeşte mai bine, eşti mai disponibil 
pentru o gândire mai bună. 


G licogen - e vorba de zahărul din ficat. Dar bineînţeles că părintele nu a avut în 
vedere glicogenul ca glicogen, ci a avut în vedere echilibrul organic realizat prin hrană 
raţională. Adică nici prea mult, nici prea puţin, pentru că sunt boli de trai bun şi sunt boli 
de trai rău, dar de trai de mijloc nu este nici o boală. 


S omn. În general în asceza creştină se insistă pentru priveghere, pentru 
priveghere şi în înţeles de nesomn. Nu ştiu dacă e foarte bine lucrul acesta pentru că 
gândiţi-vă că noi mulţumim lui Dumnezeu că ne dă somn. Dimineaţa Îi mulţumim că ne 
dă somn, seara Îl rugăm să ne dea somn liniştit, somn în pace; deci somnul este o 
binefacere pentru om. Să ferească Dumnezeu să n-ajungem în situaţia să nu putem dormi 
pentru că asta e un chin. Părintele a avut în vedere că există şi o terapie prin somn şi a 
avut în vedere şi binefacerea pe care o prezintă somnul şi atunci a zis somn. Nu a zis 
priveghere, ci a zis somn. Bineînţeles că e vorba şi de priveghere, adică privegherea nu în 
înţeles de nesomn, ci în înţeles de trezie. Când eşti treaz să fii priveghetor, să fii luător 
aminte, iar când dormi, să dormi bine ca să poţi mulţumi lui Dumnezeu pentru somnul pe 
care ţi l-a dat. Părintele zicea că: 


“Cel puţin şase ore de somn în 24 de ore”. 


Să ştiţi că mie îmi pare bine că părintele a zis: “cel puţin”, că mie nu îmi ajung şase 
ore de somn. 


S ă-ţi păstrezi hormonii — să nu faci risipă de energie sexuală în nici un fel. 
Deci, să fii abstinent, asta vroia părinte să spună, să nu foloseşti nişte metode — poate unii 
care aţi făcut yoga aţi învăţat acolo nişte lucruri care de fapt nu consună cu învăţătura 
creştină, nişte lucruri care se împotrivesc poruncii lui Dumnezeu. Nu trebuie să ne lăsăm 
noi conduşi de păgâni. Avem noi pe Domnul Hristos, avem noi Biserica noastră şi ne 
ajunge. 

Şi, în sfârşit: 


S ă ai concepţie de viaţă creştină şi să nu te duci după concepţii străine de 
creştinism. 


În programul meu de viață duhovnicească sunt două puncte care privesc rugăciunea. 
Punctul al doilea care priveşte programul de rugăciune şi punctul al patrulea care priveşte 
rugăciunea de toată vremea, adică rugăciunea lărgită, rugăciunea care nu rămâne numai la 
program. Rugăciunea aceasta este: 


“Doamne lisuse Hristoase, Fiul lui Dumnezeu, miluieşte-mă pe mine păcătosul”. 


De fapt este rugăciunea cu care se mântuiesc călugării - cum spunea Părintele 
Arsenie. Când te faci călugăr primeşti metaniile, care sunt un suport material pentru 
lucrarea aceasta spirituală. Când i se dă candidatului metaniile, se spune mai întâi în faţa 
obştei credincioşilor care participă la slujba de călugărie: 


“Fratele nostru (i se spune numele) primeşte Sabia Duhului, care este cuvântul lui 
Dumnezeu, spre rugăciunea cea din tot ceasul către Mântuitorul Hristos”, 


şi apoi adresându-se candidatului îi spune preotul slujitor că: “Eşti dator!”. Fiţi 

atenţi: 

“Eşti dator în toată vremea a avea în minte, în inimă, în cuget şi în gura ta numele 

Domnului lisus şi a zice: “Doamne lisuse Hristoase, Fiul lui Dumnezeu, miluieşte-mă pe 

mine păcătosul”. 

| Pc doza aa de toată vremea aş zice eu că este repetarea cu cuvântul vorbit, cu 

cuvântul gândit, cu cugetul, cu simţirea, cu toată puterea omului a acestei 

rugăciunii: “Doamne lisuse Hristoase, Fiul lui Dumnezeu, miluieşte-mă pe mine 
păcătosul ”, pentru că se spune: “Eşti dator în toată vremea a avea în minte, în inimă, în 
cuget şi în gura ta numele Domnului lisus şi a zice: “Doamne lisuse Hristoase, Fiul lui 
Dumnezeu miluieşte-mă pe mine păcătosul”. Deci cu această rugăciune sunt datori 
călugării, adică nu e un sfat pentru călugări. Nu se spune: 


“Fiţi atenţi aţi putea să vă folosiţi de darul acesta, de metoda aceasta, e cazul să o aveţi în 
vedere”. 


Nu e aşa! Ci: “Eşti dator”. Deci, e o datorie. De ce e datoria aceasta? Pentru paza 
minţii, pentru îmbunătăţirea sufletului, pentru înmulțirea gândului la Dumnezeu, pentru 
liniştire, pentru înaintarea în viaţa duhovnicească, pentru observarea de sine, pentru 
înlăturarea gândurilor celor rele, pentru ocolirea pricinilor patimilor, pentru o preocupare 
oarecare, pentru toate acestea este de folos rugăciunea, ne ajută rugăciunea aceasta. Eu 
am învăţat rugăciunea de la Părintele Arsenie în 1942. A spus că mă învaţă rugăciunea cu 
care se mântuiesc călugării, mi-a spus să o fac cu gândul; mi-a spus: 

să lipesc rugăciunea de respiraţie; 

să zic între respiraţii “Doamne”, 

trăgând aerul în piept să zic “Iisuse Hristoase, Fiul lui Dumnezeu” 

şi dând aerul afară să zic “miluieşte-mă pe mine păcătosul”. 


Deci asta am învăţat-o de la părintele, cu asta am plecat, n-am mai avut de la nimeni 
nici un fel de îndrumare. Să ştiţi că de fapt eu nici n-am găsit, cât am umblat eu şi pe 
unde am umblat şi câți am întrebat, n-am găsit un încă om de care să am eu personal 
încredințarea că se ocupă în mod deosebit cu rugăciunea şi care îmi poate da nişte 
îndrumări. Adică eu dacă am întrebat pe cineva, chiar şi pe Părintele Cleopa dacă l-am 
întrebat, Părintele Cleopa a început să-mi spună de cutare Sfânt de la Valaam şi de cutare 
ce a zis. Acestea le citesc şi eu din carte, nu acestea mă interesează pe mine. Pe mine mă 
interesează experienţa personală a omului în legătură cu rugăciunea aceasta. Adică ce 
putem face noi. Am citit când eram student la Teologie o carte “Pelerinul Rus”, 
spovedania unui pelerin rus, în care se ocupa în mod special de rugăciunea aceasta, de 
experienţa unui pelerin rus. Bineînţeles că ceea ce a făcut pelerinul rus nu poate face 
oricine, pentru că nu oricine este pelerin dacă-i vorba. Pelerinul rus n-avea nici o treaba 
numai să zică “Doamne lisuse ” şi să umble de la o mănăstire la alta; n-avea o treabă, n- 
avea o angajare socială, n-avea ceva anume de făcut în societate, deci el poate fi luat în 
considerare, dar nu poate fi urmat. Nu poate fi urmat pentru că nu ai condiţiile lui. Cine 
n-are condiţiile lui nu poate face ce a făcut el. Dar putem intensifica, putem înmulți 
rugăciunea, ne putem preocupa mai mult de rugăciunea aceasta, rugăciunea cu care 
călugării sunt datori şi ceilalți sunt de fapt îndemnați. Adevărul este că acum în ultima 
vreme, în ultimii, hai să zicem, nouă ani de la revoluţie încoace s-a făcut un fel de 
atmosferă pentru rugăciunea aceasta, dar să ştiţi că eu nu cred că sunt mulţi oameni care 
o au în vedere şi care o folosesc totuşi destul de bine. În Făgăraş este o societate, o filială 
a unei societăţi: “Asociaţia pentru isihasm ”, o asociaţie care este şi în Sibiu. Pe mine m-a 
întrebat odată Î.P.S. Antonie: 


“Ai vreun isihast în mănăstire? ” 

ŞI i-am zis: 

“Nu am şi nici eu nu sunt”. 

Şi zice Înalt Prea Sfinţitul: 
“O! Păi, la Sibiu sunt mulţi”. 


Adică aceia care sunt cu societatea, cu asociaţia, aceia sunt isihaşti. Nu e adevărat. 
Eu îi cunosc pe cei de la Făgăraş. Nu e nici un isihast din cât pot eu cunoaşte. E o 
asociaţie care de fapt nici nu pune în valoare foarte mult isihia, liniştea adică, şi 
îmbunătăţirea sufletească. De exemplu ne adunăm la conferinţe. Eu am ţinut timp de 3 
ani vreo treizeci şi ceva de conferinţe acolo, aproape toate conferințele le-am ţinut eu, pe 
subiecte diferite, subiecte pe care le-a dat cel care conduce filiala “Asociaţiei pentru 
isihasm”, însă niciodată nu să a pus problema: 


“Haideţi să zicem “Doamne lisuse” măcar un sfert de oră aici cu toţii, că tot ne-am 
adunat”. 


Nu a pus nimeni probleme de felul acesta. Bineînţeles că nu puteam eu să pun 
problema pentru că eu nu fac parte din asociaţie dar, cei care au programat lucrul acesta 
ar fi putut programa şi un sfert de oră de rugăciune cu “Doamne, lisuse Hristoase, Fiul lui 
Dumnezeu, miluieşte-mă pe mine păcătosul”. Deci, chestiunea nu este serioasă, asta-i 
realitatea! Şi nu este serioasă acolo, nu este serioasă nici în altă parte şi nu e ceea ce 
trebuie să fie. Se pare că există acum un neoisihasm. A scris un părinte de la Timişoara 
ceva împotriva neoisihasmului dar, nu avea dreptate. După aceea am scris şi eu ceva 
împotriva a ceea ce a scris el şi am zis că am dreptate, asta-i viaţa. Adevărul este că totuşi 
neoisihasmul acesta dacă există ajută la ceva, anume la punerea în valoare a unor realităţi 
la care oamenii nu ar ajunge dacă nu s-ar pune în valoare, dacă nu s-ar lua în consideraţie. 
Eu am fost acum în Franţa de curând şi am întâlnit o persoană acolo care a zis către mine 
că a devenit ortodoxă prin rugăciunea aceasta “Doamne lisuse Hristoase, Fiul lui 
Dumnezeu miluieşte-mă pe mine păcătosul”, adică nu atât prin rugăciune, ci prin faptul 
că era informată că în ortodoxie această rugăciune are o importanţă. Da, într-adevăr are 
importanţă pentru cei care ştiu de ea, dar să ştiţi că şi călugării sunt aşa puţin angajaţi în 
rugăciune, în a zice rugăciunea, în a folosi rugăciunea deşi, ei sunt datori. “Că eşti 
dator!”, se spune la călugărie. Călugărul este mai îndatorat cu rugăciunea de toată 
vremea, mai mult decât cu pravila pe care o face, cu închinăciunile, cu metaniile, cu 
canonul. De ce? Pentru că atunci când te faci călugăr nu ţi se spune să faci o pravilă 
oarecare: 


“Fii atent că de acum încolo eşti dator să faci atâtea metanii, atâtea închinăciuni, fii atent 
că de acum trebuie să citeşti în fiecare zi atâta şi atâta”. 


Nu se pune nici o problemă de felul acesta. Dar că: 


“Eşti dator să zici Doamne lisuse Hristoase, Fiul lui Dumnezeu, miluieşte-mă pe mine 

păcătosul”, 

e o chestiune pe care nu o poţi ocoli. De aceea şi primeşti metaniile, care sunt un 
suport material pentru lucrarea aceasta spirituală. Ce rol au metaniile, şirul acesta de 
noduri? Are importanţă în sensul că te ţine atent la rugăciune adică, îți aduce aminte că 
trebuie să zici rugăciunea. Le ai în mână, le ai între degete, ştii de ce le ai, şi dacă nu le-ai 
avea, al zice de câteva ori şi ai uita şi te-ai gândi la altceva că e mai comod să te gândeşti 
la altceva şi după aceea iar ţi-ai aduce aminte şi iar ai uita, dar aşa, dacă ai metaniile în 
mână, zici pentru că le ai în mână şi ţi se atrage atenţia prin acest obiect. Au ştiut cei care 
au făcut această rânduială ce fac. Dar noi acum avem în vedere nu ceea ce trebuie să facă 


214 


călugării, ci ceea ce pot face cei care nu sunt călugări. 

Eu am ştiut de rugăciunea aceasta cu 11 ani înainte de a mă face călugăr. Părintele 
Arsenie nu mi-a atras atenţia că trebuie să iau legătura cu cineva care practică rugăciunea, 
cu cineva care ar putea să-mi dea nişte îndrumări, cu cineva care ştie mai mult decât 
mine. Probabil părintele şi-a dat seama că nici nu aş avea pe cine să întâlnesc. Poate ceva 
călugări, dar dacă nu o zic nici ei nu mă pot îndruma nici pe mine. Şi atunci am rămas cu 
ceea ce mi-a spus părintele şi am început să zic. Părintele nu mi-a spus cum le spun eu la 
oameni, zi un sfert de oră de exemplu, sau jumătate de oră; fă-ţi timp anume pentru 
aceasta să vezi cum se comportă mintea ta, interiorul tău în faţa acestei lucrări, în faţa 
acestei rugăciuni. Părintele nu mi-a spus nimic. Eu am plecat. Ziceam când îmi aduceam 
aminte. Totuşi mi-am făcut un fel de pravilă în sensul că fiind la şcoală, la Timişoara, şi 
mergând de la internat până la şcoală cam o jumătate de oră pe drum, ziceam întruna, 
dimineaţa în special dacă mergeam singur, ziceam întruna: “Doamne, lisuse Hristoase, 
Fiul lui Dumnezeu, miluieşte-mă pe mine păcătosul”. Pot să zic că aceasta mi-a fost un 
fel de pravilă. Ce-am constatat? Eu acum le spun la oameni că: 

Se pot dezlănţui furtuni de gând; te poţi întâlni cu mizeria din tine; poţi să ai nişte 

surprize în ceea ce priveşte negativitatea existenţei ş.a. 

Am constatat că se răscolesc nişte gânduri că se formează nişte împotriviri. Nu 
aveam nici pe cine să întreb parcă nici nu-mi venea să întreb pe cineva. Mă gândeam că 
toată lumea are aceleaşi împotriviri în general, în suflet, dar nu le spune că nici eu nu 
spuneam, dacă e vorba. Dar, ceea ce a fost bine, bine de tot, a fost faptul că n-am pus 
răscolelile acestea în legătură cu rugăciunea pentru că dacă le puneam în legătură cu 
rugăciunea poate că ziceam că trebuie să renunţ la rugăciune. Ori eu ziceam că acestea 
sunt fireşti, că asta ţine de existența umană, de existenţa negativă; suntem toţi aşa 
structuraţi şi pe bine şi pe rău ş.a.m.d. M-am dus înainte. Dar, cu ajutorul lui Dumnezeu, 
lucrurile s-au limpezit, nu s-au limpezit de tot dar, totuşi s-au limpezit, s-au mai limpezit 
şi am ajuns şi la nişte bucurii extraordinare, credeam că nici nu pot suporta mai mult, şi 
aceasta prin pravila aceasta pe care o făceam mergând la şcoală. Aşa am ajuns la nişte 
bucurii extraordinare şi de aceea eu şi recomand rugăciunea aceasta din toate puterile 
mele. Însă să ştiţi că s-a făcut cam mult caz de rugăciunea aceasta, de rugăciunea numelui 
lui lisus: “Doamne, lisuse Hristoase, Fiul lui Dumnezeu, miluieşte-mă pe mine 
păcătosul”. Da într-adevăr aşa este, nu este alt nume în care ne mântuim. Dar, asta nu 
înseamnă că numai un anumit stil de rugăciune ne ajută. De aceea eu consider că se pot 
face şi alte rugăciuni, nu numai “Doamne, lisuse Hristoase, Fiul lui Dumnezeu, 
miluieşte-mă pe mine păcătosul”. Se pot face şi alte rugăciuni care sunt tot rugăciuni în 
fond. Nu se poate zice că rugăciunea “Doamne, Iisuse Hristoase, Fiul lui Dumnezeu, 
miluieşte-mă pe mine păcătosul” e mai de valoare decât altă rugăciune pentru că 
rugăciunea e tot rugăciune până la urmă şi pentru că rugăciunea aceasta “Doamne, lisuse 
Hristoase, Fiul lui Dumnezeu, miluieşte-mă pe mine păcătosul” este de fapt o rugăciune 
de cerere, nu este o rugăciune de preamărire. Ori noi trebuie să facem şi rugăciuni de 
preamărire, să-l aducem mărire lui Dumnezeu. Şi atunci am putea foarte bine să alegem 
anumite stihuri din psalmi sau anumite părți din slujbele noaste pe care să le repetăm aşa 
cum repetăm “Doamne, Iisuse Hristoase, Fiul lui Dumnezeu, miluieşte-mă pe mine 
păcătosul ”. 

De exemplu, poţi să zici la un şirag de metanii întruna numai aceasta: 

“Doamne, cât de minunat este numele tău întru tot pământul ”, 

sau: 


“Slăvescu-te Doamne că sunt minunat întocmit”, 

sau: 
“Slavă Ţie Doamne, slavă Ţie”, 
sau: 


“Fie numele Domnului binecuvântat de acum şi până-n veac”, 


sau: 


“Mare eşti Doamne şi minunate sunt lucrurile tale şi nici un cuvânt nu este de ajuns spre 

slava minunilor tale ”, 
sau: 


“Viu va fi sufletul meu şi te va lăuda şi judecăţile tale îmi vor ajuta mie. Rătăcit-am ca o 
oaie pierdută, caută spre robul tău că poruncile tale nu le-am uitat”. 


Sunt atâtea şi atâtea lucruri care pot fi aduse înaintea lui Dumnezeu şi sigur că nu o 
să zică niciodată Dumnezeu că nu ai zis ce a trebuit, ci ai zis ce ai vrut tu. Orice zici spre 
bine e spre bine, adică nu există o contabilitate dincolo de lumea aceasta ca să se 
socotească de câte ori ai zis şi de câte ori n-ai zis şi de câte ori puteai să zici şi n-ai zis şi 
de câte ori ai neglijat şi de câte ori te-ai silit ş.a.m.d. Toate lucrurile acestea se înscriu în 
existența noastră. Toate se adună în tine. Acesta-i lucrul de căpetenie. Viaţa noastră se 
înscrie în existenţa noastră. Se spune, e o vorbă, că: 


“Te spune faţa cum ţi-i viaţa”. 


Cartea vieţii suntem noi înşine. Nu este o carte a vieţii scrisă undeva în afară de 
noi, în memorie cosmică cum iscodesc unii şi alţii. Toate se înscriu în noi; cu toate ne 
ducem în faţa lui Dumnezeu, Dumnezeu citeşte în existenţa noastră. 

Există o alcătuire lăuntrică realizată prin ceea ce facem noi, prin ceea ce acumulăm. 
Prin toată contribuţia noastră la viaţa noastră superioară ne unim cu Dumnezeu şi 
Dumnezeu vine în conştiinţa noastră şi se revarsă cumva şi în existenţa noastră, în 
privirea noastră, în fizionomia noastră. Nu se poate să nu se simtă că eşti preocupat de 
Dumnezeu. Deci, toate lucrurile acestea se realizează în timp şi se realizează nu atât 
intenţionând să se ajungă la aşa ceva, ci slujindu-l lui Dumnezeu. Eu când m-am gândit 
să merg la mănăstire, m-am gândit să-l slujesc lui Dumnezeu în condițiile de mănăstire. 
Acesta mi-a fost scopul, asta mi-a fost dorinţa şi aceasta am şi făcut cât am putut face. E 
adevărat că m-am împrăştiat cu multe, m-am împrăştiat pentru că am socotit şi alte 
lucruri de valoare şi am crezut că şi alte lucruri pot fi ajutătoare. Adică, nu am fost cu 
exclusivitate: numai asta o fac, şi de asta mă ţin şi altceva nu mai fac şi nu mă mai 
interesează nici literatură şi nu mă mai interesează nici altceva, ci tot ce m-a interesat şi 
mi-a ajutat Dumnezeu să acumulez. Şi dacă mi-a plăcut ceva am adunat în suflet şi sunt 
bucuros că le am în suflet şi le pot revărsa din sufletul meu în sufletele altora şi că am 
putut să fiu preocupat să se răspândească lucrurile bune şi i-am îndemnat şi pe alţii să 
facă la fel şi Dumnezeu ştie ce va zice EI despre mine la sfârşitul vieţii. Eu ştiu ce voi 
zice în faţa lui Dumnezeu. 


Două lucruri voi zice în faţa Mântuitorului când mă voi întâlni cu el la judecata particulară: 
pe de o parte: 


“Slavă ie Doamne, slavă Ţie ”, 
şi pe altă parte 
“Doamne, lisuse Hristoase, Fiul lui Dumnezeu, miluieşte-mă pe mine păcătosul”. 


Altceva nu ştiu dacă ar trebui să mai zic sau dacă aş mai avea ceva de zis. Că viaţa 
spirituală de fapt se rezumă, nu este cu lărgime, că trebuie să spui multe. Nu! Maria 

Magdalena când s-a întâlnit cu Domnul Hristos, după învierea Domnului Hristos şi când 
şi-a dat seama că e Domnul Hristos nu a putut zice mai mult decât “Rabuni!” şi i s-a tăiat 
cuvântul de pe buze. O uimire din aceasta fără cuvinte, o uimire fără stihuiri. Uimirea 
aceasta e mai mult decât ai zice foarte multe vorbe fără uimire. Sfântul Isaac Sirul spune 
că: 

“Încă nu a cunoscut pe Dumnezeu cel ce nu se minunează de Dumnezeu ”. 


Cu Dumnezeu te-ai întâlnit numai atunci când te minunezi de Dumnezeu când îl 
vezi mare şi minunat, când îi aduci slavă, când te simţi dator să zici: 


“Că sfânt eşti Dumnezeul nostru şi ţie mărire înălțăm, Tatălui şi Fiului şi Sfântului Duh 
acum şi pururea şi în vecii vecilor. Amin ”; 


când poţi zice: 

“Că Tu eşti mărirea noastră şi ţie mărire înălțăm””; 

când lucrurile acestea nu mai sunt lucruri de ritual pur şi simplu că le-ai auzit, ci 
sunt nişte lucruri care se pot revărsa din suflet, din conştiinţă înaintea lui Dumnezeu. Aş 
vrea să vă spun două lucruri în legătură cu cunoştinţa de Dumnezeu din întâlnirea cu 
Dumnezeu. În 1965, după 23 de ani după ce m-am întâlnit cu părintele Arsenie am fost la 
Bucureşti iară să-l întâlnesc. Părintele Arsenie zicea că omul trebuie să se întâlnească de 
două ori cu el, o dată când se întâlneşte întâi şi a doua oară la moarte ca să vadă dacă a 
făcut ce i-a spus. Are dreptate. Dar, eu am ajuns după 23 de ani să mai vorbesc o dată cu 
părintele şi a fost foarte bine că părintele mi-a atras atenţia asupra unor lucruri la care 
singur nu m-am gândit şi anume: întâi că teologie se poate face şi fără credinţă în 
Dumnezeu, deci şi păgânii pot face teologie şi necredincioşii pot cunoaşte teologie, pot 
avea cunoştinţe teologice, dar important e altceva şi anume important este cunoştinţa de 
Dumnezeu din ceea ce îţi descoperă Dumnezeu: “Fericit eşti Simone fiul lui lona nu că 
trup şi sânge ţi-a descoperit ţie aceasta ci Tatăl Meu cel din ceruri” sau “Te laud pe tine 
Părinte, Doamne al cerului şi al pământului, că ai ascuns acestea de cei înţelepţi şi 
pricepuţi şi le-ai descoperit pruncilor că aşa a fost bunăvoința Ta înaintea Ta”. Deci, 
inima curată este receptacolul descoperirilor lui Dumnezeu. Inima trebuie să fie curată, 
pentru că dacă-i întinată schimonoseşte totul; schimonoseşte şi chipul lui Dumnezeu. O 
inimă întinată schimonoseşte orice, dar inima curată este receptacul pentru prezenţa lui 
Dumnezeu. Şi atunci părintele mi-a pus în vedere o alcătuire de la slujba Înălţării 
Domnului, anume prima catavasie din catavasiile Înălţării: 

“Cu dumnezeiescu nor fiind acoperit, gângavul a spus Legea cea scrisă de Dumnezeu. Că 


scuturând tina de pe ochii minţii, vede pe Cel ce este şi se învaţă cunoştinţa Duhului, 
cinstind cu dumnezeieşti cântări”. 


E vorba de Moise, gângavul e Moise, el care a fost învăluit cu dumnezeiescul nor, 
cu Duhul Sfânt, pe muntele Sinai şi a spus legea cea scrisă de Dumnezeu. Să ştiţi că 
oamenii din vremea noastră vor să apară deştepţi şi tot mai deştepţi şi fac pe deştepţii şi 
nu sunt deştepţi. Anume, în legătură cu alcătuirea aceasta au schimbat cuvintele; şi în loc 
de: 

“a spus Legea cea scrisă de Dumnezeu ”, 

au pus: 

“a spus despre Legea cea scrisă de Dumnezeu ”. 

Să ştiţi că este greşit! Cei vechi traduceau mai corect pentru că se ţineau de cuvânt; 


ori una este să spui Legea lui Dumnezeu şi alta este să spui despre legea lui Dumnezeu. 
Când spui despre Legea lui Dumnezeu faci comentarii, când spui Legea lui Dumnezeu 

comunici Legea lui Dumnezeu, ori Moise asta a spus; nu a făcut comentarii despre Legea 
lui Dumnezeu, ci a spus Legea lui Dumnezeu. Le-a spus la oameni ce au de făcut: asta-i 
Legea lui Dumnezeu. Cum s-a ajuns la aceasta? Prin aceea că a scuturat tina de pe ochii 
minţii şi a văzut pe Cel ce este: 

“Că scuturând tina de pe ochii minţii vede pe Cel ce este (pe Dumnezeu), 

şi se învaţă cunoştinţa Duhului (cunoştinţa care o dă Duhul), 


cinstind cu dumnezeieşti cântări (cântările cele izvorâte din cunoştinţa Duhului; nu cântările 
impropiate de undeva, ci cântări izvorâte din Duhul Sfânt)”. 


Duhul Sfânt i-a dat ce să cânte şi avem cântarea lui Moise care este inspirată, sigur 
este inspirată de Duhul Sfânt. Asta-i una. A două: în legătură cu cunoştinţa de 
Dumnezeu. Aceasta este realizată prin rugăciune, prin gândul la Dumnezeu, din întâlnirea 
cu Dumnezeu, din ceea ce poate omul cugeta şi spune despre Dumnezeu, deci nu atât din 
studii, pentru că studii pot face toţi, ci din curăţia inimii. Aş vrea să vă pun în atenția 
imnul al V-lea din imnele Sfântului Simeon Noul Teolog versificat de Zorica Laţcu, de 
maica Teodosia. Vorbeşte Sfântul Simeon Noul Teolog, ca un cunoscător de Dumnezeu, 
cu Dumnezeu, şi iată ce îi spune: 


“Cum de foc eşti ce ţâşneşte, şi eşti val răcoritor? 

Cum de arzi şi-alini îndată, cum mă faci nemuritor? 
Cum de faci din vameşi îngeri şi-ntunericul lumină? 
Cum de scoţi din iad şi cum de curăţeşti pe cei din tină? 
Cum tragi bezna în lumină, cum de noaptea o cuprinzi? 
Cum de mă prefaci cu totul, inima cum o aprinzi? 

Cum Te împreuni cu robii, fii ai Tatălui de-i faci? 

Cum de-i arzi de dor rănindu-i, cum de iarăşi îi împaci? 
Cum de rabzi şi suferi Doamne, cum nu răsplăteşti îndată? 
Cum de vezi cele ce-n taină, numai Ţie Ţi se-arată? 
Cum fiind aşa departe, vezi ce facem fiecare? 

Doamne, robilor tăi dă-le indelunga Ta răbdare! ” 


E o alcătuire de uimire. Se uimeşte Sfântul Simeon Noul Teolog de Dumnezeu: cum 
de eşti foc?, foc ce tâşneşte, şi cum eşti şi val răcoritor?, adică şi foc şi răcoare; 

“Cum de foc eşti ce ţâşneşte şi eşti val răcoritor? ” 

“Cum de faci din vameşi îngeri şi-ntunericul lumină? 

Cum de scoţi pe cei din iad şi cum de curăţeşti pe cei din tină?” 


Cum se-ntâmplă aşa ceva? 

“Cum de foc eşti ce ţâşneşte şi eşti val răcoritor? ”. Cum de arzi şi în acelaşi timp şi 
răcoreşti? 

“Cum tragi bezna în lumină, cum de noaptea o cuprinzi?”. Cum faci să nu mai fie 
beznă? Cum faci de-i numai lumină? 

“Cum de mă prefaci cu totul? ”, cum mă schimbi cu totul? Cum de nu mai sunt acela 
care am fost? Prin puterea Ta sunt altceva. Cum? Cum se face asta?. 

“Cum te împreuni cu robii, fii ai Tatălui de-i faci?” 


E un gând foarte interesant în sensul că noi de obicei zicem că suntem fii 
adoptivi ai lui Dumnezeu. Da, suntem fii adoptivi pentru că nu suntem de o 
ființă cu Dumnezeu. Dar suntem şi fii uniţi cu Dumnezeu adică, Dumnezeu se uneşte cu 
noi şi ne face ai Săi, noi participăm la existența dumnezeiască, iar Dumnezeu participă la 
viaţa noastră. De ce? Pentru că iubirea se comunică. Noi ştim că Dumnezeu este iubire şi 
dacă Dumnezeu este iubire atunci şi omul trebuie să fie iubire. Dumnezeu care este iubire 

îşi comunică iubirea şi omul care este iubire se aseamănă cu Dumnezeu şi-şi comunică 
iubirea către Dumnezeu. Şi o idee pe care mi-a pus-o în atenţia Zorica Laţcu, Maica 
Teodosia, în poezia “Te port în mine ”, este că: 


De fapt, numai atunci iubeşti pe cineva când îl ai în tine. Dacă nu-l ai în tine nu-l 
iubeşti; dacă nu-l transferi din afară înăuntru nu-l iubeşti. 


Bineînţeles că nu poţi să-l transferi cum a zis Sfântul Nicodim către Domnul 
Hristos: “Cum poate omul odată ce e bătrân să intre în pântecele maicii lui şi să se 
nască?”. Nu se poate. Să-l aduci în tine, cu existenţa lui, dar îl aduci într-un fel în tine 
încât face parte şi din tine. Pentru că acesta-i rolul iubirii, aceasta-i lucrarea iubirii. Şi 
atunci îl ai şi în afară, dar îl ai şi înăuntru. 

Dacă nu-l porţi în tine, nu-l ai în iubire, ci îl ai în consideraţie, îl ai în vedere, ai relaţii 

oficiale, ai relaţii de colegialitate şi câte altele, chiar şi relaţii de prietenie, dar încă nu e 

ceea ce trebuie pentru că numai atunci când îl porţi în tine face parte din tine şi îl 

iubeşti cu adevărat. 


Aşa este şi la om, aşa este şi la Dumnezeu. Adică Dumnezeu ne poartă în EI, ne 
învăluie. E vorba de o îmbrăcăminte în Hristos, asta înseamnă învăluire în Hristos. E 
vorba de o sălăşluire a lui Hristos în noi. Asta înseamnă o venire a lui Hristos în existenţa 
noastră. Sunt nişte lucruri pe care noi trebuie să le gândim şi să le avem în vedere şi să 
avem în considerație că aşa cum noi purtăm pe cineva în noi, prin iubire, tot aşa şi 
Dumnezeu ne poartă în EI prin iubire. Deci: 


“Cum de foc eşti ce ţâşneşte, şi eşti val răcoritor? 

Cum de arzi şi-alini îndată, cum mă faci nemuritor? 
Cum de faci din vameşi îngeri şi-ntunericul lumină? 
Cum de scoţi din iad şi cum de curăţeşti pe cei din tină? 
Cum tragi bezna în lumină, cum de noaptea o cuprinzi? 
Cum de mă prefaci cu totul, inima cum o aprinzi? ” 


Deci, am inima aprinsă, Tu mi-ai aprins-o. Noi vrem să ne aprindem inima singuri. 
Nu se poate! Dacă nu vine focul dumnezeiesc ca să ne-o aprindă, nu avem inima aprinsă. 
Avem inimă doritoare de foc, dar nu avem foc. 


“Cum Te împreuni cu robii, fii ai Tatălui de-i faci? 
Cum de-i arzi de dor rănindu-i, cum de iarăşi îi împaci? ” 


Ar fi cazul să medităm puţin asupra acestor lucruri. Avem un dor într-adevăr după 
Dumnezeu sau avem numai consideraţii şi numai lucruri de dinafară? Ori cineva care are 
dor după Dumnezeu aceluia trebuie să-i fie potolit, să-i fie potolit dorul după Dumnezeu 
de către însuşi Dumnezeu prin venirea lui Dumnezeu. 


“Cum de rabzi şi suferi Doamne, cum nu răsplăteşti îndată? 
Cum de vezi cele ce-n taină, numai Ţie Ţi se-arată? 

Cum fiind aşa departe, vezi ce facem fiecare? 

Doamne, robilor tăi dă-le indelunga Ta răbdare!” 


A trecut vremea hotărâtă pentru predica aceasta. Eu o să prelungesc numai puţin în 
sensul că vreau să vă spun şi poezia “Te port în mine”. 


“Te port în suflet, ca pe-un vas de preţ, 
Ca pe-o comoară-nchisă cu peceţi, 

Te port în trup, în sânii albi şi grei, 
Cum poartă rodia sămânţa ei. 

Te port în minte, ca pe-un imn Sfinţit, 
Un cântec vechi, cu crai din Răsărit. 


219 


Și port la gât, nepreţuit şirag, 
Strânsoarea caldă-a braţului tău drag. 
Te port în mine tainic, ca pe-un vis, 
În cer înalt din noapte te-am închis. 
Te port, lumină rumenă de zori, 

Cum poartă florile mireasma lor. 

Te port pe buze ca pe-un fagur plin. 
O poamă aurită de smochin, 

Te port în braţe, horbote subţiri, 
Mănunchi legat cu grijă, fir cu fir. 
Cum poartă rodul floarea de cais, 
Adânc te port în trupul meu şi-n vis. ” 


Dumnezeu să ne ajute să ne putem purta unii pe alţii în iubire şi în sufletul nostru! 

Rugăciunea “Tatăl nostru” ca îndreptar de viaţă 


Joi, 15 iulie 1999 


În numele Tatălui şi al Fiului şi al Sfântului Duh. Amin. 
Prea Cuvioase părinte stareţ, cinstiți părinţi şi fraţi şi iubiţi credincioşi. 
în continuarea celor spuse aseară aş vrea să ne oprim puţin cu gândul asupra 
| poe aae “Tatăl nostru”, ca îndreptar de viaţă. Înainte însă de aceasta vreau să 
precizez că gândurile care ne vin în vremea rugăciunii, în vremea rugăciunii particulare 
nu toate sunt rele, nu toate sunt vinovate; există gânduri bune şi gânduri rele, gânduri 
pătimaşe şi gânduri nepătimaşe, există gânduri, într-un fel indiferente, numai că noi ne- 
am bucura ca în timpul rugăciunii să nu avem gânduri străine de rugăciune. Aceasta însă 
nu se poate realiza pentru că mintea noastră este - aşa o cunoaştem noi şi aşa este ea de 
fapt - cu posibilităţi multiple, adică nu rămâne mintea la un singur gând. Nu ştim cum a 
fost creată mintea de Dumnezeu de la început , ştim însă cum este ea de fapt acum. În 
viaţa pe care o trăim avem trebuinţă de asociaţii de idei; avem trebuinţă de atenţie, avem 
trebuinţă de legături între cele ce le facem şi între cele ce urmează să le facem şi mintea 
este făcută în aşa fel încât să poată trece de la una la alta şi e bine că este aşa. Dacă am 
putea să rămânem la un singur gând nu întotdeauna ar fi foarte bine. Aşa că, să nu ne 
speriem când vedem că ne vin în minte fel de fel de lucruri şi mai ales lucruri care nu 
sunt negative, nu trebuie să ne facem probleme. Poate numai în lumea cealaltă, dincolo 
de lumea aceasta, vom ajunge să avem statornicie într-un gând. Şi mai ales atunci vom 
ajunge să avem această statornicie când ne va prelucra Dumnezeu, când nu vom mai fi 
noi în acțiune. Câtă vreme e omul în acţiune nu se poate mărgini la un singur gând. Nu 
poate să rămână la un singur gând. E necesară această trecere de la una la alta aşa încât să 
nu ne speriem, ci să dăm slavă lui Dumnezeu pentru toate, să ne facem datoria pe cât 
putem, să căutăm să statornicim un gând de căpetenie faţă de care să se dizolve celelalte 
gânduri care nu au consistenţă şi care nu ar trebui să fie asociate la gândul de rugăciune 
dar, probleme să nu ne facem. Aş vrea să reţineţi lucrul acesta: împrăştierea aceasta chiar 
dacă există nu întotdeauna este vinovată; e vinovată atunci când căutăm noi împrăştierea, 
când nu vrem să ieşim din împrăştiere, dar când e vorba de o împrăştiere firească nu 
trebuie să ne facem probleme. Aducem toate înaintea lui Dumnezeu, câte ne vin în minte, 
câte le avem le aducem în faţa lui Dumnezeu, ca El să hotărască şi să le rânduiască cum 
ştie El. Aş vrea să mai spun că, rugăciunea este: 

“Judecată şi judecătorie şi scaunul Judecătorului înainte de judecata cea viitoare” (St. 

Ioan Scărarul); 

“Oglinda sufletului “; 

“Cunoaşterea aşezării sufleteşti”; 

“Arătarea nădejdii”; 

“Secure împotriva deznădejdii ”; 

“Vorbirea minţii cu Dumnezeu ”; 

“Zid împotriva ispitelor”; 


“Punte peste răutăţi ”; 

“Hrana îngerilor”; 
“Veselia drepţilor”; 


“Bucuria Sfinţilor”; 


şi atâtea şi atâtea se spun, şi toate acestea sunt adevărate şi e bine să le avem şi noi 
în vedere şi să ne raportăm la ele să căutăm să ne verificăm pe noi înşine în ceea ce 
suntem noi. Lucrurile acestea le poate constata cineva mai ales atunci când intensifică 
rugăciunea şi când înmulţeşte rugăciunea. Dacă-i vorba de o rugăciune de cinci minute, 
bineînţeles că nu poţi să te cercetezi pe tine însuţi foarte bine în ceea ce eşti. Dacă este o 
rugăciune de 5-10 minute, făcută şi aceea cu neluare aminte, sigur că nu putem să 
constatăm prea multe. Însă dacă facem o rugăciune în care ne cercetăm pe noi înşine 
atunci constatăm şi pozitive şi negative în viaţa noastră pentru că viaţa noastră, de fapt 
este cu amestecare, nu este numai pe o direcţie, nu este numai într-un fel. Şi acum să 
trecem la rugăciunea “Tatăl nostru” privită ca îndreptar de viaţă. Mai întâi de toate să 
precizăm că rugăciunea “Tatăl nostru” este o rugăciune pe care ne-a dat-o Domnul 
Hristos Însuşi; le-a dat-o ucenicilor Săi, şi prin Evanghelie şi în propovăduirea Bisericii, 
şi în practica Bisericii s-a menţinut şi a ajuns până la noi şi o folosim şi noi. Câteodată 
cam în grabă, câteodată fără destulă preocupare faţă de ceea ce se cuprinde în rugăciunea 
“Tatăl nostru”. 

În două locuri se găseşte rugăciunea “Tatăl nostru” în Evanghelie: în Sfânta 
Evanghelia de la Matei în capitolul VI şi în Sfânta Evanghelie de la Luca, în capitolul XI. 
În varianta de la Matei, vorbind despre rugăciune Domnul Hristos le spune ucenicilor: 
“Voi aşa să vă rugaţi” şi le spune cum, rostind rugăciunea “Tatăl nostru”. Avem aici: 

o invocare (“Tatăl nostru care eşti în ceruri”); 

şapte cereri şi 

o încheiere (“Că a Ta este împărăţia şi puterea şi mărirea, a Tatălui şi a Fiului şi a 

Sfântului Duh acum şi pururea şi în veci vecilor. Amin ”) 

Se zice că în manuscrisele cele mai vechi nu există această încheiere, ci aceasta a 
fost adăugată pe margine şi după aceea a intrat în text. A fost adăugată de altcineva, nu de 
Sfântul Evanghelist Matei. În orice caz încheierea aceasta o avem în Biserică sub forma: 
“Că a Ta este împărăţia şi puterea şi mărirea, a Tatălui şi a Fiului şi a Sfântului Duh 
acum şi pururea şi în veci vecilor. Amin ”. S-a menţinut în Biserică, în practica Bisericii, 
ca ecfonis pe care îl spune preotul. Credincioşii spun până la: “şi ne mântuieşte de cel 
rău ” şi încheierea aceasta: “Că a Ta este împărăţia şi puterea şi mărirea, a Tatălui şi a 
Fiului şi a Sfântului Duh acum şi pururea şi în veci vecilor. Amin ” ar putea să o spună şi 
credincioşii dar în rugăciunile lor particulare, dat fiind faptul că în rugăciunile care se 
spun împreună cu credincioşii în biserică, la cult, se face aşa un fel de nedumerire, un fel 
de întrebare că oare e bine, că oare nu este bine, că asta trebuie să o zică preotul, că asta 
nu trebuie să o zică mireanul. Bineînţeles acestea sunt nişte frământări care nici nu ar 
trebui să fie pentru că, la drept vorbind, noi vorbim cu Dumnezeu cu ceea ce gândim şi cu 
ceea ce ştim şi cu ceea ce putem. Dar, în sfârşit, asta este! 

În Sfânta Evanghelie de la Luca în capitolul XI de asemenea avem rugăciunea 
“Tatăl nostru” ca răspuns al Mântuitorului nostru lisus Hristos la cererea ucenicilor care 
au zis: 


“Invaţă-ne să ne rugăm cum i-a învăţat şi loan Botezătorul pe ucenicii săi” (Luca 11,1), 


şi atunci Domnul Hristos le-a spus rugăciunea “Tatăl nostru” într-o variantă mai 
scurtă decât cea de la Matei. 

| dai eta aceasta este o rugăciune pe care o ştiu şi oamenii mari Şi o ştiu şi 
copiii. Sunt însă şi oameni mari care nu ştiu rugăciunea. La mine au venit 
destui care nu ştiu rugăciunea sau care nici nu ştiau că n-o ştiu, dacă-i vorba. Ziceau că o 
ZIC seara şi O ziceau, dar nu o ziceau bine. De ce? Pentru că nu aveau cum să se verifice. 
Nu au zis-o de multă vreme, au zis-o cândva, au început să o zică şi nu au ştiut-o şi o zic 
cum ştiu. Au mai venit şi oameni care au spus de la început că nu o ştiu. Au venit alţii 
care şi când au greşit-o au zis că o ştiu. Fel de fel de oameni. 

A ceasta este rugăciunea cea mai la îndemână. Două rugăciuni le-am învăţat din 

copilărie. Eu nici nu ştiu când le-am învăţat: “Tatăl nostru” şi “Îngerelul”. Şi 
să ştiţi că şi oameni mari de 80 de ani vin la mine şi când îi întreb: 

“Zici rugăciunea? ” 

Zic: “Da!” 

Şi când îi întreb: “Ce rugăciuni?” 

Răspund: “Tată! nostru ” şi “Îngerelul”. 

Zic: “Tu de îngerelul ai cam trecut că eşti bătrân acum; oare tot aşa zici: “Eu sunt mic, Tu 

fă-mă mare / Eu sunt slab, Tu fă-mă tare”? 

Bineînţeles că sufleteşte toți suntem mici şi toţi suntem slabi, dar parcă nu mai 
merge, asta-i rugăciunea copiilor, nu este rugăciunea oamenilor mari. Păi, zice: 

“Părinte, asta am învăţat-o, asta am ştiut-o, asta am zis-o”. 

O viaţă întreagă a spus rugăciunile din copilărie! E şi bine şi nu este bine pentru că, 
să ştiţi că omul trebuie să şi progreseze şi să aibă rugăciuni corespunzătoare cu viaţa lui, 
cu starea lui, nu cu rugăciuni care le-a învăţat în copilărie. Bineînţeles că “Tatăl nostru” 
merge oricând dar, “Eu sunt mic, Tu fă-mă mare / Eu sunt slab, Tu fă-mă tare”, parcă nu 
mai merge. 


ugăciunea “Tatăl nostru” este comentată de Sfântul Maxim Mărturisitorul în 
Filocalia vol. II. Aici este prezentată şi ca o rugăciune care nu este numai 
rugăciune, ci este şi îndreptar de viaţă, în înţelesul că cererile rugăciunilor “Tatăl nostru” 
ne obligă şi pe noi, şi dacă luăm în considerație cele 7 cereri din rugăciunea “Tatăl 
nostru” dinspre sfârşit spre început avem în aceasta şi un fel de urcuş duhovnicesc, un 
îndreptar de viaţă. Deci, ultima cerere din rugăciunea “Tatăl nostru” este “şi ne 
mântuieşte de cel rău”. Unii cunosc varianta “şi ne mântuieşte de cel viclean”. Este 
acelaşi şi “cel rău” şi “cel viclean”; este vorba de diavol, de împotrivitor, de vrăjmaşul 
mântuirii noastre, de satana, de cel care nu vrea binele, ci vrea răul şi este răul; pentru că 
este rău şi noi cerem să ne mântuiască Dumnezeu de cel rău. De rău în general, de rău în 
cele trei forme ale lui. Să ştiţi că răutatea are trei forme de existenţă: în gând, în cuvânt şi 
în faptă, dar dacă ai rezolvat gândul de la început atunci la celelalte nu mai ajungi. În 
Pateric este o istorisire cum că la Cuviosul Pimen s-a dus cineva şi l-a întrebat: 
“Cum se răsplăteşte răul cu rău? ”, 
pentru că Sfântul Apostol Pavel spune: 
“Luaţi seama ca nu cumva Să răsplătească cineva răul cu rău”. 


Şi atunci s-a pus problema aceasta: “Cum se răsplăteşte răul cu rău”. Şi răspunsul 
Cuviosului a fost acesta: 
“Răul cu rău se răsplăteşte mai întâi în gând, apoi în privire, apoi în cuvânt şi la urmă în 
faptă”. 
ja de aici că dacă ai înlăturat gândul cel rău la celelalte nu mai ajungi, pentru 


că gândul cel rău e pricina celorlalte forme ale răutăţii. Dacă ai înlăturat gândul 

cel rău nu mai ajungi la privire urâtă, nu mai ajungi la cuvânt rău, la faptă rea. De aceea 
toată viaţa noastră, cheia vieţii spirituale, a îndreptării, este totuşi rezolvarea gândurilor. 
Pentru că gândurile sunt realităţi şi pentru că sunt cunoscute şi de Dumnezeu şi pentru că 
sunt rădăcini ale celorlalte forme de existenţă: gândurile bune pentru cele bune, gândurile 
rele pentru cele rele. Atunci când noi ne rugăm lui Dumnezeu să ne izbăvească de cel rău, 
ne rugăm să ne mântuiască, să ne scape: “şi ne mântuieşte de cel rău” sau “şi ne 
mântuieşte de cel rău”. Cuvintele “izbăvire” şi “mântuire ” sunt cuvinte identice ca şi 
conţinut, dar în forme de exprimare diferite, “a izbăvi” fund de provenienţă slavonă, 
“isbavi nas ” zic ruşii. “Mântuieşte-ne pe noi”, “scapă-ne pe noi”, e acelaşi lucru, numai 
că în româneşte s-au adoptat cuvintele acestea fără explicaţii, cum e şi “pocăință ”, care 
de fapt nu spune nimic pentru cineva care nu cunoaşte noțiunea, sau de exemplu 
“prihană ”: “şi le dăruieşte lor să-şi petreacă viaţa fără prihană ”. Ce-i “prihana ”? Păi 
te gândeşti că e ceva ce nu este bine, că dacă trebuie să fie viaţa fără prihană e ceva ce nu 
e bine. “Prihană ”, “prihănire ” înseamnă “vină ”, înseamnă “pată ”. Deci, să aibă o viaţă 
curată, o viaţă ireproşabilă. Se spune la Cununic: 

“Binevoieşte să-şi petreacă viaţa lor fără prihană şi să ajungă bătrânețe fericite cu inimă 

curată păzind poruncile Tale”. 

Este o rugăciune care se spune pentru cei care se căsătoresc, pentru cei care se 
cunună, şi care are în vedere viitorul pentru că tinereţea are în faţă viitorul; bătrâneţea are 
în spate trecutul dar nu mai are viitorul, are veşnicia eventual. Bătrânii nu-şi mai fac 
planuri de viitor, dar tinerii îşi fac şi e foarte bine să-şi facă. Să-şi facă planuri bune şi 
frumoase de viitor. Cuvintele acestea nu mai au circulaţie dar, totuşi, noi trebuie să 
recunoaştem că cuvintele noastre bisericeşti, cuvintele de vorbire bisericească, în general 
sunt aceleaşi cu care ne exprimăm noi între noi. Sunt puţine cuvinte care au tentă din 
aceasta veche şi care nu mai sunt destul de bine cunoscute dar, totuşi, e plăcut să te 
întâlneşti şi cu nişte noţiuni din acestea în vorbirea bisericească. Parcă nu ţi-ar conveni să 
fie foarte modernă exprimarea. De exemplu în Biserica greco-catolică a fost o tendință 
din aceasta de a moderniza cuvintele şi de a le latiniza şi atunci la “fecioară” i s-a zis 
“vergură”, de la “virgo”. Profesorul Ghibu a făcut un fel de pamflet în legătură cu 
tendinţa aceasta şi a zis că ei traduc în loc de “Schimbatu-Te-ai la faţă”, “Transfiguratu- 
Te-ai la fizionomie ”, dar n-are dreptate. Nu avea dreptate. Nu ziceau: “Transfiguratu-Te- 
ai la fizionomie arătând discipolii Tăi gloria Ta pe cât le era cu posibilitate ”. Când vrei 
să râzi de ceva găseşti, dar să ştiţi că până acolo nu s-a ajuns. Însă adevărul este că nu e 
bine să se renunţe la toate cuvintele şi să înlocuieşti un cuvânt cu alt cuvânt care tot nu 
are înţeles. De exemplu acum şi în Evangheliile noastre pe care le citim la biserică în loc 
de “hulă” e “blasfemie ”. Aproape că nu se ştie nici ce-i “hulă”, nici ce-i “blasfemie ”, 
dacă-i vorba. Deci, primul lucru care trebuie să-l avem în vedere în urcuşul duhovnicesc 
este înlăturarea răului în special din gând pentru că celelalte sunt consecinţa acestui fapt 
şi nu mai ajungi la celelalte. Aşadar să avem grija de minte, de a ne disciplina mintea. 


5 upă aceea a doua cerere dinspre sfârşit spre început este: “şi nu ne duce pe noi 
în ispită ”. Problema aceasta cu “şi nu ne duce pe noi în ispită” este şi în 
limba greacă şi în limba latina ca şi cum Dumnezeu ne-ar duce în ispită, ori nu despre 
aceasta este vorba. În franceză s-a tradus: “nu ne lăsa să cădem în ispită”, “să cădem 
sub povara ispitei”. Ei, în limba română s-a tradus “și nu ne duce pe noi în ispită ”, ca şi 
cum Dumnezeu ar fi pricinuitorul ispitelor. În realitate noi înţelegem, trebuie să 
înţelegem, că este vorba de “nu ne lăsa pe noi să cădem în ispită ”, fă cumva Doamne 
ispitele să nu aibă putere lucrătoare spre rău în conştiinţa noastră. Cuvântul “ispită ” este 
de origine slavă. În limba latină este “zentatio, tentare” - tentaţie. S-a tradus cu ispită. 

Vedeţi e greu de urmărit în istorie cum a fost înainte sau de când s-a introdus cuvântul 
“ispită”, pentru că cuvântul este totuşi slav şi e singurul cuvânt de origine slavă din 
rugăciunea “Tatăl nostru”. Haşdeu a făcut o cercetare în legătură cu “Tatăl nostru” şi a 
constatat că un singur cuvânt de origine slavă este în rugăciunea “Tatăl nostru”, cuvântul 
“ispită ” şi restul toate sunt cuvinte de origine latină. Ce înseamnă “ispită "? “A ispiti” 
înseamnă “a cerceta”; nu înseamnă “a tenta pe cineva spre rău”, ci înseamnă “a-l 
cerceta ”, “a-i da posibilitatea să se verifice”. De aceea se vorbeşte în limbajul bisericesc 
şi de “ispitire canonică”. Pentru un arhiereu, pentru un candidat la episcopie, se face 
“ispitire canonică ”, adică se cercetează dacă este vrednic după viaţa, după pregătirea şi 
după credinţa lui, dacă e vrednic să fie episcop; aceasta este ispitirea canonică. Ispita e un 
fel de examen. Este ca şi cum am zice şi “nu ne lăsa să cădem la examen”. Este o 
examinare, 0 cercetare. 


| spita nu duce întotdeauna la păcat. Şi Domnul Hristos a fost ispitit. Este vorba de 
ispitirea din pustia Carantaniei, cum citim în capitolul IV de la Matei şi în 
capitolul IV de la Luca. Domnul Hristos a fost ispitit, dar nu a căzut în ispită, şi ispita a 
fost spre folos, a fost spre bine, căci: 

ispitele spre rău pot fi spre bine pentru cei care nu se lasă duşi spre rău. 


Dar pentru aceasta trebuie ocolirea ispitelor. Sigur că dacă te duci acolo unde sunt 
ispitele şi dacă îţi bagi în suflet lucruri rele, atunci bineînţeles că nu poţi să nu cazi în 
ispită, adică nu poţi să nu ajungi la păcat. În Pateric este o istorisire că: 

Un părinte ştia un ucenic dintr-o obşte, un frate, care era osârduitor la rugăciune, era 

rugător, dar nu-şi împlinea celelalte datorii. Și zice că diavolul i s-a arătat părintelui 

aceluia şi a spus: “O, minune! Cutare frate mă strânge în braţe pururi făcând voile mele şi 

apoi zice către Dumnezeu: “Doamne, mântuieşte-mă de cel rău” şi “Doamne, nu mă duce 

în ispită”. 

Nu se poate aşa ceva! Deci, ocolirea ispitelor ar fi a doua treaptă în urcuşul 
duhovnicesc. 


poi, iertarea: “Și ne iartă nouă păcatele noastre (sau greşelile noastre) 

precum şi noi iertăm greșşiţilor noştri”. Cât priveşte cuvântul “păcate” sau 
“greşeli” în cărțile de rugăciuni în general este “şi ne iartă nouă greşelile noastre”. Se 
poate zice foarte bine “și ne iartă nouă păcatele noastre”, dat fiind faptul că faţă de 
Dumnezeu păcătuim, şi faţă de oameni greşim, şi în Sfânta Evanghelie de la Luca este şi 
expresia aceasta “şi ne iartă nouă păcate noastre ” sau în Sfânta Evanghelie de la Matei, 
în loc de “şi ne iartă nouă greşelile noastre ” este “şi ne iartă nouă datoriile noastre”, 
adică datoriile neîmplinite. Biserica noastră are formula: “și ne iartă nouă greşelile 
noastre precum şi noi iertăm greşiţilor noştri ”. A venit cineva la noi la mănăstire, înainte 
cu vreo 25 de ani, poate mai mult, şi a constatat că la noi la mănăstire “Tatăl nostru” se 
spune în vreo patru feluri. De ce? Pentru că unii zic într-un fel, alţii zic în alt fel. Unu zic: 
“păcate”, alţii zic: “greşeli”; unii zic: “izbăveşte-ne de cel rău”, alţii zic: “mântuieşte- 
ne de cel rău”; unii zic: “pâinea noastră cea spre fiinţă ”, alţii zic “pâinea noastră cea 
de toate zilele”. 

În limbile franceză, germană şi italiană catolicii au introdus pentru “Tatăl nostru” o 
singură formă de rugăciune. Deci, se spune rugăciunea “Tatăl nostru” într-un singur fel, 
pentru că s-a dat o versiune oficială, şi au zis: “De acum toată lumea spune aşa 
rugăciunea “Tatăl nostru”. Eu de exemplu zic “pâinea noastră cea de toate zilele” 
pentru că aşa am învăţat din copilărie. Nu am spus niciodată “pâinea noastră cea spre 
fiinţă ”, deşi în Evanghelie este “pâinea noastră cea spre ființă ”, dar “pâinea noastră cea 
de toate zilele” tot aceasta înseamnă numai în altă variantă. Aşa că chestiunea nu este 

atât de importantă din acest punct de vedere. Ca să ne ierte Dumnezeu greşelile noastre 
trebuie să iertăm şi noi greşelile greşiţilor noştri. Am găsit oameni care nu mai zic 
“precum şi noi iertăm greşiților noştri”, dar să ştiţi că nu este corect. Cine face aşa 
înseamnă că-L contrazice pe Domnul Hristos. Domnul Hristos a ştiut ce spune. A vrut să 
ne oblige la iertare şi de aceea a zis “precum şi noi iertăm greșşiţilor noştri”. Deci, 
iertarea greşelilor este o datorie şi a treia treaptă de urcuş duhovnicesc, al treilea îndreptar 
de viaţă. 


je ceea ce priveşte “pâinea noastră cea de toate zilele ” sau “pâinea noastră cea 


spre fiinţă ” nu este vorba numai de pâinea fizică, deşi şi de aceasta e vorba, ci 
este vorba de pâinea spirituală, care poate fi cuvântul lui Dumnezeu. “Foloseşte cuvântul 
lui Dumnezeu ca pâinea cea de toate zilele” este o zicere în limba germană, după 
cuvântul Domnului Hristos: “Nu numai cu pâine va trăi omul, ci şi cu orice cuvânt care 
va ieşi din gura lui Dumnezeu ”. Deci, poate fi pâinea şi cuvântul lui Dumnezeu, şi poate 
fi şi pâinea euharistică pe care o cerem să ne învrednicească Dumnezeu să o primim cu 
vrednicie şi cu folos. 


rmătoarea cerere dinspre sfârşit spre început este: “Facă-se voia Ta, precum în 

cer aşa şi pe pământ”. Ce înseamnă: “Să se facă voia lui Dumnezeu pe 
pământ cum se face în cer”? Înseamnă că aşa cum îngerii slujesc lui Dumnezeu în cer, 
tot aşa să-l slujim şi noi pe pământ; aşa cum îngerii sunt preocupaţi să facă voia lui 
Dumnezeu, să fim şi noi preocupaţi să împlinim pe pământ voia lui Dumnezeu, atât cât o 
ştim şi putem noi să o împlinim, dar, cerem de la Dumnezeu să ne ajute să împlinim, aici 
pe pământ, voia Sa aşa cum aceasta se împlineşte în cer. 


Ci V ie Împărăţia Ta”. Dacă se realizează aceste lucruri adică înlăturarea celui 

rău, înlăturarea ispitelor, iertarea, contribuţia noastră la realizarea pâinii 

celei de toate zilele (indiferent ce înţelegem prin aceasta din cele trei forme de pâine), 

facem voia lui Dumnezeu şi atunci “Vine Împărăţia ui Dumnezeu ”, căci Împărăţia lui 
Dumnezeu vine acolo unde se împlineşte voia Lui, după cuvântul Domnului Hristos: 


> . 


“Nu oricine Îmi zice: “Doamne, Doamne ”, va intra în împărăţia cerurilor, ci cel care face 

voia Tatălui Celui din ceruri ” (Matei 7,21) 

Împărăţia cerurilor noi trebuie să o înţelegem ca o realitate în care sufletele slujesc 
lui Dumnezeu. În concepția noastră ortodoxă Împărăţia lui Dumnezeu este şi Sfânta 
Liturghie; sfintele slujbe în general şi Sfânta Liturghie în special, pentru că Sfânta 
Liturghie este Împărăţia lui Dumnezeu aici pe pământ, în cerul cel de pe pământ care este 
Biserica, cu toate câte le are Sfânta Liturghie; cu preamărirea pe care o aducem în general 
prin ecfonise lui Dumnezeu: “Că bun şi iubitor de oameni Dumnezeu eşti şi ție mărire 
înălțăm ”, “Că sfânt eşti Dumnezeul nostru şi ţie mărire înălțăm ”. Deci, preamărirea lui 
Dumnezeu este o lucrare din Împărăţia lui Dumnezeu. 


ă ne cercetăm pe noi înşine şi să vedem în ce măsură suntem încadraţi în 

Împărăţia lui Dumnezeu ca preamăritori de Dumnezeu. Şi apoi vine sfinţirea 
numelui lui Dumnezeu. Sigur că numele lui Dumnezeu e sfânt, dar noi cerem să fie 
sfințit şi de cei care nu-l consideră sfânt, de cei care nu se gândesc la Dumnezeu. 
“Sfințească-se numele Tău ” de către noi, de către toţi oamenii, de către toţi credincioşii; 
toţi să aibă în vedere preamărirea lui Dumnezeu. Şi ajungem apoi la invocarea: “Tatăl 
nostru care eşti în ceruri”. Domnul Hristos a insistat asupra faptului că Dumnezeu este 
Tatăl nostru şi că noi suntem fraţi şi fiii lui Dumnezeu. Deci rugăciunea “Tatăl nostru” 
este o rugăciune în care ne rugăm pentru toţi, nu numai pentru noi personal, cum ar fi 

“Doamne lisuse Hristoase, Fiul lui Dumnezeu, miluieşte-mă pe mine păcătosul ”. 


I5 a Essex în Anglia unde a fost Sfântul Sofronie, ucenicul Sfântului Siluan, au 
întrebuințat şi întrebuinţează mereu forma aceasta: “Doamne Iisuse Hristoase, 
Fiul lui Dumnezeu miluieşte-ne pe noi şi lumea Ta”. Ei aşa zic în rugăciunea pe care o 
fac de obşte. Adică ei fac în loc de rugăciunile liturgice rugăciunea “Doamne lisuse” şi 
au ajuns la formula aceasta “Doamne Iisuse Hristoase, Fiul lui Dumnezeu, miluieşte-ne 
pe noi şi lumea Ta”. Putem zice şi noi aşa “Doamne lisuse Hristoase, Fiul lui Dumnezeu, 
miluieşte-ne pe noi şi lumea Ta”, nu e greşit; este cu folos să zicem şi aşa. 

Şi aş vrea să mai spun ceva, şi anume că rugăciunea “Tatăl nostru” deşi se spune de 
multe ori în Biserică şi se spune în viaţa particulară a credincioşilor, trebuie să avem în 
vedere faptul că Biserica, la Sfânta Liturghie şi la Cununie, precede rugăciunea aceasta 
de o altă rugăciune, şi anume: 


“Şi ne învredniceşte pe noi Stăpâne cu îndrăznire, fără de osândă, să cutezăm să Te 

chemăm pe Tine Dumnezeul cel ceresc, Tată şi a zice... ”. 


Adică cerem să fim învredniciţi să-L numim pe Dumnezeu “Tată”, să aveam o viaţă 
de felul acesta încât să fim cu adevărat fii ai lui Dumnezeu, frați laolaltă, şi atunci putem 
să-L numim pe Dumnezeu “Tată”, pentru că altfel am putea să-i zicem “Tată” lui 
Dumnezeu cu osândă, în sensul că nu suntem vrednici a-L numi “Tată”, că nu ne 
comportăm ca fii ai lui Dumnezeu. Deci, cerem şi zicem: 

- “Și ne învredniceşte pe noi Stăpâne ” - îi zicem lui Dumnezeu “Stăpâne”, nu “Tată”; 


- Ce să ne învrednicească? “Cu îndrăznire, fără de osândă, ” - adică să nu fim osândiţi 
pentru îndrăznirea noastră; 

- Ce să facem? “Să cutezăm ”, “Să îndrăznim ”; 

- Ce să îndrăznim? “A Te chema pe Tine, care eşti Dumnezeul cel ceresc”; 

- Cum a Te chema? “A Te chema, a-Ți zice “Tată ”, a-[i zice “Tatăl nostru”. 


Aceasta înseamnă că Biserica consideră că rugăciunea aceasta care se cuprinde în 
Liturghia credincioşilor, nu în Liturghia celor chemaţi, are o însemnătate specială şi 
trebuie gândită ca ceva deosebit. Şi atunci este nădejde că Dumnezeu ne primeşte dacă 
ținem seama de lucrurile acestea. Eu, lucrurile acestea vi le-am prezentat ca o sugestie. 
Puteţi să vă interesaţi mai mult, dacă citiţi comentariul Sfântului Maxim Mărturisitorul la 
rugăciunea “Tatăl nostru”, din Filocalia volumul II, cât şi alte comentarii. Comentariu la 
rugăciunea “Tatăl nostru” are şi Sfântul Grigorie de Nyssa şi Origen, dar cel mai 
important este să zicem rugăciunea “Tatăl nostru” cu inimă smerită şi cu dorinţa de a se 
împlini cererile. Să nu fie o simplă formulă rugăciunea “Tatăl nostru”. 

Dumnezeu să ne ajute! 

Comunitate şi comuniune 


Joi, 15 iulie 1999 


m să încep cu o constatare din viaţa mea, o constatare şi din vremea studenţie 
şi din vremea de când sunt la mănăstire, anume, în anul 1961, a fost la noi la 
mănăstire un profesor cu nume mare şi cultură bine pusă la punct, profesorul Onisifor 
Ghibu şi am vorbit cu el mai multe. Erau deja nişte ani de când m-am aşezat la mănăstire, 
din 1953 se împliniseră opt ani, şi i-am spus că nu prea sunt mulțumit, că nu prea există o 
omogenitate în viaţa noastră de mănăstire, şi profesorul, om cu minte, om cu experienţă, 
cu cultură bine pusă la punct, mi-a atras atenţia asupra faptului că mai mult nu se poate - 
de ce? -, pentru că suntem oameni cu trecuturi diferite, cu preocupări diferite, cu cultură 
diferită, cu educaţie diferită şi că deocamdată atâta se poate. Bineînţeles am mers înainte 
pe aceeaşi linie. Mi-a părut bine că n-au fost tensiuni, că nu s-au făcut grupuri între 
oameni, dar se constata că oamenii se potrivesc cu unii şi nu se potrivesc cu alții şi de 
fapt aceasta e situaţia şi acum, după atâţia ani. 
Îmi aduc aminte că părintele Serafim spunea: 
“Măi frate, aici ar putea să fie raiul pe pământ”, 
ziceam: 
“Da părinte, dar cu alți oameni ”. 


Bineînţeles că fiecare dintre noi ne silim să odihnim pe celălalt, să fim odihnitori cu 
oamenii. Acesta este un lucru pe care l-am învăţat de la Sfântul Apostol Pavel din 
Epistola către Filimon. Nu ştiu dacă v-a atras atenţia această scrisoare, e o scrisoare pe 
care o scriem noi unii altora, mică, de două pagini, în care Sfântul Apostol Pavel îl 
recomandă pe Onisim, un sclav fugar, îl recomandă stăpânului lui ca fiind acum creştin şi 
să-l primească şi să nu-l pedepsească pentru că a fugit de la el. Şi acolo zice: 

“Inimile sfinților (adică ale creştinilor), s-au odihnit prin tine, frate ” (Filimon 7) 

şi mai departe zice: 


“odihneşte inima mea în Hristos ” (Filimon 20). 


Dorinţa aceasta de a fi spre binele celuilalt este de fapt ceea ce realizează 
comuniunea, pe lângă, bineînţeles, preocupările pe care le au oamenii, aceleaşi 
preocupări, aceleaşi dorinţe, aceleaşi angajări. Acestea aduc apropierea între oameni şi 
comuniunea se realizează prin apropiere. Însă trebuie să se ştie că omul din orice grup de 
oameni, mai mare sau mai mic, poate să fie corect cu mulţi, dar prieten cu puţini. Cine 
zice că este prieten cu mulți, nu este prieten cu nimeni. Prietenia şi apropierea se 
realizează în nişte coordonate care nu se pot dirija şi care merg de la sine. Ai o apropiere 
față de cineva, te simţi bine cu el, te apropii, te împrieteneşti şi comuniunea cam asta ar 
fi, însă, de exemplu, nu poţi să zici că într-o clasă de liceu, sau într-un an de facultate, sau 
într-un grup chiar, oamenii sunt în comuniune. Nu sunt, pentru că oamenii sunt supuşi 
unii altora şi au preocupări comune, dar nu se poate zice că au comuniune. De obicei 
comuniune se realizează între oameni puţini între cei care se potrivesc unii cu alţii, iar 
potrivirile acestea merg de la sine. 

Eu am fost în Franţa şi am fost în multe parohii ortodoxe. Acolo parohiile ortodoxe 

sunt mici pentru că sunt ortodocşi puţini. Faţă de parohiile catolice sunt foarte mici şi, de 
aceea, parcă sunt mai consistente ca şi comuniune. Îi şi zic la parohie comunitate: 
comunitatea ortodoxă din Toulouse, comunitatea ortodoxă din Bordeaux; bineînţeles 
acestea sunt parohii, dar este vorba de o comunitate care se simte atrasă în comuniune. 
Acolo este ceva ce nu e la noi şi nici nu se poate realiza la noi decât poate parţial şi în 
anumite locuri. De exemplu, după slujbă se dă şi o agapă, adică oamenii aduc de 
mâncare, mănâncă unii cu alţii, se organizează ceva de felul acesta şi asta-i ţine apropiaţi 
pentru că ei, altfel, ca locuinţă sunt foarte îndepărtați la zeci de kilometrii unii de alții. 
Când se adună la biserică se simt legaţi în comunitatea respectivă. După slujbă, stau de 
vorbă, îşi împărtăşesc bucuriile pe care le au, poate necazurile care apar. 


ji modalităţile de apropiere, de comuniune de aici de la noi, de o vreme încoace 


a apărut Asociaţia Studenţilor Creştini Ortodocşi din România, o asociaţie de 
studenţi cu preocupări creştine, cu dorinţa de a ţine legătura cu biserica, cu ortodoxia, cu 
dorinţa de a-i angaja pe studenţi, de a fi împreună, că la tinereţe omul se simte mai mult 
doritor de a fi împreună, mai ales că nu are o familie a lui; şi, pentru că nu are o familie a 
lui, are o comuniune. Cine nu are familie are nevoie de a se comunica, de a primi 
comunicări sufleteşti, de a primi un cuvânt din partea altora, şi A.S.C.O.R.-ul are darul 
acesta de a-i grupa pe oameni. Comunitățile acestea sunt cam mici față de mulţimea de 
studenţi asta înseamnă că de fapt în astfel de comunităţi nu pot intra decât oameni de o 
anumită factură şi de o anumită măsură, altfel, ceilalți care nu au astfel de preocupări, 
care nu merg la biserică, care nu se roagă, care nu postesc, care nu manifestă ortodoxia în 
mod practic, nu pot să facă parte dintr-o asociaţie A.S.C.O.R.. Avantajul este că se pot 
supraveghea unii pe alţii, se pot verifica unii pe alţii, îşi pot atrage atenţia unii altora, se 
pot îndruma unii pe alţii. Este o bucurie să-i vezi pe studenţi cu gândul la Dumnezeu, cu 
preocupări de slujbe, cu bucuria de a realiza conferinţe cu subiect religios nu numai 
pentru ei, căci, dacă-i vorba conferințele se realizează pentru public, dar dacă nu ar exista 
această grupare nu ştiu dacă s-ar ocupa cineva de astfel de lucruri. Eu la Timişoara, de 
exemplu, merg din 1992 şi am ţinut peste 30 de conferinţe şi totdeauna am fost bucuros şi 
totdeauna m-am simţit bine în asociaţia aceasta şi m-am simţit bine cu oamenii care au 
fost atunci, la început, cu cei care sunt acum mă simt bine şi, Dumnezeu ştie, viaţa poate 
să fie încă înainte şi, dacă îmi ţine Dumnezeu mintea şi sănătatea, cum zicea profesorul 
Onisifor Ghibu: 


“Părinte Teofil, Dumnezeu să-ţi țină mintea şi sănătatea ”, 


Voi mai merge. 


M -am gândit de multe ori la vorba aceasta: “Să-mi ţină Dumnezeu mintea şi 
sănătatea”, căci dacă sunt cum sunt acum pot să merg în continuare şi să-mi 
împlinesc dorinţa de a împărtăşi din experiența mea, din concluziile mele, din 
acumulările mele; acum poate că v-aţi dat seama că am acumulat ceva de-a lungul anilor 
de viaţă. La bătrâneţe am zis că: “Este rezumatul”. Pentru mine rezumatul este ACUM. 
Am acumulat, am adunat nişte cunoştinţe; Dumnezeu ştie dacă voi mai putea aduna de 
acum încolo, căci nu-mi mai slujeşte mintea ca să acumulez; trebuie să tocesc, trebuie să 
fac treabă de tocilar, altfel n-am cum să rețin. Chiar să ştiţi că acum când reiau o carte îmi 
dau seama: “Uite pe asta am uitat-o” sau “Uite asta n-am băgat-o în seamă ”, dar, dacă 
îmi mai ţine Dumnezeu mintea, cu nădăjduiesc să mai pot să servesc pe cei care sunt şi 
vor fi în continuare în asociaţia aceasta. 

În principiu vă spun că e mare bucurie să se unească oamenii, cum zice psalmistul: 
“Bine este să fie frații împreună”. Acolo Dumnezeu trimite binecuvântare până-n veac, 
unde-i dar de la Dumnezeu. Nu putem să desființăm temperamentele, acumulările, dar 


229 


putem să fim binevoitori. Aşa cum în matematică există o operaţie de aducere la acelaşi 
numitor comun, tot aşa poate exista şi în viaţa noastră o strădanie de a ne ajuta unii pe 
alţii. Nu trebuie să eradezi imediat pe cineva care nu se simte bine, care ştiu eu, a avut o 
ispită oarecare; nu este corect, corect este să fim împreună. Unirea face puterea şi în aşa 
fel cum trebuie salvată familia, trebuie salvată şi comuniunea, mai ales că avem dar de la 
Dumnezeu cunoştinţe pe care alţii poate nu le au, avem şi motive să ne întemeiem unii pe 
alţii în comunitate şi comuniune. Am să vă răspund acum la întrebări dacă vor fi! 


Studenţii: Părinte, mănăstirea reprezintă un model de viaţă în comunitate sau şi 
familia poate fi luată ca un model de comunitate? 


Părintele Teofil: Se consideră că mănăstirea. Cel puţin Dostoievski aşa vedea 
lucrurile, că mănăstirea este aceea care dă tonul în viaţa oamenilor pentru viaţa în comun, 
pentru redresarea umană. Acum nu ştiu dacă a avut el dreptate în toate că mănăstirea e 
cumva departe de oameni şi are alte rosturi, alte directive, dar ca mod de viaţă, de 
apropiere, chiar de reuşită, poate să fie luată mănăstirea ca model, pentru că cum v-am 
spus că există şi diferențieri între oameni şi unde există diferențieri între oameni trebuie 
să existe şi silințe de apropiere. Mănăstirea poate fi luată la nivel de comuniune, chiar 
dacă comuniunea nu este chiar la măsura la care am dori noi să fie, pentru că diferențele 
rămân diferenţe. Vrei să te uneşti cu omul - e distanţă, e diferenţă de vârstă! Poate cei 
tineri nu se unesc aşa de bine cu cei în vârstă, apoi cei în vârstă nu îi înţeleg aşa de bine 
pe cei tineri. Totuşi trebuie să fie împreună şi totuşi trebuie să fie la program. Există în 
mănăstire şi un fel de înstrăinare în această comuniune pe care oamenii din afară o văd 
comuniune şi oamenii din înăuntru o văd şi ca un fel de necomuniune, dar deocamdată la 
măsurile umanului asta este ceea ce se poate realiza. 


Studenţii: Aţi spus într-o conferinţă aici la Poşaga, legat de mănăstire, că: 


“La mănăstire nu-ţi mai Slujeşti ţie, ci trebuie să-i slujeşti celuilalt”. 
Părintele Teofil: Da. 
Studenţii: Vorbiţi-ne despre acest sacrificiu ca rost în comunitate. 


Părintele Teofil: Dragă, când ai venit la mănăstire te gândeşti la mănăstire nu te 
gândeşti la tine, adică te gândeşti şi la tine pentru că făcându-ţi datoria în mănăstire şi pe 
tine te serveşti, dar întotdeauna trebuie să te gândeşti la binele celui de lângă tine şi de 
fapt nu numai în mănăstire, ci şi în viaţa de familie e foarte important ca fiecare dintre 
soţi să se gândească să-l fericească pe celălalt, să facă în aşa fel încât să se simtă celălalt 
bine şi apoi simțindu-se celălalt bine să ai şi tu personal bucuria că ai contribuit, să ai şi 
tu spor de mulţumire sufletească şi bucurie. Şi aceasta peste tot; dăruirea aceasta de sine e 
foarte importantă. Părintele Serafim, Dumnezeu să-l odihnească, mi-a spus mie odată la 
spovedit un cuvânt pe care bineînţeles că l-a uitat el, dar bine că nu l-am uitat eu că mie 
mi l-a spus nu şi l-a spus lui, a zis: 

“Să te depăşeşti şi să te dăruieşti ”. 


LD) ăruirea aceasta este foarte importantă în viaţa oamenilor, să faci ceva pentru 
altul. Iubirea, spre exemplu cere lucrul acesta, fă ceva pentru binele omului de 
lângă tine şi atunci e nădejde de bine şi pentru tine. Sunt unele mânăstiri în care se insistă 
pe lucrul acesta şi din partea celor care au rol de conducători, de rânduitori în mănăstire. 
Totdeauna s-a insistat în felul acesta. Nu ştiu care este situația acum, dar în începuturile 
sale şi în primii ani de existență Mănăstirea Vladimireşti de la Tecuci a fost rânduită în 
sensul acesta de a se interesa unul de celălalt, de a trăi unul pentru celălalt, în mod 

conştient nu aşa că mă duc acolo, am intrat - Doamne ajută! -, mergem înainte cum o fi, 
ci fiecare căuta să-l servească pe omul de lângă el. 


Studenţii: Părinte, tot legat de silirea de a fi în comuniune şi de a te dărui celui de 
lângă tine şi de a te sili să-i fie bine şi lui, ce se poate face în cazul în care, să zicem, într- 
o familie unul dintre soți e mai apropiat de biserică, amândoi soții merg la biserică, dar 
unul e mai apropiat şi duminica când merg la biserică unul dintre ei zice: “Ce mă scol 
aşa dimineaţa, mă duc la Utrenie, las” că mă duc atunci când să înceapă Liturghia sau 
imediat ce începe ” şi celălalt se duce dimineaţa; ce să facă acesta? 


Părintele Teofil: Acum nu se poate da un principiu sau o reţetă, dar cel mai bine 
este ca oamenii să se unească după nivelul acela, nu după aceea să se constate că unul 
merge la biserică. Sunt lucruri care se spun de la început pentru că altfel n-ajungi să-ţi 
faci un program de viaţă religioasă în familie, dacă nu pui problema de la început. Se 
poate pune problema şi se poate insista pentru anumite lucruri şi mai ales dacă îl câştigi 
pe celălalt cu bunăvoința ta cu stilul tău de viaţă, de prezentare, atunci se poate face mai 
mult. Creştinismul e cu cruce. Sfânta Elena ce bucurie a avut când a găsit Sfânta Cruce! 
Cruce a găsit, cruce duce! Aşa este şi în viaţa de familie, dar trebuie insistat pentru că să 
ştiţi că nu este o simplă teorie că: “vor fi cei doi un trup ”, ci e într-adevăr o modalitate de 
exprimare a unităţii în diversitate pentru că în trup sunt doi ochi, o singură vedere, două 
urechi, un singur auz, două nări, un singur miros, două mâini, o singură lucrare, două 
picioare, un singur mers, tot aşa şi în viaţa de familie trebuie să fie o unire în toate, dacă-i 
aşa e ideal, dacă nu este aşa trebuie să se insiste. Dumnezeu ştie ce se poate realiza pentru 
ideal. Eu m-am trezit într-o familie în care mersul la biserică era o chestiune esenţială, 
adică nu se putea pune problema că ar putea fi şi altfel. Era o uzanţă socială, dar aceasta 
nu însemna că îi reprezenta pe părinții mei sau pe familia mea ca pe o comuniune, că mai 
apoi, de la o vreme, lucrurile s-au schimbat: au început oamenii să nu mai meargă la 
biserică, au început tinerii să nu mai meargă la biserică, nu se mai simțeau bine fraţii mei 
să meargă la biserică între bătrâni. A venit odată mama la mine şi venise fratele meu cel 
mic din Arad, Vasile, şi am întrebat: 

“Ce face Vasile, merge la biserică? ”. 

ŞI a zis mama: 

“Să ştii că nu prea trage, că dacă îi zic: “Gată-te şi vino la biserică ” zice: “la mai lasă-mă 

că nu este nici unul de vârsta mea acolo”. 


Aceasta înseamnă că a fost uzanţa socială, nu a fost o necesitate spirituală. 


Studenţii: A-ţi spus mai devreme că în comunitățile acestea A.S.C.O.R. sunt destul 
de puţini studenţi. E adevărat că raportat la câţi studenţi sunt, sunt foarte puţini în 
A.S.C.O.R., de exemplu la Bucureşti sunt foarte mulți tineri, nu numai în A.S.C.O.R., dar 
şi la biserica studenţilor, foarte mulți, neluaţi în seamă şi le e şi lor greu să se integreze. 


Părintele Teofil: E greu pentru că în momentul în care sunt mulți, cu greu te 
încadrezi între cei mulți. Comuniunea se realizează între mai puţini. Spre exemplu când 
am fost în Bucureşti au fost doi tineri, un băiat şi o fată, doi doctori şi ei mă ştiau, m-au 
văzut la biserica studenţilor, am slujit acolo, m-au auzit la conferinţe şi au venit să mă 
vadă. Şi zic: 

“În ce relaţii sunteţi unul cu altul? ” 


Şi au răspuns: 


E] 


Suntem colegi, mergem la aceeaşi biserică ”. 


Mi-a plăcut, zic uite ce frumos că există şi conştiinţa aceasta că mergem la aceeaşi 

biserică. Aceasta era relaţia lor cea mai adevărată până la momentul respectiv: “Suntem 
colegi şi mergem la aceeaşi biserică”. 


Studenţii: Părinte, aş vrea să ne vorbii despre importanţa faptului că într-o familie 
şi într-o comunitate cum e A.S.C.O.R.-ul, cei care o alcătuiesc să aibă acelaşi duhovnic, 
deci dacă este important acest fapt şi dacă nu este important şi în ce măsură ajută. 


Părintele Teofil: Dragă, la cununie şi la Liturghie, numai la cununie şi la Liturghie 
există îndemnul: 

“Unirea credinţei şi împărtăşirea Sfântului Duh cerând, pe noi înşine şi unii pe alții şi toată 

viața noastră lui Hristos Dumnezeu să o dăm”. 

Aceasta înseamnă că la Liturghie şi la cununie se pune problema aceasta a unirii. 
Unirea trebuie realizată, fără unirea aceasta nu ar exista o comuniune nici în căsătorie. 
Chiar căsătoriţi fiind oamenii pot să fie singuratici şi uneori se destramă căsătoriile şi prin 
motivul acesta că nu se împlinesc unul prin celălalt, nu pleacă amândoi genunchii seara, 
cum zice Zorica Laţcu în poezia aceea: 

“Când plecăm genunchii seara amândoi”. 


Sunt nişte lucruri care trebuie făcute. Să ştiţi că lucrurile nu vin de la sine, ci 
lucrurile trebuie urmărite, faptul de a mânca împreună, de a sta de vorbă împreună. Dacă 
ai o tendinţă de evadare, nu poţi niciodată să realizezi comuniunea chiar dacă zici pe de 
altă parte că eşti unit în numele Domnului. 


C red că are importanţă ca cei dintr-o comunitate să aibă acelaşi duhovnic. Sigur, 
oamenii ştiu când intră în A.S.C.O.R. că intră într-o realitate, într-o atmosferă; 
ştiu ce se face acolo. Constatarea este că sunt puţini care se încadrează şi poate că sunt 
puţini pentru că puţini sunt cei care pot să se încadreze, ceilalți nu pot să facă nici puţinul 
acela care se face la A.S.C.O.R., căci sunt preocupaţi de alte lucruri, nu îi interesează aşa 
de mult slujba, ş.a. Ştiu eu, voi vă adunaţi acolo, faceţi rugăciuni de seară - care vin, vin, 
care nu vin, nu vin; bineînţeles că nu pot veni toţi şi eu la studenţi le mai şi spun că nu 
sunt obligați să meargă la toate întrunirile şi la toate slujbele. Când poţi mergi, când nu 
poţi, nu mergi, pentru că asta nu înseamnă că nu mai eşti în A.S.C.O.R. - că n-ai fost la 
biserică, că eşti departe; Sunt atâtea şi atâtea lucruri împiedecătoare. Important e să ai o 
ţinută care să te recomande. Care sunt studenţi buni şi la carte şi la ţinuta morală, atunci 
să fie şi înaintea lui Dumnezeu uniţi şi să-şi desfăşoare activitatea şi în această asociaţie. 
Eu sunt recunoscător asociaţiei de studenţi că de obicei conferințele pe care le-am ţinut în 
țară - şi-s multe -, le-am ţinut în raport cu A.S.C.O.R.-ul şi ca invitat al studenţilor din 
A.S.C.O.R. Nu m-au invitat ierarhii sau preoţii. M-au invitat cei din A.S.C.O.R., eu am 
răspuns şi bine că am răspuns, că m-am trezit cu ceva, măcar cu nişte casete înregistrate 
şi cu faptul că am făcut ceva ce nu aş fi făcut la mine acasă de exemplu. Cărţile care au 
apărut de pe urma conferinţelor, sunt cărţi pe care eu nu le-aş fi scris la masa de lucru, ci 
le-am vorbit şi după aceea s-au scris, şi acesta-i mare lucru. Acestea eu nu puteam realiza 
acasă, ci le-am realizat răspunzând invitației pe care mi-au făcut-o studenţii. Aici sunt 
pentru a cincia oară şi e ceva! 


Studenţii: Părinte, cum se poate înfrânge frica de a te apropia de Dumnezeu. Spre 
exemplu mergi la Maslu şi acolo se manifestă nişte persoane bolnave şi te sperii sau te 
apuci să zici rugăciunea “Doamne Iisuse”. 


Părintele Teofil: Dragă, de Dumnezeu nu trebuie să-ţi fie frică pentru că nu este 
terorist. Dumnezeu e Tatăl nostru. Trebuie să ai încredere în Dumnezeu, în bunătatea 
Lui; aşa cum ai încredere în părinţi, tot aşa ai încredere şi în Dumnezeu. Dacă sunt nişte 

antecedente care nu te recomandă, Dumnezeu ştie neputinţa omenească şi e totdeauna 
gata să-l primească pe om. Părintele Arsenie Boca spunea că: 


“Iubirea lui Dumnezeu faţă de cel mai mare păcătos e mai mare decăt iubirea celui mai 
mare Sfânt faţă de Dumnezeu ”. 


Trebuie să avem încredere în Evanghelie. Evanghelia este dătătoare de nădejde. 
Spre exemplu, să ne gândim la a doua rugăciune de la Maslu care zice: 

“Din iubirea de oameni Te-ai făcut om pentru făptura Ta; Tu eşti Cel ce ai zis: n-am venit 

să chem pe cei drepţi, ci pe cei păcătoşi, la pocăință; Tu eşti Cel ce ai căutat oaia cea 

rătăcită; Tu eşti Cel ce cu osârdie ai căutat drahma cea pierdută şi ai aflat-o; Tu eşti Cel ce 

ai zis: pe cel ce vine la Mine nu-l voi scoate afară; Tu eşti Cel ce nu Te-ai scârbit de 

păcătoasa care a spălat cu lacrimi cinstitele Tale picioare, Tu eşti Cel ce ai zis: de câte ori 

vei cădea, scoală-te şi te vei mântui; Tu eşti Cel ce ai zis: bucurie se face în cer pentru un 

păcătos care se pocăieşte”. 

Sunt nişte lucruri pe care noi contăm. De ce contăm? Pentru că nu-L înţelegem pe 
Dumnezeu altfel decât aşa cum este prezentat, ca “rată! fiului risipitor”. Eu v-am mai 
spus şi în alte dăți că despre tatăl fiului risipitor se spune în Sfânta Evanghelie că a 
alergat în faţa fiului ce se apropia, nu a mers încet, nici nu l-a aşteptat să vadă ce zice, ce 
face el, cum se manifestă după atâta vreme, pentru că nu era cercetător ştiinţific, nu era 
psihiatru, nu are psiholog, ci era tată şi inima lui de tată nu l-a lăsat să stea pe loc şi să 
aştepte, ci i-a dat ghes să alerge. Acestea sunt nişte lucruri pe care noi nu trebuie să le 
uităm niciodată sau nu numai să nu le uităm, ci să le avem în vedere, pentru că sunt de 
multe ori lucruri pe lângă care trecem şi nu le luăm în considerație de la început, dar 
realitatea aceasta trebuie să fie: 


Să avem încredințarea că Dumnezeu ne este favorabil. 


Studenţii: Părinte, cum putem să ajungem să ne gândim la Dumnezeu ca la 
Dumnezeu, că de obicei se întâmplă să mă gândesc la Dumnezeu, aşa, ca la om. 


Părintele Teofil: Dragă, la Dumnezeu trebuie să ne gândim ca la Dumnezeu în 
sensul că e mai presus de ce face omul, e mai presus de om. Noi de obicei ne gândim la 
om ca la om şi avem dreptate să ne gândim la om ca la om, dar uite, la Dumnezeu nu ne 
gândim ca la Dumnezeu, că de multe ori neglijăm faptul că: 


“Pe cât e de departe răsăritul de la apus depărtat-a de la noi fărădelegile noastre”. 


Expresia aceasta mie îmi place foarte, foarte mult. De ce? Pentru că nu zice: “Pe cât 
e de departe răsăritul sau apusul de mine”, ci “Pe cât e departe răsăritul de apus atât a 
depărtat de la noi fărădelegile noastre ”, sau: 


“Cum iubeşte tatăl pe copiii săi, aşa miluieşte Domnul pe cei ce se tem de Dânsul”. 


Nu ne gândim destul la bunătatea lui Dumnezeu, la măreţia lui Dumnezeu, la 
Dumnezeu Cel care miluieşte şi mântuieşte. Pentru noi de multe ori gândul la Dumnezeu 
este un gând obişnuit şi de aceea părinţii de la Muntele Athos spuneau ca să te gândeşti la 
Dumnezeu ca la Dumnezeu, adică să-L ai în vedere pe Dumnezeu în măreţia Lui, 
bineînţeles că aceasta nu este treabă de începător, dar e o treaba de om care ştie că altceva 
e Dumnezeu şi altceva e omul. 


Studenţii: Părinte, în cazul în care prieteni de-ai noştri ne ştiu de mai demult şi sunt 
acum nemulţumiţi de faptul că nu le mai alocăm atât de mult timp din cauza faptului că 
mergem la biserică şi ne reproşează faptul că mergem prea des la biserică şi nu mai stăm 
cu el... 


Părintele Teofil: Dragă, acum fiecare zice ce vrea, dar să ştii că prietenia nu e cu 

cereri, prietenia e cu ofertă, adică ei pot să-şi dea seama că nu se mai realizează lucrul 
acela cum s-a realizat înainte, dar aceasta nu înseamnă că este o pierdere în prietenie; e 
un câştig în prietenie în sensul că dacă tu te apropi de Dumnezeu atunci şi prietenia e mai 
statornică, e mai sigură. Bineînţeles că nu mai ai timp disponibil ca atunci când nu trebuia 
să mergi două ceasuri la biserică, de exemplu, într-o zi de duminică. 


Studenţii: Cât de deschis trebuie să fie A.S.C.O.R.-ul ca şi comunicare în raport cu 
tinerii, să zicem “cei mai puţin buni”, şi în raport cu unele asociaţii care nu sunt 
religioase, dar au unele scopuri umanitare? De exemplu “Asociaţia pentru sprijinirea 
handicapaţilor”. 


Părintele Teofil: Da, dar o asemenea asociaţie poate să aibă şi tentă religioasă. Dacă 
tu te angajezi într-o asociaţie din aceasta, te angajezi cu capacităţile tale, şi apoi nu te 
îndepărtează nimeni de convingerile religioase pe care le ai. Tu faci în asociaţia 
respectivă ce poţi face, dar cu gândul la Dumnezeu, spre deosebire de ceilalți care fac 
numai cu gândul la oamenii care-i sprijină. 


Studenţii: Deschiderea A.S.C.O.R.-ului faţă de aceşti tineri care ar trebui să fie? 
Căci Sfinţia Voastră spuneaţi că în A.S.C.O.R. rămân până la urmă cei mai buni, cei care 
învaţă mai bine. 


Părintele Teofil: Da, eu aş fi de părerea asta: să fie reprezentativi, că dacă nu sunt 
reprezentativi atunci nu sunt nici atractivi în sensul că dacă pe oricine îl faci călugăr 
înseamnă că călugăria nu este ceva deosebit 


Studenţii: Noi ce atitudine trebuie să avem? 


Părintele Teofil: Păi, atitudinea de a-i stimula pe cei care vin acolo să fie 
reprezentativi din toate punctele de vedere: din punct de vedere religios, din punct de 
vedere moral, din punct de vedere social, să nu creadă că acum se poate oricum, că doar 
eu sunt în A.S.C.O.R. 


Studenţii: Părinte, în vederea apropierii dintre tineri A.S.C.O.R -— ul de la Bucureşti 
a organizat la sfârşit de săptămână, nişte hore, cu dansuri populare. Ce părere aveţi se 
poate realiza o apropiere între tineri în aceste condiţii? 


Părintele Teofil: Da, cred că şi aceasta poate apropia pentru că tinerii nu sunt 
desprinşi de astfel de manifestări. Este o bucurie pentru ei să vină să danseze un dans. Să 
nu mă audă cineva de la Alba Iulia că am fost odată acolo şi am primit o scrisoare că am 
fost de părere cu dansul, că nu trebuia să fiu aşa, dar adevărul este că oamenii se 
manifestă şi în felul acesta şi pot să se manifeste şi în felul acesta, nu este exclus, doar se 
spune şi în pilda fiului risipitor că fratele fiului risipitor a auzit cântece şi Jocuri. 
Bineînţeles că nu trebuie să faci abuz şi nu trebuie să amesteci răul în bine, dar e totuşi un 
lucru pe care îl fac tinerii bucuroşi şi pe care îl pot face chiar dacă au credinţă în 
Dumnezeu. Nu trebuie să fie înţepeniţi undeva că nu este slobod să se mişte într-un ritm. 


Studenţii: Vă întreb pentru că după o perioadă de astfel de întâlniri, părerile au fost 
împărţite: unii s-au simţit ridicaţi, apropiaţi unii de alţii, iar alţii s-au simţi coborâţi de 
alţii. 

Părintele Teofil: Dragă, oamenii sunt foarte feluriți în felul de a gândi. Sigur că 
dacă venea un călugăr acolo tot aşa le spunea: “Nu mai jucaţi că este păcat! ”. Dacă 
călugărul era cum sunt eu zicea: “Jucați!”; depinde de concepţia omului. Întreaba cineva 
la laşi odată dacă e voie să râdem. Asta ţine de structura umană, de ce să nu fie voie să 

râd? Îl aveam pe Părintele Serafim acolo, Dumnezeu să-l odihnească, râdea de te gândeai 
că se desface şi nu era nici un bai că râde. 

Dragă, oamenii sunt foarte feluriţi nu te poţi lua după fiecare, dar părerea mea 
personală este că omul trebuie să se manifeste. Spun unii să se facă nunţi fără muzică. Păi 
aceea este pomană nu este nuntă. Se spune: 


“Se face o pomană! Haideţi oameni la pomană! ” 


Oamenii aceia care sunt la nuntă, vor să se distreze după necesităţile lor şi atunci le 
pui la îndemână şi posibilitatea aceasta. Dacă vrea cineva să nu danseze şi să zică uite la 
aceştia că dansează, treaba lui, dar cine vrea să danseze, să danseze şi nu poţi să zici că: 
“Gata am terminat cu lucrurile acestea; nu-mi mai trebuie!” Păi atunci înseamnă că 
renunţi la o tradiţie, la o întreagă tradiție românească, care este frumoasă şi poate fi 
menţinută frumos într-o atmosferă bună, plăcută. Că fac oamenii şi rele când au astfel de 
posibilităţi, asta este altceva. 


Studenţii: Părinte, dacă cineva se împărtăşeşte în ziua nunţii, e un lucru nepotrivit 
ca apoi să danseze? 


Părintele Teofil: Păi poate să danseze şi împărtăşit, nu este nici o panică. Dacă-i 
păcat să danseze când s-a împărtăşit atunci e păcat oricând. 


Studenţii: Trebuie să aibă un comportament mai decent pentru că s-a împărtăşit? 


Părintele Teofil: Domnul lisus Hristos este izvor de bucurie, el nu te reţine de la un 
lucru pe care îl binecuvintează, în cazul că e binecuvântat, şi eu nu cred că o nuntă nu e 
binecuvântată. La nunta din Cana de ce lisus le-a dat vin?! Să băgăm de seamă, Domnul 
Hristos nu a făcut din vin apă, ci a făcut din apă vin. 


Studenţii: Părinte, dar în “Ne vorbeşte Părintele Cleopa ”, în volumul 3, se zice că: 


“Dansul este păcat şi că trupul este calul, iar sufletul călăreţul; trupul trebuie să-l struneşti 

cu metanii când îţi vine să dansezi ”. 


Părintele Teofil: Dragă, o vorbă zice că un ţigan s-a dus la judecată şi acolo 
judecătorul l-a întrebat: 


“Ai furat?” 


Ţiganul a zis: 


“N-am furat! ” 


Şi judecătorul zice: 


“Ta uite aici cinci martori care te-au văzut că ai furat”. 
“Păi îți aduc eu trei sute care zic că n-am furat” - ZICE. 


Şi cu chestiunea aceasta te poţi lua după unii şi te poţi lua după alţii şi atunci, dacă 
te iei după Părintele Cleopa, faci cum zice Părintele Cleopa, dacă te iei după mine faci 
cum zic eu. Acum Dumnezeu ştie, şi va alege cumva până la urmă, dar adevărul este că 
oamenii nu pot trăi şi nu e cazul să trăiască numai o viaţă din aceasta de renunţări, ci o 
viaţă în care omul se manifestă corect. Eu nu sunt pentru dansuri care nu sunt la locul lor. 
Eu sunt pentru o viaţă normală, o viaţă pe care omul o duce cu Dumnezeu chiar şi într-un 
dans pe care-l dansează. Depinde apoi şi de starea omului, pentru că oamenii aşteaptă 
ceva, pentru că, de exemplu, lumea nu se aşteaptă la mine, călugăr fiind, să dansez, şi 
atunci eu trebuie să ştiu lucrul acesta şi să nu fac sminteală, dar nu ar însemna că eu am 
căzut din har că am jucat şi eu acolo cu ceilalți. Dar, în sfârşit, lucrurile trebuie gândite în 
raport cu situaţiile speciale în care ai putea să ajungi sau în care ai putea să fi. Ce aşteaptă 

oamenii de la tine? Sunt atâţia preoţi care merg la nuntă şi nu dansează pentru că ştiu că 
credincioşii se smintesc dacă dansează, ori dacă nu ar fi opinia aceasta ar putea să 
danseze şi nu ar fi nici un bai. 


Studenţii: A fost o situaţie când în timpul postului câţiva s-au dus la un film, un 
film bun, folositor, iar alții care erau mai de curând veniţi în A.S.C.O.R. au spus: “Păi 
dacă şi cutare se duce la film... ” 


Părintele Teofil: Ei, totdeauna găseşti oameni şi să te aprobe şi oameni să te 
conteste. 


Studenţii: Şi atunci trebuie să ascundem că mergem la film să nu se smintească 
alţii? 


Părintele Teofil: Nu trebuie să ascunzi nimic, trebuie să te confrunţi, dar să te duci 
la filme decente şi să te duci undeva unde să poţi să câştigi ceva. Dacă te duci la filme 
necuviincioase atunci nu te duci. Dragă, fiecare îşi rânduieşte lucrurile în raport cu ceea 
ce îl învaţă cei apropiaţi ai lui, cu convingerile lui. Eu nu cred că vizionarea unui film, de 
exemplu “Mizerabilii”, ar prejudicia starea sufletească a celui care îl vizionează. Acum 
este şi multă muzică şi film care stârneşte foarte puternic senzualitatea. Ei, la acela să nu 
te duci dacă şti că nu este bine. Să ocoleşti muzica care-i stârnitoare de rele. 


Studenţii: Cum poate împlini un om cel mai bine porunca Mântuitorului: “Jubeşte 
pe Dumnezeu din toată inimă ta, din tot cugetul tău?” 


Părintele Teofil: Aceasta este o chestiune pentru toată lumea nu numai pentru cei 
din mănăstire, toate ale omului sunt la nivelul omului. Porunca aceasta este o poruncă pe 
care nu ştiu cine o împlineşte de fapt în totalitate. O avem în vedere, dar nu pot să zic că 
am ajuns la măsura aceasta şi nu mai am nici o insuficienţă nici când e vorba de 
Dumnezeu, nici când e vorba de aproapele. E o poruncă pe care ne silim să o împlinim şi 
o împlinim numai pe măsura nepătimirii, pentru că Sfântul Maxim Mărturisitorul spune 
că: 


“Dragostea e născută de nepătimire ”. 


Dacă n-ai nepătimire nu poţi avea dragostea duhovnicească pe care o are în vedere 
Domnul lisus Hristos. Aşadar soluţia este să faci cât poţi face şi ce nu poţi tu face, face 
Dumnezeu cum se spune în legătură cu tânărul bogat când l-au întrebat ucenicii pe 
Domnul Hristos: “Doamne, dar atunci cine poate să se mântuiască?”. Şi Domnul 
Hristos a răspuns: “Ceea ce-i cu neputinţă la oameni, e cu putinţă la Dumnezeu ”. Nu pot 
face eu ca om ceea ce face Dumnezeu şi atunci Dumnezeu îmi ajută. 

Dragă, noi nu trebuie să stăm într-un fel de asupreală. Credinţa noastră-i 
despovărătoare; aceasta să o reţineţi neapărat: 


Credinţa noastră nu ne ţine închingaţi, nu ne ţine sub presiune, ci e despovărătoare. Şi 
dacă-i despovărătoare e eliberatoare. Aceasta înseamnă credinţă mântuitoare. 


Studenţii: Părinte, există oameni care muncesc foarte mult, de exemplu, bunicii 
noştri la ţară se duc toată ziua la muncă. Psihologia a inventat un termen care spune că 
sunt oameni dependenţi de muncă, ca şi cum munca ar fi o patimă în sine. Se poate vorbi 
de aşa ceva? 


Părintele Teofil: Dragă, munca este un dar de la Dumnezeu şi cine munceşte se 
mântuieşte. 


“Despre lene adevărul mi l-a spus a mea bunică: 

Omul este ca şi apa - dacă stă mereu se strică ”. 


Sunt oameni pentru care munca e o lege de viaţă; ce-ar face dacă nu ar munci? Nu 
se poate! Munca e un dar de la Dumnezeu, e o lege de viaţă, te angajează la ceva din 
lumea aceasta pentru trebuinţele vieţii şi e un dar de la Dumnezeu. Când l-am întâlnit 
prima dată pe părintele Arsenie avea nişte mâini bătătorite; a muncit la mănăstire, la zid, 
la piatră, la drum, la orice unde a fost nevoie a pus mâna şi a muncit şi de aceea i s-au 
bătătorit mâinile. Când l-am întâlnit a doua oară era pictor de icoane, nu mai avea mâini 
bătătorite. Şi eu zic că n-am mâini bătătorite, dar poate bătăturile mele sunt la minte. 


Studenţii: Părinte, ce părere aveţi despre părintele Nicolae Steinhardt? 


Părintele Teofil: De părintele Nicolae Steinhardt nu ştiu decât din cărțile lui, nu I- 
am cunoscut. A avut mare circulaţie ca scriitor. 


Studenţii: Părinte să încheiem aici! Mulţumim pentru cuvânt. 


Părintele Teofil: Încheiată gata! Eu vă doresc să aveţi folos! 

În şcoala Părintelui Arsenie Boca 


Joi, 15 iulie 1999 


uvântării din seara asta i-am dat ca titlu “În şcoala Părintelui Arsenie Boca ”. 

Nu o să fie o expunere deosebit de încărcată de argumentare, ci o să fie o 
expunere cronologică. Am să spun de când îl cunosc pe Părintele Arsenie Boca şi cine a 
fost părintele. Se împlinesc anul acesta 10 ani de când a trecut la cele veşnice - poate că e 
chiar un fel de aducere aminte. N-am străbătut încă tot materialul pe care îl am, ceea ce a 
scris părintele. Pe lângă “Cărarea Împărăției”, părintele mai are şi nişte predici pe care 
le am pe o bandă de magnetofon, dar nu m-am mai ocupat de mult de ele. Am mai multe 
casete tot aşa cu predici copiate de pe caietele părintelui şi cu acestea s-ar putea alcătui 
un material interesant. De ce interesant? Părintele însuşi a fost un om deosebit. Eu dacă ar 
trebui să răspund la întrebarea: “Câţi oameni am cunoscut eu lucrători în Biserică sau 
cine cred eu că e omul cel mai deosebit? ”, sigur, de fiecare dată, aş răspunde că Părintele 
Arsenie Boca. Acum oamenii deosebiți sunt mulți şi sunt multe deosebiri între oameni, 
dar părintele avea ceva ce îl făcea cu totul aparte, anume pe lângă cultura pe care o 
acumulase - şi aceasta este o chestiune foarte importantă - mai avea încă ceva. A venit 
odată la noi la mănăstire un cadru universitar din Sibiu, preda la Politehnică la Sibiu, nu 
îi rețin decât numele de familie, anume Bologa. Ştiam de el că făcuse şcoală la Iaşi şi noi 
acolo la mănăstire aveam o icoană expusă, o icoană pictată de părintele Arsenie cu 
Adormirea Maicii Domnului. Cei care aţi fost la noi la mănăstire aţi văzut-o, este în 
muzeu o icoană în care părintele a prezentat evenimentul ca şi cum s-ar fi întâmplat la 
Sâmbăta, în sensul că îngerul duce sufletul Maicii Domnului prin fereastra muntelui spre 
cer. Munţii i-a făcut cum se văd munţii de la mănăstire. De altfel părintele, fiind un om 
deosebit, în toate ale lui era deosebit. Pictura de la Drăgănescu, care îl prezintă pe 
părintele ca pictor, se impune conştiinţei celor care privesc. Eu pe cei de la Bucureşti în 
mod special îi îndemn, că sunt aproape, să meargă la Drăgănescu să vadă biserica pictată 
de părintele să citească textele care-s scrise pe pereţii bisericii în legătură cu picturile pe 
care le-a realizat părintele. Dar să revenim la acel cadru universitar. I-am atras atenţia 
asupra epitafului cu Adormirea Maicii Domnului făcut de Părintele Arsenie şi am spus că 
după părerea mea Părintele Arsenie este un geniu. Şi atunci el a zis: 


ce A = = _ SA - » 
Aceasta înseamnă că are o cultură perfectă şi încă ceva”. 


Eu i-am răspuns: 


“Nu ştiu dacă are o cultură perfectă, dar sunt sigur că are încă ceva, de acel încă ceva 
suntem siguri”. 


piine fără să caute, s-a impus atât conştiinţei credincioşilor, cât şi 
intelectualilor şi oamenilor de la ţară, oamenilor simpli. Oamenii simpli 
spuneau despre părintele că e un om cu dar, un om cu dar de la Dumnezeu. Orice preot 
are dar şi, în părţile Făgăraşului se şi spune o urare preotului, de felul: “Părinte, 
Dumnezeu să-ţi ție darul! ”. Părintele avea un dar peste dar. Intelectualii l-au apreciat pe 
părintele ca intelectual, ca pe un om cu cunoştinţe, nu numai teologice, ci şi cu cunoştinţe 
laice. Intelectualii l-au ascultat; părintele a ţinut mai multe cuvântări anume pentru 

intelectuali. În 1947, în special, s-au adunat mai mulţi studenţi la Sâmbăta şi părintele le- 
a prezentat anumite lucruri şi se mirau intelectuali de cunoştinţele părintelui şi de puterea 
lui de sinteză şi de intuiţia lui şi de capacitatea lui de pătrundere şi de toate câte şi-au dat 
seama că le are părintele. Eu am auzit de Părintele Arsenie în 1942 şi i-am scris o 
scrisoare la care mi-a răspuns un vieţuitor de mănăstire de atunci care a ajuns doctor la 
Cluj şi care de fapt nu a mai rămas în viața mănăstirească, dar atunci era diacon la 
Sâmbăta şi mi-a scris ca din partea părintelui Arsenie îndemnându-mă la rugăciunea cu 
care se mântuiesc călugării. La scurtă vreme am ajuns eu la Sâmbăta şi atunci am vorbit 
cu părintele. I-am spus că vreau să mă fac călugăr. Bineînţeles că nu era cazul să mă fac 
atunci - aveam doar 13 ani şi jumătate. Părintele s-a ocupat totuşi de mine ca de un om 
mare. Mi-a spus la prima întâlnire că: 


“Nu toți cei de la mănăstire se mântuiesc şi nu toţi cei din lume se prăpădesc ”. 


Chiar dacă mi-ar fi rămas numai cuvântul acesta de la părintele era un cuvânt 
deosebit, un cuvânt pe care nu l-a mai spus altcineva şi nu l-am mai auzit altă dată spus 
de altcineva, doar că eu l-am mai spus. Avea puterea aceasta de a sintetiza anumite 
lucruri. Le-a vorbit unor copii cu care a făcut un fel de cateheză despre conştiinţă şi 
spunea despre cuget sau conştiinţă că este “g/asul lui Dumnezeu care vorbeşte în om şi 
arată ce e bine şi ce e rău”. Avea posibilitatea aceasta de a formula nişte lucruri care să 
se menţină prin formularea lor. Eu l-am auzit prima dată pe părintele slujind şi apoi 
predicând în ziua de 30 august 1942; a vorbit atunci despre haina de nuntă. Predica am 
reţinut-o exact şi mai ales aprecierile pe care le-a făcut în legătură cu propria lui haină de 
nuntă. Şi spunea că s-a poticnit de multe ori de cuvintele acelea din Evanghelie care s-au 
citit în duminica respectivă la Sfânta Liturghie unde se spune că la nuntă era şi unul care 
nu avea haină de nuntă, sfida cumva ospăţul respectiv, şi stăpânul a poruncit să-l ia şi să-l 
lege şi să-l arunce în întunericul cel mai din afară. Cuvintele acestea sunt spuse în Sfânta 
Evanghelie de la Matei în legătură cu nunta fiului de împărat. Şi părintele a spus atunci că 
şi-a văzut haina, a văzut că nu era haină de nuntă şi-a văzut haina ca şi cum ar fi fost, 
zicea el, o spălătoare, adică o haină murdară de tot, şi având această intuiţie a situaţiei s-a 
gândit cum să-şi curețe haina de nuntă, cum să-şi facă din haină murdară haină curată. A 
fi fost dispus să facă orice ca să ajungă să-şi vadă haina curată, să nu mai fie ca un 
spălător, şi a fost şi la Sfântul Munte 3 luni. Ştiu că a fost acolo şi l-a avut duhovnic pe 
Părintele Antipa, pe care l-a avut şi părintele Serafim. Să ştiţi că oamenii sunt foarte 
diferiţii după structura lor, adică nimeni nu poate fi Părintele Arsenie, nimeni nu poate fi 
părintele Serafim şi nimeni nu poate fi Părintele Teofil, nu poate fi decât acela care este. 
Nu există posibilitatea să copiezi pe cineva. Dacă îţi dă Dumnezeu har să fi ce eşti, eşti 
ceea ce eşti şi atâta tot. 


ănăstirea de la Sâmbăta a început cu 3 oameni mari, toţi mari, dar de mărimi 

diferite, şi de mărimi în alte domenii: Părintele Mladin, care a ajuns 
Mitropolitul Ardealului şi care a fost un om de studiu; Părintele Serafim care a fost un 
om de contemplare, de linişte, de bucurie; şi Părintele Arsenie care a fost un om de 
acţiune. Zic că dacă i-am compara cu Sfinții Trei Ierarhi am putea zice de Părintele 
Arsenie că semăna cu Sfântul Vasile cel Mare, Părintele Mladin cu Sfântul Grigore şi 
Părintele Serafim cu Sfântul loan Gură de Aur. Să ştiţi că Părintele Mladin se putea 
asemăna cu Sfântul Grigorie şi pentru că era poet. Nu ştiu dacă ştiţi lucrul acesta, dar el a 
şi publicat poezie, nu poezii în cărţi, ci poezii în periodice şi are nişte poezii foarte 
frumoase şi profunde. Părintele Arsenie spunea că a făcut tot ce a ştiut el, tot ce a gândit 
şi a ajuns după o vreme, nu a spus când, şi şi-a văzut haina murdară, dar a ajuns să-şi 
vadă şi haina curată, anume, fiind la Sâmbăta (la Sâmbăta s-a aşezat în 1939), spunea, în 

1942, că a avut o vedenie. Se făcea că este biserica mănăstirii şi că un copil stă în faţa lui. 
Părintele era cu faţa spre altar şi copilul era în faţa lui între naos şi pronaos, acolo unde-i 
mai strâmtă biserica, dar nu se sprijinea de pereţi. Acesta i-a arătat părintelui să se 
privească pe el şi s-a văzut că era îmbrăcat cu o haină curată pe care era o pată lungă, cam 
de jumătate de metru, şi aceasta reprezenta un păcat pe care el nu l-a spus, care a fost, şi 
copilul i-a spus că mai are unul. Şi atunci părintele s-a întrebat care ar putea să fie 
celălalt, şi şi-a dat seama că a întâmpinat vedenia cu “Doamne ”, ori cuvântul “Doamne ” 
se adresează numai lui Dumnezeu: “Doamne Dumnezeul nostru mare şi minunat este 
numele Tău în tot pământul ”. Când s-a gândit la aceasta copilul a râs, a zâmbit şi atunci 
părintele a avut în consideraţie că cel de-al doilea păcat este acela că a întâmpinat vedenia 
cu “Doamne”. Asta a spus în predica aceea, şi a mai spus că preotul este responsabil 
pentru credincioşi şi a citit din cartea prorocului lezechiel cuvinte în legătură cu străjerul 
pus să-i avertizeze pe oameni că vine duşmanul şi că dacă îi avertizează el se mântuieşte 
că şi-a împlinit datoria, iar oamenii pot să piară dacă nu-l ascultă, însă dacă nu îi 
avertizează atunci sângele lor se va cere din palma celui care nu i-a avertizat. Al treilea 
lucru pe care l-a accentuat atunci a fost faptul că pentru a ne împărtăşi cu dumnezeieştile 
taine trebuie să avem o vrednicie, bineînţeles că vrednicia ne-o dă Dumnezeu, dar trebuie 
să fim şi noi preocupaţi de vrednicie, în sensul că Sfântul Apostol Pavel spune: 

“Să se cerceteze omul pe sine şi numai aşa să mănânce din această pâine şi să bea din 

acest pahar, căci cine mănâncă şi bea fără vrednicie, mănâncă şi bea sieşi osândă. De 

aceea între voi sunt mulţi slabi şi bolnavi şi bună parte mor”. 


Aşa era traducerea Scripturii din care a citit părintele atunci. Am reținut lucrurile 
acestea, am străbătut prin viaţă cu ele, şi iată, după 50 de ani şi mai mult, rețin lucrurile 
acestea pentru că a fost întâlnirea cu un om despre care ştiam că e mare. A doua zi 
părintele a vorbit cu mine personal, şi mi-a spus să fac rugăciunea de toată vremea; nu 
mi-a făcut o teorie, ci doar mi-a spus să fac rugăciunea cu care se mântuiesc călugării, ca 
şi când ar fi zis: 

“Vrei să te faci călugăr? Fă ceva din ce fac călugării! Călugării se roagă cu rugăciunea 

aceasta. Spune şi tu rugăciunea aceasta. ” 

m înţeles că părintele i-a îndrumat şi pe alţii, şi la spovedit şi în predici, pentru 
rugăciunea de toată vremea. În ce mă priveşte, mie mi-a apus părintele să fac 
rugăciunea lipită de respiraţie, cu gândul, nu cu cuvântul vorbit, să zic: 


“Doamne ” între respiraţii,; 

să zic: 

“Iisuse Hristoase, Fiul lui Dumnezeu ” inspirând; 

ŞI să zic: 

“miluieşte-mă pe mine păcătosul” EXpirând. 

Ceea ce m-a surprins pe mine atunci a fost că între întrebările pe care mi le-a pus a 
fost şi întrebarea dacă mi-a venit în gând să ucid vreodată un om. Eram prea mic să-mi 
vină în gând să ucid un om, dar întrebarea m-a surprins; m-a surprins pentru că eram prea 
mic să mi se pună o astfel de întrebare, dar şi pentru că mi s-a pus întrebarea, în general. 


Părintele, cu aceasta a vrut să treacă dincolo de mine şi să-mi cunoască din înaintaşi, să-i 
cunoască pe cei care au contribuit prin existenţa lor la existenţa mea. 


( | u părintele nu m-am mai întâlnit din 1942 până în 1965 când v-am spus mi-a 
atras atenţia că: 


“Teologie pot face şi păgânii. Şi necredincioşii pot să aibă cunoştinţa de Dumnezeu ”. 

Noi nu trebuie să avem o cunoştiinţă informativă, ci o cunoştiință intuitivă, adică 
conştiinţa întâlnirii cu Dumnezeu. La argumentare a adus întâia Catavasie din Catavasiile 
Inălţării Domnului: 

“Cu dumnezeiescul nor acoperit fiind gângavul, a spus Legea cea scrisă de Dumnezeu, că 


scuturând tina de pe ochiul minţii, vede pe Cel ce este şi se învaţă cunoştinţa Duhului, 
cinstind cu dumnezeieşti cântări”. 


Am luat aminte şi la aceasta şi tot atunci, cuvântul cel mai important din câte 
cuvinte am auzit de la părintele sau am citit din ce a scris părintele, a fost un îndemn pe 
care i l-a dat însoţitorului meu, pe atunci student la Teologie la Sibiu (trecea în anul III de 
Facultate, an după care s-a şi hirotonit pentru că avea Seminarul), căruia i-a spus: 


“Uite, ai să te faci preot. Bagă de seamă să ai înţelegere faţă de neputinţa omenească”. 

Acesta-i cuvântul cel mai important pentru că într-adevăr de multe ori ne întâlnim 
cu neputința omenească - şi din noi şi din alţii - şi trebuie să avem înţelegere şi să avem 
pogorâre faţă de om, faţă de neputinţa omenească. Aşa că cu acestea am străbătut prin 
viaţă. Am mai găsit nişte ziceri de-ale părintelui, spre exemplu că: 

“În mintea strâmbă şi lucrul drept se strâmbă”. 


Avea dreptate. Dacă vrei să îndrepţi pe cineva trebuie să-i îndrepţi mintea; degeaba 
vrei să-i bagi în el lucruri drepte, pentru că mintea e strâmbă. 


Sau că: 


E] 


“Cea mai lungă cale este calea care duce de la urechi la inimă ”, 


adică de la informaţie la convingere şi aceasta se potriveşte mai ales în chestiuni 
religioase. Oameni de informaţie teologică sunt toţi aceia care studiază teologie, dar 
oameni de convingere sunt mai puţini pentru că e cale lungă de la informaţie la 
convingere. 


Unui tânăr care a trecut pe la părintele şi era cu capul descoperit, şi era iarnă, i-a 
spus părintele: 

“Să-ţi păzeşti capul de frig şi de prostie! ”; 

şi altui tânăr, care făcea curte unei fete, i-a spus: 


E] 


“Cine face curte nu face carte. 


A poi părintele în “Cărarea Împărăției” a scris că: 

“Iubirea lui Dumnezeu faţă de cel mai mare păcătos e mai mare decăt iubirea celui mai mare 
Sfânt faţă de Dumnezeu ”. 

Acesta e un cuvânt foarte încurajator. Tot acolo are cuvântul că: 


“Dumnezeu n-are pe nimeni de pierdut”, 


tot acolo are stăruința de a ne considera fii ai lui Dumnezeu şi fraţi între noi. 
Aproape că fiecare frază din “Cărarea Împărăției” este de reţinut. Este foarte densă 
cartea; acolo spune el cum trebuie să ne împotrivim diavolului în numele lui lisus şi al 
Maicii Domnului cu semnul Sfintei Cruci, cu smerenie şi cu rugăciune. Şi tot în 
“Cărarea Împărăției” se spune că: 


“Fiecare din noi purtăm un necredincios în spate: trupul; că firea trupului e mută, surdă şi 


E] 


oarbă”. 


Sunt nişte lucruri de adâncime extraordinară, numai că omul citeşte cartea să o vadă 

citită şi după aceea o pune deoparte că a zis că a citit-o, dar să ştiţi că aceasta este o carte 
care trebuie citită cu stăruinţă şi cu buchiseală; spre exemplu cei care a-ţi citi cartea: Ştiţi 
capitolele cărții? Sunt 7 capitole, adică 7 scrieri adunate în “Cărare” cu începutul 
“Cărarea împărăției”, însă carte este şi “Războiul nevăzut” şi “Cele 7 surle” şi 
“Iconomii tainelor” şi “Spirit şi ereditate”, şi “Împărăţia iubirii”. Acestea sunt 7 scrieri 
fiecare cu capitolele respective. Scrierile nu sunt lungi şi ceea ce zic eu că nu este foarte 
bine e faptul că, asta este o carte de început. Părintele a scris cartea aceasta în 1949. De 
fapt nu a avut de gând să scrie o carte, ci a scris nişte note; sunt nişte note cu multe texte 
din Filocalie pentru că părintele a scris după dictatul Părintelui Stăniloaie când acesta a 
lucrat la traducerea Filocaliei, adică părintele Stăniloaie traducea şi părintele Arsenie 
scria după dictatul părintelui, (aşa s-au realizat primele volume din Filocalie până la 
volumul V sigur, pentru că noi la Sâmbăta avem un volum de Filocalie, un manuscris 
pentru volumul V), şi asta se realiza chiar în timpul războiului şi printre rânduri a scris 
părintele “mitraliază pe stradă ”. Deci ei traduceau şi pe stradă, în timpul războiului, în 
1944 când au venit ruşii peste noi, mitraliau pe stradă nemţii. Sunt nişte lucruri care cine 
nu a trecut prin ele şi cine nu a ajuns la ele nu le ştie. Atunci părintele era foarte hotărât în 
privinţa oamenilor; nu admitea să nu fie ascultat. S-a dus la Sibiu să le ţină cuvântări 
studenţilor la Teologie - bineînţeles Părintele Stăniloaie l-a rugat -, şi părintele le-a spus 
să nu mai fumeze şi după aceea are o notă, tot aşa într-un manuscris, că: 
“Eu cu studenţii de la Teologie m-am înţeles să nu mai fumeze şi pentru că nu m-au ascultat 
nu mă duc să le mai vorbesc pentru că nu vreau să le vorbesc la pereți”. 


Mă gândeam şi eu câteodată la un fel de afront ca să nu mai vorbesc cu oamenii care 
nu mă ascultă numai că oamenii sunt amestecați: sunt unii care mă ascultă şi sunt unii 
care nu mă ascultă şi atunci ca să nu îi păgubesc pe cei care mă ascultă, nu mă orientez 
după cei care nu mă ascultă, aşa că până la urmă am ajuns la o concluzie că totuşi e mai 
bine să vorbesc, pentru că eu nu sunt Părintele Arsenie ca să am atitudinea aceasta. 

Părintele a îndrumat la început foarte mulți oameni spre călugărie, multe din 
călugărițele care au trăit la Mănăstirea Bistriţa, Mănăstirea Horezu, au fost îndrumate de 
Părintele Arsenie să meargă la mănăstire, dar spre sfârşitul vieţii, în partea a doua a vieţii 
nu i-a mai îndrumat. 

Aveţi întrebări? 


Studenţii: Care ar fi întrebarea la care aţi răspunde cu cea mai mare plăcere? 


Părintele Teofil: Nu ştiu, pentru că nu m-am gândit niciodată. Eu nu pun niciodată 
la superlativ nişte lucruri. La toate răspund cu plăcere dacă sunt întrebări cum trebuie şi 
dacă au rost. 


Studenţii: Trebuie să aveţi cel puţin un subiect preferat. 


Părintele Teofil: Dragă, subiectele preferate pentru mine sunt cele ale bucuriei, 
faptul că Dumnezeu este milostiv, apoi pozitivismul vieţii creştine - lucruri de felul 
acesta. 


Studenţii: Care a fost cel mai fericit moment din viaţa dumneavoastră? 


Părintele Teofil: Nu ştiu, pentru că au fost multe şi nu ştiu care a fost cel mai fericit. 
Au fost momente fericite şi când am făcut la şcoală şi când am fost în liceu. Sunt atâtea şi 
atâtea lucruri care mi-au plăcut şi care aş fi dorit să se prelungească în viaţa mea. Nu pot 
însă să zic că: “Acesta a fost cel mai fericit moment, că dacă nu era acesta nu ştiu ce 


» 


era . 

Studenţii: Şi cel mai trist? 


Părintele Teofil: Nu ştiu nici care a fost cel mai trist. Dragă, să ştiţi că acestea sunt 
lucruri la care niciodată nu m-am gândit. Am avut şi tristeţi destule. Gândiţi-vă că într-o 
situaţie din aceasta specială ai nişte piedici pe care nu că ceilalţi nu le au, dar nu le pot 
înţelege. Eu am făcut şcoală la liceul de văzători, cu oameni care puteau să citească 
singuri şi eu aveam nevoie de intermediari şi erau atâtea şi atâtea situaţii în care nu 
puteam să mă descurce şi bineînţeles că apărea şi întristare. Am avut şi piedici şi 
confruntări destule, nu pot să zic că n-am avut, dar au trecut, iar după ce au trecut nu te 
mai gândeşti la ele. 


Studenţii: Părinte, sunteţi foarte blând, când aţi început să fiţi aşa blând? 


Părintele Teofil: Nu ştiu! Cred că aşa m-a lăsat Dumnezeu pe pământ. Eram odată 
la Teologie, la Sibiu, într-un cerc de studenţi şi a venit un părinte profesor, părintele 
Dumitru Călugăr. Eu ziceam că: 


“Este călugăr născut, nu făcut”. 

Era un om foarte glumeţ; de la el e aceasta cu ţiganul care s-a dus la judecată şi 
acolo judecătorul l-a întrebat: 

“Ai furat?” 

Ţiganul a zis: 

“N-am furat!” 

Şi judecătorul zice: 

“Ia uite aici cinci martori care te-au văzut că ai furat”. 


“Păi îți aduc eu trei sute care zic că n-am furat” - ZICE. 


E ra foarte glumeţ şi stând acolo de vorbă intră între noi a venit vorba despre un 
episcop vicar de la Sibiu, Prea Sfinţitul Teodor, un om tare calm, tare 
cumsecade, cald la suflet, binevoitor. Când m-am dus eu la Teologie, să primesc 
aprobarea să fac teologie, m-am dus cu părintele Nicolae Mladin - viitorul mitropolit. Pe 
atunci el era profesor. După ce am aranjat că o să fiu student, am ieşit în curtea şcolii şi 
ne-am întâlnit cu Prea Sfinţitul, şi părintele Mladin m-a prezentat: 


“Uite un candidat la teologie”. 


Părintele Mladin a spus că sunt fără vedere, iar Prea Sfinţitul a zis că: 


“Nu este nimic! I-a dat Dumnezeu alte daruri!” 


Eu l-am ţinut minte de-atunci, cu întâmpinarea aceasta, pentru că nu toţi ziceau aşa, 
sau nu toţi vedeau lucrurile în perspectiva aceasta. Nu ştiu cum a venit vorba atunci, fiind 
Părintele Călugăr de faţă, că 


“Prea Sfinţitul prin ce osteneli a ajuns să aibă aşezarea sufletească? ”, 
cum aţi întrebat voi de mine, şi Părintele Călugăr zice că: 


“Este osteneala lui Dumnezeu; că aşa l-a lăsat Dumnezeu ”. 


| ) u nu sunt totdeauna foarte blând, îmi mai sare câteodată şi mie ţandăra şi mai 
ales când nu mă ascultă oamenii. Eu spun: 


“Nu mai spovedesc! ”; 
ŞI ei spun: 


“Vai părinte! Păi ne lăsaţi? ” 

Şi eu strig odată la ei: 

“Păi, vă las!”, 

şi atunci aceia n-au să zică că sunt blând. 

Studenţii: Părinte, lumea vă ştie aşa blând şi ne întreabă pe noi care vă avem 
duhovnic de ce nu suntem şi noi aşa blânzi? 


Părintele Teofil: Fiecare e aşa cum e cum a venit în lumea asta. Maica Teodora, 
care a venit la noi la mănăstire, spunea că Părintele Arsenie i-a zis că aşa cum am venit 
pe lume aşa suntem. Se vede că eu am fost adus pe lume la vreo veselie, că eu sunt vesel. 

Podoabe de gând 
Vineri, 16 iulie 1999 


LD) upă ce ne-am unit odată nu mai putem fi ca cei care nu s-au cunoscut, ca cei 
care n-au fost împreună. Plecăm şi rămânem şi rămânem şi plecăm; ne vom 
purta în suflet unii pe alţii. Poate au rămas nişte gânduri care ar putea să vă fie de folos în 
cealaltă vreme a vieţii voastre şi la acestea vreau să mai adaug câte ceva astăzi. Eu nu am 
venit aici cu un program foarte precis. Şi mi-am zis că o să-mi fac eu programul aici şi mi 
l-am făcut şi cred că a fost bine făcut. Am primit şi sugestiile altora; de exemplu, aseară 
stăteam în cumpănă despre ce să vorbesc: “Despre Biserica creştină” sau “În şcoala 
Părintelui Arsenie”, s-a preferat “În şcoala Părintelui Arsenie ”. Dimineaţa aceasta m-am 
gândit să vorbesc despre “Nădejde şi Bucurie”, dar în acelaşi timp m-am gândit să 
vorbesc despre “Podoabe de gând” şi am rămas la aceasta. Purtăm fiecare bucurii în 
suflet şi bune şi rele; căutăm să ne umplem sufletul cu cele bune şi după aceea dacă le 
putem să le oferim şi altora. Eram la Timişoara acum mai mulţi ani, acum vreo 5-6 ani, şi 
era programată o seară de poezie “Medalion Zorica Lacu” şi poate că unii au stat la 
îndoială în legătură cu această seară de poezie, dar după ce a trecut, a zis Părintele Iustin: 
“Aţi lăsat vinul cel bun până la urmă ”. Şi acum aş vrea să vă las nişte gânduri bune tot 
pentru gânduri bune în legătură cu unele lucruri pe care le port în minte şi pe care vi le 
ofer măcar pentru clipa de faţă. Cel mai mult şi mai mult, din câte gânduri port în minte, 
apreciez ca extraordinar, ca ceva ce reprezintă cel mai bine Ortodoxia, “Cuvântul 
Sfântului loan Gură de Aur de Paşti”, şi îmi pare rău că se citeşte o singură dată pe an; ar 
fi bine să se citească în fiecare duminică, că fiecare duminică într-un fel este Paşti, pentru 
că în fiecare duminică e învierea Domnului nostru Iisus Hristos. Dar, în fine, aceasta este 
rânduiala Bisericii; noi ne ţinem de ea, însă putem să purtăm în suflet acest cuvânt de la 
Paşti şi să-l avem în conştiinţa noastră, să-l spunem pentru noi sau pentru alţii, că e 
extraordinar: 


“De este cineva binecredincios şi iubitor de Dumnezeu, să se îndulcească de acest praznic 
bun şi luminat. De este cineva slugă înţeleaptă, să intre, bucurându-se, întru bucuria 
Domnului său. De s-a ostenit cineva postind, să-şi ia astăzi plata cea dreaptă. De a lucrat 
cineva din ceasul cel dintâi, să-şi ia acum dinarul. Dacă a venit cineva după ceasul al 
treilea, mulțumind să prăznuiască. De a ajuns cineva după ceasul al şaselea, nimic să nu se 
îndoiască, că de nimic nu se va păgubi. De a ajuns cineva în ceasul al nouălea, să intre, 
nimic îndoindu-se. De a ajuns cineva numai în ceasul al unsprezecelea, să nu se teamă că 
s-a zăbovit, că milostiv fiind Stăpânul, primeşte pe cel de pe urmă ca şi pe cel dintâi. 
Odihneşte pe cel din al unsprezecelea ceas ca şi pe cel ce lucrat din ceasul cel dintâi; şi pe 
cel de pe urmă miluieşte, şi pe cel dintâi mângâie; şi acestuia plăteşte şi aceluia dăruieşte; 
şi faptele le primeşte; şi gândul îl ţine în seamă, şi lucrul îl preţuieşte, şi voinţa o laudă. 


Pentru aceasta, intraţi toţi întru bucuria Domnului nostru, şi cei dintâi şi cei de al doilea, 
luaţi plata. Bogaţii şi săracii împreună dănţuiţi. Cei ce v-aţi înfrânat şi cei leneşi, cinstiţi 
Ziua. Cei ce aţi postit şi cei ce n-aţi postit, veseliţi-vă astăzi. Masa este plină, desfătaţi-vă 
toți. Viţelul este mult, nimenea să nu iasă flămând. Toţi vă îndulciţi de ospăţul credinţei; 
toți luaţi bogăţia bunătăţii. Nimenea să nu plângă pentru sărăcie, că s-a arătat Împărăţia 
cea deobşte. Nimenea să nu se tânguiască pentru păcate, că iertarea din mormânt a răsărit. 
Nimenea să nu se teamă de moarte, că ne-a izbăvit pe noi moartea Mântuitorului; a Stins-o 

pe ea Cel ce a fost ţinut de ea. Prădat-a iadul Cel ce S-a pogorât la iad; amărâtu-l-a pe el, 
pentru că a gustat trupul Lui. Și aceasta mai înainte apucând Isaia, a strigat: Iadul, zice, S- 
a amărât, întâmpinându-Te pe Tine jos: s-a amărât că s-a stricat. S-a amărât, că s-a 
batjocorit; s-a amărât, că s-a omorât; s-a amărât, că s-a legat. A luat trup şi de Dumnezeu 
s-a lovit, A luat pământ şi S-a întâmpinat cu cerul. A luat ce a văzut şi a căzut întru ce n-a 
văzul, Unde-ţi este, moarte, boldul? Unde-ţi este, iadule, biruinţa? Înviat-a Hristos şi tu te- 
ai surpat. Înviat-a Hristos şi au căzut dracii. Înviat-a Hristos şi se bucură îngerii. Înviat-a 
Hristos şi viaţa vieţuieşte. Înviat-a Hristos şi nici un mort nu este în mormânt; că Hristos 
înviind din morţi, începătură celor adormiţi S-a făcut. Aceluia se cuvine toată slava şi 
stăpânia, în vecii vecilor. Amin.” 


Poate fi ceva mai frumos? Din câte am citit eu, din câte gânduri au venit în mintea 
mea, nu am găsit nimic mai frumos, nimic mai dătător de nădejde decât această sinteză a 
ortodoxiei care bineînţeles cuprinde şi Evanghelia şi toate ca un fel de rezumat, de aceea 
recomand acest cuvânt ca îndreptar de viaţă, ca cuvânt de bucurie şi de veselie pentru toţi 
credincioşii, ca podoabă de gând. Bineînţeles nu există o singură podoabă de gând, sunt 
atâtea şi atâtea podoabe de gând în biserica noastră. Îmi pare rău că nu sunt aici şi 
studenţi de la literatură ca să poată aprecia şi din punct de vedere literar anumite lucruri. 
Mă gândesc în mod special la Icosul de la Paşti, în care se arată măiestria celui ce a 
reuşit să-l alcătuiască şi să ne dea o astfel de podoabă de gând. 

“Pe Soarele cel mai înainte de soare, Care a apus oarecând în mormânt, întâmpinatu-L- 

au către dimineaţă, căutându-L ca pe o zi, mironosiţele femei şi, una către alta, strigau: 

O, prietenelor, veniţi să ungem cu miresme Trupul cel de viaţă purtător şi îngropat, 

Trupul care a înviat pe Adam cel căzut, Care zace în mormânt. Să mergem, să ne sârguim 

ca şi magii şi să ne închinăm, şi Să aducem miruri în loc de daruri, Celui ce nu în scutece, 

ci în giulgiu a fost înfăşurat, şi să plângem, şi să strigăm: O, Stăpâne, scoală-Te, Cel ce 

dai celor căzuţi ridicare.” 

minunat, e minunat pentru figurile de stil, e minunat pentru concepţia ca atare. 
Sunt nişte legături pe care bineînţeles femeile mironosiţe nu le-au spus, dar 

sunt nişte lucruri într-adevăr îmbucurătoare. “Soarele cel mai înainte de soare”, adică 
Domnul nostru lisus Hristos, prin Care s-a făcut soarele. Pe EI care este Soare mai înainte 
de soare, care a fost mai înainte de a fi Soarele creat, care acum a apus în mormânt, prin 
moartea pe cruce, prin înmormântarea pe care I-a făcut-o Iosif şi Nicodim. La Acesta au 
mers, mai înainte de ziuă, până nu s-a făcut ziuă, căutându-L ca pe o zi, căutându-L ca şi 
când ai căuta o zi după o noapte lungă. 

Mers-au mai înainte de ziuă mironosiţele, “căutându-L ca pe o zi, şi una alteia strigau: O, 


prietenelor, veniţi să ungem cu miresme Trupul cel de viaţă purtător şi îngropat, Trupul 
care a înviat pe Adam cel căzut, Care acum zace în mormânt”. 


Presupuneau că au să-L găsească în mormânt: 

“Trebuie să ne sârguim ca şi magii” - fac o legătură între magii, care au adus 
daruri, şi ele care dădeau miresme; 

“şi să ne închinăm şi Să aducem miruri în loc de daruri, Celui ce nu în scutece, ci în giulgiu 
a fost înfăşurat”. 


lată legătura: 

scutece - giulgiu; 

mir - daruri; 

închinarea magilor la naştere - închinarea mironosiţelor la înviere; 

daruri la naşterea Mântuitorului - miruri în loc de daruri “Celui ce nu în scutece, ci în 
giulgiu a fost înfăşurat'; 


“să plângem şi să strigăm: O, Stăpâne, scoală-Te! Cel ce dai celor căzuţi ridicare”. 

Nu ştiu dacă poate fi ceva mai frumos în legătură cu Învierea Domnului nostru lisus 
Hristos, cu mironosiţele, cu mirurile, cu darurile, cu Soarele cel mai înainte de soare, cu 
ziua pe care o căutau mironosiţele mai înainte de zi. 

Sunt nişte lucruri la care noi singuri nu ne-am fi putut gândi şi nu le mai are nimeni. 
Acestea sunt comorile ortodoxiei; acestea sunt lucrurile cele mai deosebite pe care le are 
Biserica noastră. Apoi, bineînţeles că la Paşti sunt atâtea şi atâtea ziceri dătătoare de 
nădejde, de exemplu: 


“Cerurile după cuviinţă să se veselească şi pământul să se bucure. Şi să prăznuiască 
toată lumea cea văzută şi cea nevăzută; că Hristos a înviat, Bucuria cea veşnică. * 


“Să aducem şi noi în loc de daruri miruri ”. Care sunt mirurile noastre? Ni se spune 
la Paşti: 
“Să mânecăm cu mânecare adâncă şi în loc de mir cântare de bucurie Stăpânului ”. 


Mirul nostru este cântarea noastră de bucurie sau, mirul nostru este pocăinţa cum se 
spune într-o altă alcătuire de slujbă. În legătură cu femeia păcătoasă, cea care a uns cu 
mir picioarele Mântuitorului, le-a şters cu părul capului ei, le-a udat cu lacrimi şi le-a 
sărutat, se spune următoarele: 

“Lacrimi dă-mi mie Dumnezeule, ca oarecând femeii celei păcătoase şi mă învredniceşte 

să ud preacuratele Tale picioare, care din calea rătăcirii pe mine m-au izbăvit şi mir de 

bună mireasmă să aduc ie, viaţă curată (acesta-i mirul nostru), întru pocăință mie 

agonisită ca să aud şi eu glasul Tău cel dorit: Credinţa ta te-a mântuit, mergi în pace!” 

ot în legătură cu Învierea Domnului nostru lisus Hristos este o alcătuire în 
Duminica glasului al cincilea, la Utrenie, care zice aşa: 

“Doamne, după învierea Ta cea de a treia zi şi după închinarea apostolilor, Petru a 

strigat către Tine: Femeile au luat îndrăzneală, iar eu m-am temut; tâlharul, Dumnezeu 

te-a cuvântat, iar eu m-am lepădat de Tine. Oare mă vei mai chema pe mine încă ucenic, 

sau iarăşi mă vei arăta vânător al adâncului? Ci mă primeşte pe mine Mântuitorule, cel 

ce mă pocăiesc şi mă mântuieşte”. 

Bineînţeles că nu s-a întâmplat aşa. Sfântul Apostol Petru s-a pocăit, dar pocăinţa nu 
face literatură. Pocăinţa e cu simplitate. Alcătuitorul acestui text liturgic a avut darul de a 
face o legătura între Petru şi femeile mironosiţe: “femeile au luat îndrăzneală, iar eu m- 
am temut, tâlharul Dumnezeu Te-a cuvântat” - tâlharul de pe cruce care a zis: 
“Pomeneşte-mă pe mine întru împărăția Ta”. Sunt nişte alcătuiri care ne fac mare 
bucurie dacă luăm aminte la ele şi dacă le auzim cum trebuie. Acestea sunt nişte prilejuri 
de meditaţie, dacă le spun cum trebuie cei care le spun sau le cântă cum trebuie. Deci: 
“femeile au stat lângă cruce şi eu am fugit, tâlharul cel răstignit cu Tine, te-a mărturisit 
ca Dumnezeu, iar eu m-am lepădat de Tine ”. Sunt lucruri cu totul deosebite, prin contrast 
pot fi înţelese mai bine. 

Încă ceva, la duminica Tomii este o alcătuire de slujbă, numită Icos, care spune aşa: 

“Cine a păzit mâna ucenicului nearsă, atunci când s-a apropiat de coasta cea de foc a 

Domnului? Cine i-a dat ei putere, de a putut pipăi osul cel de văpaie? Cu adevărat ceea ce 

s-a pipăit. Că dacă aceasta n-ar fi dat putere dreptei celei de lut, cum ar fi putut pipăi 

semnele Patimilor care au zguduit şi cele de sus şi cele de jos? Acest dar lui Toma i s-a 

dat de a o pipăi pe ea şi a striga lui Hristos: Domnul meu eşti şi Dumnezeul meu”. 


a istorisirea Evangheliei de la Sfântul Ioan, cu referire la întâlnirea Domnului 
lisus Hristos cu Toma care dorea să pipăie coasta Domnului lisus Hristos, e 
adevărat că nu se spune în Sfânta Evanghelie că acesta a pipăit sau nu coasta Domnului 
nostru lisus Hristos, dar Biserica ne spune clar că Toma a pipăit coasta Domnului: “Cine 
a păzit mâna ucenicului nearsă, atunci când s-a apropiat de coasta cea de foc a 

Domnului?” Deci, Domnul lisus Hristos care este Dumnezeu adevărat este şi foc 
mistuitor; coasta Lui este coastă de foc, pentru că este coastă dumnezeiască. 


“Cine a dat putere dreptei celei de lut de a putut pipăi osul cel de văpaie? Cu adevărat ceea 
ce s-a pipăit” - adică coasta; coasta Domnului i-a dat putere! 


“Cum de foc eşti ce ţâşneşte şi eşti vas răcoritor?”; Coasta a dat putere dreptei de lut, că de 
nu ar fi dat atâta putere dreptei de lut cum ar fi putut să pipăie patimile cele ce au zguduit 
şi cele de jos şi cele de sus? E vorba de Patimile Domnului lisus Hristos, la care s-a 
cutremurat pământul, s-a întunecat soarele şi luna - adică a fost o eclipsă mare de tot, 
cum se aşteaptă şi acum pe ll august. 

Sunt calculate lucrurile foarte bine pentru că pot fi calculate; gândiți-vă câtă 
rânduială este în univers încât se pot calcula cu sute de ani înainte nişte lucruri care se vor 
întâmpla şi care se întâmplă de fapt. Aceasta înseamnă că e o precizie în univers, o 
precizie de neclintit. A fost şi atunci o eclipsă mare; patimile Domnului lisus Hristos au 
zguduit şi cele de sus şi cele de jos, şi Toma a pipăit coasta Domnului Hristos, adică 
pătimirile Domnului Hristos care au zguduit toate cele de jos şi cele de sus. 


“Cu adevărat acest dar lui Toma i s-a dat de a o pipăi pe ea şi a striga lui Hristos: Domnul 
meu eşti şi Dumnezeul meu”. 


Nu vă pot spune câtă bucurie am din aceste alcătuiri, din aceste podoabe de gând 
care sunt pe lângă valoarea pe care o au ca texte liturgice, nişte alcătuiri literare care se 
impun atenţie noastre. 


“Cămara Ta, Mântuitorule, o văd împodobită, şi îmbrăcăminte nu am, ca să intru într-însa. 
Luminează-mi haina sufletului meu, Dătătorule de lumină, şi mă miluieşte. ” 


Este o alcătuire din Săptămâna Sfintelor Pătimiri ale Domnului lisus Hristos în care 
mărturisim că nu avem haină de nuntă şi cerem de la Domnul lisus Hristos să ne 
mântuiască şi să ne lumineze EI haina sufletului. 


ubiţi credincioşi lucruri de felul acesta sunt multe în rânduielile noastre de slujbă. 

Dacă le căutăm, le găsim şi e bine să ne împodobim mintea cu ele şi să le avem 
în vedere pentru înaintarea noastră spirituală. În loc să ne gândim la lucruri fără valoare, 
în loc să căutăm satisfacţii fără consistenţă, iată, putem avea nişte lucruri de valoare în 
conştiinţa noastră, nişte podoabe de gând care ne aduc bucurie, care ne împodobesc viaţa, 
care ne dau putere pentru cealaltă vreme a vieţii noastre. Ar fi, însă, o mare greşeală dacă 
am crede că podoabe de gând sunt numai în Scriptură, numai în slujbele noastre, numai în 
scrierile Sfinţilor Părinţi, nu este aşa. Sunt şi în afară de acestea podoabe de gând, lucruri 
minunate care ne dau bucurie, pentru că tot de la Dumnezeu sunt. Spunem noi la sfintele 
slujbe ale Bisericii noastre, la Sfânta Liturghie, că: 


“Toată darea cea bună cea bună şi tot darul desăvârşit de sus este, pogorând de la Tine 
Părintele luminilor ”. 


Deci, şi valorile literare, câte sunt, tot de la Dumnezeu vin prin oamenii lui 
Dumnezeu, oameni inspirați de Dumnezeu. Aş vrea cu acest prilej să vă pun în faţă, mai 
întâi câteva valori literare religioase din medalionul acela de la Timişoara, “Zorica 
Lațcu ”, aduse până aici în această sfântă biserică unde se potrivesc foarte bine şi mai 
întâi aş vrea să vă prezint poezia “Filă de acatist”, adresată Maicii Domnului: 


Bucură-te, leagăn alb de iasomie, 
Către care-n roiuri fluturii coboară, 
Bucură-te, raza stelei din vecie, 
Șipot care curge lin cu apă vie, 

Bucură-te, Maică pururea Fecioară, 
Dulcea mea, Marie. 


Bucură-te, floare fără de prihană, 
Albă ca argintul nopților de vară, 
Spicul cel de aur veşnic plin cu hrană, 
Mirul care vindeci orice fel de rană, 
Bucură-te, Maică pururea Fecioară, 
Ploaia cea de mană. 


Bucură-te, brazdă plină de rodire, 

Munte sfânt, în care s-a-ngropat comoară, 

Bucură-te, cântec tainic de iubire, 

Clopot de chemare, cântec de mărire, 

Bucură-te, Maică pururea Fecioară, 
Blândă fericire. 


Bucură-te, mărul vieţii care-nvie, 
Pomul greu de roadă-n plină primăvară. 
Bucură-te, iarăşi, țărm de bucurie, 
Dintru care curge miere aurie, 
Bucură-te, Maică pururea Fecioară, 
Sfânta mea Marie. 


fose nişte figuri de stil de toată frumuseţea, am putea zice mai consistente şi mai 
pregnante decât multe dintre figurile de stil care sunt întrebuințate în acatistele 
clasice: 


“Leagăn alb de iasomie ”; “Șipot care curge lin cu apă vie”; “Țărm de bucurie dintru care 
curge miere aurie”; “Floare fără de prihană, albă ca argintul nopţilor de vară”; “Spicul 
cel de aur veşnic plin de hrană”; “Mirul care vindeci orice fel de rană”; “Bucură-te Maică 

pururea Fecioară, ploaia cea de mană”. 


Sunt lucruri extraordinare, mai presus de tot ceea ce putem noi să apreciem; ne 
copleşesc pur şi simplu. 

O altă podoabă de gând preferată în special de cei care au viaţă de familie este 
poezia “Ectenie ”, scrisă tot de Zorica Laţcu. 


Pentru ca iubirea noastră să-nflorească, 
Albă cum e crinul Bunelor Vestiri, 
Pentru ca mlădița dragostei să crească, 
Plină de miresme, dulce de rodiri; 
Pentru ca din neaua grea de peste iarnă 
Rod de viaţă caldă iarăşi să legăm, 
Pentru ca lumina peste noi să cearnă, 
Domnului să ne rugăm. 


Pentru ca să-Și verse binecuvântarea, 
Ca un zvon de vânturi line, peste noi, 
Pentru ca în suflet să-l simţim chemarea, 
Când plecăm genunchii, seara, amândoi; 
Pentru ca-n iubirea Lui să ne-mpreune, 
Când, cuprinşi de patimi, numele-I strigăm, 
Pentru ca-n vecia Lui să ne cunune, 
Domnului să ne rugăm. 


Pentru ca belşugul ţarinilor grele 

Să ne facă traiul rodnic şi umil, 

Pentru ca răsfrângeri din surâs de stele 

Să sclipească-n lacrimi ochii de copil; 

Pentru ca sudoarea să ne miruiască 

Şi-n lumina morții viaţa s-o cercăm, 

Pentru ca din muncă pacea să rodească, 
Domnului să ne rugăm. 


Pentru ca-n mulțimea îndurării Sale 

Însuşi să-şi pogoare pasul către noi, 

Pentru ca să-l ducem sufletul în cale, 

Cu miros de smirnă şi cu ramuri moi; 

Pentru ca-n lumina alb-a dimineţii, 

Din strânsoarea cărnii să ne dezlegăm, 

Și-ntr-un pas să trecem pragul larg al vieții, 
Domnului să ne rugăm. 


E o valoare care nu poate fi preţuită. Apoi haideţi să luăm aminte şi la poezia “Un 
oaspe”. 


Străinul, care-aseară a poposit la noi, 

L-am ospătat cu pâine, cu vin şi cu măsline. 
I-am aşternut în grabă un pat de frunze moi, 
N-am întrebat nici cine-i şi nici de unde vine. 


Făcuse cale lungă, străinul, până-n sat. 

Cu poala hainei mele i-am şters de praf piciorul. 
Ulei de levănţică pe plete i-am turnat, 

Cu vin bătrân şi dulce umplutu-i-am ulciorul. 


Era frumos, cu barba ca floarea de alun, 

Cu ochii plini de vraja tăriilor albastre. 

Eu mi-am adus aminte de veacul cel străbun; 
Oare vre-un zeu să şadă pe prispa casei noastre? 


EI mi-a vorbit, surioară, dar nu ştiu ce mi-a spus. 
Ca rodia-i de dulce pe buza lui cuvântul, 

Ca murmurul de ape, ca freamătul de sus 

Din pomi cu floarea albă, când îi adie la vântul 


Vorbea despre iubirea cea fără de păcat, 
De-o patimă, curată ca flacăra de soare, 
Despre o jertfă sfântă pe-altarul nepătat, 
Spunea despre durerea de-a pururi roditoare. 


Și mi-a pătruns în suflet şi chipul lui cel drag, 
Și vraja nesfărşită din vorba lui domoală; 
În liniştea de seară torceam fiioru-n prag. 
Și lacrimi mari căzură din ochii mei în poală. 


Străinul, care-aseară a poposit la noi, 
Mi-a tulburat odihna cu sete negrăită. 

Am stat o noapte-ntreagă alături amândoi. 
Dar el nu-ntinse mâna spre floarea dăruită. 


Cu dragoste de frate mi-a mulţumit în zori, 
Când a plecat - străinul - pe drumul ud de rouă. 

Și mi-au rămas în urmă, ca mirul curs din flori, 
Cuvintele lui stranii şi blânde: “Pace vouă”. 


L-am urmărit în zare, cu gene arse-n plâns, 
Privind lumina albă cum îi juca în plete 

Şi aşternutu-i moale cu dor în pumni l-am strâns, 
Lăsând mireasma caldă de frunze să mă-mbete. 


Cu aceasta se potriveşte poezia “Cer nou” 


Grăit-am ieri prin lacrimi cu Domnul şi i-am spus: 
“De noi cum nu ţi-e silă Prea Scumpul Meu lisus? 
Cum nu-ţi întorci Tu faţa cu silă de la noi 

Și cum mai vrei Să suferi făptura de noroi? 

Cum vrei să calce-n lume piciorul Tău curat 

Cel care peste aripi de înger a călcat? 

Cum poala prea curată, Stăpâne, n-o fereşti, 

În tină omenească să nu ţi-o murdăreşti? 

Cum poți să suferi, Doamne, miros de putregai, 
Când ai tămâia dulce a crinilor din rai? 

Cum suferi bezna noastră, Tu, soare strălucit, 
Cum poți să rabzi ocara, Tu, Domnul prea slăvit? 
Și cum fiind căldura iubirilor cereşti, 

În inima mea rece Tu vrei să locuieşti? 

Tu, cel ce stai în ceruri cu mari luminători, 

În iadul meu, Stăpâne, cum vrei să Te cobori? 


Ca Petru ani de-a rândul eu te-am gonit mereu 
Ieşi de la mine, Doamne, că păcătos sunt eu. 
Dar n-ai plecat! Ba, încă, cu pasul Tău curat, 
Ai coborât tot cerul în iadul meu spurcat. 

Cu pasul Tău pe mine de tot m-ai curăţit, 

Cu raza ta tot chipul tu mi l-ai strălucit. 

Cu focul tău pe mine, cel rece, m-ai aprins 

Și peste sărăcia mea goală ai întins 

Un colț al hainei Tale şi m-ai făcut bogat, 
Mi-ai dat inel, coroană, porfiră de-mpărat. 
Mi-ai încăput în suflet, Tu, cel neîncăput, 

Și sufletul meu, iată, cer nou Tu l-ai făcut. 

În sufletul meu astăzi Tu însuţi locuieşti 

Cu Maica Prea Curată, cu cetele-i cereşti. 


Și pentru toate acestea, Iisuse prea iubit, 
În cerul nou din suflet să fii în veci Slăvit. 


oezia “Mama” de Coşbuc pe care am învăţat-o la şcoală, pe care poate n-am 
băgat-o destul de mult în seamă şi care este ceva extraordinar. 


În vaduri ape repezi curg 
Şi vuiet dau în cale, 
Iar plopi în umedul amurg 
Doinesc eterna jale. 
Pe malul apei se-mpletesc 
Cărări ce duc la moară — 
Acolo, mamă, te zăresc 
Pe tine-ntr-o căscioară. 

Tu torci. Pe vatra veche ard, 
Pocnind din vreme-n vreme, 
Trei vreascuri rupte dintr-un gard, 
Iar flacăra lor geme: 
Clipeşte-abia din când în când 
Cu stingerea-n bătaie, 
Lumini cu umbre-amestecând 
Prin colţuri de odaie. 


Cu tine două fete stau 
Şi torc în rând cu tine; 
Sunt încă mici şi tată n-au 
Şi George nu mai vine. 
Un basm cu pajuri şi cu zmei 
Începe-acum o fată, 
Tu taci ş-asculți povestea ei 
ŞI stai îngândurată. 


Şi firul tău se rupe des, 

Căci gânduri te frământă, 
Spui şoapte fără de-nţeles, 

Şi ochii tăi stau ţintă. 
Scapi fusul jos; nimic nu zici 

Când fusul se desfiră... 
Te uiţi la el şi nu-l ridici, 

Şi fetele se miră. 


„..O, nu! Nu este drept să te-ndoieşti! 
La geam tu sari deodată, 
Prin noapte-afară lung priveşti — 
“Ce vezi?” întreab-o fată. 
- “Nimic... Mi s-a părut aşa!” 
Şi Jalea te răpune, 
Şi fiecare vorbă-a ta 
E plâns de-ngropăciune. 


Într-un târziu, neridicând 
De jos a ta privire: 
- “Eu simt că voi muri-n curând, 
Că nu-mi mai sunt în fire... 
Mai ştiu şi eu la ce gândeam? 
Aveţi şi voi un frate... 
Mi s-a părut c-aud la geam 
Cu degetul cum bate. 


Dar nu a fost el!... Să-l văd venind, 
Aş mai trăi o viaţă. 
E dus, şi voi muri dorind 
Să-l văd o dată-n faţă. 
Aşa vrea poate Dumnezeu, 
Aşa mi-e datul sorții, 
Să n-am eu pe băiatul meu 
La cap, în ceasul morţii!” 


Afară-i vânt şi e-nnorat, 
ŞI noaptea e târzie; 
Copilele ţi s-au culcat — 

Tu, inimă pustie, 
Stai tot la vatră-ncet plângând: 
E dus şi nu mai vine! 
Ş-adormi târziu cu mine-n gând 
Ca să visezi de mine! 


| [za credincioşi sunt nişte podoabe de gând pe care vi le-am pus în atenţie şi la 


care puteţi adăuga şi voi alte şi alte podoabe de gând pentru voi şi pentru alţii. 
Dumnezeu să vă ajute! 

